
„Prolog ` 
DESTEPT SA FII, NOROC SA AI 


Primul semn de noroc chior veni sub forma unei gafe 
publice a Centrului European pentru Prevenirea 
Epidemiilor (CPE). Pe 23 iulie, elevii unei şcoli din Alger 
avertizaseră că o epidemie respiratorie se întinde de-a 
lungul Mediteranei. Afirmația lor se baza pe analizarea 
minuțioasă a datelor privind anticorpii prezenți la 
persoanele care foloseau sistemele de transport în comun 
din Alger şi Napoli. 

Pe moment, CPE nu avu nicio reacție, dar, în mai puțin 
de trei ore, observatorii din sistemul public de sănătate 
raportaseră cazuri similare în alte oraşe şi publicaseră 
hărţi cu zonele contaminate. Epidemia începuse de mai 
bine de o săptămână, provenind probabil de undeva din 
Africa Centrală, unde observatorii nu aveau acces la date. 

Până când se dezmeticiră cei de la Centru, boala fusese 
detectată şi în India, şi în America de Nord. 


Ca să facă lucrurile şi mai jenante pentru CPE, un 
jurnalist din Seattle izolase şi identificase agentul patogen, 
care se dovedi a fi un fals mimivirus. Pentru CPE era un 
adevărat dezastru de imagine. În urmă cu câţiva ani, CPE 
îşi justificase cheltuielile exorbitante printr-o acţiune 
defensivă foarte inteligentă împotriva cultului Noua 
Judecată. Ciuma „Judecăţii” fusese cel mai dezastruos atac 
terorist al deceniului împotriva Europei şi liderii CPE 
aveau meritul de a-l fi împiedicat să ia proporţiile unei 
catastrofe mondiale. 

Ciuma Judecăţii" pornise de la un pseudo-mimivirus. 

Încă mai erau oameni competenţi la CPE, aceiaşi 
specialişti care salvaseră lumea în 2017. Tot ei rezolvară şi 
problema din 23 iulie, iar cei de la Relaţii cu publicul 
putură astfel prezenta o dare de seamă cât de cât 
coerentă: Da, acest Pseudomimi nu fusese anunţat 
conform protocolului standard de prevenire a populaţiei. 
Scăparea vine dintr-o eroare de program pe website-ul 
instituţiei, la pagina „Evenimente curente”. Şi da, acest 
virus ar putea fi un derivat al celui care a declanşat Ciuma 
„Judecăţii”. Câteva mutații genetice, mai rezistente, ale 
virusului iniţial continuă să-şi facă simţite prezenţa în 
peisajul general al biosferei planetei. Trei dintre ele au fost 
deja identificate de la începutul anului, unul chiar acum 
cinci zile, pe 18 iulie. Dar (şi aici purtătorii de cuvânt îşi 
recăpătară elanul specific) toate aceste cazuri fuseseră 
subclinice, neprezentând iniţial simptome perceptibile. 
Virusurile Pseudomimi aveau un genom uriaş (uriaş în 
comparaţie cu alte virusuri), iar cultul Noii Judecăţi 
„imbunătăţise” genomul, transformându-l într-un 
instrument al morţii aproape infailibil. Fără această 
optimizare, pseudo-mimivirusurile erau doar nişte saci grei 
de gunoi dezoxiribonucleic. 

— In concluzie, noi, cei din cadrul Centrului pentru 
Prevenirea Epidemiilor, ne cerem scuze că nu am anunţat 
publicul despre acest eveniment banal. 

Trecu o săptămână. Două săptămâni. Virusul părea să se 
fi cuminţit. Analizele asupra anticorpilor populaţiei arătau 


că epidemia nu se întinsese mai departe de zona 
Mediteranei. 

CPE avusese dreptate: acest tip de „epidemie fără 
simptomatologie evidentă” era aproape un oximoron. Dacă 
nici măcar una din persoanele contaminate nu strănută, 
atunci virusul nu are cum să facă înconjurul lumii, decât 
dacă umblă cu „ia-mă, nene”. 

Populaţia acceptă explicaţiile celor de la CPE. 
Trepăduşii alarmişti panicaseră lumea degeaba. 

In realitate, declaraţia celor de la CPE conţinea o 
singură denaturare a adevărului, care trecuse neobservată 
de opinia publică: absenţa unui avertisment către 
populaţie despre apariţia unui nou virus nu fusese o eroare 
de maşină, ci o eroare umană. Virusul de la 23 iulie 
trecuse pe sub radarele Centrului şi specialiştii fuseseră la 
fel de neştiutori despre apariţia lui ca şi restul lumii, iar 
trepăduşii erau cei care trăseseră semnalul de alarmă. 

In cercurile de sus ale serviciilor secrete UE, asemenea 
scăpări erau de neiertat. Acolo lucrau agenţi care zilnic se 
luptau cu acte de terorism şi care duceau la bun sfârşit 
misiuni despre care nu se vorbea la televizor, dar de care 
depindea soarta omenirii. 

Pe bună dreptate, aceşti oameni erau paranoici şi cu idei 
fixe. Şefia serviciilor secrete îl numi pe unul dintre cei mai 
capabili agenţi ai săi, un tânăr german, Gunberk Braun, să 
se ocupe de reorganizarea discretă în interiorul CPE. În 
acele cercuri ale Serviciilor unde Braun era cunoscut, i se 
dusese faima că e cel mai fixist dintre fixişti. El şi oamenii 
lui reorganizară scurt structura internă a CPE, după care 
organizară un plan de monitorizare a activităţii Centrului 
pentru o perioadă de încă şase luni, misiune care consta 
dintr-o serie de „atacuri” neaşteptate asupra sistemului, 
care simulau pericole şi conjuncturi dintre cele mai bizare 
pe care le imaginaseră vreodată epidemiologii. 

Pentru cei din CPE, aceste şase luni însemnau fie o 
bătaie de cap - în cazul celor care tăiau frunză la câini fie o 
adevărată revelaţie - pentru cei pasionaţi. Dar regimul de 
asediu al lui Braun dură mai puţin de două luni şi fu 


încheiat brusc în urma difuzării unui spot publicitar în 
timpul unui meci de fotbal. 

Primul meci din seria de meciuri amicale dintre Grecia şi 
Pakistan a avut loc pe 20 septembrie. La aceste meciuri se 
stabilise o tradiţie, sau mai degrabă suporterii, de modă 
veche, impuseseră tradiţia respectivă: reclamele difuzate 
pe stadion erau după moda celor din secolul douăzeci. 
Diverse reclame erau afişate pe panouri publicitate de jur 
împrejurul terenului, fără un public-ţintă, iar la pauză se 
difuzau spoturi publicitare pentru toată lumea care 
urmărea meciul. 

Un lucru extraordinar se petrecu la acest meci (două 
lucruri, dacă luăm în considerare şi victoria Greciei): la 
pauză, fu difuzată o reclamă de treizeci de secunde la o 
nuga cu miere. În ora care a urmat, câţiva analişti de piaţă 
au raportat o creştere uriaşă a vânzărilor de nuga, 
declanşată la trei minute după difuzarea reclamei. Acel 
spot i-a adus firmei producătoare un profit însutit. Un fel 
de miracol, spuneau cei împătimiţi de dedesubturile 
marketingului. În timpul după-amiezii, toată lumea a vorbit 
numai despre asta, întorcând reclama respectivă pe toate 
părţile: un spot lipsit de imaginaţie, de calitate slăbuţă, ca 
şi firma care îl produsese, fără niciun fel de mesaj 
subliminal (premisa întregii dezbateri fiind, de fapt, 
găsirea mesajului ascuns!), iar răspunsul fără precedent 
plus cele trei minute de întârziere constituiau o anomalie 
în materie de marketing. În câteva ore, toţi specialiştii 
participanţi la dezbateri au căzut de acord că „minunea 
nugalei cu miere” era genul acela de miraj produs de 
aglomeraţia de date a lumii moderne: dacă te uiţi la un 
trilion de lucruri, vei vedea destul de des coincidenţe care 
se petrec una la un milion. La sfârşitul zilei toată afacerea 
se dezumflase de la sine, ca toate celelalte milioane de 
evenimente care se discută zilnic la televizor. 

Câţiva însă îşi păstrară interesul. Gunberk Braun, ca 
majoritatea celor din serviciile secrete, avea o încredere 
de nezdruncinat în informaţiile pe care le poţi obţine prin 
intermediul mass-mediei şi internetului. Unii din oamenii 


lui îi atraseră atenţia asupra „Fenomenului nuga” şi 
discutară dacă să-i acorde sau nu importanţă. La prima 
vedere, arăta ca o întâmplare fericită. Şi totuşi, ceva părea 
în neregulă, iar cu acest gen de „ceva în neregulă” se 
ocupă, de obicei, o agenţie de informaţii. 

Aici norocul le surâse pentru a doua oară. Dintr-un 
impuls, Braun ceru o nouă simulare de atac: impactul 
Miracolului nugalei cu miere asupra sănătății publice. 
Oricare ar fi conţinutul practic al problemei, această 
situaţie oferea Centrului ocazia să-şi testeze eficienţa în 
cazul unei investigaţii secrete, urgente şi în timp real. Şi 
nici măcar nu era atât de bizară precum testele dinainte. 
Cei mai buni specialişti, deja familiarizați cu genul acesta 
de „exerciţii”, generară urgent o mie de conjuncturi şi 
jumătate de milion de teste - seminţele din care vor ieşi 
fructele investigaţiei. 

În următoarele zile, analiştii CPE şi-au îngrijit „grădina”, 
curăţând-o de statistici nedorite - acest gen de context 
poate genera mai multe miraje decât visaseră vreodată 
amatorii de jocuri de marketing, doar un inventar al lor ar 
umple o carte de telefon cum erau pe vremuri. Dar iată 
rezultatele după terminarea anchetei, în ordinea de mai 
jos, pentru un efect dramatic: 


1. Nu exista nicio legătură între difuzarea reclamei la 
nuga şi valul cumpărărilor care a urmat. 


Această concluzie era bazată pe o analiză concretă: CPE 
difuzase spotul publicitar unui grup de oameni. După care 
le-au fost prezentate toate reclamele din pauza meciului. 
La unul din spoturile publicitare de pe stadion - pentru o 
agenţie matrimonială - câţiva dintre subiecţi au simţit 
nevoia să mănânce nuga. (Reclama de la agenţia 
matrimonială avea pe fundal un desen cu linii în relief care 
se intersectau ca un moar). Mergând mai departe cu 
investigația, reclama fu testată pe grupuri de audienţă cu 
un anume specific. Şi nu avu niciun efect, de exemplu, 
asupra persoanelor vaccinate cu anticorpi împotriva 


virusului Pseudomimi de la 23 iulie. 


2. La reclama cu agenţia matrimonială, cei infectați cu 
virusul de la 18 iulie - cel depistat anterior de CPE - au 
simţit nevoia să mănânce nuga. 


În copilărie, Gunberk Braun visase de nenumărate ori cu 
ochii deschişi cum, dacă s-ar fi născut mai devreme, ar fi 
putut preveni bombardamentul asupra Dresdei, sau i-ar fi 
oprit pe nazişti să omoare oameni în lagărele de 
concentrare, sau l-ar fi împiedicat pe Stalin să înfometeze 
populaţia din Ucraina. În zilele când nu salva popoare 
întregi, micul Günberk îşi Imagina ce-ar fi putut face pe 7 
decembrie 1941, dacă ar fi lucrat la un post de radar din 
Hawaii, sau, ca agent FBI, în vara lui 2001. 

Probabil toţi băieţii trec printr-o asemenea fază, fără să 
ştie prea multe lucruri despre contextul istoric al 
evenimentelor, doar din dorinţa de a fi eroi salvatori. 

Dar când Braun citi ultima concluzie a raportului, ştiu că 
se află în faţa unei posibile catastrofe, de dimensiunile 
celor din visele copilăriei lui. Virusul de la 18 iulie şi spotul 
publicitar de la meciul de fotbal, împreună constituiau o 
metodă extrem de bine camuflată de testare a unui 
concept nou de armă. În faza ei finală, o asemenea armă ar 
face ca virusul care declanşase Ciuma Noii Judecăţi să 
pară o joacă de copii. Războiul biologic ar deveni la fel de 
precis şi surprinzător ca şi cel cu gloanţe şi bombe: întâi 
este infectată populaţia cu focare mici de contaminare 
lentă presărate pe ici, pe colo, să treacă neobservate, şi pe 
urmă pac! orbeşti, mutilezi, omori pe oricine, individual, 
printr-un singur e-mail, sau în masă prin intermediul unei 
emisiuni televizate, înainte ca să poată ridica cineva un 
deget să se apere. 

Dacă Braun ar fi fost o persoană din interiorul CPE, 
această descoperire ar fi alarmat imediat toate 
organizaţiile de apărare împotriva epidemiilor din alianţa 
indo-europeană, precum şi cele din America şi China. 

Dar Gunberk Braun nu era epidemiolog. Era doar „o 


fantomă” paranoică. Testele organizate la Centru erau 
nebunia lui personală, deci nu avea cui să raporteze 
rezultatele anchetei. În schimb, îşi folosi relaţiile din 
interiorul serviciilor secrete şi centrelor de prevenire a 
epidemiilor indo-europene şi, în câteva ore, avea deja 
câteva fire de investigaţie. 

Aduse cel mai bun expert în ocultism din Servicii şi îi 
prezentă toate probele. Contactă câţiva agenţi ai Alianţei 
din Africa Centrală şi celelalte state rămase pe dinafara 
lumii moderne. Găsi dovezi clare despre originea virusului 
de la 18 iulie. Deşi ancheta lui Braun nu era una bio- 
ştiinţifică, analiştii cu care lucra el erau la fel de bine 
pregătiţi ca specialiştii de frunte ai CPE - doar că mai 
inteligenţi, mai numeroşi şi cu mai multe resurse. In 
următoarele trei zile puseră toate datele cap la cap. La 
final, Günberk avea o idee clară despre cine se afla în 
spatele acestor teste cu arme biologice. 

Şi pentru prima dată în viaţa lui, Gunberk Braun fu cu 
adevărat îngrozit. 


1 
DOMNUL IEPURE VIZITEAZĂ 
BARCELONA 


În cadrul serviciilor secrete din Alianţa indo-europeană 
lucrează o mână de superstaruri birocratice, oameni de- 
alde  Gunberk Braun din Biroul European de 
Contrainformaţii, a căror identitate este necunoscută - sau 
plină de informaţii contradictorii - marelui public. 
Superstarurile au, la rândul lor, propriii eroi. La care 
apelează oameni ca Giinberk Braun când se confruntă cu 
probleme din cele mai grave. În structura Serviciului de 
informaţii externe din India există un departament special, 
care nu apare în organigramă şi al cărui profil este cât se 
poate de vag. Sau, mai bine zis, acest departament face ce 
vrea şeful, adică un indian, cunoscut (de cei foarte puţini 
la număr care au privilegiul de a-l cunoaşte) sub numele de 
Alfred Vaz. 

La el apelă Braun când descoperi virusul. La început, 
Vaz fu la fel de şocat ca şi Braun. Dar Vaz era o persoană 
care rezolva problemele. 

— Cu oameni potriviţi orice se poate rezolva. Lasă-mă 
câteva zile, să văd ce pot afla. 


Trei zile mai târziu, în centrul Barcelonei: 

Iepurele sări pe scaunul de ratan neocupat şi, de acolo, 
pe masă, în mijlocul cănilor de ceai şi a olivierelor. Îşi duse 
laba la pălărie, îl salută întâi pe Alfred Vaz, apoi pe 
Gunberk Braun şi la sfârşit pe Keiko Mitsuri şi zise: 

— Am o misiune pentru voi! 

Alfred întinse o mână prin imaginea iepurelui, spre a 
accentua faptul că este o prezenţă imaterială, şi răspunse: 

— Nu, noi avem o misiune pentru tine. 

— Hmmm... 

lepurele se aşeză în fund pe masă şi scoase un set 
minuscul de ceai din spatele unei oliviere. Îşi turnă câteva 


picături, cât să-şi umple ceaşca, şi sorbi o înghiţitură: 

— Sunt numai urechi! 

Şi-şi ciuli urechile. 

Aşezat în cealaltă parte, Gunberk Braun studia uimit 
creatura de pe masă. Braun era la fel de ireal ca şi 
iepurele, dar proiecția lui avea o prezenţă cât mai 
apropiată de personalitatea lui reală. Lui Alfred i se păru 
că Braun arăta cam dezumflat de apariţia iepurelui şi 
confirmarea îi veni cu un mesaj. 

Braun ~> Mitsuri, Vaz: <sm> Asta e omul nostru, 
Alfred? </sm> 

Alfred nu răspunse imediat şi se întoarse către creatura 
din mijlocul mesei: 

— Bine ai venit la Barcelona, domnule Iepure. 

Arătă cu mâna înspre turnurile catedralei Sagrada 
Familia care se înălţau chiar peste stradă. Cel mai bine era 
să vezi catedrala „pe viu”, fără îmbunătăţiri virtuale; la 
urma urmei, realitatea concepută de Gaudi era destul de 
înzorzonată şi de prost gust ca să nu mai fie nevoie de 
aportul designerilor revizionişti moderni. 

— Aveţi idee de ce am ales acest punct de întâlnire? 

Iepurele îşi sorbi tacticos ceaiul, în timp ce privirea îi 
alunecă spre mulţimea zgomotoasă de turişti care trecea 
pe lângă masa lor. 

— Ah, oare pentru că Barcelona este o combinaţie de 
frumuseţe şi extravagantă, unul din puţinele mari oraşe ale 
secolului douăzeci al cărui farmec a supravieţuit în zilele 
noastre? Sau poate că, dacă tot sunteţi aici în misiune, mai 
faceţi şi câteva plimbări romantice cu familiile 
dumneavoastră prin parcul Guell, pe care le decontaţi 
când vă întoarceţi la serviciu? 

Se întoarse către Braun şi Keiko Mitsuri. Ultima arăta ca 
un nud al lui Marcel Duchamp construit dintr-un complex 
de planuri de sticlă. Ridică din umeri şi zise: 

— Dar, dacă stau şi mă gândesc mai bine, poate sunteţi 
la mii de kilometri distanţă. 

— Vai, ce dilemă! râse Keiko cu o voce sintetizată şi 
accent fals. Eu sunt bine mersi în parcul Guell acum şi 


ating realitatea cu propriile mele mâini. 

Mitsuri -> Braun, Vaz: <sm> De fapt, sunt la birou şi 
admir cum luminează luna golful Tokyo. </sm> 

lepurele continuă, fără să ştie despre schimbul de 
mesaje: 

— Mă rog. În orice caz, adevăratul motiv pentru care ne- 
am întâlnit aici: Barcelona are legături foarte directe cu 
locurile în care probabil vă aflaţi acum şi măsuri de 
securitate modernă, ca să camufleze ce discutăm. Dar mai 
ales pentru că aici legea interzice spionajul amator sau 
polițienesc... cu excepţia cazului în care chiar eşti din 
agenţiile de spionaj. 

Mitsuri --> Braun, Vaz: <sm> Măcar a intuit o parte din 
adevăr.</sm> 

Braun --> Mitsuri, Vaz: <sm> Şi domnul Iepure se 
loghează de la o oarecare distanţă.</sm> 

Un status cu timpul real plutea deasupra animalului: 
şaptezeci şi cinci la sută probabilitate ca persoana din 
spatele avatarului să fie undeva în America de Nord. 

Alfred se înclină spre iepure şi îi zâmbi. Ca singura 
persoană de faţă cu prezenţă fizică, Vaz avea anumite 
limite, dar şi anumite avantaje. 

— Nu, noi nu suntem poliţia secretă. Dar da, aveam 
nevoie de un loc sigur în care să vorbim mai direct decât 
prin mesaje. 

Işi duse mâna la piept. 

— Mai ales, dacă mă vezi aici, înseamnă că poţi avea 
încredere. 

Și că te duc de nas cum vreau eu. 

Vaz făcu semn ospătarului şi comandă un pahar de 
Rioja. Apoi, întorcându-se către invitatul de pe masă: 

— În ultimele luni, te-ai lăudat că ai făcut multe lucruri, 
domnule Iepure. Şi alţii se dau mari, dar se pare că 
dumneata chiar eşti bun. Mai multe nume grele te-au 
recomandat. 

Iepurele începu să-şi lingă blana. Ceea ce era destul de 
bizar. Clar, realismul fizic nu era una din priorităţile lui. 

— Bineînţeles că sunt bine văzut în toate cercurile 


înalte! Pentru orice problemă: politică, militară, ştiinţifică, 
artistică sau amoroasă, plăteşti cât face şi eu execut. 

Mitsuri --> Braun, Vaz: <sm> Hai, Alfred, la 
treabă.</sm> 

Braun --> Mitsuri, Vaz: <sm> De acord. Întâi varianta 
scurtă, să vedem dacă poate mai mult decât am făcut 
Nno0i.</sm> 

Alfred mişcă din cap ca şi cum ar fi vorbit singur. 

— Problema noastră nu are nicio legătură cu politica sau 
războiul. Ce ne preocupă este de natură ştiinţifică. 

Iepurele ciuli urechile. 

— Aşa? Postaţi-vă întrebările pe forumuri şi veţi primi 
răspunsuri aproape la fel de bune şi la fel de rapide 
precum cele pe care vi le pot eu furniza. Şi, în mod cert, la 
un preţ infinit mai mic. 

Sosi vinul. Vaz îi savura buchetul şi privi peste stradă, 
către intrarea în catedrală, unde turiştii mai stăteau la 
rând, deşi programul de vizite reale se terminase acum o 
vreme. Prezenţa oamenilor acolo era încă o dovadă că, în 
viaţă, cele mai importante lucruri sunt cele pe care le poţi 
atinge. Îşi întoarse privirea către iepurele gri aflat în faţa 
lui. 

— Problema noastră nu are nevoie de câteva mii de 
specialişti care să-şi stoarcă creierii. Chestiunea în discuţie 
necesită o serie largă de, hm, experimente. Unele au fost 
deja efectuate. Altele urmează. În mare, proiectul nostru e 
cam cum sunt programele guvernamentale de cercetare a 
rezistenţei la impact pe maşini. 

Iepurele rânji, dezvelindu-şi incisivii ivorii. 

— Teste de rezistenţă la impact? Asta-i o prostie din 
secolul trecut. Cererea pieţei e mai eficientă. Doar trebuie 
să convingi piaţa să coopereze. 

— Se poate, dar noi avem nevoie de... 

Faza e că până şi rezumatul cel mai superficial suna ieşit 
din comun. 

— Avem nevoie de, hm, control administrativ asupra 
unui laborator mare şi fizic real. 

Iepurele  îngheţă, arătând, pentru o secundă, ca 


adevăratul ierbivor surprins de farurile unei maşini. 

— Ha? Ce fel de laborator real? 

— Un laborator de biologie, de ultimă generaţie, de 
renume mondial. 

— Măi, măi, măi... 

Iepurele se lăsă pe spate, vorbind - sperau ei - singur pe 
sub mustăţi. Serviciile de informaţii EU dădeau şaizeci şi 
cinci la sută probabilitate ca lepurilă să fi lucrat singur şi 
nouăzeci şi cinci la sută ca el să nu fie omul chinezilor sau 
al americanilor. 

Îşi puse ceaşca jos: 

— M-ati făcut curios. Deci asta nu-i o treabă de genul 
furnizării de informaţii. Voi chiar vreţi să vă pun la pământ 
ditamai reţeaua. 

— Doar pentru o scurtă perioadă de timp, zise Günberk. 

— Nu contează. Aţi venit la omul potrivit. Nările îi 
fremătau. Sunt convins că ştiţi ce avem la îndemână. In 
Europa sunt câteva instituţii mari, dar niciuna integrată 
global şi, pentru moment, rămase în urma celor din China 
sau State. 

Vaz nu zise nimic, însă iepurele avea dreptate. 

În lume se găseau mulţi specialişti bine pregătiţi, dar 
numai câteva laboratoare erau dotate cu aparatură la zi. In 
secolul douăzeci, superioritatea tehnică a laboratoarelor 
mari dura şi câte treizeci de ani, astăzi lucrurile evoluau 
mult mai rapid şi Europa rămăsese în urmă. Complexul 
Bhopal din India ţinea pasul cu ultimele noutăţi, numai că 
era în urmă în domeniul microautomatizărilor. La 
momentul actual şi - probabil - şi în următorii ani, China şi 
SUA erau în top. 

Iepurele râse pe sub mustăţi: 

— Hm, hm. Deci ar trebui să fie ori un laborator din 
Wuhan, ori unul din California de Sud. La alegere, fiindcă, 
evident, le pot avea pe amândouă. 

Asta era o minciună gogonată, sau oamenii lui Alfred îl 
subestimaseră pe micuțul lor prieten. 

— Am prefera complexul din San Diego, California, zise 
Keiko. 


— De câteva luni suntem cu ochii pe laboratoarele din 
San Diego, adăugă Alfred repede. Şi ştim că au aparatura 
necesară. 

De fapt, Günberk Braun bănuia că laboratorul din San 
Diego era sursa virusurilor. 

— Şi ce anume intenţionaţi să faceţi? 

Gunberk afişă un zâmbet acru: 

— Haideţi s-o luăm pe etape. Pentru prima etapă, 
propun un termen-limită de treizeci de zile. Ce vrem noi de 
la dumneata e să supraveghezi sistemul de securitate al 
laboratorului. Ce mai vrem noi - şi e important - este 
dovada clară că ne poţi găsi o echipă de oameni de acolo 
care să lucreze pentru noi. 

— Bun atunci. [op la treabă! E clar că vă trebuie un 
jucător de care să vă debarasaţi uşor şi care să funcţioneze 
pe post de paravan să nu vă depisteze americanii. Nicio 
problemă. Mă dau la o parte când nu mai e nevoie de mine. 
Dar vă avertizez că ţin la preţ şi vin să-mi iau banii când se 
termină misiunea. 

— Nu e nevoie să fii melodramatic, domnule Iepure, râse 
Keiko. Talentele dumitale sunt recunoscute. 

— Pe bună dreptate! Dar, deocamdată, dumneavoastră 
nu credeţi în ele. Deci eu acum o să plec să-mi bag nasul 
prin San Diego şi revin cu veşti în câteva săptămâni. Până 
atunci voi avea probabil ceva să vă arăt şi - cel mai 
important pentru mine - îmi voi folosi imaginaţia ca să 
găsesc o cifră pentru comisionul meu în prima fază pe care 
domnul cu faţă-de-neamţ a propus-o. 

Şi făcu o plecăciune în direcţia lui Günberk. 

Mitsuri şi Braun tăceau amuzaţi, iar Alfred reluă 
discuţia: 

— Mai vorbim, atunci. Te rog, ţine cont că deocamdată 
nu vrem decât o investigaţie: pe cine să angajăm şi la ce 
să-i folosim. 

Iepurele îşi atinse nasul. 

— Voi fi întruchiparea discreţiei. Întotdeauna ştiu mai 
multe decât spun. lar voi trei ar trebui să mai lucraţi puţin 
la imaginea voastră. Domnul neamţ e doar un stereotip 


demodat. Şi dumneata, senora, avatarul impresionist, deşi 
nu dezvăluie nimic, spune multe. Pe cine ar putea interesa 
laboratoarele biologice din San Diego? Oare, cine? Iar cât 
despre dumneata (şi se întoarse către Vaz), ascunzi destul 
de bine accentul columbian. 

Arătarea râse şi ţopăi pe masă. 

— Ţinem legătura! 

Alfred urmări forma gri care se strecura printre 
picioarele trecătorilor. Probabil avea permis de intrare, din 
moment ce toată lumea putea să-l vadă pe Carrer de 
Sardenya. Nu dispăruse într-un nor de fum. lepurele mai 
fugi încă douăzeci de metri pe stradă, după care o coti pe o 
alee şi se făcu, în mod natural, nevăzut. 

Cei trei agenţi rămaseră, pe moment, într-o tăcere 
amiabilă - Gunberk se aplecă asupra paharului virtual de 
vin, Vaz sorbi din vinul lui real, admirând marionetele pe 
catalige care se pregăteau pentru parada de după-amiază. 
Cei trei păreau că fac parte din vacarmul turistic din zona 
Familia, cu excepţia faptului că turiştii aflaţi la mesele de 
la cafeneaua din C. De Sardenya erau, de obicei, prezenţi 
acolo fizic. 

— Acum chiar a plecat, zise Gunberk. Observaţie 
oarecum gratuită, din moment ce toţi vedeau că semnalul 
dispăruse de pe grila UE. După câteva secunde, agenţiile 
secrete japoneze şi indiene raportară acelaşi lucru: 
Iepurele nu putuse fi identificat. 

— Impresionant! zise Keiko. A reuşit să scape. Poate 
chiar un agent intermediar de încredere. 

Gunberk ridică din umeri: 

— Poate. Ce şmecher parşiv. Diletant tipic de care e 
plină lumea, apare câte unul cu fiecare nouă tehnologie. 
Pun pariu că e un puţoi de paişpe ani care vrea să se dea 
mare. Altul mai bun n-ai găsit, Alfred? 

— Reputația lui e valabilă, Gunberk. A rezolvat situaţii 
aproape la fel de complicate ca asta cu care avem noi de-a 
face acum. 

— Poate era treabă de cercetare. O fi bun la - cum îi 
zice? - reţele de genii. Ce vrem noi e mai... operaţional. 


— Dacă stai să te gândeşti, s-a prins de toate capcanele 
pe care i le-am întins. Era vorba despre accentul fals al lui 
Alfred şi locul în care apărea Keiko în reţea. 

— Acb ja, zise Günberk şi zâmbi. E oarecum jenant să fiu 
acuzat că pozez când sunt eu însumi! Da, deci acum 
domnul Bocănilă crede că suntem o reţea de traficanţi de 
droguri din America latină. 

Holograma lui Keiko păru să schiţeze un zâmbet. 

— Într-un fel, e mai plauzibil decât ce suntem de fapt. 

Războaiele între traficanţii de droguri se împuţinaseră 
considerabil în ultima decadă; accesul la recreaţionale şi 
halucinogene era atât de răspândit, încât concurenţa 
făcuse ceea ce prohibiţia nu reuşise. Dar marii traficanţi 
de droguri aveau încă un capital mai mare decât unele ţări 
mici de la graniţa lumii civilizate. Iar unii dintre ei, ascunşi 
prin statele decăzute, erau destul de puternici şi nebuni ca 
să facă ceea ce sugeraseră ei astăzi. 

— Iepurele e uşor de controlat, de asta sunt sigur. 
Rămâne de văzut dacă e omul de care avem nevoie, 
rămâne de văzut, zise Gunberk. 

— Deja începi să dai înapoi de la mica noastră aventură, 
Gunberk? vorbi Keiko, folosind vocea ei reală. 

Tonul era lejer, dar Alfred ştia că nici Keiko nu era 
foarte optimistă. 

— Bineînţeles, spuse Giunberk şi se foi neliniştit. 
Terorismul prin metoda surprizei tehnologice este cea mai 
mare ameninţare a omenirii. Marile puteri - Europa, China 
şi Statele Unite - au menţinut pacea în ultimii ani, mai ales 
pentru că noi cunoaştem pericolul şi menţinem restul lumii 
în ordine. Şi acum, aflăm că americanii... g 

— Încă nu ştim că sunt americanii, Günberk. În 
laboratoarele din San Diego lucrează cercetători din toată 
lumea. 

— Aşa e. Acum o săptămână aveam şi eu aceleaşi dubii. 
Dar acum... gândeşte-te: Testul cu virusul a fost o 
capodoperă a camuflării. Am avut noroc cu carul când l-am 
descoperit. Experimentul a fost o treabă pusă la punct cu 
răbdare şi profesionalism, de nivelul unei mari puteri. 


Marile puteri au o anume inerție şi prudenţă birocratică. 
Testele pe teren trebuie efectuate în afara graniţelor, dar 
armele sunt întotdeauna puse la punct în laboratoarele lor. 

— Dar de ce ar pune o Putere la cale o revoluţie sub 
forma unui flagel? întrebă Keiko. Ce-ar avea de câştigat? 

— Ai dreptate,  încuviinţă  Gunberk, o asemenea 
catastrofă ar avea logică dacă ar fi vorba despre un cult, 
dar nu despre o superputere. Întâi am crezut că e un fel de 
atac catastrofal lipsit de logică. Dar analiştii cu care lucrez 
au mers mai în profunzime şi au ajuns la concluzia că 
simptomul nugalei nu era o simplă epidemie. De fapt, asta 
a fost un aspect esenţial al testului. Cine a fost în spatele 
atacului are un plan mai amplu decât o lovitură în războiul 
biologic. Duşmanul nostru e pe cale să pună la punct o 
tehnologie de manipulare în masă TSMC. 

Keiko rămase complet nemişcată, până şi cristalele din 
holograma ei îşi pierduseră mobilitatea. TSMC. Sau în 
jargonul  ştiinţifico-fantastic de la începutul secolului: 
Trebuie-să-mă-crezi. Cu alte cuvinte, spălare a creierului. 
In forma lor blândă, anumite metode de spălare a 
creierului se întâlneau de-a lungul istoriei, dar, în ultimul 
secol, fenomenul irezistibilului făcuse subiectul multor 
studii academice. Iar în ultimii treizeci de ani devenise 
chiar un scop tehnologic în sine. Şi în ultimii zece, o 
anumită versiune a TSMC era testat în laboratoare. 

Cristalele se mişcară şi Alfred putea ghici că Mitsuri se 
uita la el. 

— E adevărat, Alfred? 

— Mă tem că da. Oamenii mei au studiat raportul. 
Norocul lui Gunberk a fost extraordinar, din moment ce s- 
au petrecut simultan două inovaţii radicale. Nevoia de 
nuga a fost mult prea precisă pentru a fi un test de 
declanşare de la distanţă a unei boli. Făptaşii au ştiut ce 
făceau. Gândiţi-vă la reclama mascată la nuga. Analiştii 
mei sunt de părere că inamicul e capabil de un control 
semantic mai puternic, în mai puţin de un an. 

Keiko oftă: 

— La naiba! Toată viaţa m-am războit cu ocultismul. 


Credeam că naţiunile avansate nu se coborau la astfel de 
practici meschine şi malefice... dar asta, asta mă face să- 
mi reconsider părerea. 

Gunberk încuviinţă: 

— Dacă nu ne înşelăm în privinţa laboratoarelor şi dacă 
nu reuşim să tăiem răul... de la rădăcină... ar putea fi 
sfârşitul lumii. Ar putea însemna victoria răului suprem 
asupra binelui. 

Îşi scutură presimţirile rele şi redeveni pragmatic: 

— Şi suntem nevoiţi să stăm la mâna unui iepure. 

— Am studiat dosarul lepurelui, zise Alfred. Cred că 
poate îndeplini misiunea pentru care l-am angajat. Într-un 
fel sau altul. Ori ne va da informaţiile din interior, ori va 
crea destulă confuzie - care nu va pica în cârca noastră - în 
care tot răul va ieşi Ia suprafaţă. În cel mai nefericit caz, 
vom avea dovezi suficiente pentru ca Europa, China şi cei 
neimplicaţi din State să poată denunța atacul. 

Atacurile de intimidare pe teritoriul unei mari puteri 
erau rare, dar exista un precedent. 

Toţi trei rămaseră tăcuţi o vreme şi Vaz fu învăluit de 
zgomotele festivalului. Trecuseră atâţia ani de când nu mai 
fusese la Barcelona... În cele din urmă, Günberk încuviinţă, 
deşi nu-i convenea: 

— Prea bine, voi lua legătura cu superiorii mei, să 
trecem la treabă. 

De partea cealaltă a mesei, proiecția lui Keiko vibră. 
Mitsuri era expertă în sociologie. Echipa ei de analişti era 
specializată în psihologie şi instituţii sociale - mult mai 
puţin diversificată decât echipele lui Alfred sau Giinberk. 
Dar putea oricând oferi variante care le scăpaseră 
celorlalţi doi. In cele din urmă, Keiko spuse: 

— Există încă mulţi oameni de bun-simţ în serviciile 
americane şi nu-mi place să lucrez pe la spatele lor, dar 
este într-adevăr o situaţie specială. Am autorizaţie să 
aprob Planul lepurilă - făcu o pauză - cu o singură 
observaţie.  Gunberk se teme că am angajat un 
incompetent. Alfred ştie mai multe despre el şi crede că e 
exact ce ne trebuie. Dar dacă amândoi vă înşelaţi? 


Gunberk sări surprins: 

— Diavolul! 

Alfred avu o bănuială că între cei doi avusese loc un 
schimb scurt de mesaje. 

Proiecţiile încuviinţară: 

— Dacă, să presupunem, Iepurele este mult mai 
competent decât credem? Dacă, prin absurd, Iepurele 
compromite operaţiunea sau chiar se aliază cu duşmanul? 
Dacă începem acţiunea, trebuie să avem un plan de 
evadare-şi-distrugere coordonat cu acţiunile lui. Dacă 
devine un pericol, trebuie să fim pregătiţi să vorbim cu 
americanii. De acord? 

— Ja. 

— Fără discuţie. 

Keiko şi Gunberk mai stătură câteva minute, dar masa 
de la cafeneaua din C. De Sardenya, în toiul festivalului, nu 
era un loc potrivit pentru turiştii virtuali. Ospătarul se foia, 
întrebându-l pe Alfred dacă mai comandă ceva. Rezervarea 
era pentru trei persoane, dar la rând aştepta o mulţime de 
oameni în carne şi oase. 

Era momentul ca invitaţii să-şi ia tălpăşiţa. Günberk 
avea multe probleme de rezolvat. Investigaţiile de la 
Centrul pentru Prevenirea Epidemiilor trebuiau închise 
finuţ. Informaţiile trebuiau denaturate cu grijă, ascunzând 
detaliile atât duşmanilor, cât şi hobby-iştilor. Intre timp, în 
Tokyo, Keiko avea să-şi petreacă toată noaptea încercând 
să afle cine este Iepurele. 

Vaz mai rămase o vreme şi îşi termină vinul. Era uimitor 
cum spaţiul din jurul mesei sale se îngustase făcând loc 
unei familii de turişti nord-africani. 

Alfred era obişnuit cu artefactele virtuale care se 
modificau cât ai clipi din ochi, dar un restaurator putea 
face o treabă la fel de bună în realitate, dacă ar avea bani 
la dispoziţie. 

Din toată Europa, lui Alfred îi plăcea în mod deosebit 
Barcelona. lepurele avea dreptate când sugerase că Alfred 
era în concediu. Mai avea el timp de vacanțe? Da. Să-i 
spunem concediu anual. Alfred se ridică de la masă, 


plătind consumaţia plus bacşiş. Pe străzi, mulțimile se 
înghesuiau, oameni pe catalige dansând printre turişti. Nu 
putea vedea intrarea de la Sagrada Familia, dar programul 
afişa un nou tur într-o oră jumătate. 

Unde să piardă vremea? A! Pe Montjuïc. O luă pe o alee 
şi ieşi mai departe de centru, unde era mai puţin 
aglomerat... şi un autobuz care plimba turiştii prin oraş 
sosi în staţie. Alfred se urcă pe platforma superioară, se 
aşeză pe o banchetă şi-şi lăsă mintea să zboare. Fortăreaţa 
Montjuïc nu era din cele mai impresionante din Europa, 
dar, ca şi restul fortăreţelor din Europa, simboliza o epocă 
de mult apusă, când calamităţile se petreceau în decenii şi 
crimele împotriva umanităţii nu se puteau comite prin 
apăsarea unui buton. 

Autobuzul îşi făcu loc printre blocurile octogonale din 
cartierele de jos ale Barcelonei şi începu să urce spre 
Montjuïc, după ce se agăţă de un funicular care îi trase 
uşor pe deal. În spate, oraşul se întindea pe kilometri 
întregi. În faţă, când ajunseră pe culmea dealului, apăru 
Mediterana, albastră, ceţoasă şi calmă. 

Alfred se dădu jos. Micul autocar se întoarse şi dispăru 
în trafic, îndreptându-se către staţia telegondolă, unde 
unul din pasageri avea să se urce pentru o excursie pe 
deasupra portului. 

Era exact în locul pe care îl alesese din ghidul turistic, 
chiar în spatele armelor aşezate pentru luptă de-a lungul 
parapetului. Chiar dacă tunurile erau copii ale celor 
folosite în trecut, semănau perfect cu cele originale. Dacă 
luai bilet de intrare, aveai voie să te plimbi prin fortăreață 
şi să pui mâna pe tunuri. Seara, avea să aibă loc un fel de 
bătălie. 

Vaz făcu câţiva paşi până la bariera de piatră şi privi în 
jos. Dacă făcea abstracţie de vacarmul turistic din vale, 
putea zări portul la două sute de metri sub nivelul la care 
se găsea fortăreaţa şi un kilometru în depărtare. Docurile 
erau pline de containere cu marfă trântite peste tot în 
dezordine. Dacă ar fi vrut, Vaz avea dreptul să inspecteze 
fluxul încărcărilor şi chiar să inspecteze certificatele de 


securitate în care se declara - printr-o combinaţie de 
semne fizice şi criptograme - că niciunul din containere nu 
conţine vreo armă nucleară, virus sau bombă. Sistemul era 
foarte eficient, acelaşi pe care îl întâlneai oriunde în lumea 
civilizată. Era rezultatul deceniilor de frică, de schimbare a 
politicilor privind drepturile şi libertăţile populaţiei, de 
progres tehnic. Sistemul modern de securitate chiar 
funcţiona în cea mai mare parte a timpului. În ultimii cinci 
ani, fusese linişte. Cu fiecare an, lumea civilizată prospera 
şi criminalitatea şi sărăcia scădeau. Mulţi oameni credeau 
că lumea devenea un loc mai sigur. 

Keiko, Gun - şi mai ales Alfred - ştiau că acest optimism 
era nebunie curată. Alfred privi dincolo de port, la 
turnurile din zare. Care nu erau acolo ultima dată când 
vizitase Barcelona. Lumea civilizată era înstărită cum nu 
visase el niciodată când era tânăr. In anii '80 şi '90, 
conducătorii statelor moderne îşi dăduseră seama că 
adevărata cheie a succesului nu consta în cele mai 
impresionante armate, sau în cele mai joase taxe sau în 
cele mai multe resurse naturale, nici în cele mai avansate 
industrii. În lumea modernă, succesul însemna să ai la 
dispoziţie cât mai mulţi oameni educați şi să le oferi 
acestor sute de milioane de minţi luminate o iluzie de 
libertate. 

Dar această Utopie era o cursă umăr la umăr a Reginei 
Roşii! cu autodistrugerea. 

În secolul douăzeci, doar câteva naţiuni aveau la 
dispoziţie mijloacele să distrugă lumea. Rasa umană 
supravieţuise, dar numai fiindcă avusese noroc cu carul. 


1 Regina Roşie, personaj al lui Lewis Carroll (a nu se 
confunda cu Regina de Cupă). 

Ipoteza Reginei Roşii, sau Cursa Reginei Roşii, este o teorie 
evoluționistă bazată pe fraza: „Trebuie să fugi cât de 
repede poţi pentru a rămâne în acelaşi loc", care sugerează 
că speciile sunt într-o continuă cursă pentru supravieţuire şi 
trebuie să evolueze neîncetat pentru a se adapta şi a se 
apăra de celelalte specii la fel de avansate, de-a lungul 
istoriei (n. tr.). 


La începutul secolului douăzeci şi unu, câteva zeci de state 
aveau arme cât să şteargă civilizaţia de pe faţa 
pământului. Dar între timp Marile Puteri se mai 
deşteptaseră. Niciun stat nu era atât de tâmpit încât să 
arunce Pământul în aer - iar cele câteva care încă mai 
credeau că pot face ce vor ele, primiseră o lecţie, 
câteodată prin metode drastice care lăsau teritoriile pustii, 
într-un nor de fum. După primele decenii, armele de 
distrugere în masă erau la îndemâna grupurilor 
extremiste. Printr-un lanţ de întâmplări fericite - unele 
puse la cale chiar de Albert problemele oamenilor fuseseră 
rezolvate. 

Astăzi, tehnologia Marii Terori era atât de ieftină, încât 
orice bandă de criminali sau de nebuni religioşi o putea 
achiziţiona. Aici Keiko era experta. Deşi munca ei era 
ascunsă în spatele unor poveşti false, Keiko salvase 
milioane de vieţi. 

Cursa Reginei Roşii continua. În naivitatea lor, oamenii 
dădeau dovadă de o creativitate extraordinară care genera 
involuntar noi probleme. În curând armele respective vor fi 
la îndemâna oricărui nebun care are o zi proastă. 

Alfred se întoarse la tunuri, plăti taxa şi se sprijini de 
metalul tare, amintindu-şi de vremurile când lucrurile erau 
infinit mai simple. 

Bietul Gunberk vedea problema fix pe dos. O manipulare 
în masă efectivă n-ar fi sfârşitul lumii, ci dimpotrivă, în 
mâinile cui trebuie, ar putea fi soluţia paradoxului 
societăţii moderne, când toată creativitatea umanităţii ar 
putea fi folosită fără a distruge lumea. De fapt, era singura 
speranţă a oamenilor pentru a supravieţui dincolo de 
secolul douăzeci şi unu. Și, în San Diego, sunt atât de 
aproape de reuşită... În urmă cu trei ani, îşi infiltrase 
proiectul în laboratoarele de acolo. Prima descoperire se 
realizase cu mai puţin de un an înainte şi fusese testată în 
timpul meciului de fotbal. Intr-un an sau doi, va descoperi 
un sistem mai puternic de control semantic. In felul acesta, 
va avea un control sigur asupra celor din imediata lui 
apropiere. Dar, mai important, ar putea răspândi virusul în 


lumea întreagă. Şi atunci, ar controla lumea. Pentru prima 
dată în istorie, omenirea ar fi condusă de un om matur. 

Sau, mă rog, aşa fusese planul. Până îi lovise ghinionul 
şi Gunberk descoperise operaţiunea. Partea bună e că a 
venit la mine ca să rezolv problema! Alfred petrecuse o 
grămadă de timp să-l descopere pe „domnul Iepurilă”, 
tipul era clar un amator şi un înfumurat, exact cum îl 
mirosise Giinberk. Realizările Ilepurelui erau puţin peste 
medie, suficient cât să-i dea o oarecare credibilitate. ÎI 
puteau controla uşor. II voi putea controla uşor. Din 
interiorul laboratorului, Alfred putea să-i servească 
Iepurelui minciuni, pentru ca, la final, nici Iepurele, nici 
colegii săi din Alianţă să nu-şi dea seama că fuseseră traşi 
pe sfoară. După care Alfred îşi va continua nestingherit 
proiectul, care ar putea fi ultima şi cea mai bună ocazie să 
salveze lumea. 

Alfred se strecură în turela tunului şi admiră 
mecanismul. Ministerul Turismului cheltuise bani grei 
pentru refacerea acestor artefacte. Dacă bătălia din seara 
asta de la carnaval avea să folosească tunurile de aici, va fi 
un adevărat spectacol. Alfred îşi verifică programul de la 
Bombay şi se hotărî să mai stea la Barcelona câteva ore. 


2 
ÎNTOARCEREA 


Robert Gu trebuia să fie mort. Era şi el conştient că 
trebuia să fi murit de mult. Nu-i era foarte clar de cât timp, 
căci în prezentul care părea să se întindă la nesfârşit nu 
putea vedea decât umbre. Lena îi stinsese luminile, aşa că 
nu mai vedea aproape nimic, iar zgomotele... pentru o 
vreme îşi pusese căşti în urechi, dar erau ale naibii de 
complicate şi mereu se stricau sau dispăreau. Fusese o 
binecuvântare să scape de ele. Sunetele care mai 
rămăseseră erau mormăieli vagi, câteodată Lena mai 
vorbea cu el în timp ce îl întorcea şi-l împungea cu acul. 
Sau venea după el la budă, pentru numele lui Dumnezeu. 
Tot ce voia era să plece acasă, dar Lena nu-l scăpa din 
ochi. Poate că nici nu era Lena. Oricine ar fi fost, era o 
scorpie. Vreau acasă... 

Şi totuşi, nu murise. Luminile se aprindeau mai des 
acum, chiar dacă erau încă în ceaţă. Acum erau şi oameni 
primprejur, care vorbeau pe un ton ridicat, ca acasă la ai 
lui. Parcă se aşteptau ca el să-i înţeleagă. 

Fusese mai bine înainte, când totul era o ceaţă 
înfundată. Acum îl dureau toate alea. Făceau drumuri 
lungi până la doctor şi când se întorceau, durerea era şi 
mai acută. Mai era şi un tip, care zicea că e fiu-său şi 
încerca să-l convingă că aici e acasă. Câteodată îl mai 
scoteau cu căruciorul afară să-l bată soarele şi să-i cânte 
păsărelele. În niciun caz aici nu era acasă. Robert Gu îşi 
amintea cum era acasă. Din grădină putea zări munţii în 
depărtare, acoperiţi de zăpadă pe creste. Bishop, 
California, SUA. Acolo stătea el, nu aici. 

Dar chiar dacă nu era acasă, sora lui cea mică era cu el. 
Cara Gu fusese şi înainte, când stătuse pe întuneric, doar 
că se ascunsese. Acum se schimbase treaba. La început 
doar îi auzise vocea cristalină ca nişte clopoței de vânt pe 
care mama lor îi ţinea pe verandă. 

Intr-o zi, era în faţa casei, când simţi soarele mai 


puternic şi mai cald decât de obicei, până şi umbrele 
căpătară contur şi culoare. Auzi vocea subţire a Cărei 
întrebându-l Robert aia şi Robert ailaltă, şi... 

— Robert, vrei să te plimb puţin prin cartier? 

— Ce? 

Robert îşi simţi gura uscată şi vocea răguşită. Subit îi 
pică fisa că probabil, cu toată tăcerea întunecată dinainte, 
nu mai vorbise de ceva vreme. După care spuse ceva şi mai 
surprinzător: 

— Cine eşti tu? 

Pentru moment, fata nu-i răspunse, ca şi cum ar fi 
întrebat o tâmpenie sau s-ar fi plictisit de câte ori o 
întrebase: 

— Robert, sunt Miri, nepoa... 

li făcu semn cu mâna, atât cât o putea mişca: 

— la vino mai aproape, să te văd mai bine. 

Forma se mişcă direct în faţa lui şi se aşeză în dreptul 
soarelui. Până acum fusese doar o prezenţă în spatele lui 
sau în amintiri, dar acum îi văzu faţa la câţiva centimetri 
de el: avea părul negru şi drept, obrazul rotund şi îi 
zâmbea de parcă ar fi fost cel mai tare tip de pe pământ. 
Chiar era sora lui mai mică. 

Robert îi luă mâna caldă în mâinile lui: 

— Ah, Cara, cât mă bucur că te văd. 

Nu era acasă, dar poate era pe aproape. Nu mai zise 
nimic. 

— Mă... mă bucur şi eu să te văd, Robert. Deci, vrei să 
facem o tură prin cartier? 

— Da, o idee bună. 

Lucrurile se precipitară. Cara făcu ceva şi scaunul lui cu 
rotile se învârti. Era iar întuneric şi posomorât. Erau din 
nou în casă şi ea se agita ca de obicei în jurul lui. De data 
asta îi aduse o pălărie de soare. Pe urmă îl tachină 
întrebându-l dacă vrea să meargă la toaletă. Robert simţea 
că pe undeva, prin apropiere, individul acela care se dădea 
drept fiul lui le pândea fiecare mişcare. 

După care ieşiră din nou afară pe uşa din faţă şi în 
stradă. Cara mergea pe lângă el de-a lungul străzii pustii, 


mărginite de o parte şi de alta cu copaci subţiri, înalţi... îşi 
aminti că se chemau palmieri. Aici nu era Bishop. Dar ea 
era Cara, deşi dubios de cuminte. Cara era un copil bun, 
dar era ca argintul viu şi pusă mereu pe năzbâtii. Robert 
îşi zâmbi în barbă şi se întrebă cât avea s-o ţină pe noua 
Cara faza asta de îngeraş cuminte. Poate ea credea că ele 
bolnav! Robert încercă, fără succes, să-şi întoarcă scaunul. 
Hm, poate chiar era bolnav. 

— Uite, noi stăm acolo, la Honor Court şi aici stă familia 
Smithson. Au fost transferați aici din Guam luna trecută. 
Bob zice că acolo cresc cinci... - vai! m-a luat gura pe 
dinainte! Acolo după colţ stă prietenul comandantei de 
bază şi pun pariu că până la sfârşitul anului fac nunta... Ah 
şi nişte copii de la şcoală cu care n-am chef să vorbesc. 
Căruciorul lui Robert se învârti subit şi o luă pe o stradă 
lăturalnică. 

— Hei! Robert încercă din nou să-şi învârtă căruciorul. 
Poate copiii erau prietenii lui! Cara îl necăjea iar. Se 
înfundă, plin de obidă, în scaun. De undeva venea miros de 
miere de albine. În stânga şi în dreapta se înălţau garduri 
vii, din spatele cărora se întrezăreau casele, ca nişte pete 
gri şi verzulii. 

— Mare plimbare! Nu văd niciun rahat! 

Căruciorul încetini brusc. 

— Chiar nu vezi nimic? Puşlamaua chicoti. Lasă, Robert, 
că, dacă mai facem câteva ocolişuri, o să vezi mai bine. 

Ce acritură. 

— ... sau o pereche de ochelari. 

Pe care probabil ea îi ascundea înadins. 

Era ceva în lumina strălucitoare şi în vântul uscat care 
mătura străzile, ceva care îl făcea să se întrebe ce căuta el 
într-un cărucior cu rotile. Mai umblară o vreme pe străzi, 
Cara foindu-se grijulie în jurul lui. 

— Nu ţi-e prea cald, Robert? Hai să-ţi iau pătura de pe 
tine. 

— Te arde soarele pe faţă, Robert, stai să-ţi dau pălăria 
mai pe frunte. 

La un moment dat, casele dispărură. Parcă erau pe 


culmea unui deal. Cara îi zise că se văd munţii în zare, dar 
Robert nu vedea decât o dungă roşie ştearsă. 

Nimic nu se compară cu munţii care sprijineau cerul din 
Bishop, California, SUA. 

Se întoarseră iar în casă, de unde plecaseră, în 
întunericul şi posomoreala obişnuită, şi Cara dispăru „să-şi 
facă temele”. Robert n-avea teme. Individul îi dădu să 
mănânce. Şi iar îi spuse că e fiu-său. Dar era prea mare ca 
să fie copilul lui. Apoi drumul până la baie, care era mai 
degrabă o umilinţă decât o uşurare. Şi în sfârşit fu lăsat 
singur, în întuneric. Oamenii ăştia nici măcar televizor nu 
aveau. Numai linişte, în lumina chioară a unui bec electric. 

Ar trebui să fiu obosit. 

Îşi aducea vag aminte de nopţile lungi care se 
prelungeau în alte nopţi care se întindeau cu anii, când îl 
toropea somnul imediat după cină. Pe urmă se trezea şi 
mergea, mergea întruna pe coridoare ciudate încercând să 
ajungă acasă. Şi Lena care îl certa. Dar în seara asta... 
ceva era diferit. Nu-i era somn. Se gândea la lucrurile care 
tocmai se petrecuseră. Poate pentru că era aproape de 
casă. Cu Cara. Încă nu dăduse de casa părinţilor din 
Crombie Street, cu dormitorul lui din care vedea bradul 
înalt şi căsuţa construită în el. Dar Cara însemna acasă şi 
ea era cu el. Stătu aşa multă vreme şi începu să observe 
camera în care se afla: pe peretele celălalt se afla o veioză, 
o pată de lumină într-o mare de întuneric dimprejur. Abia 
vizibil, individul stătea lângă perete şi părea că vorbeşte 
cu cineva, dar Robert nu putea vedea cu cine. 

Îşi luă gândul de la el şi se concentră asupra Cărei. 
După o vreme, îl fulgeră un gând înfricoşător: Cara murise 
în 2006. Nu-şi mai vorbiseră de ani buni. 

Când a murit, Cara avea cincizeci şi unu de ani. 

West Fallbrook fusese un oraş convenabil în primele 
decenii ale secolului. Şi aglomerat. Chiar lângă baza 
militară Pendleton, fusese construit pentru familiile celor 
din armată. O nouă generaţie de soldaţi crescuse aici... 
care conduseseră o serie nouă de războaie. Robert Gu 
Junior prinsese ultimele zile de glorie ale oraşului, 


stabilindu-se aici într-o perioadă când ofiţerii americani de 
origine chineză erau primiţi înapoi la bază în funcţii bine 
văzute. Ce vremuri... 

Acum oraşul se mărise şi soldaţii erau mult mai puţini. 
Viaţa militară devenise mult mai complicată. Între două 
războaie, locotenentul-colonel R. Gu ajunsese la concluzia 
că West Fallbrook era un loc bun să-şi crească fetiţa. 

— Eu rămân la părerea mea că e o idee proastă pentru 
Miri să-l strige „Robert”. 

Alice Gu îşi ridică privirea de pe masa de lucru. 

— Dragul meu, am mai discutat: aşa am crescut-o, noi 
suntem „Bob” şi „Alice”, nu „tata” şi „mama” sau alte 
prostii la modă acum. Robert e „Robert” şi nu „bunicul”. 

Colonelul Alice Gong Gu era mică de statură, rotundă la 
faţă şi - când nu era foarte stresată - o mamă iubitoare. 
Terminase şefă de promoţie Facultatea de Marină militară 
din Annapolis, pe vremea când a fi scund, rotund la faţă şi 
familist nu intrau pe lista cu atribute profesionale. La 
vechimea ei, ar fi trebuit să fie deja general de armată, dar 
superiorii hotărâseră să-i dea ceva mai productiv şi mai 
periculos de făcut. De unde şi ideile trăsnite pe care le 
avea din când în când în ultima vreme. Dar dorinţa ei ca 
Miri să-şi strige părinţii pe nume era veche. 

— Hei, Alice, n-am nimic împotrivă să ne strige cum vrea 
ea. Va veni o vreme când micul general, pe lângă dragoste, 
o să ne mai dea şi ordine. Dar toată treaba îl bagă şi mai în 
ceaţă pe tata. 

Bob arătă cu degetul spre Robert senior, pe jumătate 
adormit. 

— Mai uită-te o dată la filmul din după-amiaza asta. Vezi 
cum s-a luminat la faţă când a văzut-o pe Miri, crede că e 
mătuşă-mea Cara, când erau ei copii! 

Alice nu răspunse imediat. La ea, era toiul dimineţii şi 
soarele lumina portul din spatele ei. Venise la Jakarta cu o 
delegaţie a Statelor Unite. Indonezia urma să facă parte 
din Alianţa Indo-Europeană. Japonia făcea deja parte din 
respectivul club cu un nume atât de ironic, având în vedere 
că, în curând, aproape toate ţările lumii vor fi parte din 


alianţa  „indo-europeană”. Fusese o vreme când ţări 
precum China sau Statele Unite n-ar fi râs la o asemenea 
poantă, dar lumea se schimbase şi atât China, cât şi 
Statele Unite erau  mulţumite de desfăşurarea 
evenimentelor, pentru că le permitea lor să se concentreze 
pe adevăratele probleme. 

Alice îşi plimbă ochii pe ecran, dădu din cap, zâmbi la 
cineva, apoi se îndepărtă câţiva paşi împreună cu doi tipi 
plini de importanţă, sporovăind întruna când în 
indoneziană, când în chineză, când în engleză - singura pe 
care Bob o înţelegea. După care se întoarse către el, cu un 
zâmbet larg pe faţă: 

— Arată îmbucurător! Tatăl tău a fost absent pentru câţi 
ani? Şi acum dintr-odată pare destul de lucid, încât să se 
bucure de ce e în jur. Ar trebui să fii încântat, de acum 
încolo merge spre bine. O să-l ai înapoi în viaţa ta! 

— ... Da. 

leri îşi luase la revedere de la ultima îngrijitoare la 
domiciliu. Bătrânul ar trebui să se recupereze rapid. 
Singurul motiv pentru care mai stătea încă în cărucior era 
fiindcă doctorii voiau să fie siguri că oasele s-au regenerat 
complet înainte să-i dea drumul să umble de unul singur. 

Alice îi văzu privirea îngrijorată şi îşi înclină capul într-o 
parte: 

— Ţi-e frică? 

Robert se uită înspre tatăl său. Operaţiunea Paraguay 
era peste câteva săptămâni. O misiune secretă, la capătul 
celălalt al lumii, care dintr-odată îi păru floare la ureche. 

— Poate... 

— Atunci lasă micul general la comandă şi nu te mai 
îngrijora. 

Se întoarse şi făcu cu mâna cuiva în spate. 

— Hopa! 

Imaginea se stinse şi veni doar un mesaj scris. 

Alice -> Bob: <sm> Trebuie să plec. li ţin locul 
secretarului Martinez şi nu avem voie să vorbim în timpul 
programului. </sm> 

Bob stătu o vreme în liniştea sufrageriei. Miri era sus, 


învăţa. Afară, seara cobora încet peste după-amiază. O 
clipă de pace. Când era copil, în astfel de momente, tatăl 
său scotea cărţile de poezii şi Mami cu Tati şi cu micuțul 
Bobby citeau cu glas tare. Simţi o nostalgie fericită 
amintindu-şi de acele seri. Se întoarse: 

- Tată? 

Niciun răspuns. Bob se aplecă în faţă şi vorbi tare: 

— Tată? E destulă lumină? Pot s-o fac mai puternică. 

Bătrânul dădu absent din cap. Poate chiar înţelegea ce i 
se spune, dar nu dădea vreun semn. Stătea tolănit pe o 
parte, frecându-şi cu mâna dreaptă încheietura mâinii 
stângi. Chiar şi asta era un semn foarte bun. Până acum 
Robert Gu Sr. fusese o legumă de patruzeci de kilograme 
până când cei de la Spitalul Universitar îl luară să testeze 
un nou medicament. Care se dovedi eficient în tratamentul 
Alzheimerului, acolo unde ani întregi de tratamente 
convenţionale eşuaseră. 

Bob verifică planurile misiunii în Paraguay, mai făcu 
câteva lucruri pentru serviciu... după care se sprijini de 
spătarul fotoliului de la birou şi se uită în tăcere spre 
bătrân câteva minute. 

Au fost vremuri când nu te-am urât. 

Când era copil, nu-şi urâse niciodată tatăl. Lucru cât se 
poate de normal, fiindcă un copil are prea puţine 
cunoştinţe despre lume ca să poată face comparații. 
Robert era sever şi solicitant, asta îi era clar lui Bobby. 
Căci, deşi Robert Senior se plângea la toată lumea că e un 
tată mult prea îngăduitor, câteodată Bob vedea, acasă la 
prietenii lui, părinţi mult mai indulgenţi cu copiii lor. Dar 
lui Bob niciodată nu i se păruse că tatăl lui se purta rău cu 
el. 

Nici chiar când mama îl părăsise pe tatăl lui, Bob tot nu- 
| găsise vinovat. Lena Gu suportase ani de abuz subtil până 
când îşi luă lumea-n cap, dar micul Bob habar n-avea de 
toate astea. Abia mult mai târziu, vorbind cu mătuşa Cara, 
a realizat cât de urât se comportase Robert cu cei din jurul 
lui. 

Pentru locotenentul-colonel Robert Gu Jr. astăzi ar fi 


trebuit să fie o zi fericită. Tatăl său, unul din cei mai iubiţi 
poeţi ai Americii, se întorcea dintr-o plimbare prelungită 
pe valea umbrelor morţii. Bob îi examină chipul relaxat şi 
nemişcat. Dacă ar fi fost un film, ar fi trebuit să fie un 
western şi s-ar fi chemat întoarcerea ticălosului. 


3 
UN TEREN MINAT ÎN RAI 


— Îmi explodează ochii! 

— N-ar trebui să doară. Vă dor? 

— ... Nu. 

Dar lumina era atât de puternică, încât Robert vedea în 
culori aprinse chiar şi la umbră. 

— Încă e totul ca în ceaţă, dar n-am mai văzut aşa bine 
de... 

Nici nu mai ştia de când. Până şi timpul fusese o beznă 
totală. 

— ... ani întregi. 

Auzi din spate o voce feminină. 

— Robert, de o săptămână iei medicamente pentru ochi, 
iar acum ai un batalion de celule regenerate, în stare bună, 
pe care ne-am gândit să le punem la treabă. 

O altă voce interveni: 

— Şi pentru vederea neclară avem o soluţie şi mai 
simplă. Reed? 

— Da, doamnă doctor. 

Vocea din urmă aparţinea unei umbre masculine aflate 
chiar în faţa lui. Figura se aplecă spre el. 

— la să-ţi punem ăştia pe ochi. Vei simţi o mică 
amorţeală. 

Nişte mâini mari şi blânde îi aşezară o pereche de 
ochelari pe nas. Măcar cu ochelarii era obişnuit, îi 
schimbau lentilele şi gata. Dar subit faţa îi amorţi şi nu-şi 
putea închide ochii. 

— Relaxează-te şi priveşte în faţă. 

Cu relaxarea era o treabă, dar de privit, nu avea unde 
decât în faţă. După care... Dumnezeule, era ca şi cum 
priveai o fotografie încărcându-se încet pe ecranul unui 
computer, devenind din ce în ce mai clară şi mai detaliată. 
Robert s-ar fi dat în spate, dacă amorţeala nu i-ar fi cuprins 
gâtul şi umerii. 

— Harta celulelor din retina dreaptă arată bine. Să 


verificăm şi la stânga. 

După câteva secunde, se petrecu al doilea miracol. 
Bărbatul din faţa lui îi îndepărtă ochelarii şi Robert îi putu 
vedea cu claritate chipul. Şi citi pe buzunarul halatului, cu 
broderie albastră: „Asistent Reed Weber”. Văd şi firele din 
țesătură. Robert privi peste umărul tânărului. Pereţii 
spitalului erau puţin neclari. Pe urmă, recunoscu tablourile 
de pe pereţi. Nu era într-o clinică. Tablourile fuseseră 
cumpărate de Lena pentru casa lor din Palo Alto. Unde mă 
aflu? 

Pe urmă văzu un şemineu şi o uşă glisantă care dădea 
într-o grădină. Nicio carte la vedere; el nu stătuse 
niciodată în această casă. Amorţeala din umeri îl mai 
lăsase. Îşi roti privirea în jurul camerei. Cele două voci 
feminine nu păreau să vină de la cineva din cameră. Dar 
Reed nu era singur. Un tip solid stătea în stânga lui, 
zâmbind, cu mâinile în şolduri. Când privirile li se 
întâlniră, zâmbetul dispăru şi bărbatul dădu din cap: 

— Tată. 

— ... Bob. 

Nu era numai faptul că îi revenise memoria, dar percepu 
realitatea aşa cum fusese în toţi aceşti ani. Bobby crescuse 
mare. 


— Vorbim mai târziu, tată. Te las acum să termini de 
discutat cu doamna doctor Aquino şi echipa ei. 

Dădu din cap spre cineva aflat în spatele lui Robert şi 
ieşi din cameră. 

Se auzi din nou vocea feminină: 

— De fapt, Robert, am cam terminat pe ziua de azi. Vom 
avea mult de muncă în următoarele săptămâni, dar va fi 
mai puţin haotic pentru tine, dacă o luăm încetişor şi 
suntem prevăzători. 

Robert se prefăcu că vede cu cine vorbeşte: 

— OK, păi, ne mai vedem. 

— Exact! Reed te va ajuta să ne vedem cu bine! 

Reed Weber aprobă din cap şi acum Robert avu senzaţia 
că rămăseseră chiar singuri în cameră. Asistentul 


împachetă ochelarii şi restul echipamentului. Majoritatea 
erau cutii de plastic obişnuite. Weber îi prinse privirea şi 
zâmbi: 

— Ce vezi aici sunt scule obişnuite. Interesante cu 
adevărat sunt implanturile şi medicamentele care plutesc 
în tine! Ai noroc cu carul, în caz că nu ştiai! mai spuse în 
timp ce împacheta ultimele cutii. 

Acum e zi afară şi înainte era noapte tot timpul Oare 
unde o fi Lena? Dar se gândi la remarca bărbatului: 

— Adică cum noroc? 

— Că te-ai îmbolnăvit exact de ce trebuia! râse Reed. 
Medicina modernă e ca un fel de teren minat făcut în Rai. 
Acum putem vindeca Alzheimerul, chiar dacă aici era să 
pierzi trenul. Şi eu, şi dumneata am avut Alzheimer; eu am 
avut forma normală, tratată imediat în primele faze. O 
grămadă din bolile pe care le ştii au rămas la fel de 
păcătoase cum erau. Tot nu putem opri infarcturile, unele 
forme de cancer încă nu pot fi vindecate şi osteoporoza tot 
te lasă infirm, dacă nu te omoară. Dar pentru bolile severe 
de care sufereai aveam medicamente la ţanc. Oasele îţi 
sunt zdravene ca ale unuia de cincizeci de ani. Astăzi ţi-am 
reparat vederea. Într-o săptămână începem să-ţi reparăm 
sistemul nervos periferic! Pe deasupra, mai ai şi tipul de 
piele şi ţesut adipos pentru tratamentul Venn-Kurasawa! O 
persoană dintr-o mie calcă într-o asemenea bombă 
norocoasă. Nu numai că nu mai eşti bolnav, dar arăţi mult 
mai tânăr! 


— Acuşi o să mă vezi cu jocuri video. 

— Ah! Weber băgă mâna în geantă şi scoase o foaie de 
hârtie. Să nu uităm de asta. 

Robert luă foaia şi o despături. Era destul de mare, 
aproape cât un A4, cu antet sus pe care scria cu litere 
elegante „Clinica Crick - Secţia Geriatrie”, iar mai jos ca 
un fel de schemă pe care scria: Microsoft, Linux, Epiphany. 

— Când o să te mai obişnuieşti, o să foloseşti Epiphany, 
dar deocamdată apasă pe ecran pe sistemul care sună cel 
mai cunoscut. 


La „Microsoft” era o listă cu nume de sisteme de 
operare făcute de Microsoft încă din anii '80. Robert 
privea ecranul derutat. 

— Robert. Ai... văzut la viaţa ta computere, da? 

— Da. 

Acum că veni vorba, îşi amintea perfect. Începu să râdă. 

— Doar că eu mereu am fost mai în urmă cu tehnologia. 
Mi-am luat primul PC în 2000. 

Şi asta pentru că tot Departamentul de Literatură se 
uita chiorâş la el că nu răspundea la e-mailuri. 

— Huh! OK, deci poţi simula vechile sisteme de operare 
uite aşa: pui foaia pe cotiera fotoliului. Aici camera este 
deja echipată cu difuzoare, dar în majoritatea locurilor va 
trebui să ţii degetul pe foaie ca să auzi. 

Robert se aplecă să studieze mai cu atenţie foaia. Nu era 
luminată, nici măcar nu părea lucioasă, ca aparatura 
tradiţională. Era doar o foaie de hârtie de foarte bună 
calitate. Reed îi arătă cu degetul pe meniurile de pe ecran. 

— Acum selectează opţiunea care corespunde cu 
sistemul pe care îl vrei. 

Robert ridică din umeri. De-a lungul timpului, facultatea 
trecuse prin mai multe sisteme... Apăsă cu degetul unde 
scria Winme. Răspunsul fu instant, nu cum îşi amintea el 
că aştepta ca hard-diskul să reacționeze. Deodată se auzi 
în toată camera jingle-ul bine-cunoscut şi cam enervant de 
la Windows. Părea să se audă peste tot, nu să vină din 
foaia care, acum, se umpluse cu iconiţe colorate. Robert fu 
cuprins de nostalgie când îşi aminti câte ore petrecuse, 
frustrat, în faţa monitoarelor, încercând să înţeleagă cum 
funcţionează computerele. 

Reed zâmbi. 

— O alegere foarte bună. WinME a fost întotdeauna la 
îndemâna tuturor utilizatorilor. Dacă ai fi ales Epiphany, 
ne-am fi chinuit acum să ieşim vii din jungla licenţelor... 
OK, păi, restul ar trebui să fie aproape la fel cum ştii. 
Clinica are câteva servicii puse aici ca să arate ca site-urile 
cu care eşti obişnuit. Nu e chiar la fel de modern ca 
sistemul cu care lucrăm eu sau Bob, dar n-o să mai ai 


probleme cu „vocile invizibile”, poţi să le vezi pe Rachel şi 
pe doctoriţa Aquino pe pagina de aici, dacă vrei. Am 
plecat, spor la navigat. 

Robert îl ascultă pe Weber folosind o amestecătură de 
jargon învechit şi limbaj tehnic, cu o dezinvoltură şi o 
jovialitate care păreau că ascund o nuanţă de sarcasm. Pe 
vremuri, ar fi fost suficient pentru Robert ca să-l pună la 
punct. Astăzi însă, proaspăt ieşit din întunericul senilităţii, 
Robert nu mai era foarte sigur. Deci făcu o primă 
încercare. 

— Vasăzică sunt iar tânăr? 

Reed se întoarse şi râse. 

— Nu e chiar atât de simplu. Dacă stai să te gândeşti, ai 
şaptezeci şi şapte de ani şi corpul îţi poate face figuri la 
care doctorii nici măcar nu s-au gândit. Dar am fost şi eu 
în situaţia ta în urmă cu şase luni. Ai înviat din morţi, 
omule, ai scăpat la milimetru de Alzheimer, vor mai fi 
testate şi alte tratamente pe tine acum. Te aşteaptă 
surprize, mare parte din ele plăcute. Deci ia-o uşurel şi cu 
răbdare. De exemplu, azi am observat că l-ai recunoscut pe 
fiul tău. 

— D... da. 

— Acum o săptămână când am fost aici, nu-l 
recunoşteai. 

Era o senzaţie atât de ciudată să-ţi faci drum prin pâcla 
aceea, dar... 

— Da. Credeam că sunt prea tânăr ca să am un fiu. Tot 
ce voiam era să mă duc acasă, adică la casa părinţilor mei, 
în Bishop. Şi chiar şi acum, am fost surprins să-l văd pe 
Bob atât de matur. 

Realitatea începu să se prăbuşească peste el. 

— Va să zică, părinţii mei sunt morţi... 

Reed dădu din cap. 

— Mă tem că da... o să începi să-ţi aminteşti lucruri care 
s-au petrecut de-a lungul vieţii tale şi pe care le-ai uitat. 

— La întâmplare? Sau amintirile vechi mai întâi? Sau o 
să mă împotmolesc la o bucată...? 

— Doctorul ştie mai bine decât mine să-ţi răspundă. 


Reed ezită o clipă. 

— Uite care-i treaba: pe vremuri ai fost profesor... 

Am fost poet! îşi zise Robert în gând, dar se abţinu, ca să 
nu-l contrazică pe Reed. 

— Da, am fost profesor... chiar profesor emerit... de 
literatură engleză. La Stanford. N 

— Aşa, bun, deci erai un tip deştept. Incă mai ai multe 
de recuperat, dar pun pariu că inteligența o să-ţi revină. 
Nu te panica dacă nu-ți aduci aminte anumite lucruri şi 
nici nu te forţa. În fiecare zi, doctorii îţi vor reda câte puţin 
din capacităţile intelectuale, ceea ce, teoretic, ar fi mai 
puţin şocant pentru tine decât totul dintr-odată. Că e bine 
sau rău nu contează, atât timp cât mergi înainte şi nu uita 
că ai toată familia alături de tine. 

Lena. Robert închise ochii pentru o clipă. Chiar dacă nu 
pot da timpul înapoi, măcar o a doua şansă. Dacă ar putea 
fi complet vindecat de Alzheimer, dacă, dacă... poate ar 
mai avea douăzeci de ani de trăit, să recupereze ce a 
pierdut. Două lucruri importante: poezia lui şi Lena. 

— Ce-ai spus? Reed se aplecă să audă. 

Robert îşi ridică privirea. 

— Soţia mea, adică fosta... 

încercă să-şi amintească mai multe. 

— Probabil că n-o să-mi amintesc de lucrurile care s-au 
întâmplat după ce am luat-o razna. 

— Cum ziceam, nu-ţi face griji. 

— Îmi amintesc că eram însurat cu Lena şi îl aveam pe 
Bobby. Ne-am despărţit cu ani în urmă. Dar îmi amintesc 
că era din nou cu mine când Alzheimerul a început să-mi 
întunece mintea. Şi acum iar nu mai e. Unde a dispărut, 
Reed? 

Reed se încruntă, apoi se aplecă şi îşi găsi de lucru cu 
fermoarul genţii cu medicamente. 

— Lena a murit acum doi ani, Robert. 

Se ridică şi îl bătu uşor pe bătrân pe umăr. 

— Azi am făcut progrese foarte bune, dar acum trebuie 
să fug înapoi la spital. 


În viaţa lui anterioară, Robert Gu era la fel de 
dezinteresat de tehnologie ca şi de politică. Natura umană 
nu se schimbă, iar menirea poetului este să extragă şi să 
dezvăluie acea esenţă eternă. Acum... lucrurile se 
schimbaseră, am înviat din morţi! Asta chiar era ceva nou 
sub soare. Un pas prea mare pentru umanitate pentru a fi 
ignorat. I se oferea o a doua viaţă, o şansă nouă să-şi 
continue cariera. Ştia exact şi de unde îşi va relua munca: 
de la Secretele vârstelor. 

Îşi petrecuse cinci ani compunând poeme cum ar fi 
„Secretele copilăriei”, „Secretele  îndrăgostiţilor”, 
„Secretele patriarhului”. 

Dar „Secretele morţii”, considerată de toată lumea cel 
mai profund poem din volum, fusese o farsă, scrisă cu mult 
timp înainte de a începe cu adevărat să moară. Dar acum... 
da, iată ceva într-adevăr nou: „Secretele celui care s-a 
întors”. Ideile i se îmbulzeau în minte, cu siguranţă aveau 
să urmeze şi versurile. 

În fiecare zi se petreceau schimbări în mintea sa şi ceața 
se ridica încet-încet. Acum accepta sfatul lui Reed Weber 
şi avea răbdare cu sine însuşi. Lucrurile mergeau înspre 
bine. Într-o bună zi începu să meargă din nou, chiar dacă 
abia îşi mişca picioarele. În ziua aceea căzu de trei ori şi 
de fiecare dată se ridică şi o luă de la capăt. Iar acum, că 
vedea - chiar vedea putea face lucruri cu mâinile. Nu mai 
bâjbâia prin întuneric. Niciodată nu-şi dăduse seama cât 
de important este văzul în coordonarea mişcărilor. 
Lucrurile se ordonau, se amestecau şi se ascundeau în 
nenumărate feluri în cele trei dimensiuni, fără ochi eşti 
condamnat să faci compromisuri şi să te resemnezi. 

Dar eu nu, nu acum! Şi două zile mai târziu... 

Era la ping-pong cu Miri. Îşi amintea masa, o cumpărase 
pentru Bobby în urmă cu treizeci de ani. Îşi amintea şi cum 
i-o luase Bob când în sfârşit renunţase la casa din Palo 
Alto. 

Miri îşi etala strategia de atac, lovind mingea cu boltă în 
diagonala mesei, în timp ce Robert se mişca înainte şi 
înapoi în defensivă. Vedea mingea fără probleme, dar 


trebuia să aibă grijă să nu lovească prea tare. Jucă încet, 
precaut, până când Miri i-o luă înainte cu cincisprezece la 
unsprezece. Robert aplică aproape instinctiv câteva 
lovituri puternice şi precise mingii, trimiţând-o în colţul 
îndepărtat al mesei şi câştigă cinci puncte. 

— Robert! M-ai păcălit! strigă biata Miri. 

Bondoacă fiind, fugea dintr-un colţ în altul al mesei, 
încercând să ţină pasul cu el. Lioviturile lui Robert nu erau 
maestre, dar nici Miri nu era o jucătoare foarte versată. 
Şaptesprezece la cincisprezece, optsprezece, 
nouăsprezece. După care îşi pierdu precizia şi se întoarse 
în apărare. De data asta, Miri îl bătu fără milă, marcă şase 
puncte unul după altul şi câştigă partida. 

Alergă pe lângă masă şi îl îmbrăţişă. 

— Ai jucat super! De acum înainte nu te mai cred când 
spui că nu ştii să joci ping-pong! 

N-avea niciun rost să-i spună că totul se datora 
reconstrucției sistemului său nervos. Aquino îl avertizase 
că va avea momente de performanţă fizică neobişnuite 
pentru el, ar putea ajunge chiar cu reflexele unui atlet, 
dar, cel mai probabil, la final, va ajunge la o coordonare 
normală a corpului. 

Era distractiv să-l vezi câtă atenţie dădea zilelor 
săptămânii. Nu le mai ţinuse socoteala încă dinainte de a o 
lua razna. Dar acum, în weekenduri, Miri era toată ziua 
acasă. 

— Cum arăta mătuşa Cara? îl întrebă într-o sâmbătă 
dimineaţa. 

— Semăna foarte bine cu tine. 

Chipul fetei se lumină dintr-odată de un zâmbet larg, 
plesnind de mândrie. Robert intuise că asta voia Miri să 
audă. E adevărat însă Cara n-a fost niciodată grăsuță. Miri 
semăna cu Cara, aşa cum fusese ea în ultimii ani înainte de 
adolescenţă, când nu mai era fetiţa care umbla toată ziua 
pe urmele eroului ei Robert şi avea propriile preocupări. 
Personalitatea lui Miri era o intensificare a personalităţii 
Cărei. Miri era foarte inteligentă, probabil mai deşteaptă 
decât mătuşa ei. Dar la fel de independentă şi sigură pe ea. 


Îmi amintesc de aroganţa ei de neînduplecat, se gândi 
bătrânul, încercarea lui de a o „dezbăra” de aroganță 
fusese şi motivul pentru care nu-şi mai vorbiseră. 

Câteodată Miri avea prieteni în vizită. Băieţii şi fetele, la 
vârsta lor, socializau fără probleme. Lui Miri îi plăcea să 
joace ping-pong la dublu. A 

Robert zâmbea tot timpul cum îi dirija ea pe toţi. Ii 
organiză pe echipe şi făcu un campionat. Deşi era o 
persoană foarte corectă, era extraordinar de competitivă. 
Când se puseră la masa de joc, o văzu concentrată, cu 
fălcile încleştate şi privirea de oţel. După ce se termina 
meciul, îşi recunoştea greşelile şi nu se sfia să-i critice şi 
pe ceilalţi. 

Chiar când nu erau în casă, prietenii lui Miri erau 
adesea prezenţi „invizibil”, ca şi doctorii lui Robert. Miri 
mergea prin grădină sporovăind cu nimeni aparent - ca o 
ironie a sorții la adresa lui Robert, care tunase şi fulgerase 
împotriva telefoanelor mobile în ultima perioadă petrecută 
la Stanford. 

Apoi erau marile tăceri ale lui Miri. Robert nu-şi amintea 
ca sora lui să fi avut asemenea tăceri. Miri se dădea cu 
orele în scrânciobul legat de copacul din fundul grădinii, 
vorbind doar din când în când - şi atunci numai cu cineva 
nevăzut. Ochii păreau că privesc undeva în spatele zării. Şi 
când o întreba ce face, tresărea, râdea şi spunea că 
„învaţă”. Dar lui Robert Gu i se părea că mai degrabă era 
sub o vrajă rea. 

În timpul săptămânii, Miri era la şcoală; o limuzină 
trăgea în faţa porţii în fiecare dimineaţă, exact în 
momentul în care ea era gata de plecare. Bob era plecat 
zilele acestea, urma „să se întoarcă în vreo săptămână”. 
Alice era acasă câteva ore pe zi, dar era veşnic nervoasă. 
Câteodată se vedeau la prânz, dar, de obicei, stătea la 
serviciu până pe la jumătatea după-amiezii. De obicei, când 
se întorcea de la bază era şi mai nervoasă. 

Cu excepţia şedinţelor de terapie, Robert era lăsat de 
capul lui. Plimbându-se prin casă, găsi câteva cutii cu cărţi 
la subsol. Păreau cam singurele cărţi din casă. Familia asta 


habar n-are să citească. Desigur, Miri îi tot dădea înainte 
că sunt o mulţime de cărţi pe care le poţi citi oricând ai 
chef, dar era un adevăr spus pe jumătate. Browserul de 
hârtie pe care i-l dăduse Reed putea fi folosit să citeşti 
cărţi online, dar lui Robert i se părea curată profanare să 
citeşti numai pe bucăţica aceea de hârtie. 

Cu toate acestea, hârtia respectivă era o adevărată 
comoară când avea nevoie pentru teleconferinţe: Dr 
Aquino şi ceilalţi terapeuţi nu mai erau doar voci în decor. 
Şi browserul web era aproape la fel cu ce-şi amintea el, 
deşi multe site-uri nu se vedeau cum trebuie. Google încă 
mai funcţiona. Dădu o căutare pe Lena Llewelyn Gu. O 
grămadă de rezultate. Lena fusese medic şi destul de 
cunoscută în comunitatea lor. Într-adevăr, murise acum doi 
ani. Detaliile morţii ei erau contradictorii. Unele confirmau 
ce-i povestise Bob, altele nu. Aici era mâna celor de la 
Asociaţia pentru dreptul la intimitate. Nişte nemernici care 
sabotau toate informaţiile pe net. „O societate vandală de 
binefacere” cum îşi spuneau ei. 

De la ei ajunse la Ştirile zilei. Lumea era la fel de 
nebună cum o lăsase. Luna aceasta, avea loc o acţiune 
poliţienească în Paraguay. Detaliile operaţiunii nu aveau 
nicio logică: de ce ar ajuta SUA poliţiştii locali să închidă 
nişte „fabrici ilegale”? În mare, ideea era familiară. Forţele 
invadatoare căutau arme de distrugere în masă. În cursul 
zilei de astăzi găsiseră arme ascunse sub clădirea unui 
orfelinat. În fotografii se vedeau oameni amărâţi în 
mahalale sărăcăcioase, copii îmbrăcaţi în zdrenţe jucându- 
se, parcă făcând în ciudă mizeriei din jur. Din loc în loc se 
mai vedea câte un soldat stingher. 

Pun pariu că acolo e şi Bob, gândi Robert şi pentru a mia 
oară se întrebă cum de-şi alesese fiul său o carieră atât de 
urâtă şi lipsită de perspectivă. 


Alice, Robert şi Miri îşi petreceau serile într-o atmosferă 
cât de cât de familie. Lui Alice îi făcea plăcere să gătească, 
dar în seara aceasta arăta mai obosită decât de obicei. 

Robert stătea prin bucătărie, privindu-le, pe fiică şi 


mamă, cum scoteau mâncarea din frigider. 

— Mâncare de la cutie, aşa i se spunea pe vremea mea. 

Cu toate acestea, mâncarea respectivă arăta foarte bine. 
Doar lui i se părea că mestecă terci, dar Reed îl avertizase 
că papilele sale gustative erau nouăzeci şi cinci la sută 
moarte. 

Miri ezită, cum făcea de obicei când Robert vorbea 
despre lucruri pe care ea nu le mai auzise, dar răspunse 
foarte sigură pe ea: 

— Ah, asta e mult mai bună decât mâncarea din cutie. 
Putem combina ingredientele. 

Şi arătă către caserolele care bolboroseau în ceva care 
semăna cu un cuptor cu microunde. 

— Vezi, eu am desert de îngheţată şi Alice are prăjitura 
cu coacăze. Oo, Alice! 

Alice îi zâmbi. 

— Fie, o să vă dau şi vouă o felie. Să ne aşezăm la masă. 

Toţi trei luară câte ceva şi aşezară mâncarea pe masa 
lungă, acoperită cu o faţă de masă din damasc brodat, care 
părea să fie diferită în fiecare seară. Masa îi era cunoscută, 
altă moştenire din casa veche. Prezenţa Lenei încă se mai 
simţea peste tot. Robert se aşeză lângă Miri. 

— Dacă stau bine şi mă gândesc, zise el mai mult în 
glumă ca să le testeze reacţia, nu e cam primitiv totul? 
Unde sunt valeţii roboţi? Sau braţele automate să ia cutiile 
cu mâncare să le bage în microunde şi să le scoată? 

Alice ridică din umeri, uşor iritată. 

— Avem roboţi, acolo unde chiar e nevoie de ei. 

Robert îşi amintea de Alice Gong când se căsătorise cu 
Bob. În vremea aceea era un diplomat impenetrabil, atât 
de discret încât nimeni nu-i bănuia tăria de caracter. În 
acele zile, când Robert încă se mai pricepea la poezie şi la 
oameni, personalitatea lui Alice fusese o adevărată 
provocare. Vechiul Robert nu reuşise să descopere nicio 
fisură în armura ei impenetrabilă. Noul Robert observă că 
noua Alice era doar o copie a celei de odinioară, mai mult 
sau mai puţin reuşită, în funcţie de zile. Astă-seară nu era 
în cea mai bună formă. Robert îşi aminti ce citise despre 


Paraguay şi încercă să afle ce o preocupa. 

— Îţi faci griji pentru Bob? 

— Nu, Bob este bine. Şi îi zâmbi. 

Miri îi aruncă o privire mamei sale: 

— Dacă vrei roboţi, ar trebui să vezi colecţia mea de 
păpuşi. 

Roboţi? Păpuşi? E greu să te dai capul familiei când 
habar n-ai ce se vorbeşte în jurul tău. Bătu în retragere: 

— Vreau să spun genul de maşini pe care le tot 
imaginează sefiştii duşi cu capul, dar care niciodată nu se 
întâmplă în realitate. Cum ar fi maşini care merg prin aer. 

Miri îşi ridică nasul din farfurie. Într-un colţ al mesei se 
vedea un bol cu îngheţată. 

— Avem taxiuri care merg prin aer. Nu se pune? 

— Ba se pune, zise Robert, apoi, spre surprinderea lui, 
întrebă: Când aş putea să văd unul? 

Vechiul Robert ar fi strâmbat din nas la noile invenţii ca 
fiind nedemne de interesul oamenilor cu preocupări înalte. 

— Oricând! Poate chiar după cină? 

Această ultimă întrebare era adresată atât lui Robert, 
cât şi lui Alice, care zâmbi ceva mai relaxată: 

— Poate în weekend. 

Şi schimbă vorba, trecând la un subiect la care se 
gândise în ultima vreme: 

— Robert, apropo, m-am uitat pe raportul medicilor şi 
eşti aproape vindecat. Te-ai gândit să-ţi reiei cariera? 

— Bineînţeles, mă gândesc toată ziua numai la asta. Am 
nişte idei noi pentru o carte... 

Gesticula absorbit când îl cuprinse dintr-odată un fel de 
teamă. 

— Da, Alice, stai liniştită, o să scriu, am oferte de la 
diverse catedre de peste tot, de îndată ce mă înzdrăvenesc 
plec de pe capul tău. 

— Nu, Robert, nu pleca, mai stai cu noi! sări Miri. 

— Dar nu crezi că deja ar trebui să testezi terenul? 
insistă Alice. 

— Cum adică? întrebă Robert. 

— Păi, ştii că ultima sesiune de tratament cu Reed 


Weber este martea viitoare. Poate că ţi-ai dori să încerci să 
faci altceva decât ce-ai făcut până acum. Te-ai gândit 
poate să faci nişte cursuri? Liceul din oraş are o grămadă 
de cursuri speciale... 

Colonelul Alice Gu s-ar fi descurcat mai bine cu 
bătrânul, dacă micul general de treisprezece ani n-ar fi fost 
de partea lui Robert. 

— Buuu... Adică orientare profesională. Câţiva bătrâni şi 
o groază de adolescenţi bătuţi în cap, o plictiseală de mori. 

— Miri, sunt noţiuni de bază... 

— Reed Weber poate să-l înveţe! Şi eu pot să-i arăt cum 
să poarte computerul. 

II bătu pe umăr. 

— Stai fără grijă, Robert, imediat ce te obişnuieşti să-l 
porţi, poţi învăţa orice. Momentan încă nu ştii pe ce lume 
trăieşti: tot ce vezi acum şi ce citeşti cu chestia asta... - şi 
arătă către foaia de hârtie pe care o ţinea în buzunar - e ca 
şi cum ai vedea lumea prin gaura cheii, dar, cu puţin 
exerciţiu, ar trebui să vezi şi să auzi la fel ca toţi ceilalţi. 

— Miri, sunt şi alţi oameni care nu folosesc lentile de 
contact şi computere purtabile. 

— Poate, dar bunicul meu nu e „alţi oameni”. 

Şi îşi ridică, arogant, bărbia: 

— Robert, ar trebui să porţi. Arăţi ridicol când te plimbi 
peste tot cu foaia aia în mână. 

Alice păru că vrea să o contrazică, după care bătu în 
retragere, urmărind-o pe Miri cu o privire detaşată al cărei 
înţeles îi scăpă lui Robert. 


Miri părea neafectată, îşi aplecă fruntea în faţă şi îşi 
duse degetul foarte aproape de ochiul drept. 

— Deja ştii despre lentilele de contact, corect? Vrei să 
vezi cum arată? 

Işi luă mâna de la ochi. Un disc minuscul se odihnea pe 
buricul degetului mijlociu. Era de forma şi dimensiunile 
lentilelor pe care le ştia el. Se aplecă şi îl studie cu atenţie. 
După un minut, realiză că nu era chiar o banală lentilă. 
Puncte de lumină colorată se învârteau prin ea. 


— Acum merg cu super filtru, altfel n-ai putea vedea 
luminiţele. 

Lentila deveni alburie şi apoi de un alb compact. 

— Pfff... s-a descărcat. Dar ai prins ideea. 

Şi puse lentila înapoi la ochi, rânjind la el, cu un ochi 
alburiu ca de glaucom. 

— Ar trebui s-o schimbi, o sfătui Alice. 

— Ah, nu, imediat ce se încălzeşte, e OK. 

„Glaucomul” chiar începu să se disipeze şi ochii căprui 
ai lui Miri îl priveau din nou: 

— Ei, ce zici? 

Păi, ce să zic, e cam complicat față de coala mea de 
hârtie. 

— Asta e tot ce trebuie să fac? 

— Hm, nu. Adică, putem să-ţi dăm unul din purtabilele 
lui Bob şi o pereche de lentile imediat. Problema e să 
înveţi să le foloseşti. 

Alice interveni: 

— Fără o oarecare experienţă, e periculos de invaziv, 
Robert, dar facem în felul următor: eu îţi dau un purtabil 
de-al lui Robert şi lentile cu care să te obişnuieşti, între 
timp te mai gândeşti la cursurile de la Liceul din oraş. 

— Pariu că învaţă să poarte în mai puţin de o 
săptămână. N-are nevoie de cursuri pregătitoare. 

Miri râdea la Alice. Robert zâmbi blând şi nu scoase un 
cuvânt. 


De fapt, chiar avusese oferte de joburi. Pe net se auzise 
despre însănătoşirea lui şi douăsprezece facultăţi îi 
trimiseseră deja scrisori de intenţie. Cinci dintre ele erau 
doar invitaţii să ţină diverse conferinţe. Trei dintre ele 
fuseseră propuneri pentru cursuri de câte un semestru. 
Celelalte erau de la facultăţi de mâna a doua, a treia... nu 
fusese chiar primirea la care se aşteptase Robert, „unul 
din coloşii literaturii secolului nostru” (ca să-i cităm pe 
critici). 

Le e teamă că încă sunt o legumă. 

Aşadar Robert pusese bine ofertele şi lucra la noul său 


volum. O să le arate el scepticilor că e la fel de treaz ca pe 
vremuri! Doar că poezia mergea greu. Totul mergea foarte 
încet. La faţă arăta mai tânăr. Reed spusese că asemenea 
succes estetic era foarte rar, dar Robert era numai bun 
pentru tratamentul  Venn-Kurasawa. Minunat. Dar 
mişcările. Încă mai erau spasmodice şi încheieturile îl 
dureau tot timpul. Cel mai deranjant era că încă trebuia să 
se ducă la budă de câteva ori pe noapte. Aici era mâna 
Sorţii care îi amintea că tot un moşneag rămăsese. Ieri 
fusese ultima şedinţă cu Weber. Tipul avea o minte foarte 
docilă, care se potrivea cu genul de slujbă pe care o făcea. 
O să-mi fie dor de el, bănuiesc. Şi asta nu doar pentru că îi 
rămânea o oră goală în programul zilnic. 

Iar poezia mergea al naibii de greu. 

Pentru Robert, visele nu fuseseră niciodată o sursă de 
inspiraţie (deşi, în câteva interviuri, pretinsese exact 
opusul). Oamenii obişnuiţi, când nu mai au alte căi de 
stimulare a creativităţii, o folosesc pe aceea a „minţii 
clare”. Lui Robert Gu, inspiraţia îi venea cel mai adesea 
după un somn zdravăn, când se trezea din toropeală. Acel 
moment, pentru el, era o sursă atât de sigură de inspiraţie, 
încât, când avea probleme cu scrisul, înainte de culcare îşi 
aglomera mintea cu toate prostiile care îi veneau în 
minte... şi a doua zi dimineaţa, cheaun de somn, vedea 
lumea cu alţi ochi. Când conştiinţa e proaspăt trezită, îţi 
oferă nişte răspunsuri surprinzătoare. În anii petrecuţi la 
Stanford, întâlnise metoda la filosofi, teologi, dar şi la 
oameni de ştiinţă, care aveau o mulţime de teorii, de la 
psihologia freudiană până la fizica cuantică. Indiferent de 
explicaţie, pentru el, noaptea era un sfetnic foarte bun. 

Chiar şi acum, trezit după atâţia ani de nebunie, tot mai 
avea „inspiraţia de dimineaţă”. Doar că n-o putea controla. 
În unele zile îi era mintea plină de idei pentru „Secretele 
celui care s-a întors” şi adăugiri la „Secretele morţii”, dar 
niciuna din aceste idei nu era poetică. Avea doar concepte, 
noţiuni vagi până la stadiul de vers. Dar nu avea destule 
cuvinte ca să le dea o formă, să le transforme în metafore, 
să creeze Frumosul. Pentru moment, poate că era bine şi 


doar atât, la urma urmei, a face cuvintele să cânte este cel 
mai înalt şi mai pur talent. Ar fi normal ca darul acesta să-i 
revină ultimul. 

Între timp, nenumărate dimineţi fură irosite cu prostii. 
Mintea îi zbura la matematică şi tehnologie, mai nou era 
fascinat de cum funcţionează lucrurile. 

În timpul zilei, când naviga pe net, era veşnic atras de 
subiecte care nu aveau nicio legătură cu preocupările lui 
artistice. Işi petrecuse o după-amiază întreagă citind o 
Introducere în geometrie pentru copii... şi marea revelaţie 
de a doua zi dimineaţă fusese o demonstraţie la un 
exerciţiu cu care se chinuise cu o seară înainte! Zilele lui 
Robert erau un chin plictisitor, în căutarea cuvintelor 
potrivite, în timp ce încerca să se ţină departe de 
computer. Serile şi le petrecea încercând să o tempereze 
pe Miri care se tot chinuia să-i bage câte ceva în ochi. 

În cele din urmă, veni şi inspiraţia de dimineaţă! 
Trezindu-se într-o zi cu o lehamite de zile mari, observă 
pentru prima dată bradul din grădină şi gardul vopsit în 
culori pastel. Dincolo de gard era o lume întreagă, 
milioane de posibilităţi şi de perspective. Ce făcuse el în 
trecut când se împotmolise? Luăm o pauză. Trebuia să facă 
altceva, orice altceva. Poate „şcoala” avea să-l scoată din 
impas, s-o ia pe Miri de pe capul lui. Să mai schimbe 
peisajul. 

Spre bucuria lui Alice. 


4 
O ASOCIERE DE ZILE MARI 


Lui Juan Orozco îi plăcea să meargă la şcoală cu gemenii 
Radner. Fred şi Jerry erau o Influență Proastă, dar erau cei 
mai buni gameri pe care Juan îi cunoştea în carne şi oase. 

— Avem 0 şmecherie pentru azi, Juan, zise Fred. 

— Exact, spuse Jerry cu zâmbetul pe care-l avea de 
obicei când ştia că urmează ceva haios sau penibil. 


Toţi trei mergeau de-a lungul şanţului de scurgere. 
Cimentul era uscat şi alb ca de os, făcându-şi drum de-a 
lungul canionului din spatele cartierului Mesitas. Dealurile 
de deasupra lor erau acoperite cu flori-de-gheaţă şi 
strugurii-ursului şi, mai în depărtare, o tufă de ghimpi 
pădureţi. La ce să te aştepţi în San Diego, la începutul lui 
octombrie? 

Cel puţin în lumea reală. 

Canionul nu era nicidecum o zonă moartă. Comitetul 
pentru prevenirea inundaţiilor avea grijă de zonă şi era 
asfaltat ca străzile din oraş. Cum mergeau ei aşa, Juan 
ridică din umeri, din senin. Dar era suficient pentru 
computerul său purtabil. Imaginile se schimbară şi intrară 
în lumea din Știința primejdioasă a lui Hacek: strugurii- 
ursului se transformară în tentacule acoperite de solzi, 
casele de la marginea canionului erau de câteva ori mai 
mari decât în realitate, cu fanioane fluturând deasupra lor. 
Drept în faţă se vedea un castel, al marelui duce Hwa Feen 
- în realitate, un puşti din cartier care se ocupa cu 
întreţinerea iluziei în zonă. Juan îi îmbrăcă pe gemeni în 
armura din piele a Cavalerilor păzitori. 

— Hei, Jer, uite! zise Juan radiind de bucurie, în timp ce 
aştepta ca gemenii să schimbe şi ei imaginile la care 
lucrase de zor în ultima săptămână. 

Fred se uită de jur împrejur. 

— Astea-s fumate deja, Juanito. În plus, Howie Fein e un 
pămpălău. 


— Ah. 

Juan abandonă programul şi realitatea se întoarse, întâi 
peisajul, apoi cerul, pe urmă oamenii. 

— Dar săptămâna trecută v-a plăcut. 

Săptămâna trecută, când, îşi aminti Juan, Fred şi Jerry 
voiau să descopere cine e marele duce. 

Gemenii schimbară o privire, şi Juan îşi dădu seama că 
schimbau mesaje secrete. 

— Azi e o zi specială, ţi-am zis că avem o surpriză. 

Erau aproape la jumătatea tufelor de ghimpi, undeva în 
depărtare se vedea ceața care plutea deasupra oceanului; 
într-o zi senină - sau dacă foloseai programul de „Viziune 
clară” puteai vedea hăt departe până la ocean. În sud se 
vedeau alte cartiere şi o pată de verde care era Liceul 
Fairmount. În partea de nord era cel mai interesant loc din 
cartierul lui Juan Orozco: Parcul de distracţii de pe Dealul 
Piramidei, care domina valea micuță de la poalele lui. Bine, 
stânca era mai degrabă în forma unui deal ascuţit decât a 
unei piramide, dar conducerea parcului se gândise că 
„piramidă” e mai cu zvâc. Cândva, acolo fusese o livadă de 
avocado, colina fiind acoperită de frunziş verde, pe care îl 
mai puteai vedea dacă foloseai „vederea” de pe site-ul 
parcului. Dacă te uitai cu ochiul liber, mai zăreai copaci, 
dar printre case mari cu peluze şi turnul parcului. Alături 
de alte lucruri. Dealul Piramidei se lăuda că are cel mai 
înalt turn de cădere liberă din California. 

Gemenii rânjeau la el. Jerry făcu semn către deal: 

— Ce-ai zice să jucăm intoarcerea Cretacicului dar 
varianta pe bune? 

Patronii parcului ştiau exact cât să taxeze pentru 
diversele niveluri de verosimilitate: cu cât era mai ireal, cu 
atât costa mai puţin, nivelul „real” era cel mai scump. 

— E prea mult. 

— Da, dacă plăteşti. 

— Voi n-aveţi un proiect de făcut înainte de oră? 

Gemenii aveau Atelier la prima oră. 

— Proiectul e încă la Vancouver, zise Jerry. 

— Dar nu-ţi face griji pentru noi, spuse Fred, uitându-se 


în sus cu o expresie de smerenie amestecată cu şiretenie. 
Curierul vine cu proiectul la timp pentru oră. 

— Bine atunci, numai să nu intrăm în bucluc. 

Singura chestie neplăcută în prietenia lui cu gemenii era 
că mai tot timpul dădeau de belele. În urmă cu câteva 
săptămâni îl „ajutaseră” să nu completeze un certificat de 
garanţie pentru bicicleta lui wikibay şi se alesese cu o 
bicicletă imposibil de asamblat, iar mama nu fusese foarte 
încântată. 

— Hei, Juan, nu-ţi face probleme. 

Cei trei băieţi lăsară în urmă canalul pentru inundaţii şi 
o luară în sus pe o cărare îngustă spre latura de esta 
parcului. Care era departe de oricare din intrări, dar un 
unchi de-al gemenilor lucra în Departamentul pentru 
controlul indundaţiilor şi făcuseră rost de schiţa cu 
amplasarea staţiilor utilitare. Pe care i-o transferară acum 
lui Juan. Pământul de sub picioarele lor deveni uşor 
transparent şi putură zări, la câţiva metri dedesubt, o 
reţea de tunele. Din loc în loc se aflau puncte de acces. 
Jerry şi Fred se mai folosiseră şi în alte dăţi de 
„cunoştinţele” lor şi nu fuseseră prinşi. Astăzi, peste schiţa 
Departamentului pentru controlul inundaţiilor aşezară 
harta cu reţeaua locală de noduri, rezultatul fiind un ecran 
violet transparent prin care se vedeau punctele „oarbe” şi 
punctele în care netul mergea tun. 

Cei doi se opriră la marginea unei porţiuni defrişate. 
Fred se uită către Jerry: 

— Ptiu. Ar trebui să le fie jenă ăstora de la Inundații. Nu 
e niciun nod de radar pe o rază de zece metri. 

— Da, orice se poate întâmpla în zonă... 

Fără o grilă completă, nodurile radar nu aveau 
coordonatele proprii sau ale nodurilor vecine. O 
comunicare laser de înaltă frecvenţă era imposibilă, iar 
senzorii de joasă frecvenţă erau împrăştiaţi din loc în loc 
pe hartă. Lumea din afară avea o idee foarte vagă despre 
zona în care se aflau acum. 

Erau într-un punct mort din reţea, de unde vedeau în sus 
pe deal, unde probabil începea parcul. Dacă mergeai mai 


departe, erai taxat. Dar gemenii nu se uitau către deal. 
Jerry se îndreptă spre un copac pipernicit şi privi atent în 
sus. 

— De fapt, aici e un punct interesant. Au încercat să 
peticească acoperirea cu o simulare de reţea. Arătă către 
copac şi trimise un ping. Pe grilă apăru un semnal slab cu 
mesaj de eroare. 

— Deja suntem pe un morman de guano al reţelei. 

Juan ridică din umeri: 

— O repară probabil până diseară. 

Pe la apus, când aeroboţii zburau deasupra canionul, 
înlocuind nodurile ici şi colo. 

— la, de ce nu-i ajuţi tu şi repari lucrurile chiar acum? 

Jerry îi întinse un obiect verzuliu de mărimea unei cutii 
de chibrituri, din care ţişniră trei firişoare ca nişte antene 
mici. Era un nod improvizat. Nodurile moarte erau mai 
periculoase pentru reţele decât găinaţul de pasăre. 

— Ai spart nodul? 

Nodul se vedea clar că era corupt, dar să spargi o reţea 
este mai greu în realitate decât în filme. 

— De unde ai luat codurile de acces? 

— Unchiul Don e neglijent, arătă Jerry către aparat. 
Toate codurile de acces sunt pe el, din păcate nodul 
antivirus e încă activ. 

Arătă în sus către crengile copacului: 

— Juan, tu eşti destul de uşor ca să te ţină copacul. 
Urcă-te şi dă nodul jos. 

— Hmmm... 

— Nu-ţi face griji, cei de la Poliţie nici nu bagă de 
seamă. 

De fapt, cei de la Poliţie aproape cu siguranţă vor 
observa, cel puţin după ce grila radar avea să fie reparată, 
dar probabil că nu vor da nicio importanţă. Motto-ul lor 
era „Vedem tot, ştim tot”, dar ei vedeau şi ştiau numai ce-i 
interesa pe ei. Toată lumea ştia că nu te dădeau pe mâna 
justiţiei pentru atâta lucru. Juan ieşi din punctul mort şi 
aruncă o privire înspre secţia de poliţie. Zona din jurul 
parcului avea partea ei de arestări, mai ales pentru 


consum de droguri, dar în ultimele săptămâni fusese 
linişte. 

— OK. 

Juan se întoarse spre copac şi urcă vreo trei metri, acolo 
unde începea coroana copacului. Vechiul nod atârna de o 
bucată de scai putrezit. Îl aruncă jos unde gemenii avură 
grijă să fie complet irecuperabil de pe urma impactului cu 
o piatră. Se dădu jos din copac şi studiară efectul asupra 
grilei. Prin ceața violetă apărură puncte luminoase acolo 
unde nodurile îşi reperau coordonatele şi vecinii, 
repunându-se în funcţiune. Reţeaua laser funcţiona iar, din 
nod în nod, se vedeau casele de jur împrejurul dealului. 

— Ha, exclamă Fred şi se îndreptară spre culmea 
dealului către linia unde începeau casele. Hai încoa, Juan. 
Apărem ca angajaţi de la Primărie. Dacă nu stăm prea 
mult, n-o să avem probleme. 


Piramida avea cele mai noi gadgeturi vizuale şi tactile. 
Ce vedeai acolo nu erau doar fantome proiectate de 
lentilele de contact pe retină. In parcul de pe deal erau 
jocuri unde puteai călări un teropod jurasic sau fura ouă 
de dinozaur sau jocuri cu animăluţe pufoase care alergau 
în jurul tău, aşteptând să le iei în braţe să te joci cu ele. 
Dacă îţi închideai jocurile, îi puteai vedea pe ceilalţi 
jucători umblând de colo până colo prin pădure, pierduţi în 
lumea lor. Angajaţii Parcului aveau grijă să-i dirijeze în aşa 
fel încât să nu se lovească unii de alţii. 

În „întoarcerea Cretacicului”, sunetele de la turnul de 
cădere liberă era mascat prin fulgere. Copacii erau 
desenaţi ca nişte ginkgo uriaşi, cu multe porţiuni opace. 
Juan juca varianta pur vizuală zilele acestea - în parc cu 
gemenii şi în alte locuri de pe glob cu alţi gameri. Dar nu 
fusese cine ştie ce experienţă. Fusese „omorât şi mâncat” 
de trei ori până acum săptămâna asta. Era un joc dur, la 
care trebuia să contribui sau erai omorât şi mâncat de 
fiecare dată. Deci Juan intrase în Cercul fanteziştilor - ca 
membru junior aspirant - cu gândul că poate prinde ceva 
hinturi. Crease o specie de dinozauri pentru joc, nişte 


animăluţe minuscule, agile şi neinteresante. Gemenii nu 
fuseseră impresionați, dar nici ei nu aveau ceva mai bun. 

Mergând prin pădure, cerceta atent crengile de jos, 
unde se puteau ascunde arătările cu fălci. Una din astea îl 
atacase luni. Pe urmă, marţi murise de o boală paleolitică. 

Până acum lucrurile păreau destul de sigure, dar nu 
dăduse încă ochii cu animalele lui. Le concepuse să se 
înmulțească rapid şi să se adapteze uşor, deci unde erau 
monstruleţii lui? Oftă. Ar trebui să verifice alte site-uri cu 
jocuri, poate or fi în vogă prin Kazahstan. Aici, astăzi... 
nada. 

Juan urca poticnit dealul, vag dezamăgit, dar încă 
nevătămat. Gemenii se distrau de minune, vânând roboții 
desenaţi ca nişte păsări de mărimea unor găini. 

Jerry se întoarse către Juan. 

— Unde-i avatarul tău? 

Gemenii aveau avatarurile standard, de velocirăpitoare, 
Juan nu avea încă o formă animală. 

— Sunt călător în timp. 

Un personaj valid, introdus încă de la lansarea jocului. 

Fred rânji arătându-şi colții: 

— Băi, deci unde-s cretacicele inventate de tine 
săptămâna trecută? 

— Habar n-am. 

— Cel mai probabil au fost mâncate de critici, zise Jerry 
şi scoase un horcăit reptilian. Las-o baltă cu punctele 
căpătate cu invențiile, Juan, bucură-te de joc. 

Şi dădu cu şutul într-un animal care zbură prin aer de-a 
lungul potecii, asigurându-şi o grămadă de puncte şi 
câteva minute de carnaj veritabil. Fred se repezi şi el, 
împroşcând cu sânge peste tot. 

Era ceva familiar în victima lor, era foarte tânăr şi părea 
inteligent... un nou-născut din desenul lui Juan! Însemna 
că mama trebuia să fie pe undeva prin apropiere! 

— Băieți, nu cred că ar trebui... 

— Problema e că niciunul din voi nu gândeşte prea mult. 

Sunetul venea din afară şi bubuia în urechile lor. Mult 
prea târziu, văzură cum copacii se dădeau în lături, 


doborâţi de nişte gheare lungi de câţiva metri. Apăruse 
mămica. De deasupra lor cădeau bale care alcătuiau 
băltoace uriaşe. Era designul lui Juan, în forma cea mai 
avansată posibil. 

— Rah... fu tot ce mai apucă să zică Fred ca 
velocirăpitor. Ciocul din care curgea ploaia gelatinoasă 
cobori dintre copaci şi îl înghiţi pe Fred de-i mai rămaseră 
afară doar adidaşii. Monstrul se concentră să mestece un 
minut, umplând poiana cu sunete de oase rupte. 

— Bleah! Monstrul îşi deschise gura şi vomită. 

Era atât de distractiv, încât Juan comută pe „realitate”: 
Fred stătea lângă rămăşiţele aburinde ale avatarului său. 
Tricoul îi ieşise din pantaloni şi era acoperit de bale - o 
mâzgă adevărată, împuţită. Genul de lucruri „adevărate” 
care făceau toţi banii. 

Monstrul în sine era una din măgăoaiele Parcului, 
camuflată ca unul din dinozaurii lui Juan. 

La care se uitau acum toţi trei. 

— Ei, a fost suficient de real pentru tine? urlă creatura, 
a cărei respiraţie umplu aerul cu miros de carne putrezită. 

Suficient şi încă ceva pe deasupra. Fred se dădu înapoi 
poticnindu-se şi aproape căzu în flegmă. 

— Răposatul Fred Radner tocmai şi-a pierdut toate 
punctele. lar mie încă mi-e foame. Aşa că vă sfătuiesc să 
evacuaţi zona, zise monstrul îndreptându-şi spre ei ciocul 
imens. 

Cei trei bătură în retragere cu ochii pironiţi pe colții 
monstrului, gemenii se întoarseră şi o luară la fugă. Ca de 
obicei, Juan avu o secundă întârziere în reacţie, când se 
pregătea s-o zbughească, ceva ca o labă uriaşa îl înhaţă: 

— Stai jos, că vreau să discutăm ceva. 

Aiii... ghinionul naibii! După care îşi aminti că el fusese 
cel care se urcase în copac să planteze nodul cu care să 
intre pe neve în Parc. Fraierul de Juan Orozco n-avea 
nevoie de ghinion, şi-l făcea cu mâna lui. Şi acum nici urmă 
de gemeni. 

Dar când „fălcile” îl puseră jos şi el se întoarse, monstrul 
era încă acolo, întreg, nu vreo maşinărie a Piramidei. 


Poate că şi dinozaurul era tot un gamer în Jurassic Park! 
Se dădu într-o parte, încercând să scape de privirea care-l 
urmărea atent. Era doar un joc la urma urmei. Putea să 
scape de dihania de câteva etaje. Bineînţeles, ar pierde 
punctele în joc sau l-ar putea umple de bale scârboase. Ba 
mai mult, dacă „micuţul” se supăra, putea să-i facă 
probleme şi la alte jocuri. OK. Se aşeză, cu spatele rezemat 
de trunchiul unui copac. Şi ce dacă avea să întârzie iar? 
Oricum situaţia lui la şcoală era dincolo de orice speranţă. 


Saurianul se lăsă în jos, împingând cadavrul reptilei lui 
Fred într-o parte. Îşi lăsă capul aproape de pământ ca să 
se uite la Juan faţă către faţă. Ochii şi capul şi culoarea 
animalului erau exact ca în designul original al lui Juan, iar 
cine juca cu avatarul avea mişcări cu adevărat 
impresionante. Putea vedea, după cicatricele de pe corp, 
că luptase în câteva planşe grele din Cretacic. Juan se 
strădui să ia un ton vesel: 

— Ia zi-i, îţi place designul meu? 

Monstrul îşi arătă colții lungi. 

— Am fost şi mai urât... 

Creatura deja schimba parametrii jocului, trecând la 
detalii tehnice, clar aici era un jucător avansat, poate chiar 
un cracker! La pământ, între ei, se găsea o mostră (moartă 
şi disecată) a creaţiei lui Juan. Şopârla uriaşă îl atinse cu o 
gheară. 

— Dar textura pielii este din colecţia de exemple de la 
Cercul fanteziştilor, schema coloristică e banală, kiltul ar fi 
simpatic, cu carourile astea, dacă n-ar fi luat din reclamele 
de la Epiphany. 

Juan îşi duse genunchii la gură. Aceleaşi rahaturi pe 
care le construia şi la şcoală. 

— Ce să fac şi eu, fur de la cei mai buni. 

Râsul înfundat al saurianului era un fel de vuiet care-i 
făcea lui Juan capul să vibreze. 

— Poate merge cu profesorii tăi, care înghit ce le 
serveşti tu, cel puţin până termini şcoala şi te aruncă în 
stradă. Designul ăsta e aşa-şi-aşa. Unii l-au adoptat, mai 


ales pentru că e bun ca mecanică. Dacă e să vorbim de 
calitate de top, pică testul. 

— Mai fac şi alte lucruri. 

— Poate, dar dacă nu le faci ca lumea, o să pice şi alea. 

De acelaşi lucru se temea în sinea lui şi Juan 

Orozco. Din ce în ce mai mult părea că va călca pe 
urmele tatălui său, doar că Juan probabil nu va avea niciun 
loc de muncă de unde să fie trimis acasă în concediu fără 
plată! Motto-ul liceului era „încearcă să fii cel mai bun”. 
Dar încercarea era abia începutul. Chiar dacă încercai, tot 
aveai şanse să rămâi în urmă. 

Asemenea gânduri nu le povesteai cu alţi gameri. Se uită 
sfidător în ochii galbeni ai dinozaurului şi dintr-odată îi 
trecu prin minte că, spre deosebire de profesori, tipul ăsta 
nu era plătit să fie de treabă. Şi prea avea răbdare cu el ca 
să fie vreo farsă. Tipul ăsta chiar vrea ceva de la mine! 
Juan se încruntă şi mai tare: 

— Şi ai vreo soluţie, o, tu, atotputernicule dinozaur 
virtual? 

— Aş avea... În afară de Cretacicy am alte chestii la care 
lucrez. Ce-ai zice dacă te-aş lua ca asociat cu mine la un 
proiecţel? 

În afară de jocuri cu prietenii, nimeni nu-i mai propusese 
vreodată lui Juan să facă echipă. Mimă o grimasă 
dispreţuitoare. 

— Asociat? Cu un procent dintr-un procent din... ce? Cât 
de jos eşti pe scară? 

Reptila dădu din umeri, făcând copacii de care se 
rezema să scârţâie. 

— Părerea mea e că sunt foarte foarte jos. Asta e situaţia 
cu majoritatea asociaţilor. Dar pot să fac rost de bani 
frumoşi dacă am ce da mai sus. 

Şi monstrul spuse o sumă; îi ajungea să cumpere câte un 
bilet de intrare în Parc în fiecare zi, timp de un an. Un 
ordin de plată zbură prin aer înspre el, cu suma şi un plan 
de lucru. 

Juan îşi îndeplini şi el rolul de negociator: 

— Dublu sau nimic! 


După care se uită mai atent la foaia dintre ei. Sumele 
alocate asociaţilor nu erau vizibile. Probabil pentru că erau 
mult mai mari decât ceruse el. 

— Gata, am bătut palma! spuse dinozaurul înainte ca 
Juan să poată ridica preţul. 

Şi putea să jure că monstrul mustăcea mulţumit! 

— ... Fie. Ce vrei de la mine? Și ce te face să crezi că un 
fraier ca mine poate să şi facă ce vrei tu? 

— Eşti la liceu în Fairmount, nu? 

— Deja ştii că sunt. 

— E un loc ciudat, nu-i aşa? 

Când Juan nu-i răspunse, continuă: 

— Crede-mă, e bizar. Majoritatea şcolilor, chiar şi şcolile 
particulare, nu programează orele pentru adulţi la un loc 
cu orele pentru copii. 

— A, da, orientarea profesională. Babalăâcilor nu le place, 
nouă nu ne convine. 

— Ei, sarcina mea deocamdată e să văd care-i treaba cu 
oamenii ăştia. Deci misiunea ta e să te împrieteneşti cu ei. 

În. Juan aruncă un ochi pe ordinul de plată. Părea valid. 
Termenele de încasare erau prea complicate pentru el, dar 
era emis de Banca Naţională a Americii. 

— E vreun tip anume cu care să vorbesc? 

— Ei, aici e o problemă: şefii mei sunt foarte precauţi. 
Pentru început, adunăm informaţii, dar ce ştim e că unii 
din cetăţenii seniori de la cursuri au fost pe vremuri mari 
mahări. 

— Dacă au fost mari, ce mai caută la şcoală acum? 

Asta era întrebarea pe care şi-o puneau toţi copiii din 
liceu. 

— Din foarte multe motive. Unii dintre ei sunt singuri. 
Alţii sunt îngropaţi până la gât în datorii şi trebuie să 
înveţe cum se trăieşte în actuala economie. Alţii sunt încă 
zdraveni, dar n-au ce face. Oricum sunt nişte ciufuţi. 

— Uhhh... şi cum să vorbesc eu cu oameni de genul 
ăsta? 

— Dacă vrei banii, găseşti tu o modalitate. Uite aici 
câteva criterii după care să te ghidezi. 


Şi îi întinse un document. Juan citi prima parte. 

— Asta-i foarte la general: foşti politicieni din San Diego 
sau biologi, sau părinţii politicienilor din San Diego, sau ai 
biologilor... 

— Ai mai multe detalii la fiecare categorie. Jobul tău e să 
îi atragi pe oamenii respectivi să colaboreze cu mine. 

— Nu... nu cred că sunt în stare să conving oamenii. 

Mai ales nu oameni de calibrul respectiv. 

— Atunci stai sărac. Pămpălăule. 

Juan nu zise nimic. Taică-su nu s-ar fi băgat în aşa ceva 
în viaţa lui. 

— Gata, mă bag. 

— Nu vreau să te pun să faci ceva ce nu ti-ar... 

— Dac-am zis, am zis! 

— Bun! Păi, atunci, la treabă cu datele pe care ţi le-am 
dat. Ai datele mele de contact pe document. 

Arătarea se ridică pe picioare şi vocea îi venea iar de 
undeva de sus. 

— De-acum înainte nu ne mai întâlnim în Parc. 

— De acord. 

Şi îi dădu una peste coadă când o luă la vale înspre 
şcoală. 


Gemenii ajunseseră de mult şi acum stăteau lângă 
terenul de fotbal în partea cealaltă a campusului. Juan se 
ascunse sub tribune şi le trimise un ping. Fred îi făcu semn 
cu mâna, dar computerul pe care îl purta era încă prea ud 
cu bale ca să răspundă înapoi. Jerry era cu ochii în sus 
aşteptând curierul să-i livreze pachetul. La ţanc pentru 
oră, băieţii desfăceau pachetul chiar în timp ce se 
îndreptau spre cortul de atelier. 

Din păcate, Juan avea prima oră în aripa cea mai 
îndepărtată a clădirii. O luă la fugă de-a curmezişul 
terenului, păstrând imaginea reală a şcolii: astăzi, clădirile 
erau înalte de aproape trei etaje, cu pereţii gri aranjaţi ca 
un castel dărăpănat de cărţi de joc. i 

Înăuntru, alegerea nu mai era în întregime a lui. În 
timpul dimineţilor, administraţia şcolii impunea ca pe toți 


pereţii să fie difuzate Ştirile din Fairmount. Trei elevi de la 
Liceul Hoover obţinuseră burse de studiu la IBM. Aplauze, 
aplauze, chiar dacă Hoover era rivalul lui Fairmount, cu un 
avantaj net, fiind şcoală semiprivată, sub patronajul 
Departamentului de Matematică de la Universitate. Cele 
trei genii vor avea colegiul plătit până la masterat, chiar 
dacă nu aveau să lucreze nicio zi la IBM. Mare scofală, se 
consolă singur Juan. Într-o bună zi, aceşti copii vor fi foarte 
bogaţi, dar un procent din averea lor avea să reintre în 
buzunarele IBMului. 

Merse de-a lungul săgeţilor indicatoare cu gândurile în 
altă parte... când îşi dădu seama dintr-odată că urcase 
două etaje. Administraţia reorganizase totul de ieri până 
astăzi. Evident şi săgețile erau updatate. Mai bine că nu se 
obosise să fie atent la drum. Se strecură în clasă şi luă loc 
într-o bancă. 


Doamna Chumlig deja începuse. Cercetare şi analiză. 

Acelaşi lucru predase şi la Hoover, doar o variantă mai 
avansată, dar - umbla un zvon foarte bine informat - nu 
fusese în stare să ţină pasul. Ministerul Educaţiei o 
transferase pe aceeaşi materie, la Fairmount. Juan o 
simpatiza oarecum, deoarece era o ratată, ca şi el. 

— Există nenumărate aptitudini. Câteodată, cel mai bine 
este să aduni la un loc o echipă de talente care împreună 
să găsească soluţia. 

Elevii dădură din cap. Coordonator de proiecte era jobul 
la modă astăzi, de unde veneau bani frumoşi. Dar ştiau şi 
unde voia doamna Chumlig să ajungă. Se uită în clasă, ştia 
şi ea că ei ştiau: 

— Dar, din păcate, voi vreţi să ajungeţi agenţi, nu-i aşa? 

— Nu numai că vrem, dar chiar o să ajungem. Asta 
fusese unul din elevii seniori. Winston 

Blount era destul de bătrân cât să-i fie străbunic lui 
Juan. Când Blount avea o zi proastă, îi plăcea să şi-o mai 
învioreze necăjind-o pe doamna profesoară. Care îi zâmbi: 

— La fel de probabil cum e să ajungi şi căpitanul echipei 
naţionale de baseball. Titlul de „agent coordonator” este 


foarte rar, domnule Blount. 

— Unii dintre noi vor lucra în administraţie. 

- Ah. 

Pe chipul ei se aşternu tristeţea pentru o clipă, parcă îşi 
făcea curaj să-i dea o veste proastă. 

— Administraţia s-a schimbat mult în ultimii ani... 
Winston Blount se lăsă pe spate în scaun. 

— Nicio problemă, învăţăm chestii noi. 

— Exact, zise doamna Chumlig privindu-i pe toţi cei din 
clasă. Foarte important. Acest curs este despre cercetare 
şi analiză, puncte de bază ale economiei. Dar şi în alte 
domenii avem nevoie de cercetare şi analiză. Aproape 
toate ocupațiile moderne implică aceste două lucruri. Dar, 
în afară de asta, trebuie să mai avem şi alte cunoştinţe. 

— Cum ar fi şi celelalte materii, la care avem note 
proaste? se auzi o voce mai din spate a cuiva care probabil 
nu prea iubea şcoala. 

Profesoara oftă. 

— Da, nu lăsaţi aceste cunoştinţe să se piardă. Le-aţi 
dobândit, acum folosiţi-le, îmbunătăţiţi-le printr-o metodă 
pre-analitică pe care eu o numesc „studiu”. 

O elevă ridică mână. Oare cât de bătrână era?! 

— Da, doctor Xiang? 

— Ştiu că aveţi dreptate. Dar... 

Femeia îşi plimbă privirea prin sală. Arăta cam de vârsta 
doamnei Chumlig, deci mult mai tânără decât Winston 
Blount. Doar că părea speriată. 

— Dar unii oameni se descurcă mai bine decât alţii. Eu 
nu mai am capacitatea intelectuală de dinainte. Dar poate 
că alţii sunt pur şi simplu mai inteligenţi. Ce se întâmplă 
când ne străduim, dar tot nu e suficient? 

Chumlig ezită o clipă. 

la să vedem cum o să răspundă! gândi Juan. Era o 
întrebare grea. 

— Aceasta este o problemă care afectează pe toată 
lumea, doamnă Xiang. Providența ne oferă tuturor şansa să 
jucăm o partidă de cărţi de joc. Dumneavoastră vi s-a mai 
dat una. 


Îşi plimbă privirea peste toată clasa. 

— Unii dintre voi credeţi că aveţi ghinion. Că v-au picat 
numai doiari şi treiari. 

Primele rânduri erau ocupate de câţiva elevi realmente 
dedicați, dar care habar n-aveau despre ce cărţi de joc 
vorbea profesoara. În timp ce ea vorbea, auzeai păcănitul 
tastelor căutând pe net „doiari” şi „treiari”. 

— Dar eu am o teorie în viaţă: fiecare cu cărţile lui. 
Fiecare din voi aveţi câte o carte care în poker se numeşte 
wild card - o carte care, atunci când este jucată, poate lua 
orice valoare. Pe acestea trebuie să le jucaţi. Aflaţi cu ce 
sunteţi speciali şi unde sunteţi mai buni decât alţii. Pentru 
fiecare există o vocaţie, dar trebuie să şi-o găsească. Şi, 
odată ce-aţi găsit-o, veţi putea da răspunsuri celorlalţi din 
jurul vostru, iar ei, la rândul lor, vă vor da răspunsurile de 
care aveţi nevoie. Pe scurt, accidentele fericite nu se 
întâmplă când ne dorim. Dar voi puteţi să le faceți să se 
întâmple. 

Ezită, uitându-se către elevii care-şi luau notițe invizibile 
şi cobori glasul: 

— Asta a fost o scurtă privire în perspectivă. Dar să ne 
întoarcem la oile noastre, astăzi discutăm despre 
compilarea răspunsurilor într-o listă de discuţii. Aştept 
întrebările voastre. 


Lui Juan îi plăcea să stea lângă perete, mai ales când 
orele erau la etajul al treilea. Simţeai cum se balansa într-o 
parte şi în alta încercând să stea în echilibru. Genul ăsta 
de treburi o speriau pe mama sa. 

— O secundă de neatenţie şi totul se dărâmă! se plângea 
ea la întâlnirile cu părinţii. 

Pe de altă parte, construcţiile de acest tip erau ieftine şi 
rezistau foarte bine la cutremure, oricât de puternice ar fi 
fost. 

Se dezlipi de zid şi îşi îndreptă atenţia către profesoară. 
De aia te obligau să vii la şcoală în persoană: te forţau să 
fii atent când te puneau într-o clasă reală cu profesori în 
carne şi oase. Graficele doamnei Chumlig pluteau 


deasupra lor. Toată lumea era atentă, chiar şi Juan încercă 
o vreme. Listele de discuţii generau răspunsuri solide, fără 
niciun cost, de cele mai multe ori. Nu era nicio asociaţie, 
doar spirite înfrăţite care discutau problemele din jur. Dar 
dacă tu nu erai spirit înfrățit? Să zicem că eşti pe un forum 
de genetică. Dacă tu considerai că transcripţia este un tip 
de translatie, îţi lua luni întregi să te descurci. 

Deci Juan o duse într-un colţ al ecranului şi studie sala 
de clasă sărind de la o cameră de luat vederi la alta. Unele 
erau ale unor elevi care le făceau publice, altele erau ale 
şcolii. Se apucă să studieze caietul de sarcini pe care i-l 
dăduse Şopârla. Constată că nu-i avea în vizor numai pe 
moşi. Erau şi câţiva elevi pe listă. „Proiecţelul” părea 
întins cât loteria naţională. 

Incepu cu câteva verificări de rutină. Ca toţi ceilalţi de 
vârsta lui, Juan păstra o grămadă de lucruri salvate pe 
purtabil. Deci putea face verificările foarte aproape de 
haine, nu avea nevoie să „iasă afară” decât când le dădea 
doamna Chumling vreun link. Şi avea un ochi foarte bun 
pentru cei care trăgeau chiulul. Dar Juan era bun la 
manevrat computerul, făcând foarte puţine operaţiuni şi 
foarte discret. Când privirea ei se abătea asupra lui, el 
dădea din cap zâmbind şi verifica ultimele secunde din ce 
spusese în clasă. 

Cât despre studenţii de vârsta a treia... pensionarii 
veritabili nu aveau ce căuta aici, erau bogaţi şi faimoşi, 
stăpâneau lumea reală. Cei care veneau la programul 
pentru reeducare erau expiraţi. Abia se târau prin şcoală. 
Spitalele de bătrâni nu-i înscriau în şcoală de la începutul 
anului, pe motivul că, fiind „maturi” puteau face faţă 
materiei, dacă începeau la jumătatea semestrului. 

Juan trecu în revistă pe toată lumea, citindu-le dosarele: 
Winston Blount. Tipul era o epavă  cocoşată. 
Medicamentele pentru bătrâni erau aşa o loterie. Unele 
boli erau vindecate, altele nu, chiar şi efectele erau diferite 
de la un pacient la altul. Winston Blount nu luase super 
potul. 

Chiar acum, bătrânul se chinuia să citească exemplul 


dat de Chumlig. Fusese la câteva din orele pe care le avea 
şi Juan. Nu-i putea accesa dosarul medical, dar bănuia că 
mintea îi era destul de întreagă; era la fel de inteligent ca 
şi unii din băieţi. Şi odată ca niciodată fusese mare mahăr 
pe la Universitate. Dar asta demult. 

OK, îl punem pe lista de „interese”. 

Pe urmă venea Xiu Xiang. Doctorat în fizică, doctor în 
electronică, în 2010 fusese câştigătoarea medaliei 
acordate de preşedinte pentru descoperirile din domeniul 
securităţii sistemelor de calcul. În mare, biografia ei era 
aproape la nivelul unui Premiu Nobel. Acum stătea 
gheboşată peste biroul din faţa ei, încercând să 
urmărească discuţia. Săraca babă. Dar sigur avea relaţii 
suspuse. 

Profesoara îi dădea înainte cum să generăm noi întrebări 
pe baza rezultatelor obţinute, fără să ştie ce făcea Juan. 

Următorul. Robert Gu. Pe moment, Juan avu impresia că 
nu vede pe cine trebuie. Aruncă o ocheadă în dreapta, 
unde stăteau mumiile de la Educaţia pentru seniori. Robert 
Gu, doctor în literatură. Poet. Stătea cu mumiile, dar arăta 
ca un tip de şaptesprezece ani! Juan se prefăcu că e atent 
la doamna Chumlig şi studie mai bine pe noul venit. Gu era 
suplu, aproape sfrijit, şi înalt. Avea pielea fină şi albă. Dar 
părea că-l trec transpiraţiile. Juan încercă să arunce un 
ochi în fişa medicală. A-ha! Efectul tratamentului Venn- 
Kurasawa. Robert Gu era un tip norocos, unul dintr-o mie 
care răspunseseră integral tratamentului. Dar se părea că 
acolo i se cam oprise norocul. Nu răspundea la ping. În 
faţa lui, pe masă, o bucată de hârtie mototolită, pe care nu 
părea s-o folosească. Cu ani în urmă, omul fusese chiar mai 
tare decât Xiu Xiang, dar acum era mai la fund... Şi ce e 
„Revizionismul destructiv”? Ah. Clar nu intra pe lista 
Dinozaurului. Juan aruncă numele la coş. Stai, că nu-i 
verificase familia. Dădu căutare... când deodată văzu un 
mesaj pe ecran cu litere de foc: 

Chumlig ~> Orozco: <sm> Ai toată ziua timp să te joci, 
Juan! Dacă nu eşti atent în clasă, înseamnă că poţi să 
înveţi şi singur acasă. </sm> Orozco —> Chumlig: <sm> 


Scuze. Gata. Scuze! </sm> 

Închise sesiunea de căutare, în timp ce revedea ultimele 
minute din oră, în caz că-l întreba ceva. De obicei, 
Chumling punea întrebări de baraj, dar de data asta se 
mulţumi doar să-l atenţioneze. 

Mai uimitor era că îi scrisese când făcuse o scurtă 
pauză, când toată lumea credea că doar se uită pe notițele 
de lecţie. Juan o privi cu şi mai mult respect. 


— Ai fost niţel cam dură cu băiatul azi, nu crezi? 
Iepurele încerca azi un nou avatar bazat pe gravurile din 
Alice în Ţara Minunilor, efectul fiind unul de-a dreptul idiot 
pentru o imagine tridimensională. 

Şopârla uriaşă părea neimpresionată. 

— N-ai nicio treabă aici, Juan e asociatul meu direct, nu 
al tău. 

— Uuu, mi se pare mie sau eşti un pic cam sensibilă? 
Pur şi simplu verificam asociaţiile asociatului meu. 

— Da, deci nu te băga unde nu-ți fierbe oala. Juan 
trebuie să fie atent la lecţie. 

— Sunt foarte de acord cu tine. Doar că l-ai întrerupt fix 
când era cu ochii pe cineva care mă interesează în mod 
deosebit. Dacă vrei suportul meu în continuare, trebuie să 
colaborezi. 

— Hei! Vreau ca băiatul să iasă din carapacea lui, dar nu 
vreau să-l pun în pericol. 

Vocea Şopârlei se stinse şi Iepurele se întrebă dacă nu 
cumva Chumlig avea de gând să bată în retragere. Nu că 
ar fi contat prea mult. lepurele era în elementul lui, 
extinzându-şi reţeaua de-a lungul scenei sociale din 
California de Sud. Mai devreme sau mai târziu, avea să 
afle ce era, de fapt, cu misiunea asta a lui. 


5 
„SECURITATEA SISTEMELOR 
ELECTRONICE” DE XIU XIANG 


Ora de atelier era de departe materia preferată a lui 
Juan. La Atelier parcă jucai un super joc, găseai tot felul de 
gadgeturi reale pe care să le studiezi, pe gratis! Şi domnul 
Williams nu era ca Louise Chumlig, te lăsa să te desfăşori, 
să te duci unde te chema talentul, dar după aceea nu 
venea să te critice că n-ai făcut mare lucru. Era aproape 
imposibil să nu iei un zece la orele lui Ron Williams, era un 
profesor de modă veche extraordinar. 

Acum Juan avea ocazia să mai avanseze în proiectul 
Şopârlei, cel puţin cu boşorogii şi cu ăia care se ascundeau 
online. Făcu de câteva ori ocolul cortului cu gadgeturi, ca 
un fraier. Juan nu fusese niciodată bun la jocurile de 
tactică, acum trebuia să-i îmbrobodească pe fâsâiţii de 
moşnegi... sau măcar să încerce. 


Xiu Xiang era chiar OK, dar stătea la stalul cu 
componente de computer şi studia o listă pe care şi-o 
făcuse, cu obiectele de pe masă. 

— Cândva ştiam toate lucrurile astea... 

Şi îi arătă pe site-ul muzeului numele ei: Xiu Xiang - 
„Securitatea Sistemelor Electronice” (SSE). 

— Eu am proiectat sistemul respectiv. 

Juan nu găsi ceva mai bun de zis decât: 

— Foarte tare, doctor Xiang... 

— Dar acum nu înţeleg nici măcar principiile 
componentelor noi. Arată ca nişte alge, nu ca nişte 
semiconductori optici. 

Citi descrierea unuia din produse şi se opri la al treilea 
rând. 

— Ce înseamnă „reţea reduntantă”? 

— Hm... Juan căută termenul, dar referirile duceau într- 
o adevărată junglă de noţiuni noi. Nu e nevoie să ştiţi 


despre reţele redundante. Nu pentru ora de Atelier. Mai 
daţi înainte câteva pagini şi găsiţi gadgeturile pe care le 
aveţi aici. Căutaţi la... (pfuui... ce complicat e să navighezi 
după „cuvinte-cheie ”) ... „sisteme funcţionale distractive” 
şi mergeţi mai departe de acolo. 

După care îi arătă cum să folosească browserul ca să 
identifice componentele care se găseau în faţa ei în 
realitate. 

— Nu vă trebuie să înţelegeţi tot. 

— Aha... 

În câteva minute downloadase deja o duzină de 
componente şi acum se juca cu diversele combinaţii. 

— Asta e ca atunci când eşti copil: faci, dar nu înţelegi 
ce faci. 

Se mişca din ce în ce mai bine după ce Juan îi arătase 
cum să folosească interfaţa programului. Râse la câteva 
descrieri: 

— „Sortatori şi schimbători”. „Roboţi în stare solidă”. Aş 
putea face un cutter. 

— Nu văd unde scrie. Cutter?! Nu vă temeţi, că nu taie. 

Ceea ce era destul de aproape de adevăr. Juan îi mai 
dădu câteva sfaturi, deşi habar n-avea ce urmărea să facă 
cu roboții respectivi. Dar primul pas fusese făcut spre o 
apropiere, Juan bifă prima căsuţă din lista cu paşii de 
urmat şi trecu la faza numărul doi. 

— Deci...! Mai ţineţi legătura cu vechii prieteni de la 
Intel? 

_ — Ah, eu m-am pensionat de foarte mult timp, din 2010. 
În timpul războiului nu mi-am găsit de muncă nici măcar 
pe post de consultant, eram zi de zi tot mai depăşită. 

— Alzheimer? 

Juan ştia că bătrâna era mult mai bătrână decât arăta. 
Chiar mai în vârstă decât Winston Blount. Doamna Xiang 
ezită un moment şi lui Juan îi fu teamă că a înfuriat-o cu 
indiscreţia lui, dar o auzi râzând încet. 

— Nu, n-am avut Alzheimer, nici nu m-am sclerozat. Voi, 
ăştia de acum, habar n-aveţi ce înseamnă să fii bătrân. 

— Cum să nu ştiu! Toţi bunicii mei sunt în viaţă. Ba chiar 


şi un străbunic, toată ziua joacă golf. Şi o străbunică, ea 
chiar are o formă de scleroză care încă nu se poate 
vindeca. 

De fapt, străbunica arăta la fel de tânără ca şi dr. Xiang, 
toată lumea era de părere că avusese mare ghinion cu 
boala asta a ei, dar adevărul era că îi trataseră celelalte 
boli şi ea trăise până când dăduse peste o boală pentru 
care încă nu exista tratament. 

Doamna Xiang dădu din cap: 

— Chiar şi pe vremea mea, nu toată lumea se seniliza. 
Eu n-am mai putut ţine pasul. Pe urmă mi-a murit şi iubita 
şi n-am mai avut chef de nimic. Îmi pierise pofta de viaţă. 

Se uită la gadgetul pe care îl construia. 

— Acum, măcar am energia pe care o aveam la şaizeci 
de ani. Şi probabil mintea îmi merge la fel de repede. 

Lovi masa cu palma. 

— Şi tot ce fac e să mă joc cu piese Lego! 

Juan crezu că avea să izbucnească în plâns, în mijlocul 
orei. Dar nimeni nu părea să bage de seamă. Juan îi atinse 
mâna. Nu ştia ce să-i răspundă. Sau, cum ar fi zis doamna 
Chumlig, nu ştia ce să întrebe. 


Mai erau şi ceilalţi cu care trebuia să intre în vorbă, 
Winston Blount, de exemplu. Nu era lozul cel mare, dar 
poate prezenta interes pentru Şopârlă. Blount stătea într- 
un colţ întunecat al cortului privind în gol. Avea purtabilul 
pe el, dar nu răspundea la mesaje. Juan aşteptă până 
Williams plecă într-o pauză de cafea şi se aşeză lângă 
Blount. Uau, tipul chiar arăta bătrân. 

Nu-şi putu da seama ce făcea pe computer, dar sigur nu 
avea nimic de-a face cu lecţiile. Juan observase că, dacă pe 
Blount nu-l interesa vreo oră, pur şi simplu făcea altceva. 
După câteva minute de tăcere, îşi dădu seama că bătrânul 
nu era interesat nici să socializeze. 

Deci zi-i ceva! Juan suprapuse o imagine cu un clown 
deasupra figurii tipului şi dintr-odată nu mai părea atât de 
inabordabil. 

— Deci, domnule profesor Blount, ce credeţi despre ora 


de atelier? 

— Mă lasă rece, domnule Orozco, zise bătrânul. 

OK... Hmm. Existau o grămadă de informaţii publice 
despre Winston Blount, chiar nişte discuţii despre opera 
lui. Suficient cât să-l atragă într-o discuţie. 

Din fericire, Blount continuă să vorbească fără să se lase 
rugat. 

— Nu sunt ca alţii veniţi aici, n-am fost niciodată senil. 
De drept, nici n-ar trebui să fiu aici. 

— De drept? Poate reuşea să câştige puncte cu bătrânul 
dacă se juca de-a psihiatrul. 

— Da, am fost decanul Facultăţii de Literatură şi Artă în 
2012 şi eram pe cale să ajung rector la Universitate. Dar 
m-au împins de la spate să mă pensionez. 

Juan ştia toate astea. 

— Dar... n-aţi învăţat niciodată să „purtaţi” computerul. 

Blount miji ochii. 

— Da, am făcut-o intenţionat. Consideram că e o modă 
tâmpită. M-am înşelat şi am plătit pentru asta. Dar 
lucrurile s-au schimbat. 

ÎI privi cu o expresie hotărâtă: 

— Am făcut patru semestre de Orientare profesională, 
mi-am îmbunătăţit CV-ul. 

— Probabil cunoaşteţi mulţi oameni importanţi. 

— Într-adevăr. Revenirea mea la catedră e doar o 
chestiune de timp. 

— Ştiţi ceva, domnule decan, aş putea să vă ajut. Adică, 
nu - nu eu personal. Am o combinaţie care poate v-ar putea 
interesa. 

— Aşa? 

Părea că ştie ce e o „combinaţie”, iar Juan îi povesti 
despre Şopârlă... 

— Deci am putea face nişte bani frumoşi. 

Îi arătă ordinele de plată şi se întrebă cât din ele putea 
vedea noul său asociat. 

Blount le inspectă să vadă dacă sunt valide, după o clipă 
dădu din cap, dar nu-l lămuri pe Juan dacă vedea mai mult 
decât el. 


— Banii nu sunt totul, mai ales în cazul meu. 

— Păi, ăa... pun pariu că tipul din spatele operaţiunii are 
mai multe relaţii, poate ar putea să vă plătească altfel. Să 
vă ajute unde aveți nevoie. 

— Aşa este. 

Mai stătură de vorbă câteva minute, până începu să se 
aglomereze în jurul lor. Câteva din proiecte începură să 
dea rezultate. Cel puţin două echipe făcuseră noduri de 
comunicaţie mobile, zburătoare sau târâtoare. Aerul se 
umplu cu aripioare minuscule de hârtie, iar pe jos se 
vedeau noduri căţărându-se pe birouri şi scaune. Nu se 
urcau pe oameni, dar chiar şi aşa, invadaseră spaţiul 
personal al celor prezenţi. Juan explodă câteva, dar 
apăreau mereu altele. 

Orozco --> Blount: <sm> Vedeţi ce scriu? </sm> 

— Bineînţeles că văd! replică bătrânul. 

Vasăzică, deşi omul zicea că e la curent cu tehnica, 
habar n-avea să folosească messengerul, nici măcar să 
tasteze cu un singur deget, cum obişnuiau oamenii mari. 

Oricum, ora se apropia de sfârşit. Juan se uită în sus la 
pânza cortului care fâlfâia în bătaia vântului. Era puţin 
descurajat, ajunsese aproape la capătul listei şi Winston 
Blount era până acum cea mai bună variantă: un tip care 
nici măcar nu ştia să folosească un chat. 

— Păi, bun, rămâne cum am stabilit. Vă mai gândiţi la 
oferta mea şi nu uitaţi că locurile sunt limitate. 

Blount răsplăti lozinca lui de agent de vânzări cu un 
zâmbet vag. Juan făcu semn din cap către noul venit, 
Robert Gu: 

— Între timp, mai am şi alte opţiuni. 

Winston Blount nu se uită în direcţia lui Robert, dar era 
clar că trăgea cu ochiul în jur. Se crispă o secundă, apoi 
zâmbetul îi reveni: 

— În cazul ăsta, Dumnezeu să te aibă în pază, domnule 
Orozco. 


Juan nu avu ocazia să-l abordeze pe Robert Gu până 
vineri, imediat după cealaltă oră pe care o aveau cu 


doamna Chumlig. Lui Juan nu-i plăcea ora de Compoziţie 
(şi creativitate). Chumlig le dădea voie să aleagă orice 
suport media doreau, dar trebuia să vii în faţa clasei şi să- 
ţi prezinţi compoziţia. Ceea ce era destul de neplăcut când 
trebuia să urmăreşti pe careva aberând, dar era groaznic 
când venea rândul tău. După cum avea chef doamna 
Chumling. În mod normal, Juan nu făcea altceva decât să 
se ascundă mai bine, dar astăzi, din fericire, avea alte griji, 
care îi anihilaseră panica obişnuită. Se trânti într-o bancă 
în fundul clasei şi trase cu ochiul în jurul lui. Winston 
Blount era acolo, spre surprinderea lui, fiindcă de obicei 
chiulea de la ora de compoziţie la fel de des ca şi de la 
Atelier. Dar a fost de acord cu propunerea mea. Contul 
Şopârlei arăta că bătrânul făcuse primul pas spre înscriere 
în proiect. 

În capătul îndepărtat al sălii, Robert Gu surfa, cu chiu, 
cu vai, pe foaia sa. Când se uită la profilul lui, Juan află că 
unii membri ai familiei sale făceau parte din Corpul de 
marină, şi când studie criteriile de asociere, văzu că asta 
era un mare avantaj. Deci dacă ar putea să-l coopteze pe 
Robert Gu, ar câştiga puncte în plus. 

Vocea doamnei Chumlig îi întrerupse firul gândurilor: 

— Niciun voluntar pentru început? În cazul acesta... 

Îşi plimbă privirea deasupra clasei şi se opri la Juan. 

La naiba! 


6 
PREA MULTĂ TEHNOLOGIE, PREA 
PUTIN TALENT 


Compoziţia creativă se prefigura cea mai insipidă oră la 
care fusese Robert Gu în această primă săptămână la 
Liceul Fairmont. Îşi amintea bine de anii petrecuţi la liceu. 
În 1965, şcoala fusese floare la ureche, cu excepţia 
matematicii şi fizicii, care nu-l interesau. Nu făcuse 
niciodată teme acasă. În schimb poeziile, scrise aproape 
fără niciun efort, erau mult peste nivelul cu care erau 
obişnuiţi bieţii lui profesori. Se considerau privilegiați să 
fie în prezenţa unui asemenea talent - şi pe bună dreptate. 

Dar în această lume nouă, unde vedea o parte din aşa- 
zisele „compoziţii” ale colegilor, nu avea nicio îndoială că 
opera sa va fi foarte puţin apreciată. 

Robert stătea într-un colţ al clasei, jucându-se cu 
computerul lui. De obicei, copiii stăteau în partea stângă a 
încăperii, iar adulţii în partea dreaptă. Rataţii. 

Aflase câteva nume, chiar stătuse de vorbă cu femeia 
aceea Xiang, care îi spusese că va trebui să renunţe la ora 
de compoziţie, fiindcă nu avea curajul să vorbească în faţa 
clasei. Singurul ei talent era la inginerie, măcar era destul 
de inteligentă să-şi dea seama că e pe dinafară. Nu ca 
Winston Blount, cel mai mare ratat. Din când în când îl 
surprindea pe Winnie uitându-se în direcţia sa şi Robert 
zâmbea în sinea lui. 

În faţa clasei, doamna Chumlig încerca să ridice pe 
cineva în picioare. 

— Ştiu că te-ai pregătit, Juan, arată-ne ce poţi face. 

„Juan” se ridică şi păşi în mijlocul scenei. Era puştiul 
care vorbise cu ceilalţi adulţi în timpul orei de atelier. 
Robert îşi amintea de atitudinea lui de comis-voiajor. La o 
primă vedere, băiatul părea cel mult mediocru, tipul de 
elev care termină liceul din oficiu, cu toată turma. Dar 
acum, în secolul douăzeci şi unu, incompetenţa nu mai era 


tolerată: Chumlig părea să aibă aşteptări ridicate din 
partea elevilor. Băiatul ezită, după care începu să dea din 
mâini. Fără niciun efect vizibil. 

— Nu ştiu, doamna profesoară, încă nu-s... ăăămm... 
destul de bine pregătit... 

Doamna Chumlig dădu înţelegătoare din cap şi îi făcu 
semn să continue. 

- OK. 

Băiatul se concentră şi gesturile îi deveniră şi mai 
haotice. Nici nu dansa, dar nici nu vorbea. Chumlig se 
rezemase de birou şi aproba din cap. Majoritatea celor din 
clasă urmăreau mima băiatului cu atenţie şi dădeau cu 
toţii din cap în acelaşi timp, parcă ascultau muzică. 

Rahat Alte tâmpenii pe care nu le putea vedea. Robert 
se uită la foaia lui de hârtie şi se jucă cu browserul local. 
Internet Explorer era la fel cum îşi amintea, însă mai erau 
opţiuni suplimentare care îi permiteau să „selecteze modul 
de vizionare”. Multinivel. Apăsă pe „Juan Orozco vă 
prezintă”. Primul nivel arăta ca un fel de graffiti, erau 
mâzgălite comentarii la adresa lui Juan, genul de bileţele 
care circulau printre copii pe sub bănci. Apăsă pe nivelul 
următor. Aha! II văzu pe băiat pe podium. Ferestrele din 
spatele lui dădeau spre un oraş întins, văzut parcă dintr-un 
turn înalt. Robert îşi plimbă mâna pe marginea foii şi 
ascultă. Sunetul era slab şi discret în comparaţie cu acasă, 
dar... da, era muzică! Un fel de Wagner, care apoi o lua 
razna transformându-se într-un fel de marş. Pe ecran 
apărură curcubee şi la fiecare gest al băiatului îşi făceau 
apariţia... pisoi albi?! Acum toţi copiii râdeau, împreună cu 
Juan care dădea din mâini disperat. Pisoii umpluseră 
podeaua, înghesuiți, iar muzica bubuia frenetic. Dintr- 
odată, animalele se prefăcură în fulgi de zăpadă care se 
înălţară în mici tornade şi plutiră în văzduh, băiatul îşi 
încetini ritmul şi muzica se linişti devenind un cântec de 
leagăn. Zăpada străluci şi se evaporă pe măsură ce muzica 
devenea tot mai stinsă până încetă cu totul. Acum Robert 
vedea în fereastră acelaşi băiat banal care stătea şi în faţa 
clasei. 


Spectatorii aplaudară politicos, câţiva căscară. 

— Foarte bine, Juan! zise doamna Chumlig. 

Era la fel de impresionant tehnic ca oricare din spoturile 
publicitare pe care Robert le văzuse în secolul trecut. În 
acelaşi timp, era complet lipsit de noimă, o adunătură de 
efecte speciale de prost gust. Cât de multă tehnologie şi 
cât de puţin talent. 

Chumlig discută cu clasa pe fiecare componentă a 
prezentării lui Orozco, întrebându-l blând pe băiat ce avea 
de gând să facă cu opera lui, sugerându-i chiar o 
colaborare (co-la-bo-ra-re!) cu alţi elevi pentru a pune şi 
versuri. 

Robert se uită pe furiş în jurul clasei. Ferestrele erau 
deschise spre dealurile acoperite cu frunziş ruginiu. Ca 
întotdeauna toamna în ţinutul de nord, soarele strălucea 
vesel şi o adiere de vânt aducea înăuntru parfum de 
caprifoi. Din curtea şcolii se auzeau copii jucându-se. 
Inăuntru totul era făcut din plastic ieftin, lipsit de orice 
farmec. Da, şcoala era uşoară, dar era şi un „cimitir al 
tinereţii”, trebuia să-şi recitească poeziile pe tema asta. 
Nesfârşitele zile în care trebuiau să stea ţepeni în bănci să 
asculte o pălăvrăgeală lipsită de sens în timp ce lumea şi 
viaţa bâzâiau afară. 

Majoritatea elevilor păreau că o urmăresc pe doamna 
Chumlig. O fi fost vreo şmecherie? Când ea punea 
întrebări rapide în clasă, primea răspunsuri, deşi poticnite, 
la obiect. 

Apoi, mult mai repede decât se aşteptase, o auzi: 

— ... încheiem mai devreme astăzi, deci mai avem timp 
doar de o singură prezentare. Ce-a spus? La naiba! 
Chumlig se uita acum direct la el: 

— Vă rugăm să ne arătaţi ce aţi pregătit, profesore Gu. 

Juan se îndreptă spre banca lui, abia auzind comentariile 
lui Chumlig. Era întotdeauna indulgentă când critica 
public temele lor, dar veştile nu erau bune pentru el. Doar 
gemenii Radner scriseseră ceva de bine. Unul care arăta 
ca un iepure se rânjea la el din galerie. Cine mai e şi ăsta? 
Se întoarse şi se trânti în scaun. 


— ... Deci avem timp doar pentru o singură prezentare. 
Să vedem ce aţi pregătit, profesor Gu. 

Juan se uită în direcţia lui Gu. Oare ce prezentare putea 
face? 

Acelaşi lucru părea să se întrebe şi Robert. 

— Nu am nimic pregătit care ar putea fi pe gustul 
clasei... nu mă pricep la audiovizuale. 

Chumlig îi trimise un zâmbet strălucitor şi Juan ştiu că 
omul n-avea nicio scăpare. 

— Nici nu vreau să aud, domnule profesor. Aţi fost... 
sunteţi poet. 

— Aşa este. 

— Iar eu v-am dat o temă. 

Gu arăta tânăr, dar, când îşi ridică ochii şi o privi pe 
doamna Chumlig, toată personalitatea lui părea s-o 
domine. Vau!, dacă aş putea să mă uit şi eu aşa la Chumlig 
când mă pune la colţ! Tânărul-bătrân tăcu o clipă, apoi 
spuse liniştit. 

— Am scris un fragment, dar, după cum spuneam, nu e... 

Privirea i se plimbă prin clasă şi se opri o secundă 
asupra lui Juan. 

— ... nu e cu... efecte speciale. 

Doamna Chumlig îi făcu semn să vină în faţa clasei. 

— Doar cuvintele dumneavoastră vor fi suficiente, vă 
rog, poftiţi. 

După o clipă, Gu se ridică în picioare şi se repezi în faţa 
clasei. Notiţele zburau înainte şi înapoi şi pentru moment 
toată lumea era ochi şi urechi, aşa cum îşi dorise 
întotdeauna doamna Chumlig, care se dădu la o parte, 
lăsându-l pe Robert Gu singur în faţa lor. Bineînţeles că 
nu-şi activă prompterul. Dar nici pe foaia lui nu se uita. 
Privi către clasă şi spuse: 

— Un poem. Trei sute de cuvinte. Despre Ținuturile de 
Nord cum se văd aici şi dincolo. Braţul îi ţâşni într-o parte 
arătând spre fereastră. 

După care începu să... vorbească. Fără efecte speciale, 
fără cuvinte derulându-se în aer. Şi nu putea fi un poem în 
adevăratul sens al cuvântului, fiindcă nu declama; Robert 


Gu vorbea simplu despre pajiştea de jur împrejurul şcolii, 
despre maşinile de tuns iarba care făceau cercuri-cercuri 
de-a lungul ei. Despre mirosul ierbii şi cum puteai stoarce 
din ea rouă în zori. Cum, dacă alergai până în vârful 
dealului, dădeai de pârâul de la marginea caselor. Era ce 
vedeai zi de zi, cel puţin dacă nu foloseai lentilele să vezi 
altceva. 

Dintr-odată, Juan nu mai auzi cuvintele, începu să vadă, 
parcă era acolo, mintea lui zbura deasupra văii, înota pe 
râu în sus, aproape ajunsese la poalele Dealului 
Piramidei... când, fără veste, Robert Gu se opri şi Juan fu 
aruncat înapoi în realitatea lui din fundul clasei la ora de 
compoziţie. Stătu câteva secunde să-şi revină din vis. 
Cuvinte. Doar cuvinte. Dar ce făcuse Robert Gu cu ele 
fusese mai mult decât un efect vizual. Sau tactil. Juan avea 
în nări mirosul trestiei de pe malul râului. 

O clipă se lăsă tăcere deplină. Doamna Chumlig avea 
privirea pierdută. Ori fusese impresionată, ori naviga. 

Dinspre clubul moşnegilor zbură o cucuvea care se roti 
de jur împrejurul clasei şi se găinăţă pe capul lui Robert 
Gu. Fred şi Jer izbucniră în râs şi, după un moment, 
întreaga clasă hohotea. 

Robert Gu nu putea vedea efectele speciale. Rămase 
perplex şi când se dezmetici, le aruncă gemenilor o privire 
mustrătoare. 

— Clasă! 

Doamna Chumlig părea chiar enervată, râsul se stinse 
imediat şi toată lumea aplaudă politicoasă. Profesoara le 
făcu semn să continue aplauzele în timp ce îi scana. De 
obicei nu se amesteca în mesajele lor, dar, de data aceasta, 
căuta vinovatul. Privirea i se opri în băncile moşilor şi 
ridică dintr-o sprânceană, vag surprinsă. 

— Foarte bine, mulţumim Robert. Atât pentru astăzi. 
Pentru data viitoare, va trebui să colaboraţi pentru a 
îmbunătăţi ce-aţi pregătit pentru astăzi. Căutaţi-vă fiecare 
un partener şi anunţaţi-mă pe e-mail echipele. 

Tot prin e-mail vor primi şi ei, până ajungeau acasă, 
detaliile temei. 


Chumlig sună clopoţelul şi ora se termină. Până reuşi 
Juan să-şi strângă lucrurile, toată lumea se bulucea la uşă, 
dar nu conta, că nu se grăbea, era încă năucit de imaginile 
imaginare ale lui Robert Gu. 

Privind în spate, observă că Gu îşi dăduse în sfârşit 
seama că ora se terminase şi se îndrepta spre ieşire. Acum 
am ocazia să-l bag pe lista Şopărlei. Sau poate chiar mai 
mult. Îşi aminti cuvintele omului. Ar putea colabora la 
tema pentru data viitoare. Toată lumea îl luase la băşcălie, 
dar, înainte să zboare bufnița, înainte de hazul general, 
Juan simţise tăcerea din sală, fermecată, toată lumea 
fusese vrăjită de cuvintele lui... 

Îndreptându-se spre uşă, Robert era mai degrabă 
enervat decât emoţionat. Vreme de treizeci de ani îşi 
hipnotizase studenţii. Cu poemul pe care îl citise astăzi, 
sala ar fi fost vrăjită. Se întorsese şi îi captivase cu 
privirea. „Un poem” le spusese. „Trei sute de cuvinte. 
Despre Ținuturile de Nord cum se văd aici şi dincolo”. 
Poemul era un clişeu pastoral, compus cu o seară înainte, 
din amintirile pe care le avea din San Diego şi din ce 
văzuse prin Fairmount. Dar pentru câteva clipe, lăsase 
cuvintele să curgă, ca în vremurile bune. 

Când terminase, plutise tăcerea. Vrăjise copiii. Se uitase 
înspre băncile bătrânilor şi văzuse zâmbetul parşiv, 
răutăcios al lui Winston Blount. Invidios, ca de obicei, 
Winnie, nu? 

După care, o pereche de tăntălăi din primul rând 
începuseră să se hlizească. Şi toată clasa izbucnise în 
chicote. 

— Clasă! Chumlig sărise şi aplaudase, împreună cu toată 
lumea, inclusiv Blount. 

După care profesoara mai îngăimase câteva vorbe, 
sunase clopoţelul şi se repeziseră cu toţii spre uşă. Şi el în 
urma lor. 

— Robert, zise doamna Chumlig, vă rog, mai staţi o 
clipă, clopoţelul nu a sunat pentru dumneavoastră. 

Şi-i zâmbi, încântată de apropoul literar. 

— Poemul a fost minunat. Aş vrea să vă cer scuze din 


partea elevilor mei, n-ar fi trebuit să dea drumul bufniței... 
şi făcu un semn cu mâna în aer. 

— Poftim? 

— Nu contează. Mă tem că publicul nu era pe măsura 
talentului. 

Se uită la el, perplexă. 

— Nu-mi vine a crede că aveţi şaptezeci şi cinci de ani, 
medicina modernă face adevărate minuni. De-a lungul 
anilor, am avut mulţi elevi seniori, vă înţeleg iritarea. 

— Ah, da? 

— Orice veţi face aici, va fi în folosul elevilor, sper să 
rămâneţi cât mai mult, să-i ajutaţi. Dacă puneţi poemul pe 
nişte imagini ale unor copii. Ei ar învăţa de la 
dumneavoastră... şi ei ar putea să vă ajute să vă 
familiarizați cu noile tehnologii care v-ar face viaţa mai 
uşoară. 

Robert schiţă un zâmbet. Lumea era plină de naivi ca 
Louise Chumlig. Din fericire, femeia schimbă discuţia: 

— Vai, ce târziu el Am altă oră! Vă rog să mă scuzati! 

Şi îi întoarse spatele, îndreptându-se către centrul 
clasei, gesticulând către cineva din primul rând de bănci: 

— Bine ai venit, Sandi, gata, te rog, lasă inorogii în pace! 

Robert se uită în camera goală şi femeia părea să 
vorbească singură, iaca unde te duce tehnologia... 

Afară, elevii se împrăştiaseră. Robert rămăsese singur, 
să rumege întâlnirea lui frontală cu „mediul academic”. Ar 
fi putut fi şi mai rău. Poemul său fusese mult prea mult 
pentru ei. Până şi Winnie Blount aplaudase. Să 
impresionezi pe cineva care te urăşte - şi asta era o formă 
de triumf. 

— Domnule Gu? se auzi o voce timidă. 

Robert se întoarse surprins. Era puştiul acela, 

Orozco. 

— Hei, îi zise şi îi adresă un zâmbet amabil. 

Poate prea prietenos. Orozco se desprinse de lângă uşă 
şi veni după el. 

— Ăăă... deci... poemul dumneavoastră a fost super fain. 

— Eşti foarte amabil. 


Băiatul arătă spre peluza spălată de razele soarelui. 

— Chiar am simţit că sunt acolo, în peisaj. Fără efecte şi 
computere. 

Se uită în ochii lui Robert şi apoi într-o parte, cu o 
expresie de încântare care l-ar fi flatat, dacă părerea 
puştiului ar fi contat în vreun fel. 

— Pariu că sunteţi la fel de tare ca şi ăia care fac 
publicitate la jocuri. 

— Te cred. 

Băiatul bâigui ceva. 

— Am observat că nu purtați computerul. Aş putea să vă 
învăţ. Poate facem echipă. Că le aveţi cu vorbele. 

Se uită iar spre Robert şi spuse dintr-o suflare: 

— Am putea să ne ajutăm unul pe altul. Şi mai am un om 
cu un proiect. Putem face nişte bani. Prietenul 
dumneavoastră, domnul Blount, deja e băgat. 

Merseră o vreme în tăcere. 

— Deci, ce ziceţi? 

Robert îi trimise băiatului un zâmbet cald şi, taman când 
puştiul se mai relaxase, îi zise: 

— Dragul meu, trebuie să fiu nebun de legat să mă 
asociez cu un idiot ramolit de-alde Winston Blount... sau cu 
un idiot tânăr, ca dumneata. 

Zbang. Băiatul făcu un pas înapoi, parcă-l pocnise în 
plex. Robert se îndepărtă, zâmbind. Nu fusese mare lucru, 
dar, la fel ca şi poemul, era un început. 


7 
INCIDENIUL EZRA POUND 


Dimineţile lui Robert aveau şi o latură întunecată. În 
unele zile se trezea şi inspiraţia nu-i venea, ba chiar 
conştientiza că undeva era o problemă reală, gravă, 
imediată şi fără soluție. Nu atinsese proporţiile 
îngrijorătoare ale unei obsesii, dar era ca o frustrare 
creativă. Câteodată starea respectivă îl lua prin 
surprindere; de cele mai multe ori, atacurile de panică 
erau considerate o neplăcere trecătoare, însă pentru el 
erau o problemă gravă. De obicei, ele duceau la o soluţie 
reală, cum fusese atunci când îşi retrăsese prima lui 
colecţie de poezii de la tipar, ascunzându-i superficialitatea 
naivă de ochii publicului. 

Foarte rar, aceste atacuri nu rezolvau nimic şi îl lăsau 
neputincios în faţa dezastrului iminent. 

Seara trecută, întorcându-se de la prezentarea din clasă, 
nu se simţise prea bine. Puştii din public fuseseră 
impresionați, la fel ca Winston Blount, care era un fraier 
ceva mai sofisticat. Lucrurile merg înspre bine, îmi revin. 
La cină o ignoră pe Miri care îl bătea la cap cu toate 
chestiile cu care l-ar putea ajuta. Bob tot nu se întorsese 
din misiune. Robert o chestionă pe Alice despre ultimele 
zile ale Lenei. Ceruse să-l vadă înainte de sfârşit? Cine 
venise la înmormântare? Alice era mai răbdătoare decât de 
obicei, dar tot foarte vagă. 

Cu aceste întrebări în minte se dusese la culcare. 

Şi se trezi cu un plan prin care să capete răspunsuri. 
Când se întoarce Bob, va purta o discuţie serioasă cu el 
despre Lena. Bob trebuie să aibă răspunsuri. Cât despre 
restul... la ora de Cercetare şi analiză, Chumlig le vorbise 
despre Prietenii pentru dreptul la intimitate şi cum să treci 
de filtrul lor de minciuni. Robert devenea din ce în ce mai 
bun la Cercetare, într-un fel sau altul, avea să recupereze 
timpul în care fusese absent din viaţa Lenei. 

Asta era vestea bună. Vestea proastă plutea în aer în 


timp ce el îşi făcea planuri cum să folosească tehnologia ca 
să afle mai multe despre Lena. Vestea proastă era o 
presimţire care luă locul neliniştii pe care o simţise în 
primele zile de când îşi revenise. Jeri, poezia mea i-a 
impresionat pe puşti. Nu era un motiv de bucurie şi fusese 
un prost să se lase furat de moment. Orice urmă de 
mulţumire îi dispăruse când mucosul acela Juan îi spusese 
că ar fi bun să scrie reclame. Auzi la el! 

Dar Winston Blount aplaudase încercarea lui Robert. 
Winston Blount era în măsură să aprecieze poemul său. 
Robert îşi aminti perfect zâmbetul lui Winston când îl 
aplaudase. Nu fusese zâmbetul unui duşman învins şi luat 
prin surprindere. Robert ştia foarte bine să recunoască 
acest zâmbet. Nu, zâmbetul lui Winnie sugera batjocură. 
Winnie Blount îi spusese ceea ce el ar fi trebuit să ştie de 
la bun început: pastelul ăla era un rahat, bun pentru un 
public obişnuit să mănânce rahat. Robert rămase nemişcat 
câteva clipe, cu un geamăt agăţat în gât, amintindu-şi de 
versurile banale pe care le compusese. 

Asta fusese revelaţia genială a dimineţii, concluzia pe 
care o tot ocolise zi de zi de când îl readuseseră dintre 
morţi: mi-am pierdut muzica din cuvinte. 

În fiecare zi fusese inundat de idei pentru noi poeme, 
dar nici măcar o fărâmă de vers. Îşi spusese că geniul îi 
revenea împreună cu celelalte facultăţi, că îi revenea încet, 
în micile sale poeme. Dar fusese doar o iluzie. De care îşi 
dădea seama acum. Era mort pe dinăuntru, harul i se 
transformase în neant. 

Poate mă înşel! Se dădu jos din pat şi se îndreptă spre 
baie. Aerul era rece şi nu bătea nicio boare de vânt. Se uită 
pe geamul pe jumătate deschis al băii care dădea înspre 
strada pustie. Bob şi Alice îi dăduseră camera de la etaj, îi 
plăcea că putea iar să urce şi să coboare scările. 

În realitate, nimic nu se schimbase, nu avea nicio 
dovadă nouă că era incurabil. Doar că acum - crezând 
orbeşte în adevărul Revelaţiei de dimineaţă - era sigur că 
nu-şi va mai recăpăta niciodată talentul. La dracu , se 
poate, măcar o dată, să mă tem degeaba! Poate obsesia 


asta cu moartea Lenei îl făcea să vadă lucrurile numai în 
negru. 

Nu, nu avea nicio problemă. 

Işi petrecu întreaga dimineaţă într-o stare de furie 
panicată, încercând să-şi dovedească lui însuşi că încă mai 
poate scrie. Dar singura bucată de hârtie era purtabilul şi, 
când scria pe el, mâzgălitul lui era rearanjat în şiruri de 
litere frumos ordonate. Lucru care îl iritase şi înainte, însă 
niciodată suficient de mult încât să caute hârtie reală. Dar 
astăzi, acum... vedea cum sufletul îi era smuls din cuvinte 
înainte de-a putea să le facă să cânte! Era victoria finală a 
tehnologiei asupra gândirii creative. Toate lucrurile erau 
intangibile şi el avea nevoie să se folosească de toate 
simţurile pentru a-şi elibera talentul! Şi în toată casa nu 
era nici urmă de hârtie adevărată sau cărţi tipărite. 

Aha! Se repezi la subsol şi scoase una din cutiile prăfuite 
pe care Bob le adusese de la Palo Alto. Inăuntru, găsi 
câteva cărţi adevărate. Când era copil, îşi petrecea toate 
vacanţele de vară pe canapeaua din sufragerie. Nu aveau 
televizor în casă, dar în fiecare zi îşi aducea câte o stivă de 
cărţi noi de la bibliotecă. In acele veri, tolănit pe canapea, 
îşi croise drum prin înţelepciunea şi frivolitatea lumii şi 
învățase mai multe despre adevăr decât în întregul an la 
şcoală. Poate de acolo învățase cum să facă vorbele să 
cânte. 

Cărţile pe care le găsi în cutie erau, în mare parte, 
porcării. Câteva manuale publicate de Stanford înainte să 
le scoată exclusiv online. Şi câteva broşuri pe care 
asistentul său le trăsese la xerox pentru studenţi. 

Insă găsi şi câteva cărţi de poezie. Prea puţine, din 
păcate, şi pe care, în ultimii zece ani, numai bătrânii le mai 
citeau. Robert se ridică şi aruncă o privire către cutiile 
care se întrezăreau mai în spate. Cu siguranţă erau mai 
multe cărţi acolo, luate la întâmplare din casă după ce Bob 
vânduse la licitaţie lucrurile din casa de la Palo Alto. Se 
uită la cartea pe care o avea în mână. Kipling. Tromboane 
şoviniste. Dar e un început. Spre deosebire de cărţile care 
pluteau prin virtual, avea ceva tangibil. Se aşeză pe cutii şi 


începu să citească,  împingându-şi mintea înaintea 
cuvintelor, în încercarea de a-şi aminti - sau de a crea - 
versurile poemelor. 

Trecu o oră. Apoi două. O auzi ca prin vis pe Alice 
chemându-l la masă şi îi făcu semn cu mâna să-l lase în 
pace. N-avea el timp de mâncare. Deschise mai multe cutii. 
Unele dintre ele erau cu lucrurile lui Bob şi Alice, chiar 
mai prosteşti decât cele aduse din casa lui. Dar, în final, 
găsi vreo zece cărţi de poezie, din care unele erau... chiar 
bune. _ 

Astfel îşi petrecu întreaga după-amiază. Încă îi mai făcea 
plăcere să citească poezie, dar plăcerea era amestecată cu 
durere. Nu mai pot scrie niciun rând mai de Doamne-ajută, 
în afara de cele pe care mi le amintesc din trecut. Panica îl 
cuprinse şi mai rău. Se ridică şi azvârli cu un volum de 
Ezra Pound de peretele subsolului. Cotorul se rupse şi 
cartea se împrăştie pe jos cu foile întinse, ca un fluture de 
hârtie. Robert rămase blocat. Niciodată în viaţa lui nu 
rupsese o carte, oricât de proastă ar fi fost. Traversă 
subsolul şi se aplecă asupra volumului. Chiar în acel 
moment, Miri avu proasta inspiraţie să se repeadă pe scări 
în jos. 

— Robert! Alice ne dă voie să comandăm un taxi aerian! 
Unde ai vrea să mergem? 

Cuvintele ei erau doar zgomot lipsit de noimă, zgâriindu- 
i disperarea. Culese cartea de jos şi dădu din cap. 

— Nu. 

Pleacă de aici. 

— Nu pricep. De ce sapi aici, când sunt alte metode să 
citeşti ce vrei? 

Robert se ridică, cu cartea în mână. Privirea lui o găsi pe 
a lui Miri. Acum o vedea şi o asculta. Miri zâmbi, sigură pe 
ea, gata să-l comande pe Robert şi, pe moment, nu înţelese 
mesajul din ochii lui. 

— Şi cum aş putea, Miri? 

— Problema e că nu poţi accesa tot ce e în jurul nostru. 
De aia eşti aici citind vechiturile astea, nu-i aşa? Intr-un 
fel, eşti ca un copil, dar asta e bine, e foarte bine! Oamenii 


mari, ca Alice sau Bob, au tot felul de obiceiuri proaste 
care îi ţin în loc. Dar tu începi aproape de la zero. Deci îţi 
vine mai uşor să înveţi chestii noi. Dar nu din tâmpeniile 
alea de ore vocaţionale. Înţelegi? Lasă-mă să te învăţ să 
„porţi” computerul. 

Aceeaşi placă zilnică, doar că acum credea că găsise un 
motiv nou să-l convingă. 

De data asta, n-o mai iertă. Făcu un pas înspre ea. 

— Vasăzică m-ai urmărit să vezi ce fac aici? o întrebă 
blând, pregătindu-se pentru ceea ce avea să urmeze. 

— Păi... să văd ce mai faci. Eu... 

Robert mai făcu un pas înainte şi îi împinse cartea 
mutilată sub nas. 

— Ai auzit vreodată de poetul ăsta? 

Miri miji ochii să vadă literele. 

— E... z... ah, Ezra Pound? Aşa.. da, am toate volumele 
ei. Lasă-mă să-ţi arăt, Robert! 

Ezită, apoi văzu tableta lui aşezată pe una din cutii. O 
luă şi o aprinse. Titlurile curgeau de-a lungul paginii, 
poemele, cânturile, eseurile, chiar şi (Dumnezeu să ne aibă 
în pază) critica recentă a tâmpiţilor din secolului douăzeci 
şi unu. 

— Dacă te uiţi doar pe foaia ta e ca şi cum ai vedea 
lumea prin gaura cheii, Robert. Pot să te învăţ să vezi în 
mai multe dimensiuni, cu... 

— Destul! zise Robert, coborându-şi vocea până ajunse 
doar o şoaptă clară, tăioasă. Cap sec. Habar n-ai ce-i cu 
tine şi vrei să mă dirijezi cum faci şi cu prietenii tăi. 

Miri se dădu un pas înapoi. Pe chipul ei se putea citi 
şocul, dar mintea ei încă nu se conecta. 

— Da, şi Alice spune că sunt prea autoritară... 

Robert mai făcu un pas şi Miri se dădu înapoi până 
ajunse la scări. 

— Toată viaţa ai jucat jocuri pe calculator, convingându- 
te pe tine însăţi şi pe prietenii tăi că eşti deosebită, că eşti 
chiar drăguță. Pun pariu că părinţii tăi au fost destul de 
proşti încât să-ţi împuie capul cât de deşteaptă eşti. Dar nu 
e chiar aşa simpatic să vezi o idioată grasă şi răzgâiată 


făcând-o pe şefa. 

— Eu... 

Miri îşi duse mâna la gură şi căscă ochii. Făcu un pas în 
spate pe scări în sus. În sfârşit, cuvintele îşi atinseseră 
ţinta, armura de încredere în sine şi jovialitate se prăbuşea 
cu fiecare silabă. 

Robert n-o slăbi: 

— „Eu”, „eu” - probabil cu asta e preocupat neuronul tău 
singur şi egocentrist în majoritatea timpului, altfel ar fi 
greu să suporţi atâta nulitate. Dar gândeşte-te de două ori 
înainte să mai vrei să mă dirijezi cum ai tu chef. 

Lacrimi se prelingeau pe obrajii lui Miri. Se întoarse şi o 
luă la fugă pe scări, dar nu tropăind cum fac copiii, ci 
încet, ca şi cum ar fi vrut să n-o audă nimeni. 

Robert stătu câteva clipe nemişcat uitându-se în sus la 
treptele goale. Se simţea ca în fundul unui puț adânc şi 
întunecat, cu un petic de lumină deasupra capului. 

Apoi îşi aminti. Fusese o perioadă când el avea 
cincisprezece ani şi sora lui Cara avea zece... când Cara 
devenise independentă şi plictisitoare. La acea vreme 
Robert avea şi el problemele lui - complet nesemnificative 
privind în urmă, dar foarte importante în perioada 
respectivă. Avusese un moment de imensă satisfacţie când 
reuşise să calce în picioare proaspătul ego al Cărei, 
făcând-o să realizeze cât de puţin conta în schema 
generală a lucrurilor. 

Robert se uită în lumina care venea de sus şi aşteptă să-i 
vină mulţumirea. 


Bob Gu îşi termină misiunea sâmbătă seara. Nu era la 
curent cu evenimentele de acasă; operaţiunea din 
Paraguay îi consumase tot timpul. OK, poate era doar o 
scuză. Dar era şi adevărat. Găsiseră într-adevăr lansatoare 
de rachete sub orfelinat. Acolo, în Asuncion, văzuse cum 
arată Iadul. 

Deci abia când intră în casă află veştile proaste locale. 

Miri era prea mare ca s-o mai ia în braţe, dar stătea 
lângă el pe canapea şi îşi ţinea mâinile în mâinile lui. Alice 


stătea de partea cealaltă; părea calmă, dar Bob ştia că 
trebuie să fie îngrozită. 

Agitaţia cu instructajul plus problemele de acasă erau 
deja prea mult pentru ea. Era timpul să ia frâiele familiei 
în mână: 

— Nu e vina ta, Miri. 

Miri dădu din cap. Avea cearcăne mari sub ochi şi se 
oprise din plâns abia cu o oră în urmă. 

— Am încercat să-l ajut şi... 

Restul frazei se pierdu. Vocea fetiţei nu mai avea nimic 
din încrederea în sine pe care o căpătase în ultimii ani. La 
naiba. Cu coada ochiului, Bob îl putea vedea pe Robert în 
camera de sus, următorul lucru pe ordinea de zi era să-i 
facă o vizită. Bătrânul va avea o mică surpriză. 

Deocamdată, altceva era mai important de îndreptat. 

— Ştiu că voiai să-l ajuţi, Miri. Şi cred că l-ai ajutat 
foarte mult pe bunicul de când a venit să stea cu noi. 

Bătrânul încă şi-ar mai fi căutat şoşonii dacă n-ar fi fost 
ea. A 

— Îţi aduci aminte că am discutat despre asta înainte? 
Bunicul nu e chiar cel mai de treabă tip din lume... (decât 
atunci când vrea să-i faci un serviciu sau când se 
pregăteşte să te faulteze, nimeni nu-i rezista când e în 
toane bune). 

— Da... îmi aduc aminte. 

— Lucrurile pe care ți le spune când vrea să te jignească 
n-au nicio legătură cu tine, că ai fost bun sau rău, deştept 
sau prost. 

— Poate m-am băgat prea mult în sufletul lui. Tu nu l-ai 
văzut cum era azi-dimineaţă, Bob. El crede că eu nu observ 
cât de trist e. Dar am văzut că avea tensiunea foarte 
ridicată. lar se temea că nu mai poate scrie nimic. Şi îi e 
dor de bunica, adică de Lena. Şi mie mi-e dor de Lena! 
Dar... 

— Nu e responsabilitatea ta să rezolvi problema asta, 
Miri. 

Se uită către Alice peste capul lui Miri. 

— E treaba mea şi până acum am neglijat-o. Treaba ta e 


la şcoală. Înainte să vină Robert, aveai lecţii, o grămadă de 
prieteni şi de proiecte. Nu-mi spusesei tu că aveai să 
întorci casa pe dos pentru Halloween? 

O sclipire din entuziasmul ei obişnuit îi lumină ochii: 

— Da, ceva în genul lui Spielberg plus Rowling. Annette 
avea de gând să... 

— Atunci asta e misiunea ta de acum înainte. 

— Şi cu Robert cum rămâne? 

Robert sa se mai ducă şi la dracu! 

— Stau eu de vorbă cu el. Ai dreptate, are o problemă. 
Dar câteodată, vezi tu... o să-ţi dai seama când o să mai 
creşti, unii oameni şi le fac cu mâna lor. Şi tot timpul se 
chinuie pe ei înşişi şi pe cei din jurul lor. Pentru astfel de 
oameni nu merită să-ţi faci inimă rea. 

Miri îşi lăsă tristă capul în jos. Apoi îşi ridică ochii şi, cu 
fălcile încleştate în încăpăţânarea pe care Bob o observase 
de atâtea ori, se uită la el: 

— Poate asta e valabil pentru ceilalţi oameni... dar aici e 
vorba despre bunicul meu. 


8 

După acea sâmbătă de pomină, Robert Gu îşi petrecea 
din ce în ce mai puţin timp în casa fiului său. Incă mai 
dormea în camera de la etaj, din când în când mânca şi în 
sufragerie. Miri nu era niciodată acasă, Alice era o stană 
de piatră. Când Bob se afla prin preajmă, atmosfera era 
chiar şi mai încărcată. Robert ştia că timpul lui acolo se 
cam apropie de sfârşit şi că n-avea nicio legătură cu starea 
lui medicală. 

Stătea la şcoală cu orele, în clasele goale, citind din 
cărţile lui vechi. Naviga pe net mai mult decât înainte, 
Chumlig îi arătase câteva programe moderne pe care nu le 
folosise înainte şi care nici măcar nu aduceau cu cele din 
Windows. 

Şi se plimba cu maşina prin oraş. Era fascinant să te joci 
cu noile maşini, dar la fel de interesant era şi să vezi ce s-a 
mai făcut în San Diego în ultimii ani; de fapt, suburbiile 
erau la fel de deprimante ca înainte. 

Dar Robert descoperise că noua şi alterata lui 
personalitate era fascinată de gadgeturi. Tot felul de scule 
ciudate erau ascunse prin ziduri, cuibărite în copaci, ba 
chiar zăceau aruncate prin grădini. Îşi făceau treaba 
discret, aproape invizibil, douăzeci şi patru de ore din 
douăzeci şi patru. Robert începuse să se întrebe dacă în 
toată lumea era la fel sau doar aici. 

Într-o zi, după ore, Robert o luă înspre est, dincolo de 
nesfârşitele, plictisitoarele suburbii. Casele începură să 
devină mai rare abia când intră în zona muntoasă. Dar 
după ce trecuse de El Cajon, la treizeci de kilometri 
distanţă, casele se terminau brusc şi dădu într-o zonă ca 
de război. Clădiri demolate se întindeau câteva sute de 
metri dincolo de autostradă şi, când cobori geamul, auzi 
ceva ce ar fi putut fi foc de artilerie. O stradă îngustă 
mergea de-a lungul zidului înalt. Pe o pancartă ruginită 
scria ceva de genul „UP/Express”. 


Apoi auzi zgomote ca focurile de armă chiar în spatele 
lui. 

Şoseaua începu un urcuş abrupt, printre versanţi, iar 
automobilul acceleră uşor. Uitându-se pe indicatorul de pe 
ecranul bordului, văzu că mergeau cu aproape 200 de 
kilometri pe oră. Bolovanii şi tufişurile de pe margine erau 
ca nişte fantome, iar geamul se închise automat. Depăşi 
maşinile conduse manual de pe banda din dreapta care 
mergeau atât de încet de parcă ar fi stat pe loc. Într-o zi va 
trebui să învăţ să conduc din nou. 

Ajunse pe creastă. Automobilul încetini, luând curbele 
uşor cu 80 de kilometri pe oră. Îşi aminti cum conducea şi 
el aşa când era cu Lena, prin 1970, pe o autostradă 
asemănătoare, dar mult mai mică. Lena Llewelyn era 
pentru prima dată în California, proaspăt venită în 
America. Fusese copleşită de vastitatea locurilor în 
comparaţie cu Anglia, ţara ei natală. Pe vremea aceea era 
atât de deschisă şi încrezătoare. Era chiar înainte de a se 
hotări să se specializeze în psihiatrie. 

Dealurile erau colorate în verde pal şi se înălţau ca nişte 
movile de bolovani rotunzi. Deşertul se întindea cât vedeai 
cu ochii. leşi din munţi, lăsând în urmă autostrada şi o luă 
încet pe drumuri părăsite, înspre Parcul Anza Borrego. 
Ultimele sate se zăreau pe dealurile din spate. Aici, 
lucrurile erau la fel ca atunci când terminase facultatea, 
neschimbate chiar de câteva sute de ani. 

Erau o grămadă de semne de circulaţie pe străduleţele 
respective. Unele ruginite şi îndoite, dar reale. Urmări cu 
privirea un indicator de oprire găurit de gloanţe până când 
acesta se făcu tot mai mic în urma lui. Totul era atât de 
frumos. Ceva mai în faţă, dădu peste o potecă prăfuită care 
se întindea la nesfârşit prin deşert. Când vru s-o ia pe 
acolo, automobilul se opri: 

— Ne pare rău, domnule, dar nu există hartă pentru 
drumul respectiv şi dumneavoastră nu aveţi permis de 
conducere. 

— Ha! În cazul ăsta, o să fac o mică plimbare. 

În mod surprinzător, maşina nu obiectă. Deschise 


portiera şi păşi în răcoarea după-amiezii. Îşi simţi spiritul 
dezmorţindu-se. Putea vedea hăt departe. O luă spre est pe 
o şosea prăfuită, plină de gropi. În sfârşit, ajunsese în 
lumea reală. Lovi cu piciorul ceva metalic. 

Un capac de roată? Nu. Obiectul avea o antenă în vârf. 
Rob o azvârli în tufişuri. Vasăzică nici măcar aici nu ieşise 
din grilă. Scoase din buzunar foaia de hârtie şi căută harta 
locului. Pe ecran se vedea peisajul din jurul lui, dintr-un fel 
de cameră încorporată în foaie; deasupra plantelor pluteau 
mici semne - Ambrosia dumosa ici, Encelia Farinosa colo. 
În partea de sus a paginii se derulau reclame la magazinul 
de suvenire al Parcului. 

Robert formă 411. Într-un colţ al ecranului îi apăru un 
tarifometru, afişând aproape cinci dolari pe minut. Asta 
însemna că se afla undeva la capătul pământului. Robert 
vorbi cu foaia. 

— Deci, cât de departe sunt de „lumea naturală”, de 
lumea... neoptimizată? 

O etichetă pe ecran îşi schimbă culoarea, semn că 
întrebarea lui fusese înregistrată. O voce de femeie îi 
răspunse imediat: 

— Sunteţi foarte aproape. Mai aveţi... aproximativ trei 
kilometri în direcţia în care mergeţi. Dacă-mi permiteţi, nu 
e nevoie să apelaţi la 411 pentru a afla răspunsul la 
întrebarea dumneavoastră. Trebuie doar să... 

Dar Robert deja băgase foaia în buzunar, luând-o la 
drum înspre est, cu umbra în faţa lui, arătându-i drumul. 
Trecuse foarte mult timp de când nu mai mersese pe jos 
trei kilometri, dar astăzi era într-o formă excelentă şi 
durerea din articulaţii îl lăsase. Cea mai importantă parte 
din mine e stricată, în schimb toate celelalte funcţionează 
de minune. Reed Weber avusese dreptate, era ca un câmp 
minat cu noroc. Am noroc cu carul. 

Vântul aduse sunetul unui motor care se ambalează. 
Maşina lui pleca în altă parte să-şi facă treaba, dar Robert 
nici nu se întoarse. : 

Umbra i se alungi, iar aerul deveni mai rece. In sfârşit, 
ajunsese la începutul sălbăticiei. O voce îi şopti în ureche 


că este pe cale să părăsească zona monitorizată a parcului. 
Dincolo de acest punct, avea acces doar la „wireless de 
proastă calitate, pentru operaţii de urgenţă”. Robert 
continuă să meargă prin pustietatea neatinsă. Deci doar 
aici poți fi singur în ziua de azi. Se simţea bine. Aerul era 
curat şi rece. Pentru o clipă, amintirea discuţiei de 
sâmbătă cu Bob îl copleşi, mai reală decât seara care se 
lăsa peste deşert. Fuseseră momente, cu ani în urmă, când 
se înfuriase pe fiul său, încercând să-l convingă că-şi 
iroseşte talentul în armată. Dar sâmbătă, furia se 
revărsase în sens invers. 

— Stai jos! îi spusese Bob, care nu mai era un copil, pe 
un ton cu care tatăl său nu era obişnuit. 

Robert se lăsase să cadă pe canapea şi, preţ de o clipă, 
fiul său îl domină cu prezenţa. Apoi Bob se aşeză în faţa lui 
şi se aplecă în faţă. 

— Miri nu vrea să-mi spună prea multe, dar e destul de 
evident ce-ai făcut în după-amiaza asta. 

— Bob, voiam doar... 

— Scuteşte-mă. Fetiţa mea are destule probleme, iar tu 
n-o să fii una din ele! Privirea îi era aspră şi neclintită. 

- N-am vrut, Bob, am avut o zi proastă... 

Undeva într-un colţ al minţii îşi dădu seama că se 
smiorcăia. 

— Unde e Lena, Bob? 

Bob ridică din umeri. 

— M-ai mai întrebat şi înainte. Nu ştiam dacă chiar te 
interesează sau te prefaci. Dar acum n-are nicio 
importanţă. După ce s-a întâmplat azi, tot ce vreau e să nu 
te mai văd în casa mea, dar... te-ai interesat să vezi ce bani 
mai ai? 

Deci la asta se ajunsese. 

— Da... am văzut pe computer că am un cont curent. 
Economiile, în 2000 eram multimilionar. 

— Asta a fost acum mulţi ani, tată. Dar la ora actuală 
poţi să ai grijă de tine şi singur. lar asistenţa socială nu 
prea vrea să aibă de-a face cu tine. Plătitorii de impozite 
nu agreează bătrânii, fiindcă se bagă peste tot. 


Ezită o clipă, apoi continuă: 

— După ziua de astăzi, generozitatea mea s-a încheiat. 
Mama a murit acum doi ani, dar te părăsise în urmă cu 
zeci de ani. Poate ar trebui să te preocupe alte lucruri, de 
exemplu, unde-ţi sunt toţi vechii prieteni de la Stanford? 

— Eu... 

Lui Robert îi veniră în minte chipurile foştilor colegi. 
L.ucrase la catedra de engleză vreme de treizeci de ani, îşi 
aminti de mulţi dintre ei. Unii erau cu ani buni mai tineri 
decât el. Oare pe unde or fi acum? 

Ca răspuns la tăcerea lui, Bob dădu din cap. 

— Corect. Nimeni nu te-a vizitat, nici măcar n-a încercat 
să ia legătura cu tine. Ceea ce mi se pare normal. Chiar 
înainte de ziua de astăzi, mă aşteptam ca, mai devreme 
sau mai târziu, să începi să dai în cei de lângă tine, adică 
în Miri. Deci am încercat să te pun în legătura cu vreunul 
din prietenii de pe vremuri. Şi ghici care a fost reacţia lor? 
Nimeni nu vrea să aibă de-a face cu tine. Ah, mai sunt 
admiratori naivi, din ăştia găseşti oricând, dar dintre ei nu 
ai nici măcar un singur prieten. 

Făcu o pauză, apoi continuă: 

— Vasăzică, nu prea ai încotro s-o apuci. Termină 
semestrul, învaţă cât poţi şi pe urmă ieşi afară din casa 
mea. 

— Dar Lena? Cum rămâne cu Lena? 

— Mama a murit, tată. N-ai avut nevoie de ea decât ca 
să te slugărească sau să ai pe cine să-ţi verşi nervii. Acum 
e prea târziu. Nu mai e. 

— Dar... 

Avea atâtea amintiri, dar se ciocneau între ele. Ultimii 
zece ani la Stanford. Premiul Bollingen, apoi Pulitzerul. 
Lena nu fusese atunci lângă el. Divorţase de el în aceeaşi 
perioadă în care Bob se înscrisese la Facultatea de Marină. 
Şi totuşi... 

— Îţi aduci aminte. Lena m-a dus la azilul acela de 
bătrâni, Capătul curcubeului. Apoi ştiu că a fost aici, când 
boala s-a agravat. A fost aici, cu Cara. 

Cara avea zece ani. Dar Cara, sora lui mai mică, murise 


în 2006. Cuvintele i se opriră în gât. 

— Da, mama a fost aici, la fel ca şi Cara. Mustrările tale 
de conştiinţă nu mă impresionează, tată. Te vreau afară 
din casa mea, până cel târziu la sfârşitul semestrului. 

Aceasta fusese cea mai lungă conversaţie pe care Robert 
o avusese cu cineva de sâmbătă încoace. 

Se făcuse frig. Mersese mult prin deşert şi noaptea 
începuse să coboare, stelele apăruseră deasupra 
pământului plat care se întindea cât vedeai cu ochii. Poate 
acesta ar fi „Secretul celui ce s-a întors” ... că voia să plece 
din nou, să se piardă în noaptea de cerneală. Mai merse o 
vreme, apoi încetini şi se opri lângă o stâncă uriaşă, cu 
privirea înspre partea întunecată a cerului. După câteva 
minute, se întoarse şi îşi îndreptă ochii către lumina 
strălucitoare a apusului. 


Juan trăsese misiunea Şopârlei pe linie moartă, şcoala îi 
ocupa din ce în ce mai mult timp. Chumlig aştepta de la ei 
să termine proiectul, ba mai rău, conducerea şcolii 
hotărâse, dintr-odată, că prima audiție a pieselor va fi la 
ceremonia de sfârşit de semestru, cu părinţii. Lui Juan îi 
ajungea că avea note proaste şi doamna Chumlig era 
dezamăgită de el; ştia deja că e un ratat, chiar nu-i mai 
trebuia să se mai facă şi de ruşine în public. Deci pentru o 
vreme se concentră în altă parte: găsirea unui om cu care 
să se combine pentru ora de creaţie. Problema era că Juan 
nu avea talent la scris. La matematică era cât de cât mai 
răsărit, dar nu cine ştie ce. 

Chumlig spusese la oră că secretul succesului este „să 
înveţi să pui întrebarea potrivită”. Dar pentru asta, tot ea 
spusese că trebuie „să ştii ceva despre ceva”. La fiecare 
oră repeta placa asta şi aia cu „fiecare dintre noi este bun 
la ceva”. Degeaba. In cel mai bun caz, 

Juan putea spera să facă o echipă atât de mare, încât 
proştii să se acopere unul pe altul. 

Astăzi, era cu Fred şi Jerry în spatele cortului cu 
gadgeturi. Gemenii chiuliseră de la ora de atelier de 
dimineaţă şi acum frecau menta în loc să se ducă să înveţe. 


Bine, era destul de distractiv. Cică ei lucrau la un 
planetariu, dar planurile erau furate de pe net. Jumătate 
din clasă făcuse deja câte ceva, de exemplu echipa lui 
Doris Schley făcuse nişte avioane de hârtie care de obicei 
zburau, dar în după-amiaza asta aveau probleme cu 
stabilitatea. Doar că ei nu erau la curent cu proiectul 
neoficial al lui Fred şi Jerry, care se jucaseră cu instalaţia 
de aer condiţionat a cortului şi, în timp ce se prefăceau că 
lucrează la planetariu, puneau ventilatoarele pe avioanele 
lui Schley. 

Xiu Xiang stătea aplecată peste un dispozitiv de 
transportat marfă la care lucra acum. În ultima vreme nu 
mai arăta atât de pierdută şi disperată ca înainte, dar tot 
era antitalent. Era practic băgată cu totul în proiect, din 
când în când se mai dădea câţiva paşi în spate şi studia 
ansamblul, după care se repezea din nou la nebunia pe 
care o făcuse şi care deja nu mai putea fi adusă într-o stare 
de funcţionare. Winston Blount fusese scump la vedere de 
când îl cooptase Juan, ceea ce probabil era bine, însemna 
că Blount lucra şi el să găsească oameni. 

Juan simţea răcoarea confortabilă a ventilatoarelor. Aici 
era plăcut, dar la intrare, unde stătea Robert Gu, era cald 
şi aglomerat. Mai devreme, tipul stătuse cu ochii pe Xiang. 
Din când în când, şi ea îi arunca priviri pe furiş. Acum, Gu 
nu făcea altceva decât să urmărească maşinile care 
treceau pe stradă, unele oprindu-se să ia sau să lase 
oameni, după care plecau iar. Pe masa din faţa lui erau 
înghesuite tot felul de bucăţi de metal ca nişte turnuri. 
Juan se logă pe o cameră de supraveghere de deasupra 
capului lui Gu şi aruncă o privire peste haosul de pe masă. 
Niciuna din piese nu părea să aibă vreun motor ataşat sau 
vreo logică. 

Deci Gu avea să pice la materia asta cum avea şi Juan să 
pice la Creaţie. Deodată îi veni ideea că ar putea relua 
jocul Şopârlei şi, în acelaşi timp, să facă o ultimă încercare 
să-şi găsească un partener pentru proiectul la Chumlig. 
Deja l-am întrebat săptămâna trecută. Robert Gu era cel 
mai bun scriitor pe care Juan îl întâlnise vreodată. Era atât 


de bun, încât putea să te şi omoare din cuvinte. Juan îşi 
adună curajul şi încercă să uite de incidentul de 
săptămâna trecută. 

După care îşi aminti: Tipul nu poartă computer, deci nu 
se uită efectiv la nimic, probabil se urcă pe pereţi de 
plictiseală. Juan mai şovăi câteva minute, dar ora mai dura 
încă o jumătate de oră, iar gemenii erau absorbiți cu 
joculeţul lor de-a scutul antiaerian. 

Jerry —> Juan: <sm> Hei, unde ai plecat?</sm> Juan - 
> fraţii Radner: <sm> Mă duc să mai încerc o dată cu Gu. 
Ţineţi-mi pumnii!</sm> Fred-> Juan: <sm> Prea mult 
efort pentru o notă dăunează grav sănătăţii.</sm> 

Juan făcu un ocol prin pavilion, mergând de-a lungul 
meselor cu aerul că studiază proiectele celorlalţi. Se opri 
în faţa bătrânului cu înfăţişare de adolescent. 

Gu se întoarse către el şi nonşalanţa lui Juan se evaporă. 
Gu arăta cam de aceeaşi vârstă cu Fred Radner. Dar ochii 
lui erau bătrâni când îl ţintui pe Juan cu o privire crudă şi 
rece. Săptămâna trecută omul păruse de treabă, până în 
clipa în care îl făcuse praf pe Juan. Acesta, pe moment, 
uită replicile inteligente fe care şi le pregătise; le uită şi 
pe cele neinteligente. În cele din urmă, reuşi să ridice un 
deget şi să arate spre masa lui Robert Gu. 

— La ce lucraţi? 

Bătrânul-tânăr continua să-l fixeze pe Juan cu privirea. 

— La un ceas. 

După care băgă mâna într-o cutie cu piese şi scoase trei 
bile argintii pe care le lăsă să cadă peste cel mai înalt turn. 
- Ah! 

Bilele se rostogoleau pe scările care conectau turnurile. 
Primul dintre ele era chiar în faţa lui Juan. La dreapta, 
fiecare turn era puţin mai scurt şi mai complicat decât cel 
din stânga lui. Asta era un ceas? Juan încercă să compare 
mecanismul cu ceasurile tradiţionale. Nu se potriveau la 
fix, deşi chestia avea pârghii care se loveau tic-tac de o 
cevacumâizice... un fel de rotiţă. Poate bilele de pe scări 
erau ca limbile de la ceas. 

Gu continua să se uite insistent la el. 


— Dar o ia înainte. 

Juan se aplecă să inspecteze proiectul, încercând să 
ignore privirea bărbatului. Înregistră cam trei secunde din 
mişcarea mecanismului, suficient cât să identifice punctele 
staţionare şi dimensiunile. Apoi introduse datele într-un 
program de simulat mecanisme antice pe care îl folosea la 
gadgeturile pentru jocurile medievale şi rezultatul veni 
imediat. 

— Trebuie doar să faceţi pârghia mai lungă cu jumătate 
de centimetru. 

— Da, ştiu. 

Juan se întoarse către Robert: 

— Cum v-aţi dat seama? 

— Pur şi simplu. 

— E destul de frumos lucrat. 

— Frumos ca anume ce? Ca o jucărie pe care orice ţânc 
o poate face? 

Juan nu ştia ce să răspundă. 

— Dar sunteţi şi poet pe deasupra. 

— Care mai nou se pricepe la gadgeturi. 

Mâna lui Gu zvâcni, pârghiile şi rotiţele zburară care 
încotro, unele spărgându-se sub forţa loviturii. 

Toată clasa încremeni. Era momentul pentru Juan să se 
retragă. Doar că avea nevoie disperată de ajutor pentru 
compoziţia la Chumlig, deci rămase locului: 

— Dar la cuvinte tot vă mai pricepeţi, corect? 

— Da, încă ştiu despre cuvinte. Şi gramatică încă mai 
ştiu. Pot să fac analiză gramaticală. Şi chiar şi ortografie, 
slavă cerului, fără ajutorul maşinilor. Cum te cheamă? 

— Juan Orozco. 

— Aşa, da, îmi aduc aminte. Şi la ce eşti dumneata bun, 
domnule Orozco? 

— Acum învăţ să pun întrebările corecte, zise Juan 
lăsându-şi ochii în jos. 

— Ia, să auzim. 

— Hm... 

Aruncă o privire spre celelalte obiecte pe care Gu le 
adunase, dar nu le folosise la ceas. Câteva motoare 


rotative, adaptoare wireless şi alte scule programabile, ba 
chiar şi un container de transport ca acela al doamnei 
Xiang. 

— Cum se face că nu folosiţi niciuna din sculele de aici? 
Ar fi mult mai simplu. 

Se aşteptă la o teorie Chumlinghiană despre rezolvarea 
problemelor cu mijloace limitate, dar tipul se apucă să 
trântească nervos componentele. 

— Pentru că nu pot vedea în interiorul lor. Uite. 

Şi îi aruncă peste masă un motor rotativ. 

— Uite ce scrie pe el: „Structură fixă.” Ştanţat în plastic. 
Şi o carcasă neagră. Interiorul e o enigmă de nedezlegat. 

— Dar în manual v-aţi uitat? Că arată ce e înăuntru. 

Gu ezită şi strânse pumnii, gest care îl făcu pe Juan să se 
dea câţiva paşi în spate. 

— Poţi vedea componentele dinăuntru? Le poţi modifica? 

Juan era cu ochii la pumnii omului. E nebun de legat! 

— Da, se văd, aproape orice se vede pe manual, iar, dacă 
nu, cauţi pe Google după seria componentei. 

Expresia de pe chipul lui Gu îl făcu să adauge repede: 

— Cât despre părţile dinăuntru... de cele mai multe ori 
sunt programabile. De altfel, poţi comanda de la bun 
început cu ce-ţi trebuie, încă din faza de laborator şi 
design. Dar, la o adică, astea sunt doar nişte componente, 
de ce ai vrea să le schimbi?! Dacă nu-ţi place cum merg, le 
arunci la gunoi şi iei altele. 

— Doar componente? 

Gu se uită afară pe sub copertina cortului. Un automobil 
venea dinspre Bulevardul Pala, îndreptându-se spre sensul 
giratoriu din faţa şcolii. 

— Dar maşinile, alea ce dracu' sunt? 

— Ăăă... 

Toată clasa era cu ochii pe ei. Aproape toată clasa, 
fiindcă domnul Williams era într-o pauză şi nu puteai da de 
el. Gu se ridică, îl apucă pe Juan de guler şi-l trase afară. 

— la să văd şi eu. 

Juan ţopăia înainte, fără scăpare, împins de la spate de 
Robert. 


— Să desfaceţi o maşină? De ce-aţi vrea să faceţi aşa 
ceva? 

— Întrebare greşită, puştiule. 

Măcar nu se duceau înspre intersecţie şi, chiar dacă se 
repezea la vreo maşină, ce-i putea face? Caroseriile erau 
dintr-un prefabricat reciclabil, suficient de dur cât să 
reziste la un impact la 80 de kilometri la oră. Parcă era 
într-o scenă din Transformers, doar că acum era în 
realitate. 

Jery --> Juan: <sm> Ce-are moşul de gând?</sm> 
Juan --> fraţii Radner: <sm> N-am idee!</sm> 

Robert Gu îl târî de-a lungul cortului până la Xiu Xiang. 
Până ajunseră la ea, singura urmă de nebunie era un 
spasm al feţei. 

— Doctor Xiang? 

Nebunul arăta chiar relaxat şi prietenos, dar doamna 
Xiang ezită îndelung până răspunse. 

— Da. 

— Vă admiram proiectul. Un dispozitiv de mutat lucruri 
dintr-un loc în altul? 

Xiang îndreptă obiectul înspre el. 

— Da. E doar o jucărie, dar mă gândeam că poate obţin 
un efect de pârghie dacă îndoi suprafaţa. 

Vorbind despre proiect părea să-i distragă atenţia de la 
Gu. 

— Foarte bine! 

Nu era nici urmă de sarcasm în vocea lui. 

— Pot să? 

Ridică bucata de metal şi o învârti între degete. 

— A trebuit să-i dau găuri, ca să nu se prindă 
microfalţurile, zise ea, arătându-i tava. 

Tăvile de transport erau pentru căratul mizeriei sau 
depozitarea containerelor de mici dimensiuni. Pentru 
majoritatea lucrurilor erau folosiţi roboții, chiar dacă nu 
arătau cine ştie ce. Mama lui Juan redecorase bucătăria cu 
roboţi din imitație de marmură; după aceea, toate treburile 
din bucătărie erau făcute de roboţi, toate lucrurile erau 
aşezate în frigider sau la cuptor ori pe blatul de lucru, 


exact atunci când avea nevoie. De obicei, microfantele nu 
puteau aluneca mai repede de câţiva centimetri pe 
secundă. 

Lui Juan îi veni o idee. Poate că tava nu era stricată, la 
urma urmei. Începu să introducă dimensiunile într-un 
program de mecanică... 

Dar Robert părea să ştie despre ce e vorba. 

— Forţa aplicată s-ar putea tripla dacă am ajusta placa 
aici. 

Şi învârti tava, care scârţâi cum scârţâie bucăţile de 
faianţă pe care le îndoi cât aproape să se spargă. 

— Staţi un pic... 

Doamna Xiang întinse mâna. 

— N-am rupt-o, ba chiar acum funcţionează mai bine, 
vino cu mine să-ţi arăt. 

Cuvintele lui sunau sincere şi prietenoase, în vreme ce 
se îndrepta spre ieşire. 

Xiang o luă în urma lui, dar nu cum fac copiii când le iei 
jucăria. Mergea alături de Gu, cu ochii aţintiţi la tava de 
transport. 

— Dar nu poţi folosi avantajul mecanic respectiv cu 
bateriile cu care e dotată maşina. 

După care continuă cu detalii matematice pe care Juan 
le ignoră. 

Când trecu prin dreptul fraţilor Radner, mâna dreaptă a 
lui Robert apucă un borcan cu bile mici din metal pe care 
Fred şi Jerry le foloseau pentru planetariu. 

— Hei! 

Gemenii săriră în picioare şi se repeziră pe urmele lor, 
fără să spună prea multe cu voce tare. Studenţii seniori 
erau de neatins, tu nu te jucai cu ei, nici ei cu tine. 

Jerry --> Juan: <sm> Deci care-i faza?</sm> 
Fred —> Juan: <sm> Ce i-ai zis omului? </sm> 

Juan se întoarse din mers şi făcu semn cu mâna că n- 
avea nicio vină. El nu era decât un spectator nevinovat. 

— Fă-te şi tu util, Orozco, găseşte o sursă de curent. 

Juan scană împrejurimile. Erau surse de 110 în campus, 
dar majoritatea erau în interior. Căută utilităţile publice şi 


văzu o săgeată mare îndreptată înspre peluză. Priza era 
folosită când aveau nevoie să reconfigureze curentul în 
clădire, dacă aveau lume mai multă în şcoală. O rolă cu un 
cablu de zece metri. Juan alergă şi trase firul din iarba 
proaspăt tunsă. 

Acum toţi copiii - mai puţin echipa lui Schley, care erau 
super bucuroşi că avioanele lor puteau zbura din nou - îi 
urmaseră afară din cort. 

Maşina care ieşise din intersecţie se opri la un stop în 
curba din spatele lui Juan. Era doamna Chumlig, care se 
întorcea din pauza de prânz. 

Robert Gu preocupat, cu Xiang pe urmele lui, supărată. 
Gu lăsase deoparte amabilităţile, luă cablul din mâna lui 
Juan şi îl băgă în mufa containerului, ignorând bateriile 
minuscule din interior. Înclină tava într-o parte şi turnă 
înăuntru bilele de metal prin deschizătura de deasupra. 

Chumlig se dădu jos din maşină şi veni înspre ei: 

— Ce se întâmplă aici... 

Robert se întoarse la ea: 

— Proiectul meu, Louise. M-am săturat de tot felul de 
nu-deschideţi-capacele. Ia să vedem ce e înăuntru. 

Se aplecă peste capota maşinii şi îşi plimbă degetul 
peste interdicţia scrisă din fabrică. Copiii stăteau 
ciorchine, mai într-o parte, cu gurile căscate. Juan nu mai 
auzise de nimeni din şcoală care s-o fi luat razna. Robert 
Gu tocmai scria Istoria. Unde ţi-ai lăsat sabia laser, domnu 
Skywalker? Tipul aşeză tava pe maşină. O privi concentrat, 
apoi se uită în dreapta, la fraţii Radner: 

— Nu cred că vreţi să staţi acolo. 

Xiu Xiang începu să strige panicată. 

— Daţi-vă în spate! In spate! 

Programul de mecanică a lui Juan îi transmise 
rezultatele, care îl făcură să sară un pas înapoi de lângă 
maşină. Robert Gu nu avea nevoie de o sabie laser. Ce 
avea acum pe mână era la fel de bun. 

Gu băgă curent în container. Urmă un zgomot de parcă 
s-ar fi rupt ceva, dar tare, ca de sfârşitul-lumii. Acolo unde 
tava atingea capota maşinii săreau mii de scântei 


adevărate. La zece metri în faţa maşinii, în locul în care 
stătuseră gemenii, era o tufă de oleandru, cu unele crengi 
groase cât braţul lui Juan. Acum, florile albe vibrau în aer 
ca legănate de briză şi una din crengi se rupse şi căzu pe 
trotuar. 

Gu plimbă containerul de-a lungul capotei, turnând zeci 
de biluţe metalice în gura tăvii, făcând o tăietură groasă de 
trei milimetri. Întoarse tava - cutter-ul - şi făcu o curbă. 
Acum peluza din apropierea lor fu sfâşiată de scânteile 
ricoşate. 

În mai puţin de zece secunde, Gu încheie cercul 
tăieturii. Bucata decupată căzu undeva în întunericul de 
sub capotă. 

Gu aruncă proiectul lui Xiang în iarbă. Băgă mâna 
înăuntrul maşinii şi trase în sus de capotă. Din public se 
auziră aplauze probabil la mişto: 

— Hei, balaure! Pe acolo tre' să fie şi o încuietoare. De 
ce n-ai spart mecanismul? 

Gu nu dădea semne cum că ar auzi. Se aplecă în faţă şi 
aruncă o privire în interior. Juan se trase şi el mai aproape. 
Compartimentul era în umbră, dar lucrurile se vedeau 
destul de bine. Făcând abstracţie de avaria produsă, totul 
arăta ca în manual. Erau câteva noduri de procesare şi 
cabluri care duceau la câteva alte zeci de noduri şi senzori 
şi efectoare. Mai era şi o servodirecţie. La fund, neafectat 
de operaţia lui Gu, era sistemul de transmisie pentru roţile 
din faţă. In rest, nimic. Condensatorul şi bateria erau în 
spate. 

Gu se uită îndelung în maşină. Niciun foc, nicio explozie. 
Chiar dacă ar fi tăiat şi în spate, sistemele de protecţie ar 
fi împiedicat declanşarea vreunei reacţii spectaculoase. 
Dar Juan văzu pe ecranul lui tot mai multe mesaje de 
eroare în dreptul maşinii. În curând, avea să vină un vagon 
de colectat deşeurile. Un container pe bune. 

Gu lăsă capul în jos resemnat, iar Juan studie mai 
îndeaproape componentele. Pe fiecare din ele era ştampila 
cu „Nu desfaceţi cutia”. A 

Bătrânul se ridică şi se îndepărtă de maşină. În spatele 


lor, Chumlig şi Williams erau acolo, împingând elevii 
înapoi în cort. Majoritatea dintre ei erau încă super 
ambalaţi de la toată nebunia din jurul lor. Dar niciunul nu 
avusese tupeul să facă vreo prostie majoră. 

Când făceau câte ceva, de obicei era din soft, cum 
fusese cel care strigase din mulţime mai devreme. 

Xiu Xiang clătina din cap şi vorbea singură în şoaptă în 
timp ce îşi aduna „proiectul”, proaspăt îmbunătăţit de Gu, 
de pe jos. II scoase din priză şi făcu un pas înspre Robert. 

— Urât din partea dumitale să-mi iei jucăria! Deşi ai 
optimizat-o... 

Gu nu răspunse. După o scurtă ezitare, continuă. 

— Şi nici prin cap nu mi-ar fi trecut s-o bag în priză! 

Gu arătă cu mâna înspre măruntaiele maşinii: 

— E făcută în întregime ca păpuşile ruseşti, este, 
Orozco? 

Juan nici nu se deranjă să caute „păpuşi ruseşti”. 

— Sunt piese de unică folosinţă, domnule profesor, de ce 
ar vrea cineva să se joace cu ele? 

Xiu Xiang se uită din spatele lui Robert în 
compartimentul maşinii, aproape gol, cu cutiile aranjate, 
cu etichetele la vedere. 

— Eşti mai dus cu pluta decât mine, îi spuse blând. 

Mâna lui Gu ţâşni în sus şi, pentru o secundă, Juan crezu 
că avea s-o pocnească. 

— Eşti o babă proastă. Şi toată viaţa n-ai fost decât un 
rahat de inginer, iar acum, nici asta nu mai eşti. 

Se întoarse şi o luă spre intersecţie şi pe bulevard în jos. 

Xiang făcu câţiva paşi în urma lui Gu. Din cort, Chumlig 
striga la toată lumea să vină înăuntru; Juan o luă pe Xiajig 
de braţ. 

— Trebuie să ne întoarcem în clasă... 

Femeia nu protestă, se îndreptă spre cort, strângând la 
piept tava la care lucrase. Juan venea în urma ei, 
urmărindu-l cu privirea pe ţăcănitul care se îndepărta. 


Chiar şi cu Robert Gu dispărut din peisaj, restul după- 
amiezii fu destul de palpitant. Conducerea vru să închidă 


şcoala. De fapt, a încercat să închidă şcoala. Dar trebuia să 
le dea voie elevilor să sune acasă, iar majoritatea au 
profitat de ocazie ca să sune pe la ziare să vândă povestea. 
Juan fusese cel mai aproape de „punctul zero” şi avea cele 
mai bune poze de la „marea catastrofă automobilistică”. 
Fapt care n-o bucură prea tare pe maică-sa. lar, când auzi 
că „nebunul” avea trei ore comune cu Juan, se bucură şi 
mai puţin. 

În orice caz, se dusese povestea în San Diego şi mai 
departe, întâmplarea de azi din campus fiind în topul 
ciudăţeniilor zilei pe planetă. Elevii din celelalte clase 
profitară de agitaţie ca să tragă chiulul şi să caşte gura. 

Juan văzu o fată plinuţă stând de vorbă faţă în faţă cu 
doamna Chumlig. 

Până la ora trei, toată zarva se potolise. Era trecut mult 
peste ora la care majoritatea elevilor se duceau acasă. 
Bursa de pariuri a gemenilor Radner cu ce pedeapsă va 
primi Gu fusese preluată de nişte tipi din L.A. Norocul 
gemenilor. Problema cu faima peste noapte e că durează 
până când apare altceva nou care distrage atenţia 
publicului. 

Fusese o zi ieşită din comun, dar, într-un fel, tristă. 

Juan ajunsese aproape de casă când primi un telefon. 

Un telefon? Cel puţin aşa îl denumea computerul. 
Probabil era străbunicul. 

— Alo? răspunse Juan, automat. 

Apelul arăta ca o fereastră deschisă de un webcam, în 
care vedea într-un dormitor înghesuit, decorat ciudat: 
peste tot se vedeau cutii de carton burduşite cu cărţi 
tipărite pe hârtie. O faţă distorsionată acoperea aproape în 
întregime ecranul. Apoi se dădu în spate. Era Robert Gu, 
suna de pe foaia lui. 

— Salut, puştiule. 

— Salutare. 

În persoană, Robert Gu era destul de impresionant, la 
cameră arăta mic şi urât. 

— Uite la ce m-am gândit eu... 

Imaginea tremură şi se mişcă brusc. Gu se juca cu 


computerul. Când îl puse la loc, faţa iar îi acoperea tot 
ecranul. 

— Ce mi-ai zis săptămâna trecută. Cred că pot să te ajut 
cu compunerea. 

Bravo! 

— Asta ar fi o tragedie, domnule profesor. 

Gu se uită la el fără să înţeleagă. 

— Adică! Ar fi super cool. Şi eu vreau să vă învăţ cum să 
purtaţi. 

Juan deja îşi făcea planul cum să-i dea vestea maică-sii. 

— Bun. 

Gu se dădu în spate şi ridică din umeri. 

— Probabil e o idee bună. Dacă mă mai lasă la şcoală, ne 
vedem acolo. 


9 
FRUNZE DE MORCOV 


Să fie foarte clar, treaba cu salvarea planetei nu era 
chiar floare la ureche. 

Alfred citea enervat ultimul raport al lui Gunberk Braun, 
„Studiu secret privind Marea Teroare din San Diego”. 
Lucrurile fuseseră destul de dificile şi înainte ca Gunberk 
să descopere proiectul lui Alfred de manipulare în masă, 
iar de la întâlnirea din Barcelona, duplicitatea lui Alfred 
devenise din ce în ce mai greu de menţinut. Nu se 
aşteptase ca Braun să urmărească atât de aproape 
laboratoarele din San Diego. Alfred fusese nevoit să-şi 
înceteze aproape toată activitatea în zonă, chiar anulase 
operaţiunile regulate de trimitere de mostre în afară, lucru 
care îi dădu programul peste cap. 

Singurul lucru bun era că Gunberk şi Keiko fuseseră de 
acord cu „Planul Iepurele”. De fapt, Iepurele reapăruse la 
suprafaţă cu o săptămână în urmă şi le prezentase primul 
raport de supraveghere şi nota de plată. Care fusese de tot 
râsul, practic o listă întreagă de droguri, cam ce i-ar 
furniza un traficant de droguri sud-american unui tânăr om 
de afaceri. Cât despre raportul de supraveghere, Iepurele 
venise cu o listă de persoane de contact în San Diego şi un 
plan complicat pentru montarea de camere de luat vederi 
direct în laboratoare. Günberk şi Keiko fuseseră iritaţi şi, 
în acelaşi timp, amuzaţi de schemă, dar, între ei, căzură de 
acord că ar putea funcţiona. Americanii şi-ar da seama că 
sunt filaţi, dar, dacă lucrurile nu degenerau, operaţiunea 
putea fi oricând muşamalizată. 

Bineînţeles, Ginberk şi Keiko nu vedeau decât partea 
simplă. Partea complicată era ceea ce Alfred ascundea sub 
Planul Iepurele. Când această măreaţă invazie/inspecţie 
avea să se încheie, nu va exista nicio dovadă a 
experimentelor lui în laboratoarele din San Diego. Din 
poziţia lui de şef de grup, măcar atât putea să facă. 


Succesul misiunii va consta în a găsi dovezi false care să-l 
trimită pe Günberk în alt colţ de lume, departe de operaţia 
lui Alfred din San Diego. Eşecul misiunii ar însemna ca 
Alfred să-şi refacă proiectul şi planul de acoperire undeva 
într-o zonă de mâna a doua. Ar pierde un an, doi. 

Cât de grav l-ar afecta o astfel de întârziere? Partea cea 
mai grea trecuse. Testul cu nugaua demonstrase că 
sistemul de livrare funcţiona. De fapt, virusul Pseudomimi 
se dovedise mai robust decât îşi imaginase Ginberk. Dacă 
Marea Teroare ar fi fost țelul lui Alfred, s-ar fi putut 
considera deja învingător: avea mijloacele să declanşeze o 
psihoză generală devastatoare, ba chiar putea să-şi aleagă 
victimele. Calea de obţinere a altor metode de controlare a 
minţii, mai avansate, era clară. 

Intre timp, umanitatea se îndrepta spre marginea 
prăpastiei, legată la ochi. Peste tot existau pericole: 
emisiunile urmărite de toată planeta la televizor, costurile 
infime de livrare, bolile care umpleau lumea. Dacă 
următorul Mare Pericol avea să fie Marele Dezastru şi el 
nu va fi gata să preia controlul la timp? 

Deci da, câteva luni de întârziere erau foarte 
importante. Impinse deoparte raportul lui Gunberk şi se 
apucă să facă planul de operare când el, Giinberk şi Keiko 
aveau să preia controlul asupra laboratoarelor din San 
Diego. 

Era atât de absorbit, încât nici nu sesiză zgomotul din 
spatele lui. Se auzi un păcănit urmat de un şuierat, efect 
sonor tipic jocurilor, care nu aveau ce căuta în biroul lui 
Alfred. Luat prin surprindere, se întoarse şi dădu cu ochii 
de lepure. 

— Salutare, domnu” şef! M-am gândit să-ţi fac o vizită, te 
mai pun la curent cu ce se mai întâmplă, poate îmi dai şi 
un sfat în legătură cu nişte detalii. 

Iepurele rânji cu toţi dinţii şi se aşeză confortabil 
ronţăind la un morcov. Se lăsă pe spate în scaunul pentru 
musafiri, vizavi de Alfred. În biroul lui Alfred. Biroul lui 
personal, din buncărul lui de sub oraşul Bombay, în inima 
Serviciului secret de contrainformaţii externe al Indiei. 


Alfred reuşise să păstreze secret locul în care-şi 
desfăşurase activitatea vreme de şaptezeci de ani. De zeci 
de ani nu mai fusese atât de neplăcut surprins. Se simţea 
iar tânăr şi prost - ceea ce nu-i pica prea bine. Câteva 
minute îl studie pe Iepure şi analiză implicaţiile foarte, 
foarte neplăcute ale prezenţei tipului în birou. Poate, 
pentru moment, ar fi cel mai bine să nu mă gândesc la 
implicaţii. Răspunse absent: 

— Ce se mai întâmplă? Am citit raportul şi eu personal 
am fost cumva dezamăgit. N-ai făcut cine ştie ce 
progrese... 

— Vizibile. 

— ... În afara unei abureli prosteşti care nu prevesteşte 
nimic bun. „Agenţii locali” pe care i-ai recrutat sunt 
incompetenti. De exemplu... 

Alfred se apucă să frunzărească emfatic raportul, în timp 
ce oamenii lui încercau să identifice locul în care se afla 
Iepurele. Deasupra capului creaturii apăru un grafic: 
Iepurele venea prin routere din trei continente. 

— De exemplu, continuă Alfred, alegând un nume la 
întâmplare. Winston Blount ăsta. Cu ani în urmă, a fost 
rectorul Universităţii din San Diego, dar n-a avut niciodată 
niciun fel de relaţie personală cu fondatorii laboratoarelor, 
iar astăzi... Oamenii ăştia au atât de puţin în comun cu 
laboratoarele noastre, încât aş putea întreba, pe bună 
dreptate, pentru ce te plătim noi pe tine. 

Iepurele se aplecă peste biroul de mahon al lui Alfred. 
Reflexia în luciul maroniu se mişca în sincronizare 
perfectă. 

— Ai puţea întreba. Dar ar fi un semn de ignoranță 
crasă. Voi ştiţi exact ce căutaţi şi tot n-aţi găsit. M-aţi luat 
pe mine, care sunt invizibil în ochii americanilor, o 
fantomă care apare ca un sunet brownian până când - pac! 
- mă reduceţi la tăcere! 

Iepurele rânji cu botul până la urechi şi făcu un gest cu 
lăbuţa înspre sanctuarul lui Alfred. 

— La o scară redusă - dar de dragul exemplului - se pare 
că astăzi ai fost tu redus la tăcere. Tu, japoneza, neamţul, 


credeaţi că m-aţi dus de nas. Eh, cum rămâne cu 
anonimatul vostru? 

Alfred îl privea cu o antipatie nedisimulată. Sper din tot 
sufletul că asta e tot ce-ai descoperit 

Iepurele îşi puse coatele pe biroul lui Alfred şi continuă 
pe un ton lejer. 

— Nu-ţi face griji, nu sunt la fel de deschis cu prietenii 
tăi din serviciile din Japonia şi Europa. Mi-e să nu-i sperii - 
mai ales că-mi place proiectul, cunosc oameni noi, învăţ 
lucruri noi. Mă-nţelegi. 

Şi înclină capul, parcă aşteptându-l pe Alfred să-i facă, la 
rândul lui, o confidenţă. 

Alfred păru să cântărească sugestia şi în cele din urmă 
înclină capul spre Iepure. 

— Da, dacă află că au fost descoperiţi - chiar şi de unul 
de-al nostru, cum eşti tu -, ar putea dori să abandoneze 
misiunea. Ai făcut bine că ai venit întâi la mine. 

Numerele de deasupra capului lepurelui se schimbau. 
Routerele erau un talmeş-balmeş, dar latenţa reţelelor le 
confirma analiştilor că, aproape sigur, Iepurele venea de 
undeva din America de Nord. Fără ajutorul celor din 
Europa, nu putea obţine cu certitudine locul în care se afla 
holograma, ceea ce ar fi însemnat să-i povestească lui 
Gunberk, ori acesta era ultimul lucru pe care şi-l dorea 
Alfred. 

Deci trebuie să mă port cu banditul ăsta ca şi cum am fi 
„colegi“. Alfred se lăsă pe spate şi arboră o mină blândă. 

— Atunci, între noi doi, în ce fază eşti cu proiectul? 

Iepurele aruncă pe biroul lui Alfred ce mai rămăsese din 
morcov şi îşi încrucişă labele pe după cap. 

— Ei. Aproape am reuşit să adun echipa de lucru. 
Dosarul în care te uiţi probabil îi conţine pe unii, inclusiv 
stimabilul domn Blount. Pe majoritatea din ei îi pot plăti 
din banii mei. Unul din ei s-a băgat de dragul aventurii, 
ceilalţi pot fi convinşi că tot ce contează e bunăstarea 
naţiunilor. Şi unul din lucrurile pe care Alianţa indo- 
europeană le are în vedere e tocmai bunăstarea naţiunilor. 

— Atât timp cât se lucrează discret şi nu arată ca o 


bunăstare. 

— Crede-mă, dacă vreunul din sonaţii ăştia îşi pune 
mintea la contribuţie, o să creadă că suntem chiar 
traficanţi de droguri. Trecând peste asta, într-o săptămână, 
două voi veni cu cererile din partea lor. Dacă lucrurile 
merg conform planului, veţi avea acces complet pentru 
patru ore în laborator, cândva la sfârşitul lui decembrie. 

— Excelent. 

— Până atunci poate o să-mi spui şi mie ce vreţi în 
laboratoarele alea. 

— Credem că americanii „coc” ceva acolo. 

Iepurele făcu ochii mari. 

— O mare putere să-şi trădeze aliaţii? 

— S-a mai întâmplat şi înainte. 

Dar nu şi după acordul dintre China şi Statele Unite de 
la începutul secolului. 

— Hmmm. 

Iepurele căzu pe gânduri câteva clipe. 

— Am încredere că mă vei ţine la curent. 

— Atât timp cât rămâne între noi doi, încuviinţă Alfred. 

De fapt, Alfred nici nu voia să se gândească la ce s-ar 
putea întâmpla dacă Iepurele avea să afle despre proiectul 
lui. 

Din fericire, lepurele nu insistă: 

— Ar mai fi ceva. Ultimul recrutat, un tip deosebit de 
interesant - într-un fel, mai captivant pentru mine decât tot 
talmeş-balmeşul ăsta spionistic. 

— Aşa. 

Alfred era pregătit să suporte cu stoicism orice tâmpenie 
avea să debiteze noul lui prieten. O fotografie cu un tânăr 
chinez pluti în aer. Privirea lui Vaz alunecă în dreapta 
unde erau scrise datele biografice. Nu, tipul n-avea cum să 
fie tânăr. 

— Ăsta nu e tatăl lui Bob Gu? Te bagi unde nu-ţi f... 

Se opri brusc, amintindu-şi ultimele evenimente din 
Paraguay. Pe moment, uitase să joace rolul spectatorului 
placid, unele impertinente erau greu de înghiţit. 

— Vezi tu, operaţiunea respectivă trebuia să rămână 


secretă. Cum ai putut... 

— Stai calm, n-am nicio treabă cu juniorul. E pur şi 
simplu o coincidenţă din aia una la un milion. Faza e că 
tatăl lui Bob Gu este socrul lui Alice Gu. 

Poftim? Alfred procesă exprimarea întortocheată şi îi 
pică fisa că lepurele vorbea despre Alice Gong. Aaa... 
Iepurele deja ieşise din zona prostioarelor naive şi se 
înfunda într-un teritoriu extrem de periculos. Alfred 
rămăsese fără cuvinte. 

— Aha, deci o ştii pe Alice, da? Ştiai că se pregăteşte să 
înceapă o verificare de-la-A-la-Z a laboratorului din San 
Diego? Ia gândeşte-te! Mâine-poimâine guvernul american 
îi va cere lui Alice să întărească paza acolo. E muy 
importante să stăm cu ochii pe ea, bătrâne. 

— ... Da. 

Dacă aflau că Alice Gong era implicată, europenii şi 
japonezii aveau să se dea deoparte. Și Alice cu siguranţă 
va afla ce fac eu în laborator. 

— In concluzie, ce propui? 

— Vreau să fac în aşa fel încât Alice să nu fie acolo când 
intrăm noi. Aici îl am pe Gu Senior. Dar se dă greu. În plus, 
mor de nerăbdare să vorbesc cu el în persoană. Avem 
nevoie de un alt contact. 

O altă poză ţâşni. 

— Un indian? 

— Subtil, nu? Da, indian, dar domnul Sharif e stabilit de 
doi ani în State. Chiar nu are nicio legătură cu vreun 
serviciu de informaţii. Il voi contacta pe căi foarte 
întortocheate şi discrete, dacă americanii îl descoperă, n- 
or să afle nimic de la el. Prietenii tăi, europeanul şi 
japoneza, n-au tupeu să-l abordeze. Tu, probabil ai avea. 
Deci îţi spun ca să ştii. Acoperă-mă cu treaba asta, ţine-ţi 
oamenii departe de Sharif. Cândva, în viitor, s-ar putea să 
mă arăt sub înfăţişarea lui. 

Vaz rămase tăcut o vreme. Nu ştiuse că Alice Gong Gu 
se pregătea pentru un audit la laboratoarele din San 
Diego, Asta era chiar o veste proastă. Foarte proastă. Nu 
era suficient să o ţină departe de laborator într-o seară. [i 


veni o idee. Alice sacrifica un lucru extraordinar pentru a 
putea fi acolo unde era. El îi descoperise taina acum câţiva 
ani; într-un fel, ea risca mult mai mult decât Alfred riscase 
vreodată. Si arma mea, aşa neterminată cum e, ar putea-o 
opri. Îşi îndreptă privirea înapoi la Iepure. 

— Foarte bine, ai întregul meu sprijin. Rămâne tot între 
noi. 

Iepurele îşi linse blana. 

— Dar, dacă îmi permiţi o sugestie, continuă Alfred, ca 
de la coleg la coleg, ar fi mai bine dacă am putea aranja 
lucrurile în aşa fel încât Alice Gu să fie la datorie în seara 
în care intrăm în laborator. Cu un plan bine făcut, am 
putea întoarce prezenţa ei în favoarea noastră. 

— Cum aşa? lepurele ciuli urechile foarte curios. 

— Vei avea detaliile în câteva zile. 

De fapt, erau o mulţime de detalii, dar nu pentru 
urechile lepurelui. Alfred deja începuse să traseze liniile 
noii misiuni către echipa lui secretă. Cât timp le-ar lua să 
conceapă un pseudo mimivirus special care să o atace pe 
Alice în punctul ei sensibil? Care ar fi cea mai sigură 
metodă? Infecția indirectă nu era probabil cea mai 
practică soluţie. 

Şi ce minciună să-i vândă iepurelui ăstuia nenorocit care 
stătea şi se uita la el, aşteptând un răspuns? 

— Desigur, există detalii pe care va trebui să le păstrez 
pentru mine. 

— Ei, da, bineînţeles. Planuri de cucerire a lumii şi aşa 
mai departe? Nicio problemă, eu mă mulţumesc să fiu 
fantoma providenţială! 'Ţinem legătura. Intre timp... 

Dintr-odată, apăru îmbrăcat într-o uniformă gri de 
paradă cu trese şi decorată cu medalii şi îşi ridică mâna 
într-un salut hitlerist: 

— ... trăiască Alianţa indo-europeană! 

Şi dispăru, ca un actor de mâna a doua. 

Alfred stătu nemişcat câteva minute, fără să răspundă la 
ţărâitul alarmelor de-a lungul reţelei, fără să bage de 
seamă diversele analize pe care deja oamenii lui 
începuseră să le genereze. Alfred îşi revizuia priorităţile. 


Nu ştiuse despre Alice Gong, dar acum aflase şi avea 
destul timp la dispoziţie pentru a întoarce prezenţa ei în 
favoarea lui. Era o coincidenţă tristă că avea să-i facă rău 
acestei femei care lupta, de fapt, de aceeaşi parte a 
baricadei ca şi el, care făcuse mai multe decât majoritatea 
oamenilor pentru a menţine securitatea în lume. 

Îşi forţă gândurile să revină la misiunea lui. În afară de 
problema cu Alice, mai avea una: să afle mai multe despre 
Iepure şi să găsească o modalitate să-l distrugă. 

Alfred Vaz nu avea un grad oficial în cadrul Agenţiei, dar 
avea putere imensă. Altfel n-ar fi reuşit să-şi ascundă 
programele de cercetare, oricât de compartimentalizată ar 
fi tehnologia modernă. Acum însă... vizita lepurelui la 
sediul Agenţiei era fără discuţie cel mai spectaculos caz de 
spargere a reţelei secrete a deceniului - dacă ar fi avut 
cine să comenteze incidentul! Dar Alfred îşi folosi toată 
influenţa în Agenţie şi în structurile secrete politice pe 
care o dobândise în ultimii şaptezeci de ani, pentru a 
păstra incidentul cât mai secret. Dacă şeful cel mare doar 
ar fi mirosit ceva, toate planurile lui Albert ar fi fost 
descoperite. Era trist că propriul lui guvern probabil ar 
considera un act de trădare eforturile lui de a salva lumea. 

Toate acestea transformaseră glumiţa lepurelui într-o 
afacere delicată. Printr-o procedură încă neelucidată, 
duşmanul penetrase cel mai puternic şi mai sigur sistem 
de protecţie inventat vreodată. Ba chiar făcuse rost şi de 
un localizator cu rezoluţie bună (de unde şi imaginea 
perfectă). Explicaţia cea mai evidentă era că lepurele 
reuşise să intre în serverul Agenţiei. Dacă se întâmplase 
aşa ceva, atunci toată securitatea modernă era pusă sub 
semnul întrebării, iar vizita lepurelui fusese semnalul de 
alarmă. 

Desigur, sfârşitul lumii nu avea să fie anunţat de un 
iepure idiot. Urmară aproape trei zile de nesiguranţă, în 
care oamenii lui Alfred încercară să dezlege misterul. În 
cele din urmă, analiştii descoperiră adevărata explicaţie, 
care pe de o parte îi liniştea, pe de alta îi jena: Iepurele 
profitase - inteligent, ce-i drept - de bug-urile din soft şi din 


sistemul de înregistrare, care de obicei le dădeau bătaie de 
cap cetăţenilor normali, şi pătrunsese în sistem. Concluzia 
era că lepurele era mult mai periculos decât îl crezuse 
Albert iniţial, dar nu era Marea Catastrofă. 

Vaz avusese totuşi câteva zile de coşmar. Dar, la sfârşit, 
cel mai enervant lucru din toată povestea era bucata de 
morcov pe care lepurele i-o lăsase pe masă. Cu toate 
resursele şi expertiza statului modern Indian, le luă 
„specialiştilor” aproape trei zile să şteargă bucata de cod 
care îi pusese morcovul acolo. 


10 
SUBIECT DE LUCRARE DE 
LICENŢĂ 


Miri continuă să fie o prezenţă discretă prin casă, deşi 
Alice nu prea era de acord, dar altă soluţie nu exista, atât 
timp cât Bob îi interzisese să intre în vorbă cu Robert. 
Amândoi păreau să creadă că, dacă se ivea o nouă ocazie, 
Robert ar fi supărat-o din nou. 

Foarte bine. Miri îl lăsă pe Robert în sufragerie de câte 
ori voia. De fiecare dată când el era în casă, ea se ducea pe 
afară. Dar trăgea cu ochiul de câte ori putea. 

Halloweenul se apropia, deci era mai mult pe la prieteni, 
ocupată cu ultimele pregătiri. Împreună cu Annette şi 
Paula, muncise mult la proiect. Care acum îi părea cam 
copilăresc. 

Mai stătea de vorbă şi cu prietenii de departe. Cum ar fi 
Jin, ai cărui părinţi erau medici psihiatri la Centrul medical 
din Hainan. Jin nu vorbea prea bine engleză, iar Miri nu 
vorbea aproape deloc chineză. 

Dar limba nu era o problemă. Se întâlneau pe plajă, când 
era vreme frumoasă, la el - dacă era zi în China, sau la ea - 
dacă era lumină în San Diego, şi sporovăiau într-o 
păsărească englezochineză ajutată de dicţionare şi poze. 
Micul lor grup era foarte activ pe forumuri, unul din 
hobby-urile sociale ale lui Miri. 

Jin avea tot felul de teorii în privinţa lui Robert: 

— Bunicul tău era aproape pe lumea cealaltă când l-au 
readus doctorii înapoi, deci nu-i de mirare că acum are 
problemele astea. 

Şi-i flutură în faţă tot felul de lucrări academice. Astăzi 
Jin avea invitaţi câţiva copii care locuiau împreună cu 
bătrâni senili sau bolnavi. Majoritatea erau spectatori 
pasivi, cu diverse avataruri, unii păreau nişte crabi pe 
nisip, alţii erau simple iconiţe. O fetiţă, care părea de vreo 
zece ani, luă cuvântul: 


— Stră-strămătuşa mea e la fel. Prin 2020 a fost 
responsabil cu clienţii. 

Hmmm, responsabil cu clienţii nu-i spunea mare lucru 
lui Miri. 

— Cu trecerea anilor s-a sclerozat. Am văzut poze. Arăta 
dusă şi deprimată. Bunica zice că şi-a pierdut minţile şi pe 
urmă şi-a pierdut şi jobul. 

Cineva din decor răspunse: 

— Şi ce-i aşa nemaipomenit? Fratele meu e şomer şi 
deprimat şi n-are decât douăzeci de ani. E greu să ţii 
pasul. 

Fetiţa ignoră intervenţia: 

— Strămătuşa era pur şi simplu de modă veche. Bunica 
i-a făcut rost de un job de decorator. 

Şi le arătă poze cu reclame de decoruri pe care le puteai 
închiria când te suna cineva şi tu erai în baie. 

— Era destul de bună, dar tot n-a mai făcut bani ca 
înainte. După aia, nici decorurile video n-au mai mers. În 
orice caz, a mai stat cu bunica încă doisprezece ani. Se 
aseamănă cu situaţia ta, Miri. 

Doisprezece ani! Aş lua-o razna şi după un an! 

— Şi ce s-a întâmplat după aceea?! 

— Ah, în final lucrurile s-au rezolvat. Mama a găsit o 
clinică specializată în upgradarea specializărilor. Două zile 
mai târziu strămătuşa a ieşit cu diplomă de manager de 
publicitate. 

Ceea ce era aproape echivalentul modern al 
responsabilului cu clienţii. 

Tăcere. Toată lumea părea şocată. 

După un moment, Jin zise: 

— Asta-mi sună a SLC. 

— Specializare la comandă? Şi ce dacă? 

— SLC-ul e ilegal, zise Miri. Nici nu vreau să aud de aşa 
ceva. 

— Pe vremea aceea nu era ilegal. Şi nu e nici aşa naşpa. 
O duce chiar bine, atât timp cât îşi ia upgrade-urile. Pare 
destul de fericită, doar că plânge cam mult. 

— Mie îmi sună a manipulare, zise Jim. 


— Ba nu! râse fetiţa. Tu ar trebui să ştii mai bine, Jin Li! 
Care eşti şi chinez, şi cu doi părinţi psihologi! 

Işi plimbă ochii pe ecran, căutând ceva. 

— Părinţii tăi au lucrat pentru Armată, nu-i aşa? 
Manipularea e un lucru obişnuit. Asta a făcut şi bunicul tău 
în Myanmar! 

Jin se ridică în picioare şi dădu cu nisip în imaginea 
fetei. 

— Nu! Asta s-a întâmplat acum o mie de ani. Nimeni nu 
mai face din astea. Noi cu siguranţă nu! 

Miri simţi un val de antipatie vizavi de fetiţă. Ce spunea 
ea era mai mult sau mai puţin adevărat, dar... Bob îi 
vorbise acum câţiva ani despre Restauraţia de la 
Myanmar, când avusese de făcut o temă pentru Istorie. 
Chiar îl citase „o sursă de încredere din Armată”; Bob îi 
spusese aceeaşi poveste pe care o găsea şi pe net. 
Tehnologia de manipulare în masă fusese un pericol 
despre care se vorbise ani întregi. La Myanmar se testase 
pentru prima dată oficial manipularea în masă. 

— Totul se reduce la ce încerci să vinzi, spusese Bob. 
Armata chineză avea nişte medicamente noi, care 
dăduseră rezultate foarte bune în laborator. Dar pe teren? 
Chinezii au investit jumătate din buget în TSMC şi nu ar fi 
obţinut mai mult dacă ar fi dus o campanie de propagandă 
simplă, dar bine gândită. 

Oamenii aveau un milion de ani de evoluţie în care se 
antrenaseră să reziste la puterea sugestiei; niciun 
medicament nu se poate pune cu evoluţia! Miri se ridică în 
picioare: 

— Hei! N-am venit aici ca să discut politică, am venit ca 
să-l ajut pe bunicul meu! 

Fetiţa o studie câteva clipe, cu un zâmbet enigmatic. 
Toţi copiii îşi exprimară suportul faţă de Miri, toţi mai 
puţin unul. 

— Încercam doar să te ajut, zise fetiţa ridicând din 
umeri. Gata, sunt cuminte, numai ochi şi urechi! 

Şi demonstră grafic, desenându-şi o pereche de urechi 
iepureşti supradimensionate. 


Se aşezară din nou şi, pe moment, nimeni nu mai spuse 
nimic. Miri se uita de-a lungul plajei. Ştia că e peisajul 
real, deşi nu fusese niciodată în Hainan. Era frumos, 
semăna foarte bine cu golful La Jolla, doar că plaja din 
Hainan era mult mai mare şi, evident, mai aglomerată. 
Undeva lângă linia orizontului se zăreau trei creste albe, 
aisberguri în drum către oraşele de coastă din nord. La fel 
ca în California. 

— Păi, bun, zise Jim. Cum facem s-o ajutăm pe Miri? Dar 
fără SLC, nu duce la nimic bun. Bunicul tău se pricepe la 
ceva la ora actuală? 

— Bine, el a fost întotdeauna cel mai talentat om la scris 
pe care-l cunosc. Nu ştie să se asorteze, iar acum a devenit 
bun la numere şi chestii mecanice. 

Remarca ei stârni interesul, unii dintre spectatori veniră 
mai aproape. 

— Dar noul talent pare mai degrabă să-l enerveze! 

Şi le arătă povestea cu automobilul dezintegrat. 

Dacă Louise Chumlig nu i-ar fi luat apărarea, ar fi fost 
exmatriculat. 

Urechile fetiţei  reveniseră la forma normală şi, 
bineînţeles, avu din nou de comentat. 

— Eh, am citit despre el, cum era înainte. Era cunoscut 
în secolul douăzeci, „Marele poet” blabla, dar era admirat 
numai de oamenii care nu-l întâlniseră niciodată. 

— Nu e adevărat! Nu e Robert cea mai agreabilă 
persoană, d-dar... 

Cuvintele îi rămaseră suspendate în aer când îşi aminti 
poveştile pe care le auzise despre Lena şi mătuşa Cara. Şi 
incidentul Ezra Pound. 

Jin îşi înfipse tălpile în nisip. 

— Să ne întoarcem la oile noastre. Are vreun prieten la 
şcoală? 

— N-nu... Făcuse pereche cu Juan Orozco. Un nătărău, 
ca majoritatea colegilor lui de clasă. 

— Dar prietenii de odinioară? încercă fetiţa. 

Miri clătină din cap. Dintre toţi oamenii pe care Robert îi 
cunoscuse şi îi ajutase când era mare poet, niciunul nu 


voia să aibă de-a face cu el. Era oare prietenia un lucru 
atât de efemer? 

— Mai sunt şi alţi bătrâni în clasă, dar ei lucrează la alte 
proiecte, se întâlnesc foarte rar. 

— Du-te pe un site de socializare unde găseşti sute de 
persoane compatibile şi cu aceleaşi probleme şi 
preocupări. Fetiţa zâmbi. Pe urmă aranjezi o întâlnire 
„întâmplătoare”, dacă bunicul tău nu află că eşti la sfori, 
nu are de ce să facă mofturi. 

— Sau, şi mai bine, spuse, ridicând capul surprinsă de 
propria inspiraţie, demult, pe vremea lui, bunicul tău a fost 
subiectul multor cărţi de critică. Pun pariu că încă există la 
ora actuală studenţi care ar fi fericiţi să-şi facă lucrarea cu 
el. Propune-i unuia din ei un subiect de licenţă cu adevărat 
interesant! 


După întâlnire, Miri făcu săpături printre colegii de 
clasă ai lui Robert. Unul dintre seniori, coleg cu el la 
Fairmont, îl cunoştea de mai mulţi ani! Ar fi trebuit să-şi 
dea seama mai devreme, aveau atâtea lucruri în comun! 
Dacă ar putea să-i aducă împreună. Hmmm. Păcat că 
Robert făcuse echipă cu prostănacul de Orozco... Dar 
Winston Blount mai era băgat şi în altceva, în afara şcolii, 
împreună cu cel puţin încă o persoană care fusese coleg de 
şcoală cu Robert încă din anii şaptezeci. 

Cum să aranjeze ceva care să-i aducă pe toţi împreună? 

Deja făcuse săpături să găsească studenţi care ar fi 
interesaţi să se întâlnească cu Robert. Era convinsă că 
nimeni din familia ei nu ar putea fi victima unei linguşeli 
„aranjate”, dar pe de altă parte, ar fi bine pentru Robert să 
întâlnească pe cineva din afara casei şi a şcolii, care să-l 
trateze cu respectul care i se cuvenea. Dacă era cineva 
care nu se pricepea la computere... ar putea fi un lucru 
bun, s-ar putea băga şi ea să-i ajute. 

Dădu căutare în toată lumea, fiindcă genul acesta de 
proiect îi atrăgea mai ales pe cei care doreau să înveţe 
engleza. Şi avu noroc, găsi persoana potrivită în mai puţin 
de cinci minute. Tipul ăsta, Sharif, era în Oregon, deci 


majoritatea întâlnirilor vor fi virtuale. Cu toată 
impertinenţa ei enervantă, fetiţa din chat avusese o idee 
excelentă. 

Miri stătu o clipă în cumpănă. Dacă se gândea bine, 
toate ideile bune îi fuseseră sugerate de fetiţa aceea. Dacă 
„fetiţa” era cineva cu o agendă ascunsă? Miri începu să 
facă cercetări pe net şi printre prieteni, care ar putea să-i 
dea vreun indiciu despre identitatea persoanei din spatele 
avatarului. Chiar şi dacă ar descoperi că vorbise cu o fetiţă 
de zece ani, de capul ei, tot nu însemna nimic, unii ţânci 
aşa sunt ei, ciudaţi de-a binelea. 


Femeia era înaltă, îmbrăcată în negru. 

— Înţeleg că ai nevoie de ajutor. 

Ce? Zulfikar Sharif îşi ridică privirea din tacoul cu vită 
din farfurie. N-o auzise apropiindu-se. După care îşi dădu 
seama că era încă singur la masa lui din fundul cantinei 
din campusul Universităţii de stat Oregon. Se încruntă la 
apariţia din faţa lui. 

— Nu accept fantezii. 

Doamne apără şi păzeşte de ispite. 

Femeia se încruntă la el. Nu părea să aibă mai mult de 
treizeci de ani, dar nu-şi putea imagina cum ar fi să o 
invite în oraş. 

— Uite care e treaba, tinere, eu nu sunt fantezia 
dumitale. Ai nevoie de ajutor pentru teza de licenţă, da sau 
nu? 

— Ah! 

Zulfi Sharif nu era mare amator de tehnologie avansată, 
iar acum, în al doilea an la Filologie la USO, era aproape în 
pragul disperării. Coordonatoarea lui de proiect nu-i era de 
foarte mare ajutor; Blandings părea mai degrabă 
interesată să aibă un asistent permanent care să lucreze 
degeaba. Prin ianuarie, Sharif se văzuse nevoit să pună 
anunţuri că are nevoie de ajutor. Primise o sumedenie de 
propuneri de teze de cumpărat, fie copiate de la alţii, fie 
nou-nouţe, special pentru el. Annie Blandings era atât de 
nasoală, încât aproape fu tentat să accepte ofertele, până 


când prietenii lui mai obişnuiţi cu tehnologia nouă îl 
avertizară că lucrurile pot sfârşi foarte prost dacă se băga 
în afaceri dubioase cu lucrarea de licenţă. 

Sharif îi exclusese pe plagiatori şi pe miştocari. Mai 
rămăseseră foarte puţini. Marea tehnologie nu-l prea 
ajutase. Îşi petrecuse ultimele două semestre trăgând la 
jugul carierei lui Blanding în Revizionismul Deconstructiv. 
In timpul liber, lucra la biroul de Informaţii al Asociaţiei 
poeţilor americani şi muncea să-şi facă teza de licenţă 
pentru care nu avea niciun fel de material. Venise în State 
cu speranţa că va studia la o universitate de prestigiu 
mondial literatura lumii vechi, de care era pasionat, dar, în 
ultima vreme, se întrebase tot mai des dacă n-ar fi fost mai 
bine să fi rămas acasă în Calcutta. 

lar acum, dintr-odată, femeia aceasta. Rugăciunile mele 
au fost ascultate. Vezi să nu. Îi făcu semn să se aşeze. 
Poate, dacă era nepoliticos cu ea, avea să plece. 

Dar apariţia nu păru să observe lipsa lui de curtoazie. 
Alunecă elegant în scaunul din faţa lui. 

— Mă aşteptam mai degrabă să primesc un e-mail, 
începu el. 

Femeia din faţa lui abia se sinchisi să ridice din umeri, 
privindu-l ţintă, fără să spună un cuvânt. După câteva 
clipe, Sharif continuă: 

— De fapt şi de drept, eu am nevoie de un subiect de 
licenţă. Dar trebuie să spun din start că nu mă interesează 
furtul, plagiatul sau teza la comun. Dacă asta vinzi, poţi s-o 
laşi baltă. Eu am nevoie pur şi simplu de indiciile şi 
suportul pe care un coordonator de teză trebuie să le ofere 
unui student. 

Pe chipul femeii apăru un zâmbet răutăcios şi Sharif avu 
subit impresia că ar putea fi mână-n mână cu Annie 
Blandings.  Zgripţuroaica nici măcar nu  „purta” 
computerul, dar poate avea prieteni care purtau. 

— Nimic ilegal, domnule Sharif. Pur şi simplu am văzut 
anunţul dumitale. Şi am o ofertă extraordinară. 

— Nu am cine ştie ce bani! 

— Sunt sigură că putem ajunge la o înţelegere. 


Interesat? 

— Aăă... poate... 

Femeia în negru se aplecă în faţă. Chiar şi umbra i se 
potrivea cu lumina din cantina studenţească. Sharif nici 
nu-şi închipuise până acum că o asemenea acuratețe era 
posibilă. 

— Presupun că nu ştiai că Robert Gu e viu, bine mersi şi 
trăieşte în California. 

— Ce? Pe dracu’! A murit acum câţiva ani. N-a mai... îşi 
înghiţi cuvintele când femeia îl fulgeră cu privirea. Scrise 
rapid la tastatura invizibilă şi dădu o căutare standard. De 
când lucra la informaţii, devenise destul de bun la 
căutările astea ultrarapide. Rezultatele se scurgeau în faţa 
lor. 

— OK, n-a murit, doar s-a oprit din scris. Alzheimer... 
dar şi-a revenit! 

— Corect. Ceea ce dă naştere la noi posibilităţi. Sharif 
deschise gura să spună ceva, apoi o închise la loc. Repetă 
gestul de câteva ori, în timp ce îşi dădea palme în gând că 
nu căutase singur acum câteva luni. 

— Noi posibilităţi. 

Un interviu cu Robert Gu ar fi ca un fel de interviu cu 
William Shakespeare. 

— Bun, rosti femeia ridicând degetul arătător în sus. Dar 
există câteva complicaţii mărunte. 

— Cum ar fi? 

Era prea frumos ca să fie adevărat. 

— Robert... Imaginea femeii păru să îngheţe pe moment, 
poate o mică defecţiune tehnică. Profesorul Gu nu s-a 
purtat niciodată prea delicat cu proştii. lar acum, cu atât 
mai puţin. Eu pot să-ţi dau codul de acces la reţeaua lui 
privată. De dumneata depinde să-l faci să stea de vorbă. 

Fără codul respectiv, era imposibil să ajungă la marele 
poet. 

— Cât mă costă? întrebă Sharif. Avea douăzeci de mii de 
dolari într-un cont de student. Poate fratele lui mai putea 
face rost de un împrumut. 

— Ah, preţul meu nu e în dolari. Tot ce cer e să asist la 


discuţii, să fac sugestii sau să pun câte o întrebare. 

— Dar eu voi fi principalul interlocutor? 

— Bineînţeles. 

— Huh! Păi... glasul lui Sharif tremura de emoție. Robert 
Gu! OK, batem palma. 

— Prea bine. 

Femeia îi făcu semn să-i dea mâna. 

— Dă-mi acces complet un minut. 

Regula numărul unu a computerului purtabil este: nu se 
permite accesul complet decât părinţilor sau partenerilor 
de viaţă - şi chiar şi atunci, pe riscul dumneavoastră. 
Sharif n-avea să ştie niciodată dacă tonul ei îl convinsese 
sau frenezia momentului, dar întinse mâna şi atinse aerul. 
În acelaşi timp, cobori nivelul de securitate. Simţi 
furnicături în deget şi aerul dintre ei se umplu de 
certificate de licență, contracte de colaborare şi 
confidenţialitate. 

După ce hârţogăraia se sfârşi, în aer rămase doar IP-ul. 
Sharif se uită la parolă şi deodată îl copleşi însemnătatea 
momentului. 

— Şi acum pur şi simplu îl sun?! 

Femeia aprobă din cap. 

— Acum ai numărul. Dar nu uita ce ţi-am spus... nu 
suportă proştii. Eşti familiarizat cu opera lui? 

— Evident. 

— Îţi place? 

— Da! Pe cuvântul meu de om de litere că îmi plac în 
draci toate poeziile lui. 

Era o exagerare care avea succes cu majoritatea 
profesorilor lui, dar în acest caz, chiar era adevărată. 

— Atunci e foarte bine. Fii atent că profesorul Gu nu se 
simte prea bine. Încă este în convalescenţă. S-ar putea să 
aibă nevoie de ajutorul tău direct. 

— Aş fi în stare şi să-i golesc şi oala de noapte! 

Încă un moment de pauză în expresia ei. 

— Ah, nu cred că va fi nevoie. Dar îi lipsesc lucrurile de 
demult. Îi e dor de cărţile de demult, obiectele acelea 
cărămidoase pe care trebuia să le cari cu tine. 


Cine e femeia asta? Dădu din cap. 

— Ştiu despre, hm, cărţile fizice. Pot să-i arăt o 
grămadă, în realitate. 

Deja începuse să caute numere la taxiuri. 

— Foarte bine. Apariţia zâmbi. Mult noroc, domnule 
Sharif. 

Şi dispăru. 

Sharif stătu țintuit locului aproape un minut, uitându-se 
în gol la aerul ocupat în urmă cu un minut de femeia în 
negru. Apoi îl apucă o dorinţă arzătoare să împărtăşească 
vestea cu alţii. Din fericire, cantina era aproape goală la 
ora aceasta târzie, iar Sharif nu era din acei oameni care 
scriu mesaje sub impulsul momentului. Nu, după ce se mai 
linişti, îşi dădu seama că ar trebui să-şi ţină gura, mai ales 
până stabilea o legătură cu Robert Gu. 

În afară de asta, alte frici începură să-i dea târcoale. 
Cum am putut fi atât de prost să-i dau acces în computerul 
meu? ÎI scană de câteva ori de viruşi. Rezultatele îi pluteau 
deasupra farfuriei. Computerul spunea că e curat. Dacă ar 
fi fost complet invadat, i-ar fi spus exact acelaşi lucru. 

Dacă sunt invadat, sunt mort. Sper să nu ajung iar să-mi 
ard computerul. Mi-a ajuns! 

Mai ales în situaţia de faţă. Aruncă o privire la codul 
dinaintea lui: IP-ul lui Robert Gu. Dacă-şi făcea treaba 
bine, putea în sfârşit să-şi scrie teza. Şi nu orice teză. 
Sharif îl considera pe Robert Gu unul din cei mai tari poeţi 
moderni ai lumii, la acelaşi nivel cu Williams şi Cho. 

Robert Gu era Dumnezeul lui Anne Blandings. 


11 
INTRODUCERE ÎN PROIECTUL 
BIBLIONET 


Computere purtabile, cine a mai pomenit de-aşa ceva! 
Robert ar fi putut confunda noua lui garderobă cu hainele 
normale. Ce-i drept, pantalonii şi cămăşile nu erau pe stilul 
lui, brodate pe dinăuntru şi pe dinafară. Noroc că broderia 
nu se vedea, mai degrabă se simţea la atingere. Juan 
Orozco îi arătase reţeaua de microprocesoare şi lasere. 
Cea mai mare problemă o avea cu blestematele de lentile 
de contact. Trebuia să şi le pună în fiecare dimineaţă şi să 
le poarte toată ziua. Lumina era prea puternică şi, din 
când în când, vedea flashuri, dar, cu exerciţiu, reuşi să le 
controleze. Avusese un moment de fericire adevărată când 
reuşi să scrie ceva la tastatura fantomă şi răspunsul de la 
Google pluti în aer în faţa lui... Avu un sentiment de putere 
când putu să extragă răspunsuri de nicăieri. 

Apoi, mai era ceea ce Juan Orozco numea „codul de 
ansamblu”. 

Trecu o săptămână. Robert exersa cu „îimbrăcămintea” 
de începător, încercând diverse şmecherii de codificare pe 
care i le arătase Juan. De cele mai multe ori, chiar şi cele 
mai simple gesturi nu-i ieşeau din prima. Dar tasta şi iar 
tasta. Când îi ieşea, simţea un val de bucurie copilărească 
şi se întorcea la lucru cu şi mai mult avânt. Ca un puşti la 
un joc pe computer. Sau un hamster pe roata lui. Când 
primi un telefon, îi sări inima din loc. li trecură câteva 
flashuri prin faţa ochilor şi auzi un bâzâit îndepărtat. Apoi 
bâzâitul se transformă în cuvinte: 

— ... foarte mulţţţzzz dacă aţi vreazzz... vă iau unzzz 
interviuzzz... 

Aha! Spam sau vreun reporter. 

— De ce aş vrea să dau vreun interviu? 

— Pzzzţţi foarte sssţţţzzzcurt. 

— Nici măcar unul scurt. 


Răspunsul lui Robert fusese reflex. De ani buni nu mai 
avusese ocazia să refuze un jurnalist. 

Lumina puternică din lentile încă îl orbea, dar când 
Robert îşi îndreptă gulerul cămăşii, vocea deveni clară. 

— Domnule profesor, numele meu este Zulfikar Sharif. 
Interviul ar fi teza mea de licenţă în literatură engleză. 

Robert miji ochii, se scutură, apoi miji ochii iar. Şi dintr- 
odată nimeri la ţanc: vizitatorul lui stătea chiar în mijlocul 
dormitorului său. 

Trebuie să-i povestesc lui Juan! 

Era primul lui succes tridimensional real şi era exact 
cum îi povestise puştiul despre proiecția retinală, Robert 
se ridică în picioare, făcu un pas în laterală şi îşi inspectă 
musafirul de jur împrejur. Imaginea era cât se poate de 
reală şi completă. 

Hmmm... 

Şi totuşi vizitatorul arunca o umbră nesincronizată cu 
lumina din cameră. 

Oare a cui o fi vina? 

Musafirul lui avea tenul închis la culoare - indian? 
pakistanez? vocea lui avea un accent sud-asiatic. 

— Vă rog nu mă refuzaţi, domnule! continuă tânărul. Mi- 
aţi face o deosebită onoare dacă am putea sta de vorbă. 
Sunteţi o inspiraţie pentru întreaga umanitate. 

Robert se plimba înainte şi înapoi în faţa vizitatorului 
său, încă fascinat de descoperirea lui. 

— Doar câteva ore din timpul dumneavoastră preţios. E 
tot ce vă cer. Şi... 

Aruncă o privire în camera lui Robert, pe care nu 
apucase s-o ascundă. Ieri, Juan avusese de gând să-i arate 
cum să afişeze fundaluri artificiale, dar se luaseră cu 
cealaltă jumătate a târgului pe care îl făcuseră - să-l ajute 
pe Juan la engleză. Bietul Juan, abia ştia să scrie. Pe de 
altă parte, acest Sharif... Cât de inteligenţi or mai fi 
studenții în ziua de azi? 

Studentul de faţă arăta din ce în ce mai disperat. 
Privirea i se agăţă de ceva în spatele lui Robert. 

— A! Cărţi! Sunteţi unul dintre puţinii care mai 


apreciază încă adevăratele „cărţi”. 

„Biblioteca” lui Robert era formată din nişte etajere de 
plastic pe care erau puse cutiile din carton recuperate de 
la subsol. Unele dintre ele - Kipling, de exemplu - nu l-ar fi 
interesat înainte. Dar era tot ce mai avea la ora actuală. Se 
uită la Sharif. 

— Corect. Unde vrei să ajungi, domnule Sharif? 

— Mă gândeam... că înseamnă că împărtăşim aceleaşi 
valori. Ajutându-mă pe mine, veţi transmite această nobilă 
pasiune generaţiilor viitoare... 

Făcu o pauză, parcă vorbind cu sine însuşi, dar, de când 
lua lecţii de la Juan, Robert nu mai avea încredere în 
oamenii care vorbeau singuri. 

— Poate reuşim să ajungem la o înţelegere. Aş da orice 
să stăm de vorbă câteva ore, să-mi împărtăşiţi amintirile şi 
părerile dumneavoastră. lar eu mă ofer să fiu ghidul 
dumneavoastră, sunt expert în Informaţii, aşa îmi plătesc 
taxele la Universitate. Pot fi ghidul dumneavoastră în 
lumea nouă. 

— Deja am un profesor. 

Când auzi ce spune, îl lovi ironia cuvântului, dar într-un 
fel, exprima adevărul. Juan era profesorul lui. 

Se lăsă o nouă tăcere. 

— Ah, el! 

Sharif - imaginea lui, perfectă cu excepţia umbrei aiurea 
şi a papucilor care intraseră jumătate de centimetru în 
podea - făcu câţiva paşi în jurul lui Robert. Să studieze mai 
de aproape cărţile din rafturi? Subit, lui Robert îi veniră în 
minte o sumedenie de probleme pe care le avea de lămurit 
cu Juan. Sharif vorbi din nou. 

— Sunt tipărite permanent? 

— Evident! 

— Minunat. Ştiţi ceva? Aş putea să vă duc la biblioteca 
Universităţii. Milioane de volume. 

— Pot să mă duc şi singur, oricând. 

Dar încă nu avusese curajul să se ducă. Robert aruncă o 
privire spre mica lui bibliotecă. În Evul Mediu, numai un 
om bogat îşi permitea să aibă atâtea cărţi câte avea el. 


Astăzi, cărţile erau din nou o raritate. Dar la Universitate 
exista o biblioteca reală, fizică. Şi o vizită în compania unui 
student... ar fi ca în vremurile bune. 

ÎI privi pe Sharif. 

— Când să mergem? 

— Chiar şi acum, dacă vreţi. 

Robert se gândi să-l sune pe Juan Orozco să-l anunţe că 
nu mai vine la lecţia de după-amiază şi simţi un val de jenă 
foarte neobişnuită pentru el. Juan avea să-i arate cum să 
caute cu alte motoare de căutare decât Google, Robert îi 
promisese că-l învaţă să recite cu intonaţie. Robert îşi 
împinse părerile de rău undeva într-un colţ al minţii: 

— Păi, ce mai aşteptăm? 

Robert luă o maşină până în campus. Dintr-un motiv sau 
altul, nu putu obţine o imagine clară a lui Sharif în 
interiorul automobilului. Acolo nu i se auzea decât vocea 
sporovăind întruna, întrebându-l pe Robert ce crede 
despre orice le ieşea în cale, oferindu-i explicaţii şi păreri 
de fiecare dată când profesorul părea pierdut. 

Robert mai condusese şi altă dată până în apropierea 
campusului; astăzi avea să vadă cum arăta acum 
universitatea. La ieşirea din Fallbrook, obişnuitele cartiere 
gri, triste şi neinteresante. În nordul campusului, trecu pe 
lângă un şir nesfârşit de clădiri vopsite în gri-verde, 
traversate din loc în loc de alei. Nicio fereastră nu dădea în 
străduţele pustii. 

— Acestea sunt laboratoarele de biologie, explică jovial 
Sharif. O mare parte din ele se află sub pământ. 

Şi îi transmise lui Robert fotografii şi scheme cu detalii. 
Aha. Deci aceste clădiri fără uşi, fără geamuri nu erau 
vreun experiment al secolului douăzeci şi unu privind 
traiul la comun. De fapt, clădirile nu erau ocupate de mai 
mult de câteva zeci de oameni. Coridoarele erau pentru 
transportul biomonstrelor. 

Clădirile acestea hidoase şi cavernele de sub ele ar 
putea găzdui adevăraţi monştri. Dar şi adevărate miracole. 
Robert le salută din mers. Terenul minat în Rai al lui Reed 
Webber era pus la punct într-un astfel de loc. 


Ajunseră şi la anticamerele Universităţii. Robert se 
pregăti să înfrunte opera viitorului: campusul. Maşina îl 
purtă pe Calea Pinilor Torrey?. Intersecţiile erau la fel cum 
şi le amintea, doar că acum nu mai existau semafoare şi 
treceri de pietoni. Maşinile îşi făceau singure treaba, 
navigând cu o graţie şi o precizie ireale. 

Într-o zi va trebui să scriu un textuleţ despre viața 
secretă a maşinilor. 

Niciodată nu văzuse o maşină oprită mai mult timp decât 
le lua pasagerilor să se urce sau să coboare. Când fusese 
în deşert, maşina lui plecase aproape imediat, lăsându-l în 
mijlocul pustiului. Dar până ajunsese iar pe drumul 
principal, sosise alta. 

Drăciile astea erau într-o permanentă mişcare. Şi le 
închipui învârtindu-se prin toată ţara, manevrându-se 
singure astfel încât niciun client să nu aştepte mai mult de 
câteva momente. 

Ce-or fi făcând noaptea când oamenii dorm? Aceasta ar 
trebui să fie tema noului său poem. Oare existau undeva 
garaje ascunse, parcări invizibile? Ar trebui să existe 
undeva service-uri pentru reparaţii sau măcar pentru piese 
de schimb. Dar poate maşinile nu se opreau niciodată. lată 
o temă poetică şi futuristică în acelaşi timp: poate că, 
noaptea, când cererea scădea şi ele ar fi trebuit să doarmă 
degeaba în vreo parcare goală, poate se întâlneau şi 
puneau la punct un plan să se combine Autoboții... să 
devină camioane de mare tonaj care să transporte cargouri 
prea mari pentru maşinile obişnuite. 

În orice caz, parcarea veche din partea de nord a 
campusului nu mai exista, fusese înlocuită cu terenuri de 
joacă şi clădiri de birouri. Maşina îl lăsă pe Robert unde se 
termina vechiul campus, în apropiere de clădirea unde pe 
vremuri era Facultatea de Matematică şi Fizică aplicată. 

— Nimic nu mai e la fel, nici măcar acolo unde înainte 
erau clădiri. 

Spatiile libere erau mai mari decât în anii şaptezeci. 


2 Pinii Torrey - Pinus torreyana - cea mai rară specie de pini 
din Statele Unite; nu cresc decât în zona San Diego. 


— Nu vă faceţi probleme, domnule profesor. 

Sharif tot doar cu vocea era. Parcă citea dintr-o broşură: 

— Universitatea de Stat San Diego este mai aparte, mai 
puţin tradiţională decât altele din sistemul universitar. 
Majoritatea clădirilor au fost reconstruite după cutremurul 
de la Rose Canyon. lată imaginea oficială a campusului. 

Dintr-odată, clădirile redeveniră cum le ştia de demult, 
solide, urâte, din beton armat. 

Robert şterse cu mâna imaginea falsă, gest deprins încă 
de la începutul lecţiilor cu Juan. 

— Ia-ţi mâinile de pe peisaj, tinere. 

— Mă scuzaţi. 

O luă la pas înspre est, scrutând împrejurimile. Pe 
terenurile de sport, aceleaşi meciuri ca şi în 1970, 
jumătate fotbal american, jumătate fotbal european. 
Robert nu jucase niciodată fotbal, dar un lucru pe care îl 
admirase la Universitatea din San Diego era că studenţii 
Chiar jucau la un nivel care la alte universităţi era 
considerat semiprofesionist. 

Pe aleile campusului, oamenii arătau obişnuit, cu 
veşnicele rucsacuri, cu mânerele de la rachetele de tenis 
ieşind în sus, ca puştile de vânătoare. 

Majoritatea dintre ei vorbeau singuri, uneori gesticulând 
sau împungând aerul cu degetele. Nimic nou în asta; 
dependenţii de telefoane mobile îl scoseseră mereu din 
sărite pe Robert. Dar cei din campus se comportau chiar 
mai bizar decât puştii de la Liceu. E destul de ridicol să 
vezi un om în toată firea oprindu-se brusc în mijlocul 
drumului, lovindu-şi cu degetele centura de la pantaloni şi 
apoi începând să vorbească singur. 

Noul Robert, curios de tot ce se petrecea în jurul lui, 
observă imediat un lucru care vechiului Robert i-ar fi 
scăpat: erau mulţi tineri alergând de colo-colo, dar bătrâni 
erau mult prea mulţi. Unul din zece arăta bătrân de-a 
binelea, de vârsta reală a lui Robert. Unul din trei era zvelt 
şi vioi, genul de „cetăţean matur activ” din secolul 
douăzeci. Şi unii... îi luă o vreme să depisteze câţiva 
pentru care medicina modernă făcuse minuni. Tenul le era 


neted şi mersul sigur; arătau aproape tineri. 

Apoi inima îi săltă de bucurie şi speranţă: doi moşnegi 
venind spre el - şi amândoi cărau cărţi! Lui Robert îi veni 
să-i ia în braţe! Dar se mulţumi să le zâmbească fericit în 
timp ce treceau pe lângă el. 

Sharif îl convinsese că nu va găsi cărţi nici la decanate, 
nici la librăria Universităţii. 

— Şansa cea mai bună e tot la Bibliotecă, domnule 
profesor. 

Robert o luă la vale pe aleea către Bibliotecă. Un pâlc de 
eucalipţi de pe vremea lui, dar mai mari decât şi-i amintea. 
Coroana de frunze foşni în vântul care adia pe deasupra 
lor. Pătura de frunze uscate şi crengi pocnea uscat sub 
tălpile lui. De undeva din faţă se auzea un cor cântând. 

Apoi, printre copaci, zări Biblioteca Geisel. Neschimbată 
în toţi aceşti ani! În afară de stâlpii de susţinere, acum 
acoperiţi cu iederă - dar totul era cât se poate de real. leşi 
de sub umbra copacilor şi se uită înspre clădire. 

Vocea lui Sharif se auzi dintr-odată. 

— Domnule profesor, dacă o luaţi în dreapta, aleea dă 
către intrarea... 

Şi Robert îşi amintea la fel, dar ezită o clipă când vocea 
băiatului se întrerupse. 

— Da? 

— Oops. Eh, va trebui să înconjurați prin stânga. O 
gloată de cântători blochează intrarea principală. 

— OK. Dar, apropo, despre ce cântă? 

Sharif nu răspunse. 

Robert ridică din umeri şi îşi continuă drumul după cum 
îl sfătuise ghidul invizibil, înconjurând aripa de nord a 
clădirii, până ajunse în dreptul unei foste parcări 
subterane. De la nivelul lui, Biblioteca se înălța 
amenințătoare deasupra lui. Îşi aminti ce mai cârcotiseră 
toţi când se construise: „Un elefant alb şi scump”, „Invazia 
extraterestră”. Chiar semăna cu o farfurie zburătoare: cele 
şase etaje deasupra solului formau un octaedru sprijinit pe 
stâlpi înalţi de cincisprezece metri, atingând pământul 
într-un singur punct. Pe vremea lui Robert, structura era 


din beton şi sticlă. 

Acum, iedera se căţărase până la al cincilea etaj, 
ascunzând betonul. Biblioteca mai arăta încă de pe altă 
lume, dar acum era ca un giuvaier antic imens, montat în 
pământ, prins cu liane verzi. 

Vocile cântăreților se auziră mai tare. Păreau că 
intonează „La Marseillaise”, dar mai erau şi alte scandări 
care sunau ca lozincile tradiţionale studenţeşti. Era chiar 
sub stâlpi acum, trebuia să se uite direct în sus care să 
vadă etajul al patrulea, al cincilea şi al şaselea, unde 
betonul scăpa din strânsoarea iederei. Ciudat. Marginea 
fiecărui etaj era dreaptă, dar betonul avea striaţii fine care 
scăpărau în soare, cum strălucesc firele de argint în piatră. 

— Sharif? 

Niciun răspuns. 

Ar trebui să văd de ce străluceşte. 

Juan Orozco era bun la căutări din astea. Apoi îi veni să 
zâmbească: poate singurul lor scop era să fie acolo, un fel 
de joacă artistică misterioasă. USSD avea un departament 
de artă foarte creativ şi, în acelaşi timp, bizar. 

Robert sui câteva trepte, care dădeau spre o rampă. 
Părea cea mai la îndemână intrare în Bibliotecă. Pe zid se 
zărea un semn abia vizibil de interzis accesul persoanelor 
neautorizate. Una din uşi era închisă, dar o alta era dată 
într-o parte. Dinăuntru se auzeau zgomote ca de drujbă - 
or fi în renovare? Îşi aminti că Juan îi spusese ceva despre 
„vederea din interior”. Făcu o încercare, dar nu se 
întâmplă nimic. Apăsă pe alt buton. Aha! 

Uşa pe care intrase era plină de semne de interzis. 
Aruncă o privire înspre dealul pe care tocmai coborâse. 
Undeva sus se zărea intrarea principală. Pe ecran vedea 
acum un semn luminos pâlpâind deasupra corului din faţă. 
Cuvintele pluteau în aer A bas la Bibleotome! - Jos 
proiectul Biblionet! Acum auzea şi vocile reale şi cele din 
camerele instalate deasupra Bibliotecii, pe care le urmărea 
de pe ecranul computerului. 

— Ce se întâmplă, Sharif? 

De data aceasta primi un răspuns: 


— E un protest studenţesc. Nu veţi putea intra pe uşa 
din faţă. 

Rămase o clipă nemişcat - oare faţă de ce mai protestau 
studenţii în ziua de astăzi? Nu contează. Putea verifica mai 
târziu. Intră pe uşa întredeschisă şi aruncă o privire de-a 
lungul coridorului slab luminat. În ciuda mulţimii semnelor 
şi a încălcării regulamentelor, nu sesiză niciun pericol. Dar 
drujba se auzea din ce în ce mai puternic: zgomote 
puternice, nepământeşti, ca de ziduri dărâmate, întrerupte 
de momente de tăcere mormântală. 

Robert păşi înăuntru. 


12 
CUSTOZI Al TRECUTULUI, ÎN 
SLUJBA VIITORULUI 


Încă de la începuturile sale, Conjuraţia bătrânilor se 
întrunea la al şaselea etaj al Bibliotecii Geisel. Winston 
Blount, folosindu-se de influenţa căpătată în anii petrecuţi 
la Catedra de Litere, făcuse acest lucru posibil. Pentru o 
perioadă, avea chiar şi un club aranjat în salonul dedicat 
personalului Bibliotecii. Asta se întâmplase după 
cutremurul de la Rose Canyon, când şmecheraşii de la IT o 
lăsaseră o vreme mai moale cu tehnologia şi etajul le 
aparţinea celor care se aventurau la o asemenea înălţime. 

În primii ani, erau de obicei cam treizeci de membri care 
se mai schimbau de la un an la altul, dar, în general, erau 
profesori şi membri ai Administraţiei de la începutul 
secolului, adică pensionari sau împinşi pe linie moartă. 

În timp, societatea lor secretă îşi pierdu din verva 
iniţială. Blount însuşi se îndepărtă de grup, nemaiavând 
nevoie de influenţă în cadrul Universităţii. Planurile lui de 
relansare a carierei se concentraseră pe programul de 
reorientare profesională de la Liceul Fairmount. Până când 
puştiul acela Orozco îi arătase o cale mai scurtă: Mişcarea 
de protest faţă de Programul Biblionet - pentru care 
nucleul Conjuraţiei era perfect. De altfel, nucleul era 
singurul care mai rămăsese în picioare. 

Tom Parker stătea înaintea peretelui de sticlă, împreună 
cu Blount, supraveghea protestatarii de jos. Parker scoase 
un mormăit amuzant. 

— Ia zi, domnule decan, ai de gând să le ţii oamenilor un 
discurs de la balcon? 

— Nu, bombăni Blount. Dar ne văd că suntem aici. Fă-le 
cu mâna, Tommie. 

Blount îşi ascultă propriul sfat, ridicându-şi braţele şi 
trimiţându-le binecuvântarea lui celor adunaţi în faţa 


intrării principale şi a celor din grupul care se adunase pe 
o alee lăturalnică. În realitate, chiar se oferise să le 
vorbească demonstranţilor. Pe vremuri, ar fi fost invitatul 
de onoare. Astăzi era mai mult de decor, avea zero impact 
la public. Frunzări câteva imagini de deasupra mulţimii. 

— Măi, măi... s-au adunat ceva oameni. Pe mai multe 
niveluri chiar. 

Dar pe unele niveluri erau contrademonstranţi, câteva 
fantome infiltrate în mulţime, să facă mişto de ei. Să-i ia 
dracii. 

Închise imaginile şi băgă de seamă rânjetul lui Parker. g 

— Tot te chinui cu lentilele de contact, dom’ decan? Işi 
mângâie laptopul cu afecțiune. Ascultă la mine, nimic nu 
se compară cu minunea asta cu mouse şi ferestre, le 
închizi şi le deschizi când vrei. 

Mâinile i se plimbară deasupra tastaturii, încercând să 
dibuiască layer-urile pe care le văzuse Blount direct prin 
lentile. Tom Parker era poate cel mai inteligent tip din câţi 
mai rămăseseră în clubul lor, dar era fără speranţă ancorat 
în trecut. 

— Mi-am programat laptopul să culeagă ce e mai 
important. 

Imaginile zburau pe ecranul minuscul. Erau chestii pe 
care Winston Blount nu le observase: cineva pusese o aură 
deasupra demonstranţilor. Impresionant. 

Tommy încă mai mustăcea. 

— Nu prea pricep ce-i cu nimbul ăsta mov, e de bine sau 
de rău? 

De partea cealaltă a lui Parker, Carlos Rivera se retrase 
din dreptul ferestrei şi se întinse. 

— Jurnaliştii zic că e anti. Cică e în semn de onoare 
pentru custozii din trecut. 

Cei trei rămaseră tăcuţi o vreme. Corul de jos se auzea 
prin ferestre şi de la toţi protestatarii din jurul lumii. 
Efectul era mai degrabă solemn decât frumos, vocile fiind 
complet în contratimp. 

— Aproape o treime din cei prezenţi fizic sunt din afara 
oraşului! exclamă Carlos Rivera. 


Blount rânji. Carlos Rivera era un tânăr veteran de 
război, cu apucături ciudate. Teoretic nu îndeplinea 
criteriul de vârstă al clicii, dar, în unele privinţe, era la fel 
de depăşit ca şi Tom Parker. Purta ochelari mici rotunzi, 
cu lentile groase, la modă pe la începutul secolului. Purta 
inele la toate degetele de la mână, iar pe cămaşă avea 
scris, ca pe vremuri, cu litere albe pe fundal negru: 
„Bibliotecarii: Custozi ai trecutului, în slujba viitorului.” 
Dar cea mai importantă calitate a lui Carlos Rivera era că 
lucra în Bibliotecă. 

Parker analiza numerele afişate pe laptop. 

— Am reuşit să avem atenţia întregii lumi îndreptată 
asupra noastră. Acum câteva minute, am atins două 
milioane de vizitatori. Şi mult mai mulţi vor privi mai 
târziu. 

— Rectoratul ce spune? 

Parker tastă repede pe laptop. 

— Se dau loviți. Apar ei imediat ce trece valul. Ha! Dar îi 
hărţuieşte presa... 

Se lăsă pe spate şi rămase o vreme pradă amintirilor. 

— Pe vremuri, mi-aş fi ascuns camerele de luat vederi la 
subsol. Şi dacă mă filau, aş fi spart site-ul celor de la 
Relaţii cu publicul şi aş fi postat poze cu cărţi arse în toate 
comunicatele lor de presă. 

— Dui, aprobă Rivera. Dar în ziua de astăzi ar fi greu de 
făcut aşa ceva. 

— Dap. Chiar mai rău, ţi-ar trebui curaj, nu glumă. 
Tommie bătu cu degetele în laptop. Asta-i problema cu 
oamenii din ziua de azi. Au dat libertatea pe siguranţa zilei 
de mâine. Când eram eu tânăr, nu erau poliţai în fiecare 
widget şi nici câte un măscărici la fiecare clic să-ţi ia banii 
pe copyright. Nu era nicio „Securitate a sistemelor 
electronice”, şi nu aveai nevoie de zeci de mii de 
tranzistori să faci un circuit, îmi aduc aminte prin 
nouăşunu, când am dat jos... 

Şi începu iar una din veşnicele lui poveşti. Bietul 
Tommie. Medicina modernă nu-l vindecase de nevoia de a 
povesti aventurile lui din tinereţe de fiecare dată când se 


ivea ocazia. E 

Dar lui Carlos păreau să-i placă poveştile. li sorbea 
cuvintele lui Tommie. Blount se întreba uneori dacă 
entuziasmul tânărului era o calitate sau un defect, dacă ar 
trebui să-l bucure sau să-l supere. 

— ... în orice caz, înainte să ne vină în minte să verificăm 
dacă nu cumva e fisurat cablul pe undeva, ne ştersesem 
toate fişierele şi... 

Dintr-odată, minune, Rivera nu mai era atent la discuţie. 
Îşi întorsese privirea spre zona depozitelor, cu o mină 
surprinsă. Bălmăji ceva în chineză, după care o dădu 
înapoi pe engleză. 

— Vreau să spun, aşteptaţi, vă rog, un moment. 

— Ce s-a întâmplat? Parker îşi ridică ochii din laptop. Au 
scos tocătoarele? 

Blount înjură în gând. Sperase ca momentul culminant 
să fie marcat de protestatari. 

— Da, spuse Rivera. Le-au scos acum câteva minute, în 
timp ce povesteaţi. Dar ce se aude acum e altceva. Cineva 
a intrat în zona rampelor de încărcare. 

Winston sări în picioare, sări atât cât îi permiteau 
încheieturile lui reîntinerite. 

— Parcă ne spusesei că zona e securizată? 

— Şi eu credeam la fel! Rivera sări şi el, la rândul lui, în 
picioare. Staţi să vă arăt. 

În faţa ochilor lui Blount ţâşniră imagini de la toate 
camerele de supraveghere din partea de nord şi est a 
clădirii, dar erau prea multe ca să poată înţelege ceva din 
ele. 

Bătrânul închise cu un gest al mâinii imaginile care îi 
inundau câmpul vizual. 

— Vreau să mă conving cu ochii mei. 

Şi se îndreptă grăbit spre depozite, cu Rivera pe urmele 
lui. 

— Dacă am fi ştiut, am fi pus pe câţiva din oamenii noştri 
să păzească intrarea de acolo. 

Asta era problema în ziua de astăzi. Sistemele de 
supraveghere erau atât de eficiente, încât, atunci când se 


defectau, nimeni nu mai era în apropiere ca să profite de 
ocazie! Undeva într-un ungher întunecat al minţii, Blount 
se minuna de schimbarea priorităţilor sale. Fusese o 
perioadă când domnul decan Winston C. Blount fusese un 
membru de vază al instituţiei, dându-şi interesul ca nimeni 
să nu tulbure liniştea Bibliotecii. Astăzi, hmmm... astăzi, o 
mică zdruncinătură poate ar fi tocmai potrivită pentru a 
reaşeza lucrurile pe făgaşul potrivit. 

— Cei din faţă oare au observat? 

— Habar n-am. Camerele de luat vederi din zonă sunt 
izolate. 

Rivera răsufla greu de parcă alergase. O luară pe lângă 
lifturile şi birourile personalului care ocupau partea 
centrală a etajului şi se îndreptară ţintă spre depozite. 
Undeva în spatele şirurilor de rafturi ordonate, pline de 
cărţi, se zărea cerul. 

— Spuneai că există şanse ca Max Huertas să apară la 
întâlnirea de astăzi. 

— Da, e posibil să vină. Câteva biblioteci încep proiectul 
săptămâna asta, dar noi suntem primii. 

Huertas era ceva mai mult decât banii din spatele 
Biblionetului. Tot el investise o groază de bani şi în 
biolaboratoarele din apropierea campusului. Intorsese 
atmosfera în Universitate cu fundul în sus când declanşase 
nebunia cu distrugerea cărţilor - Biblionetul. In cele din 
urmă, reuşise să-i şpăguiască pe cei din conducerea 
Universităţii care ar fi trebuit să ţină cu dinţii de 
Bibliotecă. 

Blount încetini pasul când ajunseră în dreptul 
ferestrelor. Campusul trecuse prin multe schimbări în 
ultimele decenii. Campania de construire de noi clădiri de 
pe vremea sa, care începuse să prindă din ce în ce mai 
mult teren, fusese sistată după cutremurul de la Rose 
Canyon şi de noile sisteme de administraţie a 
universităţilor. Campusul se reîntorsese la arhitectura 
ieftină şi urâtă de dinainte. Îi amintea, într-un fel, de zilele 
de demult de când era student aici. Trist, foarte trist. 

Am construit un campus atât de frumos şi pe urmă am 


lăsat oportunismul, cursurile la distanţă şi blestematele de 
laboratoare să facă praf tot ce-am realizat noi. 

Unde este onoarea unei Universităţi când educă cinci 
sute de mii de studenţi, dar îşi pierde propriul suflet? 

Ajunsese la fereastra cea mai nordică şi aruncă o privire 
în jos. Etajul al şaselea era punctul cel mai înalt al clădirii 
şi cel mai înclinat. De acolo se vedea cel mai bine în jos, la 
fâşia de beton crăpat, rampa de încărcare. Iar acolo, un tip 
aruncând priviri furişe de jur împrejur. Carlos Rivera îl 
ajunse din urmă şi, pentru câteva clipe, stătură unul lângă 
altul la geam, cu privirea aţintită spre individul de jos. 
Apoi Blount observă că tânărul se uita prin podea, cu 
siguranţă descoperise vreo cameră de luat vederi de la 
etajele de dedesubt. 

— Ăsta nu-i Max Huertas, zise Carlos. El ar fi venit cu o 
şatră de lingăi. 

— Mda. 

Dar părea a fi cineva care putea convinge noii paznici ai 
Bibliotecii să-l lase în clădire. Blount bătu cu degetul în 
geam. 

— Hei, uită-te-n sus, mă, banditule! 

Străinul se mişca ciudat, de parcă ar fi fost un bătrân 
care abia se acomoda cu un sistem nervos reîntinerit... Lui 
Blount i se puse un nod în gât. Apoi străinul îşi ridică 
privirea. Era ca şi cum te-ai trezi dintr-odată cu un şobolan 
uriaş la picioare. 

— Dumnezeule... 

O combinaţie ciudată de scârbă şi curiozitate îl forţă să-i 
ordone lui Carlos: 

— Adu-l la mine. 


După soarele puternic de pe rampa de încărcare, holul 
părea foarte întunecat. Robert ezită o clipă, ajustându-şi 
ochii la lumină. Pereţii aveau urme de zgârieturi, iar 
podeaua era din ciment. După urâţenia şi goliciunea 
camerei, se vedea că nu era într-o zonă publică. Îşi 
amintea de vremea studenţiei când, împreună cu alţi 
colegi, se furişa pe la subsolurile clădirilor din campus. 


Pe ecran se vedeau semne în dreptul uşilor, tavanului şi 
chiar în dreptul crăpăturilor din ziduri. Nu erau cine ştie 
ce informaţii, numere de identificare şi instrucţiuni de 
mentenanţă, genul de text pe care înainte l-ai fi găsit 
ştampilat direct pe ciment. Dar, dacă ar avea timp să 
cerceteze pe îndelete camera respectivă, ar putea cerceta 
semnele mai în amănunt ca să afle mai multe informaţii. 
Fiindcă erau tot felul de ciudăţenii. De exemplu, o 
crăpătură chituită în zid era marcată „grindă în consolă - 
maximum < l, 2mm:25sa. Robert tocmai se pregătea să 
afle ce înseamnă grinda respectivă când îi atrase atenţia o 
uşă acoperită cu un panou uriaş pe care ticăiau secundele: 
00:07:03 Echipament Biblionet în funcţiune: ACCESUL 
STRICT INTERZIS! 

Şi uşa respectivă era deschisă! Ce naiba se întâmplă 
aici? 

Inăuntru, huruitul drujbei era şi mai puternic. Mai merse 
douăzeci de metri înainte, dădu peste nişte lăzi mari din 
plastic, pe care scria „Date salvate”. La capătul sălii, în 
spatele unui fel de motostivuitor, se găsea o altă uşă 
deschisă. De data aceasta, se afla într-un spaţiu cunoscut: 
se găsea la baza scării principale a Bibliotecii. Privi în sus, 
în spirala din ce în ce mai mică a scărilor. Particule albe 
pluteau şi se învârteau în raza de lumină care venea din 
tavan. Fulgi de zăpadă? Prinse unul în palmă: o bucăţică 
de hârtie. Huruitul drujbei se auzea din ce în ce mai 
puternic, acompaniat acum de un aspirator uriaş. Acest 
zgomot infernal care răsuna în toată clădirea îl obseda, 
fiindcă îl cunoştea, dar nu-i putea da un nume, însă ştia că 
era un sunet pe care normal îl auzi afară. 

O luă în sus pe scări, făcând o pauză la fiecare etaj. 
Praful şi zgomotul se înteţiră la etajul al patrulea, etichetat 
pe ecran „Catalog, secţia P-Z”. Uşa se deschise uşor. In 
spatele ei ar trebui să fie depozitul bibliotecii, toate cărţile 
la care ai visat vreodată, kilometri întregi de volume. 
Frumuseţea ideilor gata de asalt. Dar aici îl întâmpină o 
imagine cum nu mai văzuse în viaţa lui, într-un depozit de 
bibliotecă. Podeaua era acoperită cu o prelată albă. Aerul 


era încărcat cu praf alb. Luă o gură de aer, simţi mirosul 
de răşină şi lemn ars şi îl apucă un acces de tuse. 

— Trrrprrr. Se auzi asurzitor de undeva din dreapta, 
unde nu erau decât rafturi goale, o movilă de bucăţi de 
hârtie şi un strat gros de pulbere. 

— PITITITITIDITIITIT. 

După ce îşi chinuise mintea să identifice zgomotul, în 
cele din urmă Robert îşi aduse aminte cu exactitate ce 
trebuie să fie maşina care scotea asemenea mugete. O 
auzise din când în când de-a lungul vieţii, dar întotdeauna 
fusese într-un spaţiu deschis. 

— Brrrrrprrrr! 

Un tocător de lemne! 

În faţa lui nu erau decât rafturi goale, schelete ale 
fostului depozit. Robert merse până la capătul culoarului şi 
se îndreptă în direcţia dinspre care venea sunetul. Aerul 
era imposibil de respirat, saturat de praf de hârtie. Pe unul 
din culoare, spaţiul dintre rafuri era ocupat de un tub uriaş 
de pânză. Viermele uriaş era luminat puternic dinăuntru. 
La celălalt capăt, aflat la aproape zece metri, stomacul 
viermelui - sursa zgomotului. Prin ceața deasă din 
încăpere, Robert putu distinge două siluete îmbrăcate cu 
salopete albe, cu ecusoane pe care scria: „Huertas - 
Departamentul de arhivistică.” Cei doi purtau măşti şi căşti 
de protecţie. 

Puteai să-i confunzi cu muncitorii pe un şantier de 
construcţii. De fapt, afacerea lor se baza în principiu pe 
deconstrucţie: unul urmat de celălalt scoteau cărţile din 
raft şi le aruncau în gura tocătorului. În raza vizuală a lui 
Robert, computerul îi genera etichete banale şi calme 
pentru oroarea pe care o vedea prin lentilele de contact: 
mecanismul infernal era un „tocător special Navicloud”, 
viermele de pânză care se întindea în spate era „tunelul 
aparatului”. Robert clipi des din ochi în faţa dezastrului, 
iar programul răspunse generându-i imagini din interiorul 
monstrului: bucăţi de cărţi şi reviste se rostogoleau de-a 
lungul tunelului ca frunzele luate de vârtejuri de vânt, 
purtate tot mai sus şi mai sus. Interiorul tubului era plin cu 


mii de minicamere de luat vederi, fiecare bucată de hârtie 
era fotografiată din toate unghiurile şi apoi aruncată la 
coşul de gunoi de la picioarele lui Robert. Datele erau 
salvate. - PPPPRRRRRR! 

Monstrul mai avansă printre rândurile de cărţi, lăsând în 
urmă un metru de rafturi goale. Aproape goale. Robert 
făcu un pas în faţă şi dădu cu mâna de ceva aflat pe unul 
din rafturi. Nu era praf. Era o jumătate de pagină, ultima 
rămăşiţă a miilor de file care fuseseră în cărţile deja 
digerate de echipamentul de „stocare a datelor”. Robert o 
flutură către muncitorii în costume albe şi urlă la ei 
cuvinte care se pierdură în zgomotul tocătorului şi al 
aspiratoarelor din viermele de pânză. Dar cei doi tipi se 
uitară la el şi îi ţipaseră ceva înapoi. 

Dacă la mijloc nu s-ar fi aflat tubul tocătorului, Robert 
poate s-ar fi repezit la ei. Dar aşa, fiecare stătea pe câte o 
parte şi făcea semne disperate. 

În spatele lui Robert îşi făcu apariţia un al treilea tip, la 
vreo treizeci de ani, solid, îmbrăcat cu o pereche de 
bermude şi un tricou negru. Tânărul răcnea la el în - în 
chineză?! Îi făcu un gest rugător cu mâna să-l urmeze 
înapoi către scări, să iasă din coşmarul de acolo. 


Etajul al şaselea al Bibliotecii era din altă lume decât 
cea cu două etaje mai jos. De fapt, arăta aproape la fel cum 
şi-o amintea Robert din 1970. Tipul cu tricou negru îl 
condusese prin depozite până într-o sală de lectură în 
partea de sud a clădirii. Un tip scund, cu un laptop în 
poală, stătea lângă fereastră. Se ridică şi îl cercetă câteva 
clipe, după care izbucni în râs, întinzându-i mână. 

— Măi, să fiu al naibii, dacă ăsta nu-i chiar Robert Gu în 
carne şi oase! 

Robert luă mâna întinsă şi stătu o clipă dezorientat. Jos, 
cărţi făcute praf, aici, un tip care pretinde că-l cunoaşte. 
Plus corul de nebuni de jos. In sfârşit putea să-i vadă pe 
cântăreţi. 

— Hei! Nu mă recunoşti, nu-i aşa? Nu. 

Omul avea o coamă de păr blond, dar, după chip, era 


antic ca mumiile. Doar râsul îi era familiar. După o 
secundă, ridică din umeri nepăsător şi îl invită pe Robert 
să ia loc. 

— N-ai nicio vină, continuă să sporovăiască. Dar mie îmi 
vine uşor să te recunosc. A dat norocul peste tine, Robert, 
aşa-i? Aş zice că tratamentul Venn-Kurasawa a dat cele 
mai bune rezultate la tine; ai pielea mai fină decât la 
douăzeci de ani. 

Bătrânul îşi mângâie falca cu o mână pătată de vârstă, 
zâmbind trist. 

— Dar restul aparatului cum e? Arăţi cam agitat. 

— Am... am fost plecat cu sorcova. Alzheimer. Dar... 

— Aha, înţeleg, se vede. 

Robert recunoscu dintr-odată acea francheţe brutală. În 
spatele chipului bătrânului, Robert îl recunoscu pe omul 
care îi făcuse anii de la Universitate infinit mai interesanti. 

— Tommie Parker! 

Tânărul plin de energie pe care nimeni şi nimic nu-l 
putea opri, entuziast spărgător de servere ale Universității 
încă de pe vremea când era la liceu şi, pe urmă, în toţi anii 
facultății. Pişpirelul care abia aştepta să ajungă om mare. 

Tommie dădu din cap, râzând uşor. 

— Dap. Dap. Doar că, de vreun secol, lumea mă strigă 
„domnul profesor Thomas Parker”. Ştiai că mi-am luat 
doctoratul la Institutul Tehnologic din Massachusetts? 
După care m-am întors aici şi am fost profesor patruzeci de 
ani. Ai în faţă unul din membrii de vază ai Universităţii! 

Şi văzând ce făcuse timpul... Robert rămase tăcut. Ar 
trebui să fiu imun deja. Îşi luă privirea de la Tommie şi se 
uită pe fereastră la mulţimea de afară. 

— Ce se întâmplă, bătrâne? Te văd aici aranjat la 
comandă ca un căpitan. 

Parker râse şi tastă ceva la laptopul din braţe. Din câte 
putea Robert să-şi dea seama, era un soi de sistem 
străvechi, mai rău decât „foaia” cu care începuse el, şi cu 
un sistem de operare mult, mult mai slab decât Epiphany. 
Dar în vocea lui se auzea entuziasmul. 

— E o demonstraţie de protest pe care am organizat-o. 


Împotriva pericolului Biblionetului. N-am putut opri 
tocarea cărţilor, dar... uau, ia uite ce-am găsit. Te-am prins 
pe cameră când ai intrat mai devreme prin spate. 

Tommie îi arătă ceva parcă înregistrat cu un telefon 
mobil undeva în nordul campusului. O figură abia vizibilă, 
care putea fi Robert, pătrundea în Bibliotecă prin uşa din 
spate. 

— Nu am idee cum ai reuşit să treci de camerele de 
securitate, Robert. 

— Asta se întreabă şi conducerea, zise tânărul care îl 
salvase. Se aşezase la masa din faţa sălii şi îşi scutura 
pulberea de hârtie din păr şi de pe haine. Dintr-odată, 
inscripţia de pe tricou „Confetti dăunează grav sănătăţii” 
căpătă sens. Tipul simţi privirea lui Robert şi îi făcu un 
semn din mână. 

— Vă salut. Eu sunt Carlos Rivera şi lucrez în Bibliotecă. 

Tricoul se făcu alb, ceea ce măcar mai ascundea bucăţile 
de hârtie care mai rămăseseră pe el. 

— Dumneata eşti cu cei care distrug cărţile? 

Dintr-odată băgă de seamă jumătatea de pagină pe care 
o salvase de la tocător. O aşeză încetişor pe masă, poate 
mai târziu avea s-o citească şi să încerce să afle de unde 
fusese luată. 

— Nu, nu, zise Parker. Carlos ne ajută. De fapt, toţi 
bibliotecarii se opun distrugerii cărţilor, în afară de cei din 
administraţie. Şi, având în vedere că şi tu ai intrat fără să 
te întrebe nimeni nimic, aş zice că avem aliaţi şi în rândul 
şefilor. Eşti un personaj celebru, Robert. Am putea să ne 
folosim de înregistrarea făcută de tine în camera 
tocătorului. 

— Dar n-am... 

Robert era cât pe ce să spună că n-are nicio înregistrare, 
dar își aduse aminte ce fel de „haine” purta. 

— În regulă, doar că va trebui să-mi arăţi cum să ţi-o 
dau. 

— Nu e nicio problemă... începu Rivera. 

— Foloseşti porcăria aia de Epiphany, nu-i aşa? Da, va 
trebui să-ţi găsim pe cineva care poartă ca şi tine, să te 


ajute. Purtabilele cică îţi fac viaţa mai uşoară, dar eu cred 
că e o modalitate să te controleze mai uşor. Eu mă 
mulţumesc cu dovezi palpabile. 

Şi bătu uşor cu palma în laptop. Printr-un accident 
fericit de memorie, Robert recunoscu modelul. Acum vreo 
douăzeci de ani, fusese cea mai tare sculă în materie de 
putere combinată cu  miniaturizarea, douăzeci de 
centimetri pe douăzeci şi cinci, cu un ecran ultraluminos, 
gros de câţiva milimetri şi o cameră web excelentă. În ziua 
de astăzi... până şi lui Robert îi părea ditamai măgăoaia 
învechită. Cum o fi comunicând cu celelalte aparate 
moderne? 

Privirea lui Parker alunecă înspre bibliotecar. 

— Cum a reuşit să intre în clădire, Carlos? 

— Wo buz hidao* 

j 

Tommie scăpă un geamăt frustrat. 

— Iar vorbeşti chineză, Carlos. 

— Pardon. 

Se uită înspre Robert. 

— Am fost translator în cadrul Armatei pe timpul 
războiului, zise, ca şi cum asta ar fi explicat totul. Nu ştiu 
cum a reuşit să intre, domnule profesor. Eu l-am văzut 
coborând pe alee dinspre Clădirea Varşavschi. Am folosit 
aceleaşi imagini pe care le au şi camerele de 
supraveghere. Veţi observa că, până şi atunci când a ajuns 
la sala unde erau tocătoarele, tot nu s-a găsit nimeni să-l 
oprească. 

Îşi întoarse capul în direcţia depozitului. 

— Poate domnul decan are oameni care lucrează la 
problemă. 

După un moment de tăcere, un bătrân îşi făcu apariţia 
din spatele cărţilor. 

— Ştii prea bine că n-am niciun om, Carlos. 

Se îndreptă spre fereastră fără să-i adreseze vreo privire 
lui Robert. 

Aha! gândi Robert, deci aici se ascunsese Winnie în 

3 „Nu ştiu” în Ib. Chineză în original (n. Red.). 


ultimele săptămâni. Blount se uită în jos înspre piaţă, în 
cele din urmă vorbi: 

— Au încetat cântatul. Ştiu că a venit şi Gu, nu-i aşa? 

— Da, domnule. Chiar dacă noi n-am publicat 
înregistrarea, sunt destui jurnalişti care  mişună 
primprejur. Cel puţin trei surse l-au identificat. 

Afară, mulţimea scanda. Robert încercă o mişcare, cum 
îi arătase Juan să facă pentru a afla ştirile. Văzu doar 
publicitate. Şi Sharif tot mut era. 

După o clipă, Blount se întoarse în capul mesei şi se 
aşeză pe scaun cu un oftat greu. Incă nu-i aruncase nicio 
privire lui Robert, dar nu mai arăta atât de impertinent ca 
la ora lui Chumlig. Câţi ani au trecut oare de când nu ne- 
am mai jucat de-a războiul? Robert îl privi fix pe Blount, 
gest pe care computerul l-a interpretat ca fiind o comandă 
de căutare pe numele acestuia. Dar, în plus, în zilele de 
demult, privirea lui Robert întotdeauna îl intimida pe tip. 

— OK. Blount îi făcu semn lui Tom. Spune-le oamenilor 
noştri de jos să înceapă ultima parte, cu interviuri, opinii 
etcetera. 

— Şi cu ultimul nostru invitat-surpriză cum rămâne? zise 
Tommie arătând cu degetul spre Robert. 

Blount se uită, în sfârşit la Robert. Pe ecran veneau 
valuri de informaţii: Google: Winston C. Blount a absolvit 
Filologia la Universitatea din San Diego în 197ly doctoratul 
în literatura engleză la Universitatea din Los Angeles 
1973, profesor la Catedra de engleza la Universitatea din 
Stanford 1973 - 1980, profesor de literatură şi apoi decan 
al Facultăţii de Artă şi Literatură la Universitatea din San 
Diego 1980 - 2012. /Bibliografie, Interviuri., Activităţi/... 

— Ia zi, Winnie, tot cu şmenuri de ocupi? 

Chipul bătrânului păli, dar răspunsul fu cât se poate de 
prompt. 

— Prefer să mi se spună domnule decan sau Winston. 

Avusese o vreme când voia să i se spună „Win”, dar îl 
lecuise Robert de pretenţia respectivă. Se măsurară din 
priviri câteva clipe, în cele din urmă, Blount întrebă: 

— Ai vreo explicaţie despre cum ai reuşit să intri pe uşa 


de serviciu? 

Robert râse încet. 

— Am intrat pur şi simplu. Sunt cât se poate de 
neştiutor, Winston. 

Ce se întâmplase oare cu Zulfi Sharif? 

Tommie Parker îşi ridică ochii din laptop. 

— Există pe net informaţii publice de ultimă oră în 
legătură cu Robert Gu. Care a suferit de Alzheimer 
aproape patru ani. Este unul din ultimele succese în 
materie de tratament. Uau, frate, era să mori de bătrâneţe 
înainte să te faci bine. Pe de altă parte, se pare că te-a 
lovit norocul cel mare. Deci! Cu ce ocazie pe la noi, taman 
azi? 

Robert, spre surprinderea lui, nu avea niciun chef să 
discute problemele lui cu Bob şi Miri. 

— Potrivirea e pur şi simplu întâmplătoare. Am venit 
pană în campus pentru că... pentru că voiam să văd cărțile. 

Un zâmbet răutăcios înflori pe chipul lui Blount: 

— Cum îţi stă ţie în obicei, să apari când e prea târziu. 
Vii să vezi cărţile în ziua când noi le ardem. 

— Ba nu le ardem, domnule decan, sări Rivera. Doar le 
tocăm. Tehnic vorbind. În afară de confetti, celelalte 
tocături sunt păstrate. 

Robert privi la pagina pe care o adusese de jos: o 
tocătură care scăpase din locul de veci? Ţinu bucata e 
hârtie stingheră între degete şi întrebă: 

— Serios, ce se întâmplă aici? Ce-a fost asta? Ce nebunie 
a dus la distrugerea cărţii din care a căzut pagina asta? 

Winnie nu răspunse imediat; îi făcu un semn lui era să-i 
dea hârtia din mâna lui Robert. O aşeză pe masă şi o 
analiză câteva clipe, apoi zâmbetul lui i se lăţi şi mai mult. 

— Ce ironie plăcută. Incep de la literatură post-modernă, 
nu-i aşa, Carlos? 

— Dui... răspunse tânărul, ezitând. 

— Aceasta, zise Winnie rânjind în timp ce flutura hârtia 
în aer, este dintr-un roman ştiinţifico-fantastic! Tâmpiţii 
ăia sefişti au primit în sfârşit ce meritau. Treizeci de ani au 
sabotat literatura şi educaţia literară - acum le-a venit de 


hac reducţionismul viitorului! Bună răsplată! 

Făcu foaia ghem şi o aruncă înapoi spre Robert. 

Tommie recuperă mingea de hârtie şi încercă să o 
netezească. 

— A fost o întâmplare că SF-ul a fost primul, Winston. 

— De fapt, remarcă Rivera, există zvonuri cum că s-ar fi 
început cu SF-ul fiindcă ar fi mai puţini protestatari în 
rândul ciudaţilor. 

— N-are nicio relevanță, spuse Tommie. Aveau 
programat să ajungă şi în celelalte domenii până la 
sfârşitul zilei. 

Winnie se aplecă în faţă: 

— Ce vrei să spui cu aveau? 

— Cum, nu ştiai? Parker îşi mângâie iar laptopul. Au 
încheiat pe ziua de astăzi. Zâmbi cu gura până la urechi şi 
continuă: presa populară spune că „mica problemă 
tehnică” a fost apariţia lui Robert în mijlocul operaţiunii. 

Rivera ezită şi o luminiţă pâlpâi în lentilele negre din 
ochelarii pe care îi ţinea mereu la ochi. 

— Da. Deci mulţimea de afară avea motiv de bucurie, la 
urma urmei. 

Winnie se ridică, privi din nou pe fereastră şi se aşeză la 
loc. 

— Foarte bine, o primă victorie! Transmite felicitări 
trupelor, Tommie. 

Robert îşi ridică mâinile în aer. 

— Îmi poate explica şi mie cineva ce se întâmplă? Poate 
nu arde nimic, dar aduce foarte bine cu Fahrenheit 451. 
Care e altă carte ştiinţifico-fantastică, Winston. 

Rivera îi făcu un semn: 

— Daţi o căutare pe Biblionet, domnule profesor. 

Robert începu să tasteze, gesticulând şi întrebându-se în 
gând cum reuşea Juan să facă toate astea fără să pară 
ridicol. 

— Ia laptopul meu, n-ai să reuşeşti să vezi ştirile în 
Epiphany. 

Winston Blount bătu cu palma în masă. 

— Lasă-l pe Gu în treaba lui, Tommie. Noi avem treaba 


noastră. 

— OK. Dar Robert a schimbat datele problemei, acum ne 
putem folosi de reputaţia lui. 

Rivera aprobă şi el: 

— Corect. Practic, a câştigat toate premiile care se 
puteau câştiga. 

— Lasă-mă, domnule, cu astea, zise Blount. Avem deja 
patru nobelişti alături de noi. Faţă de ei, Gu e apă de 
ploaie. 

Aruncă o privire rapidă în direcţia lui Robert. Avusese o 
secundă de ezitare, prea scurtă pentru ca ceilalţi să 
sesizeze. 

Cele mai importante lucruri despre Winston Blount nu 
erau scrise în biografia de pe net. Odinioară, Winnie se 
crezuse el însuşi poet. Dar nu era; abia putea să lege două 
idei, dar avea un ego mare. Până la vremea când 
ajunseseră amândoi preparatori la Stanford, Robert îşi 
pierduse deja răbdarea cu acest poseur. Pe de altă parte, 
şedinţele de la catedră ar fi fost plictisitoare de moarte 
fără pasiunea lui Robert de a-l ironiza pe Winnie. Tipul 
fusese o sursă nesecată de amuzament, în încercările lui 
disperate de a-l pune pe Robert cu botul pe labe. Semestru 
după semestru, duelurile lor verbale deveniseră din ce în 
ce mai puţin voalate, iar eşecurile lui Winnie, tot mai 
evidente. Soarta fusese şi crudă, vitregindu-l pe Blount de 
talentul la care râvnea cel mai mult, acela de a crea opere 
memorabile. Campania lui Robert, mai în glumă mai în 
serios, avusese un efect devastator. În ultima perioadă a 
anilor şaptezeci, bietul Winnie era ţinta - mascată - a 
întregii catedre. Din toată demagogia lui nu mai rămăsese 
nimic. Plecase din Stanford, spre marea satisfacţie a lui 
Robert, care îşi amintea ce mulţumire simţise când 
scăpase lumea de un asemenea talent gol, iar Blount îşi 
luase locul meritat în schema lucrurilor, devenind 
administrator... 

Dar probabil fusese la fel de bun cum era noul Robert 
Gu talentat în poezie. Mă întreb dacă Winnie are idee ce 
prost manager e... Tommie Parker habar nu avea de 


nuanțele discuţiei. Răspunse la comentariile lui Blount ca 
şi cum ar fi fost un fapt divers. 

— Cineva trebuie să-l fi considerat important. Cineva 
care are putere să-l treacă dincolo de un sistem de 
securitate destul de strict. 

Se întoarse spre Gu. 

— la adu-ţi aminte, Robert. Ştiu că eşti nou într-ale 
comunicaţiilor - şi Epiphany nu te ajută prea mult dar ai 
observat ceva neobişnuit astăzi? Vreau să spun... ceva 
înainte să ajungi la Bibliotecă! 

— Păi... 

Aruncă o privire la ştirile care începeau să se deruleze în 
aer. Texte şi fotografii despre „Proiectul Biblionet: 
salvarea preistoriei pentru studenţii de astăzi”. Ştirea asta 
era cu siguranţă ciudată. Nu mai observă nimic neobişnuit, 
în afară de lumini care pâlpâiau în diverse locuri. Încercă 
să-şi amintească explicaţiile lui Juan. Ah. Sharif revenise, o 
iconiţă roşie într-un colţ, pe undeva prin zona depozitelor. 

— M-a ajutat un student, Zulfikar Sharif. 

— Ai ţinut legătura cu el în drum spre Bibliotecă? 

— Da. Sharif mi-a spus că ar fi mai uşor dacă aş evita 
mulţimea adunată în faţa intrării principale. 

Rivera şi Parker se uitară unul la altul. 

— Şi n-aţi observat barajele puse de Pază? Care vă 
ghidau spre intrarea din sud? 

— Domnule profesor, se pare că aţi fost deturnat. 

— Nu fi supărat, Robert, zise Parker. Genul acesta de 
lucruri se întâmplă frecvent cu purtabilele. Ar trebui să 
vedem ce este cu acest personaj Zulfikar Sharif. 

Robert făcu semn în direcţia luminii roşii. 

— Cred că e încă aici. 

Gestul trebuie să-i fi semnalat computerului să facă 
publică lumina pe care o vedea: Rivera se uită în direcţia 
mâinii lui, apoi: 

— Da! Vedeţi luminiţa, domnule profesor Parker? 

Tommie se uită în ecranul laptopului şi atinse 
touchpadul: 

— Bineînţeles că o văd. Pun pariu că, prin computerul lui 


Robert, a şi tras cu urechea la ce discutam mai devreme. 
Ce-ai spune să-l invităm să iasă din ascunzătoare, să stăm 
puţin de vorbă. 

Blount se uita, pierdut, de jur împrejur, clipind din ochi. 
Evident, nu vedea luminiţa, dar răspunse la sugestia lui 
Tommie ca şi cum i-ar fi fost adresată lui. 

— Da, invită-l. 

Robert tastă şi aşteptă o clipă. Un fel de spiriduş rubiniu 
zbură până la marginea mesei şi dintr-odată deveni un om 
întreg, cu pielea închisă la culoare şi privire onestă. Le 
zâmbi jenat, prelingându-se de-a lungul mesei, pentru a se 
„aşeza” pe un scaun aflat în celălalt capăt. 

— Vă mulţumesc, domnule profesor, că m-aţi invocat. Şi 
da, am tras cu urechea la ce vorbeaţi. Scuze pentru 
defecţiunile tehnice de mai devreme. 

— Aş spune că mai degrabă ai profitat de neştiinţa unui 
începător, zise Parker. 

Blount dădu din cap cu emfază: 

— Aşa aş zice şi eu! Eu... 

Ezită, părând să cântărească faptele. 

— Ah, la naiba. Contează, Tommie? Tot ce am făcut 
astăzi este pe faţă. 

Tommi zâmbi cu gura până la urechi. 

— Adevărat! Dar un lucru pe care l-am învăţat este că 
întotdeauna calul de dar se caută la dinţi. Câteodată poţi 
descoperi vreun cal troian! 

Privi către imaginea de pe ecranul laptopului. 

— Deci, domnule Sharif, nu contează dacă ai tras sau nu 
cu urechea. Spune-ne doar ce i-ai făcut lui Robert Gu. 
Cineva l-a condus spre intrarea de serviciu şi l-a trecut de 
toate nivelurile de securitate. 

Sharif zâmbi timid. 

— Sincer să fiu, şi eu am fost la fel de surprins ca şi 
dumneavoastră. Eu şi domnul profesor stăteam de vorbă 
bine mersi când am ajuns în campus. La un moment dat, a 
devenit foarte tăcut pe măsură ce coboram panta dinspre 
Clădirea Varşavschi. Pe urmă, brusc, fără niciun motiv 
aparent, a făcut stânga şi a luat-o spre partea de nord a 


clădirii. După care l-am văzut intrând pe la intrarea de 
serviciu... şi ni s-a întrerupt legătura. Mai mult de atât nu 
ştiu. Purtabilul meu are antivirusul cel mai puternic de pe 
piaţă, nu are nimeni acces, hm... 

Stătu o clipă tăcut, apoi schimbă subiectul. 

— Mă întreb, nu cumva înţelegeţi greşit situaţia? 
Proiectul Biblionet va permite oricui doreşte să aibă acces 
la toată literatura scrisă în istoria omenirii şi mult mai 
rapid decât oricare alt program existent. Ce e greşit cu 
treaba asta? 

Această ultimă remarcă fu întâmpinată cu o tăcere 
totală. Winston Blount schiţă un zâmbet subţire: 

— Bănuiesc că nu ai văzut site-ul nostru de web! 

— Ăă... încă nu am avut ocazia... 

Făcu o pauză, cu privirea pierdută în gol. 

— Aha, înţeleg ce vreţi să spuneţi, continuă, zâmbind. 
Presupun că ar trebui să fiu de partea protestatarilor - aş 
avea şi eu jobul asigurat la Biroul de informaţii! Vedeţi 
dumneavoastră, mie îmi plac poeţii din timpurile străvechi, 
dar literatura veche este incredibil de greu de accesat. 
Dacă te interesează un subiect post anii 2000, sursele sunt 
peste tot, găseşti tot ce vrei, doar apeşi pe un buton. Dar 
pentru restul literaturii, trebuie să te apuci să răscoleşti 
toată asta! 

Şi arătă cu mâna spre şirurile nesfârşite de cărţi, 
depozitul care se întindea cât vedeai cu ochii pe întregul 
nivel al şaselea al Bibliotecii. 

— Îţi trebuie zile întregi doar ca să-ţi dai seama care pe 
unde vine. 

Trântorul, gândi Robert şi se întrebă dacă entuziasmul 
lui Sharif pentru „cărţi adevărate” fusese sincer. Dar 
observase trendul respectiv chiar din perioada când era 
profesor. Nu erau doar studenţii cei care refuzau să se 
murdărească pe mâini. Chiar şi cei care se lăudau că 
lucrează în cercetare ignorau informaţiile pe care nu le 
găseau online. Winnie privi ameninţător înspre tânăr: 

— Domnule Sharif, dumneata nu înţelegi scopul acestor 
camere. Nu mergi în depozit aşteptând să găseşti 


răspunsul precis la întrebarea-arzătoare-a-momentului. Nu 
funcţionează aşa. Am fost de mii de ori printre rafturile 
astea şi numai rareori am găsit răspunsul exact al 
căutărilor mele. Dar ştii ce am găsit în schimb? Am găsit 
alte cărţi, care tratau parţial subiectul căutat şi care mi-au 
răspuns la întrebări pe care eu nici nu mă gândisem să mi 
le pun. Acele răspunsuri mi-au deschis noi orizonturi şi au 
fost de cele mai multe ori mai interesante decât crezusem 
eu când pornisem în călătorie. 

Se uită la Rivera: 

— Zi tu dacă nu-i aşa, Carlos, 

River aprobă din cap, niţel cam fără entuziasm, observă 
Robert. 

Dar Winnie vorbise bine, atât de bine, încât Robert simţi 
nevoia să întărească cele spuse. 

— Este curată nebunie, Sharif. Aparent, proiectul 
Biblionet este ideea cuiva de a fotografia şi apoi digitaliza 
tot conţinutul Bibliotecii. Dar... - brusc îşi aminti o mulţime 
de întâmplări din ultimii lui ani la Stanford - Google nu a 
făcut acelaşi lucru? 

— Corect, zise Rivera. De fapt, acesta este primul nostru 
argument şi, probabil, cel mai puternic. Dar Huertas e un 
comersant versat şi are şi el argumente în favoarea lui. Ce 
doreşte el este ceva rapid şi foarte, foarte ieftin. Niciuna 
dintre digitalizările de dinainte nu a fost la fel de complexă 
şi împânzită precum va fi cea de acum. Huertas are avocaţi 
şi software care să-i permită să cumpere vechile drepturi 
de autor pe nişte sume de nimic şi care nu vor mai putea fi 
răscumpărate sau vândute altcuiva. 

Winnie râse amar. 

— Adevăratul motiv pentru care cei din administraţie au 
acceptat proiectul este că le convin banii lui Huerta, poate 
chiar şi publicitatea. Dar dă-mi voie să-ţi explic, domnule 
Sharif, tocarea cărţilor înseamnă distrugerea lor. Mai rău 
de atât nu se poate. Rezultatul va fi un talmeş-balmeş fără 
nicio utilitate. 

— Ba nu, domnule Blount, citiţi prezentarea: fotografiile 
înregistrate de camerele din tunel sunt apoi analizate şi 


reformatate. Este o problemă de software să reorienteze 
imaginile, să le potrivească unele cu altele şi să 
reconstruiască textul original, în ordinea corectă. De fapt, 
dincolo de simplitatea mecanică a proiectului, se pare că 
acesta este motivul pentru care foile sunt rupte cu 
asemenea violenţă. Urmele lăsate în momentul ruperii sunt 
unice, nu e ceva nou. Reconstruirea focului de armă este 
deja un procedeu clasic în criminalistică. 

— Ah, da? 

Robert luă în mână pagina pe care o scăpase de la 
măcelul din depozitul de literatură nouă. O tinu între 
degete ca pe o victimă, lipsită de suflare. 

— Ia să-mi spui şi mie ce minune de software va putea 
recupera o bucată de hârtie smulsă din legătură şi care nu 
a ajuns în tub, deci rămasă nefotografiată? 

Lui Sharif prea puţin îi păsa, dar văzu pe faţa lui Robert 
că nu era de glumă. 

— Dar, domnule profesor, asta nu e problema mea. Se 
vor pierde fragmente pe ici, pe colo, e drept. Chiar şi acolo 
unde totul este fotografiat integral, programele ar mai 
putea încurca pe ici, pe colo câte o bucăţică. Teoretic, 
marja de eroare este infimă, câteva cuvinte la un milion de 
volume, mult mai bună chiar şi decât în cazul republicării 
unei cărţi, cu editare manuală! Acesta este şi motivul 
pentru care marile biblioteci participă la proiect, pentru a 
verifica rezultatele şi a detecta orice eventuală eroare. 

Alte biblioteci mari! Robert îşi dădu seama că stătea cu 
gura deschisă. O închise, rămas fără replică. 

Tommie se uita în ecranul laptopului. 

— Pari dintr-odată foarte bine informat, domnul meu. 

— Pentru că... mă rog, sunt cu computerul pe mine, 
răspunse tânărul. 

— Pfff. Şi tot ce-ţi doreşti este să-ţi urmezi pasiunea 
pentru literatură. 

— ... Da! Îndrumătoarea mea de lucrare şi-a bazat 
întreaga carieră pe Secretele vârstelor lui Gu. Şi acum aflu 
că marele poet s-a întors printre noi din ghearele 
Alzheimerului! Este un tren pe care nu-l prinzi decât o 


dată în viaţă... Uitaţi ce zic eu: dacă nu credeţi în 
prezentarea mea de pe Google, daţi în baza de date de la 
Informaţii! Multă lume este foarte mulţumită, chiar o 
grămadă de studenţi de la Universitate - şi să ştiţi că nu le 
dau vreo informaţie secretă! Nici măcar una! 

Aha. Poate că încă era interzis să faci lucrările altora, în 
această minunată lume nouă. 

— Nu ştiu ce s-a întâmplat cu domnul profesor Gu astăzi, 
dar apariţia lui a încetinit proiectul, nu-i aşa? Nu asta vă 
doreaţi? 

Blount şi Rivera aprobară simultan. 

— Dap. Dar încă nu-s lămurit care e jocul dumitale. 

— Nu sunt decât un simplu student la engleză! 

Tommie scutură din cap: 

— Poţi fi aproape oricine. Poate şi cineva din conducere. 
Când vor să pozeze în filologi, trimit pe cineva care se 
pricepe la poezie. Există o vorbă din bătrâni: începutul 
încrederii vine când te vezi cu omul faţă în faţă. Eu nu văd 
nimic în biografia dumitale de care să mă agăţ să zic că 
eşti băiat de încredere. A 

Sharif se ridică şi făcu câţiva paşi prin masă. Îşi îndreptă 
privirea în sus, ridicându-şi mâinile în aer. 

— Vreţi în persoană? Asta pot face. Uitaţi-vă în jos, la 
banca de lângă alee. 

Tommie îşi dădu scaunul mai în spate, aruncând o 
privire peste umăr. Robert se duse la fereastră şi se uită în 
jos. Mulțimea se risipise, mai rămăseseră câteva pâlcuri de 
demonstranți înrăiţi. Aleea era un şarpe din dale care îşi 
croia drum de-a lungul dealului, capul atingând balustrada 
terasei Bibliotecii. Mozaic veritabil, încă de pe vremea 
studenţiei lui Robert. 

— Am bătut tot drumul din Corvallis special să-l văd pe 
domnul profesor Gu, vă rog, nu mă trimiteţi înapoi acasă. 

Şi chiar acolo, în mijlocul aleii, era al doilea Zulfi Sharif, 
de data aceasta, în carne şi oase. Se uita în sus către ei şi 
le făcea semn cu mâna. 


13 
MIRI ÎŞI FACE GAŞCĂ 


De când se ştia, Miri avusese ghinion cu bunicii. Părinţii 
lui Alice - şi bunicii de asemenea - trăiseră în Chicago şi 
niciunul nu mai era în viaţă. Din partea familiei lui Bob, 
Robert fusese aproape mort, dar apoi îşi revenise! Acum 
Miri se temea că avea să-l piardă şi a doua oară. Şi 
ajungem la Lena... 

Lena Gu era decedată doar oficial, după ce îl convinsese 
pe Bob să aranjeze minciuna cu Prietenii dreptului la 
intimitate şi îi interzisese categoric să-i spună lui Miri. Dar 
Bob o pusese pe Miri la curent. Foarte inteligent din 
partea lui, pentru că Miri ar fi descoperit oricum, dar, 
făcând-o părtaşă la secret, Miri devenise prizoniera 
promisiunii de a nu dezvălui nimic. Nu-i suflase o vorbă lui 
Robert, nici chiar pe vremea când mai erau încă prieteni şi 
el căutase disperat răspunsuri. 

Dar acum Miri era cea disperată. Nu o mai văzuse pe 
Lena de cinci luni. Fusese cât pe ce să o sune după 
incidentul cu Ezra Pound. Dar n-ar fi făcut altceva decât 
să-i confirme certitudinea că Robert e un monstru. Bob nu 
voia să mai audă de problemele lui Robert. Laşul. Alice nu 
era laşă, dar era ocupată până peste cap în aceste zile cu 
pregătirea care nu părea să meargă prea bine. OK, mă pot 
descurca şi singura, îşi spuse Miri în gând. Pusese la cale 
un plan de recuperare, împreună cu Sharif. La început, 
totul mersese ca pe roate. Avea acces la purtabilul lui 
Sharif şi, prin el, direct la Robert. Dar, după excursia lui 
Robert la Universitate, îşi dăduse seama că, în afară de ea, 
mai era cineva în spatele lui Sharif. 

Clar, venise momentul să-i facă o vizită Lenei. 

Aşteptă până în weekend şi luă o maşină până la Dealul 
Piramidei. Locul roia de lume sâmbăta. Bob îi povestise că 
îi aducea aminte de bâlciurile din copilărie. Trebuia să 
mergi fizic până acolo, dar, odată ajuns, puteai intra în 


orice joc aveai chef. Era afacerea celor de la Cazinourile 
din Baja, dar pentru copiii care nu erau încă la vârsta 
legală pentru jocurile de noroc. Cel mai important lucru, 
pentru Miri, era că parcul avea un sistem de pază destul 
de bun. Chiar dacă pe Robert l-ar fi apucat curiozitatea să 
vadă unde s-a dus, era puţin probabil că ar fi putut-o 
repera până la Lena. 

Când ajunse, îşi scoase bicicleta din portbagajul maşinii 
şi o proiectă ca un măgăruş. Avatarul ei era un personaj 
clasic de desene animate: ochii mari, părul în formă de ţepi 
şi gură mică. Ceea ce ar fi trebuit să descurajeze pe 
oricine avea de gând să se joace cu el. 

Miri o luă de-a lungul potecii care înconjura dealul, îşi 
scoase avatarul ca să poată vedea jocul zilei. Ih, porcăria 
de Jurasic. 'Teropozi şi stegozauri peste tot. Acum un an, 
nimeni nu auzise de Jurasici, iar acum erau mai populari 
decât multe jocuri de la firme mari. Chiar reuşiseră o mega 
lansare a ultimei versiuni de Cretacic. Existau sute de 
tipuri de personaje. Unele chiar erau furate din alte jocuri. 
Restul erau imaginate din folclorul popoarelor de la 
capătul lumii. Imageria era foarte foarte ieftină, fără vreo 
logică creativă. Poate de aceea erau copiii înnebuniţi după 
ele. 

Aproape de vârful dealului, un Mic Tiranozaur urla. 
Sunetul nu era amplificat de vreun sintetizator. 

Tiribombele  ţâşniră de undeva din  măruntaiele 
pământului, aruncându-se spre înălţimi.  Stătură 
suspendate în aer aproape un minut, după care se 
aruncară înapoi spre pământ. Era cea mai spectaculoasă 
cursă din California de Sud. Prietenii lui Miri strâmbau din 
nas: „Poate e doar poşta, trimisă cu lansatorul de la 
UP/Ex”. Dar când era mică, Miri îşi petrecuse zile întregi 
făcând tumbe prin aer. 

Astăzi, traversă parcul fără să participe la vreun joc. 
Fusese atentă să nu atingă, cu atât mai puţin să se urce în 
vreo jucărie. Evitase cu multă grijă animăluţele pufoase pe 
care îţi venea să le iei în braţe să te joci cu ele. Regula 
numărul unu a parcului era „pui mâna, plăteşti”. Poate ar 


trebui să plătească intrarea la vreun joc, pentru a 
împărtăşi febra momentului. 

Se opri şi aruncă o privire în susul dealului. Zona era 
foarte animată, iar, dacă ascultai atent, îi auzeai pe puştii 
ascunşi prin tufişuri jucându-se în alte universuri, 
concepute în aşa fel încât niciunul din jucători şi nicio 
maşină nu îi incomodau pe ceilalţi. Se felicită că alesese 
avatarul anime, prea pretenţios pentru mucoşii de aici. 

— Ce zici de Spirite gemene? Nu ai nevoie decât de doi 
oameni. 

— Au! 

Miri era cât pe ce să cadă de pe măgăruş. Se întoarse şi 
se ascunse în spatele bicicletei. În faţa ei era cineva real, 
dar tot cu avatar anime. Mută pe imaginea reală şi 
surpriză: Juan Orozco. El mai lipsea. Nu şi-ar fi închipuit că 
era fan anime clasic. 

Vorbi cu o voce piţigăiată: 

— Mă tem că astăzi nu sunt dispusă, caut ceva mai 
sofisticat. 

Orozco - şi creatura cu părul cu ţepi pe care o avea ca 
avatar - îşi aplecă într-o parte capul, curios: 

— Tu eşti Miri Gu, nu? 

Culmea lipsei de politeţe, dar la ce să te aştepţi din 
partea unui ratat de paisprezece ani? 

— Aşa. Şi? Tot n-am chef să mă joc. 

Făcu stânga-mprejur şi împinse bicicleta la deal, pe 
potecă, cu Orozco pe urmele ei. Băiatul avea o bicicletă 
pliabilă, pe care o manevra mult mai bine decât Miri pe a 
ei. 

— Ştii că eu şi bunicul tău lucrăm împreună pentru 
proiectul de compoziţie al doamnei Chumlig? 

— Ştiam asta! 

Am îmbulinat-o! Dacă Juan afla ce avea Miri în plan, 
atunci şi Robert putea afla. 

— M-ai urmărit? 

— Nu e ceva ilegal! 

— Dar nu e frumos. 

Nu se uita la el, mergea repede-repede tot înainte. 


— Nu te-am urmărit secundă-cu-secundă. Doar speram 
să ne întâlnim pe undeva, după care te-am zărit venind 
dinspre poartă... 

Poate doar îi instalase alarme de proximitate. 

— Nu ştiu dacă ştii, bunicul tău încearcă să mă ajute. La 
scris, de exemplu. Am impresia că încep să le am cu 
scrisul. lar eu îl învăţ să poarte. Dar... îmi pare rău pentru 
el. Tot timpul pare enervat de ceva. 

Miri continua să meargă înainte. 

— În orice caz, mă gândeam... dacă s-ar putea întâlni cu 
vreunul din prietenii lui de demult... poate s-ar simţi mai în 
largul lui. 

Miri se întoarse nervoasă spre el. 

— Recrutezi cumva? 

— Nu! Adică, am o afacere în care s-ar putea băga 
seniorii, dar nu despre asta este vorba. Bunicul tău mă 
ajută la lecţii şi vreau să-l ajut şi eu la rândul meu. 

Începuseră să coboare dealul pe partea cealaltă, 
apropiindu-se de poarta dinspre est. Aici era ultima şansă 
a Parcului să facă bani. Cu cât te apropiai mai mult de 
poartă, cu atât decorul devenea mai tentant. Tot felul de 
animăluţe pufoase se jucau în jurul tău, îmbiindu-te să le 
iei în braţe. Jucăriile erau de-adevăratelea, un mecanism 
îmbrăcat în pluş gros care îi tenta pe copii. Când era mai 
mică, Miri cumpăra câte o jucărie pe lună. Mai avea şi 
acum câteva în camera ei. 

Împinse bicicleta prin aglomeraţia de jucării, încercând 
să evite ursuleţii vorbitori, soldaţii în miniatură şi copiii. 
Ajunsă în faţa porţii, Miri se împiedică şi îşi pierdu 
avatarul,  redevenind pentru o clipă fata grasă şi 
neinteresantă de fiecare zi, iar bicicleta, o rablă. Orozco în 
realitate era un slăbănog care se chinuia, nervos, să-şi 
desfacă bicicleta nou-nouţă. 

Nu trebuie să afle despre Lena. 

Făcu un pas spre băiat şi îl împunse cu un deget în 
piept. 

— Bunicul meu se descurcă şi fără ajutorul tău. Lasă-te 
de racolări şi, în afara şcolii, stai departe de el. 


Şi îi băgă sub nas o imagine făcută de Annette pentru 
grupul lor de Răzbunători. Băiatul se dădu un pas în spate. 

— Dar vreau doar să-l ajut! 

— Iar dacă te prind că mă urmăreşti... 

îşi programă purtabilul să transmită coordonate greşite, 
pe care puştiul avea să le depisteze abia după câteva ore. 

Anonim --> Juan Orozco: <sm> Dacă mă superi, temele 

tale vor „arăta” ca şi cum ar fi fost copiate de pe net. 
</sm> 

Juan făcu ochii mari, luat prin surprindere de 
ameninţarea fetei. Care era vorbă goală, Miri era 
ascultătoare şi respecta regulile cu sfinţenie, chiar dacă 
pretindea altfel. 

Se urcă pe bicicletă şi îşi dădu drumul la vale. Aproape 
îşi pierdu echilibrul, dar se drese repede şi o zbughi, cât 
mai departe de Orozco. 

Când coborai Dealul Piramidei prin partea de nord-est, 
dădeai de o vale în care se afla cartierul pensionarilor 
numit Capătul curcubeului. Fusese fondată în urmă cu 
şaizeci de ani, cu mult timp înainte ca suburbiile să se 
extindă atât de departe. Comunitatea luase avânt în primii 
ani ai secolului douăzeci şi unu, când un val de bătrâni 
proaspăt îmbogăţiţi ajunsese aici. 

Miri pedală de-a lungul rampei de biciclete, făcând tot 
posibilul să nu dea peste cineva. Legitimaţia ei de vizitator 
era încă validă, iar copiii aveau oricum statut de cetăţeni 
de onoare ai comunităţii. Când era mică şi venea la Lena, i 
se părea că satul era ca din poveşti. Grădinile cu iarbă 
adevărată erau la fel de frumoase ca şi cele cu iarbă 
artificială din Fallbrook. Şi statuile din bronz adevărat. Şi 
colonadele şi fațadele de cărămidă erau reale şi frumoase 
cum numai în cele mai scumpe magazine mai puteai vedea. 

Între timp Miri crescuse, mai aflase câteva lucruri 
despre seniori la şcoală, deci era inevitabil să nu-şi facă 
unele idei, chiar cinice: la Capătul curcubeului se 
învârteau bani frumoşi, dar erau cheltuiţi de oameni care 
nu mai aveau pe ce da banii. Majoritatea celor care stăteau 
acolo se hrăneau cu amintiri, iluzii şi promisiuni 


biotehnologice, fiindcă nu avuseseră încă norocul să 
găsească/reuşească un tratament nou. 

Orozco nu încercase s-o urmărească ori să-şi ascundă 
urmele, Miri îl putu vedea îndreptându-se spre est. 
Reuşise, în cele din urmă, să-şi desfacă bicicleta şi o luase 
la pedale înspre cartierul Mesitas. Fata îl urmări, dusă pe 
gânduri. Ar putea fi Juan Orozco individul care îl deturnase 
pe Sharif la Universitate? Imposibil. Acela fusese un 
deştept încrezut care făcuse un gest de bravadă. Mai 
important, Deşteptul lui peşte ştia ce face, poate chiar mai 
bine decât Miri. 

Gata. Avea lucruri mai importante la care să se 
gândească. Casa Lenei era la capătul celei de-a doua 
străzi. Era timpul să redecoreze peisajul. Se gândise mult 
la această întâlnire, închipuindu-şi toate lucrurile pe care 
avea să le spună, toate lucrurile triste pe care avea să le 
vadă. Miri îşi construise o viziune specială, bazată pe 
proiectele la care lucrase, într-o formă sau alta, încă din 
clasa a doua, când învățase ce înseamnă „varianta 12: 
osteoporoza incurabilă”. 

Mai întâi, făcu copacii de pe marginea străzii mai înalţi 
şi mai robuşti, să nu mai semene a palmieri. Pe măsură ce 
urca dealul, frunzele mari din vârf fură înlocuite cu crengi 
arcuite acoperite cu ace verzi de conifere. Miri nu avea, 
desigur, niciun suport fizic pentru peisajul proiectat, nu 
avea la ea purtabilul cu planşe pentru jocuri, nici 
microventilatoare. Soarele tot o bătea în cap, chiar dacă 
desenase nori pe cer şi copaci umbroşi de o parte şi de 
alta. Poate ar trebui să-şi imagineze căldura ca un fel de 
vrajă. Se mai gândise şi înainte la asta, dar mereu se iveau 
alte detalii mai importante la care să lucreze. După toate 
lunile în care visase cu ochii deschişi, imaginea pe care o 
proiecta acum nu era luată de nicăieri, era în întregime 
produsul minţii lui Miri, împrumutat din sute de fantezii şi 
gânduri, despre cum avea să fie întâlnirea cu Lena. Nu 
făcuse public proiectul. Multe fantezii sunt mult mai 
distractive atunci când le împărtăşeşti cu alţii, dar nu 
aceasta. 


În cele din urmă se opri brusc şi descălecă de pe 
bicicletă. Avea să meargă pe jos următoarea sută de metri. 
În jur mai erau câţiva oameni, care, în viziunea ei, făceau 
parte din decor. Trotuarele şi rampele pentru scaunele cu 
rotile erau poteci de pădure şi trepte vechi, acoperite cu 
muşchi. De câteva ori se împiedică de unele detalii care 
nu-şi aveau logica acolo, dar era explicabil în emoţiile 
momentului. Ajunse în dreptul grupului de case unde 
stătea Lena. Se vedeau poteci ducând undeva în spate, 
semn că mai erau şi alte cabane ascunse în inima pădurii. 
Aici, copacii ei erau foarte bătrâni, cu crengi uriaşe întinse 
deasupra ei. Miri îşi împinse bicicleta de-a lungul cărării. 
Oamenii din zonă o duceau mai bine decât restul - nu la fel 
de bine ca Lena, dar erau încă bine văzuţi şi respectaţi. 
Miri îşi ţinu ochii în pământ şi se rugă să nu-i vină cuiva 
ideea să o întrebe de vorbă. 

Mai făcu câţiva paşi şi dădu de o alee care ducea la o 
cabană din lemn, mare şi albă. Aruncă o privire în sus la 
crengile care ascundeau cerul într-un verde de smarald al 
frunzelor bătute de soare. Aici erau copacii cei mai înalţi 
din toată pădurea. Vrăjitoria vrăjitoriilor. Aici era 
înţelepciunea lumii. Îşi rezemă bicicleta de perete şi se 
îndreptă spre intrare, apoi bătu cu putere în ciocănelul 
uşii. Bubuitul îi răsună în urechi. Ignoră melodia soneriei 
care cânta undeva în realitate şi pe care Lena o adusese 
din casa din Palo Alto. 

Trecură câteva clipe. Miri auzi un zgomot de paşi 
dinăuntru. Paşi? Uşa se deschise scârţâind şi imaginaţia lui 
Miri fu luată prin surprindere: o femeie, cam de vârsta 
profesorilor ei de la şcoală. Ce cauţi aici?! Miri rămase o 
vreme fără cuvinte. Nu i se întâmpla foarte des să fie atât 
de surprinsă de realitate. Işi reveni şi dădu din cap 
respectuos. 

— Xiu Xiang? 

— Da. Tu eşti Miri, nu-i aşa? Nepoata Lenei? 

Făcu un pas înapoi şi o invită pe Miri înăuntru. 

— Ah, nu ştiam dacă mă recunoaşteţi. 

Miri făcu câţiva paşi în casă, cu imaginaţia zburând în 


toate părţile. Xiu Xiang arăta prea tânără ca să fie o 
vrăjitoare în toată puterea cuvântului. OK, o fac discipola 
Lenei, o cum-să-i-zicem... o ucenică vrăjitoare! 

Ucenica Xiang zâmbi: 

— Lena mi-a arătat poze cu tine. De câteva ori te-am 
văzut şi la şcoală. Lena mi-a spus că vei veni pe la noi, 
ăăă... mai devreme sau mai târziu. 

— Deci mă poate primi? 

— S-o întreb. 

— Mulţumesc, spuse Miri înclinând uşor din cap. 

Ucenica Xiang o invită pe Miri să ia loc într-un fotoliu ce 
se afla în faţa unui birou încărcat cu cărţi. Miri se lăsă 
confortabil în el. Vai. Era de fapt un scaun din plastic 
ieftin. Iar biroul... era într-adevăr acoperit cu cărţi, dar 
erau manuale pentru  reorientarea profesională a 
seniorilor. Nu erau genul de cărţi groase şi vechi pe care şi 
le imaginase Miri, însă măcar erau reale. Pe un maldăr era 
aşezat un computer, o „foaie” de care folosise şi Robert la 
început. Miri o transformă repede într-o carte de farmece. 
Se aplecă în scaun şi aruncă o privire pe cărţi. Mecanică şi 
electronică. Trebuie să fie ale lui Xiang; Miri se interesase 
de toţi colegii lui Robert. Cutia cu jucării de sub birou 
conţinea probabil gadgeturile pe care le construia la ora 
de atelier. Miri recunoscu tava mutilată de Robert, pe care 
o văzuse la ştiri. 

Ce coincidenţă dubioasă că Xiu Xiang stătea în aceeaşi 
casă cu Lena... 

Se auziră zgomote de undeva din spate. Uşa camerei se 
deschise. Era ucenica Xiang, cu vrăjitoarea-şefă chiar în 
urma ei. Miri avea pregătită imaginea pentru acest 
moment. Căruciorul cu rotile al Lenei era o maşinărie 
banală cu şase rotile, trei pe o parte şi trei pe alta, 
montate pe o axă. Căruciorul Stăpânei Gu avea nişte roţi 
mari de lemn, îmbrăcate în argint, înclinate uşor în afară. 
Când se puneau în mişcare, scântei albastre dansau în aer 
de jur împrejurul lor. Miri şi-o imaginase pe Lena 
îmbrăcată într-o rochie grea de catifea neagră, atât de 
neagră, încât înghiţea toată lumina din cameră. Atât de 


neagră încât detaliile se pierdeau în întunericul catifelei. 
Pălăria ţuguiată de vrăjitoare a Lenei era agăţată lejer de 
spătarul căruciorului. Aici se opreau efectele speciale ale 
lui Miri. Restul era exact cum arăta Lena în realitate. De 
fapt, întreaga atmosferă era un cadru special construit 
pentru a o pune în evidenţă pe Lena, care era o minune de 
bunică. 

Vrăjitoarea-şefă o măsură pe Miri de sus în jos şi apoi o 
întrebă. 

— Nu ţi-a spus Bob să nu mai iei legătura cu mine? 

Dar nu părea atât de furioasă pe cât se aşteptase Miri. 

— Ba da, dar îmi era dor de tine. 

— Ah. 

Se înclină puţin în faţă. 

— Ce face mama, Miri? E bine? 

— Alice e bine. 

Lena ştia deja prea multe despre Alice. În plus, nu-i 
aducea niciun folos să ştie mai multe. 

— Despre altceva vreau să stăm de vorbă. 

Stăpâna Gu închise ochii înfundaţi în orbite. Când îi 
deschise din nou, un zâmbet fantomatic păru să-i lumineze 
faţa. 

— Mă bucur să te văd, Miri. Dar nu vreau să mă cert cu 
tine sau cu Bob şi, mai ales, nu vreau să afle Ştim-noi-cine 
că încă mai sunt pe aici. 

— Vreau să ne certăm doar un pic, Lena. Atât cât să 
ajungem la o înțelegere şi să mai vrei să mă primeşti şi 
altădată. Nu trebuie să-ţi faci griji despre Ştim-noi-cine. 

Dialogul acesta era parcă luat dintr-o carte de poveşti, 
doar că, din păcate, Robert nu putea fi în rolul balaurului. 

— Îţi promit că nu-i suflu o vorbă despre tine. Cel puţin 
nu fără permisiunea ta. Mi-am luat super precauţii când 
am plecat de acasă. În plus, Ştim-noi-cine nu e bun la tras 
cu ochiul. 

— Aşa crezi tu, spuse Lena clătinând din cap. 

Ucenica Xiang se aşezase lângă scaunul Lenei şi le 
urmărea în tăcere. Poate ar putea-o ajuta. 

— Dumneavoastră îl vedeţi pe Ştim-noi-cine în fiecare zi, 


nu-i aşa? 

— Da, la orele de atelier şi la ora de cercetare şi analiză 
a Louisei Chumlig. 

— Doamna Chumlig nu e chiar aşa de rea... mai ales 
pentru cei slabi de minte. Miri era suficient de bine- 
crescută, încât să-şi înghită ultima parte a frazei, dar tot 
simţi că i se urcă sângele în obraji. 

Xiang nu păru să bage de seamă. 

— Mie mi se pare chiar bună. l-am povestit şi Lenei. 
Louise are o perspectivă, neobişnuită pentru mine, a aflării 
răspunsului prin căutarea întrebării potrivite. Şi tot de la 
ea am învăţat despre importanţa analizei. 

Arătă cu degetul spre „cartea de vrăji” de pe masă. Miri 
era puţin surprinsă. Da, doamna Chumlig era o femeie de 
treabă, dar era plină de clişee şi era pisăloagă. 

Dar cu o vrăjitoare, nici măcar ucenică, nu e bine să te 
contrazici, iar Miri se străduia să facă o impresie bună. 
Lăsă capul în jos: 

— Da, aveți dreptate. Ce voiam să spun... 
dumneavoastră vă vedeţi des cu Ştim-noi-cine. E într- 
adevăr un om atât de rău? 

Xiu Xiang dădu din cap. 

— E destul de ciudat. Şi arată foarte tânăr. Robert - 
pardon, Ştim-noi-cine - e cu toane, acum e foarte amabil, o 
secundă mai târziu îţi taie macaroana. L-am văzut făcând 
asta cu câţiva tineri. Cei bătrâni se feresc de el. Cred că 
Winston Blount îl urăşte de-a binelea. 

Da. Miri îl urmărise pe Winston Blount la Bibliotecă 
sâmbăta trecută. Deşi ea îşi concentrase toată atenţia pe 
bătălia pentru salvarea lui Zulfikar Sharif, nu-i scăpase 
ostilitatea lui Blount. 

— Mă tem că Lena are dreptate în privinţa lui. Se 
foloseşte de oameni. Cum a făcut şi cu proiectul meu, mi l- 
a lăudat ca pe urmă să plece cu el şi ai văzut ce-a făcut. 

Lena chicoti. 

— Xiu, mie mi-ai povestit că a fost foarte palpitant când 
l-ai văzut ciopârţind maşina. 

Ucenica Xiang era prinsă la înghesuială. 


— Ăăă... da. Când eram eu la şcoală, proiectele noastre 
erau mini rachete şi avioane teleghidate. N-aş fi ajuns 
nicăieri fără experienţa practică, reală. În ziua de azi, 
lucrurile palpabile sunt ascunse sub multe straturi de 
tehnologie. Şi cred că şi eu am o parte din vină, fiindcă i- 
am dat voie. Amândoi, şi Robert, şi eu, voiam să spargem 
ceva şi l-am aplaudat că a făcut ceva. Dar pe el nu-l 
interesa proiectul meu. l-am oferit doar instrumentul 
potrivit. 

Lena râse din nou. 

— Eşti atât de norocoasă. Tu ai înţeles în câteva zile ce 
mie mi-a luat ani. 

Ridică o mână uscată şi-şi dădu părul într-o parte. 
Medicina modernă o ajutase şi pe Lena într-o oarecare 
măsură. Acum cinci ani, suferea de Parkinson. Miri îşi 
amintea şi acum tremorul. Medicina modernă tratase 
Parkinsonul, îi menţinuse mintea trează, îi oprise evoluţia 
câtorva boli mai grave şi mai puţin grave. Dar osteoporoza 
nu i se mai putea trata. Încă din clasa a doua, Miri 
înţelesese motivul medical al acestei imposibilităţi. Motivul 
moral nu i-l putuse nimeni explica. 

Miri se uită la chipul uscăţiv al vrăjitoarei-şefe. 

— M-mă bucur că ţi-a luat ani buni să vezi adevărata 
faţă a lui Ştim-noi-cine. Altfel nu l-aţi fi avut pe Bob şi Bob 
nu s-ar fi căsătorit cu Alice... şi nu m-ar fi avut pe mine. 

Lena se uită într-o parte. 

— Mda. Bobby a fost singurul motiv pentru care am stat 
cu bunicul tău. Am vrut ca Bobby să aibă o familie. Şi el se 
purta aproape omeneşte cu băiatul, cel puţin până în 
momentul când şi-a dat seama că nu-l mai poate dirija cum 
vrea el. Dar, între timp, Bob evadase, ducându-se la 
Facultatea de Marină. 

Îşi întoarse privirea înapoi spre Miri. 

— Sunt fericită că l-am avut pe Bobby. Am făcut o 
greşeală teribilă căsătorindu-mă cu bunicul tău, dar uite ce 
minune a ieşit şi nu m-a costat decât douăzeci de ani. 

— Nu ţi-e dor de el niciodată? 

Stăpâna Gu se încruntă. 


— Te apropii periculos de mult de linia roşie, 
domnişoară. 

— Îmi cer scuze. 

Miri se apropie şi îngenunche lângă căruciorul Lenei şi îi 
luă mâna în mâna ei. Bătrâna zâmbi. Ştia ce avea să 
urmeze, dar nu-i putea rezista fetiţei. 

— Ai stat atâţia ani departe de el. Imi aduc aminte când 
veneai în vizită la noi, pe vremea când Ştim-noi-cine era 
bine sănătos şi nu venea niciodată să ne vadă. 

Chiar şi pe vremea aceea, Lena tot o bătrânică era, o 
doamnă doctor foarte ocupată, care zâmbea cel mai mult 
când stătea de vorbă cu Miri. 

— Erai fericită atunci? 

— Bineînţeles! După toţi acei ani, scăpasem în sfârşit de 
monstru! 

— Dar după ce Ştim-noi-cine a început să-şi piardă 
minţile, atunci l-ai ajutat. 

Lena îşi dădu ochii peste cap, apoi se uită spre ucenica 
Xiang. 

— Când îţi fac semn, o iei pe răzgâiata asta mică de aici 
şi o dai afară. 

Xiang se uită la ea, neştiind ce să creadă. 

— Ăăă... bine. 

— Dar... nu încă. 

Lena se întoarse către Miri. 

— Am mai discutat despre acea perioadă, Miri. Bob a 
venit la mine, aici, şi m-a implorat să-l ajut. Îţi aduci 
aminte. Te-a adus şi pe tine cu el. Bob nu a înţeles 
niciodată pe deplin relaţia mea cu tatăl lui. Bietul de el n-a 
priceput că toată afecțiunea din casa noastră nu era decât 
pentru el. Dar în faţa rugăminţilor lui şi a mutrişoarei tale 
simpatice, am cedat şi am acceptat să-l ajut pe ticălos în 
ultimii ani... Şi unii spun că demenţa mai înmoaie oamenii. 
A urmat cam un an când Robert era aproape neajutorat, 
dar încă îi recunoştea pe cei din jur şi îşi amintea de anii 
petrecuţi împreună. Atunci chiar ne-am înţeles bine pentru 
o vreme! 

Miri dădu din cap. 


— Pe urmă doctorii au găsit un medicament pentru 
boala lui. Între timp devenise mai mult o legumă. Miri, aş fi 
stat cu el până la capăt dacă nu ar fi fost tratamentul 
minune. Dar ştiam ce avea să urmeze: întoarcerea 
Monstrului. 

Lena îşi ridică un deget strâmb în direcţia lui Miri. 

— Dacă te fraiereşte o dată, ruşine lui. Dacă te 
fraiereşte şi a doua oară, ruşine ţie. Deci stau în banca 
mea. Ne-am înţeles? 

Miri îi strânse mâna. 

— Dar n-ar putea fi altfel de data asta? Până să apuce ei 
să-l facă bine, o parte din el deja murise. 

Aceasta era teoria lui Jin Li, nu a lui Miri. 

— Ştiu că e mereu nervos, dar este aşa pentru că a 
pierdut multe. Poate a scăpat şi de lucrurile rele pe care ţi 
le aminteşti tu. 

Lena îi făcu semn în direcţia lui Xiu. 

— N-ai auzit ce-a spus Xiu despre noua lui nobleţe de 
caracter? 

Miri folosi altă metodă: niciodată nu funcţiona cu Alice, 
dar lui Bob, dacă schimba repede subiectul, reuşea să-i 
distragă atenţia. Aruncă o privire către ucenica Xiang. 

— Lena, tu te-ai mutat aici când s-a îmbolnăvit Robert. 
După ce şi-a revenit, puteai să te muţi oriunde, din 
moment ce nu mai vii pe la noi. Dar nu te-ai mutat, stai la 
cincisprezece kilometri. 

Lena îşi ridică mândră capul. 

— Am trăit în San Diego ani întregi. Doar n-o să renunţ 
la prietenii de-o viaţă, la magazinele cu care m-am 
obişnuit, la drumeţiile... la drumeţii am renunţat. Ce vreau 
eu să spun e că, deşi Ştim-noi-cine a înviat, nu-mi poate 
controla viaţa! 

— Dar... - atenție la gheața de sub picioare! - o cunoşteai 
pe doamna Xiang dinainte? 

Vrăjitoarea-şefă strânse buzele. 

— Nu. lar acum tu vei spune sau vei lăsa tăcerea care va 
urma să sugereze că din moment ce în Curcubeu trăiesc 
două mii cinci sute de bătrâni, combinaţia noastră nu 


poate fi o simplă coincidenţă. 

Miri rămase tăcută. 

În cele din urmă, ucenica Xiang vorbi. 

— A fost alegerea mea. M-am mutat aici la începutul 
verii, cam în perioada când începusem să-mi revin. Eu sunt 
dintre cei mai bătrâni din cartier, dar sunt atât de „veselă 
şi zglobie”, încât nu ştiu ce să facă cu mine... Deci m-am 
oferit să stau împreună cu cineva şi a fost o idee excelentă. 
Bunica ta e cu zece ani mai tânără decât mine, dar asta 
prea puţin contează la vârsta noastră. 

Şi o bătu uşor pe umăr pe Lena. 

Miri îşi amintea că Lena Gu lucrase ani la rând ca 
psiholog aici, la Capătul curcubeului. Dacă cineva putea 
hotări cu cine s-ar potrivi Xiu Xiang, atunci ea era cea mai 
capabilă persoană. Deschise gura să spună cu glas tare, 
când ceva din privirea Lenei îi atrase atenţia, un semnal de 
avertisment care, nici dacă l-ar fi strigat în gura mare, nu 
ar fi fost mai clar. 

După o clipă, Lena se foi în scaun. 

— Vezi, draga mea? Pură coincidenţă. Dar trebuie să 
recunosc, a fost foarte util. Xiu mă ţine la curent cu noile 
aventuri ale Ştim-noi-cui în educaţia modernă. 

Şi afişă un zâmbet vrăjitoresc care nu avea nimic de-a 
face cu efectele speciale ale lui Miri. 

— Da, răspunse Xiang. Amândouă stăm cu ochii pe el. 

— Monstrul n-o să mă prindă de data asta. 

Miri se dădu pe spate cu scaunul: 

— Sunteţi o entitate combinată! 

Nici în visele ei cele mai fantastice nu şi le-ar fi putut 
imagina pe cele două vrăjitoare folosind magia modernă. 

— O ce? întrebă ucenica. 

— O entitate combinată. Parteneri cu puncte slabe şi 
puncte forte complementare. În ochiul public sunteţi o 
singură persoană, reprezentată de partenerul mobil. Dar 
vă folosiţi calităţile pentru un scop comun. 

Xiang se uita la ea fără să înţeleagă nimic. 

Ah... Miri le trimise un impuls. În afară de statusul 
medical al Lenei, amândouă erau complet offline. Miri 


fusese prea absorbită cu propria ei jucărie. 

— Nu „purtaţi”, nu? 

Xiang arătă cu mâna spre birou. 

— Am foaia şi cărţile de pe masă, încerc să învăţ o 
grămadă de lucruri noi, Miri, nu am timp de pierdut cu 
purtatul. 

Miri aproape îşi uită misiunea pentru care venise. 

— Doamnă Xiang, vă înşelaţi în privinţa purtabilelor. Nu 
v-a vorbit şi doamna Chumlig despre ele? Unele pachete 
de analiză nici nu funcţionează pe computerele statice. 

Xiang aprobă din cap: 

— Mi-a arătat ceva. Dar mi s-a părut o simulare 
moleculară îmbrăcată frumos ca la un joc. 

— Dar v-aţi uitat la ele numai prin foaia bidimensională! 

Ucenica vrăjitoare îşi lăsă capul în jos, copleşită. 

— Am atâtea lucruri de învăţat, Miri. Incă sunt la 
noţiunile cele mai simple, pe care le pot rula de pe foaie. 

Lena o privi pe femeia din faţa ei, apoi se întoarse spre 
Miri. 

— Biata de tine. Miri, tu nu înţelegi. Trăieşti într-o epocă 
a omenirii care crede că poate ignora condiţia umană. N-ai 
citit niciodată Secretele vârstelor; nu-i aşa? 

— Ba normal că am citit-o! 

— Scuze, Miri, sunt sigură că ai citit-o. La urma urmei, e 
cea mai cunoscută capodoperă a prea-odiosului meu soţ. 
Dar, recunosc, sunt poeme absolut geniale. „Greutatea lor 
implacabilă” e manifestarea răutăţii lui canalizată într-o 
formă care să cuprindă aceste adevăruri universale. Dar tu 
nu ai cum să înţelegi. Eşti înconjurată de promisiuni 
medicale şi jumătăţi de remedii. Îţi abat atenţia de la 
realitatea dură. 

Lena se opri, lăsându-şi capul în piept. Rămase 
nemişcată, ca pe vremuri, sau poate se întreba dacă să 
spună mai multe. 

— Miri, adevărul este că, dacă suntem atenţi şi norocoşi, 
reuşim să ajungem bătrâni, slabi şi foarte, foarte obosiţi. 
Când lupta încetează. 

— Nu! O să te faci bine, Lena! Ai avut doar puţin 


ghinion, dar e doar o chestiune de timp! 

Auzi un râset slab şi îşi aminti că „e doar o chestiune de 
timp” era laitmotivul poemelor lui Robert. 

Pentru o clipă, bunica şi nepoata se priviră drept în ochi, 
fiecare încercând s-o convingă pe cealaltă de adevărul ei. 
Apoi, Lena continuă: 

— Şi ajungem acolo unde mă temeam că se va sfârşi 
discuţia noastră. Imi pare rău, Miri. 

Miri se dădu bătută. Doar vreau să te ajut! Ciudat. 
Acelaşi lucru i-l miorlăise şi Orozco. OK, poate omul nu era 
chiar un tâmpit. Poate ar putea-o ajuta. Dar îi mai spusese 
şi altceva, care în acest moment părea mult mai 
important... Da! Deodată Miri ştiu cum să-şi transforme 
înfrângerea într-o victorie. Se uită în sus la bătrână şi 
zâmbi nevinovat. 

— Lena, ştiai că... Ştii-tu-cine învaţă să „poarte”? 


14 
STRĂINUL MISTERIOS 


Chiar şi după trei săptămâni, Robert şi Juan făceau 
lecţiile împreună „pe viu”, imediat după terminarea orelor. 
Se aşezau în tribunele de pe terenul de sport şi un 
ignorant îl învăţa pe celălalt. Din când în când, Fred şi 
Jerry Radner veneau cu ei, al treilea şi al patrulea 
ignorant. Gemenii făcuseră echipă la ora de compoziţie a 
lui Chumlig, însă păreau mai degrabă interesaţi de 
progresul lui Robert decât de proiectul lor, oferindu-i 
sfaturi care mai de care mai pline de imaginaţie, dar 
rareori folositoare. 

Mai era şi un al cincilea ignorant. Xiu Xiang renunţase la 
orele de compoziţie, dar încă mai urma alte cursuri la liceu 
şi, ca şi Robert, învăţa să „poarte“; începuse cu o 
costumaţie de începător, o bluză cu volane şi paiete. Era şi 
ea acolo când Robert şi Juan se întâlniră cu chilienii, pe 
pista de alergări care înconjura terenul de sport. Maidanul 
părea pustiu, echipele de atletism încă nu începuseră 
antrenamentele. 

Miri --> Juan: <sm> Hei! Scularea, Orozco! Uite-i iar! 
</sm> 
Juan --> Miri: <sm> Scuze, nu i-am văzut. </sm> 
Miri --> Juan: <sm> Nici ieri nu i-ai observat. 
Marchează-i înainte să treacă la gemeni. Ţi-am spus că 
tipii ăştia sunt buni de practicat pe ei. </sm> 
Juan --> Miri: <sm> Bine, bine! </sm> 

— la, zise Juan dintr-odată. Robert, Xiu, uitaţi-vă aici. Şi 
transmise coordonatele lui Robert. Era asemănător jocului 
cu ţintele la care lucraseră în ultimele zile. Puştiul 
pretindea că, dacă exersează, tipul acesta de interacţiune 
li se va părea la fel de firesc ca şi cum s-ar fi uitat înspre 
locul indicat de iconiţă. Nu era chiar uşor pentru Robert 
Gu. Se opri locului şi îşi concentră privirea pe icoană. Din 
oficiu, acest gest ar trebui să se centreze pe obiectul 


respectiv. Nimic. Lovi câteva clape din tastatura lui 
fantomă. Observă că şi Xiang, la câţiva paşi distanţă, făcea 
acelaşi lucru. 
Miri --> Juan, Lena, Xiu: <sm> OK, cred că Robert îi 
vede. </sm> 
Lena —> Juan, Miri, Xiu: <sm> Eu îi văd! Tu îi vezi, 
Xiu? </sm> 
Xiu -> Juan, Lena, Miri: <sm>... nu încă, trebuie să... 
</sm> 
Miri --> Juan, Lena, Xiu: <sm> Nu vă mai chinuiţi să 
tastaţi înapoi, doamnă Xiang, încă nu sunteţi suficient de 
rapidă şi Robert ar putea începe să bănuiască ceva. Vorbiţi 
cu glas tare, ca şi cum aţi discuta cu el sau cu Juan. </sm> 

Xiang nu zise nimic o vreme, tastând întruna. Ea învăţa 
şi mai greu decât el. După care o auzi spunând: 

— Da, îi văd! Cine sunt? întrebă uitându-se la Juan. 

— Nişte prieteni ai lui Fred şi Jerry, din sud. Sunt 
chilieni. 

Miri —> Juan: <sm> Spune-le să pună monstrul sincron. 

</sm> 
Juan --> Miri: <sm> Bine. </sm> 

Juan începu să sporovăiască cu străinii cu o viteză la 
care Robert nu prinse mare lucru, decât că era vorba de a-i 
ajuta pe începători cu un monstru. Spaniola celorlalţi era 
şi mai puţin inteligibilă. Dar nu conta. Tipii se dădură în 
spate şi spaţiul dintre ei se umplu cu un ceva purpuriu 
care se mişca greoi. 

Xiang izbucni în râs: 

— Văd şi asta, dar monstrul... nici măcar nu are 
pretenţia să arate real! 

Robert se  aplecă mai aproape de imaginea 
disproporţionată pe care o vedea în faţă. 

— Cred că are pretenţia să fie un animal împăiat. 

Cu nişte cusături grosolane prin care îi ieşeau paiele de 
umplutură pe la îmbinări. Dar arătarea avea aproape trei 
metri şi, când Robert vru să se apropie, monstrul se 
retrase. 

— Am citit despre arătările astea, începu Robert să râdă. 


Lena ~> Juan, Miri, Xiu: <sm> Xiu, am căutat pe net, 
deci, dacă tu te mişti, se mişcă şi el. Dar fiecare dintre voi 
poate controla numai o parte. </sm> 

— Aha. 

Xiu Xiang păşi înainte împiedicând monstrul să se 
retragă. Picioarele din spate se opriseră, dar picioarele din 
faţă continuau să împingă înapoi şi aproape căzu pe spate. 

Miri --> Juan: <sm> Spune-le că ideea e să facă 
animalul să danseze grațios. </sm> 

— Scopul este ca toţi trei să ne sincronizăm încât să-l 
facem să se mişte, explică Juan. Dansează în jurul lui, Xiu. 

Xiu dansă. Odată cu dansul, se auzi şi muzica. Picioarele 
creaturii se rearanjară şi partea din spate părea să fie în 
armonie cu ritmul picioarelor ei. Lucru care stârni râsul 
puştilor din Chile. 

Când Robert lovi aerul cu mâna ca la tobe, auzi şi el 
muzica. 

Juan începu să bată din palme şi umerii monstrului se 
mişcară în ritmul melodiei. Tinerii din sudul îndepărtat 
urmăriră o vreme în tăcere. Arătau la fel de reali ca şi Juan 
sau Xiu Xiang, dar erau la fel de ignoranţi ca majoritatea 
utilizatorilor din San Diego. Umbrele le băteau într-o 
direcţie complet aiurea şi picioarele rar făceau contact cu 
iarba de pe teren. După câteva secunde părură şi ei să 
audă muzică şi se porniră să bată din palme. Acum, coada 
monstrului - partea lor de sincron? - începu să salte ritmat 
în sus. 

Gesturile lui Robert deveniră mai ample, controlând 
labele din faţă ale creaturii. Pentru câteva secunde, 
animalul reuşi să danseze după muzică, fiecare gest fiind 
firesc. Dar reţeaua avea o întârziere de o jumătate de 
secundă sau mai mult. Varia de la o fracțiune de secundă 
până la o secundă întreagă. Dansul deveni din ce în ce mai 
haotic, pe măsură ce încercau să dreagă ritmul, până ce 
coada se încolăci în jurul labelor din spate şi monstrul căzu 
pe spate cu picioarele crăcănate. 

Lena --> Juan, Miri, Xiu: <sm> Uau, asta a fost chiar 
distractiv! </sm> 


— La naiba! exclamă Robert. 

Toată lumea râdea amuzată de joc. Până la urmă, unul 
câte unul, copiii de departe dispărură şi rămaseră doar cei 
prezenţi real, Robert, Juan şi Xiu Xiang. 

— Puteam să dansăm mai bine, Juan! 

Lena --> Xiu: <sm> Vezi? Un cârcotaş şi jumătate! Mai 
lasă-l un pic şi o să înceapă să se plângă că tu eşti de vină 
că lucrurile n-au mers mai bine! </sm> 

— Ştiu, ştiu! zise Juan, încă râzând. Dar netul era basura 
mas odiosa. Sunt firme de jocuri care îţi dau net ieftin şi 
prost, ca să te enervezi că-ţi merge greu, să-ţi iei net rapid 
pe bani. 

— Atunci de ce ne-am mai chinuit? 

— Ca să exersăm, ca să ne distrăm! 

Robert îşi aminti de corul de protestatari care cântau în 
contratimp în faţa Universităţii. 

— Ar fi trebuit să folosim reţeaua şcolii. Nu-i putem 
aduce pe copii înapoi? 

— Eh, nu, asta a fost aşa... ca un fel de salut. Fiecare cu 
treaba lui. 

Fiecare cu treaba lui. 

— Nici nu-i observasem înainte să mi-i arăţi tu. Cât de 
aglomerat e pe aici prin aer? 

Robert făcu semn cu mâna arătând vag în jur. Câte 
realităţi îi înconjurau invizibil? 

— Aici în public e mult prea aglomerat ca să poţi urmări. 
Tu ai, în câmpul vizual, trei sau patru sute de noduri de 
reţea. Fiecare nod poate ţine câteva zeci de 
subdimensiuni. Dacă se adună mulţi oameni la un loc, vor 
fi sute de realităţi active, deci miliarde de alte posibile... 

Miri ~> Juan: <sm> Nu îi da idei, bunicul meu e destul 
de inteligent să pună lucrurile cap la cap, să-şi dea seama 
că s-ar putea să fie şi fantome pe aici. </sm> 

Juan —> Miri: <sm> A, da, numai eu sunt de vină? Dar 
nici cu tine nu mi-e ruşine. Când i-ai arătat-o pe doamna 
Gu lui Xiu, n-ai făcut altceva decât s-o derutezi. Uite-te la 
ea cum încearcă să nu se uite în locul unde ai pus-o pe 
Lena. </sm> 


Băiatul păru derutat o clipă. 

— Bine, acolo unde sunt doi, trei oameni, traficul e 
destul de slab... 

Porniră de-a lungul pistei de atletism, cu Juan 
explicându-le cum să surfeze printre camerele de luat 
vederi publice. Robert şi Xiu îi urmăreau explicaţiile, 
uneori ajungând să vadă acelaşi lucru. Xiang părea mai 
relaxată decât la începutul plimbării; măcar mergea mai 
aproape de Juan şi Robert. 

Dar Xiu nu râse când Robert făcu o glumiţă: 

— Parcă merge din ce în ce mai rău! 

Lena --> Xiu: <sm> Vezi? Ce-ţi spuneam! </sm> 

Robert ajunse la concluzia că madam Xiang e o gâscă 
ciudată. 


Xiu Xiang mai avea şi alte ciudăţenii. Deşi renunţase la 
orele de compoziţie, motivând că e prea timidă ca să 
vorbească în faţa clasei, la orele de atelier părea să fie în 
elementul ei. În fiecare zi meşterea ceva nou. Atunci era 
chiar fericită, zâmbea şi fredona încet o melodie. Noul 
Robert înţelegea din prima unele din proiectele la care 
lucra, la altele bâjbâia, dar ea îi explica entuziasmată: 

— Chiar dacă nu înţeleg ce e înăuntru, înţeleg ce fac cu 
ele! 

Făcea în fiecare zi câte un proiect la care elevii ceilalţi 
petreceau un semestru întreg şi se distra de minune. 

Dar Xiu nu era chiar ruptă de realitate; în mod normal, 
nu-şi făcea apariţia când Gu făcea lecţiile cu Juan. Robert 
nu predase niciodată copiilor, nici nu stătea de vorbă cu 
incompetenţii. Deşi Juan se străduia, din nefericire pentru 
el, era şi una, şi cealaltă. Şi acum Robert se prefăcea că-l 
învaţă să scrie. . 

— E simplu Juan, se auzi Robert vorbind. I mai şi minți! 
Sau poate nu: era simplu să scrii porcării. Ştia din proprie 
experienţă, cât predase timp de douăzeci de ani cursuri de 
poezie. Să scrii bine era cu totul altă poveste. A scrie 
versuri bune era o treabă care nu se preda la niciun nivel. 

Geniile aveau drumul lor. Juan Orozco era de la o poştă 


cel mai puţin apt elev din toată carierea lui Robert. După 
standardele secolului douăzeci, era aproape analfabet... 
mai puţin când avea de lucrat cu computerele. OK, poate 
nu era analfabet. Poate trebuia inventat alt cuvânt pentru 
copiii ăştia. Paraliterat? Și pun pariu că pot sa scot din el 
un scriitor! Prost, dar scriitor! 

Deci stăteau în tribune, înşirând cuvinte prin aer. Lui 
Juan, în sfârşit, nu-i mai fugeau ochii la fiecare secundă 
spre cei care alergau pe teren. Veni şi ziua în care nu se 
mai juca cu fonturile în loc să se joace cu cuvintele. 

După care sosi clipa când reuşi să scrie o frază care 
exprima ceva. Nu era vorbărie goală. Era aproape de 
nivelul clişeelor obişnuite. Băiatul se uită în aer aproape 
un minut, cu gura căscată. 

— Asta e... dat naibii. Cuvintele, deci... mă fac să văd 
lucruri... 

Îşi coborî privirea spre Robert şi zâmbi fericit. 

— Tu cu computerele, eu cu scrisul. Începem să ne 
mişcăm. 

— Ne mişcăm. 

Robert, la rândul lui, nu-şi putu reţine un zâmbet. 


Trecu o săptămână. Majoritatea serilor, Robert şi le 
petrecea stând de vorbă cu Zulfi Sharif. După ore şi 
câteodată la sfârşitul săptămânii, el şi Juan lucrau 
împreună. Dar acum vorbeau de la distanţă. Incă nu se 
apucaseră de proiectul de final de semestru. Robert era 
din ce în ce mai interesat de coordonarea de la distanţă. 
Jocurile, muzica, sporturile erau la îndemână pe o rază de 
câteva mii de kilometri şi câteva zeci de noduri. Băiatul 
avea din cele mai bizare idei despre proiect. 

— Am putea face ceva pe muzică, muzică manuală. E 
mai uşor decât sincronizarea la jocuri! 

Robert îşi petrecea ore întregi uitând de sine, de boala 
lui, de cât de bătrân era. 

Proiectele de la şcoală erau acum mai interesante 
pentru noul Robert decât interviurile admirative cu Sharif 
şi mult mai interesante decât vizitele ocazionale la 


Universitate. Distrugerea cărţilor din Bibliotecă fusese 
suspendată temporar, la prima vedere datorită 
demonstrațiilor şi a apariţiei sale involuntare şi dramatice. 
Dar fără protestatari, Biblioteca era un loc mort. Studenţii 
de acum nu aveau niciun motiv să vină acolo. Nu era decât 
„Conspirația bătrânilor” peste care trona Winnie la etajul 
al şaselea, rebeli a căror cauză era, pentru moment, lăsată 
pe linie moartă. 

Robert şi Xiu Xiang se familiarizaseră cu principiile de 
bază de pe Epiphany. Acum, când se uita la ceva „aşa şi nu 
altfel”, îi săreau în faţă explicaţii. Dacă se uita lung la 
icoanele de pe ecran, îi veneau mai multe informaţii. Iar 
când se uita „altfel”, putea vedea prin lucruri şi chiar 
dincolo de ele! Xiu nu era la fel de bună ca Robert cu 
vizualele. Pe de altă parte, dacă nu era stresată, se 
pricepea mai bine la partea audio: dacă auzeai un cuvânt 
pe care nu-l ştiai, îl bifai şi rezultatele apăreau 
instantaneu. Acum îşi explica vocabularul extraordinar şi 
gafele majore pe care le observase în limbajul copiilor. 

Miri --> Juan: <sm> Ar trebui să-i explici că setările 
neimplicite sunt mult mai complicate. </sm> 
Juan --> Miri: <sm> OK. </sm> 

— Robert... ăăă... cum să zic io... tu şi Xiu sunteţi deci 
foarte buni la setările de bază. Dar ar trebui să trecem la 
neimplicite. 

Xiang aprobă din cap. Azi era intrată de acasă, ca şi 
Juan, doar că nu se vedea la fel de realistic. Imaginea ei 
era perfect reală, însă picioarele îi intrau până la genunchi 
în scaunele din faţa ei şi, din când în când, Robert putea 
zări fragmente din... decor? apartamentul în care locuia? 
Gu făcu câteva glumiţe, dar, ca de obicei, când el devenea 
mai volubil, ea se dădea lovită. 

Lena --> Juan, Miri, Xiu: <sm> Ce! Ce-a văzut? </sm> 

Miri —> Juan, Lena, Xiu: <sm> Nimic. Xiu are filtre de 

background. În afară de asta, tu eşti în bucătărie şi ea e în 
sufragerie. </sm> 

Robert se întoarse la Juan: 

— Ei, care sunt cele mai importante neimplicite? 


— Păi, unul din ele ar fi mesajele scrise. Au nevoie de 
foarte puţină bandă, deci, când altceva nu mai merge, 
mess-ul e cea mai simplă soluţie. 

— Am auzit de mesajele scurte, ms-uri. E ca pe vremuri 
cu sms-urile, doar că acum nimeni nu te vede că scrii. 

— Corect, majoritatea folosesc setarea invizibilă, aprobă 
Juan. 

Lena -> Juan, Miri, Xiu: <sm> Nu! Lasă-l pe nebun să 
afle singur cum să-şi scrie textul! </sm> 
Miri --> Juan, Lena, Xiu: <sm> Hai, te rog, lasă-l să 
înveţe, Lena! </sm> 
Juan ~> Lena, Miri, Xiu: <sm> Toată lumea foloseşte 
meseul. </sm> 

— ... doar că e nevoie de mult exerciţiu, continuă băiatul 
după o scurtă pauză. Nu merită deranjul, dacă te prinde 
careva. 

Poate îşi amintea de când o băgase pe mânecă în timpul 
orelor? 

Xiang se aplecă peste un scaun. Probabil acasă se 
rezema de ceva. 

— În afară de texte, care mai sunt celelalte neimplicite? 

— Ah, sunt o mulţime de chestii. Dacă scoţi defaulturile 
poţi face o groază de lucruri. Poţi prioritiza căutările, adică 
poţi căuta ceva pe mai multe niveluri. Poţi combina 
imaginile video din mai multe perspective, ca să „vezi” ce 
nu se poate vedea cu ochiul liber, dacă stai într-un singur 
loc. Asta se numeşte fantomare. Dacă eşti super şmecher, 
poţi rula simulări în timp real, folosind rezultatele 
căutărilor dinainte şi sugestiile generate. De aia gemenii 
sunt aşa buni când joacă baseball. Bine, poţi s-o dai în 
bară, dacă ai un bug în reţea, sau, dacă vrei să fie şi mai 
realist... 

Şi Juan o luă pe arătură, vorbind în păsăreasca lui, dar 
Robert deja ştia cum să-l înregistreze, fiindcă avea de gând 
să studieze problema ceva mai încolo. 

Lena ~> Juan, Miri, Xiu: <sm> Uite la el că deja e 
pierdut! Hai că ai reuşit să-i muţi gândurile, Juan! </sm> 

— Bine, Juan, hai s-o luăm de la început. 


— Cel mai simplu este să nu-ţi mai concentrezi atenţia 
asupra perspectivei frontale. 

Băiatul le arătă câteva manevre simple. Robert n-avea 
idee cum se vedea pe computerul lui Xiang, care era 
intrată de la distanţă. Pentru el, era simplu să se întoarcă 
cu spatele, dar Juan îi interzisese să folosească metoda 
oglindă, pe motivul că ar deveni derutat când începea să 
schimbe unghiurile. 

Fără setările implicite, lucrurile deveniră destul de 
dificile. 

— O să-mi petrec restul zilelor căutând comenzile, Juan. 

— Nu şi dacă folosim meniurile din lentilele de contact! 
contracară Xiu. 

Robert se uită la ea, enervat: „Asta fac, nu vezi?” 

Lena ~> Xiu: <sm> Niciodată să nu-l contrazici! Ţi-o 
plăteşte când nici nu te aştepţi! </sm> 

Xiang îşi lăsă privirea în jos, speriată. Se uită la Juan: 

— Eu nu te văd pe tine niciodată tastând cu degetele. 

— Păi, eu am crescut cu textele scrise. La mine în casă 
toată lumea foloseşte „tastatul fantomatic”, chiar şi maică- 
mea! 

— Juan, Xiu şi cu mine suntem de modă veche, am 
apucat alte vremuri. Dar învăţăm papagaliceşte, tu spune- 
ne pe ce să apăsăm, cum să clipim şi noi facem. 

— Foarte bine! Dar acum nu mai e vorba de gesturile 
obişnuite pe care le ştim. Partea interesantă abia de acum 
încolo începe, poţi face o combinaţie din gesturile tale şi 
unele generate de computer. Senzorii de pe piele prind 
mişcări pe care ceilalţi nu le sesizează. Tu îţi înveţi 
purtabilul şi el te învaţă pe tine. 

Robert citise despre asta. Părea să fie la fel de ciudat pe 
cât suna la prima lectură, o combinaţie între a învăţa să 
jonglezi şi a învăţa o maimuţă să te ajute să jonglezi! El şi 
Xiu Xiang aveau la dispoziţie aproape douăzeci de minute 
să se maimuţărească, înainte să vină băieţii să joace fotbal. 
Dar era suficient, căci acum Robert putea vedea tot în 
jurul său printr-o simplă mişcare din umăr. 

Juan zâmbi: 


— Sunteţi chiar buni, pentru nişte... 

— ... pentru nişte babalâci? completă Xiu. 

— Da, zise Juan cu gura până la urechi. Se întoarse către 
Robert: 

— Dacă vă descurcaţi, înseamnă că sunt şanse şi pentru 
mine să pun două cuvinte cap la cap... Trebuie să plec s-o 
ajut pe maică-mea, participă la un ştiu ce maraton în după- 
amiaza asta. Dar ne vedem mâine, OK? 

— OK, zise Xiu, şi eu ar trebui să plec. Dar cât de buni 
trebuie să fim? 

— Ha! Ca să fiţi buni, trebuie să exersaţi, dar ar fi 
suficient cât să nu râdă băieţii de voi. 

Şi arătă spre terenul de fotbal unde începea lumea să se 
adune pentru antrenamente. 

— Doamna Xiu, ce-ar fi dacă v-aş transforma în iconiţă şi 
v-aş explica mai multe pe drum? 

— Perfect. 

Imaginea lui Xiang se făcu un punct luminos roşu. 

Băiatul zâmbi la Robert. 

— Mă descurc să-i explic doamnei Xiu fără să fie nevoie 
să o văd în mărime naturală. 

Imaginea lui sări peste scaunele din tribună. Umbra i se 
potrivea mult mai bine decât a lui Sharif. Iconiţa lui Xiu 
plutea deasupra umărului drept al lui Juan. Ajunse pe 
gazon şi o luă spre capătul celălalt al terenului, făcându-se 
tot mai mic. 

Pe nesimţite, litere aurii apărură în faţa ochilor lui 
Robert. 

Xiang --> Gu: <sm> Ne vedem mâine! </sm> 
Hah. Deci aşa arătau mesajele. Robert îi urmări pe cei 
doi până dispărură din raza vizuală. 

Lena --> Miri, Xu: <sm> Hei! Imaginea lui Juan e foarte 

reală. Băiatul ăla e isteţ. </sm> 
Miri --> Lena, Xiu: <sm> A fost ok. </sm> 

Robert nu mai avea ore, aşa că era liber să se ducă 
acasă. Putea să ia o maşină spre casă - în faţa şcolii roiau 
autovehiculele când ieşeau copiii de la şcoală -, dar astăzi 
nu se grăbea să se întoarcă în Fallbrook. Văzu că Miri 


ajungea acasă în câteva minute. Bob era de serviciu în 
acea seară - ce-o fi însemnând şi asta. Dacă se apropia de 
Miri, avea de-a face cu Alice. Robert nu mai înţelegea de 
ce crezuse cândva că nora lui era fină şi diplomată. Acum îl 
speria pur şi simplu. Sau poate Robert îşi dăduse seama 
că, dacă o călca pe Alice pe bătătură, aveau să-l trimită la 
Capătul curcubeului. (Nu înţelesese niciodată dacă numele 
era creaţia unui om care nu ştia că nu există un capăt al 
curcubeului sau ştia ce înseamnă metaforic un azil de 
bătrâni.) 

Se gândi să mai stea la şcoală o vreme şi să observe 
atmosfera. Dinamica era neschimbată de pe vremea 
adolescenţei lui, poate chiar de la începutul omenirii. Avea 
să-şi recapete simţul superiorității. Urcă spre treptele de 
sus ale tribunelor, unde copiii care se adunau pe teren nu-l 
mai vedeau, ferit şi de ochii celor care se ascundeau pe 
sub scaune şi făceau glume pe seama tuturor. 

Miri -> Lena, Xiu: <sm> Ar trebui să plece spre casă. 
</sm> 

Lena --> Miri, Xiu: <sm> Nu şi monstrul meu. Vezi ce 

privire hotărâtă are? Se gândeşte la ce s-a întâmplat mai 

devreme şi îşi face un plan s-o necăjească pe Xiu. </sm> 

Xiu --> Lena, Miri: <sm> Mie mi s-a părut că s-a purtat 

destul de normal de când a luat-o razna la ora de atelier. 
</sm> Xiu ~> Lena, Miri: <sm> Nu, Lena, te rog, 
foloseşte messengerul. Ştiu că tocmai m-am aşezat lângă 
tine la masă, în bucătărie, dar aş vrea să mai exersez. 
</sm> Lena —> Miri: <sm> Of, Xiu e o tipă 
extraordinară, dar când are o idee, n-o mai lasă. </sm> 
Xiu --> Lena, Miri: <sm> Alo! Lena, te văd! Ce-i scrii lui 
Miri?</sm> 

Soarele apunea undeva în spatele lui, umbra tribunelor 
se întindea pe o jumătate de teren. Putea vedea de jur 
împrejurul campusului. Privite cu ochiul liber, clădirile 
arătau jalnic, ieftin, de genul barăcilor de şantier. Dar nu 
erau doar porcării noi. Clădirea principală a şcolii era din 
lemn, peticită pe ici, pe colo cu plastic. Potrivit descrierii, 
la origine fusese un pavilion de călărie! 


Xiu -> Lena, Miri: <sm> Cred că îşi exersează 
Epiphany-ul. </sm> 

Robert urmări din nou camerele de pe terenul de fotbal. 

Arăta ca pe vremea când Bob mergea la şcoală - dacă 

făceai abstracţie de lipsa liniilor de marcaj şi a porţilor. 

Alese o vedere de sus şi observă planul general. Jucătorii 
alergau înainte şi înapoi, echipați obişnuit, dar aveau căşti 
de protecţie altfel decât îşi amintea el. Strigătele lor 
ajungeau până la el fără ajutorul tehnologiei moderne. Se 
adunară în mijlocul terenului, părând să asculte de un 
antrenor invizibil. 

Cu un strigăt de luptă, se repeziră unii la alţii, 
urmărind... ce anume? 

O minge invizibilă? Robert căută disperat prin meniuri şi 
zări o suită de alte imagini pe dedesubt. Aha! Acum 
echipele aveau un echipament spectaculos şi se vedeau şi 
arbitrii. In tribune, un grup de spectatori - profesori? 
părinţi? - publicul obişnuit pentru un astfel de meci care 
era mai degrabă antrenament decât campionat. 

Xiu --> Lena, Miri: <sm> Ce fel de meci e? </sm> Miri 
~> Lena, Xiu: <sm> Fotbal Egan. </sm> 
Xiu ~> Lena, Miri: <sm> Nu face altceva decât să 
urmărească meciul, Lena.</sm> Lena --> Miri, Xiu: <sm> 

Poate. </sm> Xiu --> Lena, Miri: <sm> Eu cred că Juan 
are dreptate în privinţa lui. Lasă-mă să stau de vorbă cu el, 

o să vezi că va fi bine.</sm> Xiu —> Lena, Miri: <sm> 

Mai gândeşte-te.</sm> 

Robert tot nu zarea mingea. Mai rău, terenul era acum 
acoperit de o ceaţă aurie, care, în unele locuri, le ajungea 
jucătorilor până la brâu. Prin aburi se vedeau plutind 
numere minuscule, care îşi schimbau culoarea şi 
strălucirea în funcţie de intensitatea aburilor. Când 
jucătorii echipei adverse veneau la atac, numerele 
străluceau şi mai puternic, iar copiii se aliniau ca şi cum s- 
ar fi pregătit să lovească mingea. Atunci se vedea o lumină 
ţâşnind ca un arc de foc de-a lungul terenului. 

Xiu ~> Lena, Miri: <sm> Cum a rămas cu Sharif, Miri? 
Cu ajutorul lui vorbeşti cu Robert, nu? </sm> 


Miri --> Lena, Xiu: <sm> Da, am crezut că Sharif ar fi 
bun de paravan, fiind student, are ce discuta cu Robert. Şi 
un firewall foarte slab! A fost uşor să intru în pielea lui. 
Problema e că se pare că nu sunt singura! Şi ne încurcăm 
unii pe alţii. Hei, ce se întâmplă? </sm> Xiu —> Lena, 
Miri: <sm> Nu-l mai văd pe Robert, Miri.</sm> 

Miri ~> Lena, Xiu: <sm> Am pierdut şi semnalul sonor! 

Nici nu mi-am dat seama! Ce şmecher! </sm> 

Lena —> Miri, Xiu: <sm> Vedeţi? V-am spus eu.</sm> 

Unul dintre copii se desprinse de ceilalţi şi alergă de-a 
lungul flăcării, ghicind cumva exact unde va cădea ghemul 
de foc. Fata o ajunse şi lovi dintr-o parte... şi căzu în fund. 
Pentru o clipă, una din porţi fu puternic luminată, o lumină 
stranie şi clară de parcă toată ceața s-ar fi strâns ghem 
într-o minge de fotbal. Toată lumea aplauda, chiar şi 
adulţii fantomatici din tribune. 

Robert nu era lămurit de ce nu vedea chiar şi ceva atât 
de simplu, cum ar fi un meci în curtea şcolii. Trase de 
manşeta cămăşii, în speranţa că avea să prindă o imagine 
mai clară. 

— Nu e vina ta, amice, nu e nimic în neregulă cu 
purtabilul tău. 

Vocea părea să vină de undeva de lângă umărul lui 
drept. Îşi întoarse capul, dar nu văzu pe nimeni. Se uită 
nedumerit în spaţiul gol. După o vreme, vocea continuă. 

— Uită-te şi pe tabela de marcaj. Toate sunt neclare în 
jocul ăsta, chiar şi scorul. 

Pe tabela uriaşă îndreptată cu faţa spre el, scorul era 
marcat 0.97. 

— Cred că trebuia să fie rotunjit la 1. A fost un gol 
excelent, aproape perfect! 

Pe teren, echipele se retrăgeau fiecare pe jumătatea ei. 
Se pregătea o nouă lovitură fantomă. 

Robert îşi concentră privirea asupra meciului şi nu 
răspunse când vocea încercă să continue discuţia: 

— Am impresia că nu recunoşti jocul, domnule profesor, 
nu-i aşa? Este fotbal Egan. Uite aici... 

În raza vizuală îi apărură explicaţii despre joc, în timp ce 


pe stadion trei jucători căzuseră la pământ şi alţi doi se 
loviseră unul de altul. 

— Fireşte, continuă vocea, este doar o aproximaţie a 
idealului. 

— Te cred, zise Robert şi aproape zâmbi. Străinul îi 
vorbea pe un ton secretos, cu o voce studiată şi aproape 
fiecare propoziţie suna foarte serios. Era o plăcere să 
întâlnească în sfârşit pe cineva cu care ştia cum să 
vorbească: 

— Ia-o din loc, puştiule, nu ţi-ai găsit omul, dacă încerci 
să te joci cu mine. 

— Nu mă joc cu nimeni, omule! replică vocea, la început 
iritată, apoi o drese şi reveni la tonul superior uşor vesel. 
Eşti un caz interesant, Robert Gu. Sunt obişnuit să 
manipulez oameni, dar de obicei, prin intermediari. Sunt 
prea ocupat să stau de vorbă cu muritorii de rând. Dar tu 
mă intrigi. 

Robert se prefăcu atent la joc, dar vocea continuă: 

— Ştiu ce te chinuie, prietene. Ştiu cât te roade că nu 
mai poţi scrie poezie de când ţi-ai revenit. 

Robert nu-şi putu stăpâni surpriza. Străinul invizibil râse 
pe înfundate, cumva, îi prinsese emoția ascunsă în 
smuciturile involuntare pe care Robert le avea de obicei. 

— Nu e nevoie să te ascunzi, aici nu-ţi poţi ascunde 
reacţiile. Senzorii medicali instalaţi în curtea şcolii sunt 
atât de sensibili, încât ai putea fi la fel de bine conectat la 
un detector de minciuni. 

Ar trebui s-o iau din loc. Dar nu se ridică, mai stătu 
câteva momente urmărind meciul de „fotbal”. Când fu 
sigur că e din nou stăpân pe vocea lui, răspunse: 

— Deci recunoşti că ai făcut o măgărie. 

Alt râset înfundat. 

— Într-un fel, e o măgărie foarte sofisticată. Poţi să te 
gândeşti la mine ca la o entitate superioară, dotată cu 
toate mijloacele tehnice pe care omul le-a inventat pentru 
a-şi face viaţa mai uşoară şi mai frumoasă. 

Trebui să fie vreun puţoi din şcoală. Sau poate că nu. 
Poate vizitatorul era invizibil pentru că până şi prezenţa lui 


virtuală pe terenul şcolii ar fi fost o violare a legii. Robert 
se prefăcu dezinteresat de laudele vocii. 

— Cu mare plăcere aş putea raporta „calităţile tehnice 
superioare” părţilor interesate! 

— Dar n-o s-o faci. În primul rând, pentru că poliţia n-ar 
putea să mă identifice. Şi în al doilea rând, pentru că ţi-aş 
putea da înapoi ce ai pierdut. Vocea poetică. 

De data aceasta, Robert era pregătit şi scoase, la rândul 
lui, un hohot scurt, care, spera el, suna credibil. 

— Vai, zise celălalt, câtă suspiciune. Dar şi începutul 
speranţei! Ar trebui să citeşti ştirile sau să-ţi mai scoţi 
filtrele de reclame. Pe vremuri, aveam atleți pe steroizi şi 
studenţi pe amfetamine. Dar drogurile respective erau apă 
de ploaie. Acum, avem lucruri care chiar îşi fac treaba. 

Dumnezeule, un traficant de droguri! Robert aproape 
râse cu glas tare. Apoi se gândi la noua lui viaţă, la corpul 
lui reîntinerit, la uşurinţa cu care putea sări şi alerga fără 
niciun efort. Tot ce mi s-a întâmplat până acum ar fi 
considerat un miracol, după standardele lumii vechi. Da, ar 
putea fi un traficant de droguri, şi ce dacă? 

— Cum se fac profiturile din medicamentele pentru 
recuperarea poeziei? întrebă Robert cu neobrăzare, apoi 
îşi dădu seama cât de mult se expunea în discuţia asta. 
Poate nici nu conta. 

— Eşti atât de depăşit de vremuri, profesore... Vezi 
dealurile acelea din sud? 

Dealuri acoperite cu şiruri nesfârşite de case. 

— La câteva mile în spatele lor, există unul din puţinele 
lucruri pe Pământ pentru care amplasarea fizică este încă 
foarte importantă. 

— Universitatea? 

— Pe aproape. Mă refer la laboratoarele biotehnologice 
care înconjoară campusul. Ce se întâmplă în laboratoarele 
respective nici nu se compară cu cercetarea medicală a 
secolului douăzeci. Tratamentele moderne sunt un lucru 
extraordinar, dar sunt adesea concepute pentru pacienţi 
individuali. 

— Nu poţi finanța cercetarea dacă faci tratamente 


pentru fiecare bolnav. 

— Nu mă înţelege greşit. Tratamentele cu aplicabilitate 
pe scară largă rămân în continuare principala sursă de 
bani. Dar chiar şi acolo se folosesc studii de caz particular 
pentru a stabili şi împiedica apariţia efectelor secundare. 
Chiar şi la dumneata se aplică, fiind un caz special. În 
tratamentul  Alzheimerului, câteodată vindecarea e 
incompletă şi sechelele sunt idiosincrasice. In cazul 
dumitale, niciun alt mare poet nu a mai avut problema 
asta. Deci până în ziua de azi, nu există tratament. 

Măscăriciul ăsta avea un stil dezarmant să dea cu tine 
de pământ şi pe urmă să te flateze. 

— Dar trăim într-o epocă a medicamentelor stimulante, 
profesore, şi multe dintre ele sunt cu spectru restrâns, 
unicat. Există o foarte mare posibilitate ca aceste 
laboratoare să fie impulsionate să-ţi găsească un 
tratament. 

Magie. Dar dacă chiar e posibil? Asta e Viitorul. Eu m- 
am întors din morţi şi poate... Robert simţi speranţa 
înmugurindu-i în suflet. Nu putu rezista. M-a prins. Știu că 
e manipulare, dar nu contează. 

— Deci cu cine am onoarea, o, tu, străine enigmatic? 

Era o întrebare ca să se afle în treabă, dar măcar 
încercase. 

— Străin enigmatic? Ăă... 

Urmă o pauză, în care fără îndoială omul căuta cuvântul 
enigmatic în dicţionar. 

— Ah, da, desigur, m-ai ghicit din prima! Străin 
enigmatic, e bun aşa. 

— Şi bănuiesc că ajutorul tău implică ceva periculos şi 
ilegal, continuă Robert scrâşnind din dinţi. 

— Categoric ilegal! Şi, într-o oarecare măsură, 
periculos... pentru dumneata, mă refer. Tratamentul 
dumitale va merge pe un teritoriu necunoscut. Dar, în 
acelaşi timp, merită cu vârf şi îndesat, nu crezi? 

Da! 

— Poate. 

Robert încercă să-şi stăpânească nervozitatea din voce şi 


aruncă o privire în spaţiul gol de lângă el. 

— Care e preţul? Ce vrei de la mine? 

— Ah, nu-ți face griji, răspunse străinul râzând. Vreau 
doar ajutorul dumitale la un proiect în care eşti deja 
implicat. Prietenii de la Bibliotecă, să mergi la întâlnirile 
lor, să te implici în planurile lor. 

— Să te ţin la curent cu ce se întâmplă? 

— A, nu e nevoie, eu ştiu şi văd totul. Nu, am nevoie 
doar de mâinile dumitale. Gândeşte-te că acum eşti un 
robot care a fost cândva poet. Deci, profesore, batem 
palma? 

— Mă mai gândesc. 

— Odată ce termini de gândit, sunt sigur că vei fi de 
acord. 

— Să-mi vând sufletul. 

— Au, ce poetic. Dar nu e cazul. Deocamdată. 


Locotenentul-colonel Robert Gu Jr. îşi adusese de muncă 
acasă. Sau cel puţin aşa spunea el când muncea în timpul 
în care ar fi trebuit să stea cu Alice şi Miri. Dar Miri avea 
şi ea de învăţat în seara asta şi Alice... ultima ei misiune 
era cea mai dificilă din câte avusese până acum. Se plimba 
prin casă, tăcută şi preocupată. Altcineva în situaţia ei ar fi 
fost deja mort sau nebun de legat. Printr-un miracol, ea 
rezista, chiar reuşind uneori să pară vechea Alice. Și ei o 
muncesc din ce în ce mai mult. 

Bob îşi alungă acest gând. Tot acest sacrificiu avea 
rostul lui. Trecuseră mai bine de zece ani de la atacul din 
Chicago. Niciun atac asupra Statelor Unite sau a vreunuia 
din statele care semnaseră tratatul nu mai reuşise de mai 
bine de cinci ani. Dar ameninţarea era mereu acolo. Încă 
mai avea coşmaruri cu lansatoarele de la orfelinatul din 
Assuncion şi ce fusese cât pe ce să facă pentru a le opri. 
Şi, ca de obicei, internetul zumzăia cu zvonuri despre noile 
tehnologii care făceau armele clasice să pară de jucărie. În 
ciuda securităţii permanente şi în ciuda eforturilor lor, 
riscul creştea mereu. Încă mai erau grupuri teroriste care 
făceau ravagii în lume. 


Bob trecu în revistă ultimele rapoarte de siguranţă. Ceva 
plutea în aer şi părea mai aproape decât Paraguay. Veştile 
cu adevărat proaste erau pe hârtie: analiştii de la CIA 
ziceau că indo-europenii ar colabora cumva cu băieţii răi. 
Iisuse, dacă marile puteri nu pot lucra împreună, ce şanse 
are umanitatea să treacă în secolul următor? 

Auzi un zgomot din spate. Era tatăl lui, stând în cadrul 
uşii. 

— Bună, tată, spuse politicos. 

Bătrânul se uita la el. Bob îşi făcu vizibile hârtiile pe 
care le citea. 

— Ah, scuze. Lucrai? 

— Da, hârţoage de la birou. Nu-ţi face griji dacă le vezi 
ca prin ceaţă; nu se pot vedea în casă. 

— Aha. Mă... mă gândeam dacă aş putea să te întreb 
câteva lucruri. 

Bob speră să nu i se fi observat surpriza: era prima dată 
când Robert părea timid. Îi făcu semn să ia un loc. 

— Te rog. 

— Azi, la şcoală, stăteam de vorbă cu cineva. Doar pe 
voce. Tipul putea să fi fost şi la capătul celălalt de lume, 
corect? 

— Da, zise Bob. Dar dacă e foarte departe, îţi poţi da 
seama. 

— Ştiu. Bruiaj şi lag. _ 

Mi se pare mie sau papagaliceşte în jargon? Inainte de 
a-şi pierde minţile, Robert fusese un ignorant în ale 
tehnicii. Bob îşi amintea o dată, pe vremea telefoanelor 
clasice, când tatăl lui insistase că receptorul fără fir al 
telefonului din casă era un telefon mobil. Dar Lena îi 
demonstrase că nu are dreptate şi îl trimisese pe Bob cu 
receptorul afară să-i arate că nu poate suna cu el în casă. 
Mare greşeală din partea ei, bătrânul tunase şi fulgerase 
pe această temă câteva săptămâni. 

— Analiza sincronizării probabil ne-ar putea ajuta să 
aflăm mai multe, zise Robert vorbind pentru sine. 

— Da. Orice elev de la liceu se pricepe la asta. 

Și tu ai putea, daca ai fi lăsat-o pe Miri să te ajute. 


Bătrânul se uită într-o parte, gânditor. Îngrijorat? 

— Îţi face cineva necazuri la şcoală, tată? 

Nu-i venea a crede. 

— Cineva încearcă să mă supere, îi răspunse Robert, cu 
un zâmbet răutăcios. 

— Poate ar trebui să vorbeşti cu unul dintre profesori, să 
le arăţi logul cu discuţia respectivă. Incidente de genul 
ăsta se întâmplă frecvent. 

Replicile tăioase la care se aştepta Bob nu veniră. 
Robert era cât se poate de serios. 

— Ştiu, ar trebui. Aşa o să fac. Dar e greu, înţelegi? Şi 
cu jobul tău, mă rog, ai petrecut ani întregi lucrând cu 
genul acesta de probleme, în versiunea lor pe-viaţă-şi-pe- 
moarte, corect? M-am gândit că tu ai cea mai avizată 
părere. 

Era pentru prima dată în viaţa lui Bob când tatăl său 
rostise ceva de bine despre cariera lui. Trebuie să fie o 
farsă! 

Pe moment se lăsă tăcerea, în timp ce bătrânul aştepta 
aparent răbdător şi fiul încerca să formuleze un răspuns. 

— OK, doar că răspunsurile militare s-ar putea să fie 
mult mai mult decât poţi duce. Nu pentru că noi am fi mult 
mai inteligenţi decât miliarde de adolescenţi, ci pentru că 
noi avem Controlul securităţii sistemelor. Practic, noi 
controlăm toată tehnologia. 

Făcând abstracţie de componentele făcute „pe vapor”. 

— Tipul cu care am vorbit în după-amiaza asta îşi zicea 
„un nor atotcuprinzător de cunoaştere”. Vorbea prostii? 
Cât de multe poate şti despre mine? 

— Dacă nemernicul respectiv e dispus să sape adânc, 
poate afla totul despre tine. Inclusiv fişa medicală, poate 
chiar şi şedinţele cu Reed Weber. Poate să te spioneze în 
public, deşi asta depinde de setările tale şi de semnalul din 
zona respectivă. Dacă are complici sau zombi, poate afla 
ce faci chiar şi când eşti în locuri neacoperite, deşi 
informaţia nu-i parvine în timp real. 

— Zombi? 

— Sisteme corupte. Îţi aduci aminte cum erau 


computerele când eram eu copil? Aproape toate porcăriile, 
spamurile, viruşii, pe care le aveam pe desktopuri, acum le 
avem în purtabile. Situaţia ar fi disperată fără securitatea 
sistemelor electronice. 

Robert privea gânditor sau poate căuta pe Google. 

— Nu-ţi face griji, tată. Sistemul tău este sigur, doar 
trebuie să fii precaut şi să nu ai încredere în oricine. 

Bătrânul păru să rumege ce-i spusese Bob. 

— Dar altfel nu pot? Cum ar fi gadgeturi, pe care 
dracii... hm, copiii să mi le agaţe de haine? 

— Ba da! Tâmpiţeii ăştia nu-s cu nimic diferiţi de cum 
eram noi când aveam vârsta lor, doar că au mai multe 
posibilităţi la îndemână să facă prostii. 

Semestrul trecut puseseră la cale o invazie de camere de 
luat vederi ca nişte păianjeni care se agăţau de haine. Miri 
fusese exasperată vreo câteva zile, după care abandonase 
subiectul atât de subit, încât Bob o suspecta că aranjase o 
revanşă. 

— De aceea trebuie să intri în casă pe uşa din faţă, prin 
holul principal, unde avem un „deparazitator”. Când eşti în 
casă, n-ar trebui să-ţi faci probleme... Deci ce anume ţi-a 
spus tipul? Tu eşti atât de departe de scena şcolii, încât nu 
te văd intrând în vizorul vreunei găşti de puţoi. 

Măi să fie, tata chiar pare speriat! 

— Nu sunt foarte sigur, mă gândesc poate e genul de 
farsă pe care o fac nou-veniţilor, cine ştie? - zâmbi uşor - 
chiar dacă nou-venitul se întâmplă să fie un băşinos bătrân 
ca mine. Mulţumesc pentru sfaturi. 

— Nicio problemă. 

Şi ieşi uşor din cameră. Bob îl urmări cu privirea sus pe 
scări până intră în camera lui. Omul era clar preocupat de 
ceva. Se uită îndelung la uşa închisă, mirându-se cum se 
întorc lucrurile în viaţă şi dorindu-şi ca el şi Alice să fie ca 
alţii care trăgeau cu ochiul la ce făceau cei din casă. 

În săptămâna care urmă, Robert ocoli Universitatea, 
doar ca să vadă care va fi reacţia Străinului Misterios. 

Incepuse să se simtă în largul lui cu computerul, deşi nu 
va putea fi niciodată la fel de îndemânatic precum copiii 
care crescuseră purtându-l. Xiu Xiang încă mai avea 
probleme, dar mai degrabă era lipsa ei de încredere în 
sine. Apoi refuzase trei zile să poarte după ce apăsase 
undeva aiurea şi se trezise în... refuzase să dea orice 
detalii, dar Robert bănui că nimerise peste o setare cu un 
fel de vedere porno. 

Limbajul în proiectul Gu/Orozco, chiar dacă nu atinsese 
nivelul de poezie, depăşise nivelul de înşiruire de cuvinte 
fără noimă. Robert constată că, spre surprinderea lui, îi 
plăcea să lucreze la efecte video şi sintetizare sonoră. 
Dacă proiectul lor ar fi fost prezentat în anii '90, ar fi fost 
opera unui geniu. Acum aveau la dispoziţie biblioteci 
întregi de clişee literare şi efecte vizuale senzaţionale, dar 
Juan se temea - şi pe bună dreptate - că Chumlig nu voia ce 
se găsea deja pe net. 

— Avem nevoie de o valoare adăugată, altfel ne pică. 

Căută pe net vreun liceu în care să se studieze 
instrumentele cu clape. 

— Copiii aceia cred că e o formă tragică de joc. 

În cele din urmă, Robert stătu de vorbă cu studenţi la 
Conservator din Boston şi Chile, ocazie cu care îşi exersă 
„pe viu” cunoştinţele de reţea. 

Sharif se întorsese la Corvallis, dar mai avură câteva 
interviuri. Unele din întrebările tânărului erau mult mai 
inteligente decât se aşteptase Robert după primele lor 
întâlniri. 

În rest, stătea pe net foarte mult, să citească diverse 
articole despre siguranţa sistemelor şi, din când în când, 
să vadă ce se mai întâmplase cu poezia. Ce era arta, acum 


când perfecțiunea de suprafaţă era o realitate? Ei, 
literatura serioasă încă mai era acolo. Nu făcea prea mulţi 
bani, nici chiar cu sistemul de drepturi de autor. Dar mai 
existau încă bărbaţi şi femei care mai puteau face 
cuvintele să cânte, aproape la fel de bine ca Robert pe 
vremuri. Să-i ia naiba! 

Străinul încă nu dăduse niciun semn. Fie îşi pierduse 
interesul, fie îl aştepta pe Robert să se dea învins. E uşor 
să câştigi când adversarul e disperat. Trecuse multă vreme 
de când îi învinsese cineva încăpăţânarea lui Robert Gu... 
până într-o sâmbătă când, în loc să se întâlnească cu Juan, 
luă o maşină şi se duse direct la Universitate. 

Sharif îi ieşi în întâmpinare. 

— Vă mulţumesc că aţi acceptat să ne întâlnim, domnule 
profesor. 

Imaginea luă loc lângă el în maşină, afundându-se pe 
jumătate în pernele banchetei. Zulfi arăta mai neglijent 
decât la întâlnirile recent avute. 

— Aţi fost greu de găsit în ultima vreme. 

— Am considerat că joi am discutat suficient de mult. 

Sharif afişă o expresie îndurerată. 

— Vreo problemă? întrebă Robert mirat. 

— Vai, nu, nu, deloc! Dar, vedeţi dumneavoastră, e 
posibil că în ultima vreme, pe undeva, am neglijat 
securitatea purtabilului meu şi am impresia că e... ăăă... 
puţin virusat. Pun pariu că li se întâmplă tuturor 
utilizatorilor. Am crezut că ţin situaţia sub control, dar 
lucrurile au scăpat din frâu, fiindcă... cum să vă spun, nu 
eu v-am luat interviul joi. N-am fost eu. 

— A-ha! 

Deci Străinul Misterios lucra pe două fronturi: îl trata pe 
Robert cu tăcerea şi, în acelaşi timp, se folosea de 
altcineva ca să-l spioneze. Sharif aşteptă reacţia lui 
Robert, dar, când văzu că nu scoate un cuvânt, se grăbi să 
adauge: 

— Vă rog, domnule profesor, îmi doresc atât de mult să 
continui aceste interviuri! Acum că ştim că am o problemă, 
putem să o ocolim! Vă rog nu mă refuzaţi. 


— Ai putea să-ţi cureţi sistemul. 

— Da, păi, da. Teoretic. L-am mai curăţat o dată când 
eram în primul an la facultate. Fără să vreau, devenisem 
un zombi într-un complot de înşelătorie. Deşi nu fusese 
vina mea, Universitatea din Calcutta m-a obligat să-mi 
incinerez purtabilul. 

Îşi ridică mâinile în sus, ca şi cum s-ar fi rugat la Robert. 

— Niciodată n-am fost bun la backup-uri, deci toată 
isprava m-a costat munca pe un semestru. Vă rog, nu mă 
puneţi să-mi ard iar computerul, acum ar fi şi mai rău, ar fi 
o adevărată tragedie! 

Robert se concentră la drum. Tocmai ieşiseră pe 
autostradă şi se îndreptau spre coastă. Drept înainte 
începeau laboratoarele. Poate Străinul Misterios era şi el 
acolo. Prin comparaţie, măcar în cazul lui Sharif ştia cu 
cine are de-a face. Se întoarse spre tânăr şi îi spuse blând: 

— Bine, domnule Sharif. Continuă, aşa virusat cum eşti. 

Îi veni în minte o amintire veche, de pe vremea când 
administratorii de reţea de la Stanford veşnic îl sâcâiau cu 
ultimele update-uri la antivirusuri. 

— Vom fi mai presus de vandalismul de doi lei, domnule 
Sharif. 

— Adevărat grăit-aţi! Vă mulţumesc din suflet. 

Sharif răsuflă profund uşurat. 

— Şi, mai mult ca oricând, sunt nerăbdător să facem 
aceste interviuri. Am întrebările pe aici pe undeva. 

O scurtă ezitare şi apoi privirea pierdută în timp ce 
schimba vitezele mentale. 

— A, da! Aţi mai lucrat în ultima vreme la completarea 
de la Secretele vârstelor? 

— Nu, răspunse, cam repezit. Dar acum recunoştea 
genul de întrebare pe care un adevărat Zulfi Sharif ar fi 
pus-o, deci îşi îndulci răspunsul cu câteva semiadevăruri. 

— Încă revizuiesc întreaga structură, înţelegi... 

Şi se lansă într-o lungă dizertaţie despre cum, deşi 
poezia guiană este cunoscută prin simplitate, crearea ei 
necesita o planificare extraordinar de minuțioasă. Şi pe 
vremuri obişnuia să spună gogoşi, dar niciodată atât de 


mari şi glazurate ca acum. Sharif le servi fără să clipească. 

— În următoarele săptămâni voi veni la prietenii mei 
vechi, din Bibliotecă, înţelegi? Să mă pun la curent cu 
starea în care se află, hmm, literatura epocii apuse. Eşti 
bine-venit să mă însoţeşti, dacă vrei. Dacă mă urmăreşti cu 
atenţie, vei putea să prinzi câteva din secretele metodei 
mele de lucru şi, pe urmă, voi asculta concluziile tale şi le 
vom discuta împreună. 

— Minunat, extraordinar, vă mulţumesc! aprobă tânărul 
în culmea fericirii. 

Era incredibil ce bine se simţea să aibă pe cineva care 
să-l admire, chiar dacă era genul de admirator insipid de 
care se ferise toată viaţa lui de dinainte. Înseamnă că aşa a 
reuşit bietul Winnie să reziste atâţia ani, folosind cuvinte 
mari şi pompoase, să-i fraierească pe cei şi mai lipsiţi de 
talent decât el. Robert îşi luă privirea de la imaginea lui 
Sharif şi încercă să-şi ascundă zâmbetul care din 
binevoitor risca să devină un rânjet de animal de pradă. Si 
când se deşteaptă Sharif, voi şti că e Străinul. 


Astăzi nu aveau loc demonstraţii la Bibliotecă, dar - 
surpriză - o mulţime de studenţi veniseră în carne şi oase. 
Emoţionant, cum îşi amintea din anii trecuţi, cu biblioteca 
pe post de centru al vieţii intelectuale a Universităţii. Ce 
lucruri bune se petrecuseră în ultima săptămână? Robert 
şi imaginea lui Sharif intrară prin uşile de sticlă şi luară 
liftul până la etajul al şaselea. Interiorul clădirii nu era 
vizibil pentru Robert, chiar cu noile sale talente tehnice. 
OK, între timp putea citi... dar deja ajunseseră la etajul 
cinci. 

Lena --> Juan, Miri, Xiu: <sm> Hei! Nu se mai vede 
nimic! </sm> 
Juan —> Lena, Miri, Xiu: <sm> Etajul şase nu e 
accesibil publicului astăzi. </sm> 
Miri --> Juan, Lena, Xiu: <sm> Poate să-i zic lui Robert 
să-mi dea acces. </sm> 
Sharif rămăsese doar o luminiţă roşie. 
— Nu mai văd nimic. Şi pun pariu că nu mai aud pe 


nimeni în afară de dumneavoastră. 

Robert ezită, apoi îi transferă lui Sharif accesul. Ia să 
vedem ce părere au conspiraţioniştii noştri. 

Winnie şi Carlos Rivera erau aşezaţi lângă peretele de 
sticlă. Tommie era aplecat peste laptopul lui. 

— Ni hào, domnule profesor! zise Rivera. Vă mulţumim 
că aţi venit. 

— Dar nu-s sigur că-l vrem şi pe prietenul tău, zise 
Tommie ridicând nasul din ecran. 

Dar Sharif primi voie de la cine nu se aştepta. 

— Tommie, cred că Sharif ne-ar putea fi de ajutor, spuse 
Winston Blount. 

— Nu mai are cum, replică Tommie. Biblioteca e deja 
tocată. 

— Ce zici? 

Rafturile erau pline de cărţi. Robert făcu un pas în spate 
şi îşi plimbă degetele de-a lungul cotoarelor. 

— Mie mi se par cât se poate de reale. 

— N-ai văzut afişele de la celelalte etaje? 

— Nu, am luat liftul şi nu mă pricep prea bine 
deocamdată să văd prin pereţi. 

— Suntem la ultimul etaj netocat, explică Tommie. După 
cum ne aşteptam, conducerea a aşteptat până s-au liniştit 
lucrurile şi, într-o noapte, au năvălit cu şi mai multe 
tocătoare. Până să ne dezmeticim, deja dăduseră gata 
două etaje. Dar era prea târziu. 

— Fir-ar să fie de treabă! zise Robert aşezându-se pe un 
scaun. Atunci care mai e rostul continuării protestului 
acum? 

— E drept că n-am reuşit să salvăm Biblioteca, de fapt, 
nenorociţii au făcut în aşa fel încât proiectul Biblionet e 
mai popular în rândul studenţilor decât înainte. Dar, 
deocamdată, biblioteca de aici e singura tocată. 

— Duiy danstii tămen xuyao hui diao gitâde twhuguan, 
ylnwei, izbucni Rivera în chineză. 

Ezită o clipă, când văzu că toată lumea îl privea 
nedumerită. 

— M-mă scuzaţi. Spuneam că oricum au nevoie să 


distrugă celelalte biblioteci. Pentru verificarea 
corectitudinii cărţilor în format virtual. Reproducerea 
datelor şi reaşezarea lor e un proiect care va continua, 
tinzând asimptotic spre reproducerea perfectă. 

Robert observă că Tommie urmărea discuţia zâmbind. 

— Deci ai vreun plan secret? 

— Nu spun nimic atât timp cât omul tău e prezent. 

— OK, Tommie, oftă Winnie. Scoate-l de aici. 

Luminiţa roşie a lui Sharif ieşi de după rafturi. 

— E în regulă. Nu vreau să creez prob... 

Şi se stinse. 

— Gata cu el, zise Tommie ridicând ochii din monitor. Şi 
am închis şi etajul, adăugă, arătând spre ledul de deasupra 
laptopului antic. 

Robert îşi aminti de discuţia cu Bob: 

— Şi cu filtrul Armatei cum rămâne? 

— Rămâne bine, Robert, zise Tommie mângâindu-şi 
laptopul. Componente din Paraguay de la mama lor, livrate 
chiar înainte să le închidă fabrica. Acum nu suntem decât 
noi, dacă nu cumva vreunul din voi poartă chiloţei virusaţi. 

— Sau unul dintre noi este informator, zise Tommie 
uitându-se la Robert. 

— Aici nu suntem la Stanford, Winston, oftă Robert. 

Dar dacă Străinul Misterios era vreun băiat cu ochii 
albaştri? Ar fi trebuit să se gândească mai devreme. Dădu 
gândul la spate. 

— Deci care-i planul? 

— Am citit în The Economist, zise Rivera. Huertas 
International n-o duce prea bine cu banii. Dacă lucrurile 
trenează aici, ar putea fi nevoiţi să abandoneze întregul 
proiect. 

Se uită la Robert prin ochelarii groşi în care se vedeau 
pâlpâind imagini. 

— Chiar dacă au distrus aproape toate cărţile de aici? 

— Da. 

Tânărul se aplecă în faţă: 

— Treaba stă în felul următor: Proiectul Biblionet nu 
este doar o captură video a cărţilor din mileniul trecut. Nu 


este doar digitalizare. Merge mai departe decât Google şi 
compania. Huertas intenţionează să combine toată ştiinţa 
clasică într-o singură bază de date, obiectivată situaţional, 
cu o taxă de accesare. 

Bază de date obiectivată situaţional? Termenul era peste 
puterea lui Robert de înţelegere, chiar şi cu noua sa 
pasiune pentru tehnică. Încercă să caute termenul, dar nu 
se întâmplă nimic. Uitase de „zona moartă” a lui Tommie. 

Rivera crezu că Robert încă avea dubii. 

— Pe bune, nici măcar nu sunt atât de multe date pe cât 
s-ar crede. Câţiva petabyţi. Cel mai important este că va fi 
foarte eterogenă în comparaţie cu alte baze de date de 
mărimi similare, din alte aplicaţii. 

— În fine. Şi unde vrei să ajungi? 

Pe furiş observă zâmbetul lui Winnie. Tipul ştia că 
Robert arunca praf în ochii proştilor. 

— Aşadar, continuă Rivera, colecţia Huertas va conţine 
aproape toată ştiinţa lumii până în urmă cu vreo douăzeci 
de ani. Toată corelată şi interconectată. Acesta este şi 
motivul pentru care Huertas dă bani statului California ca 
să-i permită să comită o asemenea atrocitate. Chiar şi 
prima variantă, necizelată, a compilației ar putea fi o mină 
de aur. De la startul proiectului acum şase săptămâni, 
Huertas International are o perioadă de şase luni de 
monopol pe Biblionetul pe care îl fac. Asta înseamnă şase 
luni de acces complet la toate secretele trecutului. Sunt 
sute de întrebări la care o asemenea resursă ar avea 
răspuns: cine a încheiat de fapt Intifada? cine e în spatele 
falsificărilor de artă din Londra? unde s-au dus cu adevărat 
banii din petrol în ultimii ani ai secolului trecut? Unele 
răspunsuri ar stârni doar interesul unor societăţi istorice 
obscure. Dar altele ar putea însemna bani frumoşi. Şi 
Huertas va avea drepturi depline asupra acestui oracol în 
următoarele şase luni. 

— Dar mai întâi trebuie să adune toate datele, interveni 
Winnie. Dacă Huertas pierde câteva săptămâni, vor exista 
sute de organizaţii care vor hotări că ar putea să mai 
aştepte până trece perioada de monopol - când vor putea 


afla şi mai multe răspunsuri, pe gratis. Ba chiar mai rău. 
Chinezii au Informagicul care face British Museum şi 
British Library, folosind echipament mult mai performant 
decât al lui Huertas. Britanicii s-au împotrivit şi mai mult 
decât noi, dar şi la ei începe digitalizarea azi-mâine. Dacă 
Huertas întârzie cu proiectul, el şi chinezii se vor bate care 
să ia primul banii din drepturile de difuzare ale primei 
variante. 

— O adevărată spirală a morţii! chicoti distrat Tommie. 
Întotdeauna fusese fascinat de mecanismele prin care 
lucrurile se dezintegrează. Robert îşi amintea, la incendiile 
care mistuiseră Coasta de Est, în anii şaptezeci, Tommie se 
dusese la faţa locului să ajute cu comunicațiile - dar şi ca 
să privească de aproape dezastrul. 

— Deci, mmm... 

De ce ar vrea Străinul să mă vadă băgat în proiect? 

— Derutat, Robert? râse Blount. 

Pe vremurile când erau amândoi la Stanford, Winnie n- 
ar fi îndrăznit să-i râdă în faţă, cel puţin nu după primul 
an. Dar acum Robert nu avea niciun chef să-l pună la 
punct. Deci îi răspunse calm: 

— Da, sunt complet în ceaţă. 

Blount rămase nedumerit, crezând că e vorba de una din 
capcanele lui Robert. 

— Ideea este că noi vrem să-l sabotăm cât mai mult pe 
Huertas şi programul lui. Pe cale legală n-am reuşit să 
facem nimic, deci orice am face să întârziem duşmanul va 
trebui să fie pe căi lăturalnice. Înţelegi? 

— Da, suntem de-a dreptul nişte conspiratori. 

— Şi conspirația în sine e o infracţiune, remarcă Rivera. 

— Aşa şi? râse Tommie. Tocmai le-am tăiat ălora de la 
Armată accesul aici! E un atentat la siguranţa naţională. 

— Nu mă interesează dacă comitem înaltă trădare! zise 
Robert. Dacă pot să-mi iau înapoi poeziile... Adică, ştiţi cât 
iubesc eu cărţile. 

Ceilalţi aprobară din cap. 

— Deci care e planul? 

Blount îi făcu semn lui Tommie. 


— Îţi mai aduci aminte de escapadele noastre 
subterane? începu el. 

— Pe vremea studenţiei? Da, erau distractive... la modul 
tâmpit. 

Tommie rânji cu gura până la urechi. 

— Vrei să-mi spui că tunelurile de aerisire încă mai sunt 
în stare de funcţionare? 

— Dap. În anii nouăzeci, au ieşit din modă. Noile clădiri 
construite n-au fost conectate la reţea. Dar după câţiva 
ani, oamenii au vrut canale rapide de comunicaţii şi 
laboratoarele au avut nevoie să construiască coridoare 
pentru transportul  specimenelor. Oamenii aveau o 
grămadă de bani. 

— Acum au şi mai mulţi, adăugă Carlos. 

— În zilele noastre, „căile de aerisire” nu mai sunt 
pentru cablurile de curent sau aer condiţionat. Acum sunt 
adevărate pasaje secrete, pe sub întregul oraş. Am auzit 
un zvon că merg până sub ocean, deşi naiba ştie ce caută 
până acolo. Dacă o iei spre est, poţi intra în fiecare din 
laboratoarele bio. 

Deodată, Robert înţelese de ce Străinul Misterios era 
interesat să afle de planurile Conjuraţiei bătrânilor. 

— Şi ce au tunelurile de aerisire de-a face cu proiectul 
Biblionet, Tommie? întrebă cu glas tare. 

— A! Păi, ştii că Max Huertas a făcut avere din 
biotehnică. Deţine câteva din cele mai mari laboratoare din 
America de Nord - inclusiv cel de la câteva sute de metri 
de noi. A luat programul folosit la genomi, l-a modificat şi a 
creat programul Biblionet! Şi acum ţine toată tocătura 
depozitată în nişte seifuri sub laboratoarele din nordul 
campusului. 

— Şi? 

— Şi încă n-a terminat cu cărţile! Tocatul i-a furnizat 
destule imagini, dar treaba încă nu e finalizată. Va trebui 
să re şi rerescaneze acolo unde nu s-a reuşit din prima. 
Acuma, dacă n-ar fi fost presat de termenul-limită, ar fi 
stat cu mâinile în sân până când următoarea bibliotecă 
ajunge numai confetti şi se foloseşte de datele lor pentru a- 


şi verifica materialul. Dar e în criză de timp. 

— Depozitul respectiv e şi el inclus în propaganda lui 
Huertas, interveni Winnie. Când vor termina rescanările, 
maculatura respectivă cică „va fi pusă bine la păstrare în 
seifurile companie, pentru arheologii viitoarelor generaţii”. 
Unii chiar au înghiţit-o! 

— De fapt, interveni Rivera, există un sâmbure de 
adevăr în promisiunea lui. Hârtia va rezista mai bine în 
depozit la el, la temperatură şi umiditate controlată, decât 
pe rafturile bibliotecii. 

Dar Winnie îi tăie ideea: 

— Important este că respectivele cărţi au fost distruse şi 
Huertas va distruge şi mai multe dacă nu îl opreşte cineva. 
Planul nostru este - şi se uită împrejur, parcă realizând că 
e pe cale să facă pasul în lumea criminalilor - să intrăm în 
tunelurile de aerisire şi să spargem seifurile. Tommie are o 
idee despre cum să facem bucăţile de hârtie ilizibile. 

— Poftim? Ne  împotrivim distrugerii bibliotecii 
distrugând şi ce-a mai rămas din ea? 

— Doar temporar! sări Tommie. Am descoperit un lipici 
care se şpreiază! Dacă şpreiem hârtiile, ele se vor lipi una 
de alta şi vor fi ca un bloc enorm de plăci din fibre 
lemnoase! Dar, după câteva luni lipiciul se evaporă. 

— Deci nu va fi dăunător, aprobă şi Rivera. N-aş fi aici 
dacă era vorba de distrugerea completă a cărţilor. Schema 
lui Huertas este de o brutalitate fără rost, din lăcomie, şi 
vrea să termine totul într-un timp foarte scurt, deşi, dacă s- 
ar fi făcut în paşi mărunți, ar fi fost la fel de bine. Poate 
reuşim să-l întârziem suficient de mult, cât să aibă timp 
companiile de digitalizare a cărţilor să-l ajungă din urmă - 
şi nu va mai fi nevoie de distrugerea altor biblioteci. 

Robert se lăsă pe spate şi se prefăcu a cântări spusele 
lor. 

— Chinezii au de gând să toace Biblioteca Britanică, asta 
vreţi să spuneţi? 

— Da, şi au de gând să termine şi muzeul, oftă Rivera. 
Dar Uniunea Europeană caută un motiv să-i oprească. 
Dacă facem în aşa fel încât Huertas să dea prost... 


— Înţeleg, zise Robert gânditor, evitând să dea ochii cu 
Winnie. Blount era suficient de paranoic să-l suspecteze de 
ceva. 

— Planul e destul de slăbuţ... dar tot e mai bun decât 
nimic. Mă bag. 

— Bravo, prietene! exclamă Tommie fericit. 

Robert se uită în cele din urmă la Blount: 

— Întrebarea este, de ce aveţi nevoie de mine? 

Blount rânji: 

— Ne mai dai câte o mână de ajutor, te mai trimitem pe 
ici, pe colo... 

— Nu, adevărul este că nici prin cap nu ne trecea să 
facem aşa ceva înainte de a apărea tu, zise Tommie. 

— Eu? De ce? 

— Ha! Ia gândeşte-te: să intri pe ascuns în tunelurile de 
aerisire, să mergi vreo doi kilometri până la unul din cel 
mai bine păzite laboratoare biologice din lume. Să zicem 
că fac eu ce fac şi intrăm neobservaţi. Dar putem să ne 
plimbăm pe acolo fără să ne vadă nimeni? În niciun caz. 
Asta funcţionează numai în Star Trek, unde sistemul de 
ventilaţie e făcut special să permită accesul proştilor, ca să 
fie cu aventură. Dar în lumea reală, cu sistem de pază real, 
e imposibil. 

— Am înţeles. Dar tot nu răspunde la „de ce eu?” 

— Ce face? A! Ajung şi acolo! În orice caz, după ce 
planul nostru cu protestele a cam picat, am început să fac 
săpături în legătură cu laboratoarele. Motoare de căutare, 
ştiri, chaturi, grupuri de discuţie, peste tot m-am băgat. 
Cel mai greu a fost să fiu cât mai discret să nu mă miroasă 
securiştii. A durat mai mult decât credeam, dar în cele din 
urmă mi-am făcut o idee despre sistemul de protecţie a 
laboratoarelor. E tipic pentru un stabiliment important 
pentru siguranţa naţională. Treabă serioasă, dar greoaie. 
Sistemul e automat, accesul se face pe bază de parolă şi 
amprentă. Amprentarea este simplă biometrie utilizată de 
unii ofiţeri din unele servicii secrete. Şi ghici pe cine am 
găsit pe listă? 

— Pe fiu-meu. 


— Nu chiar. Pe nora ta. 

Alice. 

— E ridicol. Noră-mea e nu ştiu ce expert în relaţii 
american o-asiatice. 

Când nu e cât pe ce s-o ia razna. Apoi se gândi la 
Străinul Misterios. 

— Prea se leagă toate. 

— De când eşti tu expert în securitate, Robert? întrebă 
Winnie. 

Ar trebui să-mi ţin gura. Mergem în direcţia bună! 

Dar îşi pierduse abilitatea de-a manevra oamenii din 
cuvinte şi bolborosi: 

— Să nu-mi spui mie că ai găsit informaţiile respective 
doar din Google. 

Tommie clătină din cap, dar în ochii lui se putea citi 
mila. 

— Lumea s-a schimbat, Robert. Astăzi, găsesc 
răspunsuri pe care îmi era imposibil să le obţin acum 
douăzeci de ani. O sută de mii de oameni din întreaga lume 
mi-au dat o mână de ajutor, în unele locuri am primit 
informații importante din surse anonime. În cel mai rău 
caz, informațiile mele ar putea fi false. Dezinformarea este 
la putere astăzi. Chiar dacă minciunile nu sunt 
intenționate, există tot felul de grupuri de fantezişti care 
învârt realitatea cum li se pune lor pata. Dar dacă am fost 
păcăliţi, a fost o conspirație mondială, fiindcă informaţiile 
mele au venit din mai multe locuri. 

— Aha. 

Robert păru impresionat. De fapt, era pe bune 
impresionat, poate Străinul Misterios chiar era un barosan. 


Mai stătură de vorbă încă jumătate de oră, dar nimic 
concret, cum ar fi trădarea la care se aşteptau, din partea 
lui Robert. Tommie le dădu alte sarcini: aveau nevoie de 
câteva parole de acces în sistemul Universităţii şi de nişte 
simulatoare de voce. Intrările în tuneluri erau acum 
încastrate în beton. Nu mai existau căi de acces la nivelul 
solului, ca acum cincizeci de ani. Şi mai era o problemă şi 


cu „şpreiul de lipit” al lui Tommie. 

— Lipiciul? întrebă Tommie cu un aer vag jenat, încă nu 
există, dar este aproape inventat. 

Tommie prezentase conceptul pe un forum de grădinărit 
şi peisagistică. Societatea gardurilor vii din Japonia lucra 
chiar în acest moment în colaborare cu unii biologi 
argentinieni pentru perfecţionarea sistemului de aerosoli. 
Produsul ar trebui să fie terminat în mai puţin de două 
săptămâni şi avea să fie prezentat în premieră la un curs 
de îngrijire a plantelor în Tokyo. Un litru de mostră avea 
să-i fie trimis lui Tommie. Se uită la Robert care rămăsese 
cu gura căscată: 

— Hei, aşa se face treaba în ziua de azi. 

Trecuse deja de ora trei după-amiază. Umbra Bibliotecii 
se întindea acum mult înspre est, înghițind clădirile 
dimprejur. Cei patru conspiratori terminaseră şedinţa. 
Tommie se ridică în picioare. 

— Putem s-o facem! Şi e probabil ca nici măcar să nu ne 
prindă. Dar dacă ne prind, ce? Ar fi ca pe vremuri! 

Carlos Rivera se ridică ceva mai greu. 

— Şi nu facem nimănui niciun rău. 

— Gata, domnilor, ridic interdicţia, zise Tommie, tastă 
câteva secunde şi îşi stinse laptopul. 

Se lăsă tăcerea, încă nu ştiau ce să spună realizând că 
sunt probabil ascultați. 

— Păi, bine. Rivera se uită la Robert. Vreţi să vedeţi cu 
ce am... cu ce a înlocuit Biblioteca rafturile goale? 

— Adică propaganda la care se referea Tommie? 

— Da, zise Rivera zâmbind şters. Într-un fel, e foarte 
frumos. Dacă ar fi fost făcut mai cu uşorul, aş fi susţinut 
proiectul din toată inima. 

Îi conduse în jurul etajului prin spatele lifturilor. 

— Intrarea dinspre scări e cea mai frumoasă. 

Winnie Blount scăpă o grimasă, dar Robert băgă de 
seamă că venea după ei. 

Casa scărilor era slab luminată. Cu ochiul liber, zidurile 
erau din beton, cu nervurile argintii pe care le observase şi 
pe pereţii exteriori. Când păşi pragul uşilor, viziunea lui 


Robert comută pe o variantă îmbunătăţită: acum lumina 
venea de la torţele pe gaz prinse în suporţi de-a lungul 
pereţilor. Tencuiala gri nu se mai vedea, acum zidurile 
erau construite din bucăţi mari de piatră pătrate, cioplite 
cât să se îmbine perfect cu doar o urmă de mortar. Robert 
întinse mâna să atingă peretele, dar şi-o trase înapoi când 
simţi atingerea umedă şi rece a zidului murdar! Rivera 
începu să râdă. 

— Dezamăgitor, corect? 

Când simţurile contraziceau iluzia vizuală. 

— Da. Robert îşi lăsă palmele să alunece deasupra 
blocurilor de piatră, acoperiţi în unele locuri cu muşchi. 

— Conducerea facultăţii a fost foarte inteligentă aici. I-a 
implicat pe cei din comunitatea designerilor de fantezii 
virtuale şi i-a încurajat să instaleze graffitti cu senzori 
tactili. Unele instalaţii sunt impresionante chiar şi fără 
filtre vizuale. 

Coborâră două rânduri de scări. Trebuie să fi ajuns la 
intrarea de la etajul al cincilea. Uşa era din lemn masiv 
sculptat, radiind întunecat în lumina torţelor. Rivera trase 
de mânerul de fier şi uşa de aproape trei metri înălţime se 
dădu în lături. Lumina din cameră era de un violet actinic, 
alternând de la abia vizibilă până la orbitoare. Se auzeau 
pocnituri uşoare. Rivera îşi băgă capul prin uşă şi intonă 
ceva ininteligibil. Lumina deveni mai normală şi singurele 
sunete care se mai auzeau erau glasuri vorbind în şoaptă. 

— E OK, haidem înăuntru. 

Robert păşi prin uşa întredeschisă şi aruncă o privire 
înăuntru. Încăperea nu era de la etajul al cincilea al 
Bibliotecii Geisel de pe planeta Pământ. Într-adevăr, 
existau cărţi, dar erau supradimensionate, aşezate pe 
rafturi de lemn care se întindeau pe rânduri nesfârşite pe 
orizontală şi pe verticală. Robert îşi lăsă capul pe spate. 
Lumina violetă mergea şi ea până sus, de-a lungul 
rafturilor. Erau ca acele păduri fractali de pe vremuri. Cu 
coada ochiului vedea alte rânduri de cărţi, minuscule din 
cauza distanţei. 

Oaaa! Era să cadă pe spate, dacă nu l-ar fi sprijinit 


Tommie. 

— Fain, nu-i aşa? întrebă Parker. Mai că mi-aş dori să fi 
avut un purtabil la mine. 

— D-da! 

Robert se sprijini de un raft de lângă el. Era făcut dintr-o 
scândură groasă, solidă, din lemn adevărat. Işi lăsă 
privirea în jos, la podea, şi se uită de-a lungul aleii. Poteca 
printre rafturi şerpuia încolăcit şi nu se termina la peretele 
extern real care trebuie să fi fost acolo la cinci, zece metri. 
Insă, acolo unde ar fi trebuit să fie geamurile, se vedea o 
scară din lemn care cobora abrupt. Genul acela de scări 
şubrede parcă făcute ad hoc, care îl fermecaseră mereu pe 
Robert în vechile anticariate. Dincolo de scări, rafturile 
păreau înclinate, de parcă gravitația în cealaltă cameră 
funcţiona în alt sens. 

— In ce fel de loc suntem? 

Cei trei rămaseră tăcuţi o clipă. Robert observă că 
păreau să poarte un fel armură închisă la culoare. 
Costumaţia lui Rivera avea un fel de însemn complicat. Şi 
aducea dubios de mult cu un tricou şi nişte bermude făcute 
din zale. 

— Nu v-aţi prins încă? întrebă Rivera într-un final. 
Dumneavoastră trei sunteţi Cavaleri păzitori, iar eu sunt 
un  Bibliotecar războinic. E totul luat din Știința 
primejdioasă a lui Jerzy Hacek. 

Blount aprobă din cap şi se întoarse către Robert: 

— N-ai citit în viaţa ta ceva de Hacek, este? 

Robert îşi amintea vag de Hacek din perioada în care el 
se retrăsese. Pufni: 

— Eu am citit lucrările importante. 

Merseră încet de-a lungul aleii principale. Se mai vedeau 
şi alei secundare, care nu duceau doar în stânga sau în 
dreapta, dar şi în sus şi jos. Dintr-unele se auzeau sâsâituri 
ca de şerpi, în altele, zări alţi „Cavaleri păzitori”, cocoşaţi 
peste mese acoperite cu stive de cărţi şi pergamente; 
chipurile le erau luminate de paginile cărţilor deschise. 
Erau, într-adevăr, manuscrise luminate. Robert se opri să 
arunce o privire mai de aproape. Cuvintele erau în 


engleză, printate cu caractere gotice vechi. Cartea părea a 
fi un fel de manual de economie. Unul din cititori, o femeie 
tânără cu sprâncene stufoase, îi examină scurt şi gesticulă 
în aer. De sus dintre rafturi se auzi o bufnitură şi un volum 
uriaş îmbrăcat în piele se văzu alunecând la vale. Robert 
sări în spate, gata să-l dea jos pe Tommie. Dar blocul gros 
de un metru căzu până în dreptul fetei, unde rămase 
suspendat în aer, iar paginile se deschiseră de unele 
singure. 

Of! Robert făcu câţiva paşi în faţă. 

— Am înţeles. Aici sunt digitalizările cărţilor care au fost 
distruse până acum. 

— Prima variantă de digitalizare, spuse Blount. Care le-a 
adus tâmpiţilor din conducere mai multă publicitate decât 
visau ei. Toată lumea a sărit să laude programul 
„inteligent şi drăguţ”. Săptămâna viitoare ne toacă etajul 
şase. 

Rivera îi conduse spre ieşire, către scările de lemn. 

— Nu toată lumea e mulţumită. Fundaţia Geisel, 
doctorul Seuss, n-a fost de acord cu proiectul Universităţii. 

— Bravo lor! Blount lovi cu piciorul în raftul de lângă el. 
Dacă e aşa, studenţii noştri ar putea la fel de bine să se 
ducă în Parcul Piramidei! 

Robert gesticulă cum era obişnuit pentru a scoate 
filtrele, dar nimic nu se schimbă, aceeaşi lumină purpurie 
şi manuscrisele vechi îmbrăcate în piele. Tastă direct 
comanda în computer. Nimic. 

— Am rămas agăţat cu vederea de aici. 

— Aşa e. Nu poţi vedea ce e aici în realitate, decât dacă 
îţi scoţi lentilele sau suni la Urgenţe. Încă un motiv pentru 
care nu port Epiphany. Tommie îşi flutura laptopul ca pe 
un talisman. Pot vedea iluzii, dar numai când vreau eu! 

Bătrânelul o luă pe o altă alee, ba împungând cu degetul 
într-o carte care zăcea pe jos, ba intrând peste oameni în 
alcovuri să vadă ce citesc. 

— Locul ăsta e super cool! 

Când ajunseră la scările de lemn, Rivera se întoarse la 
ei: 


— Atenţie la scări, sunt periculoase. 

Pe la jumătatea coborâşului, treptele erau înclinate şi 
perspectiva era strâmbă. Winnie păşi primul, după o scurtă 
ezitare. 

— Am mai făcut asta înainte, mormăi, mai mult ca 
pentru sine. Pot s-o fac. 

Păşi în faţă, poticnindu-se, apoi stătu drept, dar 
celorlalţi le părea că stă înclinat. Când Robert ajunse în 
prag, închise ochii. Epiphany-ul era setat să închidă orice 
iluzie când avea ochii închişi. Deci era pe moment imun la 
trucul vizual. Făcu un pas în faţă şi... nu era nicio 
înclinare, doar o simplă curbă! 

Tommie apăru imediat în spatele lui, cu un zâmbet larg 
pe faţă. 

— Bun venit în aripa Escher! Scările astea vor face 
furori! 

La capătul scărilor era o altă întorsătură de nouăzeci de 
grade în spaţiu. Parker se întoarse la ei: 

— OK, acum mergem înapoi în centrul clădirii, dar vom 
continua să avem iluzia că rătăcim printre şiruri 
interminabile de cărţi. 

Cărţi în spate, în faţă, de o parte şi de alta. Cărţi 
deasupra, ca hornurile caselor pierzându-se în lumina 
purpurie. Cărţi chiar şi sub ei, unde scări şubrede păreau 
să coboare în adâncuri. Dacă Robert se uita la ele 
întorcând capul într-o parte, titlurile de pe coperte şi 
cotoare străluceau în întuneric, un albastru închis aproape 
invizibil, dar foarte clar, cu tipăritura specifică Bibliotecii 
Parlamentului. Cărţile astea erau fantomele sau, mai bine 
zis, avatarurile cărţilor distruse. 

Scoteau sunete, oftau, mormăiau, se văietau, şopteau. 
Conspirau. Pe unele alei îndepărtate, câteva cărţi erau în 
lanţuri. 

— Atenţie la Capitalul lui Marx, zise Rivera. 

Robert zări unul din tomuri - de data asta, cuvântul se 
potriveşte! - încercând să rupă lanţurile, zdrăngănind 
inelele prinse în perete cu nişte cuie imense. 

— Da, Știința primejdioasă tânjeşte după libertate. 


Unele cărţi probabil erau reale, ca să păstreze senzaţia 
studenţilor că pun mâna pe o pagină. Câţiva studenţi într- 
un colţ se apucaseră să bage cărţile unele în altele. Se 
dădură un pas în spate şi textele se amestecară într-o orgie 
de litere şi pagini. 

— Asta o fi o sinteză bibliografică? 

Rivera îi urmări privirea. 

— Ăă, da. A început ca o poantă pe care a făcut-o 
domnul decan Blount, ca să nu-i îndepărteze pe studenţi de 
Bibliotecă după ce se termină proiectul. Noi le povestim 
despre cărţi ca despre nişte fiinţe aproape vii, care slujesc 
şi farmecă pe cei care le citesc. Terry Pratchett şi apoi 
Jerzy Hacek s-au jucat cu tema asta ani întregi. Dar noi nu 
le-am apreciat la adevărata lor valoare. Câţiva oameni din 
cercurile de exegeţi ai lui Hacek ne ajută în proiect. Orice 
acţiune de la nivelul bazei de date are corespondent aici, la 
fel ca în povestirile cu Bibliotecarii războinici ale lui 
Hacek. Cei mai mulţi utilizatori consideră că proiectul e 
mai bun decât celelalte programe clasice de referinţă. 

Winnie se întoarse spre ei. Se îndepărtase între timp şi 
părea mai mic, parcă se vedea prin lentila unui telescop, 
de la mare distanţă. Dădu din mână, dezgustat. 

— Asta-i trădare, Carlos. Bibliotecarii tăi n-au fost de 
acord cu distrugerea cărţilor, dar uite ce-aţi făcut. Copiii 
îşi vor pierde orice urmă de respect faţă de tezaurul scris 
al omenirii. 

— Copiii de mult nu mai au niciun respect, Winnie, glumi 
în şoaptă Tommie Parker de undeva din spatele lui Robert. 

Rivera se uita în pământ. 

— Îmi pare rău, domnule decan. Tocatul reprezintă răul, 
nu digitalizarea. Dar, pentru prima dată în viaţa lor, 
studenţii noştri au acces la cunoştinţele din mileniul 
trecut. 

Arătă cu mâna spre studenţii din capătul aleii. 

— Şi nu doar de aici. Poţi accesa Biblioteca şi de pe net, 
mai puţin simulatoarele de realitate. Huertas permite 
accesul limitat fără plată, chiar şi în perioada de monopol. 
Aici e doar o primă fază a reconstituirii, dar am avut mai 


multe accesări pe secţia premilenium în ultima săptămână 
decât în ultimii patru ani. Şi majoritatea au fost de la 
facultate! 

— Nişte ipocriţi nenorociţi! izbucni Winnie. 

Robert se uită către studenţii din alcov. Orgia cărţilor se 
încheiase şi volumele pluteau acum în aer, deasupra 
capetelor lor, şi paginile cântau cu voci subţiri înspre 
cărţile rămase încă nedeschise. Metaforă întrupată. 

Se întoarseră şi se îndreptară spre scările interioare, pe 
unde veniseră, dar drumul îi păru acum de câteva ori mai 
lung. Scările înclinate îi scoseseră probabil undeva în 
mijlocul etajului al patrulea. În cele din urmă ajunseră în 
dreptul uşilor înalte pe care intraseră. După tot ce 
văzuseră în bibliotecă, uşile păreau chiar normale. Chiar şi 
podeaua părea solidă şi banală. Când deodată o simţi 
săltându-i sub picioare. 

— Ce nai... 

Robert se împiedică şi se izbi cu spatele de perete. Se 
auziră cărţile mişcându-se în rafturi şi îşi aminti că unele 
erau reale şi la fel de grele pe cât păreau. Fulgerele 
străpungeau aerul lăsând în urma lor arcuri violete. Rivera 
urlă ceva în chineză despre un cutremur fals. Orice ar fi 
fost, clătinatul era real. De dedesubt veni un vuiet şi lilieci 
zburară înainte şi înapoi. În cele din urmă, clătinatul îşi 
reduse din intensitate şi încetă. Podeaua şi pereţii erau 
nemişcaţi şi rezistenți ca pe vremea studenţiei lui Robert. 

Tommie se ridică în picioare şi îi întinse o mână lui 
Winston Blount. 

— Totul e în regulă? 

Blount dădu din cap automat, prea zdruncinat ca să fie 
sarcastic. 

— Niciodată n-a făcut, zise Tommie. 

Carlos dădu din cap. 

— Aiyay duibugiy wo gang xiang qildi tămen jintiăn Shi 
xIn ddngxây zise el ceva legat de experimentarea unei 
scheme noi. 

— Hei, amice, vorbeşti în chineză, râse Tommie bătându- 
l pe umăr. 


Rivera rămase tăcut, apoi răspunse tot în chineză, dar 
mai tare şi mai rapid. 

— E în regulă, Carlos, nu-ţi face probleme. 

Tommie îl conduse pe tânăr spre scări, Rivera tot 
vorbind, din ce în ce mai panicat, repetând Wo zâi shuo 
ytngyu ma? Sht yângyu ma? Vorbesc engleză? E engleză? 

— Continuă să mergi, Carlos, totul va fi bine. 

Robert şi Winnie veneau în urmă. Blount clipea din ochi 
în felul lui exagerat, căutând ceva. 

— Ha! izbucni. Tâmpiţii au pus servo-stabilizatoarele să 
zguduie clădirea. Uite. 

Şi, minune, Robert văzu, în sfârşit după atâtea lecţii de 
exersat „văzutul”. 

— A-ha! 

Biblioteca Geisel era una dintre clădirile care nu 
fuseseră înlocuite după cutremurul de la Rose Canyon. Dar 
îi băgaseră un mecanism de stabilizare în structura de 
rezistenţă. 

— Deci administratorul de reţea s-a gândit să adauge 
nişte realism în sala de lectură... 

— Putea să ne omoare, zise Blount. 

Erau la etajul al treilea. Din partea opusă venea un grup 
de studenţi; sau, cel puţin, aşa bănuia Robert, că sunt 
studenţi, din moment ce erau foarte bine dispuşi şi 
majoritatea aveau avataruri cu monştri. Cele două grupuri 
trecură unul pe lângă celălalt, cei bătrâni muţi până când 
studenţii dispărură din raza vizuală. 

— Carlos, ce declanşează zgâlţâiala respectivă? întrebă 
Tommie. 

Rivera se agita în faţa unui dulap de arme construit în 
zid. 

— Tot nu vorbesc engleza? tipa din ce în ce mai tare. A, 
ba da! Slavă cerului! Visez de multe ori că rămân blocat! 

Făcu câţiva paşi aproape plângând de uşurare. Apoi 
începu să turuie: 

— Da, da, am înţeles întrebarea: nu ştiu ce declanşează 
cutremurul. Am fost la o şedinţă în care s-a hotărât să se 
folosească sistemul de stabilitate din când în când. 


Cutremurul - am zis noi - să se declanşeze de fiecare dată 
când cineva încearcă să „deschidă” vreo carte care conţine 
cunoştinţe pe care lumea nu are voie să le afle. Trebuia să 
fie ca o glumă, doar că s-a dovedit o glumă proastă. In 
plus, şefa noastră nu vrea să renunţe la idee. E şi mare 
mahăr în clubul lui Hacek, vrea să implementeze metodele 
de pedepsire a utilizatorilor care încalcă regulile luate din 
cărţile lui Hacek. 

Lui Tommie îi dispăru îngrijorarea fiind înlocuită cu o 
curiozitate tehnică: 

— Vorbeşti serios? Gropile pocăinţei? 

La parter, intrară în holul principal al Bibliotecii. Cu o 
oră în urmă, Robert şi Sharif intraseră tot pe aici să ia 
liftul, dar Robert abia observase spaţiul larg, curat şi 
mochetat, în centrul căruia trona statuia lui Theodor Seuss 
Geisel. În sfârşit un loc normal. leşiră din clădire pe uşile 
de sticlă şi păşiră în soarele după-amiezii. 

Winnie se întoarse şi aruncă o privire în sus mamutului 
ameninţător din spate. 

— Au transformat locul ăsta într-un pericol pentru 
sănătatea oamenilor! Cutremurul a fost ceva... Eşti OK, 
Carlos? 

— Da, zise  bibliotecarul  gesticulând din mâini, 
câteodată, blocajele mele seamănă cu o criză de epilepsie. 

Îşi şterse faţa, udă de sudoare. 

— Oho, asta a fost mai serioasă decât de obicei. 

— Ar trebui să consulţi un doctor. 

— Asta fac. Vedeţi? 

Deasupra capului îi apărură câteva steguleţe cu cruce 
roşie. 

— Am dat alarma când eram pe scări. La ora actuală e 
cel puţin un doctor cu ochii pe mine. 

Stătu o clipă nemişcat, ascultând ceva. 

— Mă cheamă la spital. Să-mi facă tomografie la cap ori 
ceva de genul ăsta. Ne vedem data viitoare. Staţi calmi, 
domnilor, nu e nimic serios, îi linişti când le văzu 
îngrijorarea cu care îl priveau. 

— Vin şi eu cu tine, zise Tommie. 


— OK, dar să nu vorbiţi, că acum mă pregătesc pentru 
tomograf. 

O luară spre ieşirea din campus. Robert şi Winnie îi 
urmăriră cu privirea până dispărură. Blount vorbi primul, 
cu o neobişnuită şovăială în glas. 

— Poate n-ar fi trebuit să-i scot ochii cu treaba cu 
Hacek... 

— O să fie OK? 

— Probabil că da. De fiecare dată când un veteran are o 
criză, Asociaţia veteranilor dă prost în ziare. Deci o să aibă 
grijă de el. 

Robert  derulă momentele în care Rivera vorbise 
păsăreşte. Normal, nu scotea decât interjecţii, ca un fel de 
tic verbal. Dacă ar fi fost în spaniolă, nici nu s-ar fi 
observat. Dar acum... 

— Care e problema lui, Winnie? 

Privirea lui Blount era absentă. 

— Carlos e un SLC, zise ridicând din umeri. 

— Ce-i aia un SLC? 

— Ce? Vai de capul tău, Gu, eşti în urmă rău! 

Aruncă o privire în jur. 

— OK, OK! 

Apoi se întoarse către Robert cu un zâmbet forţat. 

— Scuze, Robert. SLC e uşor de găsit, sunt forumuri, 
grupuri de discuţii, informaţii gârlă. Dar cel mai important 
e să nu uităm de misiunea noastră! Âăă... pentru Carlos, 
adică. Succesul ei depinde de tine. 

— Dar despre ce misiune vorbim? Ce... 

— Încă e în studiu, îl întrerupse Winnie. Îți vom 
transmite detaliile cât de curând. 


În drum spre casă, Robert căută „SLC” şi găsi milioane 
de rezultate, pe site-uri de medicină, de armată, de 
medicamente. Din lista de surse, îşi alese explicaţiile 
furnizate de cei de la Siguranţa globală, care erau cei mai 
„respectabili disidenţi”. 

SLC, „specializare la comandă” (sau „specialist-la- 
comandă” când se referă la victima procedurii). Un 


tratament care combină terapia tradiţională cu expunerea 
intensă la date, capabil să însereze o cantitate mare de 
deprinderi şi cunoştinţe în mai puţin de 100 de ore. Cel 
mai cunoscut pentru utilizarea lui cu efecte tragice în 
<link> Conflictul americano-asiatic </link>, când 100 000 
de militari americani au fost învăţaţi chineza, cantoneza... 

O listă întreagă de alte specializări despre care Robert 
nu auzise în viaţa lui. În mai puţin de trei luni, americanii 
şi-au rezolvat problema de limbă. Dar au urmat efectele 
secundare: 

„„„această forţare a fost utilă pe teatrul de operaţii, însă 
victimele au început să apară chiar înainte de sfârşitul 
războiului. 

Robert Gu - şi probabil orice elev sau student - visase la 
o metodă rapidă de învăţare. Rusă, latină, chineză, 
spaniolă peste noapte şi fără niciun efort! Dar ai grijă ce-ţi 
doreşti... Citi secţiunea cu efectele secundare: Studiul unei 
limbi sau al unui domeniu de specialitate transformă 
individul. Acumularea de cunoştinţe şi deprinderi în mod 
forţat pe un termen foarte scurt poate distorsiona fondul 
unei personalităţi. Foarte puţini SLC-işti scăpaseră fără 
sechele. În unele cazuri, aceşti indivizi făceau şi o a doua, 
chiar şi o a treia specializare până când simțeau efectele 
negative. Procesul de respingere era ca un fel de război 
intern între noile concepte şi cele vechi şi se manifesta 
prin crize de pierdere a cunoştinţei şi halucinaţii. In cele 
mai multe cazuri, SLC-istul rămânea blocat într-o stare de 
ignoranță limitată la deprinderile ultimei specializări... 
Una din moştenirile războiului erau aceşti veterani 
specializaţi la minut. Bietul Carlos. 

Și ce anume imi promite mie Străinul Misterios? Astăzi 
fusese fără îndoială una din acele zile în care descoperirile 
ştiinţei te şochează. Robert cobori geamul portierei şi se 
lăsă mângâiat de briză. De o parte şi de alta a şoselei erau 
cartiere întregi, majoritatea construite pe la jumătatea 
secolului douăzeci, cu excepţia câtorva case mai 
dărăpănate şi a mall-urilor care arătau ca nişte depozite de 
materiale. În mod ciudat, acelea erau magazine de- 


adevăratelea, chiar şi în această lume supratehnologizată. 
Chiar făcuse cumpărături în câteva din ele. Unele chiar 
erau construite solid. Magazine „pentru cei cu suflet 
bătrân” era sloganul lor, care, în anii 2000, cu siguranţă ar 
fi stârnit valuri de indignare. 

Robert ascunse misterele şi frica într-un colţ al minţii şi 
începu să se joace cu computerul. Ja sa vedem cel mai 
simplu filtru. Şi făcu gestul cu care deja se familiarizase. 
Până aici, totul bine. Vedea inscripţiile simple: totul, chiar 
şi florile de pe marginea şoselei, aveau un cod numeric 
deasupra. Un alt gest al mâinii şi vedea exact obiectele pe 
lângă care trecea - sau mai bine zis proprietarii 
respectivelor obiecte voiau ca el să vadă. Pe mail erau 
panouri publicitare - din alea vechi, ca să-l încânte pe 
Robert, pe care-l ghiciseră că era un moşneag. Dar nu mai 
vedea spamurile care îl invadaseră în primele zile când 
purtase Epiphany, poate, în sfârşit, învățase să le 
oprească. 

Robert se întoarse de la geam şi exploră alte locuri mai 
de departe. Hărţi colorate îi apărură în faţa ochilor. Locuri 
de foarte departe geografic, pe care le vedea separat de 
peisajul dimprejur. Era ca cyber-space-ul din anii '80, '90. 
În cele din urmă alese „locuri publice din zonă”. Aşa. Doar 
două sute de mii de locuri publice în această parte a San 
Diegoului. Alese la întâmplare. Prin parbriz, se zăreau 
dealurile micşorate sub cartiere întregi de case. Şoseaua 
avea trei benzi şi maşinile păreau din anii '60. Observă 
eticheta de pe ştergătorul de parbriz al maşinii (acum un 
Ford Falcon): „Societatea istorică San Diego.” încet, Incet, 
reconstruiau tot trecutul. Pachete întregi din secolul 
douăzeci erau disponibile pentru cei care doreau să 
trăiască în vremuri mai simple. 

Robert aproape se pierdu în atmosferă. Era atât de 
aproape de anii lui de studenţie. Era atât de... 
reconfortant. li trecu prin minte că aceşti fani ai istoriei ar 
putea fi aliaţi cu cei din proiectul Biblionet. Dacă Huertas 
îşi punea baza de date pe picioare, ei ar putea înainta şi 
mai repede cu această nostalgie reconstruită. Se întoarse 


la secţiunea de opţiuni. Era acolo ceva care se numea 
„traversare paratemporală continuă”. Sau poate ar trebui 
să aleagă viziunea unui scriitor. Uite-l şi pe Jerzy Hacek. 
Nu, destul pe ziua de azi cu „O picătură de ştiinţă”. 

Dar Terry Pratchett? OK. Casele erau acum din chirpici 
şi maşina lui era un covor zburător ce aluneca în jos pe un 
dâmb cu iarbă verde care acum un minut fusese 
autostradă. In valea din faţă erau corturi viu colorate cu 
însemne pictate cu caligrafie latină care, prin înflorituri, 
aducea cumva cu literele arabe. Undeva, într-un colţ al 
zării, sclipea o fâşie de ocean. Şi nave cu pânze? 

Robert Gu citise la viaţa lui un singur roman de 
Pratchett şi, din câte îşi amintea, acţiunea se petrecea într- 
un oraş care aducea cu Londra medievală. Acum era 
diferit. Incercă să vadă ce era în oraşul de corturi... 

Miri --> Lena, Xiu: <sm> îl prind iarăşi! Vedeţi? </sm> 

Xiu -> Lena, Miri: <sm> Oho, eşti cu maşina chiar lângă 

el?</sm> 
Miri --> Lena, Xiu: <sm> Nu, e o compilaţie de imagini 
de deasupra dealurilor şi camerele de pe autostradă. 
</sm> 
Xiu -> Lena, Miri: <sm> Pare că se uită în jur. </sm> 
Miri --> Lena, Xiu: <sm> Trebuie să mă loghez în contul 
lui Sharif. Vă las cu Robert.</sm> 
Lena --> Miri, Xiu: <sm> Asta-i culmea! </sm> 

Miri --> Lena, Xiu: <sm> Gata, am revenit, sunt Sharif, 

în maşină cu Robert... au, fir-ar! </sm> 

Cineva tuşi discret lângă el. Robert se întoarse şi-l zări 
pe Sharif aşezat într-un colţ, pe scaunul din dreapta. 

— N-am vrut să vă surprind, domnule profesor, zâmbi 
timid apariţia, am încercat să apar mai devreme, dar au 
fost probleme tehnice. 

— E în regulă, zise Robert, întrebându-se dacă Tommie 
încă îl mai bruia. 

Sharif făcu un gest larg cu mâna înspre atmosfera din 
jurul lor. 

— Ei, ce părere aveţi? 

Peisajul era acelaşi, doar că avea mai multă apă. Şi alţi 


oameni şi altă civilizaţie. 

— M-am gândit să încerc atmosfera din cărţile lui Terry 
Pratchett. 

— E o variantă reuşită a cărţilor, cel puţin aici în San 
Diego. 

— Da, dar... Robert arătă înspre pajiştile din jur. Unde e 
Ankh-Morpork? Unde sunt mahalalele, şi mlaştinile, şi 
santinelele? 

— Alea sunt în Londra şi Beijing, zise Sharif zâmbind. 
Cel mai bine e să aplici fantezia pe un relief cât de cât 
potrivit. Pratchett scrie despre toată lumea. Ce se vede 
aici e ce se potriveşte cu atmosfera din San Diego. 

Sharif privi o clipă în jur. 

— Da, aici e Abu Dajeeb. Ştiţi despre ce vorbesc? 
Sultanatul de la sud de Sumarbad în Pasărea de foc. 

— Ah. Pasărea de foc? 

— A fost scrisă după ce... 

După ce m-am sonat la cap. 

— E, e enormă. Îmi pot imagina pe cineva să scrie 
despre acest loc, dar niciun om sau vreun studio de film nu 
poate aduna la un loc toate... 

Robert se retrase repede de la geam când o femeie 
călare pe o iguană înaripată trecu în zbor pe lângă ei. 
(Comută pe vederea reală şi văzu un poliţist pe o 
motocicletă gonind înainte.) 

Sharif râse încet: 

— Nu este munca unui singur om, probabil sunt milioane 
de fani care au contribuit. Ca majoritatea celor mai bune 
realităţi create, a fost şi un efort comercial, fiind cel mai 
de succes cinema de exterior din 2019. In anii care au 
urmat, a devenit din ce în ce mai frumos, ca un omagiu 
adus din partea fanilor. 

— Hmmm. 

Robert întotdeauna criticase milioanele care intrau în 
industria filmului şi scriitorii care se îmbogăţeau de pe 
urma vânzărilor. 

— Pun pariu că Pratchett a luat bani frumoşi din treaba 
asta. 


— Mai mulţi decât Hacek, rânji Sharif. Dar nu mai mulţi 
decât Rowling. Dar drepturile de autor se adună. Pratchett 
este proprietarul unor terenuri întinse din Scoţia. 

Robert închise vederea cu lumea lui Pratchett. Mai erau 
şi altele: Tolkien, de exemplu, sau unele pe care nu le 
recunoştea după nume. Ce era SCA? Ah. In opţiunea SCA, 
suburbiile se transformau în sate înconjurate de ziduri, la 
poalele dealurilor pe ale căror culmi tronau castele uriaşe. 
Parcurile din apropiere erau acum păduri sălbatice. g 

Sharif părea să urmărească şi el aceleaşi peisaje. li 
arătă cu un deget parcul Los Pumas Valley pe lângă care 
tocmai treceau. 

— Ar trebui să vedeți festivalurile medievale de acolo. 
Ocupă tot parcul, câteodată se pornesc aşa-zise războaie 
între familiile de nobili din castelele de sus. E excelent, 
frate, un adevărat spectacol. 

Ah. Robert se întoarse şi îl privi cu atenţie pe Sharif. 
Imaginea de acum semăna perfect cu cea de acum câteva 
ore, în afară de rânjetul impertinent de pe mutră. 

— Iar tu nu eşti Sharif. 

Rânjetul se lăţi. 

— Chiar mă întrebam dacă ai să te prinzi odată şi-odată. 
Trebuie să te obişnuieşti să fii mai precaut cu identitățile 
oamenilor, profesore. Ştiu, l-ai întâlnit pe Sharif în 
persoană. Adică, pe studenţaşul pupincurist din faţa 
Bibliotecii. Dar la capitolul control asupra propriului 
computer e repetent. Pot să mă dau drept Sharif oricând şi 
oriunde am chef. 

— Acum câteva minute ai spus altceva. 

— Mda, atunci era altceva, se încruntă Sharif. Atunci era 
altcineva. Se pare că mai ai şi alţi fani, iar unul din einu e 
chiar complet pe dinafară. 

Ha? Robert se gândi o clipă, apoi schiţă un zâmbet 
forţat. 

— Atunci poate ar trebui să avem vreo parolă, să nu mă 
dau de gol de faţă cu străinii, ei, ce zici... Sharif? 

Străinul Misterios nu părea foarte încântat. 

— Prea bine, când vezi că-ţi spun „frate”, „omule”, 


„prietene”, ar trebui să-ţi dai seama că-s eu. 

Chipul lui Sharif căpătase o tentă verzuie, iar ochii 
aveau o formă ciudată, neomenească. Zâmbi către Robert: 

— Te-ai ales cu un djinn, profesore. Dar să trecem la 
altele, ce părere ai de planul lui Tommie Parker? 

— Ah... 

Sharif - Străinul Sharif - se aplecă spre Robert, dar nu se 
vedea nicio urmă de mişcare pe imitaţia de piele a 
banchetei. 

— Eu sunt peste tot şi apar oriunde vreau, ca să obţin 
ce-mi doresc, în ciuda perspicacităţii lui Tommie, am fost 
la faţa locului. 

Se uită în ochii lui Robert: 

— Ei, ai rămas fără cuvinte? Asta e singura dumitale 
problemă, profesore, şi vreau să te ajut, dar mai întâi 
trebuie să mă ajuţi şi dumneata pe mine. 

Robert se strădui să schiţeze un zâmbet detaşat, fiindcă 
nu ştia ce să răspundă. Dar încercă: 

— Îmi promiţi un miracol, fără să-mi oferi măcar o cât de 
măruntă dovadă. lar dacă vrei să mă prosteşti cu 
„specializare la comandă”, nu mă interesează, 
creativitatea nu se învaţă într-o sută de ore. 

Sharif se dădu în spate râzând. Suna sincer şi chiar 
plăcut. 

— Foarte adevărat, banda rulantă e o minune 
îngrozitoare. Dar se mai întâmplă şi minuni fericite în ziua 
de astăzi. Şi eu pot să le fac să se întâmple. 

Maşina ieşise de pe autostradă şi intrase pe o stradă de 
cartier care ieşea în câteva minute în faţa casei lui Bob. 
Străinul păru să studieze peisajul câteva minute, apoi zise: 

— Chiar voiam să demarăm lucrurile astăzi, dar, dacă 
insişti să ai dovada sigură a bunelor mele intenţii... 

Făcu un gest şi o luminiţă scăpără în aerul dintre ei, 
indicând că se făcuse un transfer de fişiere. 

— Aruncă o privire pe lista pe care ţi-am transmis-o. Şi 
uite şi dovada că eu am fost în spatele „minunilor” de 
acolo. 

— Am să mă uit şi luăm legătura. 


— Te rog să nu stai prea mult pe gânduri, profesore. 
Gaşca băieţilor veseli de la Bibliotecă n-are nicio şansă de 
reuşită fără ajutorul dumitale prompt. De care am nevoie 
ca să te pot ajuta. 

Maşina intră pe strada lor, încetini şi opri chiar în faţa 
casei lui Bob. Nu era nici măcar patru şi jumătate, dar 
soarele intrase după dealuri şi se însera. Grupuri de copii 
se jucau din loc în loc de-a lungul străzii, deşi nu se mai 
vedea mare lucru. Robert ieşi din maşină şi o zări pe Miri 
pedalând la bicicletă în capătul străzii, spre el. Se priviră 
fără să-şi spună nimic. Robert se simţea ciudat. În mod 
normal, nu se vedeau decât atunci când Bob sau Alice erau 
de faţă. 

Pe vremuri, n-aş fi simţit nicio urmă de remuşcare că am 
repezit-o pe biata fetiță. Dar cumva, reproşurile mute ale 
lui Bob şi Alice şi politeţea de gheaţă a lui Miri îl făceau să 
se simtă foarte prost. Nu pot sta aici, în loc să-i ajut eu pe 
ei, mai mult îi încurc. 

Miri descălecă de pe bicicletă şi veni spre el. Se uita în 
maşină. Robert privi maşina îndepărtându-se, cu Sharif în 
continuare pe bancheta din dreapta. Poate şi ea îl vedea. 

— Tânărul e Zulfikar Sharif, zise Robert şi se repezi să 
dea mai multe explicaţii, ca un om cu conştiinţa încărcată 
ce era. Face un interviu cu mine despre vremurile de 
demult. 

— Aha. Părea că n-o mai interesează. 

— Ei, nu ştiam că ai bicicletă. 

Împinse bicicleta şi păşi alături de el. 

— Da, răspunse foarte serioasă. Nu e un mijloc de 
transport foarte comod, dar Alice spune că trebuie să fac 
mişcare. De obicei pedalez în jurul cartierului şi mă joc cu 
noile filtre de realitate. 

Graţie minunii de computer, acum Robert avea idee 
despre ce vorbea. 

— De fapt, nici nu e bicicleta mea. E a lui Bob, de când 
era mai mic decât mine. 

Roţile arătau noi, dar... privirea alunecă de-a lungul 
cadrului de aluminiu cu vopseaua scorojită. Dumnezeule! 


Lena insistase să cumpere bicicleta pentru băiat. Amintiri 
cu Bobby când era mic îi reveniră în memorie, de când se 
chinuia să înveţe să pedaleze. Fusese o pacoste de om. 

Merseră în tăcere restul aleii până la uşa de la intrare, 
Robert cu câţiva paşi în urma nepoatei. 


16 
INCIDENIUL DIN BAIE 


Winston Blount sună de câteva ori în zilele care urmară. 
El şi băieţii lui erau nerăbdători să mai discute despre „ce- 
am mai discutat”. Robert răspunsese că nu are timp şi 
refuză o întrevedere personală. Aproape îl auzea pe Winnie 
scrâşnind din dinţi de frustrare, dar îl mai lăsă o 
săptămână să se gândească. 

Robert mai avu câteva interviuri cu adevăratul - cel 
puţin aşa spera el, că era adevăratul - Sharif. Erau 
rememorări emoţionante ale anilor de glorie şi atmosfera 
era complet diferită de întâlnirile pe care le avusese cu 
Străinul Misterios. Tânărul era plin de un entuziasm 
aproape copilăresc, doar că, din când în când, părea cititor 
asiduu de science fiction. Din când în când. Când Robert 
făcu observaţia cu glas tare, Sharif se arătă foarte 
surprins. Ah! Străinul Misterios loveşte din nou. Sau poate 
că erau trei... entităţi care animau imaginea lui Zulfikar 
Sharif. Robert începu să fie atent la fiecare cuvânt, fiecare 
nuanţă. 

Compozițiile lui Juan Orozco înfloreau. Acum putea scrie 
propoziţii întregi fără să stea prea mult pe gânduri. Băiatul 
părea să creadă că reuşise numai datorită geniului 
pedagogic al lui Robert Gu. Da, în curând şi pe maimuțe o 
să le farmec cu talentul meu profesoral. Dar nu zise nimic 
cu voce tare. Juan Orozco evolua în propriile limite. Era 
condamnat la mediocritate, ca şi el de altfel, dar acum lui 
Robert nu-i mai plăcea să împărtăşească celorlalţi din 
marea lui înţelepciune blazată. 

Străinul Misterios se făcuse nevăzut. Poate gândea că 
nevoia disperată a lui Robert era suficientă să facă târgul. 
Căcănar. Robert întoarse pe toate părţile referinţele pe 
care i le dăduse acesta. Erau descrieri ale unor descoperiri 
medicale miraculoase în ultimele zece luni. Unul era un 
tratament împotriva malariei. Nu cine ştie ce, având în 


vedere că existau medicamente ieftine de ani buni. Dar 
celelalte două descoperiri priveau tulburări de dispoziţie şi 
inteligenţă. Nu erau exemple de „terenuri minate în Rai” 
cum spunea Reed Weber. Ambele tratamente fuseseră 
comandate de pacienţi care se făcuseră bine. 

Şi ce dacă? Miracole se întâmplau şi în lumea modernă. 
Nu era nicăieri dovedit că erau opera Străinului. Scoase 
documentele pe care i le dăduse tipul. Vizual, arătau ca un 
fel de scrisoare de recomandare din Evul Mediu, în plic 
sigilat cu ceară roşie. La o privire mai atentă, era uşor să 
observi straturile de dedesubt, rândurile de cod care 
aparent nu aveau niciun sens. Dacă te uitai superficial, 
vedeai un meniu de folosire a recomandărilor, cu pasaje 
din lucrări tehnice care explicau ce făceau meniurile 
respective cu datele conţinute. 

De trei zile încoace, Robert studiase lucrările din 
scoarţă-n scoarță. Vechiul Robert n-ar fi avut deschiderea 
mentală să înţeleagă. Zeii îi luaseră geniul lui adevărat şi 
unic şi, în bătaie de joc, îi dăduseră talent la computere. 
Dar era distractiv să te joci cu protocoalele, în câteva zile 
le va pune cap la cap şi avea să-l prindă pe Străin cu mâţa- 
n sac. 

Intre timp, rămânea din ce în ce mai în urmă cu 
proiectul de la compoziţie, cu Juan. 

— Mai aveţi timp să lucraţi la sugestiile mele grafice? 
întrebă Juan într-o după-amiază. Până mâine, vreau să 
spun. 

Când trebuiau să predea proiectul săptămânal. 

— Da, sigur. 

Puştiul făcuse efortul să corecteze acolo unde îi 
sugerase Robert, care simţi un val de vinovăţie că el nu-şi 
dădea silinţa. 

— Incerc, da? Am nişte probleme acum cu alte lucruri. 

— Aşa? Vă pot ajuta cu ceva? 

Doamne! 

— Nişte certificate de conformitate. Ar trebui să 
dovedească, ăăă, că un prieten de-al meu a fost implicat în 
rezolvarea... unei probleme la un joc. 


Îi arătă unul lui Juan. Puştiul se uită la sigiliu şi la hârtie. 

— Ah, acreditări! Am mai văzut astfel de certificate. 
Poţi... hei, al tău are un plic de protecţie, deci numai tu 
poţi face operaţiile, dar vezi - apucă certificatul şi îi indică 
lui Robert unde să facă şi ce - mai întâi trebuie să aplici 
propriul tău sigiliu, apoi să dezlipeşti de-a lungul liniei 
serverului şi va apărea ceva de genul... 

Şi îi arătă. 

— Dacă prietenul nu vorbeşte prostii, vei vedea o linie 
verde aprins aici. lar acolo va apărea o menționare în scris 
a contribuţiei lui, atestată de Microsoft sau Banca Americii 
sau cine o mai fi. 

Apoi Juan trebui să plece acasă. Când aproape dispăru, 
Robert studie atent exemplul pe care i-l arătase. 
Recunoscu câţiva paşi din descrierea protocolului, dar... 

— De unde ai ştiut ce să faci? 

Intrebare  stupidă. Băiatul păru uşor surprins de 
întrebare. 

— Aşa m-am gândit... e intuitiv, bănuiesc. Cred că aşa 
funcţionează interfaţa respectivă. 

Şi dispăru. 

În casă nu mai era nimeni în afară de el, deci Robert 
cobori în bucătărie şi îşi făcu un sandvici. Apoi reparcurse 
paşii pe care i-i arătase băiatul. Nu avea niciun rost să mai 
tărăgăneze lucrurile. Mai şovăi o clipă... şi verifică toate 
cele trei „acreditări”. 

Verde aprins. Verde aprins. Verde aprins. 

Străinul Misterios nu venea de obicei când Robert era 
acasă în camera lui, poate că nu era pe atât de competent 
pe cât pretindea el. Robert abia aştepta să plece de acasă, 
cu un amestec de speranţă şi groază. Va trebui să ia o 
decizie foarte curând. Işi va putea trăda familia pentru 
şansa de a fi iar cel de odinioară? 

Zilele trecură, niciun semn din partea necunoscutului. 
Mă lasă să fierb în suc propriu. 

Când, în cele din urmă, se întâmplă, Robert era la 
plimbare prin cartier, împreună cu Zulfikar Sharif. Tânărul 
se oprise în mijlocul propoziției şi se uita la el. 


Miri --> Juan: <sm> M-a scos afară!</sm> 
Juan --> Miri: <sm> lar?</sm> 
Miri ~> Juan: <sm> Da, iar!</sm> 

Trăsăturile oneste ale lui Sharif căpătară nuanţa aceea 
vicleană şi verzuie a Străinului. 

— Care-i treaba, omule? 

— Merge, merge, reuşi Robert să răspundă cât mai 
relaxat. 

— Arăţi cam slăbit, profesore, zise Străinul zâmbind. 
Poate ar trebui să ne aşezăm undeva. O maşină apăru şi se 
opri lângă ei. Portiera se deschise şi îl invită politicos pe 
Robert să intre. 

— Aici suntem mai în siguranţă? întrebă Robert în timp 
ce luau curba. 

— În maşina asta, da, sunt mult mai puternic decât micii 
dumitale prieteni. 

Se aşeză pe banchetă. 

— Ia să vedem. Te-ai convins între timp că te pot ajuta? 

— Poate că da, spuse Robert şi simţi un val de mândrie 
la felul detaşat în care rostise răspunsul. Am verificat 
acreditările şi, din câte se vede, n-ai nicio idee despre 
nimic, dar se pare că ai talentul de a pune oamenii potriviţi 
la locul potrivit şi de a fi prezent când oamenii respectivi 
rezolvă probleme serioase. 

Străinul ridică o mână. 

— Nu am idee despre nimic? Eşti naiv, dragul meu 
profesor. Lumea noastră este saturată de expertiză 
tehnică. Cunoaşterea cuprinde constelații întregi. Acestea 
fiind spuse, cea mai importantă informaţie e cea pe care o 
posed eu - cunosc oamenii şi ştiu pe cine să pun unde şi cu 
cine pentru a obţine soluţii. Doamna Chumlig înţelege 
asta. Copiii de la şcoală cu siguranţă ştiu asta. Până şi 
Tommie Parker pricepe, deşi el înţelege pe dos un detaliu. 
În mine, zise el, ducându-şi mâna într-un gest elegant la 
gulerul cămăşii, în mine ai abilitatea lui dusă la apogeu. Eu 
sunt un „strateg” de clasă mondială. 

Și un ego pe măsură. Cum face să-i manipuleze pe 
Finsteinii şi Hawkingşii epocii ăsteia? Nu se poate să aibă 


pe toată lumea la mână! 

Străinul se aplecă spre Robert: 

— Dar destul despre mine. Winnie Blount şi „Conjuraţia 
bătrânilor” încep să fie disperaţi. Eu nu sunt chiar 
disperat, dar, dacă mai tărăgănăm mult, nu voi putea 
garanta o rezolvare onorabilă. Deci. Te bagi sau nu? 

— Eu... da, mă bag. 

Acum douăzeci de ani l-ar fi trădat pe Bob fără să 
clipească. La urma urmei, prostul era un nerecunoscător. 
Acum, însă, nu-i veni în minte niciun motiv pentru care să 
facă un asemenea gest, numai că ar face orice să 
primească înapoi ce a pierdut. 

— Ce este informaţia asta biometrică de care avem 
nevoie de la Alice? 

— Sonograme pe care nu i le putem lua în public. Şi un 
strop de sânge. 

Străinul îi arătă o cutie mică aşezată pe banchetă între 
ei. 

Robert întinse mâna şi... degetele îi atinseră ceva tare şi 
rece. Cutia era cât se poate de reală. Primul lucru palpabil 
de la necunoscut. Examină cu atenţie obiectul. Era din 
plastic, fără nicio deschizătură şi fără etichete virtuale. 
Bine, în afară de veşnicul „nu umblaţi înăuntru”. 

— Aşa. _ 

— Aşa, lasă cutia în baie la noapte. Işi face singură 
treaba. 

— Nu vreau să-i fac niciun rău lui Alice. 

— Câtă paranoia, râse necunoscutul. Toată treaba 
trebuie să rămână secretă. Alice e în câteva locuri publice 
de câteva ori pe săptămână, dacă ar vrea cineva să-i facă 
Tău, ar avea nenumărate ocazii. Tu şi prietenii tăi aveţi 
nevoie de amprenta ei... alte întrebări? 

— Deocamdată, nu. Robert băgă cutiuţa în buzunar. 
Doar că nu-mi pot imagina care securitate militară a 
secolului douăzeci şi unu poate fi fraierită cu o picătură de 
sânge şi o sonogramă. 

— Ah, e mult mai mult decât atât, râse Străinul. Tommie 
Parker crede că are totul pus la punct, dar, fără ajutorul 


meu, nici nu ajungeţi până la intrarea în tuneluri. 

Se uită la Robert care stătea crispat lângă el. 

— Gândeşte-te la dumneata ca fiind interfaţa unui 
utilizator. Iar eu sunt utilizatorul, mai zise înclinând uşor 
capul. 


Robert intră intenţionat pe uşa din faţă cu gadgetul, dar 
nu stârni nicio reacţie din partea scanerului. Deci nu 
trebuia să facă altă măgărie decât să se ducă în baia de la 
etaj şi să ascundă cutia printre celelalte cutii, tuburi, 
sprayuri înghesuite pe poliţa de lângă chiuvetă. Produsele 
de îngrijire corporală erau încă un bastion al publicităţii de 
modă veche reale. La urma urmei „chiar şi cei mai moderni 
indivizi tot îşi dădeau jos hainele şi lentilele de contact 
undeva. Dar Alice şi Bob erau lipsiţi de stil, cumpărau cele 
mai ieftine lucruri care se găseau în magazine. Blestemata 
de cutie de plastic nu făcea notă discordantă cu restul 
lucrurilor. 

Robert stătu o veşnicie în duş, simţea nevoia să se spele 
bine. Nu auzi nimic neobişnuit, nu văzu nimic ciudat prin 
geam, însă, când ieşi din cabina de duş, observă că 
dispăruse cutiuţa de pe poliţă. Scotoci peste tot în baie, 
nici urmă de cutie. Nu avea cine să intre, uşa fusese 
închisă tot timpul. Cineva bătu la uşă. 

— Robert, eşti OK? era Miri. Alice te cheamă la masă. 

Cina fu un adevărat coşmar. 

Atmosfera era întotdeauna încordată când se întâlneau 
toţi patru. De obicei, Robert evita cât de mult putea aceste 
întâlniri, dar Alice părea hotărâtă să ia toţi cina împreună 
cel puţin o dată pe săptămână. Robert ştia ce urmărea: îl 
ţinea sub observaţie ca să vadă dacă poate să slăbească 
embargoul din casă. 

În această seară, era mai încordată ca oricând şi Robert 
se simţea şi mai agitat, ştiindu-se cu musca pe căciulă. 
Poate avea un motiv special să fie suspicioasă. Băgă de 
seamă că Miri şi Bob îşi tot găseau de lucru în bucătărie 
ducând şi aducând felurile de mâncare. De obicei şi Alice îi 
ajuta, dar în seara asta ea stătea pe locul ei obişnuit, 


punându-i lui Robert întrebările obişnuite: ce mai e pe la 
şcoală, cum mai merge proiectul cu Juan. II întrebă şi ce 
mai fac „vechii lui prieteni”, pentru numele lui Dumnezeu! 
Robert explica, zâmbea docil şi se ruga să treacă testul. 
Vechiul Robert nu avea niciodată probleme să-i ducă pe 
oameni de nas! 

Apoi Bob şi Miri se aşezară să mănânce. Alice îşi mută 
atenţia de la ticălosul de socru-său. Conversă cu Miri în 
acelaşi ton prietenos şi interesat pe care îl folosea şi cu 
Robert. Miri răspunse la obiect, îi povesti pe scurt ce 
făcuse la şcoală, bune şi rele. Robert începu să se relaxeze. 
La urma urmei, erau la masă. Sigur nu avea cum să se dea 
de gol. 

Totuşi, ceva era suspect, şi nu era doar imaginaţia lui. 
Bob şi Alice începură o discuţie despre politică, un subiect 
interzis la şcoală. În aer plutea o atmosferă încordată; 
unele cupluri, când discutau politică, se certau, dar era 
pentru prima dată când Robert îi văzu pe ei doi discutând 
în contradictoriu. Din când în când, hainele lui Alice 
scoteau scântei. In viaţa reală, Alice purta prin casă un 
capot lălâu, demodat încă de prin 1950. Când scotea 
scântei, era o imagine pur virtuală, nu ca tricourile de 
modă veche ale lui Carlos. Prima dată când se întâmplă, 
Robert aproape nici nu observă, mai ales că Miri şi Bob nu 
avură nicio reacţie. Un minut mai târziu, când Alice 
gesticulă emfatic, într-o chestiune absolut trivială în 
legătură cu alegerile, văzu luminile. O fracțiune de 
secundă, văzu că era îmbrăcată cu un fel de uniformă albă, 
iar pe gulerul cămăşii avea un însemn „PHS”. PHS? Pe 
Google găsi mai multe variante ale abrevierii. Trecu un 
minut, două şi Robert o văzu pentru o secundă în uniformă 
întreagă de colonel. Asta Robert văzuse şi înainte, din 
moment ce era gradul ei adevărat. 

— Faci abuz de grad, draga mea, zise Bob cu blândeţe. 

— Nu contează, răspunse ea repezit. Ştii asta. Ideea este 
că... 
Şi continuă să peroreze pe subiect. Dar ochii priveau în 
jur, până ajunseră iar la Robert. Era o privire tăioasă, chiar 


dacă subiectul n-avea legătură cu Robert, iar vocea îi era 
severă. Apoi, pentru aproape câteva secunde, purta iar 
capotul ei obişnuit, cu un cordon cu ID. ID-ul avea 
numerele obişnuite şi literele M.A.N. Robert ştia ce 
însemnau literele respective. Făcu un efort supraomenesc 
să nu tresară. Nu are cum să ştie ce se petrece! Se întrebă 
dacă Alice şi Bob îşi sincronizau intenţionat replicile şi 
reacţiile, să-l sperie pe Robert să mărturisească. Dar avea 
o presimţire că lui Bob nu-i prea convenea situaţia. 

Robert îşi plimbă privirea prin cameră. Miri era 
neobişnuit de tăcută, se uita absentă în aer, ca orice copil 
de treisprezece ani obligat să stea la masă cu părinţii ei 
care discutau prostii neinteresante. Dar suntem în secolul 
douăzeci şi unu şi ea nu era oricine. Cel mai probabil 
naviga pe net, deşi, de obicei, îşi camufla activităţile în 
timpul mesei. 

Alice bătu cu palma în masă şi Robert se uită imediat la 
ea. Care îl fulgera cu privirea. 

— Nu eşti de acord, Robert? 

Nici Louise Chumlig nu putea fi atât de agresivă. 

— Scuze, Alice, eram cu gândurile în altă parte. 

— Nu contează, zise ea. 

Şi deodată văzu în aer literele plutind. Un mesaj. 

Miri --> Robert: <sm> Nu te speria, nu e supărată pe 
tine. </sm> 

Fetiţa părea în continuare absentă, cu mâinile pe masă, 
la vedere, nemişcate. Atât de bună era cu purtabilul. Bine- 
bine, dar ce naiba se întâmplă aici? Asta ar fi vrut să scrie, 
dar nepriceput cum era la tastat, singurul lucru pe care-l 
putea face era să se uite la ea, întrebător. 

Alice continua să vorbească enervată, întreruptă din 
când în când de Bob. Dar acum, Robert se simţea mai 
liniştit. Aşteptă câteva minute, se scuză şi se ridică de la 
masă. 

Bob păru uşurat. 

— Nu e nevoie să discutăm despre asta acum, avem 
alte... 

— Nu, e în regulă! Am teme de făcut. 


Le zâmbi timid şi se retrase în camera lui. Simţi privirea 
lui Alice în ceafă la fiecare treaptă. Dacă n-ar fi fost 
mesajul lui Miri, ar fi luat-o la fugă. 

Şi până acum, Alice nu intrase în baie. 


Chiar avea teme. Juan veni şi îi mai luă gândurile vreo 
jumătate de oră cu explicaţii despre simulatorul de imersie 
spaţială. Robert ar fi trebuit să aibă pregătit un început de 
proiect pentru mâine la ora cu Chumlig. Juan plecă 
mulţumit. Robert era şi el mulţumit, recuperase cele 
câteva zile pierdute. Se mai jucă o vreme cu modelele pe 
care i le lăsase Juan să exerseze, până reuşi să încropească 
ceva. Ar trebui să luăm un zece măcar pentru colaborare. 
Proza copilului devenise aproape rezonabilă, iar 
simulatorul, făcut de mâna lui, era frumos. O auzi pe Miri 
strângând masa şi apoi cum se duse în camera ei. Bob şi 
Alice se aşezară în sufragerie. Puse un senzor de mişcare 
la etaj şi pentru o vreme lucră absorbit la proiect, făcând 
modificări grafice din ce în ce mai rafinate. 

Dumnezeule! 'Trecuse o oră! Aruncă o privire la parter. 
Până acum, nimeni nu fusese la budă. Avea un mesaj de la 
Tommie Parker. Conjuraţia voia să ştie dacă mai puteau 
conta pe el. 

Se uită iar jos. Ciudat. Nu mai putea vedea sufrageria, 
deşi, de obicei, o găsea în meniul casei. Acum era la fel de 
inaccesibilă ca şi dormitoarele. Se ridică în picioare şi se 
duse până la uşă, o întredeschise încet şi trase cu urechea 
după metoda tradiţională. 

Se certau! Bob era super enervat. Vorbea din ce în ce 
mai tare, ajungând să ţipe cu furie. 

— Mă doare-n fund că au nevoie de tine! De fiecare dată 
spui că e ultima oară. Dar de data asta ai... 

Bob se opri în mijlocul propoziției. Robert se aplecă în 
faţă, lipindu-şi urechea de uşă. Nimic. Nici măcar un 
sunet. Era clar, nu mai vorbeau în casă, îşi luaseră cearta 
pe tărâmuri virtuale. Dar Robert continuă să asculte. li 
auzea mişcându-se prin cameră. La un moment dat auzi o 
pocnitură. Alice dăduse cu masa de pământ? Se lăsă un 


minut de linişte, apoi o uşă trântită. 

Imediat, reveni semnalul din sufragerie. Bob era singur, 
uitându-se către uşă. Rămase nemişcat câteva clipe, dădu 
ocolul camerei şi se lăsă să cadă în fotoliul lui preferat. 
Ridică o carte de pe măsuţa de cafea. Era una din cele trei 
cărţi reale de jos. 

Încet, Robert închise uşa şi se întoarse la birou. Stătu pe 
gânduri o clipă, după care îşi luă tastatura virtuală. 

Robert --> Miri: <sm> Ce-a fost asta? </sm> 

Miri era la câţiva metri distanţă. De ce nu se ducea să 
bată la uşă? Sau de ce nu se duce la ea virtual? Poate era 
obişnuit să nu stea în calea ei. Poate era mai uşor să se 
ascundă în spatele cuvintelor. 

Poate nu era singurul care se ascundea. Trecu aproape 
un minut până primi un răspuns. 

Miri --> Robert: <sm> Nu sunt supăraţi pe tine.</sm> 

Robert --> Miri: <sm> OK, dar care e problema? </sm> 

Miri --> Robert: <sm> Nu e nicio problemă. </sm> 

Acesta era tot mesajul, dar după o vreme, Miri îi trimise 
un altul. 

Miri --> Robert: <sm> Alice se pregăteşte pentru o nouă 
misiune. Care e tot timpul dificilă. După aia Bob se 
enervează. </sm> 

Altă pauză. 

Miri --> Robert: <sm> Astea sunt informaţii secrete, 
Robert. Eu nu ar trebui să ştiu. Tu cu atât mai puţin. Imi 
pare rău. SS </sm> 

Sfârşitul sesiunii. Un fel de „am încheiat discuţia”, pe 
limba lui Miri. Robert aşteptă, dar nu mai primi nimic. 
Fusese prima conversaţie pe care o avusese cu Miri în 
ultimele două luni. Ce făcea fetiţa cu secretele ei? Cu 
siguranţă avea şi altele, mai importante decât bănuise el 
vreodată. Avea mai multe posibilităţi de comunicare decât 
oricare din adolescenţii secolului trecut, dar atitudinea ei 
superioară n-o ajuta să aibă confidenţe. Sau poate are 
prieteni cu care poate să vorbească? 

Robert Gu senior nu avea niciun prieten, dar nici nu 
avea nevoie; în seara asta avea pe cap suficient scandal şi 


suspans să nu vrea să socializeze. Era cu un ochi pe uşa de 
la baie şi cu unul la uşa de la intrare. 

— Aveţi timp să discutăm în seara asta, domnule 
profesor? Vocea venea chiar din spatele lui. 

Robert sări de pe scaun, speriat. 

— Iisuse! 

Era Zulfikar Sharif. 

Sharif se dădu în spate, cu ochii mari. 

— Puteai să baţi la uşă, zise Robert. 

— Am bătut. Sharif părea uşor jignit. 

— Da, da. 

Robert încă nu se lămurise cum să seteze „cercul de 
prieteni” în Epiphany. Îi făcu semn lui Sharif să ia loc. 

— Ce doriţi, domnule Sharif? 

Sharif se aşeză destul de realist, fără să intre în scaun. 

— Păi, speram să putem sta de vorbă. 

Rămase o vreme pe gânduri. 

— Adică, mă gândeam să continuăm cu întrebările pe 
care le am în legătură cu volumul dumneavoastră, 
Secretele vârstelor. 

De jos încă nu se auzea niciun sunet. 

— ... Foarte bine. Intrebaţi. 

Deci cine e aici? Adevăratul Sharif? Necunoscutul 
Sharif? Sefistul Sharif? Sau o combinaţie ciudată? Oricare 
ar fi fost, era o coincidenţă prea dubioasă că se arătase 
exact acum. Robert se lăsă pe spate în scaun, pregătit să 
observe şi să asculte. 

— Păi... nu ştiu. 

Îşi uitase ideile? Dar Sharif se trezi dintr-odată şi 
începu. 

— Ah! Un lucru pe care doresc să-l subliniez în teză este 
echilibrul între frumuseţea cuvintelor şi frumuseţea 
adevărului exprimat. Sau sunt separate? 

O întrebare al cărei răspuns nu poate fi exprimat decât 
într-un sofism criptic. Robert făcu o pauză filosofică şi se 
lansă într-o explicaţie pretențioasă. 

— Ar trebui, la experienţa dumneavoastră, Zulfi, să 
înţelegeţi acest concept, ca un cunoscător de poezie, chiar 


dacă nu creator de poezie, că aceste două noţiuni nu pot fi 
separate. Frumuseţea capturează adevărul. Citiţi eseul 
meu din Carolingiană, blablabla. 

Sharif aproba, captivat. 

— Atunci încercaţi să atingeţi o culme a uneia, pentru a 
atinge esenţa celuilalt. Vreau să spun, culmea frumuseţii 
pentru esenţa adevărului? 

Ce? Acum chiar uită de problemele lui. Robert gândi şi 
rumegă enormitatea prostiei. Adică dacă voi ajunge să nu 
mai percep frumuseţea? Şi răspunsul ar fi da; nu mai pot 
crea lucruri frumoase. Sau poate era „amicul” lui, Străinul- 
Sharif, jucându-se cu el cât aşteptau cutiuţa de plastic să- 
şi facă treaba. 

— Bănuiesc... că aş putea atinge culmea frumuseţii. 

Apoi îi sări în minte a doua jumătate a întrebării. 

— La naiba, Sharif, adevărul - adevărul adevărat - a fost 
atins de mult. Noi, artiştii, stăm în vârful unei piramide 
care a fost construită acum zece mii de ani. Cei mai 
inteligenţi dintre noi ştim că tot ce a fost de spus s-a spus. 
Dar noi încă mai punem pietre, unii dintre noi fac treabă 
extraordinară, dar tot nu mai putem construi o altă 
piramidă deasupra. 

Tocmai am spus ce-am spus? 

— Şi, dacă sunt conectate, atunci şi frumuseţea a ajuns 
în stadiul final? 

Sharif se aplecase în faţă, cu coatele sprijinite pe 
genunchi, cu bărbia în podul palmelor. Îi sorbea fiecare 
cuvânt, cu ochii mari şi serioşi. N 

Robert se simți subit jenat. Îşi feri privirea. În cele din 
urmă, izbucni. 

— Încă mai există frumusețe. Şi eu o voi găsi. 

O voi recuceri. 

Sharif zâmbi, probabil lua remarca lui Robert drept o 
maximă, o încredere poetică în viitorul omenirii? 

— Minunat, domnule profesor. Asta e mai tare decât 
eseul dumneavoastră din Carolingian. 

— Într-adevăr. 

Robert stătu nemişcat, întrebându-se ce naiba se 


întâmpla şi el încă nu înţelegea. 

Sharif ezită un moment, de parcă nu ştia ce să mai 
spună. 

— La Bibliotecă, proiectul de acolo cum mai merge? 

De la parter tot nu se auzea nimic. 

— Vezi vreo legătură între arta mea şi... proiectul 
Biblionet? 

— Da, normal. Nu vreau să mă bag unde nu e treaba 
mea, dar la urma urmei ceea ce faceţi la Universitate pare 
a fi o declaraţie a poziţiei artei şi literaturii vizavi de lumea 
modernă. 

Probabil stătea de vorbă cu sefistul Sharif care încerca 
să afle ce pune la cale Misteriosul Sharif. Dacă l-as putea 
pune pe unul să se bată cu celălalt.. Clătină din cap, 
gânditor. 

— Voi prezenta aspectul prietenilor mei, poate putem 
aranja ceva. 

Sharif păru mulţumit de răspuns. Se ridică şi se pregăti 
de plecare. Stabiliră o întâlnire viitoare şi musafirul se 
făcu nevăzut. 

Robert închise accesul prietenilor. Nu era dispus să mai 
primească musafiri-surpriză în seara asta. 

Jos, tot nicio mişcare. Privi prin pereţi încă un sfert de 
oră. O metodă excelentă pentru petrecerea timpul. 

Fir-ar să fie, gândeşte-te la altceva. 

Închise reţeaua la etaj şi se uită pe geam deasupra 
cartierului. Fără niciun filtru, totul părea cufundat în 
întuneric, aducea mai degrabă a loc pustiu decât a 
suburbie plină de case. Viaţa de noapte din San Diego era 
mai puţin palpitantă decât şi-o amintea el de pe vremea 
studenţiei. Dar dincolo de peisajul real, existau infinite 
variante, toate lumile virtuale pe care cei din generaţia lui 
Robert nici nu şi le puteau vreodată imagina. Sute de 
milioane de lucruri se întâmplau chiar acum. Robert 
simţea - sau Epiphany-ul lui simţea - zumzetul lumii 
ispitindu-l. 

Tastă o comandă pe care Chumlig o menţionase la oră, 
văzu luminiţe strălucind ici şi colo pe întinsul districtului. 


Erau ceilalţi colegi ai lui sau, în fine, cei care erau logati la 
ora asta şi îşi făceau temele sau vorbeau unii cu alţii. 
Douăzeci de luminiţe. Mai bine de două treimi din clasă, 
un fel de club, preocupat să ia note bune la proiectul de 
mâine. Până acum nu realizase cât efort depuneau copiii 
ăştia pe care el îi considerase nişte proşti. 

Robert se fantomiză deasupra suburbiilor, spre cea mai 
apropiată dintre lumini. Până acum nu încercase opţiunea 
de „în-afara-corpului”. Nu simţea aerul trecând pe lângă 
el, nu avea sentimentul că se mişcă. Era doar vederea lui 
artificială plutind de-a lungul peisajului. Încă putea să-şi 
simtă fundul pe scaun în camera lui. Şi totuşi înţelegea de 
ce, în instrucţiuni, scria că e bine să faci asta stând jos. 
Fantoma lui se lăsă în jos în vale cu o viteză care îl ameţi. 

Alunecă într-o fereastră unde fusese invitat. Juan 
Orozco, Mahmoud Kwon şi alţi câţiva băieţi erau adunaţi 
într-o sufragerie făcând pronosticuri pentru meciul de 
mâine cu Capetown. Se uitară la el şi îl salutară, dar 
Robert ştia că nu vedeau mai mult decât iconiţa lui 
bântuind prin cameră. Putea să se arate virtual, eventual 
chiar să arate la fel de „real” ca Sharif de obicei. Dar 
Robert prefera să plutească în aer, să asculte câteva clipe 
ce vorbeau şi... 

Alarma clipoci! 

Tăie conexiunea şi se întoarse în dormitor la el. 

La parter, Bob ieşise din sufragerie. Se opri în faţa 
biroului lui Alice şi bătu uşurel. Din câte auzea Robert, 
dinăuntru nu veni niciun răspuns. După o clipă, Bob îşi 
băgă capul între umeri, se întoarse şi plecă. Robert îl auzi 
urcând scările, sunetul paşilor ducea către capătul holului. 
Bob bătu la uşa lui Miri, aşa cum o făcea aproape în 
fiecare seară. Se auzi o conversaţie înfundată şi vocea lui 
Miri spunând: 

— Noapte bună, tati. 

Era prima dată când Robert o auzea spunându-i lui Bob 
tată. 

Paşii se apropiară; Bob se oprise în faţa uşii lui Robert, 
dar nu spuse nimic. Robert îl urmări prin perete cum se 


întoarce şi intră în dormitorul lui şi-al lui Alice, unde 
Robert nu mai putea vedea. Robert se aplecă peste birou şi 
se uită la parter. Alice se culca aproape întotdeauna cam 
în acelaşi timp cu Bob. Dar, fireşte acum nu era o seară 
obişnuită. La naiba. Îţi iei şi tu în sfârşit inima în dinţi să-ţi 
lucrezi familia pe la spate şi soarta îţi bagă tot felul de 
strâmbe. Dar chiar dacă Alice avea să doarmă la noapte în 
birou, până la urmă tot va trebui să se ducă la baie, 
corect? 

Uşa de la birou se deschise. Făcu câţiva paşi pe hol şi se 
îndreptă spre scări. Du-te la baia de la parter fir-ai tu să fii. 
Femeia se întoarse din drum şi începu să facă ture de jur 
împrejurul sufrageriei. Dar nu mergea. Fiecare mişcare 
avea precizie şi forţă, ca la un dansator sau un practicant 
performant de arte marţiale. Nu era Alice Gu pe care o ştia 
el, femeia plinuţă, cu faţa ca o lună plină şi capotul lălâu 
pe ea. Şi totuşi, imaginile erau reale, se vedea chipul ei, 
chiar dacă încordat de durere şi ud de transpiraţie. Ce? 
Robert încercă să-i urmărească dansul mai de aproape. 
Curgea transpiraţia pe ea, capotul era ud leoarcă, de parcă 
tocmai ar fi terminat o cursă de alergat. 

Cum se întâmplase cu Carlos Rivera. 

Imposibil. Alice niciodată nu rămânea blocată în vreo 
limbă străină sau în altceva ori într-un domeniu anume. 
Dar îşi aminti discuţia de pe web în legătură SLC, unde 
citise despre câţiva oameni superdotaţi care se pot 
„specializa” de mai multe ori, care deveneau multitalentaţi 
până când efectele secundare îi ajungeau din urmă şi la 
final îi distrugeau. Unde ar putea un astfel de nefericit 
rămâne „blocat” când mintea lui avea prea multe culoare 
pe care să rătăcească? 

Baletul lui Alice încetini, apoi încetă. Stătu o vreme cu 
capul plecat, umerii ridicându-se şi coborând ritmic. Apoi 
se întoarse şi o apucă încet spre baia principală. 

În sfârşit! Acum ar trebui să răsuflu uşurau Dar, în loc 
de uşurare, revelaţia pe care tocmai o avusese începu să-i 
pună în mişcare rotiţele din cap. Descoperirea de acum 
câteva clipe explica atât de multe mici enigme. 


Contrazicea câteva lucruri pe care le crezuse sigure. Poate 
Alice nu avusese niciodată nimic cu el. Poate nu era, aşa 
cum îşi închipuise el, cel mai aprig duşman al lui din casă. 
Câteodată lucrurile nu sunt ce par a fi. 

Nu se mai auzea niciun sunet. În vechea lor casă din 
Palo Alto se auzeau mereu scârţâituri şi pocnituri, uneori 
se mai auzea computerul lui Bob cântând muzică piratată. 
Dar aici, în seara asta... da, mai erau zgomote pe ici, pe 
colo, casa se obişnuia cu răcoarea nopţii. O clipă! In 
meniul cu utilităţi văzu că se pornise duşul. Auzea apa 
curgând. 

Pentru a mia oară, Robert se întrebă ce fel de magie 
putea face cutiuţa aceea gri. Nu declanşase alarma la 
intrare în casă. Poate nu era un sistem electronic, poate 
era un mecanism clasic, cu arc, de secolul nouăsprezece. 
Dar Robert îşi aminti că porcăria dispăruse când intrase în 
duş. Asta era o invenţie nouă, nu doar un truc vizual. Poate 
cutiuţa făcuse picioare şi o luase din loc. Dar orice ar fi 
fost, ce făcea ea în ultimă instanţă? Poate necunoscutul nu 
avea nevoie doar de o picătură de sânge. Poate voia o baie 
de sânge. Robert stătu o secundă nemişcat apoi sări în 
picioare... şi înlemni iar. Fram atât de disperat. 
Credibilitatea nu e obligatorie atunci când păcălitul vrea 
cu tot dinadinsul să creadă că mincinosul spune adevărul. 
Vasăzică, Străinul minţise atunci când îi spusese că nu 
avea să-i facă rău lui Alice. Și eu, prost, disperat, am 
zâmbit şi l-am crezut într-o secundă, Robert izbi uşa 
camerei lui de perete şi ţâşni pe scări în jos. Trecu glonţ 
prin sufragerie şi bătu cu putere în uşa băii. 

— Alice! 

Uşa se deschise. Alice se uita la el cu ochii mari. O 
apucă de braţ şi o trase în hol. Fiind micuță, nu-i trebui 
mult efort s-o împingă într-o parte. Dar Alice se întoarse, 
dezechilibrându-l. Se împiedicară unul în celălalt şi Robert 
căzu, lovindu-se cu capul de clanţa uşii. 

— Ce s-a întâmplat? întrebă ea, enervată. 

— Eu.. 

Robert se uită peste umăr, în baia puternic luminată, 


apoi la Alice. Era îmbrăcată într-un halat de baie şi părul 
scurt arăta de parcă ar fi fost proaspăt spălat. Toată lumea 
e bine şi nevătămată. Nicio baltă de sânge... în afară de 
rana pe care mi-am făcut-o la cap. 

— Eşti OK, Robert? 

Ingrijorarea părea să ia locul enervării. 

Robert îşi duse mâna la cap. 

— Da, da. Sunt destul de robust în ziua de azi. 

Se gândi cum coborâse scările. Nici când avea 
şaptesprezece ani nu sărise câte patru trepte odată. 

— Dar... începu ea. 

În mod evident era mai degrabă îngrijorată de starea lui 
mentală decât de cea fizică. 

E totul în regulă, Alice, am crezut ca te salvez de la 
moarte şi, când colo, era o alarmă falsă. 

Probabil nu era cea mai plauzibilă explicaţie. Deci ce 
căuta el aici, în toiul nopţii, să spargă uşa băii? Mai aruncă 
o privire înăuntru. 

— Ăă... hm., aveam nevoie urgentă la budă. 

Pe chipul ei se aşternu o bunăvoință miloasă. 

— Bine, Robert, intră. 

Se întoarse şi se îndreptă spre dormitor. 

— Totul în regulă, Alice? se auzi vocea lui Bob din capul 
scărilor. 

Robert nu avu curajul să arunce o privire în sus, dar era 
aproape sigur că şi Miri ieşise din camera ei şi se uita la el. 
Când intră în baie şi închise uşa în urma lui, auzi glasul 
obosit al nurorii sale. 

— Nu e nimic grav, Robert avea nevoie la toaletă. 


Robert stătu pe vasul de toaletă câteva minute până 
valurile de panică se potoliră. Poate totuşi aici era o bombă 
şi, dacă exploda, avea să-l arunce în aer pe vinovat. Şi 
partea cea mai distractivă era că nici măcar nu mai avea 
cutia. Avea să se întoarcă la Bibliotecă cu mâinile goale. 
Aşa, şi? După o clipă, se ridică în picioare şi se uită în 
oglinda de deasupra chiuvetei. Se strâmbă la reflexia lui. 
Poate le-ar putea duce o cutie contrafăcută; Tommie oare 


ar băga de seamă? Cât despre Străinul Misterios, poate 
vraja lui s-a spulberat... şi - odată cu ea - speranţa lui 
Robert. A 

Privirea îi fu atrasă de poliţa din spate. In mijlocul 
dezordinii de tuburi, fiole, creme, era o cutiuţă gri. Care 
nu fusese acolo când Alice ieşise din baie. Puse mâna pe 
ea, degetele atinseră plasticul cald. Nu era iluzie. Un 
mister şi mai adânc decât cele cu care abia începuse să se 
obişnuiască. Băgă cutia în buzunarul pijamalei şi se 
întoarse în camera lui. 


17 
ALFRED SE OFERĂ VOLUNIAR 


Gunberk Braun and Keiko Mitsuri erau ofiţeri de bază în 
cadrul serviciilor secrete din ţările lor. Vaz îi avea în vizor 
încă de când erau la colegiu. Ştia mai multe despre viaţa 
lor decât ar fi bănuit ei vreodată. Acesta era unul din 
avantajele vârstei înaintate şi a relaţiilor bine consolidate: 
într-un fel, el îi coordonase spre cariera pe care o 
aleseseră, deşi nici ei, nici organizaţiile pentru care lucrau, 
nu bănuiră acest lucru. Nu erau trădători de ţară, dar 
Alfred îi înţelegea atât de bine, încât îi putea ghida subtil 
să facă ce voia el. 

Cel puţin aşa credea şi aşa spera. Şi totuşi, eforturile 
celor doi tineri prieteni ai săi de a-l ajuta orbeşte începură 
să se întoarcă împotriva lui, entuziasmul lor risca să pună 
în pericol reuşita planurilor sale. 

— Da, da, există riscuri, zise Vaz. Ştiam asta de la bun 
început. Dar a lăsa un proiect de manipulare în masă să 
zburde nestingherit prin lume este şi mai periculos. 
Trebuie să aflăm ce se pune la cale în laboratorul din San 
Diego. Aici ar trebui să-l avem pe domnul lepurilă. 

Keiko Mitsuri scutură din cap. 

— Alfred, am contacte în cadrul serviciilor secrete din 
State, prieteni de-o viaţă. Nu sunt agenţii mei, dar nu ar 
tolera vreun proiect ilegal de producere de armament. Aici 
am încredere deplină în ei. Eu zic să-i contactăm, absolut 
neoficial, şi să vedem dacă descoperă ei ceva în legătură 
cu laboratoarele din San Diego. 

Alfred se aplecă înspre ea. 

— Le-ai încredința soarta ţării tale? Pentru că despre 
asta vorbim aici. În cel mai rău caz, ce se întâmplă la San 
Diego nu este doar un proiect al vreunui biolog bolnav la 
cap, ci chiar unul susţinut de guvernul Statelor Unite până 
la cele mai înalte sfere. În acest caz, eforturile prietenilor 
tăi n-ar face altceva decât să trezească suspiciunile 


superiorilor. Probele ar dispărea. Când este vorba despre o 
ameninţare de o asemenea gravitate, trebuie să acționăm 
singuri. 


Într-o formă sau alta, aceste diferende începuseră încă 
de la întâlnirea din Barcelona. Dar sesiunea de astăzi avea 
să fie decisivă. 

Keiko se lăsă pe spătarul fotoliului şi ridică din umeri 
enervată. Imaginea ei era mai mult sau mai puţin fidelă ca 
prezenţă şi amplasare, o femeie de treizeci de ani stând la 
biroul ei de undeva din Tokyo. Proiecţia ei transformase un 
colţ al biroului lui Vaz într-o cameră mobilată minimalist, 
cu vedere la panorama Tokyoului. Gunberk Braun era mai 
puţin expansiv, imaginea lui pur şi simplu „luase loc” pe 
unul din fotoliile din cabinetul de lucru al lui Alfred. Fără 
îndoială, Günberk intuise că UE va avea un cuvânt greu de 
spus în afacerea asta şi stătea destul de relaxat. Günberk 
putea fi adevărata problemă astăzi, dar deocamdată 
asculta discuţia. 

OK. Alfred îşi răsfiră degetele pe birou. 

— Eu cred cu tărie că planul pe care l-am trasat în 
Barcelona este cel mai prudent. Poţi nega faptul că am 
făcut progrese serioase? 

Arătă cu mâna spre notițele biografice împrăştiate pe 
masă. 

— Avem mână de lucru pe teren, care nu bate la ochi şi 
habar nu ai cine îi manevrează. De fapt, oamenii au înţeles 
complet aiurea semnificaţia acestei operaţiuni. Vă îndoiţi 
de reuşita planului? Credeţi că americanii au mirosit ce 
avem noi de gând? 

Amândoi tinerii scuturară din cap. Keiko îi adresă un 
zâmbet jenat. 

— Nu. Compartimentalizarea ta bazată pe securitatea 
sistemelor electronice este cu adevărat revoluţionară în 
domeniul strategiei militare. 

— Într-adevăr. lar dacă noi folosim aceste metode, chiar 
în ţările-surori din cadrul Alianţei, arată cât de serioasă 
este situaţia actuală. Deci, haideţi, vă rog. Dacă întârziem 


proiectul mai mult de o sută de ore, s-ar putea să fim 
nevoiţi să o luăm de la capăt. Care este problema voastră 
de nu vreţi să vă daţi acordul final? 

Gunberk aruncă o privire omologului său japonez. Ea îi 
făcu semn să ia cuvântul. 

— Presupun că întrebarea ta este retorică, Alfred. 
Problema cu Planul lepurilă este domnul lepurilă. Suntem 
cu totul la mâna lui, iar noi nu ştim încă aproape nimic 
despre el. 

— Nici americanii nu ştiu nimic despre el. Deci nu îl pot 
prinde. lepurele este exact omul de care avem nevoie. 

— Este mai mult decât atât, Alfred. 

Gunberk îl străpungea cu privirea. În ciuda tinereţii sale, 
Braun arăta solid şi serios ca un veteran. Luă lucrurile pe 
rând, metodic. 

— Punând la punct această operaţiune, Iepurele a făcut 
minuni pentru noi. Capacitatea sa ne demonstrează că el 
însuşi poate deveni oricând o ameninţare. 

Vaz studie rezultatele ultimei investigaţii a lui Gunberk. 

— Dar ai descoperit şi puncte slabe esenţiale la el. 
Oricât s-a chinuit el să-şi ascundă urmele, ai reuşit să-i 
depistezi autoritatea de certificare primară. 

Faptul că Iepurele avea o singură autoritate de 
certificare nu era ceva neobişnuit; extraordinar era că 
Gunberk reuşise să-i dea de urme. Pentru Alfred care avea, 
hm, o relaţie delicată cu Iepurele, aceasta era o veste 
extraordinar de bună. 

Gunberk încuviinţă din cap. 

— Da, Credit Suisse. Şi ce-i cu asta? 

— Păi, dacă Iepurele se dovedeşte a fi un ghimpe în 
talpă, închidem dreptul de certificare al lui Credit Suisse şi 
îl lăsăm fără afacere. 

— Închidem certificarea Credit Suisse? Ai idee ce ar 
însenina asta pentru economia europeană? Sunt mândru 
de echipa mea că a reuşit să descopere secretul, dar nu ne 
putem folosi efectiv de el. 

— Ar fi trebuit să ne debarasăm de el imediat după 
întâlnirea din Barcelona, spuse Keiko. Este prea şmecher. 


— Poate, dar dă-i omului mintea de pe urmă, răspunse 
Vaz. 

— Poftim? Mă scuzi, Alfred, dar începem să ne întrebăm 
dacă nu cumva ştii mai multe despre domnul lepurilă decât 
noi. Drace! 

— Nu ştiu nimic. Pe cuvântul meu de onoare. Alfred se 
relaxa În scaun şi îi examina pe cei doi ieri care stăteau 
nervoşi în faţa lui. 

— V-aţi vorbit pe la spatele meu, voi doi, nu-i aşa? zâmbi 
îngăduitor. Credeţi că Iepurele e pe bune din serviciile 
americane? Chineze? 

Îşi petrecură multe ore cântărind posibilităţile. Keiko 
scutură din cap. 

— Cred că inteligenţa artificială este o posibilitate care 
trebuie luată în considerare. Abilităţile lui sunt atât de 
vaste, metoda lui de lucru atât de eficientă şi 
personalitatea atât de juvenilă. Ultima este una din 
calităţile caracteristice ale inteligenţei artificiale, conform 
Agenţiei pentru cercetare avansată în domeniul apărării 
din State. 

Văzu îndoiala pe chipul lui Vaz. 

— Ce? Pericolele nu vin numai de la secte religioase şi 
conspiratori. 

— Fireşte. Dar monştrii artificiali? Sperietorile din 
secolul douăzeci? Cine din serviciile secrete ia o asemenea 
ameninţare în serios? Ah, asta e teoria lui Pascal Heriot, 
nu? Aţi vorbit cu Pascal despre proiectul nostru? 

— Bineînţeles că nu! Dar inteligenţa artificială a fost un 

subiect ignorat în ultimii ani. 
_ — Corect, pentru că nu există nicio dovadă că ar exista. 
Inainte de războiul americano-asiatic, ştim că americanii 
au cheltuit miliarde să facă roboţi de birou. A fost un fiasco 
la fel de mare ca şi interzicerea accesului în Spaţiu. 

— Interzicerea accesului a funcţionat. 

— A funcţionat împotriva tuturor, Keiko, râse Vaz. Dar 
mai ales împotriva americanilor. Să lăsăm asta. Ce vreau 
eu să spun este că unii din cei mai inteligenţi oameni ai 
planetei au încercat să creeze inteligenţă artificială şi au 


eşuat. 

— Proiectul a eşuat, dar cu siguranţă codul scris a rămas 
pe undeva. Internetul nu mai e jucăria nevinovată care era 
cândva. Poate bucăţi din roboții de atunci sunt undeva în 
eter, crescând şi transformându-se în ceva imposibil de 
creat în trecut. 

— Asta e science fiction! Era chiar şi un film... 

— Mai multe filme, de fapt, interveni Gunberk. Alfred, 
nu sunt de acord cu Keiko că programele scrise cu ani în 
urmă se pot îmbunătăţi de unele singure doar pentru că 
acum există resurse decente. Dar noi am luat în calcul şi 
posibilitatea asta. Trebuie să recunoşti că, la ora actuală, 
posibilităţile tehnice sunt infinite. Pascal consideră că, 
atunci când inteligenţa artificială va apărea, nu va fi 
rezultatul muncii unei instituţii. Va apărea ca un accident, 
ca multe alte descoperiri, doar că va avea rezultate 
catastrofice. 

Alt pericol pentru supraviețuirea umanităţii. 

— Oricare ar fi explicaţia, spuse Keiko, Iepurele este 
prea competent, prea generic... îmi pare rău, Alfred, 
credem că ar trebui să închidem operaţiunea şi să luăm 
legătura cu prietenii noştri americani. 

— Dar echipamentul este instalat, oamenii noştri sunt pe 
poziţii! 

— Cu lepurilă în fruntea lor? întrebă Keiko. Riscăm ca el 
să plece cu rezultatele cercetării. Chiar dacă noi am fi de 
acord cu tine, şefii noştri n-ar aproba. 

Era serioasă. Alfred se întoarse la Braun. Şi el era la fel 
de serios. Situaţia era cât se poate de proastă. 

— Keiko, Gunberk, haideţi, vă rog, puneţi în balanţă 
riscurile. 

— Le punem, răspunse Keiko. Iepurele scăpat de sub 
control la sfârşitul proiectului este o bombă cu ceas de 
dimensiuni cosmice! 

— Dar putem aranja în aşa fel încât lepurele să 
primească informaţii operaţionale cu linguriţa pe măsură 
ce evoluează acţiunea. 

Din fericire, Gunberk îl contrazise imediat. 


— Ach, nu, un asemenea micromanagement de la 
distanţă e o cale sigură spre dezastru. 

Vaz stătu multă vreme în cumpănă, încercând să arate 
cât mai dus pe gânduri, luând hotărâri importante. 

— Poate, poate există o cale prin care să obţinem ce 
dorim, adică să realizăm şi „marele proiect”, dar şi să-l 
ţinem pe Iepure sub control. Să zicem că nu-i dăm omului 
detaliile finale înainte de faza ultimă a misiunii. Să 
presupunem că trimitem pe unul din oamenii noştri pe 
teren la San Diego în noaptea cea mare. 

Mitsuri şi Braun se uitară la el nedumeriţi. 

— Şi cum rămâne cu negarea implicării noastre? zise 
Keiko. Dacă noi avem propriul agent infiltrat... 

— Gândeşte-te, Keiko. Propunerea mea riscă să-i 
alarmeze pe americani, în timp ce propunerea ta este chiar 
să-i anunţăm. Dacă facem cum zic eu, menţinem riscul la 
minim. Noi pur şi simplu ne punem agentul nostru undeva 
în apropiere, într-o poziţie bine gândită şi cu răspuns 
instant. Ceea ce americanii numesc „local honcho” - şeful 
de la faţa locului. 

— Cum a fost Alice Gong în misiunea de la Ciudad 
General Ortiz, se lumină Gunberk. 

— ... Da. Exact. 

Nu se gândise la Alice, dar Günberk avea dreptate. Alice 
Gong fusese acolo şi aproape singură descoperise şi 
împiedicase mişcarea Frontul pentru dreptul la apă. Poate 
Frontul n-ar fi reuşit, în fond şi la urma urmei, nimeni nu 
mai încercase un bombardament de o asemenea amploare. 
Dacă le-ar fi reuşit, „declaraţia lor de principiu” ar fi 
otrăvit izvoarele din vestul Antarcticii. Gong rămăsese 
necunoscută marelui public, dar devenise legendă în 
comunităţile de informaţii secrete. Ea era unul din oamenii 
pe care te puteai baza oricând. 


Slavă cerurilor, nici Braun, nici Mitsuri nu părură să 
observe tulburarea lui Alfred la auzului numelui ei. 

— Infiltrarea unui honcho acum ar fi dificilă, spuse 
Keiko. Vorbim aici despre turistul nevinovat rătăcit prin 


laboratoare sau despre şoferul care transportă materiale? 
Niciunul din agenţii mei de pe teren nu este pregătit 
pentru asemenea gen de operaţiune. Este nevoie de o 
persoană specială cu aptitudini speciale şi influenţă 
specială. 

Asemenea misiuni arătau precum cele de capturare a 
armelor de distrugere în masă. 

— Eu am nişte oameni în California, spuse Ginberk, dar 
niciunul nu e la asemenea nivel. 

— Nu contează, spuse Vaz, regăsindu-şi în sfârşit glasul. 
Sunt pregătit să mă duc eu însumi. 

Îi mai luase prin surprindere şi în alte dăţi, însă, de data 
aceasta, fu o adevărată bombă. Braun rămase o vreme 
mut, cu gura deschisă. 

— Alfred! 

— Într-atât de important este. 

Şi se uită la amândoi cu cea mai onestă şi convingătoare 
expresie de care era capabil. 

— Dar tu eşti şoarece de birou, ca şi noi! 

Alfred scutură din cap. Astăzi va trebui să dezvăluie o 
parte din povestea trecutului său. Spera ca, în felul acesta, 
să nu-i scape mai multe detalii decât ar fi vrut. Alfred îşi 
petrecuse ani întregi infiltrat în această poziţie de 
funcţionar în cadrul Agenţiei pentru informaţii secrete 
internaţionale. Dacă avea să fie demascat, în cel mai bun 
caz putea să facă şi el ce făcea şi primul-ministru, forţat să 
se ocupe de şantaj politic la nivel mare. În cel mai rău 
caz... în cel mai rău caz, Gunberk şi Keiko şi-ar putea da 
seama care era scopul real al misiunii lui la San Diego. 

Vaz trimise secretarei lui un mesaj în care îi ceru să facă 
„Pachetul biografic nr. 3” disponibil pentru vizionare. Cu 
glas tare, le spuse celor doi prieteni mai tineri. 

— De fapt, eu am ceva experienţă de teren, am lucrat în 
primii ani după 2000 în Statele Unite. 

Braun şi Mitsuri se uitau concentrați în faţa lor, ocupați 
că citească Biopachetul 3 pe care acum îl puteau vedea. Se 
potrivea cu ce ştiau despre el dinainte, dar dezvăluia noi 
secrete despre amicul lor indian. Gunberk fu primul care 


îşi reveni din surpriză. 

— Înţeleg. 

Apoi redeveni tăcut, citind mai departe. 

— Te-ai descurcat bine. Dar asta a fost acum mulţi ani, 
Alfred. Misiunea de acum e foarte mult bazată pe 
tehnologie. 

Alfred dădu din cap înghițind observaţia. 

— Aşa este, nu mai sunt tânăr. 

Mitsuri şi Braun credeau că are undeva în jurul vârstei 
de cincizeci de ani. 

— Dar pe de altă parte, aici în Agenţie eu mă ocup 
tocmai de problemele legate de reţele, deci nu sunt chiar 
depăşit. 

Pe faţa lui Keiko apăru un zâmbet surprins. 

— În plus, cunoşti cel mai bine operaţiunea. Deci, prin 
prezenţa ta la faţa locului, poţi rezolva ultimele detalii fără 
să-l implici pe lepurilă. 

— Corect. 

Gunberk tot nu era convins. 

— Şi totuşi, este o misiune extrem de periculoasă. 
Marile puteri sunt la concurenţă, e drept, dar, când vine 
vorba de armament, trebuie să facă front comun. Este 
pentru prima dată în cariera mea când pactul este încălcat. 

Alfred dădu din cap cu solemnitate. 

— Trebuie să aflăm adevărul, Gunberk. Ne-am putea 
înşela în privinţa laboratoarelor din San Diego. În acest 
caz, ne retragem mulţumiţi şi fără să deranjăm pe nimeni. 
Dar trebuie să descoperim sursa virusului, oricare ar fi ea. 
lar dacă ea se află în San Diego, atunci există mari şanse 
ca americanii să ne mulţumească. 

Mitsuri şi Braun se uitară unul la altul, apoi înclinară din 
cap şi Keiko spuse: 

— Vom sprijini infiltarea unui şef la faţa locului, cel mai 
probabil, tu. Voi vorbi cu oamenii mei să elaboreze o 
strategie de acoperire, în caz că eşti descoperit. Vom 
furniza reţele de comunicare şi analiză. Tu va trebui să 
coordonezi datele la sol... 

— ... Şi să nu-i dai voie lui lepurilă să-şi bage nasul unde 


nu-i fierbe oala! completă Gunberk. 


Alfred stătu în biroul său încă o vreme după ce prietenii 
lui plecară. Fusese pe muchie de cuţit. Pe măsura ce 
mizele cresc, pericolele se înmulţesc proporţional. Planul 
lepurilă era cea mai delicată operaţiune la care participase 
vreodată (cu bună ştiinţă) guvernul indian; obţinerea 
aprobării prim-ministrului nu fusese o jucărie. Astăzi, 
Keiko şi Giunberk aproape îl lăsaseră singur. Cât despre 
Iepure... inteligenţa artificială ar putea fi o fantezie, dar 
era un adevărat pericol, aşa cum intuiseră Gunberk şi 
Keiko. 

Alfred se relaxă puţin şi îşi permise să zâmbească, 
pentru prima dată în ultimele săptămâni. Da, pericolele se 
înmulţiseră, ha-ha!, ca iepurii. Dar astăzi se confruntase cu 
unele din ele şi le învinsese. De săptămâni întregi punea la 
cale planul cu agentul infiltrat. In cele din urmă, Ginberk 
şi Keiko îi serviseră motivul cel mai la îndemână pentru a fi 
prezent el însuşi pe teren, în San Diego. 


18 
SOCIETATEA SPEOLOGILOR 
MIASIENICI 


Conspirația bătrânilor încă se mai întâlnea la etajul al 
şaselea al Bibliotecii, dar acum locul arăta complet diferit. 
Robert ieşi din lift, evitând să dea ochii cu Hacekienii şi 
„războinicii” lor. Cu toate acestea, simţul realităţii era 
greu de menţinut. Statuia lui Theodor Geisel încă mai 
trona în mijlocul holului de la intrare, dar conducerea 
închiriase toate celelalte încăperi. Jurasicii invadaseră 
subsolul. Se spunea că cei ai lui H.P. Lovecraft bântuiau şi 
mai în adâncuri, pe unde fuseseră depozite închise cu anii. 

Iar etajul al şaselea era... pustiu, golit de toate cărţile, 
lăsat cu rafturile goale. Din uşa liftului aflat undeva în 
centrul încăperii, Robert putea vedea prin rafturile 
scheletice până la ferestre. Tocătoarele de cărţi veniseră şi 
plecaseră. În colţul de sud-est, conjuraţii stăteau ascunşi 
ca socialiştii la începutul secolului douăzeci conspirând 
împotriva Imperiului în mijlocul ruinelor. 

— Unde sunt războinicii de la etajul al şaselea? întrebă 
Robert arătând către realitatea crudă a rafturilor goale. 

— O întârziere în găsirea ultimei tehnologii haptice, 
răspunse Carlos. De fapt, e o chestiune politică. Partizanii 
jurasici vor etajul pentru universul lor. Bibliotecarii 
războinici se împotrivesc. Conducerea s-ar putea să 
dezamăgească ambele tabere şi să facă aici un simulator 
de bibliotecă tradiţională. 

— Dar cu cărţi false, corect? 

— Dap, zise Tommie zâmbind. La ce te-ai aştepta? Intre 
timp avem tot etajul numai pentru noi. Încă nu ne-au 
învins, domnilor. 

Winnie nu arăta prea convins. 

— Ştiam de săptămâni întregi că este inevitabil. Am 
pierdut o luptă importantă. Dar e abia prima bătălie din 
război, zise uitându-se către Tommie. 


Parker făcu semn către luminiţa de pe computerul din 
faţa lui. 

— Scutul e pe poziţie, nu ne mai vede nimeni. E timpul 
să trecem la discuţii serioase. 

Zâmbea, dar privirea adresată fiecăruia era cât se poate 
de serioasă. 

— OK, eu mi-am făcut treaba. Putem pătrunde în 
tuneluri. Am aranjat ca nimeni să nu fie la ora aceea în 
buncăre. Putem ajunge până la containerele cu tocătură şi 
am spray-ul cu lipici. Putem produce daune majore 
proiectului Biblionet, dar mai ales lui Huertas. Fireşte că 
nu va sista întregul proces, dar îl va... 

— Deja am stabilit că o anulare a acţiunii este 
imposibilă, mormăi Winnie. Însă putem să-i convingem pe 
tembeli să nu mai folosească metode distructive - şi eu zic 
să e mare lucru. 

— Just. Numai asta putem şi trebuie să facem. Totul e 
aranjat, ne mai trebuie un singur ingredient. 

Se uită la Robert, care simţi mustrarea conştiinţei lui 
adormite, dar, după o ezitare de o miime de secundă, băgă 
mâna în buzunar şi scoase cutiuţa de plastic pe care i-o 
furnizase Străinul. 

— Ia uite ce am eu aici, Tommie. 

— Hei, mă uimeşti! făcu Parker. Mă aşteptam la vreun 
origami. Pare un fel de kit pentru biomostre, zise luând 
cutiuţa din mâna lui Robert. 

De fapt, deasupra cutiei străluceau luminiţe colorate 
indicând chiar acest lucru. 

— Cum ai făcut-o? 

Chiar, cum? Lui Robert nu-i veni în minte nicio minciună 
sau parte din adevăr care să pară verosimil. Tommie 
înţelese greşit tăcerea lui şi sări: 

— Nu, nu-mi spune! Ar trebui să-mi dau seama şi singur. 

O privi zâmbind o clipă, apoi o băgă în buzunar. 

— Bun, deci suntem gata. Acum trebuie să stabilim o 
dată. 

— Cât mai curând, preciză Rivera. Se începe construirea 
unui alt laborator şi va fi multă agitaţie. 


— Aşa-i. În plus, mai suntem constrânşi de alte lucruri. E 
incredibil cât de greu a fost până aici, sunt băgat până în 
gât în tot felul de combinaţii. Nu te îngrijora, 

Winnie, nu am decât o foarte mică parte din plan, când 
se termină totul, voi fi expert în afilieri. 

Tommie se ambala pe măsură ce vorbea. 

— Putem să reuşim, oameni buni. Hei, va fi ca pe 
vremurile bune. OK, poate nu pentru tine, Carlos, tu nu 
erai născut pe atunci. 

Şi zâmbi cu gura până la urechi înspre Winnie şi Robert. 
Gu fusese în multe expediţii „subterane”, care mai de care 
mai palpitante, alergase prin sute de metri de tunel până 
să iasă la suprafaţă la întâmplare, în mijlocul unor clădiri 
întunecate şi pustii, unele chiar în faza de construcţie. 
Unele aveau scări, altele nu. 

Şi Winnie zâmbea uşor acum. 

— Da, Societatea speologilor miastenici. 

Se încruntă, amintindu-şi de tinereţe: 

— Am fost norocoşi că nu ne-am rupt gâturile. 

Ultimul comentariu îi aparţinea lui Winnie cel de mai 
târziu, care îşi petrecuse restul zilelor ca administrator, 
plin până în gât cu responsabilităţi şi litigii. 

— Dap, era mai distractiv decât jocurile pe calculator şi 
mai periculos. Oricum, era înainte să apară computerele, 
cel puţin nu aşa cum le ştim acum. Astăzi lucrurile sunt 
complet diferite, dar cu mişculaţiile mele şi cutiuţa lui 
Robert, putem avea o nouă aventură. Dacă lucrurile 
decurg conform planului. Să ne întoarcem la ale noastre, 
avem trei ferestre de timp în următoarele şase săptămâni, 
când toate găurile din sistemul de pază se aliniază. 

— Când e prima, întrebă Winnie. 

— Foarte curând. De luni într-o săptămână. 

Îşi întoarse laptopul în aşa fel încât ceilalţi să poată citi 
pe ecran. 

— Intrăm prin Clădirea Pilchner... - şi se lansă într-o 
poveste întreagă despre cum va reuşi să-i bage acolo - ... 
apoi aici tunelul se desparte în două, unul duce în campus, 
unul în laboratoare. De aici, mai mergem cam un kilometru 


pe sub clădirea de la General Genomics. 

— Laboratoarele lui Huerta sunt la nord. 

— Exact. Şi avem şanse zece la unu să intrăm să ne 
facem treaba. Cu puţin noroc, poate mai şi ieşim! 

Nici Rivera, nici Bount nu păreau speriaţi de pronostic. 
După câteva minute, Winnie spuse: 

— Nu mai putem amâna lucrurile. Eu spun s-o facem de 
luni într-o săptămână. 

— Şi eu la fel, zise Robert. 

— Wo tongyi. Da. 

— Perfect atunci! Tommie întoarse laptopul cu faţa spre 
el. Veniţi cu purtabilele, dar eu voi aduce haine de schimb 
şi aparatura electronică necesară. 

— Mai e ceva, Tommie, interveni Winston Blount. 

— A, ce? 

— Nu e mare lucru, dar ne-ar putea ajuta să ne facem 
reclamă. 

— Aşa? 

— Propun să mai luăm cu noi pe cineva de la distanţă, 
pe omul lui Robert, Sharif. 

— Asta e nebunie curată, sări Tommie în picioare, după 
care brusc căzu înapoi pe scaun. Vrei o prezenţă de la 
distanţă? Nu pricepi? Nici măcar n-o să ai purtabilul cu 
tine acolo. 

— Dar ai spus că aduci scule, Tommie, răspunse Winnie 
mieros. Sculele tale nu suportă prezenţă virtuală? 

— Cum credeţi că funcţionează prezenţa de la distanţă, 
domnule decan? întrebă Parker aproape înecându-se de 
indignare. 

— Păi, e un fel de filtru. E 

— Aşa arată, e drept, dar nu e ceva local. În spatele 
imaginii se află cod şi transmisie de date în mediul 
ambient. Dar în subsoluri nu există reţele libere. În plus, 
reuşita planului depinde foarte mult de discreţia noastră. 
Asta include  nefolosirea nodurilor de reţea ale 
laboratoarelor. Ce vreţi dumneavoastră e... 

Şi clătină din cap, parcă nevenindu-i să creadă. 

— Nici eu nu înţeleg ce te-a apucat, se uită Robert la 


Blount. Nu mai departe de acum două săptămâni l-ai dat 
afară pe Sharif pe motiv că prezenta riscuri pentru 
siguranţa noastră. 

Winnie se înroşi de nervi, ca pe vremuri când Robert 
dădea cu el de pământ la şedinţele de catedră. 

— Doar eram curios, Winnie, pe cuvânt. Robert ridică 
mâinile pacifist. 

După o secundă, Winnie continuă. 

— OK, deci eu n-am avut niciodată nimic cu omul. L-am 
văzut în persoană, aici la Bibliotecă. Pare un student în 
banca lui. Face un interviu cu tine pe bune, nu? 

Când nu e domnul misterios sau domnul sefist da, cum 
să nu. Robert îşi dădu seama că un cuvânt din partea lui ar 
fi suficient ca planul să fie abandonat. Nu-şi imaginase că 
trădarea este o muncă atât de complexă: 

— Da. Întrebările lui sunt de obicei naive, dar în limite 
academice. 

— Foarte bine! Ideea mea e că dacă lucrurile nu merg 
cum vrem noi, am putea avea un martor din afară de 
partea noastră, care să arate cum s-au întâmplat lucrurile 
din punctul nostru de vedere. Ideal ar fi chiar cineva care 
să vadă ce facem acolo. Ar fi diferenţa între a merge la 
puşcărie fără să ai cum să te aperi sau să faci o declaraţie 
publică. 

— Da, spuse Rivera. Domnule profesor Parker, 
dumneavoastră sunteţi un geniu în materie de securitate, 
dar chiar şi planurile cele mai bine puse la punct pot să 
dea greş uneori. Dacă îl luăm cu noi pe Sharif, am putea 
avea un... fel de plasă de siguranţă. 

Tommie se dădea încetişor cu capul de masă. 

— Oameni buni nu ştiţi ce-mi cereţi... 

Dar, în ciuda gestului teatral, nu spusese nu. După 
câteva clipe bătrânelul îşi ridică fruntea şi se uită chiorâş 
la fiecare. 

— Imi cereţi o minune. Poate pot s-o fac, dar poate nu. 
Daţi-mi o zi să mă gândesc. 

— Absolut, domnule profesor. 

— Nicio problemă, spuse Blount zâmbind uşurat. 


Tommie dădu din cap şi se aplecă peste laptop. 

Nici nu-i băgă în seamă pe ceilalţi când încheiară 
întrevederea şi se îndreptară spre lifturi. 

De obicei, când terminau întrunirile, era mereu câte un 
lift care îi aştepta. Se pare că, de data aceasta, „scutul” lui 
Tommie blocase şi softul ascensoarelor. Când ajunseră în 
dreptul lifturilor, se opriră şi stătură o vreme nedumeriţi în 
faţa uşilor închise, apoi Carlos întinse mâna şi apăsă pe 
buton. 

— Ce ţi-e şi cu tehnologia antică, râse încetişor. 

Winnie zâmbea şi el, dar nu avea nicio legătură cu liftul. 

— Nu-ţi face probleme, Tommie va găsi o soluţie. 

— Intotdeauna găseşte el ceva... aprobă Robert. 

— Dap! îl imită Winnie şi râseră cu toţii. 

Dintr-odată lui Robert îi pică fisa de ce îl voiau Winnie şi 
Carlos pe Sharif cu ei. Când veni liftul şi Rivera cu Blount 
păşiră înăuntru, Robert rămase pe loc. 

— Vorbim mai târziu, mă duc să-i mai văd o dată pe 
Bibliotecarii războinici. 

— Cum vrei, zise Winnie şi îl lăsară singur. 


Robert stătu nemişcat, ascultând zgomotul cabinei în 
coborâre. Dincolo de uşa de la casa scării din stânga lui, se 
putea cobori în biblioteca virtuală. Nu mai fusese niciun 
cutremur de atunci, dar programul de avarie încă mai 
bubuia în boxe. Sub el, podeaua vibra. Aşteptă încă un 
minut şi, în loc s-o ia în jos pe scări, se întoarse şi dădu iar 
ocol etajului până ajunse înapoi în faţa lui Tommie Parker. 


Tommie stătea aplecat cu nasul în laptopul lui. Ledul de 
protecţie a zonei încă mai era aprins. Arăta ca un vrăjitor 
bătrân aplecat peste o carte de învățături din vechime. Nu 
era nevoie de niciun filtru virtual, se descurca singur. 
Robert se aşeză pe scaunul din faţa lui şi aşteptă. Era 
foarte posibil ca tipul nici să nu-l fi simţit întorcându-se, 
atât era de absorbit de planurile şi schemele pe care le 
punea la cale. 

Eu sunt peste tot şi apar în orice formă vreau pentru a 


obține rezultatul pe care îl doresc, îşi aminti Robert. 
Atunci crezuse că Străinul se dă mare, dar, după episodul 
de aseară din baie, Robert era dispus să creadă că nu 
fusese o laudă deşartă. 

Mă întreb cu ce-i are la mână pe Carlos şi Winnie. 

În cele din urmă, Robert rupse tăcerea. 

— Ia zi, Tommie, cât de rău stăm? 

De după laptop apăru o pereche de ochi albaştri. 
Expresia lui Tommie părea să întrebe ce naiba cauţi aici? 
Apoi se întoarse înapoi la computer. 

— Habar n-am. Doar că aş vrea să vă hotărâți odată. Dar 
nu tu ai fost cel care a cerut schimbarea asta de planuri. 

— Păi... în mine se duce o luptă. 

Lunea viitoare, Străinul avea să fie în mijlocul acţiunii, 
dovedindu-şi încă o dată ubicuitatea. 

— Dar am fost întotdeauna de părere că e bine să-i laşi 
pe oamenii care se pricep la tehnologie să-şi facă treaba 
nestingheriţi. 

— Dap, dădu Tommie din cap. 

De fapt, vechiului Robert nu-i păsase de tehnologie nici 
cât negru sub unghie. Dar acum lucrurile erau complet 
diferite. 

— Îmi amintesc că tu mereu ai făcut şi-ai dres şi ne-ai 
scos din încurcături. Crezi că de data asta îţi cerem prea 
mult, Tommie? 

Parker îşi ridică ochii şi se uită atent la el. 

— Nu... pur şi simplu, nu ştiu, Robert. Pe vremuri, îmi 
era absolut imposibil să rezolv aşa ceva. Puteam scrie linii 
de cod sofisticate, puteam sparge protocoale, puteam face 
o grămadă de chestii pe lângă ce făceam eu la slujbă. Care 
acum par joacă de copii. De data asta... 

— De data asta jonglezi cu probleme mai complicate din 
mai multe domenii. 

— Exact. De unde ştii? 

Mi-a spus Louise Chumlig. 

— Fiindcă aşa sunt lucrurile în ziua de astăzi. 

— Corect. Câteva din talentele mele de bază încă mai 
sunt importante. Sunt la fel de eficiente ca odinioară. 


Dar... la vremea pensionării, ajunsesem o relicvă în 
departamentul meu. Mai eram bun la câteva cursuri de 
nişă, dar când am vrut să predau lucruri noi... toată viaţa 
am fost cu un pas în faţa studenţilor, chiar şi la noile 
tehnologii. Spre final, ajunsesem complet pe dinafară. În 
ultimul semestru de activitate nu făceam altceva decât să-i 
pun pe studenţi să facă ce proiecte vor şi pe urmă să-şi dea 
note unul altuia. 

Arăta de-a dreptul umilit. Lui Robert nu i se întâmplase 
niciodată asemenea ruşine - dar eu am ştiut întotdeauna ce 
înseamnă calitatea şi performanţa. 

— Apoi, după ce am ieşit la pensie, m-am întors la 
şcoală, cel puţin în mintea mea. Vezi cu totul altfel 
lucrurile când vrei să rezolvi problemele rapid. E ca şi cum 
ai învăţa să foloseşti supertehnologie, doar că sculele nu 
mai sunt Google şi pachete de cod, acum sunt şi forumuri, 
grupuri de discuţie... 

— Şi interacţiunea cu oamenii? 

— Dap. Oamenii n-au intrat niciodată în socoteala mea, 
dar acum nu mai e cazul, echipele de design se ocupă de 
cosmetizări. De când am început să lucrez la acest proiect, 
totul se leagă! Dacă nu reuşim să evacuăm personalul din 
laboratoare, degeaba reuşim să ajungem până acolo. Deci 
ce-am făcut? l-am stârnit pe  Jurasici împotriva 
Hacekienilor şi sper să avem un conflict politic intern între 
gameri. Va fi nemaipomenit, Robert! Am găsit un tip care 
înţelege ce vreau să fac şi se ocupă de design, eu am făcut 
planul în mare, el îl implantează în toate reţelele, restul fac 
oamenii pe loc! 

Tommie se lăsă pe spate, frustrarea iniţială fiind 
spulberată de viziunea noii lui puteri. 

— Şi uită-te la computerul meu! 

îşi trecu degetele, cu dragoste, peste laptopul crăpat şi 
zgâriat, de parcă trecuse prin război. Tommie probabil era 
unul din ultimii oameni care nu credea în „componente 
fixe”. 

— De-a lungul anilor, am schimbat totul înăuntru. Cel 
mai mult ca să îndeplinească noile standarde şi blestemata 


de securitate a hardului. Dar în ultimele luni am pus o 
revoluţie sub carcasă! Am un progrămel care blochează 
filtrul de securitate al ăstora. Pe cuvântul meu, Robert, 
sunt mai şmecher decât toate CIA-urile şi FBl-urile lor! 

Robert îl asculta, tăcut. Apoi zise: 

— Sunt sigur că vei găsi o modalitate să-l bagi şi pe 
Sharif în schemă. 

— Ha! Asta ar fi cireaşa de pe tort! Soluţia evidentă e o 
treabă clasică: ne punem reţeaua noastră. Care va fi 
suficientă pentru un trafic decent - suficient pentru Sharif, 
în orice caz dar tot rămânem sub radar. 

Se uită la Robert şi confundă tăcerea lui cu îndoială. 

— Ştiu, e nebunie curată şi probabil securitatea în tunel 
va fi activă. Dar este şi un fel de fibră optică... sau va fi 
după ce vorbesc cu designerul meu coordonator. 

— Da, designerul tău coordonator. 

Eu sunt peste tot şi în orice formă pentru a obține 
rezultatul pe care îl doresc. Lumea nouă era un loc plin de 
miracole, dar exista o ierarhie a minunilor. Cele pe care 
Juan şi Robert le puteau face. Minunile pe care încerca să 
le predea Louise Chumlig. Miracolele lui Tommie. Şi 
undeva, deasupra tuturor, erau cele pe care le putea face 
Străinul Misterios. 


19 
POŢI SĂ MAI ŞI PICI 


La Fairmount High începură examenele de sfârşit de 
semestru. Robert îşi amintea de pe vremea adolescenţei, 
când atmosfera era aproape la fel: puştii abia aşteptau să 
vină vacanţa. Ba mai rău, sezonul de filme de Crăciun 
începea să le invadeze diversele lumi în care trăiau. 

Dar examenele de acum erau diferite în mod esenţial 
faţă de cele din timpul liceului. Pentru Robert Gu, aceste 
noi examene erau dificile. Pe vremuri, toată lumea ştia că 
Gu va lua examenele cu brio şi va eclipsa pe oricine din 
jurul lui. Dar, într-un an, fusese nevoit pentru o scurtă 
perioadă de timp să studieze şi materii „reale”. În timpul 
acelor ore, cunoscuse tineri care nu-i erau din start 
inferiori şi întâlnise profesori cărora puţin le păsa de 
geniul lui poetic. Odată ce scăpase de trimestrul 
obligatoriu în clasa de real, Robert evitase cu tot 
dinadinsul să mai trăiască o asemenea umilinţă. Până 
acum. 

Matematică şi logică. Statistici şi mecanica datelor. 
Cercetare şi analiză. Chiar şi la Analiza probelor accesul 
pe internet era limitat. Deşi la ore încuraja colaborarea, 
Chumlig credea cu tărie în importanţa concurenţei acerbe 
între elevi. Acum, toate platitudinile cu care îi plictisise în 
timpul trimestrului se concretizau într-o săptămână de 
chinuri şi cazne. 

Imediat după examenul Ia logică, Străinul Misterios îşi 
făcu apariţia. Era doar o voce într-un abur verzui. 

— Necazuri cu şcoala, prietene? 

— Mă descurc. 

Sincer, la matematică fusese chiar interesant. 


Miri --> Juan, Xiu: <sm> lar stă de vorbă cu altcineva. 
</sm> 
Juan —> Miri, Xiu: <sm> Ce spune? </sm> 
Miri --> Juan, Xiu: <sm> Nu ştiu. Canalul audio e închis 
pe privat. Juan! Du-te la el! </sm> 
Juan -> Miri, Xiu: <sm> Nu eşti şefa mea. Mă duc 
fiindcă oricum aveam de vorbit ceva cu el. </sm> 

Necunoscutul scoase un râs înfundat. 

— La Fairmount High nu se dau automat note de zece, 
nici măcar note de trecere din oficiu. Picatul e o 
posibilitate, dar tu... _ 

Ah, îi venea scăparea. II văzu pe Juan Orozco ieşind din 
clădire, îndreptându-se către el. Străinul continuă: 

— ... şi Juan Orozco nu sunteţi de nota patru. În afară de 
asta, eşti pe o programă simplificată. Ar trebui să vezi ce 
subiecte îi pregătesc lui Miri. 

— Ce e cu Miri? 

Dacă nenorocitul se lua de Miri... 

Dar vocea nu-i răspunse. 

— Cu cine vorbeşti, Robert? întrebă Juan uitându-se de 
jur împrejur. 

— Nu vorbesc despre şcoală. 

— Pentru că eu nu văd pe nimeni. 

Ezită o clipă, apoi Robert văzu în faţa ochilor un mesaj. 

Juan --> Robert: <sm> Este foarte important să nu 
colaborezi cu nimeni în afara şcolii.</sm> 

— Înţeleg, răspunse Robert cu voce tare. 

— Bun atunci. 

În mod evident, Juan nu credea că Robert avea să treacă 
examenele. Câteodată avea impresia că bietul copil încerca 
el să-l protejeze pe Robert. 

— Inţelegi tu, continuă Juan, şcoala are un server de 
protecţie foarte bun. Poate sunt copii care îl pot fraieri. Cei 
mai mulţi dintre ei doar cred că pot, dar în realitate nu 
reuşesc. 

Și totuşi, uite-l pe străinul nostru misterios care nu pare 
să aibă nicio problemă cu securitatea. Necunoscutul era 
atât de atotputernic... Cu toate astea, îi făcea plăcere să-l 


sâcâie pe Robert. Ar putea fi oare vreunul din vechii lui 
duşmani, cineva mult mai inteligent decât Winnie Blount? 

— În orice caz, cred că avem o şansă să luăm un zece la 
proiectul de la Chumlig. 

Băiatul începu să-i explice entuziasmat despre ultimele 
lui planuri de a combina versurile lui cu muzică la 
instrumente cu clape şi algoritmii lui Robert. Era ca orbul 
care-l duce de mână pe orb, dar, după câteva minute, 
Robert era numai ochi şi urechi. 


În casă, atmosfera era cât se poate de tensionată şi nu 
avea nicio legătură cu examenele. De fapt, aventura de la 
miezul nopţii a lui Robert la baie cu Alice atinsese 
proporţiile unui asalt fizic. Nu contează că el încercase să 
o protejeze, nu putea admite nimănui acest lucru. De data 
aceasta Bob nu-l mai ameninţase şi nu-i mai dăduse 
termen-limită. Dar Robert vedea o îngrijorare în ochii fiului 
său pe care înainte nu o văzuse. Era privirea unui om care 
începe să se întrebe dacă şarpele ţinut în casă nu era 
cumva o cobră. Dacă Bob avea să ajungă la o asemenea 
concluzie, atunci Robert avea să fie trimis pachet la azilul 
de bătrâni cât ai clipi din ochi. j 

Miri îi explică de ce încă îl mai ţineau în casă. Il ajunse 
din urmă într-o după-amiază când se plimba prin partea de 
vest a cartierului, în speranţa că avea să fie contactat de 
vreunul din Sharifii cuminţi. Miri, pe bicicleta ei veche, 
pedală pe lângă el câţiva metri încercând să ţină pasul, 
controlând cu greu bicicleta care se smucea dintr-o parte 
în alta. În cele din urmă se dădu bătută, cobori şi păşi pe 
lângă ea. Ca de obicei, mergea dreaptă şi înfiptă ca o 
profesoară, cu privirea tot înainte. Din când în când îi mai 
arunca câte o ocheadă. 

— Cum merg examenele, Robert? 

— Bună, Miri. Cum merg examenele tale? 

— Eu am întrebat prima! In afară de asta, ştii că 
examenele mele încep după vacanţă. 

Entuziasmul ei dominator se temperă pe moment şi făcu 
loc diplomaţiei. 


— Deci ce-ai făcut la examene? 

— Se pare că am luat un opt la matematică. 

— Au! Îmi pare rău, sări ea. 

— Ah, nu, e de bine! râse Robert. Înainte de Alzheimer 
nici nu aş fi înţeles enunţul problemelor. 

— Păi, atunci felicitări, îi zâmbi confuză. 

— Hmmm. Un... prieten... de-al meu mi-a spus că în 
clasă de la tine elevii sunt foarte buni la materiile astea. 

— Ştim să folosim cunoştinţele şi sculele pe care le 
avem. 

— Cred că aş putea deveni mult mai bun la mate, zise 
Robert, mai mult pentru sine. Ar putea fi chiar distractiv. 

Fireşte, dacă planul lui real pentru următoarele zile 
reuşea, avea să-şi recapete poezia şi examenele nu vor mai 
conta. 

— Bineînţeles că poţi fi mai bun, zâmbi Miri, de data 
aceasta, mai fericită. Te ajut eu, dacă vrei. Mie îmi place 
matematica şi am tot felul de metode euristice inventate 
de mine. În vacanţa dintre semestre pot să te învăţ să le 
foloseşti. 

Vocea ei căpătă o tonalitate de şef, pe măsură ce Îi 
planifica vacanţa. Acum e leită Alice, gândi Robert şi 
aproape zâmbi. 

— Să nu ne grăbim, mai am încă examene de trecut. 

Şi se gândi la ultimele planuri ale lui Juan în legătură cu 
proiectul lor. Băiatul se descurca din ce în ce mai bine la 
partea lui. Robert era cel care avea dificultăţi cu partea sa 
de grafică şi interfeţe. 

— Acolo aş avea nevoie de ajutor. 

Miri sări ca arsă: 

— Eu nu te ajut să copiezi, Robert! 

Amândoi se opriră şi se uitară unul la altul. 

— Nu asta voiam să spun, Miri! 

Apoi realiză ce-i ieşise pe gură. Doamne, pe vremuri 
jigneam oameni tot timpul, dar măcar o făceam în 
cunoştinţă de cauză. 

— Pe cuvânt. Ce am vrut să spun e că, pentru mine, 
examenele sunt grele. OK? 


Lena —> Miri, Xiu: <sm>Stai calmă, Miri. Nici măcar 
eu nu cred că Robert vrea să-ţi facă greutăţi. </sm> 
Xiu --> Lena, Miri: <sm> Asta e chiar o noutate din 
partea ta.</sm> 

Miri se uită lung la Robert, apoi scoase un sunet ciudat 
ca şi cum ar fi chicotit. 

— OK, trebuia să ştiu că un Gu nu ar trişa niciodată. 
Doar că aşa mă enervează unii copii din clasa în care învăţ. 
Le spun ce să facă. Le spun să nu copieze. Şi totuşi ei de 
fiecare dată se chinuie să spargă protocoalele. 

Păşi înainte şi Robert o urmă. 

— De fapt, doar făceam conversaţie. Dar sunt aici în 
misiune, trebuie să-ţi spun ceva. 

— Aşa? 

— Da. Bob vrea să te trimită undeva departe. Crede că 
ai încercat s-o baţi pe Alice. 

Făcu o pauză, parcă aşteptându-l să spună ceva în 
apărarea lui. Dar Robert se mulţumi doar să dea din cap, 
amintindu-şi privirea lui Robert. Deci îl aştepta azilul. 

— Cât timp mai am? 

— Despre asta voiam să-ţi spun, să nu-ți faci griji. 
Fiindcă... 

Se pare că scăparea îi venise de unde nici nu se aştepta, 
mai precis doamna colonel Alice Gu în persoană. Din câte 
se părea, ea nu se simţise absolut deloc ameninţată fizic de 
el. 

— Alice ştie că ai fost doar la mare nevoie. Adică... 

Şi Miri făcu ocolişuri peste ocolişuri ca să evite cuvinte 
urâte şi să nu-l jignească, dar pe scurt: Alice credea că 
Robert e un moş nebun. Bătrânii nebuni se duc la toaletă 
tot timpul, ajung să nu se mai gândească decât la toaletă. 
Ba chiar mai mult, Alice nici nu considera că Robert o 
bruscase intenţionat. Îşi aminti ce cucui avusese câteva 
zile după ce se împiedicase şi dăduse cu capul de clanţa 
uşii. Probabil Alice îl trântise la pământ. Centura neagră 
trebuie să fie una din specializările ei la comandă. Biata 
Alice. Bietul Bob. Biata Miri. 

— Mai departe, ea i-a spus lui Bob că reacţionează 


exagerat şi că ai nevoie să mergi la şcoală aici. Tot ea 
spune că poţi sta la noi atât timp cât comportamentul tău 
e... 

Vocea i se pierdu şi se uită în sus la el. Nu ştia cum să-i 
spună cât mai diplomatic: atât timp cât nu-mi superi fetița. 

— ... înţeleg, Miri. Voi fi cuminte. 

— Păi, perfect atunci. Miri se uită în jur. 

— Deci... ăăă... eu asta am avut de spus. Te las cu... 
treburile tale. Baftă la examene. 

Se urcă înapoi pe bicicletă şi o luă la drum pedalând din 
greu. Rabla de bicicletă era prea mare şi prea grea pentru 
ea. Robert dădu din cap şi zâmbi. 


20 
OFIȚERUL DE SERVICIU 


Examenele luară sfârşit. Robert obținuse 8 media 
generală şi 9 la Cercetare şi analiză. Muncise mai mult 
decât o făcuse vreodată în viaţa lui. Dacă nu ar fi ştiut că 
în curând nu va mai conta ce note a luat, ar fi fost mândru 
de el. 

Acum era luni după-amiaza şi el număra orele, aproape 
că număra şi minutele. Străinul Misterios se arătase foarte 
rar în ultima vreme. Conjuraţia lor se întâlnise de câteva 
ori, Tommie le povestise în linii foarte mari care erau 
ultimele noutăţi. Tommie citise prea multe cărţi de spionaj 
la viaţa lui. Deocamdată, tot ce ştia Robert era că urmau 
să se întâlnească toţi patru la Bibliotecă în acea seară la 
ora 5.30. 


Între timp, undeva sub baza militară Pendleton... 

Teoretic, a fi în misiune de gardă într-o bază militară în 
sud-estul Statelor Unite nu se deosebea cu nimic de o 
operaţiune de supraveghere în oricare alt punct al 
Pământului. Teoretic, şi aici ar putea avea loc comploturi 
care să arunce lumea în aer. Dar, practic, aici era acasă la 
el, într-una din zonele cele mai sigure din lume. Şansele de 
a fi nevoit să ia cu asalt vreo formaţie inamică erau 
aproape de zero. Cu toate acestea, pentru următoarele 
ore, locotenentul-colonel Robert Gu Jr. Era responsabil cu 
protecţia a aproximativ o sută de milioane de vecini de la 
distrugere în masă. 

Gu ajunse la bază cu douăzeci de minute mai devreme, 
ascultă raportul ofițerului care încheia garda şi apoi luă la 
verificat problemele de la Ministerul Apărării Naţionale. 
Acolo erau, de obicei, eventualele pericole care se puteau 
ivi în timpul unei gărzi. Printr-un miracol al birocraţiei 
virtuale, detaşamentul lui Gu era în seara aceasta parte 
din MAN. Aşa reuşeau cei de la Armată să-şi menţină 
bugetul, hm, redus. 


„Asemenea oricărei instituții moderne, Ministerul 
Apărării Naționale colaborează cu oricare altă organizație 
de al cărei ajutor are nevoie în acel moment.” Aceasta era 
lozinca lor. 

Bob făcu turul buncărului, transformă pereţii de plastic 
verde în ferestre care dădeau înspre vederea oraşului. 
Aerul se umplu cu obiecte virtuale, statusul oamenilor din 
subordine şi al echipamentelor în dotare, rapoartele pe 
care trebuia să le întocmească. Luă o cafea de la 
automatul de lângă uşă şi se aşeză la un birou aflat la 
câţiva metri de popotă. 

— Patrick? 

— Da, să trăiţi! Adjunctul lui îşi făcu apariţia. 

— Pe cine avem în noaptea asta cu noi? 

O întrebare inutilă, dar Patrick Westin îi prezentă lista 
oficială. Grupul de Expediţii Marine consta în patru echipe 
de câte doisprezece soldaţi. Să le spunem plutoane. În 
secolul douăzeci, comanda lui Bob ar fi fost de 
sublocotenent. Dar, chiar dacă nu avea decât o mână de 
oameni, controla mii de maşini (majoritatea de mărimea 
unor avioane) şi suficientă muniţie cât să termine un 
război mondial. Cel mai important amănunt: toţi oamenii 
lui fuseseră supuşi unui antrenament la fel de riguros şi de 
dur ca oricare din soldaţii de acum o sută de ani. Erau 
puşcaşi marini. Patrick îi chemă pe toţi la raport şi o 
şedinţă scurtă. Camera se deschise în spatele biroului lui 
Bob şi se transformă într-un auditoriu. Toată lumea era 
relaxată; în ultimii ani nu se întâmplase nimic deosebit în 
timpul acestor gărzi. Și noi suntem motivul principal al 
acestei linişti. 

— Suntem aici pentru următoarele patru ore, începu 
Bob. Dacă avem noroc, vor fi patru ore foarte plictisitoare. 
Atât timp cât nu se întâmplă nimic, sunteţi liberi să staţi în 
birourile de lângă vehiculele voastre. Dar majoritatea 
dintre voi aţi mai fost cu mine de gardă înainte. Ştiţi că 
vreau să staţi în stare de alertă. Ţineţi pasul cu analiştii. 

Arătă cu mâna spre rapoartele trimise regulat. În timpul 
unei gărzi normale, erau folosiţi aproximativ o mie cinci 


sute de analişti pe diverse specialităţi, dar cu legături 
ramificate însumând sute de mii de servicii şi milioane de 
procesoare încorporate. În seara aceasta, Alice se ocupa 
de coordonarea specialiştilor şi modificările aduse de ea în 
organigramă erau vizibile, reţeaua nu mai arăta ca un 
muşuroi de furnici tridimensional, ci căpătase o structură 
şi diviziuni care ar fi fost visul oricărui manager. În afară 
de reorganizarea minuțioasă, afişajul era convenţional. 
Erau sute de conexiuni între analiştii care aveau acces la 
bază şi comunicau între ei. Sub aceştia erau alte lumini 
care pâlpâiau la fiecare secundă, când se introduceau 
datele, se analizau şi se obțineau rezultatele, care erau 
transmise la nivelul superior. 

Bob arătă înspre liniile roşii: 

— la să vedem care sunt eventualele probleme în 
următoarele patru ore. 

Analiştii din spatele nodurilor roşii transmiseră primele 
rapoarte. Lucrurile păreau destul de liniştite: 


Acţiuni posibile: Proteste la 
Universitate antibiblionet 
Revolta 
cercurilor virtuale aproape sigură 
Cu participare 
organizată 
Cercul virtual 
Jerzy Hacek 
Evaluarea CIA: participare 
prin conexiune indo-europeană 
Cercul virtual al 
Jurasicilor 
Evaluarea CIA: participare 
prin conexiune 
Africa Centrală 
Evaluarea CIA: participare 
prin conexiune 
Africa de Sud 
Evaluarea CIA: participare 


prin conexiune 
Paraguay 
Raportul Camerei de comerţ 
şi industrie a Statelor Unite. 
Organisme comerciale 
Posibile pericole pentru 
infrastructură 
Prea aproape de zone de 
securitate naţională 
General Genomics Huertas 
International 
Creşterea importurilor de 
componente ilegale Orange Los 
Angeles Nu se cunoaşte sursa 
Justiţie: 
Raidul FBI la Las Vegas 
Splendor farm - aproape sigur 
Posibile cereri pentru întăriri 
Agenţia pentru controlul drogurilor 
- raiduri în Kern 
Eventuale cereri pentru 
întăriri Posibile activităţi în afara 
razei de acţiune Alberta Persoane 
de interes: 
Arizona California 
San Diego 
Numărul turiştilor din sudul 
Asiei a crescut 
Altele 
Nevada 
Recomandări de recuzare 


Bob lăsă lista în aer pentru un moment. 

— Ha, zise unul din băieţi. Măcar nu mai avem probleme 
cu mexicanii. 

Nu aveau să trimită întăriri în raiduri în seara aceasta, 
fiindcă nu erau cazuri de răpiri sau de ameninţări cu 
moartea. Nancy încercui luminiţele de alarmă în jurul 


Universităţii. 

— Asta o să ne ţină ocupați. 

Selectă aria şi mări imaginea să vadă mai multe detalii. 

— Ce face? Un război între cercurile virtuale? N-am 
auzit niciodată de aşa ceva. 

Unul din cei mai tineri se întoarse către ea şi spuse 
râzând: 

— Îmbătrâneşti, Nancy. Războaiele virtuale sunt noile 
tragedii. 

Bob nu se complică să ceară explicaţii, dar auzise 
destule de la Robert şi Miri ca să ştie că e ceva serios. 
Desfăşură descrierea revoltei anunţate. 

— Arată ca o combinaţie de proteste de secolul douăzeci 
şi jocurile moderne. Ar trebui să fie la fel de sigură ca 
oricare eveniment public. Problema este zona. 

Exista atâta activitate de laborator în apropierea 
Universităţii încât orice instabilitate era un factor de 
îngrijorare. 

— Ar trebui să ne preocupe. Vedeţi statisticile privind 
interesul din afara Statelor. 

Se mută spre linkurile cu persoane de interes. 

Ca de obicei, lista cuprindea zeci de mii. La un moment 
dat fiecare devenea persoană de interes, în afară de cazul 
în care era mort, când ar fi intrat la categoria paranoia 
bioterorismului. 

— Nu vă cer să analizaţi pe fiecare în parte, fiindcă ar 
însemna să stăm la serviciu încă un an. Dar vedeţi ce fac 
fantomele respective şi fiţi cu ochii pe schimbările în timp 
real. 

Ultima remarcă era un sfat devenit clasic, dovedit vital 
în zecile de dezastre trăite şi evitate în decursul secolului. 
Analiştii au avut dintotdeauna un milion de suspiciuni, dar 
când ele se transformau în realitate, succesul contracarării 
depindea de atenţia cu care oamenii responsabili 
urmăriseră evoluţia în timp real a evenimentelor. 

lar la capătul listei, undeva detaşat de celelalte 
enumerări de mai sus: Recomandarea de recuzare, adică 
membrul sau membrii echipei care ar putea, într-un fel sau 


altul, să compromită garda. În mod normal, aceasta era 
cea mai paranoică listă dintre toate, dar echipa lui nu 
putea vedea acel paragraf, nici măcar linkuri la el. 
Recomandarea era doar pentru el şi adjunctul lui. În 
practică, dacă ar fi fost o problemă serioasă, cei de sus ar 
fi avut grijă s-o rezolve cu mult înainte de întâlnirea 
aceasta. 

— Întrebări? 

Se uită de jur împrejur. Toată lumea tăcea, fiecare 
studiind rapoartele şi analizând detaliile. Apoi cel tânăr 
care vorbise mai devreme întrebă: 

— Domnule comandant, echipamentul de care avem 
nevoie e acelaşi ca în cazul misiunilor în străinătate legate 
de ameninţarea tehnologică? 

Bob se uită în ochii tânărului. 

— Echipamentul este mai uşor decât cel obişnuit... 
Aceasta este singura diferenţă. Noi suntem o instituţie de 
apărare, ceea ce înseamnă apărarea întregii ţări. Unii ar 
spune chiar a întregii lumi. Deci, da, folosim aceleaşi arme. 

Se lăsă pe spate în scaun şi îi cuprinse pe toţi cu 
privirea. 

— Nu mă aştept să avem niciun fel de probleme. Dacă 
suntem cu ochii în patru şi ne facem treaba, va fi o seară 
liniştită pentru cetăţenii Californiei. 

Incheie şedinţa, camera revenind la dimensiunile ei 
reale. Patrick Westin mai avu câteva întrebări despre 
distribuirea în teritoriu a plutonului, apoi se retrase şi el. 
Bob Gu îşi scoase toate filtrele de mediu şi rămase pentru 
câteva clipe la masa lui lângă automatul de cafea. În 
dreapta lui se afla uşa care ducea în camera serverelor, pe 
care, cu puţin noroc, n-avea s-o viziteze în seara aceasta. 

Bob —> Alice: <sm> Totul în regulă? </sm> 
Alice ~> Bob: <sm> Da. Misiunea la Universitate va fi 
un exerciţiu bun pentru auditul meu la laborator. Vorbim 
după. </sm> 

Adică după terminarea gărzii. În această seară, Alice era 
analistul principal; dacă nu ar fi fost specializată pentru 
audit, ar fi putut fi comandantul operaţiunii. Era unul 


dintre puţinii oameni din lume calificaţi pentru ambele 
poziţii. În oricare din cele două situaţii, era o plăcere să 
lucrezi cu ea, atât timp cât nu trebuia să te gândeşti la 
sacrificiile pe care le făcuse pentru a ajunge la o asemenea 
performanţă. 

Bob îşi termină de băut cafeaua şi reaplică filtrele 
vizuale. Verifică din nou ce face Cheryl Grant. Se pregătea 
de plecare. OK, trebuia să preia garda oficial: 

Gu--> Grant: <sm> Doamnă comandant, preiau 
garda.</sm> 

Schimbară saluturi. Cronometrul porni. Plutonul lui 
ocupă poziţiile în stare de alertă maximă. Puteau sta aşa 
ore întregi - nu înseamnă multă vreme, dar atât de mult 
cât putea rămâne cineva perfect treaz fără ajutorul 
medicamentelor sau drogurilor. 

Munca lui Bob era diferită. El era un fel de câine 
ciobănesc care aleargă în jurul turmei să le ţină la un loc, 
în timp ce fugeau dintr-o parte în alta. El urmărea ce 
făceau şi soldaţii, şi analiştii. Cu scopul, pe de o parte, să 
detecteze din timp dacă era vreo problemă şi, pe de altă 
parte, să nu le scape vreun detaliu din neatenţie. 

Pentru moment, Bob se uita, printr-o cameră de 
supraveghere, peste întregul campus universitar. Acest... 
eveniment... avea să implice un număr mare de 
demonstranți, mulţi dintre ei prezenţi fizic. Statisticile 
arătau că o mulţime de demonstranți virtuali erau aşteptaţi 
în plus. Se întrebă dacă Miri era la curent cu demonstraţia. 

Gândul îl readuse la realitatea momentului. Se uită din 
nou peste Recomandările de recuzare. Jumătate din echipa 
lui avea rude înscrise la Universitate. Aceasta era marea 
problemă a misiunilor acasă. Trei dintre oamenii lui chiar 
erau studenţi la fără frecvenţă. Puştiul de mai devreme era 
pasionat de decoraţiuni Jurasice care implicau şi un număr 
de fani din Bangalore. Dacă nu ar fi fost de serviciu în 
această seară, probabil ar fi în campus acum. Dar analiştii 
îl urmăriseră minut cu minut în ultimul an, descoperiseră 
câteva mici ilegalităţi, ceva droguri recreaţionale, dar 
nimic important, care să pună în pericol reuşita misiunii. 


Bob cercetase cu grijă întreaga listă de recomandări. 
Acum intră şi mai în profunzime, dar tot nu dădu de 
numele lui Robert. Şi puteam să bag mâna în foc că e 
băgat în treaba cu Biblionetul. Nu că acesta ar putea fi un 
motiv de recuzare. Se gândea mult prea departe, era un 
defect profesional al comandanților cu responsabilitate... 

Xiu Xiang? Numele îi era vag familiar, dar nu i-ar fi sărit 
în ochi dacă numele lui însuşi nu ar fi fost trecut ca 
referinţă. Xiang era unul din cei trei sute de mii de oameni 
în California de Sud-Vest care la ora actuală prezenta 
interes din cauza faptului că se ocupa cu reparaţiile 
amatoare de computere. De obicei, unele din aceste 
„reparaţii” erau ilegale şi oamenii puteau fi daţi pe mâna 
FBlului. Dar era mai productiv să-i pui sub urmărire. 

În majoritate erau pasionaţi nevinovaţi sau hoţi de soft. 
Unii dintre ei erau angajaţi de diverse culte teroriste. Şi 
unii dintre ei erau agenţi secreţi în spatele acestor culte. 
Xiang avea inteligenţa şi pregătirea profesională să facă 
parte din ultima categorie, dar, până acum, cel mai 
interesant amănunt în legătură cu ea era numărul mare şi 
diversitatea gadgeturilor pe care le construise, o adevărată 
colecţie de electronice ciudate. 

Şi era colegă de clasă cu Robert. Legătura era marcată 
ca fiind „nesemnificativă”. 

Dar mai era şi o referinţă la Comunitatea de pensionari 
Capătul curcubeului... Femeia aceasta era colega de casă 
cu mama sa! Şi în tot acest timp el îşi făcuse griji cât de 
plictisitoare trebuie să fie viaţa Lenei în ultimul timp. Ce 
echipă bizară: omul de ştiinţă nebun şi psihiatrul! - şi... Ce 
ea sta? Săptămâni întregi de filaj amator, Miri, mama şi 
Xiu îl spionaseră pe Robert. Sute de gânduri îi trecură prin 
minte - Misiunea., nu uita de misiune, ține ochii pe 
misiune. Împinse toate problemele personale într-un colţ al 
minţii. Principalul lucru pe care aceste recomandări îl 
dovedeau era că este o prostie să-ţi urmăreşti angajaţii. 

Bob îşi mai puse o cafea şi se aşeză să vadă imaginile de 
la Universitate şi din alte locuri fierbinţi ale serii. In 
armata modernă, pierderea atenţiei era la fel de gravă ca 


şi adormitul în post. Era timpul să treacă la acţiune. 
Şi totuşi, o voce din interiorul său continuă să-l distragă: 
Ce naiba au pus la cale mama şi cu Miri? 


Luni, 5.00 p.m. În sfârşit. 

Amurgul încă mai colora cerul de deasupra plajei La 
Jolla, când Robert intră în parcarea de la nord de Clădirea 
Varşavschi. O luă pe jos înspre est, spre Biblioteca Geisel. 

— Eşti pregătit pentru misiunea din noaptea asta, 
prietene? Era Străinul-Sharif mergând lângă el. Trecătorii 
nu păreau să observe paloarea verzuie a tovarăşului său. 

— Sunt pregătit să te văd cum îţi ţii promisiunea, îi 
răspunse acru Robert. 

— Nu-ţi face probleme. Dacă reuşim diseară, o să-ţi 
recapeţi complet ciudatul dumitale talent, îţi dau cuvântul 
meu. 

Robert mormăi în barbă. Nu era pentru prima dată când 
se minuna în ce stadiu de nebunie îl adusese disperarea. 

— Şi fii mai optimist, profesore. Ce-ai avut mai greu de 
făcut deja ai făcut. In seara asta, este rândul lui Tommie 
Parker să-şi îndeplinească misiunea ca la carte. 

— Tommie? Mă îndoiesc. 

— Te îndoieşti? 

Zâmbetul Străinului se lăţi. 

— Deci te-ai prins cine era „super extraordinara echipă 
de design” a lui Tommie? Săracul om. Este singurul dintre 
voi care încă mai crede că e de capul lui. Mai mult, crede 
că eu sunt doar unul din cei mai buni oameni ai lui. Vezi, 
pot fi super de treabă când e absolut necesar. 

Robert nu văzuse niciodată în viaţa lui de student atâţia 
oameni adunaţi în campus la vreme de seară. Drept 
înainte, în direcţia Bibliotecii, o lumină era agăţată undeva 
sus, mai puternică decât lumina apusului. Uitându-se în jos 
din vârful dealului cu eucalipţi, Robert putea vedea 
mulțimile adunate pe esplanadele din sudul şi estul 
Bibliotecii. Păreau să fie câteva grupuri separate, care nu 
se amestecau între ele. 

— Ce se întâmplă? 


Trebuie să fie diversiunea pe care o promisese Tommie; 
era mult mai amplă decât demonstrațiile bibliofile ale lui 
Winnie. 

— Eh, am plănuit festivități extraordinare prin Bibliotecă 
în seara asta, aproape toată lumea este invitată, în special 
personalul de la laboratoarele General Genomics. Dar nu şi 
dumneata. Deci îţi sugerez să ocolim Biblioteca. 

— Dar aici era punctul de întâlnire... 

— Deja este prea aglomerat. Mergem direct la Clădirea 
Pilchner. Pe aici, te rog. 

Străinul îi făcu semn în dreapta, printre eucalipţi. 


Între timp, în laboratoarele General Genomics... 

Sheila Hanson apăru la jumătate de oră după ce 
începuse tura de noapte. 

— Sunteţi gata, Tim? 

Tim Huynh se ridică de la birou şi îi arătă cu mâna 
micile sale ajutoare. 

— Suntem gata, şefa. 

leşi în hol şi urmă săgețile indicatoare ale lui Hanson pe 
scări în sus. Ea şi restul laboranţilor erau deja adunaţi în 
jurul ieşirii de la suprafaţă. Patru sau cinci proaspăt 
absolvenţi. Restul angajaţilor erau - ca şi Timothy Huynh - 
studenţi care munceau pentru practică. 

— Sunteţi sigură că n-o să ne pierdem joburile? 

Jocurile în cluburile virtuale erau acceptabile în afara 
serviciului, dar Huynh nu ar fi luat în considerare această 
aventură, dacă nu i-ar fi propus-o chiar coordonatoarea lui 
de proiect. 

Hanson râse. 

— Ţi-am mai explicat, Gengen priveşte această bătălie 
ca o formă de serviciu public. În plus, îi pune pe cei de la 
Huertas International într-o poziţie proastă. 

Privirea i se plimbă deasupra tuturor celor adunaţi 
acolo, întregul schimb de noapte cu excepţia 
geneticienilor. Explicaţia Sheilei era suficientă pentru Tim. 
Cândva demult, el chiar aşteptase cu nerăbdare ziua când 
va lucra la General Genomics. Câţi oameni aveau şansa de 


a vedea în persoană laboratorul în care se descopereau 
lucrurile despre care se scria în manuale? Dar munca lui 
actuală se reducea la repararea roboților de curăţat care 
se blocau la clienţi acasă sau la descărcarea materialelor. 
Da, câteodată apăreau probleme reale, probleme în care 
trebuia să te consulţi cu utilizatorii şi să-i ajuţi să-şi 
ajusteze setările la modul dorit. După care stăteai zile 
întregi să repari codul pentru ca respectiva situaţie să nu 
se repete la alt produs. Deci nimeni dintre cei prezenţi, 
nici chiar cei care nu erau Jurasici, nu păreau nemulţumiţi 
de mica schimbare de program. 

— OK, atunci toată lumea să ia forma stabilită, zise 
Sheila. 

Fiecare se schimbă într-un personaj Jurasic. Erau 
dimetrodoni, teropozi şi un stegozaur uriaş. Stegozaurul 
era Sheila. Se uită la Huynh. 

— Nu poţi fi Marele Tiranozaur, Tim, e luat deja. 

— Dar eu comand animalele. 

li arătă boţii care îl urmaseră pe scări în sus. 

— Tu îi ghidezi, Tim. Poţi fi Micul Tiranozaur. 

— OK. 

Şi îşi schimbă forma. Toate erau desenate la marea artă 
şi nemaivăzute până în seara asta. Tim se îndoia că le vor 
putea păstra rezervate mult timp, dar dacă Sheila voia să 
joace după regulile stricte ale cercului, nu avea el să fie 
mai cu moţ. 

leşiră încolonaţi pe uşi, în lumina amurgului. Coroanele 
eucalipţilor încă mai erau luminate. La sud, în râpă, 
destinaţia lor era vasta piramidă dublă, cu geamuri de 
sticlă luminate puternic la vârf şi întunecată, acoperită de 
iederă, la bază. Şi era ceea ce se vedea cu ochiul liber! 
Biblioteca Geisel. Pe măsură ce înaintau, Sheila şi ceilalţi 
aplicau filtrele Jurasicilor peste tot de jur împrejur. Nu 
fusese ceva repetat dinainte. Era conceput ca o surpriză 
pentru Hacekieni, dar, şi mai mult, ca o surpriză pentru 
lumea care, în curând, se va înghesui pentru a asista la 
spectacol. Unul câte unul, eucalipţii făcură poc şi se 
transformară în tufe de zorele, cu frunzele strălucind în 


lumina apusului. 

— Am fost remarcaţi, zise cineva. 

— Te cred. Suntem peste tot. Uite că vine ceva dinspre 
clădirea luminată. 

— Zboară rampornicoizii şi pretodactiloizii de la subsol 
de la noi spre Bibliotecă! 

Şi fiecare apariţie trimitea un cent la fundaţia 
Jurasicilor. Acum, pentru prima dată, lui Tim nu-i păsa că-i 
iau banii. Asociaţia Jurasicilor era foarte răspândită, chiar 
şi cei de la capătul lumii care făceau componente de 
calculator aveau să beneficieze de pe urma drepturilor de 
autor. 

Hanson — > Tura de noapte: <sm> Ţineţi armele 
ascunse cât mai mult posibil. </sm> 

Vederea reală de la camerele de deasupra avea să arate 
că unele imagini jurasice ascundeau animale reale. Deci, 
pentru moment, Sheila voia cât mai multă discreţie. 
Hacekieni nu trebuiau să vadă nimic în afară de cele 
arătate de camerele publice şi ce observau cu propriii lor 
ochi. Huynh îl lăsă pe Rick Smale şi pe ceilalţi să aibă 
grijă, el se concentră să dirijeze animăluţele: toţi boţii din 
laborator cu o rază de acţiune rezonabilă şi suficientă 
mobilitate cât să parcurgă drumul până la bibliotecă. 
Aceste gadgeturi, în mod obişnuit, făceau curăţenie de 
rutină sau schimbau module. Nu erau proiectate să alerge 
prin sălbăticia naturii. 

Dar Gengen le dăduse aprobarea să plece şi Timothy 
Huynh se distra de minune. Mai întâi lucră să facă roboții 
să arate cât de cât la fel. Piuiturile şi ţârâiturile zburau în 
toate direcţiile. În realitate, aceştia erau cei patru sute de 
manipulatori de telefoane mobile ce-i aparţineau, 
cunoscuţi în branşă ca „roboţi pensetă”, prea lenți pentru 
a ţine pasul cu oamenii. Dar din roboții de curăţenie şi cei 
de sortat mostre făcuse trudoni, barionicşi şi alozauri. 

În urma lor veneau două din cele mai mari maşini din 
laboratorul lui Huynh, o combinaţie de motostivuitoare şi 
macarale; pe moment, erau ascunse şi apăreau ca 
gigantozauri... Pusese la punct specificaţiile fizice încă de 


acum două săptămâni când zvonurile despre această 
aventură începuseră să plutească în laboratoare. Designul 
vizual era spectaculos şi se potrivea cu structura roboților 
de dedesubt şi echipamentul pe care Huynh îl ataşase 
fuzelajului boţilor. Dacă îi băteai pe alozauri pe picioare, 
puteai simţi muşchii sub blana moale, aşa cum bănuiai 
când te uitai la ei. Atât timp cât nu aveau de-a face prea 
mult cu oamenii, maşinile erau suficient de rapide încât să 
menţină iluzia. Erau mai ca lumea decât orice bot din 
Parcul de pe Dealul Piramidei. Se înţelege că spectatorii 
de la distanţă aveau să se bucure prea puţin de aceste 
minunăţii, dar va ridica moralul Jurasicilor aflaţi aici în 
persoană şi va crea iluzia că sunt în număr mult mai mare 
decât Hacekienii. 

Vorbind de lup, duşmanul deja era pe poziţii. Cinci 
Cavaleri păzitori stăteau pe terasa dinspre est a bibliotecii 
şi un Bibliotecar războinic stătea la pândă undeva pe lângă 
Aleea Şarpelui. 

— Aştia-s toţi? 

— Deocamdată, răspunse Sheila. Sper doar că noi nu 
suntem prea împrăştiaţi. 

— Mda. 

Aceasta era calitatea, dar şi defectul Jurasicilor. 
Jurasicul era distribuit în bucăţi şi bucățele. Era adaptat 
după preferinţele copiilor, nu doar în statele puternice, dar 
şi în ţările de la capătul lumii. Jurasicii aveau o mulțime de 
creaţii diferite. Hacekienii aveau noţiunea cunoaşterii care 
cucerea lumea, o viziune care cerea consistenţă mai 
presus de toate. Iar acum voiau controlul aproape absolut 
asupra Bibliotecii. 

Stegozaurul sărea pe cele trei picioare ale sale. Sheila 
urla la duşman cu ceea ce ar fi trebuit să fie o portavoce, 
din moment de Huynh simţea cum vibrează sunetele în 
jurul lui. 

— Plecaţi din calea noastră! 

— Noi ne vrem etajul! 

— Noi ne vrem Biblioteca! 

— Dar, mai presus de toate, ne vrem înapoi cărţile 


REALE! 

Această ultimă cerinţă era bună de lozincă, deşi nu se 
prea potrivea cu felul lor de a fi, mai de la capătul lumii. 

Ceata condusă de Sheila se repezi înainte cu strigăte de 
luptă. Dar acum, zeci de Hacekieni li se alăturaseră celor 
cinci Cavaleri păzitori. În mod sigur, cei mai mulţi dintre ei 
erau virtuali, dar se armonizau perfect. Nicio surpriză, 
ambele tabere ştiau ce avea să urmeze. Era o ciocnire 
între cluburile virtuale. Scopul era de a convinge lumea 
mare, prin dedicație şi imagine, că Jurasicul era o viziune 
mai frumoasă. 

Ambele părţi credeau că ştiu ce avea să urmeze. Dar 
Tim avea o surpriză pregătită: Hacekienii urlau ameninţări 
înspre armata jurasică şi la namilele care se vedeau vag în 
spatele lor. Credeau că se joacă pe imagini clare şi 
jucătorii sunt toţi oameni. Apoi primul barapazaur albastru 
se hârşâi de asfalt şi luptătorii Hacekieni îşi dădură seama 
că sunetul pe care îl producea era real. În acelaşi timp, un 
alozaur - un transportor de mostre - se repezi şi îl muşcă 
pe unul din cavaleri de gleznă. Nu era altceva decât un mic 
şoc electric, dar Hacekienii se dădură înapoi îngroziţi, 
strigând: 

— 'Trişorii! Trişorii! 

Şi era, într-adevăr, pungăşie, dar Huynh văzu din 
statisticile reţelei că sprijinul pentru tabăra lor se dublase. 
In afară de asta, o facem pentru o cauză nobilă. Timothy 
Huynh nu folosise aproape niciodată biblioteca fizică, dar 
ce se întâmplase aici era o porcărie. 

Terasa rămăsese goală pentru moment, dar Sheila ezita. 

Hanson --> Schimbul de noapte: <sm> Nu-mi place cum 

ne-au lăsat calea liberă, ceva e putred. </sm> 

— Da! Uitaţi-vă acolo! strigă Rick Smale arătând înspre 
vederea de la intrarea în bibliotecă. Camerele înfăţişau 
nişte arătări asemănătoare păianjenilor patrulând în faţa 
uşilor. Erau atât de multe, încât mozaicul de sub ele 
aproape că nu se vedea. Apoi legătura se întrerupse. 

— Pfuuu, animalele respective erau reale? 

— Unele dintre ele cred că erau, zise Sheila. 


— Nu are cum. Nici Politehnica nu are atâţia roboţi. Şi 
de obicei noi avem mai multe maşini decât ei. 

Dar dacă duşmanul adusese o gaşcă de boţi amatori? 
Dacă şi numai jumătate din maşinării erau reale... Sheila 
se opri din gânduri ascultând un sfat tactic venind de 
undeva de pe planetă. Apoi urlă: 

— Retragerea spre copaci! 

Ţipară cu toţii în microfoane, afară se auzi ca un urlet de 
luptă, puternic şi plin de inflexiuni, ca un jurasic veritabil. 
Se repeziră cu toţii în tufele aflate la sud de Bibliotecă. 
Decorul virtual rămase în urmă, fiind înlocuit de o imagine 
neclară care însemna că semnalul de reţea era prost în 
zonă. 

Roboții mici urcară imediat pe terenul accidentat, dar 
monştrii mari se împotmoliră. Huynh alerga în jurul lor, 
împingând aici, scoțând un bolovan de dincolo, încet, încet 
reuşiră să se mişte. Era aproape aceeaşi muncă pe care o 
făcea de obicei în laborator. Dar acum nu mai rezistă: 

Huynh ~> Hanson: <sm> Nu are niciun rost să mai 
împingem robotii, păianjenii ne vor ajunge din urmă. 
</sm> Hanson --> Huynh: <sm> Ai răbdare, deturul va 
funcţiona. Uite ce... </sm> 

Un țipăt de surpriză scăpă de pe buzele Sheilei şi lăsă 
propoziţia să plutească în aer neterminată. Jurasici virtuali 
mai făcură câţiva paşi, dar oamenii de la schimbul de 
noapte din laboratoarele General Genomics se opriră cu 
toţii brusc. Toată lumea se învârti pe loc pentru o clipă, 
imaginile amestecându-se, fiecare căutând o cale de a ieşi 
din tufăriş. 

Dar nu acesta era motivul opririi lor bruşte. Motivul era 
că dăduseră nas în nas cu... un om şi un iepure. Primul 
real, al doilea virtual. Cei doi nu păreau să se ascundă: 
stăteau în mijlocul unei poieniţe. Dar erau înconjurați de 
jur împrejur de tufe mari şi, până în momentul în care 
Jurasicii dădură buzna, nicio cameră de luat vederi nu se 
afla deasupra lor. 

lepurele nu era nimic special, o apariţie de desene 
animate. Dar avea un aer neobrăzat, ceea ce era de 


admirat. 

Stegozaura Sheila ezită o clipă, apoi făcu câţiva paşi 
ameninţători în direcţia iepurelui. 

— Ce căutaţi voi aici? 

Iepurele muşcă dintr-un morcov şi ciuli o ureche. 

— Care-i treaba, doctore? 

— Nu sunt doctor... încă, răspunse Sheila involuntar. 

Iepurele începu să râdă: 

— Speranţa moare ultima. Sunt aici ca să vă reamintesc 
că nu sunteţi numai voi şi Hacekienii aici în seara asta. 
Mai sunt şi alte forţe, mai puternice, implicate. 

Ultimele cuvinte fuseseră rostite pe un ton solemn şi 
conspirativ, în timp ce laba în care ţinea morcovul arăta 
înspre cer. 

Huynh --> Schimbul de noapte: <sm> Lasă-i, Sheila, tot 

timpul există gură-cască. </sm> 

Smale --> Schimbul de noapte: <sm> Dacă ne oprim aici 

nu facem altceva decât să ne ştirbim reputaţia. </sm> 

Dar Sheila ignoră obiecțiile. lInconjură iepurele 
impertinent şi păşi mai aproape de bărbatul prezent în 
carne şi oase. Tipul acela... arăta ciudat de normal: undeva 
la cincizeci de ani, probabil hispanic, îmbrăcat în haine de 
lucru închise la culoare. Era imaginea perfectă a unui om 
din cadrul Universităţii, deşi puţin cam pretenţios 
îmbrăcat. Avea purtabil, dar foarte simplu, nici măcar nu 
prezenta info de bază. Ochii săi o priveau atent pe Sheila, 
dar cu o siguranţă de sine care îl scotea pe Huynh din 
pepeni. 

Apoi Huynh văzu ce vedea şi Sheila. Străinul proiecta 
imagini. Foarte subtile, genul de umbre mov pal pe care 
aproape nici nu le vezi. Erau ca o ceaţă care ieşea din 
pantofii străinului şi căpătau intensitate pe măsură ce 
urcau înspre copaci. 


Huynh --> Schimbul de noapte: <sm> Treceţi pe 
vederea utilitară. </sm> 

Opţiunea utilitară de la General Genomics era complicat 
de folosit în afara laboratorului, dar vedeai mai multe 
lucruri decât în mod normal cu Epiphany. În vederea 
utilitară... puteai vedea că tipul purta echipament 
sofisticat. Aburul lavand doar îţi sugera, dar Huynh putea 
vedea acum scânteind linkurile laser pe hainele omului. 

Fără indiciul mov, nici măcar nu ar fi observat. 
Câteodată, cel mai înalt grad de măiestrie e să pretinzi că 
încerci să pari inofensiv, dar nu reuşeşti. 

Smale -> Schimbul de noapte: <sm>Hei! Tipul ăsta... e 
pe mână cu oamenii de la Bollywood de aici din 
campus.</sm> Se uitară unul la altul plăcut surprinşi. 
Trebuie că au dat peste un mogul de la Bollywood. 
Cercurile virtuale erau combustibilul care făcea industria 
filmului să funcţioneze. 

Hanson -> Schimbul de noapte: <sm> V-am spus eu că, 

dacă ne batem cu Hacekienii, ieşim în evidenţă.</sm> 

Acum era mai important ca niciodată să-i dea pe 
Hacekieni în şuturi afară din Bibliotecă! 

— La atac, înainte! urlă Hanson din toate puterile şi 
peste toată omenirea. 

— Jos cu ciuma Biblionetului! 

Cei din virtual şi aproape toţi cei prezenţi fizic o luară la 
fugă prin pădure. Huynh rămase în urmă câteva secunde 
pentru a se asigura că niciun bot nu se agăţase prin 
tufişuri şi că motostivuitoarele aveau destul loc printre 
copaci. Apoi o luară cu toţii la vale înspre Bibliotecă. 

— Noi ne vrem etajul! 

— Noi ne vrem Biblioteca! 

— Dar mai presus de toate, ne vrem înapoi cărţile 
REALE! 

Huynh ştia că boţii păianjeni nu vor fi luaţi prin 
surprindere. Deci ce ascundea Sheila în mânecă? 

Alfred Vaz îi urmări pe nebuni plecând. Lângă el, 
Iepurele se feri la timp din calea lor. Pentru prima dată de 
când îl cunoştea, creatura părea impresionată de altcineva 
decât de el însuşi. Sau poate că nu. 

— Eh, zise, ridicând morcovul la frunte şi salutându.-i, 
abia aştept să le văd feţele când vor descoperi cine se 
luptă de partea cealaltă. 

Vaz se uită în jos la Urechilă. 

— Închide-ţi imaginea publică. 

Ideea era să nu atragă atenţia. 

— Îţi faci prea multe griji. 

Dar mai muşcă din morcov şi aruncă restul într-o parte. 
Morcovul se făcu nevăzut înainte să atingă pământul. 

— OK, doctore, acum mă poţi vedea numai tu. Care este 
pasul următor? 

Vaz mormăi ceva şi o luă spre partea de sud a 
campusului. De fapt, era mai degrabă iritat de indolenţa 
lepurelui decât îngrijorat că atrăgeau atenţia cuiva. Dacă 
lucrurile mergeau conform planului în această seară, 
americanii nu vor face legătura între operaţiune şi Iepure 
şi, cu atât mai puţin, între operaţiune şi Alianţa indo- 
europeană. Dacă americanii se apucau serios de investigat, 
îşi vor da imediat seama de rolul lui Alfred aici... indiferent 
dacă el şi Iepurele ar fi sau nu văzuţi împreună. Oamenii 
lui Keiko puseseră la puna un plan decizional - o „schemă 
în caz de urgenţă” - care specifica exact ce putea fi 
revendicat şi ce putea fi negat dacă ar fi fost prinşi. Cu 
douăzeci de ani în urmă, Alfred ar fi râs în faţa unui 
asemenea plan, dar nu în zilele de acum. Echipa lui secretă 
de analişti făcuse şi ea un plan de urgenţă. Crescuse din 
schema lui Keiko, luând în considerare cele mai nefericite 
scenarii, până la demascarea proiectului de manipulare în 


masă. 

Alfred ieşi dintre tufele din pădurea de eucalipt. De jur 
împrejur, micii lui roboţi patrulau fără să deranjeze pe 
nimeni. Fiecare din ei era o încălcare a legii, fiindcă nu 
conţineau nici măcar un singur chip care să poată fi 
monitorizat de Ministerul Apărării Naţionale. În timp ce 
Vaz continua să joace rolul producătorului de la Bollywood 
în radarele reţelelor publice, micile drăcovenii îi furnizau 
propria lui reţea şi firewall. Erau faze în planul de urgenţă 
în care, în caz de necesitate, puteau fi deosebit de 
folositoare. 

Între timp, un aerobot minuscul zbura deasupra lui 
nedetectat de radarele Armatei, îi lua datele locale şi i le 
retransmitea în miile de puncte de pe cer. Semnalele erau 
insesizabile - dacă nu stăteai foarte aproape şi nu erai 
foarte atent dar ar fi trebuit să ajungă până la Keiko în 
cealaltă parte a Pacificului. Unde folosea reţeaua militară 
de acolo. Teoretic. În realitate, Alfred fusese absent în 
ultimele aproape trei minute. Ştia că Alice Gong era la post 
în seara asta, probabil în calitate de analist. Işi lansase 
atacul asupra ei exact înainte să piardă accesul la reţea. 
Foarte curând, reţelele ei de supraveghere îi vor atrage 
atenţia asupra unui fişier de laborator conţinând un moar 
aparent inocent, doar că moarul nu avea să fie inofensiv 
pentru ea. S-o fi întâmplat deja? Poate ar trebui să tragă 
cu ochiul prin reţeaua publică. 

— Haide, doctore, haide ce mai stai? întrebă Iepurele 
săltând de pe un picior pe altul. 

Vocea avea o urmă de batjocură pe care o auzise prima 
dată acum vreo optzeci de ani. 

— Vreo problemă? 

— Nicio problemă, răspunse Vaz. Agenţii tăi sunt pe 
poziţii. 

— Nu te teme, cu toţii, în afară de Rivera şi Gu, sunt la 
punctul de start. Chiar acum îi ghidez pe ocolite în jurul 
bătăliei de aici. Dar dacă vrei să verifici cablul, ai face bine 
să te grăbeşti. 

Terenul era plat şi solid. Se aflau pe o potecă la 


suprafaţă. Acum viteza lor era limitată de cât de repede 
puteau boţii lui să se mişte nedetectaţi. 

Erau oameni adunaţi şi aici, dar majoritatea se 
îndreptau spre Bibliotecă. Îi zări pentru o secundă pe 
Rivera şi Gu şi, la un moment dat, văzu doi copii pe 
biciclete. Ce căutau copiii acolo, printre Hacekieni şi 
Jurasici? Va trebui să verifice îndată ce avea să-şi recapete 
conexiunea. 


Străinul Misterios îl grăbea pe Robert de-a lungul unei 
poteci, pe unde fuseseră înainte clădirile administraţiei. 
Robert ţinea o lumină virtuală îndreptată spre pământ, să 
vadă pe unde calcă. Vederea era aproape la fel de bună ca 
în realitate, dar mai bună decât ar fi fost o lanternă. Ritmul 
alert al Străinului nu-i dădea timp să vadă ce se mai 
întâmpla la Bibliotecă. 

— Acolo sunt lumini reale, zise, chiar mai multe decât 
înainte. Ce...? 

— Hacekienii au făcut exces de zel. Au distrus câteva 
camere de luat vederi. Dar au nevoie de lumină reală. 

Râse pe înfundate. 

— Nu-ţi face probleme, nimeni nu va fi rănit şi e o 
diversiune care se va dovedi... utilă. 

Necunoscutul încetini pasul şi Robert îşi ridică ochii din 
pământ pentru o clipă. De pe deal, dintr-o cameră cocoţată 
în copaci, aruncă o privire la oamenii de jos. În vederea 
reală, erau studenţi care strigau unii la alţii, câţiva chiar 
încăierându-se. Dar dacă deviai puţin de la realitatea 
strictă, imaginile deveneau ceea ce un grup dorea ca 
celălalt grup să vadă. Erau acolo Cavalerii şi Bibliotecarii 
lui Hacek care se luptau cu nişte arătări cu blana zburlită 
şi colorată viu, care ar fi putut fi... 

— Ah, ăştia sunt fanii Jurasicilor care se bat cu 
Hacekienii? 

— Majoritatea dintre ei, da. 

Străinul îşi întoarse capul, ascultând altceva. Cineva 
gonea din vârful dealului împotmolindu-se. Un Bibliotecar 
războinic. Era Carlos Rivera. Abia respirând, bibliotecarul 


durduliu îi salută din cap. 

— Ce tărăboi. 

— Mda. 

Carlos îşi scoase costumul, coiful de bibliotecar deveni o 
şapcă obişnuită purtată cu spatele în faţă şi armura lui de 
zale era tricoul lui tradiţional şi bermudele. 

— Sper doar ca bătăliile astea să nu devină un obicei. 

Străinul le făcu semn cu mână să intre în pădure. 

— Un obicei? întrebă. Ar fi încă una din tradiţiile 
neoficiale ale Universităţii, ca parada în chiloţi sau 
cocoţarea maşinilor pe clădirile administraţiei. Genul 
acesta de lucruri au dus faima universităţilor din America. 

— Poate, zise Rivera suflând din greu. Noi am avut mult 
mai multă activitate de când Biblioteca a ieşit în virtual, 
dar... 

Robert încă mai privea la găştile încăierate pe deal. 

— Eu credeam că ideea cluburilor virtuale era că pot 
coexista în acelaşi loc. 

— În principiu, aşa ar trebui, răspunse Rivera. Făcură un 
detur în jurul unui loc întunecat chiar şi virtual. Imaginea 
lui Sharif păru să pâlpâie. Atât de puţini oameni mergeau 
pe aici, încât reţeaua era foarte slabă şi purtabilul nu se 
descurca. 

— Dar, continuă Rivera, Biblioteca e plină ochi. În 
teorie, noi avem medii interschimbabile pentru a putea 
găzdui mai multe cluburi, cum este pe Dealul Piramidei. În 
realitate, mediul nostru este prea rigid pentru a permite 
mai multe haptice care se bat cap în cap. Deci conducerea 
a încercat să le satisfacă cererea Jurasicilor şi le-a dat 
spaţiu la subsol. 

Rivera se opri şi Robert era cât pe ce să se împiedice de 
el. 

— Tu ştiai că ideea e proastă şi vom ajunge aici, aşa-i? 

Carlos îi adresase întrebarea lui Sharif, sau străinul- 
Sharif, cum îl vedea Robert. 

Străinul se întoarse şi zâmbi. 

— Ţi-am dat cel mai bun sfat pe care-l aveam la 
îndemână, dragul meu. 


— Mda, răspunse Rivera acru. 

Se uită peste umăr la Robert. 

— Pe dumneavoastră cu ce vă are la mână, dom’ 
profesor? 

— A... 

— Ajiiaiaai! interveni necunoscutul. Cel mai bine pentru 
toată lumea ar fi dacă nu am trece la astfel de confidente. 

— Corect, răspunseră ambele lui victime în acelaşi timp. 

— În orice caz, mai zise Străinul, sunt chiar mândru de 
mine cum am reuşit să transform controversa cu 
Biblionetul într-un conflict între Cercurile virtuale. 
Scandalul ăsta le va abate atenţia celor care altfel ar fi cu 
ochii în altă parte - cum ar fi la ce facem noi aici. 

leşiseră din pădure, o luară în jos pe o pantă abruptă şi 
ajunseră undeva la sud de Bibliotecă. Chiar în faţa lor era 
Calea Gilman. Carlos ieşi în stradă, fără să-i pese de trafic. 
Maşinile încetineau ori accelerau sau schimbau benzile 
ocolindu-l. Robert ezită, căutând o trecere de pietoni. 
Negăsind niciuna, ţâşni pe urmele lui Carlos, în mijlocul 
străzii. 


Miri se opri în capătul din nord al Căii Gilman. 

— Deci unde se duc? întrebă Juan. 

— Coboară de-a lungul străzii. 

Camerele amplasate pe eucalipţi îi arătau pe Robert şi 
pe bibliotecar, Carlos Rivera, mergând prin pădurea deasă. 
Imaginile erau sporadice, din moment ce nu erau multe 
camere în zonă, dar Miri era sigură că erau reale. Cei doi 
aveau să ajungă la ieşirea pe autostradă în câteva minute. 

— Toată lumea vine pe Calea Gilman. 

Miri îşi opri bicicleta şi puse un picior pe pământ. 

— Ştii ceva? Tu vrei să recunosc că nu ştiu unde se duc, 
este? 

Orozco îşi opri şi el bicicleta lângă ea. 

— Sincer, mă îndoiesc. 

Xiu Xiang se înfiinţă şi, o clipă mai târziu, apăru şi o 
versiune mai tânără a Lenei Gu. Imaginile lor erau ţepene 
ca nişte păpuşi Barbie, dar se îmbunătăţeau pe zi ce 


trecea. De exemplu, Lena reuşise să înveţe expresiile feţei, 
iar acum chipul ei era sever. 

— Domnişoară, Juan nu este singurul care are dubii! 
Dacă nu ştii, trebuie să recunoşti. 

Xiu părea îngrijorată. 

— Lena şi cu mine suntem pe undeva prin nordul 
campusului. Poate am înţeles eu greşit, dar acţiunea pare 
să fie în sud. Noi cum putem fi de ajutor în nord, dacă 
lumea este în sud? 

Miri ridică din umeri încercând să pară cât mai relaxată. 

— Cred că aveţi dreptate, Xiu. Juan şi cu mine îl 
urmăream pe Robert, dar acum... cred că nu ştiu unde se 
duce. De aceea este chiar mai important acum să stăm 
separați. Vă rog, dacă puteţi rămâne în partea de nord, ar 
fi cel mai bine. 

În ultimele zile, Xiu făcuse câteva săpături şi era chiar 
inteligentă când avea încredere în ea însăşi. Aflaseră că 
Huertas păstra cărţile din Biblionet în laboratoarele aflate 
în partea de nord. Dacă prietenii lui Robert plănuiau un 
„protest direct”, ar fi de aşteptat să intre acolo. Deci de ce 
nu se îndreaptă într-acolo? Mari semne de întrebare 
începeau să apară. 

Dar Xiu Xiang dădu din cap şi nici măcar nu îndrăzni să 
pună întrebarea care le stătea tuturor pe buze. Erau gaşca 
lui Miri, la bine şi la rău. 

Camerele de sus îi pierduseră urma lui Robert şi a lui 
Rivera. Miri renunţă la ele şi se uită de-a lungul străzii. Tot 
nu-i zări, puteau ieşi de pe Calea Gilman pe aproape 
oriunde. 

— Important e să-i oprim pe... zise ea speriată. 

— Nebunii ăştia inconştienţi... continuă Lena. 

— Să facă ceva nechibzuit şi distructiv. 

— Da, zise Juan aprobând din cap. Cine crezi că e tipul 
acela care merge cu ei? 

— Poftim? 

Juan de obicei era un puşti aerian, însă, din când în 
când, avea sclipiri de inteligenţă. Miri reluă ultimele cadre 
cu Robert şi Rivera. Erau neclare, dar Juan avea dreptate. 


Cei doi se uitau spre cineva care mergea alături de ei şi 
păreau că păstrează o distanţă faţă de el. Vasăzică aşa. O 
prezenţă privată. 

— Pun pariu că e tipul acela Zulfi Sharif, zise Juan. 

— Pun pariu că ai dreptate. 

încercă iar, pentru a nu ştiu câta oară în această seară, 
să preia controlul pe computerul lui Sharif. Nu se întâmplă 
nimic. 

Fă ceva! 

— Haji, Juan! 

O luă pe lângă bicicletă în josul străzii, traversând încet, 
să nu atragă atenția asupra lor. 

Xiu şi Lena se luară după ei. 

— Traficul e aglomerat, zise Lena. 

— E bătaie între cluburile virtuale, lumea vine în grup. 

Ştirea jocurilor din seara asta venise dintr-odată, din 
senin, iar Miri bănuia că nu era o simplă coincidență. Ca să 
pui la punct aşa ceva, îţi trebuia timp şi coordonare. Chiar 
dacă lupta era încă un zvon, spectatorii veniseră într-un 
număr impresionant. Din toate maşinile coborau oameni 
care se îndreptau, strigând şi râzând, spre Bibliotecă. De 
partea cealaltă a Căii Gilman, aleile erau complet pustii. 
Ajunse la capătul străzii şi se uită în urmă. 

— Hai azi, Juan! 

Acum, cerul de deasupra Bibliotecii era luminat de 
reflectoare violet, un efect fractal foarte frumos făcut de 
un grup de artă din nordul Chinei. Miri se uită pe 
statisticile reţelei. Nu era doar traficul de maşini încărcat. 
Putea vedea luminile reţelelor aprinse peste tot deasupra 
Californiei. Milioane de camere erau îndreptate spre 
campusul Universităţii. Sute de milioane de participanţi la 
bătălie. Când Juan o ajunse din urmă, îi spuse: 

— E o adevărată senzaţie. Parcă s-ar lansa un joc nou. 

Băiatul dădu din cap, dar nu era atent la ea. 

— Uite ce am găsit pe stradă. 

Gadgetul era zdrobit, cablurile curgeau din el. Miri îi 
făcu semn să-l arunce. 

— Călcat de maşină, şi ce-i cu asta? 


Dacă un nod pica şi ajungea în stradă... ce să-i faci? 

— Cred că încă e online, dar nu ştiu cum funcţionează. 

Miri se aplecă şi studie mai atent. Se vedeau circuitele 
pâlpâind slab. 

— E distrus, Juan. 

Juan nu răspunse, dar aruncă gadgetul în rucsac. Avea o 
privire concentrată, probabil încă mai căuta. 

— Arată ca un Cisco 33, dar... 

Din fericire, nimeni nu era atent la Juan. După un 
moment, Lena zise: 

— Miri. l-am găsit pe Robert şi tipul acela, Rivera. 

Urmă o pauză, în care Lena le trimise ID-ul camerei. Ha! 
Robert şi Rivera traversau strada, undeva la câteva sute de 
metri la vest de unde se aflau ei acum. 

— Suntem pe urmele lor, Lena! 


Pe vremea lui Robert, în această zonă a Căii Gilman se 
aflau nişte baze militare vechi. Mai târziu, Universitatea 
construise acolo Facultatea de medicină. Acum, acolo se 
afla Clădirea Pilchner, care, ca aproape toate clădirile din 
campus, arăta la fel de urât ca vechile barăci. 

Străinul Misterios îi conduse pe Robert şi pe Carlos în 
clădire. Lumina de afară pătrundea din loc în loc la intrare, 
dar, mai în spate, totul era virtualizat. Probabil mai erau şi 
alţi oameni în clădire, dar Străinul îi conduse pe unde era 
pustiu. Se îndreptă spre scări, o luă în jos şi dădură în 
nişte birouri înghesuite. În unele părţi, podeaua era 
acoperită de un strat gros de praf. Restul era curăţat lună, 
iar din loc în loc se vedeau zgârieturi pe pereţi. 

— Eh, zise Străinul, arătând spre urmele de pe ziduri. 
Tommie a fost pe aici. Întregul etaj a fost rearanjat pentru 
misiunea noastră. Sunt zone proaspete care nu apar pe 
camerele de securitate ale Universităţii. 

O luară printr-un labirint din ce în ce mai îngust şi mai 
întortocheat. În cele din urmă, necunoscutul se opri în faţa 
unei uşi închise. Făcu o pauză, apoi vorbi pe un ton serios. 

— După cum v-aţi dat seama, profesorul Parker nu este 
chiar la curent cu toate aspectele misiunii. De aceea, v-aş 


sugera să nu dezvăluiţi amănunte de care nu are nevoie. 

Robert şi Carlos aprobară din cap. 

Străinul se întoarse şi se prefăcu a bate în uşa de 
plastic. Răsuna ca un ciocan bubuind într-o uşă din lemn 
masiv. După un moment, uşa se deschise şi Winnie Blount 
se îţi. 

— Bună, Carlos. 

Le adresă o privire neprietenoasă lui Robert şi 
necunoscutului, apoi le făcu semn să intre. Camera era 
triunghiulară şi strâmtă. În centru, ocupând aproape tot 
spaţiul, se afla un cheson de ciment. Tommie Parker era 
aşezat pe podea, lângă o roabă plină cu pungi de plastic şi 
rucsacuri. 

— Salutare, băieţi, aţi venit la timp. 

Se uită în laptop. 

— Ţin să vă felicit, aţi trecut neobservaţi de Poliţie şi 
Presă. În acest moment ne aflăm într-o cameră care nici 
măcar nu există. Treaba asta - şi bătu cu mâna în cheson - 
apare în vizorul Universităţii, dar e cât se poate de 
inofensivă. 

Robert dădu ocolul construcţiei. 

— Imi aduc aminte de chestia asta. 

În anii '70 chesonul era amplasat undeva afară şi avea 
un capac de lemn. Se uită înăuntru. Da, exact cum îşi 
amintea: o scară de fier cobora undeva în adânc. 

Tommie se ridică în picioare. Avea laptopul prins într-o 
curea de gât, cu tastatura la îndemână. Dar îi permitea să 
se mişte liber. In felul lui, Tommie Parker găsise o 
modalitate să ajungă la un computer purtabil, întinse mâna 
în roabă şi luă două pungi de plastic. 

— E momentul să vă lăsaţi purtabilele să doarmă. Avem 
echipament nou. 

— Chiar ne-ai adus haine! 

— Dap. Hainele voastre mă vor ajuta să vă „dau” în altă 
parte. Intre timp, voi veţi fi cu mine şi cu echipament mai 
bun. 

— Fără laptopuri, sper! zise Winnie aruncând o privire 
neîncrezătoare spre computerul lui Parker. Între timp, se 


dezbrăcară, dar păstrară lentilele de contact, deşi nu 
vedeau nimic acum, în afară de realitate. Lumina în 
cameră era destul de puternică, dar, fără niciun sunet sau 
imagine din afară, parcă erau într-un mormânt. 

Tommie părea chiar jenat de urâţenia din jurul lor. Dar 
nu-l ţinu mult. Desfăcu una dintre pungi şi le înmână 
pantaloni şi tricouri. Arătau ca haine de lucru, dintr-un 
material banal, gri. Carlos ţinu tricoul în lumină şi examină 
țesătura, apoi o pipăi: 

— Hainele astea sunt plictisitoare. 

— Dap. Fără microlasere, fără noduri de procesare. Doar 
bumbacul nostru de toate zilele, cum ni l-a dat Dumnezeu. 

— Dar... 

— Nu-ţi face griji, avem procesoare. 

— Glumeam cu laptopurile, Tommie. 

Tommie scutură din cap: 

— Nu, n-avem nici laptopuri. Am computere Hurd. 

Ce? Fără purtabil, Robert era invalid. Carlos nu părea să 
înţeleagă, dar pe urmă o amintire din vremurile mai simple 
păru să-i vină în minte: 

— Ah! Hurd! Sistemul de operare! Dar nu e depăşit? 

Tommie scobea în a doua pungă de plastic. 

— Nu e învechit, răspunse fără să-şi ridice privirea. Doar 
ilegal... Aşa, uite-le. Marfă originală made în Paraguay. 

Le înmână fiecăruia dintre tovarăşii săi de conspirație 
câte o cutie de plastic cam de mărime unei cărţi obişnuite. 
Pe o faţă avea tastatură şi pe cealaltă o clemă metalică. 

— Prindeţi-le la cureaua de la pantaloni şi vedeţi ca acea 
clemă să fie în contact cu pielea. 

Noii pantaloni ai lui Robert erau prea scurţi, iar cămaşa 
prea largă. Işi prinse computerul la curea şi simţi 
atingerea rece a metalului pe piele. Pe partea rămasă în 
afară, putea vedea acum un desen şters: era o tastatură şi, 
când puse mâna pe cutie, văzu urmele amprentelor sale 
imprimate. Ce interfaţă jalnică. 

— Nu acoperi cutia cu cămaşa, Carlos, ai toate porturile 
de comunicare pe ea. 

— Vrei să spui că va trebui să ne întoarcem în direcţia 


care trebuie ca să stabilim o conexiune? întrebă Winnie. 

— Dap. Cât suntem dedesubt, singura noastră rutare 
externă va fi prin laptopul meu. Şi singura legătură a 
laptopului meu cu reţeaua este prin asta. 

Tommie ridică în sus un obiect care semăna cu o roată 
de rugăciune tibetană. O învârti şi în aer apăru un fir de 
lumină atât de subţire, încât aproape nu se vedea, care 
ducea până la un conector pe care Tommie îl ţinea în 
cealaltă mână. Se întoarse şi îl conectă la o cutie care se 
afla pe roabă. 

— Ia vedeţi acum. 

Robert îşi ridică tricoul şi se întoarse astfel încât cutia 
lui să fie direct îndreptată spre laptopul lui Tommie. Nimic. 
Introduse o comandă simplă şi acum putea vedea prin 
ziduri din nou! 

În nordul Căii Gilman, tot mai mulţi oameni se îndreptau 
spre Bibliotecă. Înăuntru... se uită de-a lungul labirintului 
prin care tocmai veniseră. Tot gol. Nu! Un tip se îndrepta 
hotărât spre camera lor „inexistentă”. Apoi pierdu 
semnalul. 

— Auzi, Tommie... 

— Ce e? 

Vocea Străinului răsună în urechea lui Robert. Semnalul 
audio era prost, dar tot auzi clar: 

— N-ai văzut nimic, prietene. 

— Ăă... Robert înghiţi în sec. Reţeaua ta merge unsă, 
Tommie. 

— Bun, bun. 

Parker mergea de la unul la altul, asigurându-se că toată 
lumea putea primi şi transmite. 

— OK, sunteţi toţi echipați, asta a fost partea distractivă. 
Acum vine partea de cărăuşie. 

Le arăta rucsacurile din roabă. 

Rucsacul lui Robert cântărea undeva la douăzeci de 
kilograme. Al lui Carlos arăta cam tot atât de greu. 
Tommie şi Winnie avea rucsacuri mai mici, dar chiar şi 
aşa, Blount părea cocoşat sub greutate. Winnie e ca un 
moş. Da, Robert avusese noroc chior. Se uită în altă parte, 


înainte ca lui Winnie să-i sară muştarul. Îşi mută rucsacul 
mai confortabil în spate şi se strâmbă: 

— Am crezut că acesta e viitorul, Tommie. Unde e 
miniaturizarea? Sau măcar nişte roboţi să ne care 
bagajele! 

— Acolo unde mergem noi, infrastructura nu e prea 
prietenoasă, Robert. 

Tommie se uită pe ecranul laptopului. 

— Salutare, domnule Sharif. OK, se pare că suntem gata 
să intrăm. 

Făcu o plecăciune invitându-i spre puţul întunecat din 
mijlocul camerei. 

— După dumneavoastră, domnilor. 

Alfred aşteptă o vreme înainte de a intra în cameră. Nu 
avea niciun rost să facă vreun zgomot care i-ar putea 
alerta pe oamenii lepurelui. 

— Ce ţi-am spus eu, doctore? Am intrat. Am intrat! 

Iepurele ţopăi fericit în jurul chesonului. Fibra optică, 
motivul exuberanţei creaturii, era o linie aproape invizibilă 
când bătea lumina pe ea. 

Vaz aprobă din cap. El avea un alt motiv de bucurie: 
reuşise să restabilească legătura cu cei de peste ocean. 

Braun --> Mitsuri, Vaz: <sm> Cei de la M.A.N. Par 
destul de calmi, Alfred. </sm> 

Alfred urmări statisticile furnizate de serviciile de 
supraveghere ale Alianţei plutind pe ecran. Într-adevăr, 
totul părea calm pe scena securităţii naţionale, deşi 
tevatura de la Bibliotecă atrăsese mulţimi impresionante în 
campusul Universităţii. lepurele crease, în mod paradoxal, 
diversiunea perfectă. Aproape perfectă; afacerea lua prea 
mare amploare. Vaz îngenunche lângă cutia care indica 
punctul în care se termina fibra optică a lui Thomas 
Parker. Cutia era un jaf de transformator. Intr-o parte 
primea datele de la computerele ilegale ale oamenilor lui 
Parker. Pe partea cealaltă, apărea ca un computer 
cuminte, rulând conform normelor de siguranţă a 
hardware-ului cerut de guvern. Cutia ascundea datele de 
la Parker în pachete nevinovate, învelite în toate licenţele 
şi permisiunile necesare pentru a pluti în internet fără a 
atrage atenţia nimănui. Deşi nu era atât de sigură ca 
reţeaua lui Vaz, era suficient de bună pentru a servi planul 
de urgenţă dacă va fi cazul. 

Alfred bătu cu degetele în cutie şi prinse semnal video 
de la computerul lui Parker. În sfârşit era acum instalat ca 
şef local. 

Imaginile din laptopul lui Parker erau haotice, fără nicio 
noimă, dar Vaz recunoscu echipamentul de pe pereţi şi 


unele din indicatoarele fizice din tunel. Oamenii lepurelui 
reuşiseră să spargă securitatea în laboratoare. Ba chiar şi 
mai impresionant, în jocul delicat cu sistemul automat de 
securitate a laboratoarelor, echipa lui Parker înregistra 
victorie după victorie. 

— Cât de departe sunt de ţinta A? îl întrebă Alfred pe 
lepure. De fapt, acolo era locul în care se desfăşura micul 
lui proiect privat, dar va inspecta şi el încăperea împreună 
cu ceilalţi, ca şi cum ar fi fost pentru prima dată acolo. 

— Aproape au ajuns, răspunse lepurele. Vor începe să 
lase din echipament în mai puţin de zece minute, nu vă 
faceţi griji de nimic. 

Alfred aruncă o privire la suprafaţă. 

— Majoritatea boţilor mei sunt blocaţi în partea de nord 
a străzii. 

Intr-o confruntare normală, roboții lui ar fi pus stăpânire 
pe infrastructura locală şi ar fi dat năvală înspre locul în 
care se afla Alfred acum. Din păcate, erau ţinuţi pe loc de 
oameni şi de trafic de-a lungul străzii şi cel puţin unul 
fusese lovit de o maşină. 

Iepurele îşi duse labele la fălci în semn de compasiune în 
bătaie de joc, dar măcar nu-i dăduse un morcov ca să-l 
consoleze. 

— Nu poţi să le ai pe toate. Fanii lui Hacek şi ai 
Jurascilor au făcut mai mult decât puteai spera: laboranţii 
sunt afară, războiul suge efectiv toate resursele de 
comunicare locală. În toată tevatura, nimeni nu bagă de 
seamă o gaură neagră în sistem. Şi arată cât se poate de 
inofensivă. Mai bine de atât nu se poate. 

Vaz nu răspunse la lăudăroşenia lepurelui. Ajunsese să 
realizeze că iritarea era cel mai blajin sentiment pe care i-l 
trezea Iepurele. Se aşeză cu spatele la puţul de ciment şi 
urmări ce se mai întâmpla în lumea de deasupra. 

Văzu că Armata supraveghea îndeaproape desfăşurarea 
evenimentelor, dar se uitau în punctele greşite. Analiza 
situaţiei arăta că Iepurele făcuse lucrurile perfecte pentru 
a distrage atenţia paranoicilor de la Siguranţă. Poate Alice 
Gong fusese lovită, dar chiar aşa, fără ca nimeni să 


sesizeze? Sub pământ, slugile lepurelui erau aproape de 
ţinta A. În zece minute, va începe „investigarea” locului. 
După o jumătate de oră, 

Alfred va începe să raporteze rezultatele fabricate de 
el... după care nu avea altceva de făcut decât să iasă de 
acolo şi să-i lase pe tăntălăi să fie prinşi. Lucrurile 
mergeau atât de bine, încât ar fi putut rămâne în Bombay. 
Nu că îi părea rău că venise! 

Un steguleţ roşu i se aprinse pe ecran. Unul din analiştii 
lui observase ceva. Alfred deschise raportul: era o 
înregistrare de zece secunde de pe unul din boţii din nord: 
doi copii pe biciclete. Stăteau pe marginea străzii şi se 
uitau la ceva ce aducea cu un gadget făcut praf. Pe ăștia 
doi i-am văzut şi mai devreme. Ceru detalii: cine erau 
copiii? Micul aparat pe care-l ţineau acum era unul de-al 
lui Alfred? 

Răspunsurile primite nu erau prea plăcute. 

Iepurele nu avea acces la analiştii indo-europeni, dar 
sări dintr-odată în sus şi scoase un fluierat admirativ. 

— Măi să fie! Avem companie, doctore! 


Miri îşi lăsă bicicleta în faţa Clădirii Pilchner. Juan 
insistase să care cu el bicicleta lui pliabilă de fiţe. Când 
Miri încercă să-l ia peste picior, ridică din umeri: 

— Bicicleta mea e specială, n-o las afară. 

Lena şi Xiu nu mai erau vizibile, dar vocea Lenei îi 
urmări când intrară prin uşile larg deschise. 

— Ar trebui să fie mai multă pază, aici, Miri, mie nu-mi 
place cum arată. 

— Este din cauza situaţiei speciale de afară. Camerele 
neocupate sunt închise, celelalte sunt deschise. 

— Şi nu vă mai pot vedea, zise Lena. 

Intreruperea bruscă de transfer de date era un fenomen 
foarte ciudat, dar Miri nu se dădu de gol. 

— Probabil că reţeaua nu permite trafic puternic decât 
în jurul Bibliotecii. 

— Da, chiar şi aşa, avem nişte imagini spectaculoase de 
acolo, zise Xiu: 


Principalele coridoare din clădire aveau puncte de filmat 
în care puteai căuta. Erau câteva imagini cu Robert când 
trecuse acum o vreme. Suficiente cadre cât să-i ghideze 
până jos. Dar acum erau zone în care nu mergea niciun fel 
de reţea. 

— Parcă e o casă bântuită de fantome, zise Juan în 
şoaptă. Întinse braţul şi îi luă mâna lui Miri. Miri nu şi-o 
retrase. Trebuia să-şi păstreze calmul. Era cu siguranţă 
foarte ciudat să pierzi semnalul undeva în mijlocul unei 
clădiri de birouri. 

Dădură colţul şi semnalul reapăru, slab, dar suficient să 
trimită mesaje. 

Miri --> Gaşca Miri: <sm> Cred că ne apropiem. </sm> 
Lena --> Gaşca Miri: <sm> întâi am pierdut semnalul 
video. Acum abia ne auzim. leşiţi de acolo. </sm> 

Miri --> Gaşca Miri: <sm> E doar temporar. Sunt sigură 
că Wikibell asigură extra-acoperire în zonă. </sm> 

Cât de rău poate să decurgă un război virtual? 

Miri şi-o închipui pe Lena având o discuţie similară cu 
doamna Xiang într-o maşină, conducând pe străzile din 
nordul campusului. Bunica părea chiar îngrijorată. 

Xiu --> Gaşca Miri: <sm> Sunt de acord cu Miri. Dar 
ţineţi-ne la curent pe mine şi Lena. </sm> 
Lena --> Gaşca Miri: <sm> Da! Chiar dacă asta 
înseamnă să ieşiţi afară. Unde e Robert acum? </sm> 

Miri --> Gaşca Miri: <sm> Suntem foarte aproape. După 

ping e în zonă.</sm> 

Coridorul întortocheat era puternic luminat, exact cum 
ar fi trebuit să fie în cazul unei avarii la reţea. Bicicleta lui 
Juan aluneca în tăcere de-a lungul pereţilor, compactată în 
modul purtabil. Tot ce avea el de făcut era s-o împingă din 
când în când. Zgomotul paşilor lor şi scârţâitul abia 
perceptibil al roţilor erau singurele sunete. Mai cotiră o 
dată. Holul se făcuse din ce în ce mai îngust, cu 
intersectări la fiecare câţiva metri. Era o construcţie din 
aceea temporară, după gustul bizar al vreunui arhitect-de- 
o-zi care o proiectase. 

Pe o porţiune de câţiva metri, avură conexiune foarte 


bună, afişe publicitare şi anunţuri apărură pe pereţi, o 
lucrare de medicină a cuiva plutea undeva în stânga. Miri 
transmise video către Lena şi Xiu până luară alt colţ şi 
pierdură orice semnal. 

Juan încetini şi o opri pe Miri. 

— Locul ăsta e chiar pustiu. 

— Da, zise Miri. 

Mai merseră în faţă câţiva paşi. Dacă nu ar fi avut 
conexiunea de bază cu Juan, ar fi crezut că e undeva pe 
lună. În faţa lor, altă cotitură. II trase pe Juan înainte. 
Coridorul se termina cu o uşă închisă. 

— Bunicul tău nu mai răspunde la ping, Miri. 

Miri se uită peste harta pe care o făcuse. 

— Aici trebuie să fie, Juan. Dacă nu putem deschide uşa, 
batem până apare cineva. 

Totul era mult prea ciudat. Miri nu-şi mai făcea 
probleme că avea să-l facă de ruşine pe Robert şi pe 
prietenii lui, dacă le descoperea „protestul”. 

Dar uşa se deschise şi îşi făcu apariţia un bărbat 
îmbrăcat în haine negre. Ar fi putut fi vreun portar sau 
unul dintre profesori. În orice caz, nu arăta deloc 
prietenos. 

— Vă pot ajuta cu ceva? 


— Cum ne-au descoperit? 

— Şşş... mai încet, doctore, îi făcu Iepurele semn. S-ar 
putea să ne audă. 

Se uită peste umărul lui Alfred. 

— Cred că îl urmăresc pe bunicul fetei. 

Vaz aruncă o privire la maldărul de haine de lângă put. 

— Hainele respective încă mai transmit. 

— Păi, normal. Pentru lumea din afară, oamenii sunt 
adunaţi aici împreună, de vorbă, poate joacă poker. Toate 
datele sunt sus, doar că sunt false. 

Alfred îşi dădu seama că scrâşnea din dinţi de nervi. 

— Copila Gu e aşa un ghimpe în talpă, continuă Iepurele. 
Câteodată am impresia că... 

Alfred dădu din mână şi creatura dispăru, împreună cu 


orice legătură cu reţeaua publică. Se instală o tăcere 
locală adâncă, de zonă moartă complet. 

Doar reţeaua lui mai rămăsese acolo, o legătură prin 
telefonul mobil, prin aeroboţii de afară până dincolo de 
Pacific. Grupul de analişti din Bombay estima şaizeci de 
secunde până când lipsa oricărui semnal în punctul în care 
se afla avea să atragă atenţia cuiva din poliţia campusului 
şi pompieri. 

Braun --> Mitsuri, Vaz: <sm> Nu te putem acoperi, 

Alfred. </sm> Vaz —> Braun, Mitsuri: <sm> Reactivez 

reţeaua în câteva secunde. </sm> 

lată de ce aveai nevoie de un şef local pentru reuşita 
unei misiuni. Căută mobilele care intraseră în clădire: 
puştii erau undeva la vreo zece metri, bine băgaţi în zona 
moartă şi veneau spre el. Îi putea chiar auzi direct prin 
peretele de plastic. Aruncă o privire spre uşă: era încuiată. 
Poate s-ar putea preface că nu e nimeni aici când ar începe 
să bată la uşă. Nu, cei mici aveau să iasă şi să cheme 
poliţia. 

OK, timpul pentru acţiune directă. Alfred repuse în 
mişcare două mobile. Aceştia erau boţi fără nicio 
capacitate în reţea, dar vor folosi drept păcăleală pentru 
moment. Apoi deschise uşa şi ieşi în hol, să se ia la trântă 
cu doi copii şi o bicicletă pliată. 


Miri încercă să-l înfrunte cu privirea pe bătrânul din faţa 
lor. Dar e greu să pari sigur pe tine când eşti unde nu ai 
voie şi nu-ţi vine în minte nicio scuză. Şi conexiunea era în 
continuare moartă. Juan făcu un pas în faţă şi scuipă 
adevărul fără să se gândească. 

— ÎI căutăm pe bunicul lui Miri. Răspunde la ping de 
undeva din spatele dumneavoastră. 

Administratorul/profesorul/ce-o mai fi fost ridică din 
umeri: 

— Nu e nimeni aici în afară de mine. După cum ştiţi, 
reţelele merg foarte prost în seara asta. Nu aveţi voie să 
intraţi aici, va trebui să vă întoarceţi în aria publică. 

Deasupra uşii apăru un semn, unul din acelea de 


avertisment cu accesul interzis, pe care îl văzuseră peste 
tot în clădire deasupra sălilor de clasă şi a laboratoarelor. 
Aveai senzaţia că reţeaua stă să-şi revină, dar Miri nu 
simţea nimic dincolo de linia ei vizuală. 

Juan dădu din cap, ca şi cum bătrânul avea mare 
dreptate. Mai făcu câţiva paşi în faţă, în tot acest timp 
transmiţându-i lui Miri ce vedea. 

Camera din spate era puternic luminată. În podea era un 
fel de gaură prin care se zărea capătul unei scări de metal. 

— OK, zise Juan în timp ce meşterea ceva la bicicletă, 
dar Miri primi mesajul: 

Juan --> Miri: <sm> Uite hainele!</sm> trântite pe 
podea lângă put. 

Miri -> Juan: <sm> Haidem! </sm> Afară, unde puteau 

suna poliţia. 

Scutură din umeri cât putea de relaxat şi spuse cu voce 
tare: 

— Păi, atunci noi ne ducem. 

Străinul oftă. 

— Nu, acum e prea târziu să mai plecaţi undeva. 

Se îndreptă spre ei. În spatele lui Miri era o gaură în 
podea prin care zărea ceva întunecat venind spre ea. Nu 
avea unde să se ducă nici înainte, nici înapoi. 

Dar Juan făcu un pas în faţă. Îşi îndreptă bicicleta înspre 
bărbat. Se auzi cauciucul scârţâind infernal unde patina pe 
podea. Roţile săriră înainte, scăpate de sub presiunea 
frânelor şi bicicleta ţâşni în faţă lovindu-se de necunoscut 
şi echipamentul din spatele lui. Miri alergă înainte, spre 
put. 

— Hai, Juan! 

Ştia unde trebuie să fie Robert şi cum să scoată alarma. 
Se aplecă înainte şi văzu barele metalice. 

— Juan! 

Paznicul/profesorul se ridicase în picioare şi făcu câţiva 
paşi nesiguri în faţă. În mână avea ceva ascuţit. Miri 
îngheţă pentru o clipă, văzând obiectul ascuţit venind spre 
ea. 

Orozco era aşa un tăntălău. Nu puteai opri pe nimeni 


aşa cum încercase el. Dar măcar încercase. Omul rău se 
dădu câţiva paşi înapoi şi obiectul din mâna lui scoase o 
lumină violet. Miri simţi furnicături de amorţeală într-o 
parte. Se împiedică peste marginea puţului, dar reuşi să se 
prindă de o bară cu mâna pe care încă o mai simţea. Insă 
picioarele îi atârnau peste un hău negru. Încercă să se 
prindă şi cu mâna amorţită, dar nu reuşi. Căzu şi se lovi de 
cimentul tare. Toate semnalele din computer dispăruseră, 
probabil îşi prăjise Epiphany-ul. Dar încă mai vedea cercul 
de lumină de deasupra şi mai putea auzi. 

— Fugi, Miri! Fugi... 

Strigătul lui Juan fu întrerupt de un zgomot de oase 
zdrobite. 

Miri fugi. 


E 23 
In catedrala 


Revoltele de la Biblioteca Universităţii făceau subiectul 
ştirilor de seară. Fără îndoială, aveau să facă înconjurul 
lumii de câteva ori în următoarele săptămâni, o nouă 
cotitură în istoria divertismentului pentru marele public. 
De asemenea, era un punct foarte luminos pe pupitrul de 
comanda al lui Bob Gu. Chiar prea luminos. Bob urmărea 
analiştii - chiar şi specialişti de care nu mai auzise nimeni, 
cum ar fi virologia medico-legală - înghesuindu-se în jurul 
unui singur punct pe harta Californiei de Sud. 

Mai sunt şi alte lucruri care se întâmplă în seara asta, 
oameni buni. Raidul Departamentului Antidroguri în Kern 
County declanşase adevărate acte de violenţă în Canada 
de Nord. Care era în afara razei de acţiune a lui Bob - dar 
putea sugera că la mijloc erau afaceri mai serioase decât 
droguri recreaţionale. Dacă lumea nu ar fi fost absorbită 
de Bibliotecă, în aer ar fi zburat teoriile: poate afacerea 
din Kern County ascundea o reţea de imigranţi. Poate 
altceva, mai periculos decât drogurile recreaţionale se 
fabrica acolo. Analiştii se pricepeau de minune să facă 
astfel de supoziţii care mai de care mai hazardate, dar 
erau la fel de buni să le întoarcă pe toate feţele până le 
desfiinţau sau să găsească dovezi solide şi să atace 
conform ordinelor lui Bob Gu. 

Dar în această seară... revolta de la Universitate avea un 
aer de diversiune clasică. Altceva important şi periculos se 
petrecea undeva în California de Sud-Vest. Alice dublă 
numărul de analişti. Acum lucrau şi cei de la centrele de 
prevenire a epidemiilor, care chemaseră şi oameni de 
acasă. În mod normal, Alice şi-ar fi ţinut oamenii în frâu, 
avea inteligenţa, carisma şi pregătirea profesională să 
aducă pe oricare specialist acolo unde era nevoie. Dar 
acum, Alice părea a fi o problemă în sine. De fiecare dată 
când el direcţiona oamenii pe o situaţie, ea îi retrăgea. Tot 
ea îi debusolă şi pe virologişti. Ceva se întâmpla la 


laboratoare. Alice nu analiza revolta în sine, ci conexiunile 
ei cu laboratoarele biologice din jurul Universităţii. Doar 
că în afară de laboranţii care erau la Bibliotecă, nimic 
altceva nu era în neregulă în acea zonă. Şi cu cât insista 
Alice pe sistemul de securitate în laboratoare, cu atât mai 
în regulă părea. 

E porcăria de SLC. Alice tocmai terminase pregătirea 
pentru auditul laboratorului. Fusese cel mai complex curs 
pe care îl făcuse. La ora actuală, probabil nu mai era 
nimeni în lume mai bun specialist în cercetare 
automatizată. Ar trebui să vorbesc cu ea direct, fără 
redirecţionări politicoase. La dracu, dacă nu încetează, o 
trimit acasă! Apoi îşi aduse aminte de ultimele certuri pe 
care le avuseseră acasă. 

Şi o lăsă în pace. Se dădu un pas în spate şi urmări 
corelaţiile. Îşi mută oamenii de pe problemele din San 
Diego. Dacă tărăboiul de la Universitate se dovedea o 
diversiune, echipa lui avea să intervină. Luminile de la 
laborator se aprinseră. Alice îşi luase oamenii de pe 
General Genomics. Bob avea să ceară o explicaţie în 
legătura cu această acţiune la raportul de încheiere a 
gărzii. Avu o presimţire. In seara aceasta se putea 
întâmpla dezastrul de care se temea cel mai mult, 
posibilitatea pe care Alice o negase tot timpul. Clachează, 
oare? Cum ar arăta un colaps total pentru cineva care se 
specializase de zece ori mai mult decât un om normal? 


— Aţi auzit? 

— Ce să auzim, Tommie? 

— Ceva ca şi cum ar fi căzut ceva. 

Se opriră şi aruncară o privire în urmă. Winnie pufni 
enervat. Era ca pe vremuri, când Tommie găsea câte ceva 
să-i sperie, să le facă aventurile ilicite şi mai palpitante. 

Tommie se opri, neştiind ce să facă. El închidea coloana, 
avea grijă ca firul pe care îl foloseau ei să nu se încurce în 
celelalte. Mai stătu cu urechile ciulite o vreme, apoi se 
întoarse şi-i ajunse pe ceilalţi din urmă. 

— Poate că nu a fost nimic, dar şi reţeaua a picat o 


secundă. 

Se uită la laptopul atârnat de gât. 

— Arată OK acum... 

Le făcu semn spre tunelul din faţa lor înecat în beznă. 

— Haidem mai departe. 

Prima parte a drumului fusese foarte familiară, o 
plimbare stranie în tunelul amintirilor. Acum mai bine de 
cincizeci de ani Robert, Tommie şi Winnie cunoşteau 
aceste buncăre ca pe propriul buzunar. Tommie Parker, 
deja în anul doi, îşi făcuse o gaşcă împreună cu câţiva 
boboci care nu o dată se întrebaseră cum ajunseseră 
băgaţi în asemenea aventuri „inedite”. 

Pe măsură ce înaintau, lucrurile deveneau din ce în ce 
mai puţin cunoscute. Tuburi de sticlă erau înşirate de-a 
lungul zidurilor. Robert văzu semne printate pe pereţi, 
backup-uri fizice la nodurile reţelei laboratorului. Tronc. 
Ceva alb şi de mărimea unei mingi de volei trecu printr- 
unul din tuburi. Tronc. Tronc. Alte mingi în direcţia opusă. 
Tuburile pneumatice fuseseră cândva simbolul minunatei 
lumi noi. Când Robert era copil, văzuse asemenea tuburi în 
magazinele universale, care acum nu mai existau. 

— Ce e cu tuburile pneumatice, Tommie? 

— Păi, aici se întâlneşte teoria cu realitatea. Histologia, 
etologia, imunologia - orice „ologie” îţi trece prin cap e 
aici. Laboratoarele astea sunt imense! Traficul de date 
local este de un milion de ori mai mare decât cel obişnuit 
între indivizi. Dar, chiar şi aşa, au nevoie de mostre reale. 
Câteodată trebuie să le mute dintr-un loc în altul - tăvile de 
transport pentru distanţe scurte, tuburi pneumatice pentru 
distanţe mai lungi. General Genomics are propria reţea de 
curierat pentru transportul pachetelor către alte 
laboratoare de-a lungul şi de-a latul lumii. 

Robert auzi zgomote venind din întunericul dinaintea 
lor, voci neclare şi un clincănit ca de maşină de scris. Asta 
e ştiinţa? 

— Când încerc să văd ce reţea locală au, nu văd decât 
pereţi goi, zise Carlos. 

— Ţi-am spus, ar fi fost prea complicat dacă am fi 


încercat să ne conectăm pe reţeaua lor. 

— Tunelul trebuie să simtă că suntem aici. 

Mergeau într-un cerc de lumină înconjurat din toate 
părţile de beznă. 

— Dap, ştie că suntem pe aici, dar, ca să zicem aşa, la 
nivelul subconştientului. 

Robert mergea în faţă. Arătă înspre zidul care se vedea 
chiar la capătul luminat al cercului. 

— Ce sunt semnele respective? 

O serie de litere şi cifre vopsite fizic pe perete: 


5 PBps: Prot < - > Geno. 10 PBps: Multi 


Tommie făcu câţiva paşi înainte. 

— Poate e codul de bare al lui General Genomics! 

Îşi ţinu roata de rugăciune în sus, ridicând firul peste 
capetele celorlalţi. Străinul Misterios era prezent undeva 
lângă Tommie, dar aici, dedesubt, nu-i funcţiona foarte 
bine holograma. Picioarele îi pluteau undeva deasupra 
podelei şi privirea îi era strâmbă. 

Tommie îşi îndreptă laptopul spre perete astfel încât 
webcamul să vadă înscrisul. 

— Trebuie să recunosc, fibra optică este chiar utilă. Pot 
să trimit înregistrarea asistentului meu. 

Nevăzut de Tommie, Străinul Misterios îndreptă un 
deget înspre el însuşi şi rânji. Tommie studie ecranul 
laptopului câteva clipe. 

— Aşa! Am ajuns la bariera optică a laboratorului. Aici 
lucrurile devin niţel complicate, zise arătând înspre tunel. 

Mai merseră douăzeci de metri, când tunelul se deschise 
într-o încăpere mai largă... ca un fel de peşteră. În 
întuneric pereţii păreau să se ridice. 

— Vedeţi turnul? zise Tommie. Acolo este lansatorul de 
rachete al lui General Genomics. Tipii nici nu se complică 
să folosească lansatoarele altora. 

Peste tot se auzeau ţăcănituri, care veneau din 
dulapurile cu echipament. Zgomotul era ritmat, ca un fel 
de cântec scris special ca să te calce pe nervi. La capătul 


unui vers, lucrurile se mişcau şi ţevile de sticlă mată 
scânteiau. Unele dulapuri aveau etichete fizice: Musmcog. 

Străinul dansa printre ei, ca o himeră ieşită din laptopul 
lui Tommie şi firul din spatele lor. Dar fantasma îi privea 
prin camera laptopului şi le vorbea... cel puţin lui Robert. 
Străinul arătă înspre tuburi. 

— Minunile nano-mecanicii fluidelor. Un deceniu de 
bioştiinţă tradiţională la fiecare schimbare de lumini. Cum 
reprezinţi un trilion de mostre şi un bilion de trilioane de 
analize? Cum poate arta cuprinde aceste numere? 

Tăcu un moment, parcă aşteptând de-adevăratelea un 
răspuns, după care dispăru iar, lăsând în urmă, pentru 
Tommie, explicaţiile la etichetele de pe pereţi. 

Robert priviri rândurile nesfârşite de instalaţii, turnul 
aproape pierdut în întunericul de sus. Încăperea era ca o 
catedrală a maşinăriilor. Dar cum s-o descrii în cuvinte 
când ţi-ar fi trebuit ani buni numai ca să începi s-o 
înţelegi? lImensitatea de eprubete nu era spectaculos 
colorată; majoritatea tuburilor erau microscopice şi 
ascunse în dispozitive care arătau ca nişte congelatoare 
uriaşe. Etichetele furnizate de Străin pluteau ici-colo, 
explicaţii vagi pentru nişte procese care depăşeau 
înţelegerea muritorilor de rând. Şi totuşi, cuvintele îi 
amintiră lui Robert ce pierduse: cuvintele bolboroseau în 
cazanul imaginaţiei sale, încercând să exprime uimirea din 
sufletul său. 

Merseră mai departe de-a lungul coridoarelor înguste, 
întorcându-se doar atunci când Tommie le ordona să se 
întoarcă. Aproape la fiecare minut, îi oprea şi scotea câte 
un gadget din rucsac. 

— Trebuie să instalăm astea acum, e musai să rămânem 
invizibili, doar că e mai greu aici decât în tuneluri. 

Tommie voia să instaleze gadgeturile în apropiere de 
nodurile de comunicare ale laboratorului, care se dovediră 
a fi situate sus, în tuburile cristaline. Robert se ocupă cu 
majoritatea „instalărilor”. Carlos îl ajuta să se caţere pe 
dulapuri, apoi Robert se strecura, atât de aproape de 
tuburi încât auzea un clipocit discret şi fluidul fâsâind 


aproape imperceptibil. Aceste sunete firave, multiplicate 
de milioane de ori, creau atmosfera stranie a încăperii. 

La un moment dat, Robert aşteptă să vadă ce se 
întâmplă şi observă că gadgetul se ocupa singur de ultima 
etapă a instalării, alunecând de lângă el, în adâncul 
instalaţiei de sticlă - ca şi cum dedesubt ar avea o tavă de 
transport miniaturală. 

— La ce căşti gura, Gu? se auzi vocea lui Winnie de jos. 

— Nimic! Robert se dădu jos de pe dulap şi ateriză pe 
podea. 

— Tocmai am descifrat un mic mister. 

Merseră mai departe. Majoritatea cabinetelor aveau 
acum etichete Dros MEog. Făceau progrese rapide, mai 
ales de când Carlos şi Robert căpătaseră dexteritate. 

— Ăsta e ultimul, băieţi! zise Tommie privind înspre 
eprubete. Mie mi se pare dubios că toate nodurile de zonă 
se află atât de adânc înfipte în echipament. 

Străinul Misterios se postă în faţa lui Tommie şi le făcu 
semn cu mâna lui Robert, Carlos şi Winnie: 

— Acum nu-i momentul de dezlegat mistere. Ce-ar fi 
dacă cineva ar veni cu ideea să continuăm planul măreț al 
lui Tommie, ei? 

Pentru moment nimeni nu zise nimic, dar Robert avu 
brusc revelaţia expediției lor. Unu: fiecare dintre ei se afla 
aici din motive personale şi secrete. Şi doi: numai ducând 
misiunea la capăt aveau şanse să obţină ce li se promisese. 

Probabil Carlos şi Winnie ajunseseră la aceeaşi 
concluzie, fiindcă toţi trei începură să vorbească în acelaşi 
timp. Apoi Blount le făcu semn să tacă şi se întoarse către 
Parker. 

— Cine ştie, Tommie? Tu ai spus că e foarte subtil, ne-ar 
lua săptămâni întregi să ne dăm seama cum funcţionează 
lucrurile aici. 

— Dap, dap, dădu Tommie din cap, în timp ce Străinul 
zâmbea mulţumit. Mai târziu ne ocupăm de analize! 

Se uită în laptop. 

— În orice caz, asta a fost partea cea mai grea. Acum 
avem cale liberă la buncărele unde ţine Huertas cărţile. 


Nu mai instalară alte gadgeturi. Laptopul lui Tommie îi 
sfătuia să se grăbească, deci Tommie îi îndemnă să se 
grăbească! Oricare ar fi fost planurile Străinului Misterios 
în legătură cu General Genomics, misiunea lor se 
încheiase. Robert se uită în urmă. Winnie mergea repede şi 
determinat, răsuflând din greu. Probabil Străinul îl 
încuraja în mod special. În spatele lui Carlos, Tommie 
învârtea de roata de rugăciune, întinzând firul în urma lor. 

Pe neaşteptate, podeaua nu mai era din ciment, ci dintr- 
un material care opunea rezistenţă, iar sunetul paşilor lor 
era ca un bubuit într-o tobă imensă. 

— Când poţi zbura în tunel? zise Tommie. Când pluteşti 
cu tot cu el! 

Brusc, Robert îşi dădu seama unde se aflau. Acesta era 
unul din pasajele anexă şi mergea pe lângă Rose Canyon, 
la nord de campus. În acest moment se aflau într-un tub 
suspendat la douăzeci de metri deasupra dealurilor 
acoperite cu tufe de zmeură sălbatică. : 

Apoi trecură din nou pe podea de ciment. Inaintea lor, o 
altă grotă, de data aceasta aproape goală. 

Impărăția lui Huertas. 


Miri alerga, dar lumina venea după ea. Nu, era doar 
lumina de avarie din tunel. Incetini, se opri, se lăsă în jos 
pe lângă zid... şi se uită în urmă. Nimeni nu o urmărea. Din 
gaura puţului venea o lumină slabă, dar deja se 
îndepărtase destul de mult. Juan! 

Ascultă câteva secunde. Dacă nu venea nimeni în urma 
ei, însemna că securitatea la Universitate încă mai 
funcționa. Încercă să vadă ce semnal are. Sună la 911. 
Nimic. Poate Omul rău îi distrusese Epiphnany-ul. Incercă 
să dea câteva comenzi de rutină. Nu, nu era mort. Îşi putea 
vedea fişierele, dar nodurile de reţea locală o ignorau. Apoi 
observă o pâlpâire rozalie într-un colţ al ecranului, un 
răspuns wireless pe care Epiphany-ul l-ar fi ignorat în mod 
normal, ca fiind prea departe şi prea slab. Trecu o secundă 
şi după multe încercări, obţinu un ID. Era Juan, sau măcar 


purtabilul lui. 
Miri --> Juan: <sm> Te rog, răspunde! </sm> 

Nu primi niciun răspuns şi nici nu-l putea accesa. Subit 
lumina pâlpâi şi se stinse. Profesorul/Paznicul încă mai era 
acolo. Iar îl lovise pe bietul Juan. Nu, nu-l lovise pe Juan, îi 
lovise doar computerul, probabil doar ca s-o împiedice pe 
Miri să ia legătura cu el şi, poate, prin el, cu lumea de 
deasupra. Pentru o clipă, Miri se gândi la porcăria în care 
se băgase. lată unde dusese planul ei măreț sub 
conducerea ei înţeleaptă. Alice nu părea să aibă niciodată 
astfel de probleme. Ştia întotdeauna care e următorul pas. 
Bob... Bob mai greşea din când în când. El mereu părea să 
cântărească lucrurile. Oare ce-ar gândi Bob dacă ar fi în 
locul meu? Dar Juan ce-ar face? 

Miri se uită de-a lungul tunelului, în direcţia opusă 
intrării. Era întuneric, dar nu era complet linişte. 

Se auzeau voci înfundate, păreau să discute lejer, dar 
Miri nu înţelegea niciun cuvânt. Robert şi prietenii lui de la 
Bibliotecă fuseseră aici, cu siguranţă fugiseră de Omul rău. 
Cum aş putea să-i dau planul peste cap? Miri se ridică şi o 
luă la fugă în tăcere prin tunel. Nici urmă de Robert, iar 
vocile pe care le auzea nu-i inspirau niciun fel de 
încredere. Din loc în loc, tunelurile se intersectau. Diverse 
lucruri treceau vâjâind prin tuburile transparente din 
ziduri. 

Câteva minute mai târziu şi tot nici urmă de Robert. 

Miri citea pe măsură ce înainta; găsise o mulţime de 
articole despre Universitate şi laboratoare. Erau chestii 
despre proprietari şi securitate pe care nu le înţelegea, 
dar... tunelurile care se intersectau cu tunelul principal 
duceau către laboratoare private. 

O sută douăzeci de hectare în şaptesprezece camere 
separate! 

Miri încetini goana, apoi se opri deznădăjduită. Robert 
putea fi oriunde. Câtă putere avea Omul rău aici înăuntru? 
Poate ar trebui să încep să tip? 

Din spatele ei se auzi un zgomot slab, pe care înainte nu- 
l auzise. Ciocane bătând în ceva de metal. Dar cadenţa era 


ca de paşi. Dintr-odată îi pică fisa unde ar putea ceilalţi să 
se afle. Acum, numai de-ar putea ea să-i găsească! Miri se 
întoarse şi o porni înapoi. 


24 
Biblioteca alege 


Schimbul de noapte, în frunte cu Sheila Hanson ieşi din 
pădure pe aleea marelui şarpe al cunoaşterii, aflată undeva 
în estul Bibliotecii. Păianjenii Hacek erau deja acolo într- 
un număr copleşitor. Tim Huynh îşi instală armata 
roboţească la marginea taberei inamice. 

Huynh --> Schimbul de noapte: <sm> Aoleu. 
Sunt pe bune! </sm> 

Adică, păianjenii. Majoritatea oamenilor erau şi ei reali. 
Cavalerii şi Bibliotecarii Hacekieni erau câtă frunză şi 
iarbă în spatele roboților păianjen. 

Prin partea de nord a Bibliotecii veneau întăriri Jurasice, 
suporteri de la Biblioteca de oceanografie din cadrul 
Institutului Scripps. Dar şi Hacekienii aveau propriile lor 
întăriri. Din camerele de luat vederi care pluteau deasupra 
Bibliotecii, Huynh putea vedea cum ultimele oştiri îi 
fugăreau pe cei de la Scripps. Până acum nu se 
înregistraseră pagube materiale. Roboții arătau destul de 
ameninţător, iar oamenii patrulau şi urlau unii la alţii. 
Sheila o dădea înainte cu „Ne vrem cărţile REALE înapoi!”. 

Ceva uriaş şi virtual veni în mare grabă din spatele 
Hacekienilor şi se aşeză în mijlocul păianjenilor. Era un 
monstru înalt de aproape patru metri, cel mai 
impresionant exemplar de Ştiinţă Primejdioasă pe care 
Huynh îl văzuse vreodată. Jumătate Bibliotecar războinic, 
jumătate Cavaler păzitor, creatura era paradoxul central al 
operei lui Hacek. Din câteva salturi ajunse aproape de linia 
Jurasicilor, unde începu să scoată sunete războinice, cu 
limba scoasă, asemenea unui demon maur. Când urla, 
fiecare din Jurasici auzea, dar mesajul era personalizat 
pentru fiecare din cei prezenţi: 

— Ascultă, Timothy Huynh, tu crezi că eşti un Mic 
Tiranozaur, Mic într-adevăr! Nu sunteţi decât nişte 
smiorcăieli de copii mici, care nu înseamnă nimic în faţa 
marii noastre Profunzimi! 


Şi creatura arătă cu labele la oastea din jurul ei. 

Era un slogan obişnuit cu care erau atacați Jurasicii, 
dar, de fiecare dată, reuşea să-i enerveze, fiindcă se 
temeau că oamenii neştiutori de pe margine s-ar putea 
lăsa păcăliţi. Jurasicii urlară şi ei în replică: 

— Hacek nu e decât o imitație de Pratchett! 

Asta îi enervă la culme pe oamenii lui Hacek, din 
moment ce era, desigur, purul adevăr. 

Huynh îşi făcu loc în faţa Sheilei şi a lui Smale şi a 
întregului colectiv, până când ajunse în fruntea armatei lui. 
De aproape, Ştiinţă  Primejdioasă era chiar mai 
impresionantă. Cizmele bătute cu ţinte erau înfipte 
măiestrit în noroiul de lângă potecă. Păianjenii ţopăiau şi 
bâzâiau în jurul protectoarei lor. 

Roboții păianjen era reali. De unde făcuseră Hacekienii 
rost de asemenea maşini isteţe, într-un timp atât de scurt? 
Le trimise un impuls; cum era de aşteptat, nu primi nimic 
înapoi. Erau aproape la fel de supli ca şi păianjenii reali în 
felul în care se căţărau, înaintau şi se retrăgeau. 
Gadgeturile arătau ca o combinaţie customizată de modele 
clasice şi modele ultra noi. Gengen folosea asemenea 
tehnologie la imunologie! Le mai trimise un impuls, de 
data aceasta folosind accesul de laborant. Sa dea dracii! 

— Hei! strigă Huynh. Golanii lui Hacek au furat 
echipament de la noi! 

lar acum, uitându-se mai bine în tabăra adversă, îşi 
recunoscu câţiva colegi! Uite-o pe Kate Rosenbaum! Kate 
îşi roti sabia deasupra capului şi se strâmbă la el. 

Rosenbaum --> Huynh: <sm> Doar i-am împrumutat 
pentru seara asta, iubire! </sm> 

Chiar ieri ieşiseră împreună la pauza de masă, cu alţi 
prieteni de-ai ei. El ştia că la Imunologie era un grup de 
fani ai lui Hacek, deci, fireşte, îşi ţinuse gura în timpul 
mesei despre planurile echipei lui. Şi, în vremea asta, 
trădătorii de Hacekieni făcuseră acelaşi lucru! 

Ştiinţa Primejdioasă continua dansul de luptă printre 
păianjeni, imitând în bătaie de joc surpriza Jurasicilor. 
Strigă la ei: 


— Indignat eşti acum, vierme? Ar putea fi din cauză că ai 
trişat cu prea puţină imaginaţie? Armata voastră e 
depăşită şi înceată, merge numai bine cu întregul vostru 
design! 

Arta aflată în spatele Ştiinţei primejdioase era 
extraordinară, fără precedent. Dar cine o conducea era şi 
mai bun, cu siguranţă un actor de mare clasă. Pentru o 
clipă, armata Jurasicilor făcu un pas înapoi şi ceata de 
suporteri virtuali începu să se evapore. Din camerele de 
sus, Huynh văzu că rândurile Hacekienilor se îngroşau, în 
jurul Bibliotecii. Dacă balanţa se dezechilibra mai mult 
decât atât, Jurasicii aveau să sfârşească înfrânți şi umiliţi. 

Apoi glasul Sheilei Hanson răsună peste întreaga vale, 
se făcu auzită de toţi din toată lumea. 

— Priviţi! A venit Marele Tiranozaur! 

În spatele lui Huynh, unul din motostivuitoare începu a 
se mişca. Ah! De ce nu-i trecuse prin minte lui Huynh mai 
devreme o asemenea idee? Slavă cerului că Sheila era pe 
fază. 

Robotul făcu câţiva paşi în faţă, cât putea de delicat o 
asemenea maşină care era înaltă de patru metri şi cu un 
centru de greutate acum undeva la doi metri înălţime. Cu 
siguranţă nu mergea automat, dar Huynh nu-şi închipuise 
că Sheila putea teleghida atât de bine. 

Picioarele urcau şi coborau încet, dându-le timp 
oamenilor şi roboților să se ferească din calea lui. Era 
impresionant, dar era doar un motostivuitor. Însă Huynh 
realiză la un moment dat că încă vedea din perspectiva 
şoferului. Combinat cu filtrul decorului virtual, era... 

Sheila transformase monstrul albastru în ceva mai 
spectaculos decât Ştiinţa Primejdioasă. Acum chiar era 
Marele Tiranozaur, cel mai popular dintre monştrii 
jurasici. În scurta sa carieră, Marele Tiranozaur fusese de 
nenumărate ori remodelat, apăruse în alte lumi virtuale, 
lansase o grămadă de jocuri, plecase ca bază de inspiraţie 
pentru alţi monştri, fusese mascotă şi în numele lui se 
puseseră la cale câteva lovituri de stat. Era eroul suprem 
al câtorva milioane de copii din cele mai sărace ţări din 


Africa şi America de Sud, era campionul piticilor care 
încearcă să facă lumea mai frumoasă. lar imaginea lui în 
această seară depăşea orice aşteptări! 

Ba chiar mai mult, Marele Tiranozaur avea tone de 
gadgeturi haptice pe el, care creau şi în realitate o 
impresie vizuală şi tactilă copleşitoare. 

Marele Tiranozaur ajunse la marginea taberei Jurasicilor 
şi avansă în teritoriul păianjenilor. Acum se mişca repede, 
cât de repede îi permiteau stabilizatorii şi motorul. Mama, 
cine conduce drăcia asta? Monstrul îşi făcea drum printre 
roboţi şi urla înjurături la adresa Ştiinţei. Cavalerii şi 
Bibliotecarii, pterozaurii şi alozaurii şi barapazaurii - toată 
lumea, de ambele tabere, sări la luptă. Efectele speciale 
înfloriră în aerul de deasupra lor. Apoi strigătele deveniră 
şi mai puternice. Roboții se avântară în luptă. Huynh 
privea încăierarea de efecte speciale robotice. Dintre tufe 
ieşeau selozaurii şi dilofozaurii; Sheila aruncă ariergarda 
în bătălie. 

Roboții se băteau de-a binelea! Când Marele Tiranozaur 
intră între boţii păianjeni, se văzură zburând fragmente de 
picioare şi carapace. Pe ecranul lui, în modul tehnic, putea 
evalua pagubele. Douăzeci de păianjeni imunologi erau 
trecuţi ca „defecţi” pe lista laboratorului. Câteva zeci din 
roboții lui fuseseră distruşi. Trei dintre transportoarele de 
mostre îşi pierduseră mobilitatea. 

Huynh --> Hanson: <sm> Să împrumuţi roboţi e una, 
Sheila. Dar mare parte din ei vor ajunge direct la fiare 
vechi.</sm> 

Sheila era în celălalt capăt al frontului. Părea că 
încearcă să facă roboții să înainteze spre tabăra 
Cavalerilor şi Bibliotecarilor. Pe flancul lui Tim, Marele 
Tiranozaur deja realizase o parte din misiune, dansând 
înspre linia unde se aflau jucători umani în persoană. 

Hanson --> Huynh: <sm> Nu-ţi face probleme! 

Conducerea e fericită! Aruncă o privire pe statisticile de 

publicitate, Tim.</sm> 

Colegii lui de serviciu şi miile de jucători virtuali 
înaintau. În reţea... Gengen avea asemenea publicitate 


cum n-ar fi putut s-o cumpere cu bani, mai bună decât în 
secolul douăzeci când milioane de telespectatori erau 
forţaţi să se uite doar la ce stabileau o mână de indivizi că 
era Important. In zona Universităţii routerele erau 
supraîncărcate! Nu avea să dureze mult, fiindcă mereu 
apăreau routere şi reţele peste tot. Dar lumea întreagă era 
cu ochii pe ei în seara asta. 

Pas cu pas, Jurasicii câştigau teren. 

— Ne vrem etajul nostru! 

— Vrem biblioteca noastră! 

— Dar mai presus de toate, ne vrem cărţile REALE! 

Cercurile virtuale de obicei organizau lupte în interior, 
se băteau în funcţie de popularitate. Dar aici, în această 
noapte, avea loc o luptă istorică: cercurile virtuale se 
băteau între ele în direct, pentru a câştiga atenţie şi 
respect. În interval de câteva minute puteau distruge luni 
întregi de muncă şi creaţie, dar câştigau o audienţă mai 
presus de orice vis. 

Individul care conducea Marele Tiranozaur îi scrise 
direct lui Huynh: 

Marele Tiranozaur --> Micul Tiranozaur: <sm> Bagă 
roboții la înaintare, prietene! Cu ei învingem!</sm> 

OK! Huynh aduse celălalt motostivuitor. Îşi imaginase de 
multe ori cum avea el să fie cel mai tare din parcare pe 
unul din monştrii ăştia. Păşi cu grijă printre ai lui, luându-i 
după el şi pe roboții mai mici. De undeva din celălalt capăt 
al lumii, artiştii jurasici îmbrăcară maşinăria la fel de 
frumos ca şi Marele Tiranozaur. Dar vederea îi fugea în 
toate părţile: maşina lui Huynh era acum Spiritul 
Mezozoic, un spirit ambiguu care uneori îi ajuta pe Jurasici 
când se aflau la mare ananghie. Scotea aburi care îi 
încetineau mişcările, dar, în acelaşi timp, îl şi conduceau. 
Zeci de oameni contribuiau la efectul respectiv. Fuzelajul 
robotului era din plastic negru, trebuia să te uiţi foarte 
atent chiar şi dacă erai comutat pe vederea normală ca să 
vezi unde e maşinăria. Cu filtrul virtual nu se vedea decât 
un nor de fum. 

Tim Huynh profită de ocazie şi mărşălui ca o ceaţă de 


oţel în mijlocul roboţimii unde bătu palma cu Marele 
Tiranozaur, apoi o luă spre tabăra Bibliotecarilor şi 
Cavalerilor, în urlete de încurajare ale Jurasicilor. 

— Ne vrem etajul nostru! 

— Vrem biblioteca noastră! 

— Dar mai presus de toate, ne vrem cărţile REALE! 

Înaintarea era o combinaţie de artă vizuală, surpriză şi 
intimidare fizică. Forţele Hacekiene bătură în retragere, 
iar barapazaurii şi alozaurii lui Huynh se repeziră în faţă 
pentru a revendica noi teritorii. Dar roboții lui Kate 
Rosenbaum tot erau mai numeroşi decât ai lor şi mult mai 
agili. Păianjenii alergară în spate şi se postară în faţa 
armatei de oameni. 

Smale —> Schimbul de noapte: <sm> Luaţi-vă după ei! 

</sm> 

În timp ce mergea în spatele motostivuitorului său, 
Huynh privea în jos din camerele de sus şi urmărea 
statisticile. Erau mai mult de o sută de milioane de 
spectatori la războiul cercurilor virtuale. Nu era nici joc, 
nici exclusiv operă de artă, era o luptă în care câştigai cu 
imaginaţie, inteligenţă şi îndrăzneală. Până acum, lumea 
era de părere că ambele tabere erau pe picior de egalitate 
la imaginaţie, dar Jurasicii aveau avantaj la inteligenţă şi 
îndrăzneală. Făcuseră prăpăd real... în mijlocul şi în jurul 
unor oameni reali! 

Metru cu metru, bătălia se învârti în jurul Bibliotecii. 
Jurasicii ocupau acum părţi din esplanada de sud, 
principala axă a campusului. Pe străzile din jurul 
campusului, maşinile aduceau oameni din tot oraşul, 
întărind rândurile suporterilor reali care erau mult mai 
puţini decât milioanele de participanţi virtuali. Patruzeci la 
sută din routerele oraşului erau la capacitate maximă. 
Audienţa trecuse de două sute de milioane. Sute de mii 
erau jucători, îmbrăcaţi special cu noi costume după moda 
Hacekă sau Jurasică. Participanţii, reali şi virtuali, erau 
răspândiţi în jurul zonei principale, care era Biblioteca 
Universităţii. Văzut din punctele de observaţie ale 
jurnaliştilor, adică de la trei sute de metri deasupra, 


conflictul arăta ca o galaxie elicoidală ciudată, cu braţele 
strălucind cel mai puternic unde se purtau bătăliile cele 
mai aprige. 

Mai erau şi alţii prezenţi, invizibili pentru ceilalţi, dar 
vizibili pentru jurnaliştii care se învârteau în lumea 
Sshowbizului: oamenii de film şi cei de jocuri, undeva la o 
sută de mii de profesionişti. Câţiva dintre ei erau cu ochii 
pe ceas, notând şi socotind. Alţii urmăreau bătăliile 
roboților, colecţionând designuri. Huynh vedea companiile 
de jocuri gen Gamehappenings, Rio Magic şi marile 
studiouri de film în frunte cu cei de la Bollywood. Tim 
vedea şi mai multe, la urma urmei era cu echipamentul de 
la General Genomics. Vedea plase care se întindeau pe 
fundal,  colectând şi  colectând, probabil aparţineau 
Cercului fanteziştilor, cea mai bogată asociaţie a artiştilor 
din lume. (Motto-ul lor era: „Noi nu avem nevoie de 
lipitorile de agenţi.”) 

Şi, bineînţeles, poliţia era de asemenea prezentă, o 
grămadă de jurisdicții, de la poliţaii din campus până la 
FBI. 

Marele 'Tiranozaur —> Micul Tiranozaur: <sm> Hei, 
prietene! Avem zece minute la dispoziţie să câştigăm 
bătălia. După care au de gând să ne trimită acasă. </sm> 


Alfred urmărise toată acţiunea de sub Clădirea Pilchner. 
Atacul condus de Iepure  golise laboratoarele. 
Echipamentul de inspecție al Alianței indo-europene fusese 
montat şi transmitea deja înapoi rezultate (false, ce-i 
drept, graţie lui Alfred). Trepăduşii care instalaseră 
echipamentul erau acum departe de General Genomics, în 
zona unde în cele din urmă vor fi arestaţi pentru a-i linişti 
pe cei care suspectau că spectacolul din această seară 
fusese o diversiune. Dar... 

— Mai avem nevoie de cincisprezece minute, zise Alfred. 

Transmiterea de date (false) va fi gata mai devreme, dar 
avea nevoie de extratimp pentru a curăța urmele şi a ieşi 
de acolo. 

— Nu-ţi face probleme, bătrâne, zise Iepurele ridicând 


din umeri. I-am spus lui Huynh zece minute ca să-i menţin 
atenţia. Dar chiar şi după ce intervine poliţia, mai ai 
jumătate de oră până începe personalul de la Gengen să se 
adune. 

Mitsuri --> Braun, Vaz: <sm> Cred că lepurilă are 
dreptate cu sincronizarea. Intervenţia lui la Bibliotecă e o 
capodoperă. Noi n-am fi putut pune la punct o diversiune 

de genul acesta fără să apăsăm pe toate butoanele de 
alarmă ale sistemului de securitate al americanilor. </sm> 

Braun —> Mitsuri, Vaz: <sm> 'Tărăboiul este deja prea 
mare.</sm> 

Reţeaua de mobile era încă blocată. Fără ajutorul lui 
Alfred direct la faţa locului, nu ar fi putut controla situaţia 
în clădirea Pilchner... mai ales cu apariţia inoportună a 
celor doi copii care au creat prima problemă reală a serii. 
Acum unul din cei doi copii zăcea în stare de inconştienţă 
lângă cheson, acolo unde îl lăsase Alfred. 

Vaz se uită spre Iepure, care stătea la marginea puţului, 
cu picioarele atârnându-i în întuneric. 

— Cum rămâne cu fata? În acest moment fuge bezmetică 
prin tuneluri. Trebuie s-o oprim sau s-o scoatem de acolo. 

Iepurele zâmbi larg. 

— Se mai întâmplă şi accidente involuntare! Când 
lucrurile devin complicate, întotdeauna apar efecte 
secundare, iar Miri Gu este unul din ele. Tu eşti şeful aici, 
de ce nu te duci după ea? 

Braun --> Mitsuri, Vaz: <sm> Nu. Asta te-ar scoate 

complet în afara zonei de siguranţă. </sm> 

Alfred chiar fusese tentat. Dar nu riscase şi trimisese 
unul din boţii mobili să ia urma fetei. Ar putea fi suficient 
cât s-o distragă. lar dacă îi găsea pe ceilalţi păcălici, atunci 
ar avea o altă soluţie la îndemână, care l-ar putea lua pe 
lepurilă pe nepregătite. Cu glas tare, Vaz zise: 

— Nu cred că e o idee bună să mă duc eu după ea. Mai 
ai şi altă sugestie? 

— Sugestia evidentă, bătrâne: fii flexibil, ca mine! Cine 
ştie cum evoluează situaţia şi ce ocazii noi ne oferă? Nu 
poţi s-o localizezi pe Miri Gu, mare scofală. Asta înseamnă 


că nu e în apropierea punctelor de interes pentru tine şi 
prietenii tăi, corect? 

Îşi dădu urechile pe spate, iscoditor. 

Braun —> Mitsuri, Vaz: <sm> Scoate-l pe lepurilă de 
acolo. Deja încearcă să ne coopteze pe noi, în timp ce ne 
abureşte cu impertinenţa lui. </sm> 

Ceea ce era într-adevăr o problemă. lepurele se puse pe 
ros un morcov, de parcă i-ar fi zis „Vedeţi-vă liniştiţi de 
mesageria voastră, că nu vă deranjează nimeni!” 

Din depărtare, prin pereţi, veneau zgomotele luptei pe 
care o conducea lepurele. Analiştii lui raportaseră că 
Armata urmărea evenimentele de la Universitate cu un 
deosebit interes, dar nu dădea semne că ar fi alertaţi. 
Gunberk şi Keiko credeau că e o veste bună. Dar asta 
înseamnă că Alice este încă la post? Pentru Alfred, aceasta 
era chestiunea momentului, mult mai importantă decât 
joaca de-a prinselea cu cei doi copii. 

În orice caz, sosise momentul să-l scoată pe iepurele 
acela băgăcios afară din schemă. Operaţie care trebuia 
dusă la îndeplinire fără să trezească suspiciuni din partea 
lui Gunberk şi a lui Keiko. Din fericire, Gunberk deja 
împingea lucrurile în direcţia dorită. Braun le puse în faţa 
ochilor o schemă cu nevoi şi scopuri de îndeplinit. Culorile 
reflectau probabilitatea, dar era evident: pentru 
diversiunea de la Bibliotecă, intervenţia lepurelui era 
colorată roşu aprins, o sută de sarcini pe care numai el le 
putea duce la îndeplinire dacă diversiunea avea să 
înceapă. Pentru laboratoarele din subsol, erau o duzină de 
elemente care depindeau de Iepure, în principal privind 
intrarea oamenilor în buncăre, ghidarea lor în tuneluri şi 
scoaterea lor din zona operaţională. Fiecare din aceste 
puncte avea o nuanţă verzuie. 

Vaz --> Braun, Mitsuri: <sm> Bine precizat, 
Gunberk.</sm> 
Mitsuri —> Braun, Vaz: <sm> OK. Scapă de Iepure, dar 
cât mai diplomatic posibil. Îţi sugerez să dai vina pe 
enervanţii tăi colegi absenţi.<rânjet/> </sm> 
Alfred zâmbi în direcţia lepurelui. 


— Ai perfectă dreptate, dragul meu domn. Unii dintre 
noi - din păcate - sunt îngrozitor de inflexibili. 

— Ah, nicio problemă, răspunse Iepurele atotînţelegător. 

— De fapt, datorită ţie lucrurile sunt atât de bine puse la 
punct aici, încât şefii mei vor ca tu să te ocupi acum doar 
de operaţiunile la suprafaţă. 

— Cum adică? ... Hei! 

Vaz se aplecă şi scoase fibra optică din generator. 

Pentru moment, imaginea lepurelui rămase blocată, ca 
şi cum îşi pierduse contactul cu sursa care o controla. 
Fireşte Iepurele avea conexiune internet până aici, această 
pauză fiind un moment de surpriză absolută. Când trecu 
şocul, creatura sări pe cele două picioare din spate. 

— De ce ai făcut asta? 

Vocea şi expresia facială îi rămăseseră neschimbate. 
După toate aparențele, lepurilă nu luase niciodată în calcul 
posibilitatea că avatarul lui va trebui să mimeze vreodată 
surpriza şi iritaţia. 

Firul atârna în mâna lui Vaz. Făcu un efort de voinţă să 
nu-i râdă în nas animalului. Introduse linia într-un 
transmiţător pe care îl avea la curea. De acum înainte, 
toate datele din fir mergeau exclusiv în reţeaua lui privată. 

Braun ~> Mitsuri, Vaz: <sm> Bravo, Alfred! </sm> 

Mitsuri ~> Braun, Vaz: <sm> Poartă-te cu mănuşi! încă 

avem nevoie de el la Bibliotecă!</sm> 

Iepurele păşea înainte şi înapoi pe marginea puţului, 
mişcând labele în aer ca şi cum ar fi fost pumni încleştaţi 
de frustrare. 

— Aveam o înţelegere pe care ai încălcat-o. 

Vocea încă nu exprima nicio emoție. Alfred îşi luă o 
expresie blândă şi vorbi fără nicio urmă de satisfacţie. 

— Te rog, domnule Iepure, gândeşte-te la înţelegerea 
noastră. Amândoi avem nevoie unul de celălalt pentru 
afacerile noastre... şi fiecare din noi e bun la ceea ce face. 
Echipamentul este acum montat în laborator. Dacă mai şi 
întreţii scandalul afară pentru câteva minute, misiunea ta 
este îndeplinită şi vei primi tot ce ţi-am promis. 

Iepurele se uita la el impasibil. 


— Ai nevoie de mine jos în laboratoare. Cu siguranţă... 

— Îmi dau seama. Te voi ţine la curent cu evoluţia 
situaţiei. Ce zici? 

Pe chipul lepurelui se perindară o sumedenie de expresii 
într-o fracțiune de secundă: furie, apoi un zâmbet 
atotştiutor acoperit imediat ca şi cum nu trebuia divulgat 
cu niciun preţ, apoi scoase un oftat docil, elaborat. Acum 
era lepurele-martir. 

— Ah, paranoia în floare. Prea bine, mă supun dorințelor 
voastre... - spuse rar, cu grijă, păşind pe marginea hăului - 
„.. Şi mă retrag să îmi îndeplinesc mai departe misiunea de 
a vă ţine ascunşi de ochii lumii. Dar - şi rânji arătându-şi 
toţi dinţii - mă aştept că voi fi răsplătit aşa cum am 
convenit. Ştiţi de ce sunt capabil. 

— Ştiu. Şi înţeleg că e posibil să mai existe complicaţii. 
Și încercări din partea ta să ne faci greutăți. Unul din 
oamenii mei va fi în legătură cu tine şi cu oamenii tăi de la 
suprafaţă. 

Vaz —> Braun, Mitsuri: <sm> Keiko? </sm> 
Mitsuri --> Braun, Vaz: <sm> Mă ocup imediat. </sm> 
lepurilă făcu un semn de la revedere cu laba şi dintr- 
odată camera cu pereţii de plastic şi ciment era goală de 
orice urmă a lepurelui. Alfred închise celelalte legături de 
internet. Acum nu se mai găseau înăuntru decât o grămadă 
de haine, o gaură în mijlocul podelei... şi victima lor. 

Sunetele haosului de afară continuară să se facă auzite 
dinspre Bibliotecă. 

Vaz --> Braun: <sm> Cum arată datele extrase de la 
laborator? </sm> 

Echipamentul de inspecţie instalat începuse de câteva 
minute transferul de date. Oare erau minciunile destul de 
plauzibile? Oare avea Braun să renunţe acum la teoriile lui 
măreţe? 

Braun —> Vaz: <sm> Sunt la şaptezeci la sută. Avem o 
grămadă de lucru să analizăm toate datele, dar la o primă 
vedere, laboratorul pare neatins. </sm> Yes! 

Marele Tiranozaur —> Micul Tiranozaur: <sm> La atac 

înainte, prietene! Ticăloşii lui Hacek bat în retragere! 


</sm> Hacekienii chiar picau pe capete, cel puţin în raza 
de acţiune a lui Timothy Huynh. Îşi duse maşinăria înainte, 
strivind păianjenii pe care îi prindea în cale. Lupta se 
învârtise în jurul Bibliotecii, încât ajunsese aproape de 
intrarea principală. Aici, duşmanul cedă teren. Jurasicii 
aveau mai mulţi oameni reali în luptă, ceea ce însemna mai 
mult backup pentru efectele vizuale. Dar Hacekienii aveau 
probabil undeva la două sute de mii de oameni, comparând 
cu o sută de mii câţi aveau Jurasicii. În partea cealaltă a 
Bibliotecii, pe dealul de la intrarea de serviciu, nu era 
spaţiu suficient pentru a aduna o mulţime reală de oameni. 
În acea zonă, Hacekienii din întreaga lume aveau stăpânire 
pe teritoriu. Ştiinţă Primejdioasă trona acolo, mai 
impresionantă ca niciodată, orchestrând un spectacol 
ceresc care răsuna în toată valea nordică. Soldaţii ei de 
sus se repezeau spre pământ ca nişte sulițe luminoase. 
Tim se străduia să vadă lupta per ansamblu, deşi în 
momentul actual era foarte ocupat să strivească fiecare 
păianjen pe care-şi putea pune picioroangele. Văzuse 
adevărate minuni de ambele tabere în această seară, 
lucruri pe care cercurile virtuale aveau să le dezbată încă 
un an de aici înainte. Şi totuşi, încă mai era timp pentru o 
victorie indubitabilă. În seara asta, Jurasicii vor ieşi din 
conul de umbră al pieţei jocurilor şi vor ajunge în faţă, în 
rând cu imperiile lui Hacek, al lui Pratchett şi cu 
Bollywoodul, Aveau nevoie de ceva spectaculos, ceva care 
avea să-i reducă la tăcere pe Hacekieni. Işi mărşălui 
Spiritul Mezozoic, învelit în oţel şi fum, de-a lungul şi de-a 
latul frontului, sfărâmând toţi păianjenii care îi ieşeau în 
cale, dar altceva mai spectaculos nu-i veni în minte. La 
dracu! 
Dar acolo era o lume întreagă de Jurasici şi inteligenţă 
pe măsură. 
Marele Tiranozaur --> Micul Tiranozaur: <sm> Scoate 
furcile de pe stivuitorul meu. </sm> 
Huynh le scoase. 
Marele Tiranozaur rămase nemişcat pentru o clipă, dar 
Huynh văzu că persoana aflată la control ambala motorul 


la maximum. 

Deodată, Marele Tiranozaur făcu un pas înainte ca un 
atlet şi... Dumnezeule, făcu un salt prin aer de vreo 10 
metri şi ateriză pe maidanul de lângă Aleea Şarpelui. Se 
uită în jos către partea de nord şi urlă spre Ştiinţa 
Primejdioasă cu o voce care era pe jumătate virtuală, pe 
jumătate reală. Iar vocea reală era aproape un strigăt de 
durere. 

— Hei, tu! Tanti abecedar! Suntem cam egali la forţe, 
eşti de acord? 

Din vale, Ştiinţă Primejdioasă îşi ridică pumnul în 
direcţia motostivuitorului. 

— Chiar prea egali! 

— Şi unul dintre noi trebuie să câştige musai, nu-i aşa? 

— Fireşte! Iar aceea sunt eu, după cum se aşteaptă toată 
lumea. 

Şi arătă înspre mulţimea virtuală din spatele ei... 
milioane! (Dar o mare parte erau imagini desenate, după 
cum putea vedea Tim.) 

— Poate, zise Marele Tiranozaur, sărind din nou, de data 
aceasta pe platforma de deasupra rampei de încărcare. 

Era impresionantă manevra, ştiind câte tone se puneau 
în mişcare. 

— Dar de ce ne batem noi aici, de fapt? 

Ridică braţele în sus, ca un zeu al ovaţiilor şi jurasicii îi 
urmară comanda, zbierând din toate puterile: 

— Noi vrem spaţiu în Bibliotecă! 

— Noi vrem o Bibliotecă. 

— Dar mai presus de toate, noi vrem cărţi REALE! 

— DA! rosti Marele Tiranozaur. Noi luptăm pentru 
Bibliotecă, aşa că Biblioteca va trebui să decidă! 

Şi cu aceasta, strigătele din tabăra Jurasicilor încetară 
brusc. O tăcere nedumerită se lăsă peste tabăra lor. 
Câteodată fanteziile virtuale se încâlceau în propriile lor 
metafore şi ajungeau să exprime un nonsens. Huynh se 
uita când la unul, când la altul, cântărind reacţia pe care 
Marele Tiranozaur o provocase în rândul oamenilor lui. 
Suna bine să implici Biblioteca în sine ca instanţă 


supremă, dar ce însemna asta? 

Din tabăra din vale se ridică un val de râsete. Duşmanul 
ajunsese şi el la aceeaşi concluzie. Suntem terminati, 
gândi Huynh. Dar observă că Ştiinţa Primejdioasă era cât 
se poate de serioasă. Creatura făcu câţiva paşi la vale până 
ajunse nas în nas cu Marele Tiranozaur. Acum se lăsă o 
tăcere ireală de ambele părţi. 

Cumva, Ştiinţa Primejdioasă părea să ştie exact despre 
ce vorbea Marele Tiranozaur. 

— Vasăzică aşa, zise zeiţa Hacekiană în cele din urmă, 
pe o voce joasă care fu auzită de fiecare om de pe planetă 
care urmărea lupta. Vrei să hotărască Biblioteca cine să 
aibă grijă de ea şi cine să-şi ţină cărţile în ea. 

— Şi cum trebuie să arate cărţile reale, zise Marele 
Tiranozaur cu un zâmbet aproape prietenos. Propun să-i 
punem această întrebare Bibliotecii - şi pe oricare dintre 
noi îl va alege ea, acela va fi învingătorul şi binecuvântatul. 

— Ah, zise Ştiinţa Primejdioasă zâmbind, la rândul ei, 
războinic şi neînfricat. Arătarea se retrase, coborând panta 
spre oamenii ei, dar cu fiecare pas creştea în înălţime 
astfel încât rămase la acelaşi nivel cu Marele Tiranozaur. 
În mod normal, un asemenea efect vizual de duzină ar fi 
fost ridicol, dar mişcarea părea potrivită cu momentul. În 
afară de asta, oricine se afla în spatele creaturii avusese 
grijă ca desenul armurii să păstreze proporţiile. 

Ştiinţa Primejdioasă se întoarse cu faţa către milioanele 
de fani din spatele ei. 

— Provocarea e dreaptă. De aceea vă spun vouă, Adepţi 
ai cunoaşterii: Urmaţi-mă în bătălia finală împotriva 
duşmanului, să-i arătăm Bibliotecii că noi suntem viitorul 
său şi supuşii ei credincioşi. Fie ca Biblioteca să-l aleagă 
pe cel mai bun! 

Clipa de tăcere se destrămă când milioanele de luptători 
descoperiră noi amplificatoare de-a lungul campusului... 
sau reuşiră să preia şi să refolosească cele pe care le 
întrebuinţaseră Jurasicii. 

Miriada de jucători - maşini sau oameni, reali sau 
virtuali - se resuscită pentru a asista la noul conflict. 


Cavalerii şi  Bibliotecarii aruncară cu foc în tabăra 
Jurasicilor. Spiritul Mezozoic lui Huynh începu din nou să 
calce în picioare roboţei. Întreaga adunare îşi reluă dansul 
în jurul clădirii, iar braţele elicoidului străluceau mai 
puternic ca oricând. Dar acum strigătele de luptă erau 
adresate Bibliotecii în sine. Biblioteca părea să 
strălucească într-o lumină stranie care venea de undeva de 
foarte sus. Lumina era pur virtuală, dar era vizibilă în 
viziunea tuturor celor care urmăreau bătălia. 

În timp ce se lupta strigând laolaltă cu mulțimile, Huynh 
era aproape copleşit de moment. Aproape. Lucrurile 
merseseră mai departe şi mai sus decât îşi imaginase el 
vreodată. O parte din succesul răsunător se datora 
audienței, o parte semnificativă. O altă parte se datora 
neaşteptatului consimţământ din partea Laboratoarelor şi 
a conducerii Universităţii şi a extraordinarei oportunităţi 
care se oferea acum din partea producătorilor şi 
sponsorilor care roiau pe nevăzute. Dar nimic din toate 
acestea nu s-ar fi întâmplat fără resursele pe care le 
primiseră când porniseră la luptă. Ajutor primit de ambele 
părţi, ajutor artistic în forma noilor designuri şi ajutor fizic 
în legiunile de roboţi cu care fuseseră înzestrați. 

lar acum, speranţele tuturor, Hacekieni sau Jurasici, 
căzuseră pradă imposibilului. Dacă Biblioteca nu 
„Tăspundea” sau dacă răspunsul era unul abstract şi vag, 
atunci peste aproximativ treizeci de secunde avântul avea 
să piardă din intensitate şi un număr mare de oameni, 
printre care şi Timothy Huynh, aveau să simtă gustul 
ridicolului. Era soarta multor materializări, mai ales a 
celor care, la început, păreau cele mai răsunătoare. Marile 
promisiuni de obicei dau naştere unui entuziasm 
extraordinar, până în momentul când ele trebuie să se 
transforme în realitate. 

Care sunt gândurile Marelui Tiranozaur? Huynh îşi folosi 
filtrul tehnic şi cel artistic, privind prin camerele 
suspendate ale Jurasicilor. În cel mai bun caz, el se gândea 
la ceva care să stârnească o oarecare surpriză pentru a 
distrage pe toată lumea de la o promisiune care nu putea fi 


dusă la îndeplinire. 

Pe măsură ce liniile se strângeau în jurul Bibliotecii, cele 
două armate îşi alternau atacurile, ritmurile diferite se 
armonizau în punct contrapunct. Muzica îşi făcu loc 
printre strigătele de luptă. După câteva momente, toată 
lumea era sincronizată şi fiecare se mişca după ritmul 
melodiei. Deveni din ce în ce mai puternică, şi Huynh 
observă că amplificatoarele erau şi ale Poliţiei, şi ale 
Pompierilor. Cineva  comisese un adevărat act de 
vandalism pentru a face această ultimă bătălie şi mai 
spectaculoasă. Şi totul ar fi în zadar fără un rezultat clar. 

Muzica mai ţinu doar câteva secunde, apoi se pierdu şi 
nimeni nu-şi putea închipui ce avea să urmeze. Dar... de 
undeva se auzi un alt sunet, ca o vibraţie care venea din 
adâncuri. În urmă cu zece ani, Timothy Huynh trăise ceva 
asemănător. Cutremurul de la Rose Canyon. 

Huynh intră în panică şi scoase toate filtrele virtuale. Se 
uită de jur împrejur speriat. Din loc în loc se vedeau 
reflectoare luminând feţele miilor de luptători prezenţi 
reali şi maşinăriile care îi ajutau. Nu mai era nicio coloană 
strălucitoare din ceruri. Biblioteca era luminată din loc în 
loc, dar părea mai degrabă un contur întunecat pe fundalul 
scenei. 

Tremurul pământului deveni din ce în ce mai puternic. 
Pereţii şi planurile Bibliotecii păreau să tremure. 
Grandioasa construcţie - care rezistase zeci de ani, 
rezistase la cutremurul de la Rose Canyon - vibra din toate 
încheieturile din beton armat. 

In acelaşi timp cu muzica. 

Apoi începură ţipetele. Mulţi din cei prezenţi îşi 
aminteau de Rose Canyon. Dar erau şi alţii care se 
lăsaseră absorbiți de spectacol şi reluară cântatul, care fu 
preluat de camere şi răspândit de-a lungul întregii lumi. 

Biblioteca se clătină. O parte se scufundă şi alta se 
înălţă de la pământ. Nu se scutura, ci mai degrabă se 
legăna. Dansa, ca un om cu picioarele bine înfipte în 
pământ. Huynh îşi dădu seama că nu e niciun cutremur; 
cineva spărsese sistemul de consolidare al clădirii. Citise 


cândva, nu mai ţinea minte unde, că o clădire bine 
consolidată poate supravieţui oricărui cutremur de pământ 
oricât de puternic. Iar astăzi, acest sistem de consolizare 
se întorcea împotriva lui însuşi. 

Legănatul deveni din ce în ce mai puternic, câţiva metri 
la stânga, câţiva metri la dreapta, în sus şi-n jos. Zgâlţâitul 
se întinse de la etajele suspendate în jos, către pilonii pe 
care se sprijineau. Se auzi un zgomot care ar fi putut fi 
real, dar la fel de bine putea fi un efect special. Sau 
ambele. Era ca şi cum munţii ar fi ieşit din pământ cu tot 
cu rădăcini. 

Stâlpii se ridicară şi Biblioteca... o luă din loc. Nu era 
probabil la fel de spectaculoasă cum se vedea cu filtre 
vizuale, dar Huynh o vedea cu ochii lui. Într-o cadență 
înceată, primul pilon înalt de cincisprezece metri se ridică 
de la pământ, apoi celălalt, făcu câţiva paşi în direcţia 
Marelui Tiranozaur şi se lăsă iar în jos cu un zgomot de 
piatră străpungând piatra. Restul clădirii se sincroniză, 
învârtindu-se în jurul propriei axe, care era casa scărilor şi 
a liftului. 

Marele Tiranozaur făcu un pas în faţă şi îmbrăţişă un 
colţ al clădirii. Muzica se auzi triumfală. Chiote de victorie 
izbucniră deasupra oamenilor, uimiţi şi puţin speriaţi de 
ultima întorsătură. 

Hanson —> Schimbul de noapte: <sm> Surpriza 
surprizelor, evenimentul anului, nu-i aşa!? </sm> 

Biblioteca alesese. 


25 
ALICE NU MAI RĂSPUNDE 


Braun --> Mitsuri, Vaz: <sm> La naiba! Armata va 
răspunde prompt la asemenea acţiune. Iepurele ăla a 
înnebunit de tot. </sm> Mitsuri --> Braun, Vaz: <sm> El 
zice că „dansul Bibliotecii” a fost ca să atragă atenţia 
FBlului. În plus, ne-a mai lăsat timp la dispoziţie. </sm> 

Braun ~> Mitsuri, Vaz: <sm> OK. Am datele complete 

transmise de echipamentul de verificare. Să sperăm că e 

suficient ca să ne facem o idee despre ce se întâmplă în 
laboratoarele de acolo. </sm> 

Alfred făcea ultimele verificări înainte de a-şi lua 
tălpăşiţa. Îi aburise pe colaboratorii lui, dar ce se 
întâmplase cu atacul îndreptat împotriva lui Alice Gong? 
Dacă femeia mai era încă aptă de muncă, atunci ce făcuse 
el nu mai conta. 

— FBI cere permisiunea să intervină în zonă. 

— Pe ce motiv? întrebă Bob Gu fără să-şi ia privirea de 
la imaginea Bibliotecii. Chiar şi imaginile neîmbogăţite 
vizual erau impresionante. Acolo era un mamut din beton 
armat din primii ani ai secolului douăzeci, cum s-ar spune, 
mare şi prost. Cu toate acestea, se mişcase fără să i se 
spargă un singur geam. 

— Motivul este încălcarea evidentă a legilor federale, şi 
anume... 

I se perindă prin faţa ochilor o listă întreagă de motive. 

— FBI este de părere că am asistat la un atac efectiv la 
adresa unei clădiri a statului. 

Bob nu răspunse. Erau încălcări ale legii, dar 
Universitatea nu făcuse nicio plângere oficială. In acest 
moment, FBI nu făcea altceva decât să impună aplicarea 
legii. Dar prioritatea gărzii lui - prioritatea lui - era să 
spioneze şi să atace. Investigația, apoi acuzaţia. Ce ar 
putea acoperi această dezordine? Se uită la statusul bio- 
laboratorului. Luminile erau în continuare verzi. În cele din 
urmă, răspunse: 


— Nu se acordă. Deocamdată Armata desfăşoară în 
acest moment o investigaţie în zonă. Dar distribuiţi primul 
nivel de rapoarte ale analiştilor către Poliţia din San Diego, 
către echipele de intervenţie şi către Poliţia campusului. 
Fiţi pregătiţi să faceţi faţă reţelei de urgenţă. 

— Primul nivel la Poliţie şi Pază. Da, să trăiţi. 

Bob reveni cu privirea asupra Bibliotecii. Încă se mai 
ţinea pe picioare, dar fusese un act inconştient şi 
periculos. Cel puţin aşa credea grupul lui de specialişti. 

În ultimele treizeci de secunde, structura de noduri 
aproape se dăduse peste cap. Pentru moment, Alice lăsă 
echipele de ingineri să facă ce aveau de făcut. Acum toate 
site-urile şi televiziunile nu vorbeau decât despre cum 
fusese posibil ca Biblioteca să „meargă” şi ce pericol 
reprezenta pentru populaţia din preajmă. Chiar şi oamenii 
lui dezbăteau aprins, absorbiți de situaţie. Inacceptabil. 

Bob se înclină în faţă şi vorbi: 

— Toată lumea atenţie la mine! Stare de alertă! 

Probabilitatea de a se întâmpla ceva era aproape nulă, 
dar avea să-i bage pe oameni în maşinile de atac. Mai 
important, avea să le capteze atenţia. În felul acesta, 
oamenii se concentrau iar pe muncă şi nu pe speculaţii 
fără niciun sens. Bob se uită la grupurile de analişti 
zăpăciţi de atâtea evenimente. Alice deja îi îndepărta de 
Bibliotecă. Inginerii îşi terminaseră misiunea. Biblioteca se 
mutase din loc. Deci ce se urmărise în spatele acestei 
manevre? Datoria puşcaşilor lui era să stea de pază în 
eventualitatea unui atac surprinzător şi de proporţii. 
Laboratoarele erau încă în siguranţă? Ce se întâmpla în 
restul Californiei de Sud? 

Se întoarse şi ieşi din buncăr printr-un tunel care ducea 
către propriul lui lansator. In partea dreaptă a câmpului 
său vizual păstra contactul cu analiştii. Alice mai adună 
încă o mie cinci sute de analişti, cei mai mulţi cercetători 
în biologie şi farmacie. 

Tavanul era curbat în jos la ieşirea din tunel. Avionul lui 
de asalt era micuţ, cu un design o combinaţie de arme şi 
scut antiradar de ultimă generaţie. Din tunel nu se vedea 


decât o trapă deschisă şi o porţiune din fuzelaj. Se instală 
în scaunul lui, dar nu-şi puse centura de siguranţă. 

Ce face Alice? Privi cum efectivul analiştilor sporea, 
fiind mai numeros decât pentru oricare din operaţiile la 
care  asistase el vreodată. Dar toată atenţia era 
concentrată pe zona din jurul laboratoarelor Universităţii. 
E drept, situaţia era stranie. Chiar dacă securitatea părea 
în regulă acolo, personalul era în fruntea bătăliei de la 
Bibliotecă. Ceea ce justifica atenţia sporită, dar, în acelaşi 
timp, făcea operaţiunea de supraveghere mult mai uşoară. 
La naiba! Acum Alice lua analişti însărcinaţi cu 
transporturile de marfă în toată California de Sud. Bob se 
afla într-o situaţie neplăcută: dacă o îndepărta pe Alice de 
la comandă, ar fi picat prost. Dar nu avea încotro. Chiar şi 
într-o situaţie reală de luptă, acest comportament obsesiv 
ar fi fost bizar. 

Dar înainte ca el să acţioneze, Alice făcu prima mişcare. 
Semnale de urgenţă apărură peste tot. Trapa aeronavei se 
închise şi acceleratorul porni. LANSARE LANSARE 
LANSARE se văzu pâlpâind în faţa ochilor şi un ceas care 
arăta ultimele treizeci de secunde până la decolare. Asta 
putea fi considerată panica analiştilor, genul de dramă 
care se petrece când aceştia ajung dintr-odată la concluzia 
că forţele lor armate sunt pe cale să fie bombardate în 
buncăre. Totul se inflama, lua foc şi se stingea, la fel de 
repede precum începuse. 

Dar analiştii nu dădeau acum semne de panică. 

Iar ţinta era Universitatea. 

Ceasul arăta încă douăzeci şi cinci de secunde. Se uită 
prin cameră la analistul-şef: 

— Alice! Care este motivul lansării? 

Alice făcu ochii mari. 

— Este foarte simplu. Începutul a fost mai lent, dar 
acum datele sunt prea multe. Aceasta înseamnă că 
ameninţă integrarea. Neuromodulatorul Gat77 a fost 
compromis. Cascada de semnale are prea multe puncte de 
control pentru analiştii MEog, dar referinţa - arătă ceva pe 
ecran - sugerează o progresie. 


Se încruntă la el, apoi subit începu să ţipe: 

— Nu pricepi? Va pica! Schimbările confonaţionale 
împiedică formarea unui răspuns adaptiv! Pică! ... 

Zece secunde până la lansare. Alice o luase razna. 

Opt secunde până la lansare. Bob rescrise ordinul către 
analişti,  anulându-l pe cel vechi: RETRAGEREA 
RETRAGEREA RETRAGEREA. 

Alice îşi lăsase bărbia în piept, dar încă mai vorbea, 
disperată. Pe bluză i se scurgea un firicel de salivă. Dar 
Bob nu vedea. O promovă pe adjuncta lui Alice, o oarecare 
de la CIA care fusese mult prea tăcută în această seară, 
dar ce poţi face când o stea ca şefa ei era în plină cădere? 

Îşi dădu şi ea silinţa: 

— Suntem înapoi în două minute. 

Intre timp, Bob Gu nu vedea nimic în faţa ochilor, iar 
oamenii lui erau o grupă de oameni inteligenţi urmărind 
un milion de date care veneau pe monitoare. Unele dintre 
aceste date priveau starea de sănătate a lui Alice: suferise 
un atac de S.L..C., cel mai violent şi mai subit din întreaga 
ei carieră. În ciuda eforturilor ei disperate de a comunica, 
era blocată în biologia moleculară. 

Analista de la CIA se întorsese. 

— Vă simţiţi bine? 

— D-da, mulţumesc. 

Se uită pe display-ul analistei. Scosese operaţiunea de 
pe ordinea de priorităţi ale Armatei. Multe porţiuni din 
reţeaua lui Alice erau compromise, dar femeia lucra la ele, 
forțând conexiunile şi posibilele corelaţii. Continuă să 
insiste că era ceva în neregulă la Universitate. Era de 
părere că ultimele cuvinte ale lui Alice indicau prezenţa 
duşmanului în acea zonă. OK, după tot ce se întâmplase în 
seara asta, vor investiga mai mult în chestiunea 
Universităţii. 

— Totul e în regulă. 

În ultimele douăsprezece săptămâni, Iepurele învățase 


multe, crescuse dacă se poate spune aşa. In această seară, 
toate lucrurile se puseseră cap la cap. Deasupra în top era 


punctul culminant al bătăliei - mai orgasmic decât orice 
partidă de sex, Iepurele putea să jure. Sunt întruchiparea 
realității tuturor cercurilor virtuale Jurasice, o, da! Apoi, 
mai existaseră şi surprize. Povestea adusese la lumină (sau 
poate doar în ochii lui?) o creatură care i-ar putea fi egală. 
Iepurele jucase ambele roluri în prima parte a revoltei... 
dar acum Ştiinţa Primejdioasă fusese preluată de ceva sau 
cineva foarte creativ, care părea să se distreze la fel de 
bine ca şi el în seara asta! Deci avea milioane de asociaţi 
noi, printre cei mai capabili oameni de pe planetă. Şi îşi 
făcuse şi un nou prieten. 

Bătălia lui depăşise cu mult misiunea secretă de spionaj 
pe care iniţial o ascunsese de ochii lumii. Era amuzant că, 
în ciuda frunzelor de morcovi şi alte indicii generoase pe 
care lepurele le tot oferise, Alfred şi compania nu-şi 
dăduseră seama de unde venea Iepurele şi cât de tare era. 
Ceva îi spunea urecheatului că, pe termen lung, ce se 
întâmpla acum în tuneluri era de asemenea foarte 
important. Alfred îşi juca jocul misterios undeva pe acolo. 
Acum era momentul ca Iepurele să afle ce căuta Alfred în 
laboratoare şi, de ce nu?, poate îi ieşea şi lui ceva din 
afacere. 

Era momentul, doar că lepurele nu mai avea acces. 
Alfred, fir-ai să fii! Fibra optică era în spatele reţelei lui 
Alfred. Fiindcă nu putea să alerteze Ministerul Apărării 
Naţionale şi să-şi spulbere imaginea enigmatică pe care şi- 
o construise cu atâta grijă, lepurele era legat de mâini şi 
de picioare. Hei! Dar reţeaua lui Alfred cu cine comunica? 
Păi, cu câteva mii de băieţi deştepţi indo-europeni! Care 
nu ajunseseră atât de deştepţi ascunzându-se prin găurile 
agenţiilor de informaţii. Fiecare dintre ei avea viaţa lui 
creativă. Iepurele ţopăi de la Bruxelles la Nisa, la Mumbai 
şi Tokyo şi, evident, îşi ascultă vocea conştiinţei. Acum, că 
era nevoit să se gândească la toate astea, văzu cum putea 
folosi toate şmecheriile cu care păcălise securitatea 
americanilor acum, în noul clenci. Îşi puse în mişcare 
legăturile, făcu rost de o baghetă fermecată de la 
Siguranţa sistemelor electronice şi... intră în reţeaua lui 


Alfred! 

Se luă după aeroboţii care asigurau conexiunea şi ajunse 
iar în minunatul birou de comandă al lui Vaz din Clădirea 
Pilchner. Aruncă o privire pe statusul puştiului. Incă mai 
era în viaţă. Bătrânul Alfred nu era un om rău decât atunci 
când situaţia o cerea. Dar care era misiunea lui de fapt? Și 
ce am eu de câştigat de aici? 

Trase cu ochiul la semnalele pe care Alfred le primea din 
laboratoare. După cum era de aşteptat, Vaz profita din plin 
de gadgeturile pe care micii lui prieteni le implantaseră în 
zona General Genomics, trimițând tone de date către 
colegii lui din Japonia şi Europa. lepurele urmări în tăcere, 
când vrei să fii invizibil, nu te apuci să pui întrebări. 
Captură o criptare RAW, notă care erau corespondenţele. 

Dar ceva era în neregulă. Datele exportate de Vaz nu se 
pupau cu datele pe care el le primea din laborator. Apoi 
lepurelui, în sfârşit, i se aprinse beculeţul. Alfred nu căuta 
nimic! El voia să se asigure că asociaţii lui nu descopereau 
ceva ce exista deja la faţa locului! Alfred, curvă bătrână, 
să-ți rulezi tu propriul program pe o maşină americană şi 
să nu spui nimănui! Şi ce ar putea fi atât de important, 
încât să merite o aventură atât de secretă? Aceasta era 
întrebarea, dar Iepurele era bun la dezlegat enigme, mai 
bun decât analiştii indo-europeni şi chiar mai bun decât 
Alice Gu şi analiştii ei. 

Hopa! Ceva se întâmplase cu Alice. Iepurele îşi 
îndeplinise conştiincios misiunea şi o spionase pe Alice. 
Probabil, cu informaţiile de la el, Alfred îi pregătise o 
surpriză neplăcută. Dar cum reuşise? Deodată, toată 
intriga aceasta deveni mai interesantă ca niciodată. 

Inima imperiului cercetărilor lui Vaz se afla undeva într- 
un colţ al laboratoarelor de biologie moleculară cognitivă 
din San Diego. Datele din celelalte laboratoare arătau - pe 
drept - neimplicarea acestora în activităţi clandestine. 
Iepurele analiză atent datele venite din zona MEog. Fraza 
„model animal” scăpase printre fisurile criptării. Model 
animal, model animal. Termenul era de obicei folosit în 
cazul animalelor care prezentau o analogie cu o stare 


umană - de obicei o boală pentru care se căuta tratament. 
Doar că Iepurele avea o presimţire că Alfred nu încerca să 
trateze nimic. Şi erau o grămadă de animale în zona MEog. 
Bine, majoritatea erau insecte. Milioane de musculiţe de 
oţet, fiecare din ele etichetată şi pusă la păstrare. Iepurele 
intră în baza de date. Se părea că Alfred cocheta cu 
manipularea în masă, dar detaliile erau foarte ambigue. 
Iepurele nu era întotdeauna rapid. În problemele 
complicate, era şi el la fel ca toată lumea: trebuia să 
adoarmă cu problema în gând, iar dimineaţa intuiţia avea 
să-i dea răspunsul. 

Doar că, în acest caz, dimineaţă avea să fie prea târziu. 
Spectacolul lui Alfred era aproape de final şi, odată cu el, 
şi accesul la reţeaua din laborator, probabil gadgeturile 
aveau să se autodistrugă în scurt timp. lepurele stătu 
nemişcat o clipă şi ascultă vocea lui interioară. Avea o 
presimţire pe care nu putea să pună degetul, dar era 
acolo. Agenţiile secrete moderne existau pentru a preveni 
terorismul. lar Alfred... prin ce făcea el acolo, depăşea cu 
mult terorismul banal cu care se luptau de ani întregi, 
trecând într-o zonă în care niciun individ nu trebuia să 
ajungă. 

Deci poate ar trebui să sun efectiv la Ministerul 
Apărării. Chiar şi fără Alice Gu, l-ar putea anihila pe Alfred 
în cinci minute. lepurele cântări situaţia, cu toată 
maturitatea şi seriozitatea pe care o cerea împrejurarea... 
adică vreo două secunde. Apoi pe faţă i se lăţi un zâmbet 
până la urechile clăpăuge. 

Iepurele era plin de idei. Şi avusese una care îl tot 
sâcâise încă de când intrase în reţeaua bătrânului. În afară 
de faptul că sunt inteligent, mai am şi avantajul fizic! 
Alfred avea o reţea foarte bună, cu laguri infime, bandă 
largă şi date care curgeau continuu. Cu toate acestea, era 
blocat într-o cămăruţă, cu toţi roboții undeva afară - cu 
excepţia celui pe care îl trimisese după Miri în tuneluri. 
Dar „Conspirația bătrânilor” încă nu părăsise 
laboratoarele. E drept că nu mai erau în zona General 
Genomics, dar încă îi putea contacta. In plus, alo, ce mai 


avem aici? Durdulia noastră prinţesă ninja! Care clar nu 
făcuse parte din planul original, dar - mânca-o-ar mama ei 
de curajoasă! - iat-o în gura balaurului. Ce fetiţă ciudată şi 
încântătoare. 

Inapoi la oile noastre. Iepurele deja îşi făcea planul A, 
planul B şi planul de urgenţă. Și, dacă sunt foarte atent, 
foarte discret, mă pot strecura pe fir, să le spun lui Robert, 
Winnie, Carlos şi Tommie varianta adevărată. Și astfel o să 
îi am de partea mea. 

Ceea ce plănuia Alfred depăşea proporţiile Marii Terori. 
Dar aceeaşi putere, în mâinile mele... hm... ar fi o 
adevărată distracţie! 

— V-am spus eu că planul meu va funcţiona brici, este? 

Tommie Parker stătea îngropat până la genunchi în 
rămăşiţele colecţiei de carte a Bibliotecii. Resturile de 
hârtie se înălţau în spatele lui ca un morman de zăpadă 
murdară, cu fulgi mari cât palma. Găsiseră depozitul 
Biblionetului în fundul buncărului lui Huertas, exact acolo 
unde le indicase Tom. Erau aranjate în rânduri întregi de 
containere de transport pe care scria „Date salvate”. 
Tommie luase cutterul şi tăiase unul dintre ele „A-BX”, 
inundând podeaua cu ceea ce ar fi fost aproape toată 
colecţia de la etajul al cincilea. 

Pare mult mai mică tocată, gândi Robert. 

Tommie arătă înspre grămezile de confetti: 

— Băieți, sunteţi gata cu lipiciul? Acum Huertas poate 
să-şi bage proiectu-n cur. Ei, unde-i reporterul nostru? Nu 
l-am mai văzut pe Sharif de-o bucată bună de vreme. 

Mergea de la unul la altul, împărțind spray-uri. In cele 
din urmă, se prinse că nimeni nu mai scotea un cuvânt. 

— Hai că nu avem nevoie de Sharif, este? Avem 
înregistrarea noastră! zise ridicând laptopul. 

Robert se uită la Carlos, apoi spre Winnie, care scutură 
din cap. Deci niciunul dintre ei nu mai vorbise cu Străinul 
Misterios. 

— Sigur, Tommie. E... 

— E foarte bine, domnule profesor! se auzi vocea lui 
Sharif din laptopul lui Tommie. Poate aţi putea să-l folosiţi 
pe profesorul Gu pe post de cameraman? 

Scoaseră laptopul de după gâtul lui Tommie şi vocea îl 
direcţionă pe Robert într-o parte a încăperii. Sharif fu 
foarte precis în ce unghi să bată camera laptopului, peste 
mormanele de hârtie tocată, în linie cu tunelul gol prin 


care tocmai trecuseră. 

Apoi Robert observă litere apărând pe ecran. 

Străinul Misterios --> Robert: <sm> Hei, prietene! 
</sm> 

— Eu... 

Străinul Misterios --> Robert: <sm> Nu, nu, nu, fii atent 
la mine, nu te da de gol! Nu vrem să afle Albert că m-am 
întors să vă ajut. </sm> 

Alfred? se întrebă Robert în gând, dar nu zise nimic. 

Nimeni altcineva nu părea să fi observat sosirea 
Străinului. Tommie păşi înapoi în maldărele de hârtie, 
aruncându-le în aer şi stropindu-le cu spray: 

— Se vede la cameră, Robert? 

Robert se uită în ecranul laptopului: 

— ... Da. 

În orice altă zi, efectul lipiciului lui Tommie ar fi făcut o 
adevărată senzaţie. Aruncă încă un braţ de tocătură în aer 
şi le învălui într-o ploaie fină de lipici. Acolo unde stropii 
întâlneau hârtia, fragmentele de pagini se strângeau 
împreună, plutind apoi încet spre pământ. Multe dintre 
bucățele nici măcar nu atingeau podeaua, ci pluteau în 
aer. Tommie râse şi împinse cu degetul în bulgărele de 
hârtie. Efectul era ireal, hârtia se plimba prin aer înainte şi 
înapoi ca nişte feliuţe de fructe în gelatină. 

Tommie scoase un chiot de bucurie. 

— Haideţi şi voi băieţi, numai să nu vă stropiţi între voi! 

Aruncă alt braţ de hârtii în sus, apoi altul, în jurul lui era 
o feerie de hârtie îngheţată în aer. 

Robert stătea deoparte, făcând pe cameramanul. 

Străinul Misterios --> Robert: <sm> Uită-te în direcţia 
în care Alfred vrea să filmezi. Vezi lumina? Care se vede în 
întuneric? </sm> 

Se vedea un cerc mic de lumină, cineva cobora în fugă 
scările care duceau în buncăr. 

Era Miri. Fetiţa se repezi în cameră strigând „Robert! 
Robert!” 

Tommie şi ceilalţi se întoarseră cu gurile căscate, să 
privească. 


Miri se opri la marginea mormanului de hârtii, trăgându- 
şi sufletul. 

Tommie se uită la ea de sus în jos, apoi la Robert: 

— Încă un reprezentant al familiei Gu? 

— Ăăă... nepoata mea. 

— Parcă stabiliserăm să nu suflăm o vorbă! izbucni 
Winnie, fulgerându-i din priviri, neavând nevoie de 
mesagerie ca să se facă înţeles: Ne-ai stricat înțelegerea 
cu Străinul Misterios! 

Dar dintre toţi, Tommie era cel mai nedumerit. 

— Cum ai reuşit să treci de securitate? Poliţaii ar fi 
trebuit să fie deja aici. 

— Nu... nu... reuşi Miri să îngaime. Trebuie să chemăm 
poliţia! 

Laptopul interveni şi el: 

— Nu vă luaţi după fetiţă, aduceţi-vă aminte scopul 
misiunii. 

Robert îi trânti laptopul în braţe lui Winnie şi alergă la 
Miri. 

— Cum ai reuşit să dai de noi, Miri? 

Miri îşi încolăci braţele în jurul lui Robert. 

— Eram cu Juan şi... 

Se opri şi se uită în sus la el cu ochii mari. Nici urmă din 
obişnuita ei încredere în sine. În privirea ei se citea 
groaza. 

— Cineva se foloseşte de voi, Robert, cred că l-au omorât 
pe Juan! 

— Ba nu, zise laptopul. Ăăă... vocea ezită. 

Străinul Misterios --> Robert: <sm> Ei, Alfred v-a pus 
nişte praf halucinogen în cutiile de la curea şi se întreabă 
cum de mai sunteţi în picioare.</sm> 

— Domnilor, se auzi iarăşi vocea din computer, vă 
sfătuiesc să vă amintiţi scopul real al misiunii noastre. 

Tommie ieşi din arteziana lui de hârtie, cu un spray de 
lipici în mână, de care uitase între timp. Se uită la Carlos, 
apoi la Winnie şi la Robert. 

— Da, ce ar trebui să ne amintim? Despre ce vorbim noi 
aici? Nu este ăsta scopul nostru real? 


Carlos şi Winnie îi evitară privirea, Carlos murmură ceva 
în chineză. 

— Am făcut şi noi ce-am crezut că e bine, zise Winnie. 

Day fiecare cu ideea lui de bine, dar... să-l omoare pe 
Juan? Se uită înapoi înspre Tommie: 

— Tommie, te-am păcălit, altcineva e în spatele întregii 
operaţiuni. 

Tommie se întoarse la fragmentele de pagini plutind în 
aer şi dădu cu piciorul în capodopera lui de hârtie: 

— Şi eu... care credeam că sunt iar pe val. 

Se uită la Miri şi păru să pună cap la cap toate 
întâmplările ciudate din ultima vreme. 

— OK, am fost un prost bătrân, ce să mai... Dar cine m-a 
ajutat din umbră, Robert? 

— Nu ştiu. 

Străinul Misterios -> Robert: <sm> Aş putea să-ţi spun. 

Poate, într-o bună zi.</sm> 

Se părea că Winnie şi Carlos nu vedeau mesajele. 

— Trebuie să tragem semnalul de alarmă, interveni Miri. 

Laptopul răspunse: 

— Nu sunteţi în siguranţă, rămâneţi pe loc. 

Străinul Misterios --> Robert: <sm> Şi eu v-aş 
recomanda acelaşi lucru. Dar Alfred mă calcă pe nervi. 
Deci fă ce vrei, frate. </sm> 

Tommie Parker se uita în spate pe unde veniseră, 
legănând absent spray-ul. 

— Gadgeturile pe care le-am plantat în General 
Genomics... am crezut că eu le-am făcut. Eu, marele 
geniu... Alea pot fi orice... bombe, otrăvuri, vreun program 
de control. lar acum suntem la capătul din nord al 
complexului. 

Făcu un gest cu mâna înspre zidul care se zărea în 
întuneric dincolo de containerele cu hârtie. 

— Aripa de aici dă în Valea Sorrento. Sunt câteva intrări 
vechi, prin care am fi putut intra, doar că investigaţiile 
mele spuneau că alarmele ar fi mai greu de spart acolo... 
dar acum nu mă mai interesează dacă declanşez alarmele! 

— Rămâneţi pe loc, zise laptopul, sunteţi înconjurați de 


arme mortale. 

Ceva mic şi negru pluti ieşind din conul de întuneric. 

— Am văzut unul din ăsta pe Calea Gilman, zise Miri 
făcând un pas înspre gadget. Robotul se întoarse către ea. 
Se auzi un clinchet mecanic ca şi cum cineva ar fi ridicat 
piedica unui pistol. 

— Miri... o luă Robert de mână. 

Tommie venea pe partea cealaltă şi robotul se îndreptă 
spre el. Parker se opri la câţiva metri de arătare, ceva din 
vechea impertinenţă păru că reînviase. 

— Pariu că nu e altceva decât un robot din ăla de reţea 
care şuntează nodurile şi trece datele pe sub radar. Nu e 
mare lucru de capul lui când e de unul singur. 

— Sunt sute în cameră, zise laptopul, nu ne forţaţi să 
facem uz de ei. 

Miri scăpă din braţele lui Robert. 

— N-am văzut alţii, zise, apropiindu-se de robot. 

Străinul Misterios --> Robert: <sm> Nu e decât unul, 
dar... </sm> 

Deodată se petrecură mai multe lucruri în acelaşi timp: 
Robert o trase pe Miri în spatele lui. Tommie făcu un pas 
în faţă şi atacă robotul, întinzând mâna cu spray-ul în faţă, 
ca un scrimer. Maşinăria sări în sus ca arcul de la o 
capcană de şoareci. Tommie scoase un țipăt şi căzu în faţă. 

Robert alergă spre robot şi prinse... o bulă de aer 
întărită. Lipiciul întărit era aproape invizibil, dar funcţiona 
ca o barieră de protecţie. Robert învârti mingea în mâini, 
poate-poate găsea vreun punct în care să... A-ha! Dădu cu 
ea de podeaua de beton. Şi încă o dată. Până o făcu 
bucățele, fiecare din ele învelite în câte o bulă de lipici. Din 
ele veneau zgomote slabe de mecanisme care încearcă să 
se elibereze. Apoi Miri şi Carlos începură să strivească sub 
picioare ce mai rămăsese din robot. leşeau scântei şi 
Robert simţi cum i se face părul măciucă. 

În cele din urmă, nu mai rămaseră decât câteva bucățele 
de fier, suspendate în spuma invizibilă. 

Singurul sunet din cameră era respiraţia greoaie a lui 
Tommie. Winnie îl întoarse pe o parte. Faţa lui Tommie era 


albăstruie şi gura îi era crispată într-o grimasă de durere. 

— Ce s-a întâmplat, Tommie? 

— Tâmpitul... zise arcuindu-şi spatele... mi-a ars... 
stimulatorul cardiac... 

Carlos se lăsă în genunchi şi puse mâna pe umărul lui 
Tommie: 

— Women shă si le nage jtgtren. Am distrus robotul, 
domnule profesor. 

Tommie mormăi mulţumit, legănându-se înainte şi înapoi 
de durere. 

— Te scoatem imediat de aici, Tommie, zise Blount. 

Se uită către Robert: 

— Jocul s-a încheiat. 

Străinul Misterios --> Robert: <sm> Au# la naiba, 
Parker era un tip atât de interesant! OK, eu vă ajut să-l 
scoateţi. Şi, dacă mă ajutaţi şi voi după aia, încă mai pot 
să-mi îndeplinesc promisiunea. Ce zici? </sm> 

Robert se uită printre literele verzui şi dădu din cap 
către Winston Blount. 

— S-a încheiat. 

Tommie încă se răsucea de durere. Printre spasme, reuşi 
să îngaime. 

— Cardul... în buzunar. 

Străinul Misterios --> Robert: <sm> Ah. Şi ca prin 
minune, print. I-o scamatorie numai de mine ştiută, 
vechitura de card chiar va funcţiona! Cadoul meu pentru 
Alfred! </sm> 

Vocea din laptop - Alfred? - era tăcută. 

Carlos se uită în jos, unde era pus laptopul pe podea. 

— Ar trebui să-l distrugem, este ochiul duşmanului. 

Miri se apropie de computerul antic: 

— Cred că, dacă scoatem firul de acolo, scăpăm de omul 
Tău. 

— Dap... scoate-l! 

Străinul Misterios --> Robert: <sm> Hei, stai! Eu pe 
unde crezi că vin? Şi ce dacă Alfred vă vede? Aveţi nevoie 
de mine acum. Dacă mă lăsaţi pe afară, fir-ar să fie, atunci 

n-am altă soluţie decât să </sm> 


Miri luă laptopul de jos şi-l întoarse pe o rână. Se uită 
câteva secunde peste conectorii fizici cu care nu era 
obişnuită, apoi se aplecă şi... 

Străinul Misterios --> Robert: <sm> O urăsc pe Miri. 
</sm> 

„„„deconectă firul optic. 

Pentru moment, se uitară unii la alţii zâmbind ca proştii. 
Tommie reuşi să râdă încet. 

— Suntem... de capul nostru. 

Respiră din greu câteva secunde. 

— Trebuie să mă căraţi în spate, băieţi... n-aveţi încotro. 
Vă... arăt ieşirea. 

Winnie se uită la Tommie. 

— Te scoatem de aici, Tommie, nu-ţi face griji. 

Puse un braţ pe sub umerii lui Parker, apoi celălalt pe 
sub genunchi şi îl ridică de la pământ. Parker nu cântărea 
mult, dar Blount abia se putea ţine pe picioare sub 
greutate. 

Robert întinse mâinile. 

— Pot să-l duc eu, Winnie. 

Blount se încruntă la el şi Robert tăcu mâlc. Dar lui 
Winnie îi alunecară mâinile şi era cât pe ce să dea cu 
Tommie de pământ. 

— Mă descurc, lăsaţi-mă! 

Miri dădu fuga prin spatele lui Blount şi îşi băgă mâinile 
sub umărul stâng al lui Tommie. Winnie nu zise nimic; 
probabil pentru că nu-i ceruse voie. Robert îl apucă de 
picioare şi o luară încet de-a lungul zidului. Carlos venea 
din urmă, cărând cutterul şi celelalte scule de care ar 
putea avea nevoie. 

Nicio surpriză nu se mai ivi pe drum sau, în fine, nimic 
vizibil... Cutiuţa de la cureaua lui Robert nu arăta decât 
utilităţile din interiorul peşterii. 

Respirația lui Tommie deveni din ce în ce mai 
anevoioasă. La fiecare pas, se zvârcolea de durere în 
braţele lor. 

— Încă vreo sută de metri mai încolo... 

Avu un spasm, apoi se lăsă moale. 


— Tommie? întrebă Winston şovăitor, încetinind pasul. 

— Mergeţi... mergeţi... 

După câteva clipe. 

— Deci protestul nostru cu Biblionetul a fost... o 
cacealma de la bun început, nu? 

— Nu ştiu ce să zic, Tommie. Ştiam că e o prostie, dar mi 
s-a părut că merită. 

Se uită către Robert şi continuă: 

— Am crezut că în felul ăsta voi obţine ceva ce îmi 
doream de multă vreme. _ 

— Şi eu la fel, se auzi vocea lui Carlos, stinsă. În cele din 
urmă, Sharif ăsta ne-a avut pe toţi la mână, este? 

— În afară de Tommie. 

Miri îşi plimba privirile de la unul la celălalt fără să 
scoată o vorbă, dar cu ochii mari de uimire. În fond, fata îşi 
câştigase dreptul să asiste la discuţie. 

— Ia zi, Winston, ţie ce ţi-a promis? 

— Da, că eu oi fi prost să-ţi spun, zise Winnie rânjind 
răutăcios la Robert. 

Ezită, apoi grimasa i se transformă într-un zâmbet 
viclean. 

— Dar pariu că ştiu pentru ce ţi-ai vândut tu sufletul 
diavolului, Gu. 

Când Robert nu răspunse nimic, zâmbetul i se lăţi şi 
continuă: 

— Ai încercat să te fereşti, de fiecare dată când ne-am 
întâlnit la Bibliotecă erai în banca ta, nu te-ai sinchisit să 
faci mişto de mine. La început am crezut că îmi pregăteai 
vreuna din loviturile tale. După ce am aflat că eşti în gaşcă 
cu Sharif, am crezut că poate tu eşti în spatele lui. Dar pe 
urmă am început să bănuiesc adevărul. i-ai pierdut 
instinctul criminal, flerul, talentul de a dibui în interiorul 
celorlalţi punctele sensibile, unde-i doare cel mai tare, ca 
apoi să-i poţi lovi. Ţi-ai pierdut răutatea, este, Robert? 

Robert îşi lăsă capul în jos şi răspunse încet, fără nicio 
urmă de resentiment, aproape ca un oftat. 

— Da. 

— Şi probabil nici poezii nu mai poţi scrie. 


— Poezia o vreau înapoi, Winnie. 

— Aha. 

Tommie se mişcă încercând să respire. 

— Tăceţi din gură... ieşirea dinspre nord e undeva... pe 
aici. 

Continuară în linişte, căutând cu ochii vreun semn pe 
zidul gol. 

Acum, uitându-se împrejur, Robert observă altceva. Nu 
mai erau litere verzui în câmpul vizual, doar o iconiţă care 
clipea - avea un e-mail nou. Un ultim mesaj înainte ca Miri 
să taie legătura. Aproape fără să se gândească, îşi eliberă 
o mână şi apăsă pe butonul de la centură. 

Un pdf! Nu mai văzuse unul de pe vremea când preda. 
Paginile plutiră în aer. Criticul din el nu se putu abtine să 
nu scaneze în josul paginii pentru greşeli. Cuprinsul era 
impecabil formatat, fără nicio greşeală gramaticală (dacă 
ignorai contextul).  Subcapitolele, însă, erau o 
amestecătură de gafe gramaticale şi sintactice. Arătau ca 
şi cum ar fi fost puse cap la cap de un grup de 
semianalfabeţi într-o mare, mare grabă. 

Dar instrucţiunile erau... importante: 

În timp ce vă descurcaţi fără mine sau 
Cum să supravieţuieşti şi să te îmbogăţeşti în 
următoarele treizeci de minute de Prietenul tău bun, 
Străinul enigmatic 
Dedicaţie: 

Pentru tăntălăii din gaşca voastră care mi-au tăiat 
legătura. Acum Alfred nu mai poate să vă vadă, dar 
nici eu, de asemenea. De aceea, îmi calc pe inimă şi 

pe principii, să vă trimit biții de mai jos înainte să 

taie Miri conexiunea. 
Sumar executiv 
[lipsă] 
Cuprins: 
Introducere pag. Iv 
Cum să folosim acest document 
Capitolul 1 - Salvarea lui Tommie Parker.. Pag. 1 
Uşa din spate a laboratorului lui Huertas 


Cardul care nu ar trebui să meargă, dar merge! 
Capitolul 2 - Armurile voastre purtabile.. Pag. 3 
Nu chiar made în Paraguay, din păcate pentru voi 
Gazul - deja v-am povestit despre el 
Cum să ai şi să nu ai încredere în sculele astea 
Capitolul 3 - Ce plănuieşte Alfred pag. 5 
De ce nu trebuie să vreţi voi cu niciun chip ca lui 
Alfred să-i iasă pasienţa 
Modelul animal - sau cum să stăpâneşti lumea începând 
cu musculițele de oțet 
De ce nu-l puteţi opri sunând la Poliţie Dacă nu mă 
crezi, arată-i documentul lui Miri! 
Capitolul 4 - Ce puteţi face să ieşiţi din belea pag. 13 
Hartă a domeniului Huertas Hartă a laboratoarelor 
General Genomics. 
Alfred deţine controlul în teritoriu şi în reţea - dar 
şi eu sunt tot acolo 
Cum să vă întoarceţi în laboratoarele MEog Ce 
puteţi face să-l învingeţi pe Alfred 
Fiţi oştenii mei în această bătălie glorioasă! 
Capitolul 5 - Ce aveţi voi de câştigat? ... pag. 21 
Promisiuni făcute şi promisiuni îndeplinite 
Cu ajutorul vostru, încă vă mai pot ajuta! 
Anexa A pag. 23 
Chestii care îi impresionează pe ăia de la 
Ministerul Apărării şi care vă vor face viaţa mai 
uşoară după ce vă bagă la zdup 
Anexa B pag. 117 
De ce ar trebui Marele Tiranozaur să fie patronul şi 
mascota Bibliotecii 
Robert se uită la Miri, care se chinuia să-i sprijine 
umărul lui Tommie. Pentru moment, toate hobby-urile ei 
tocilăreşti păreau date uitării. Dar avem nevoie mai mult 
ca niciodată de un tocilar. 
Robert --> Miri: <file type= 'pdf7> Şi îi transferă 
fişierul de la Străin. 
Tommie îşi dădu întreaga silinţă să numere paşii lui 
Winnie. Dar erau tot felul de lucruri care îi distrăgeau 


atenţia. Concertul rock care era în toi în pieptul lui 
Tommie şi fiecare bătaie de tobă îi trimitea săgeți de foc 
prin umeri şi prin mâini. Nu era un atac de cord propriu- 
zis, doar stimulatorul său cardiac funcţionând haotic. În 
ultimii ani, Tommie nu îi invidiase pe cei pentru care 
medicina modernă făcuse miracole. Şi ce dacă sistemul lui 
cardiovascular se duce de râpă, stimulatorul lui cardiac 
avea să-l ţină în priză până când aveau să descopere 
medicamentul care să-i facă nemuritori. Doar că acum 
planurile lui se duceau naibii. Numără paşii! Numără paşii! 

Erau intervale de câteva secunde când durerea înceta şi 
inima îi bătea cu putere în piept. Pentru câteva clipe 
gândurile îi redeveneau limpezi, după care îşi pierdea 
cunoştinţa... încă îl mai cărau pe braţe, dar îl zdruncinau 
de parcă mergeau pe bolovani. Bătrânul Robert tot 
schimba mâinile, de parcă avea treabă cu cutia de la 
centură. 

— OK. Stop, le şopti obosit. 

Ar fi trebuit să le ordone pe o voce hotărâtă, dar nu putu 
scoate decât un murmur. Îl auziră. Şi se trezi aşezat pe jos, 
pe podeaua rece. Vocea lui Winnie se auzi de undeva de 
foarte sus. 

— Deci unde-i uşa? ... O văd! 

Winston moşmondea ceva cu cardul. O uşă mare glisă 
într-o parte şi văzu un perete de lumină difuză, poate cerul 
înstelat. Simti o briză răcoroasă mângâindu-i obrazul. 
Maşinile de pe autostradă se auzeau în depărtare. 

— Nicio alarmă, zise Winston. 

— Poate... alarme silenţioase? reuşi să îngaime. Această 
ieşire păruse o adevărată capcană de şoareci în planul 
original. 

Silueta lui Winston se contura pe cerul nopţii. Bătea 
tastatura. 

— Sun la Salvare, Tommie. 

Acum vorbea cu altcineva pe care Tommie nu-l putea 
auzi, îi explică despre un bărbat cu atac de cord. 

— Sunt pe drum, Tommie! Vor dosarul tău medical. 

Concertul de rock reîncepuse şi mai în forţă. 


— Pariu... dosarul... e ars. 

Se întoarse cu faţa în jos. Avea lucruri mai importante 
de făcut acum. 

— Spune-le despre laboratoare, Win! 

— l-am informat eu, tocmai am sunat la Poliţie. 

Era nepoata lui Robert. Picioarele ei erau exact lângă 
capul lui Tommie. Apoi se îndepărtă, deveni o altă umbră, 
la fel ca Winston. Se întorcea când într-o parte, când în 
alta, cum fac copiii din ziua de azi când se joacă pe 
purtabile. 

— Ceva nu e în regulă, zise ea după câteva minute. 

— Ai auzit ce-a spus omul. Că trimite o maşină. Trebuie 
doar să stăm calmi câteva momente. 

Winnie părea îngrijorat. Stimulatorul lui Tommie se 
pregătea pentru un nou atac. OK, Tommie îl lăsă să-şi facă 
damblaua, sperând că, dacă nu îi crăpa inima între timp, 
durerea avea să-l lase în câteva secunde. 

Cuvintele fetiţei pluteau în aer. 

— ... e o urgenţă. Ar trebui să trimită un elicopter. Şi 
reţeaua e buşită. Nu-mi pot contacta., prietenii, nici măcar 
mesaje. Cred că cineva a atacat nodurile locale şi... 

Tommie se răsuci de pe o parte pe alta, durerea înecând 
restul propoziției. Cineva îl ţinea de după umeri. Carlos? 

— Totul va fi bine, domnule profesor. 

Apoi i se adresă lui Miri: 

— Şi eu am probleme cu reţeaua, dar mesajul de eroare 
are sens. Cred că acţiunea de la Bibliotecă deja consumă 
prea multe resurse. 

— Atât de mult trafic de nici messengerul nu merge? 
întrebă fetiţa iritată. 

— Dar reţeaua de pe autostradă? întrebă Robert. 

Umbra fetei făcu dansul bizar de mai devreme. 

— Nu pot vedea reţeaua de aici. Tăcu o clipă, apoi 
continuă: Suntem la mâna Omului rău. Uitaţi-vă ce scrie în 
pdf. 

— O să vină o maşină! se auzi iar Winnie. Dacă nu vin în 
cinci minute, îl... îl cărăm pe Tommie în spate până jos. 

Inima lui Tommie se oprise. Nu, îşi reveni, în modul 


„fluture”. Avea câteva minute de conştienţă. Probabil 
copila avea dreptate, dar el nu avea să coboare dealul nici 
mort. Ceilalţi trebuiau să plece, să ajungă la loc sigur şi să 
tragă semnalul de alarmă. Sau ar trebui să se întoarcă în 
laborator şi să atace duşmanul prin surprindere. 
Întunericul creştea în el. În câteva secunde, pentru el nu 
avea să mai conteze în ce parte o luau. Doar că prietenii lui 
erau prea proşti ca să-l lase acolo. Poate ar putea scăpa 
măcar de unii dintre ei. 

Ascultaţi ce vă zic! dar cuvintele îi ieşiră ca un suspin: 

— Băieți... spargeţi gaşca. Şi întunericul îl învălui. 


2 7 
ATACUL DE REVOCARE 


Xiu Xiang se uită pe geamul maşinii la dealurile 
întunecate din zare. 

— Mă simt inutilă, Lena. 

— Tu te simţi inutilă? răspunse Lena foindu-se nervoasă 
în scaunul ei cu rotile. 

Planul lor fusese să meargă pe urmele lui Robert, 
oriunde avea să se arate. În această seară, ele aveau să fie 
la fața locului şi nimeni nu le va putea da la o parte! Dar 
ghinion, toată acţiunea se întâmpla în altă parte. Nici 
măcar maşina pe care o aveau nu părea foarte cooperantă, 
acţionând după „regulile noilor evenimente” în toate 
zonele din apropierea Universităţii. Se străduiau să 
meargă cât mai încet, dar, în următoarele treizeci de 
secunde, avea să ajungă la capătul dinspre sud al 
campusului, punct în care, indiferent de cât de tare şi 
insistent rugau maşina să meargă înainte, aveau să o ia la 
stânga în intersecţie, ocolind dealul, şi să revină pe strada 
principală, departe de lumea dezlănţuită. Apoi, dacă voiau, 
o puteau lua pe autostradă, să se întoarcă şi să revină în 
acelaşi punct. 

Xiu se uită înspre deal. Şi nu văzu nimic. 

— Am exersat degeaba, că tot nu pot vedea ca lumea cu 
lentilele de contact. 

— De fapt, nici nu e nimic de văzut, zise Lena. Dealul 
ăsta trebuie să fie cel mai plictisitor loc din lume. 

Cerul mai era încă luminos, accentuând contururile 
dealurilor din jur şi norişorii adunaţi înspre vest; în jurul 
Bibliotecii, nebunia încă era în floare. Cu câteva minute în 
urmă, Lena îi arătase lui Xiu câteva imagini de acolo. 

Sărbătoare, revoltă, ce-o fi fost, statisticile de audienţă 
erau impresionante. Nu că Xiu ar fi văzut ceva. 

OK, mă dau bătuta. Se aplecă şi băgă mâna în rucsacul 
de sub scaunul ei. Inăuntru se aflau proiectele ei de la ora 


de comerţ. Le luase fiindcă se gândise că-i vor fi de folos. 
Cum? Încă nu ştia, dar gadgeturile erau o dovadă că X. 
Xiang încă mai era în stare să facă ceva cu mâna ei. Scoase 
computerul care arăta ca o foaie de hârtie, se lăsă pe spate 
şi începu să navigheze. Ce ruşine să folosească asemenea 
vechitură, dar era prea nervoasă pentru Epiphany. 

— Avem semnal audio de la Juan! strigă Lena dintr- 
odată. 

Vocea băiatului abia se auzea: 

— Încă suntem în Clădirea Pilchner, îl aşteptăm pe 
bunicul lui Miri să iasă de la subsol. 

Vocea lui Miri se auzi de undeva de lângă el: 

— Nu fac nimic acolo! 

— Juan, dă-mi-o pe Miri, zise Lena. 

Xiu le ascultă vorbind pentru o clipă. Nu aveau semnal 
video şi purtabilul lui Miri dădea eroare 3030. (Xiu căută 
ce înseamnă „3030”: blocarea sistemului din cauza 
licenţei). Între timp, Juan mai scotea câte o vorbă din când 
în când. 

— Trebuie să închid, zise Juan şi încheie sesiunea. 

Lena tăcu o vreme, cu ochii pe geam, urmărind peisajul 
bine cunoscut pe lângă care treceau cu maşina. 

— Vreau să stau de vorbă cu copiii. Trebuie luaţi la 
întrebări! ... Crezi că nu erau ei? 

— Juan e un băiat grijuliu, ar fi aproape imposibil pentru 
cineva să îi falsifice licenţa pe Epiphany-ul lui... 

— Şi din câte mi-am dat seama, erau vocile lor, izbucni 
Lena enervată, dar să vorbească în şoaptă şi să nu spună 
nimic decât că totul e OK...! 

Ceva era ciudat. Dacă puştii se fereau de cineva şi nici 
reţeaua nu funcţiona cum trebuie, de ce nu au folosit 
messengerul? Poate cineva încerca să tragă pe sfoară două 
doamne onorabile. De fapt, cu computerul lui Juan, şi eu aş 
putea aranja o sesiune din asta! Se uită spre Lena: 

— Cred că ar trebui să anunţăm puşcaşii marini. 

Bob şi Alice. 

— Da, dar dacă e o urgenţă nu prea gravă, ne putem 
descurca şi noi două. Dacă e o urgenţă serioasă... s-ar 


putea să facă ceva foarte neplăcut. 

Lena fredonă, nervoasă, câteva note dintr-o melodie. 

— Şi Miri a spus că totul este în regulă. Foarte în 
regulă... 

— Poate ar trebui să sunăm la Poliţie. 

— Ha, în ziua de astăzi nu trebuie să suni la Poliţie, vin 
ei peste tine. 

Lena privea dealurile, acoperindu-şi gura cu o mână 
tremurândă. În ultimele luni, Lena Gu fusese un adevărat 
suport pentru toată lumea. Ce s-ar întâmpla dacă 
amândouă ne-am pierde cu firea? gândi Xiu. Ei, aceasta 
chiar era o idee proastă. Ce să spună să o încurajeze? 

— Hm, ex-ul tău „nu face nimic” de aproape jumătate de 
oră. Nu crezi că e cam mult? 

Lena îşi lăsă capul în jos, vorbind în şoaptă, aproape ca 
pentru sine. 

— Ah, Robert, te-ai băgat într-o mare încurcătură, nu-i 
aşa? 

Apoi se uită pe geam înainte. 

— Îi mai dăm lui Miri cinci minute, apoi sunăm la Poliţie. 

— OK. 

Merseră mai departe de-a lungul văii, destul de încet, 
încât să poată deschide geamurile şi să scoată capul afară. 
Din munţi venea un miros de răşină. În stânga se vedea 
autostrada, în dreapta, dealurile cu contururile profilându- 
se pe cerul violet. Xiang se uită prin reţeaua locală, 
comutând între vederea reală şi cea virtuală. 

Automobilul lor începu iar să accelereze. O voce plăcută 
de bărbat se auzi în difuzoare: 

— Această porţiune din Valley Bottom Drive este închisă 
pentru reparaţii, puteţi reveni mâine după ora zece 
dimineaţa. 

— Ce face? Acum nici măcar nu ne mai putem învârti în 
cerc! Xiu, trebuie să existe şi o altă cale. 

Xiu scutură din cap. Era ultima lor cursă în zonă în seara 
asta. Chiar Xiu crease programul de securitate al maşinii. 
Funcţiona atât de bine, evita străzile periculoase, asigura 
internet fără probleme, doar că acum se întorsese 


împotriva ei... Se aplecă iar la rucsacul cu gadgeturi lăsat 
la picioare, petrecuse un semestru întreg muncind la ele, 
visând la cum vor funcţiona cândva. 

Poate... 

— Xiu! Uite o maşină sus pe deal! zise Lena arătând cu 
degetul. 

Xiu se aplecă înspre Lena şi se uită pe geam. Văzu două 
lumini care chiar în acel moment se îndepărtau de ele. 

— Arată ca o maşină manuală. 

Sau poate era o maşină automată, dar mergea pe o 
stradă pe care n-ar avea ce căuta. 

— Poate că e de la Direcţia de drumuri. 

Lena făcu o pauză şi o hartă apăru pe foaia lui Xiu, care 
indica strada pe care ele nu putuseră intra. Şoseaua ducea 
la intrarea veche de la laboratoarele Huertas. Luminile se 
întoarseră iar spre ele, apoi dispărură în spatele unui 
dâmb. Computerul lui Xiu nici măcar nu arăta poziţia 
maşinii respective pe hartă. 

— Ce fac indivizii ăia acolo? întrebă Lena. 

Maşina lor ajunsese aproape de intersecţie. 

— Maşină! zise Lena. Ia-o la dreapta! 

— Îmi pare rău, la dreapta nu este nicio stradă. Singura 
stradă legală este la stânga. 

— La dreapta! La dreapta! 

— Îmi pare rău. Vom ajunge într-o zonă sigură în mai 
puţin de cinci minute. Vă rog să-mi daţi destinaţia. 

Xiu putea să bage mâna în foc că tipii care le trimiseseră 
maşina credeau acum că au de-a face cu un client în stare 
de ebrietate. Dacă nu le venea o idee între timp, vehiculul 
avea să le ducă înapoi tocmai la Capătul curcubeului. 

Lena pufni, enervată. 

— Suntem atât de aproape! Ia stai! Un ping de răspuns! 
De pe computerul lui Thomas Parker. Sunt chiar acolo pe 
deal! 

Apoi începu să tipe la maşină: 

— Alo, maşină! Vreau să vorbesc cu un supraveghetor... 
adică cu o persoană reală! 

— Desigur, aşteptaţi douăzeci de secunde. 


În douăzeci de secunde deja vor fi trecut de intersecţie. 

Lena Gu se făcu şi mai mică în scaunul ei cu rotile. 
Privirea i se plimba de la vârful dealului la intersecţia care 
se apropia şi înapoi pe deal. 

— Trebuie să-i oprim, Xiu. Pun pariu că ne-ar putea 
spune ce se întâmplă acolo. 

— Şi ai risca să te vadă Ştim-noi-cine? 

— Aş sta undeva ascunsă. 

Dar problema era cum să ajungă până acolo. Intersecţia 
era în faţa lor la câţiva metri, în zece secunde făceau 
stânga şi nu mai era cale de întoarcere. 

Sau... poate încă nu. Xiu îşi ridică rucsacul pe scaunul 
de lângă ea. Scoase tubul curbat şi cutia cu pilitură de 
diamant. Modificase primul proiect de la ora de comerț, 
încât nu mai semăna cu tava de transport de la care 
pornise. Acest nou prototip fusese pus la punct după 
episodul cu Robert Gu şi servea mai bine în scopuri 
distructive decât proiectul iniţial. Câteodată trebuie să le 
mai arăţi maşinilor cine e şeful. 

Îngenunche pe scaunul din faţă şi înfipse capătul 
cutterului în bord. Din experienţa cu Robert Gu, ştia la ce 
să se aştepte. Hopa! 

— Lena, apleacă-te în jos! 

Lena se uită la tubul din mâinile lui Xiu. 

— Bravo! exclamă ea râzând în timp ce încerca să se 
facă una cu scaunul. 

Xiu apăsă pe butonul de start - un buton real! - şi în 
cabină răsună un huruit. Fosta ei tavă de transport, acum 
un accelerator în toată puterea cuvântului, vărsa în 
computerul de bord trei sute de mii de particule de 
diamant pe secundă. Reculul era destul de uşor. O pane 
din ele săreau înapoi, impregnându-se în tavan, dar 
majoritatea lor intrau direct în hardware-ul de sub bord. 
Învârti capătul cutterului şi lărgi gaura. Băgă tubul şi mai 
adânc. 

Maşina încetini până se opri, trăgând pe dreapta la 
jumătate de metru de intersecţie. 

— Eroare de sistem. Se iniţiază backup de urgenţă. Vă 


rugăm ieşiţi din maşină şi aşteptaţi echipajul de 
intervenţie. 

Portierele se deschiseră automat. 

— Ha! zise Lena. Speram să rămânem blocate în maşină 
şi tu să trebuiască să tai portierele cu laserul! râse 
coborând din maşină. 

Xiu era mută de uimire. Chiar am făcut eu una ca asta? 
Eu, Xiu Xiang fricoasa? Lena îşi plimbă căruciorul până în 
faţa maşinii şi se uită la Xiu. 

— Avem un deal de urcat. 


Alfred Vaz avea mai multe motive să considere că 
misiunea era un succes. Terminase falsa investigaţie în 
laboratoarele General Genomics şi le furnizase deştepţilor 
lui Gunberk destule probe cât să-i trimită departe de 
afacerile lui. Şi, în sfârşit, Alice Gu clacase. Cu o mare 
întârziere, dar mult mai spectaculos decât se aşteptase 
Vaz; oamenii lui Keiko spuseseră că MA.N.-ul era la 
pământ, într-un haos total. Haosul era un noroc chior venit 
de sus, pentru ea şi Gunberk, care habar nu aveau ce 
făcuse Alfred. În câteva minute îşi va transfera rezultatele 
investigaţiei lui într-un loc sigur, ascuns nu doar de ochii 
celor doi prieteni, dar şi de ochii agenţilor americani care 
sigur vor începe investigaţiile. 

Dar, pe urmă, lucrurile luaseră o întorsătură neplăcută. 
Miri Gong găsise trepăduşii. Mai întâi îşi pierduse un robot 
în laborator. Apoi şi conexiunea cu trepăduşii. Iar acum... 

Braun —> Mitsuri, Vaz: <sm> lepurilă a intrat în 
reţeaua noastră. </sm> Era o afirmaţie hazardată... dar, 
după toate aparențele, adevărată. In ultimele zece minute 

avuseră loc tot felul de ciudăţenii: întreruperi în 
comunicate, erori de transmitere a pachetelor. Statisticile 
nu trezeau niciun motiv de îngrijorare. După care, printr- 
un gest teatral - tipic nebuniei lepurelui - creatura 
trimisese o jumbogramă de doi megabyţi direct prin reţea 
şi prăjise fibra optică. 
Braun —> Mitsuri, Vaz: <sm> Chiar înainte de a pica 
fibra, trepăduşii locali păreau că vor s-o şteargă din loc. 


__ Cât timp mai avem la dispoziţie acum? </sm> 

În aer pluteau estimările pentru „ln cat timp pot 
trepăduşii suna la Poliţie?” şi „In cât timp acţionează 
Apărarea Naţională?”. 

Dar oamenii lui Keiko aveau o altă idee: Mitsuri --> 
Braun, Vaz: <sm> Pe moment, Armata - e ocupată. Dar pot 
să-i duc de nas, să mă dau drept Poliţia locală. </sm> 
Asemenea mascaradă ar însemna deturnarea unei părţi 
importante din reţeaua locală. În lumea modernă, unde 
reţelele erau verificate constant, o asemenea manevră ar fi 
la fel de subtilă ca şi un atac de infanterie. Apărarea chiar 
era la pământ. 

Pentru câteva minute, nu mai primi niciun semn de la 
ceilalţi. Probabil Keiko era pe urmele trepăduşilor, dându- 
se ca fiind de la Poliţia Rutieră California. Alfred avea 
câteva chestii de făcut pe care nu avusese curaj să le 
încerce cât timp Alice Gong era la post. Analiştii lui 
Gunberk verificau să vadă cât de adânc intrase Iepurele în 
reţea. Concluziile lor erau că nu avea de ce să-şi facă 
probleme. 

Braun --> Mitsuri, Vaz: <sm> Mă întreb ce a căutat 
Ilepurilă aici. </sm> 

Existau şi alte metode de a compromite o misiune decât 
să intri în sistemul de comunicare. Din analiza lor, Iepurele 
nu făcuse mare lucru, mai mult trăsese de clanţele reţelei - 
metaforic vorbind. Psihologii aveau şi explicaţia lor: 
Iepurele era cunoscut ca având un ego imatur, copilăros. 
Trebuia să se dea mare cu orice ocazie, de aici şi 
jumbograma. Dar aceste gesturi nu trebuiau luate prea în 
serios şi nu însemnau trădarea operaţiunii. În fond şi la 
urma urmei, lepurele încă îşi făcea treaba foarte bine la 
bătălia din faţa Bibliotecii. 

Unii dintre analişti aveau câteva teorii mai paranoice. 
Cea mai agreată era că Iepurele era China; ceea ce ar face 
din toate întâmplările serii un subiect de comedie: toate 
marile puteri vânându-se între ele. Dar mai erau şi 
speculaţii de coşmar: Poate Iepurele îi dusese de nas pe 
experţii în IT şi pe ceilalţi analişti mai puţin vigilenţi. Dacă 


ne gândim, jumbograma fusese trimisă exact înainte ca 
legătura cu trepăduşii să fie întreruptă. Poate domnul 
iepurilă era un terorist de talie mondială şi, de fapt, 
oamenii Alianţei erau trepăduşii lui, instalând propriii lui 
viruşi în laboratoare, transformând întregul stabiliment 
într-o maşinărie a groazei. În plus, mai era şi lansatorul de 
rachete în zona General Genomics, care ar putea lansa 
arma nucleară a teroristului. 

Alfred oftă. Pe termen lung, se temea de Iepure la fel ca 
şi cei mai paranoici dintre analişti, dar, în această seară... 
dacă oamenii lui Braun făceau exces de zel şi se uitau prea 
atent, puteau depista operaţiunea lui Vaz ascunsă bine. 
Deci situaţia trebuia calmată. 

Vaz --> Braun, Mitsuri: <sm> Sunt de acord cu analiştii 
în această privinţă. Da, lepurele ne-a depăşit aşteptările 
cele mai rele. A intrat cu forţa în reţeaua noastră. Dar nu 
are acces la toate informaţiile şi oamenii mei controlează 

încă transferul de date. Chiar dacă trepăduşii au plecat, au 
plantat sculele în zona MEog, deci suntem stăpâni pe 
situaţie. </sm> Mitsuri —> Braun, Vaz: <sm> Avem 
control şi la suprafaţă, nu văd nicio urmă de Iepure în 
zonă. Cel mai important e că </sm> <pauză/> 

Deasupra grupului de analişti se aprinseseră luminile 
roşii de alarmă, plecând de la analiştii statisticieni din 
echipa  Moscova-Capetown. Aceeaşi oameni care 
descoperiseră mai multe comploturi de-a lungul timpului. 
O sursă credibilă... şi susțineau că imaginile din aripa de 
nord a lui Gengen erau corupte. Dar nu erau imaginile pe 
care le trimisese Alfred. Colegii lui  descoperiseră 
mânăriile altcuiva. 

Acum statisticienii aveau prioritate în echipa de analiză. 
O mie de specialişti care în urmă cu o secundă urmăriseră 
o mulţime de alte probleme erau, în acest moment, cu 
ochii pe aceleaşi date venite de la 

General Genomics. Toate computerele şi procesoarele 
care până acum făcuseră o miriadă de alte operaţii 
începură să coreleze datele de la senzorii din laboratoare. 
Era ca şi cum inteligenţa indo-europeană ar fi fost o pisică 


uriaşă trezită dintr-odată în stare de alertă, ascultând şi 
urmărind orice semn din partea pradei. 

Doar într-o singură zonă camerele erau offline, dar 
celelalte aveau imaginile alterate subtil. Inadvertenţele 
erau împrăştiate peste întreaga arie controlată de 
Alianţă... dar analiştii începură să confirme teoria celor de 
la Moscova-Capetown. O siluetă înşelătoare se deplasa 
rapid în zona laboratoarelor. 

A-ha! Timp de o secundă se zări imaginea fetei ăleia Gu. 
Analiştii se repeziră pe coordonatele acelea şi extraseră 
două seturi de zgomote de paşi din liniştea aparentă. Deci 
domnul iepurilă avea trupe în teren. 

Mitsuri --> Braun, Vaz: <sm> Nenorocitul acela de 
urecheat. Nu ne putem descotorosi de el. Îl dai afară pe 
uşă, el intră pe geam, îl arunci pe geam, el intră pe uşă. 

</sm> 

Pentru o secundă, conversaţia rămase în suspans. Apoi: 

Braun --> Mitsuri, Vaz: <sm> Eu pot să-l opresc. Pot să 

închid Credit Suisse.</sm> 

Altă pauză. Lungă. Da. Descoperirea lui Giunberk - 
autoritatea primară de certificare a lepurelui. Orice 
operaţiune tehnică, în lumea modernă, de la pilotarea celui 
mai mare avion până la transferul datelor dintr-o partiție 
în alta a computerului, se reducea la schimbul de 
certificate de încredere, prin impunerea Legii pentru 
Protejarea mediului virtual. Şi deasupra tuturor acţiunilor 
lepurelui, prin bilioane de căi necunoscute, se ajungea la o 
singură sursă, care era Autoritatea de certificare Credit 
Suisse. Revocarea acestei autorităţi l-ar dezarma pe 
Iepure. Ar fi ca şi cum i-ai distruge unui individ calea de a- 
şi accesa propriul dosar personal, nelăsându-i nimic 
altceva decât ce avea în tărtăcuţă (asta dacă nu cumva 
Iepurele era inteligenţă artificială, caz în care nu ar mai 
rămâne nimic din el). Dar pagubele colaterale ar fi imense. 
Închiderea unei autorităţi de certificare renumite era o 
armă metaforică de distrugere în masă. lar acum, părea să 
fie singura lor soluţie. 

Braun ~> Mitsuri, Vaz: <sm> lepurilă trebuie oprit cu 


orice preţ... deja am început pregătirile. Credit Suisse va 
începe revocarea globală a certificatelor în cincisprezece 
secunde. </sm> Mitsuri —> Braun, Vaz: <sm> îmi pare 
Tău, 
Gunberk</sm> 

În următoarea jumătate de oră, zece la sută din sistemul 
de încredere va pica în haos. Efectele se vor face simţite 
peste tot în lume. Indiferent care avea să fie evoluţia şi 
finalul misiunii, pentru Gunberk Braun această greşeală 
însemna sfârşitul carierei sale. 

Un alt gen de eşec îl ameninţa şi pe Alfred Vaz. Una din 
năzuinţele arzătoare ale lui fusese să-i închidă gura 
lepurelui, dar acum nu e momentul oportun! Alfred se uită 
iar peste imaginile din General Genomics. Doborârea 
lepurelui însemna eliminarea tuturor timpilor morţi din 
schemă. Și am nevoie de timp ca să-mi acopăr urmele. Era 
nevoit să ia măsuri de urgenţă: introducerea a încă două 
echipe secrete online. Una va folosi capcana cu 
musculiţele de oţet ca să-l anihileze pe Iepure. Cealaltă 
echipă va distruge laboratorul din interiorul laboratorului 
la care Alfred lucrase ani buni. Dar mai aveau o misiune, 
aceea de a trimite comoara cea mai de preţ a laboratorului 
său prin lansatorul UP/Ex. 

Pentru Alfred Vaz, mai era posibilă o cale de ieşire. 


Cel mai bătrân Gu şi cel mai tânăr Gu se îndreptau spre 
ieşirea din sud a cavernei Huertas. În spatele lor, 
containerele cu hârtie şi intrarea din nord erau cufundate 
în întuneric. Conul de lumină constant deasupra lor nu 
bătea decât pe o rază de cinci metri. 

— Cât mai avem până intrăm pe teritoriul duşmanului? 
întrebă Robert. 

Miri îşi duse un deget la buze. Gesticulă şi literele 
plutiră în câmpul lui vizual. 

Miri --> Robert: <sm> Pdf-ul tău spune că Omul rău nu 
controlează decât o mică parte din laboratoarele de la 
Gengen. Dar ne pot auzi peste tot, deci vorbim numai în 
scris. </sm> 


Robert bâjbâi după cutia de la curea. Tastatura era OK, 
dar tastatul mergea greu. Toate şmecheriile pe care le 
învățase de la Juan erau aproape inutile fără purtabil. 

Robert --> Miri: <sm> OK. </sm> 

Miri nu făcea aproape niciun zgomot când mergea şi 
Robert încercă să o imite. De fapt, cu Winston şi ceilalţi 
plecaţi, era o linişte de mormânt în laboratoare. Poate 
chiar erau chiar singuri, cum spusese Străinul Misterios, 
feriti de ochii prietenilor şi ai duşmanilor deopotrivă. 

Miri probabil citea în timp ce înaintau. Primi un mesaj 
nou. 

Miri --> Robert: <sm> Eu nu ştiam despre 
„Alfred”. </sm> Interesant că nu o interesa cine era 
Străinul Misterios. 
Robert tastă chinuit câteva cuvinte. 
Miri ~> Robert: <sm> Ce putem să facem? </sm> 
Miri --> Robert: <sm> Păi, avem lista de la 
Deşteptul lui peşte. </sm> 

Gesticulă în aer şi o pagină din pdf-ul Străinului îi sări în 

faţă. 


Pagina 17 
Ce puteţi face să-i veniţi de hac lui Alfred 
În primul rând, nici măcar eu, prietenul vostru misterios, 
nu ştiu exact ce are Alfred de gând (dar mor de curiozitate 
să aflu), lată mai jos câteva ipoteze. (1) Alfred vrea să 
arunce în aer laboratoarele, terorism clasic. Dar nu credeţi 
că s-a chinuit cam mult, când putea rezolva problema mult 
mai simplu? Ar fi o risipă crasă de mână de lucru şi talent! 

Dacă ăsta e planul, veţi fi eroii zilei, ajutoarele mele, să 

dezamorsăm cutiuţele pe care le-aţi montat cu atât elan... 

dar mă tem că faima voastră va fi postumă. Sincere 
condoleanţe! 

(2) Omul vrea să saboteze unele componente ale 
laboratorului, poate În vreun fel care nu va fi evident 
pe moment, ci mult mai târziu, când se vor declanşa 
dezastrele. Ceea ce e la fel de prostesc ca şi punctul 


(1). 


(3) Tipul vrea să instaleze (sau să acopere) ceva soft 
inteligent care să-i permită accesul sau chiar controlul 
asupra unor studii făcute în partea de laborator pe care 
tu, Robert, ai infestat-o pentru el. Ceea ce ar fi super 
tare, e varianta mea preferată (vezi discuţia despre 
musculiţele de oţet de la Capitolul 3). Din păcate 
pentru Alfred, mă îndoiesc că un asemenea elefant în 
mijlocul laboratorului va trece neobservat de roiurile 
de analişti care se vor repezi asupra laboratoarelor 
curând. În acest caz, voi aveţi misiunea de a pune mâna 
pe tot ce găsiţi şi Alfred încă nu a apucat să ascundă. 

(4) în cazul eşecului de la punctul (3), sau poate chiar ca 
plan original, Alfred vrea să profite de eforturile 
moşilor conspiratori şi să extragă din laborator 
materiale interesante. 

[Diagrama sistemului transport pneumotubular] 

[Foto: Lansator UP/Ex] 

Cu ce scop? Păi, o posibilitate ar fi banalul terorism... 
dar cel mai probabil într-un scop ciudat şi foarte 
interesant. Sunt pe deplin încredinţat să pot identifica țelul 
final, iar voi - mânuţele mele loiale - veţi împiedica, fizic, la 
faţa locului, încărcarea şi expedierea datelor. 

Pentru moment, suntem în beznă totală. Dar odată ce 
intraţi în zona General Genomics, voi putea intra din nou 
în legătură cu voi. Fiţi cu ochii în patru, nu scoateţi niciun 
pâs şi uitaţi-vă după mine pe cer! 


Până termină Robert de citit, văzu că Miri îi scrisese şi 

ea. 
Miri ~> Robert: <sm> Tipul e un monument de 
modestie. </sm> 

Robert zâmbi cu gura până la urechi. Apoi reciti mesajul 
ei a doua oară. Apoi se gândi la toate conversațiile pe care 
le avusese cu Sharif, la toate personalităţile lui enigmatice, 
Adevăratul Sharif, Străinul Sharif... sefistul Sharif. Vai 
Dumnezeule mare! 

Robert --> Miri: <sm> cât din Sharif ai fost?</sm> 
Miri se uită imediat la el şi pe moment toată intensitatea 


trăsăturilor ei se pierdu într-un zâmbet minunat. 

Miri --> Robert: <sm> Nu sunt sigură. Uneori eram toţi 
trei amestecați. Atunci era aproape distractiv, ascultându-i 
pe ceilalţi ce întrebări îţi puneau şi ce răspundeai tu. Dar 
cel mai des, Deşteptul lui peşte mă scotea afară şi nu 
rămânea decât el. </sm> Robert --> Miri: <sm> Străinul 
Misterios </sm> Miri --> Robert: <sm> Tu chiar aşa îl 
strigi? De ce? </sm> Robert --> Miri: <sm> da </sm> 
Pentru că mi-a. Promis o minune. Dar nu scrise asta. Miri 
—> Robert: <sm> Eu cred că fără noi nu face nici cât o 
ceapă degerată. </sm> 

Erau în continuare învăluiţi în beznă, cu excepţia conului 
lor de lumină, dar acum camera se îngustase. Se aflau în 
apropierea tunelului suspendat. 

Robert --> Miri: <sm> când ajung ai tăi aici? </sm> 
Practicile de spionaj erau răspândite peste tot în lume: 
copii care să-i pândească pe ceilalţi din casă şi să-i toarne 
securiştilor se găseau din abundență. Mult mai simplu 
când chiar mama şi tata sunt securişti. Miri --> Robert: 
<sm> Nu ştiu, eu n-am vorbit cu ei. </sm> 

Unde e Fratele cel mare când ai nevoie de el?! Pentru o 
clipă, Robert nu ştiu ce să spună. 

Robert --> Miri: <sm> De ce? </sm> 
Miri se opri locului şi îl străpunse cu privirea aceea 
încăpăţânată pe care o cunoştea atât de bine. 

Miri ~> Robert: <sm> Fiindcă eşti bunicul meu. Ştiu că 
nu ai vrut niciodată să-mi faci vreun rău. Ştiam că te 
chinuiai mult atunci. Şi că Bob se înşală în privinţa ta. Deci 
m-am gândit că, dacă te ajut pe altă cale, o să te faci bine. 
Şi te-ai făcut bine, nu? </sm> 

Robert reuşi să încuviinţeze din cap. Miri se întoarse şi o 
porni mai departe. 

Miri --> Robert: <sm> Dar am greşit. Am crezut că 
singura noastră problemă e Deşteptul lui peşte. Mă 
gândeam că oriunde plănuiaţi să intraţi, vor porni imediat 
alarmele... şi dacă eram şi noi cu voi, vă ajutam. Acum 
Juan e </sm> Şovăi, apoi se întoarse şi îl strânse cu putere 
de mână. 


Miri —> Robert: <sm> Juan e rănit grav. </sm> 
Mâna lui era în mâna lui Miri. Nu contează, oricum nu 
ştia ce să-i scrie înapoi. Îi strânse şi el mâna ca răspuns. 
Miri --> Robert: <sm> Dar doamna Xiang e pe undeva 
pe aproape. Ea va suna după ajutor. Şi domnul Blount ar 
trebui să sune la Poliţie, între timp, trebuie să ne 
descurcăm noi doi aici. </sm> 
Aproape fiecare propoziţie scrisă de Miri era o veste 
nouă pentru Robert. Dacă ar fi putut vorbi sau tasta mai 
repede, i-ar fi pus o sută de întrebări. Juan? Xiu Xiang? 
Miri? Atâţia prieteni, făcând atât de multe pentru a salva 
un prost bătrân şi tovarăşii lui, alţi moşi nătăfleţi. 
Pământul se arcui sub picioarele lor. Treceau iar prin 
tunelul aerian, înapoi în General Genomics. 


28 
MODEL ANIMAL? 


Chiar şi într-o zi mai lentă, mii de certificate erau 
revocate în fiecare oră. Majoritatea revocărilor erau ultima 
fază a unui proces complicat şi neplăcut de: depistare a 
fraudei, executare a ordinului judecătoresc şi blocare a 
banilor. Doar o mână din aceste revocări erau cascade 
scurte de tranzacţii blocate, implicând un singur individ şi 
autoritatea lui imediată de certificare, sau o companie 
mică şi autoritatea de certificare. Poate o dată pe an avea 
loc o cascadă spectaculoasă, de obicei când o companie 
ajungea pe mâna unor creditori neîndurători şi ordinul 
judecătoresc era expediat unei autorităţi de certificare de 
mijloc. Şi mai rar, o revocare putea fi parte dintr-o acţiune 
militară, cum ar fi căderea Osetiei de Sud. Teoretic, 
protocoalele de revocare funcționau între autorităţile 
importante, dar, până în această noapte, nicio autoritate 
primară nu emisese un ordin de revocare global. 

Şi Credit Suisse era una din cele mai importante 
autorităţi de certificare din lume. Majoritatea afacerilor le 
făcea în Europa, dar certificatele emise formaseră o reţea 
întortocheată de o imensă complexitate pe întreaga 
planetă, afectând interacţiunile unor oameni care nu 
vorbeau nicio limbă europeană. 

În această seară, toţi clienţii aveau să fie afectaţi. 
Revocarea certificatelor se răspândi sub formă de mesaje 
de „Timeout” de la autorităţile intermediare şi - în cazurile 
urgente - sub formă de notificare directă. În Europa, 
avioanele şi trenurile se opriră încetişor, fără să cauzeze 
niciun accident sau catastrofă. Se înregistrară un miliard 
de mesaje de eroare şi serviciile de urgenţă acţionară - cu 
mai mult sau mai puţin succes. 

Ministerul Apărării Naţionale al Statelor Unite observă 
erorile de validare a certificatelor şi creşterea prejudiciilor 
colaterale. Grupurile de analişti din Statele Unite luară 


legătura cu celelalte mari puteri şi se consultară, conform 
protocolului de urgenţă semnat cu ani în urmă. Ministerul 
Apărării din China, serviciile secrete indo-europene şi 
Ministerul Apărării din SUA căzură de acord că aveau dea 
face cu un dezastru de categoria unu, care putea fi o 
eroare foarte gravă de software sau un atac terorist de tip 
nou. 

În unele cercuri ale inteligenței indo-europene se ştia 
mai bine despre ce este vorba. Chiar foarte bine. 

Braun --> Mitsuri, Vaz: <sm> Deci am făcut-o. A avut 
vreun efect asupra lui iepurilă? </sm> 

Până acum se înregistraseră puţine invalidări în 
Universitate, doar câteva certificate în timeout. 

Dar suficient ca să afecteze cursul serii: mulțimile încă 
nu remarcaseră nicio schimbare, dar revolta de la 
Bibliotecă se apropia de un final abrupt şi ruşinos. Chiar 
mai mult decât ghiciseră analiştii, lepurele fusese în 
spatele evenimentelor din această seară şi acum avea să 
dispară în neant. 

În laboratoare, lepurele fusese un intrus aproape 
invizibil, deci nu era uşor să confirmi absenţa acelei 
prezenţe atât de discrete, dar Alfred primi avizul 
analiştilor: 

Vaz --> Braun, Mitsuri: <sm> Mesajele de eroare încep 
să apară, dar nu la noi în zonă. lepurilă încă bântuie pe 
aici, dar pierde din flexibilitate. </sm> Braun --> Mitsuri, 
Vaz: <sm> Pierde flexibilitate? La naiba, ne trebuie ceva 
mai mult decât atât. Cei doi agenţi ai lui ce fac, unde sunt? 
</sm> Vaz --> Braun, Mitsuri: <sm> Au plecat din zona 
noastră. </sm> 

Ceea ce nu era chiar adevărat, dar Alfred le dăduse ceva 
de făcut celor doi Gu şi lepurelui. 

Acum mai am nevoie doar de câteva minute. 


lepurele era sub presiune. Întotdeauna îşi spusese că 
lucrează cel mai bine sub presiune... deşi, de obicei, 
presiunea nu era atât de imediată, nici adversarii lui atât 
de puternici şi serioşi. In afară de câţiva analişti 


neînsemnaţi, Iepurele nu cunoştea pe nimeni din partea 
indo-europeană care să râdă la vreo poantă. 

Iepurele urmărea mai multe camere de luat vederi în 
porţiunea de laborator pe care Alfred o luase în stăpânire. 
Oamenii lui tocmai intraseră în zona respectivă în urmă cu 
câteva minute; poate de aceea se panicase duşmanul atât 
de tare încât să declanşeze atacul revocărilor. O parte 
(mică şi în continuă scădere) din mintea lui era absorbită 
de minunatul spectacol de la Bibliotecă. Scoase un oftat. 
Alfred&Co n-ar fi ghicit niciodată legăturile lui cu Jurasicii 
şi pe de altă parte... Cine ar fi crezut că-i vor descoperi 
slăbiciunea pentru Credit Suisse? Sau că Uniunea 
Europeană are asemenea putere asupra unei autorităţi de 
certificare dintr-o ţară suverană? ... Sau că propriul lui 
spaţiu de manevră nu era atât de larg pe cât crezuse până 
acum câteva minute? 

Iepurele mai avea şi alte autorităţi de certificare, dar 
niciuna atât de puternică precum Credit Suisse. Celelalte 
certificate îi mai asigurau câteva minute. Când nu mai 
funcționau, avea programe legale care postau apeluri 
împotriva revocărilor distructive. 

Între timp, se concentra pe ghicitoarea pe care i-o 
furnizase Vaz: Ce avea Alfred de gând? Distrugere în 
masă? Furt intelectual? Iepurele începu să se înfurie. Se 
mulţumise doar să tragă cu ochiul la operaţiunea secretă a 
lui Alfred. Dar acum, hei, acum avea de gând să-i fure tot. 
Începând cu gâzele de oţet. Urecheatul se întoarse spre 
ajutoarele lui. 


Robert îşi amintea zona aceasta, erau înapoi în inima 
ținutului General Genomics, cu rânduri nesfârşite de 
dulapuri metalice, pădurea de cristale care le conecta între 
ele şi tuburile pneumatice. De deasupra se auzeau 
zgomote parcă cineva ar fi strivit cutii de carton. 

Pdf-ul Străinului avea explicaţii pentru abrevierile 
printate pe laturile dulapurilor: Dros MEog. 

Robert --> Miri <sm> Musculiţe de oţet? </sm> 

Aici era locul în care montase aproape o treime din 


cutiile pe care le avuseseră cu ei, după ce se căţărase 
peste şi între dulapuri. 
Robert --> Miri <sm> Da. Ai citit ce scrie Deşteptul lui 
peşte despre ele? Eu nu cred ce spune el acolo </sm> 

— Hei, fratele meu! 

Apăruse Străinul Misterios, cunoscut şi ca Deşteptul lui 
Peşte. Faţa îi era deja un verde fosforescent, care 
strălucea în întunericul încăperii. Faţa era a lui Sharif, dar 
zâmbetul lăţit până la urechi era inuman. 

— Vorbiti nestingheriţi, Alfred deja ne-a depistat aici în 
urmă cu câteva minute. 

Străinul se uită de jur împrejur, ca şi cum s-ar fi aşteptat 
să zărească pe undeva duşmanul. 

— Deci pe mine acum mă doare-n cot dacă vă aude pe 
voi. Sau pe mine! Ce mai poţi să-mi faci, Alfred? Îmi închizi 
gura, dar mai rezist încă un minut, două. Ah, bănuiesc că 
ai putea să-ţi închizi tu manevrele aici şi atunci m-ai 
închide şi pe mine. 

Se uită înapoi la Robert şi Miri şi continuă pe o voce 
joasă. 

— Dacă mă închide, înseamnă că e chiar disperat. Dar n- 
o să-l ajute cu nimic, fiindcă voi încă aveţi pdf-ul de la 
mine. Voi încă veţi fi aici să-i distrugeţi planurile 
subversive. 

Străinul le făcu semn cu mâna să-l urmeze. 

— Aţi ajuns până la paragraful unde explicam ce se 
petrece aici? 

Arătă înspre dulapuri. 

— Biologie moleculară cognitivă. MEog. Oamenii lui 
Alfred au creat modelul animal ideal pentru cercetarea lor. 

— Mussculiţele de oţet? întrebă Robert. 

— Eu nu cred o iotă, zise Miri. Musculiţele nu gândesc, 
ce puteţi tu sau „Alfred” să faceţi cu ele? 

Străinul scoase un hohot de râs dispreţuitor şi Robert 
observă că Miri se întorsese imediat spre el, sfidător. Hm, 
poate ea se descurca mai bine cu acest manipulator decât 
Robert. La urmei urmei, Miri nu avea nevoie disperată de 
ajutorul lui. 


— Ah, Miri, tu citeşti, dar nu înţelegi nimic. Dacă ai avea 
acum acces la o reţea mai mare şi câteva sute de ore în 
care să studiezi problema, poate ţi-ai face o idee că 
biologia moleculară depinde mai mult de analiză şi 
studierea datelor decât de clasa din care face parte 
organismul studiat. In aceste Drosophila melanogaster 
alfredii - aşa se cheamă, Alfred? - avem căile metabolice 
care stau la baza cogniţiei animale. 

Acelaşi lucru scria şi în pdf. Se întoarseră după un colţ şi 
văzură de unde veneau sunetele. 

— Voilà, musculiţele lui Alfred, acum împachetate 
frumos în insectare pentru a fi expediate. 

Chipul şi corpul Străinului semănau din ce în ce mai 
puţin cu Shariful original. 

— Trebuie să mărturisesc - eu ştiu ce sunt aceste 
insectuţe, dar nu ştiu ce are Alfred de gând cu ele. 
Desigur, există o grămadă de boli minunate - boli 
cognitive? - care pot rezulta din aceste studii. Sau poate 
vrea s-o ia înaintea producătorilor de droguri 
recreaţionale! Sau poate e pasionat de manipulare în 
masă. Însă, ce ştiu eu este că... 

Cofrajele cu musculiţe erau pliate pe o masă imensă, 
apoi introduse în nişte cilindri pentru transport care apoi 
se rostogoleau de-a lungul mesei, trecând prin corpul lipsit 
de consistenţă al Străinului. După câteva secunde în care 
nu băgă de seamă ce se întâmplă, sări „speriat” într-o 
parte. 

— Însă ce ştiu eu este că încearcă să le expedieze 
undeva, să le scoată de aici. 

— Sau aşa crezi tu. 

— Ei, domnişoara Miri, crede-mă. L-ai cunoscut pe 
Alfred. El e nenea care a încercat să-l omoare pe Juan 
Orozco. Tipul e un nebun din ăla malefic. Verifică 
etichetele de pe pachete dacă nu ai încredere în ce spun 
eu. 

Da. Etichetele UP/Ex cu destinațiile încriptate. Primul 
cilindru alunecă de pe masă în cel mai apropiat tub 
pneumatic. 


Acum Străinul ţopăia panicat de pe un picior pe altul: 

— Voi sunteţi singurii care puteţi salva umanitatea! 
Aruncaţi cilindrele în tăvile de jos, nu-l lăsaţi pe Alfred să 
câştige! 

Miri păru convinsă, se repezi la masă, scoase pachetul 
din tub şi îl aruncă înspre Robert. El îl prinse, apoi şi pe 
următorul şi pe următorul, până avea braţele pline de 
cilindre cu musculiţe de oţet. Norocul lui că pachetele erau 
uşoare. Imaginea Străinului rămase blocată pentru o 
secundă, apoi reveni, animat. 

— Bravo, excelent lucrat! 

Făcu un semn cu mâna spre ziduri. 

— Ai văzut, Alfred? Nu e bine să te pui cu iepurilă! 

iepurilă? Creatura se întoarse înapoi cu faţa spre ei, şi 
chiar semăna cu un iepure. 

— Am câştigat! Ăăă... am salvat omenirea! 

Imaginea începuse să se încline într-o parte. 

— Fir-ai tu să fii, Alfred! Mă închide bucăţică cu 
bucăţică. Poate ar trebui să ies din scenă teatral, murind! 

Şi se învârti scoțând gemete jalnice, în timp ce corpul i 
se dezintegra. Stătu o vreme nemişcat, apoi se întoarse 
către Robert, care încă mai ţinea pachete în braţe. 

— Ah, nu lăsa cilindrele să iasă de aici netratate. Pune-le 
în tăvile de dedesubt. 

Robert nu se mişcă. 

— Vorbesc serios, zise Străinul pe un ton devenit dintr- 
odată foarte serios. Dacă insectele conţin viruşi, sunteţi în 
punctul zero. Tăvile de jos trimit pachetele spre un 
incinerator. 

Miri dădu din cap. 

— Nu, prin tăvile de jos se ajunge tot la lansatorul 
UP/Ex. 

— Uită-te pe harta pe care v-am dat-o, prostuţo. Harta. 

— M-am uitat pe harta mea, pe care o am de azi după- 
amiază, zise Miri cu un zâmbet triumfător. 

După două secunde de lag în care nu se mişcă, creatura 
se întoarse şi se uită fix în ochii lui Miri. 

— Miri Gu, te urăsc. Răutate mică. Până să apari tu 


lucrurile mergeau unse, dar trebuia neapărat să te 
amesteci tu. O să mi-o plăteşti. 

Pe urmă începu să ţipe: 

— Până atunci, Alfred, eşti un om mort! Dacă pic eu, pici 
şi tu! Trag alarma! Sunt... 

Figura rămase blocată. Pentru o clipă se aşternu 
tăcerea, apoi Robert auzi un singur cuvânt abia şoptit, 
venind parcă de foarte departe: 

— ... ajutor. 

Apoi dispăru. Robert şi Miri se uitară unul la celălalt. 
Erau doar ei doi în tot laboratorul. 

— Crezi că de data asta chiar a plecat, Miri? 

— Nu... ştiu. 

Miri —> Robert <sm> Dar dacă Deşteptul lui peşte nu a 
minţit de la cap la coadă, înseamnă că tipul ăla Alfred mai 
e pe aici, pe undeva. </sm> 

Cu voce tare, spuse timid: 

— Poate ar trebui să stăm aici să aşteptăm Poliţia. 

— OK. 

Miri se aşeză în fund pe podea. Rămase tăcută pentru 
câteva minute. Robert lăsă pachetele pe jos şi scrută în jur 
prin întuneric. Teoretic, nu mai era niciun duşman prin 
preajmă. Ce putea face „Alfred” cu musculiţele de oţet? Ce 
putea tipul să le facă lor, lui Miri şi lui Robert? 

Miri —> Robert <sm> S-a schimbat ceva aici. </sm> 

Robert o întrebă din priviri. Miri desenă o săgeată aurie 
spre coridorul de unde tocmai veniseră. 

Miri --> Robert <sm> Am înregistrat tot ce am auzit 
împrejur când te căutam. Ceva nou se întâmplă, pare a fi 
în zona unde sunt cobaii. Aţi făcut ceva pe acolo? </sm> 

Se ridică încet în picioare. 

Robert începu să tasteze. 

Robert --> Miri <sm> Acolo am montat ce mai mare 

parte din echipament. </sm> 

Miri se uită la el. 

Miri --> Robert <sm> Sunetele seamănă cu cele pe care 

le-am auzit mai devreme aici. Cineva împachetează ceva 

pentru expediere. </sm> 

Gunberk, Keiko şi Alfred aveau fiecare grupul lui de 
analişti. In urmă cu zece secunde, aceşti analişti căzuseră 
cu toţii de acord: Iepurele nu mai era un pericol activ, nici 
în teren, nici în reţea. Unii dintre ei nu erau de acord cu 
acest diagnostic, dar se temeau mai degrabă de 
eventualele prejudicii colaterale. 

Braun —> Mitsuri, Vaz: <sm> Slavă cerului, am oprit 
monstrul. </sm> Mitsuri ~> Braun, Vaz: <sm> Şi avem şi 
datele pentru care am venit. E timpul să ieşim naibii de 
aici! </sm> 

Le dădu o schemă mărită a planului de urgenţă. Erau 
foarte aproape de a fi descoperiţi. Deocamdată, până când 
obțineau rezultatele investigaţiei, aveau nevoie să-i ţină pe 
americani deoparte. 

Alfred le prezentă graficul ultimei extracţii, cu timpii 
modificaţi, cât să-i permită lui să termine de expediat 
mostrele. 

Mitsuri --> Braun, Vaz: <sm> Opt minute? Atât de mult? 

</sm> 

Keiko avea încă lucrurile sub control în zona de nord a 
laboratoarelor. Şi imaginile din zona Bibliotecii arătau că 
magnații de la Bollywood mai erau încă în preajmă... dar 
afacerea degenerase în violenţe între suporteri, genul de 
incidente care duceau la intervenţia directă a Poliţiei. 
Acum era uşor să-l infiltreze pe Alfred printre oamenii de 
la Bollywood, dar, mai târziu, ar putea deveni imposibil. 

Vaz --> Braun, Mitsuri: <sm> Mă mişc cât de repede 
pot, Keiko. </sm> Mitsuri --> Braun, Vaz: <sm> Foarte 
bine, fiindcă mai mult de cinci minute nu mai pot garanta. 
</sm> 

Alfred zâmbi văzând-o pe Keiko panicată. Ea şi Gunberk 
vor face tot posibilul să-i salveze pielea. Şi, într-un fel, 
haosul era bine-venit. Una din cele mai mari probleme 
pentru Alfred era să-i ducă de nas pe Keiko şi Ginberk. 


Expedierea mostrelor ar fi fost imposibilă dacă cei doi n-ar 
fi fost preocupaţi cu altceva. Trecură două minute. Trei. 
Echipa lui secretă aproape terminase muşamalizarea 
operaţiunilor lui. Actualizaseră logurile pentru a satisface 
analiştii americanilor şi ai Alianţei, iar acum lucrau la o 
mică secţiune din Mus musculus, unde era adevăratul lui 
model animal. Alfred sărea de la o cameră de 
supraveghere la alta, deasupra dulapurilor, pentru 
ultimele verificări. Nu putea lua decât câţiva cobai, restul 
de mostre erau distruse de echipa sa. Acum scoaseră 
mostrele şi le pregătiră pentru expediere. Alţii trimiteau 
cutiile care să intre în tuburi. Încăpeau cam... şase sute de 
şoareci în fiecare cutie. 
Mitsuri --> Braun, Vaz: <sm> Reţeaua publică 
pică.</sm> 

Vaz înjură şi aruncă o privire spre stadiul operaţiunii. 
Nu reuşeau nici pe departe să se încadreze în termenul- 
limită al lui Keiko. 

Braun --> Mitsuri, Vaz: <sm> Pică întregul sistem. 
lepurilă ne-a făcut-o. </sm> 

Dar analiştii săriră în sus cu ipoteze contrarii. Erori de 
acest gen se petreceau de câteva ori pe an în câte un loc 
din lume, preţul pe care îl plătea lumea civilizată pentru 
complexitatea ei. Dar o suspiciune şi mai sinistră începu să 
se facă simțită: că această nenorocire era unul din efectele 
revocării certificatelor Credit Suisse. Poate că lepurele 
putuse organiza revolta tocmai pentru că el controla 
reţeaua, iar acum, când certificatele lui fuseseră revocate, 
avea loc un efect de domino care afecta întreaga structură. 

Mitsuri --> Braun, Vaz: <sm>Alfred! Strânge-ţi lucrurile 

şi ieşi de acolo!</sm> 

Cel de-al doilea şi al treilea container va fi gata într-o 
secundă. Alfred se uită la statusul lansatorului. Ajunsese 
aproape de zona MEog. Cel mai important era că funcţiona 
perfect, neafectat de criza de afară. Setă destinaţia 
Guatemala - şi alese o rachetă pe care o implantase în 
urmă cu câteva săptămâni, destul de puternică să ajungă 
în afara spaţiului aerian al Statelor Unite. 


Vaz --> Braun, Mitsuri: <sm> Mai am nevoie de un 
minut. OK? </sm> 
Mitsuri --> Braun, Vaz:<sm> încerc. </sm> 

Analiştii de la suprafaţă munceau din greu la estimări, 
probabilităţi şi evoluţii. Mii de schimbări se petreceau în 
peisajul Universității, acolo unde operaţiunea indo- 
europeană avea influenţe. Oamenii de la Bollywood încă 
erau acolo. 

Alfred se concentră înapoi asupra laboratoarelor. Al 
doilea pachet era încărcat. Primul pachet deja era pe tubul 
pneumatic, luându-i pe micii pasageri înspre lansator. 

Alfred îngheţă. Cei doi Gu plecaseră din zona insectelor. 
Sesiză o mişcare într-o altă fereastră, la marginea zonei cu 
cobai. O fată şi un bărbat alergau într-acolo. Nu reuşise să- 
i păcălească. 

Alfred se aplecă în faţă. OK. Un minut. Ce-ar putea face 
oamenii lui în acest minut? 


Căruciorul cu rotile al Lenei nu era tocmai potrivit 
pentru o excursie la munte. Se descurca destul de bine pe 
asfalt, binişor la deal, Xiu încercă să ţină pasul. Dar acolo 
unde asfaltul avea gropi, urcuşul devenea anevoios şi 
foarte lent. 

— Se vede şoseaua, Lena? 

Ecranul computerului ei era la fel de întunecat ca 
noaptea. 

— Nu. Cred că a închis cineva reţeaua în vârful dealului. 
Sau poate din cauza revoltei de la Bibliotecă. 

O luă prin mijlocul şoselei. 

— Sst! Se îndreaptă spre noi! 

Îi făcu semn lui Xiu să vină mai în faţă. 

— Cum facem să-i oprim? Într-un fel sau altul, trebuie să 
aflăm ce se întâmplă. 

— Şi nu te vede Robert? 

— La naiba! înjură Lena prinsă în dilemă. 

— Du-te înapoi pe marginea şoselei, încerc eu să-i 
opresc. 

— Of! protestă Lena, dar se retrase într-o parte. 


Xiu stătu nemişcată un moment. Se auzeau zgomote în 
depărtare de pe autostradă. Din vârful dealului se 
desluşeau parcă nişte incantaţii. În apropiere cântau 
insectele, simţea briza răcoroasă a nopţii, vedea şoseaua 
şerpuind printre bolovani. O lumină se apropia de ele. 

— Îi aud, Xiu. 

Şi Xiu auzea roţile scârţâind, acum motorul electric 
torcând uşor. În cele din urmă, maşina enigmatică ajunse 
în dreptul unei curbe şi Xiu avu impulsul să se dea lao 
parte din mijlocul străzii. 

Dar nu avea de ce să-i fie teamă, terenul fiind prea 
accidentat pentru maşini să meargă cu viteză în zonă. 
Farurile maşinii se apropiau. 

— Daţi-vă la o parte! Într-o parte! 

Se auzea tare şi foaia din mâna ei fu deodată luminată 
de lumini de alarmă despre penalităţile în cazul interferării 
cu interesele Poliţiei Rutiere. 

Xiu începuse să cedeze, apoi se gândi: „Dar eu chiar cu 
Poliţia vreau să vorbesc.” 

Făcu semn maşinii să oprească. Vehiculul încetini şi mai 
mult, apoi făcu un viraj într-o parte şi încercă să treacă 
prin stânga ei. 

— Faceţi loc! La o parte! 

— Nu! strigă Xiu sărind în faţa maşinii. Opriti! 

Maşini încetini, dar nu opri. 

— La o parte! Faceţi loc! 

Şi încercă să treacă pe lângă ea, pe partea cealaltă. Xiu 
sări din nou în faţă, de data aceasta bătu cu rucsacul în 
capota maşinii, de parcă ar fi fost cine ştie ce armă. 
Automobilul se dădu în spate câţiva metri şi se întoarse 
încet, ca şi cum s-ar fi pregătit să demareze în trombă. Xiu 
se întrebă dacă, de data aceasta, chiar avea să mai sară în 
faţă. 


Cu fiecare bătaie de inimă, durerea îl săgeta pe Tommie. 
După un moment, îşi dădu seama că era o veste bună. 
Inălţă capul şi văzu că era întins pe bancheta din spate a 
unei maşini. Pe bancheta din faţa lui, Winston şi Carlos. 


— Unde sunt Robert şi fetiţa? 

— Au rămas în urmă, zise Winston Blount, clătinând din 
cap. 

— Ne-am despărţit, domnule profesor. 

— Ah... da. Işi aducea aminte. 

— Unde e laptopul meu? Trebuie să sunăm la Poliţie. 

— Am sunat, Tommie. Totul e în regulă acum, suntem 
într-o maşină a Poliţiei. 

În ciuda confuziei din capul lui, ceva tot nu era în 
regulă. 

— Doar că nu arată deloc ca o maşină a Poliţiei. 

— Are toate însemnele, Tommie. 

Dar nici Winston nu părea foarte convins. Tommie îşi 
lăsă picioarele în jos de pe banchetă şi se ridică într-o 
rână. Durerea îi strânse pieptul şi cobori în braţe. Şi-ar fi 
pierdut din nou cunoştinţa şi ar fi căzut în nas, dacă nu era 
Carlos. 

— Ţine-mă... ţine-mă sus! 

Tommie se uită în faţă. Farurile maşinii erau aprinse. 
Şoseaua era îngustă şi abruptă, cu bucăţi de asfalt 
împrăştiate, cum mai vedeai prin unele zone în est sau pe 
unele porţiuni de-a lungul coastei, un rest de şosea 
dezafectată. Incetiniră, prin tot felul de văgăuni, se auzeau 
crengile tufişurilor sălbatice lovindu-se de maşină. Şi, 
dintr-odată, văzu drept în faţă pe cineva care stătea în 
mijlocul şoselei. Maşina încetini până ajunse chiar în faţa... 
era o femeie tânără. 

— Faceţi loc. La o parte, repeta întruna maşina lor, 
încercând să treacă de femeie, când pe o parte, când pe 
cealaltă. Femeia sărea încercând să-i blocheze. Ţipa ceva, 
gesticulând, în direcţia lor, cu un rucsac destul de 
voluminos. Maşina se dădu în spate şi Tommie auzi 
zgomotul acceleratorului pregătindu-se de ceva drastic. 
Roţile se învârtiră câteva grade într-o parte... şi femeia 
sări din nou în faţa lor! O vedea bine acum, în lumina 
puternică a farurilor. Avea trăsături frumoase, asiatice... 
dacă adăugai treizeci de ani peste ele, aveai în faţă 
autoarea câtorva lucrări dezagreabile despre Securitatea 


computerelor de la începutul secolului. Era ultima 
persoană de la care s-ar fi aşteptat să facă o fază de genul 
„să ne aşezăm în faţa tancurilor în Piaţa Tiananmen”. 

Farurile se stinseră. Maşina ţâşni în faţă. Apoi frânele 
acţionară şi alunecă într-o parte pe marginea prăpastiei. 
Apoi se auzi o explozie înfundată ca şi cum motorul cedase. 
Portierele de ambele părţi se deschiseră şi Tommie 
alunecă într-o parte, în aerul răcoros al nopţii. 

— Sunteţi bine, domnule profesor? se auzi vocea lui 
Carlos venind de undeva din spatele lui. 

— Încă n-am murit. 

Auzi un zgomot de paşi pe şosea, o lumină pâlpâi într-o 
mână fină şi femeia vorbi cu glas tare: 

— E Winston Blount şi Carlos Rivera. 

Apoi continuă, ca şi cum nu vorbea cu ei. 

— Şi Thomas Parker. 

Se întoarse spre Tommie: 

— D... dumneavoastră nu mă cunoaşteţi pe mine, 
domnule profesor, dar sunt o admiratoare a operei 
dumneavoastră. 

Tommie chiar nu ştiu ce să răspundă. 

— Lasă-ne să trecem, zise Winston. Avem o urgenţă. 

Fu întrerupt de un sunet de roţi, dar nu venea de la o 
altă maşină. O voce se auzi din întuneric. 

— Unde-i Miri? Unde-i Robert? 

— Au rămas înăuntru, răspunse Carlos. Încearcă să-l 
oprească pe... Ne temem că acolo cineva încearcă să preia 
controlul asupra laboratoarelor. 

Un motor se ambala. Era un cărucior cu rotile, cărând o 
femeie în vârstă, aplecată în faţă. Dar vocea îi era 
puternică şi iritată. 

— La dracu! Sistemul de securitate al laboratorului ar 
trebui să facă asta. 

— Sau poate nu, zise Winnie cu un glas de parcă 
mesteca sticlă. Cineva se pare că a... blocat sistemul de 
securitate. Am sunat la Poliţie, care a venit, şi uite ce-aţi 
făcut! 

Arătă înspre maşina din care tocmai ieşiseră, înţepenită 


pe jumătate deasupra prăpastiei. 

Tommie se uită la automobil. 

— Nu, zise, asta e falsă. Sunaţi dumneavoastră la Poliţie, 
vă rog. 

Căruciorul cu rotile veni mai aproape. 

— Încerc! Dar se pare că suntem într-un fel de zonă 
moartă. Ar trebui să coborâm de aici şi să vedem cum ne 
putem descurca jos. 

— Dui, zise Carlos. 

Se uita de jur împrejur cu uimire, cum se uită puştii 
când nu le mai merg lentilele de contact. 

Redutabila madam doctor Xiang îşi flutură lanterna, 
lumina şi întunericul alunecând în jurul ei. Ciudat. Se 
mişca de parcă n-ar fi fost sigură pe ea însăşi. Xiu Xiang 
era unul din adevărații indivizi răi ai epocii actuale, sau 
măcar unul din oamenii care făcuseră posibilă urcarea la 
putere a indivizilor răi. Dacă te uitai la ea, nici n-ai fi 
bănuit. Stinse lanterna şi stătu nemişcată câteva clipe. 

— N... nu cred că suntem într-o zonă moartă. 

— Ba cum să nu! sări Winnie. Eu am purtabil şi nu văd 
altceva decât vederea reală. Trebuie să ieşim pe 
autostradă sau măcar undeva în apropiere. 

Acum 'Tommie îşi aminti ce spusese nepoata lui Gu, 
poate nodurile locale fuseseră virusate. Dar Xiang avea 
altă teorie. 

— Vreau să spun că peste tot a picat reţeaua, nu doar în 
zonă. Ascultaţi. 

— Nu aud nimic! ... Ah. 

Se auzeau sunete obişnuite, probabil insecte, ecouri de 
urlete peste dealuri, OK, acelea trebuie să fi fost 
diversiunea cu cercurile virtuale. Se auzi un oftat slab, dar 
distinct, ca o ultimă suflare. Tommie nu mai auzise 
niciodată până acum un asemenea sunet, însă ştia ce 
înseamnă. 

— Întregul sistem e la pământ.. 

— Toată reţeaua? Nu mai merge nimic? întrebă Carlos 
cu un glas îngrozit. 

— Dap. Inima lui Tommie o lua iar razna. Dă Doamne să 


mai trăiesc până aflu ce se întâmplă! 

Vocea din căruciorul cu rotile spuse: 

— Chiar dacă nu reuşim să luăm legătura cu nimeni, 
cineva o să ne observe lipsa. 

— Sau poate că nu. 

Tommie simţi că rămâne fără aer. Dacă pana de reţea 
era întinsă pe o suprafaţă atât de mare, ca şi cum ar fi o 
catastrofă naturală... măi, să fie... înseamnă că undeva se 
întâmpla ceva super serios. 

— Şi noi suntem legaţi de mâini şi de picioare, zise 
Winston. 

— Sau poate că nu, îl imită Xiu pe Tommie, doar că 
vocea ei era distantă, gânditoare. 

Aprinse lanterna şi o îndreptă spre rucsacul pe care îl 
avusese în mână acum câteva minute. 

— Ora de atelier este foarte educativă, acum poţi face 
atâtea lucruri interesante! ... 

— Dap, şi toate sunt legale, reuşi Tommie să răspundă. 

Xiu Xiang râse încet. 

— Dar pot fi folosite împotriva lor înşile, mai ales dacă 
părţile nu ştiu ce face întregul. 

Mulţi dintre vechii prieteni ai lui Tommie vorbeau la fel, 
dar, de cele mai multe ori, erau doar vorbe goale. Doar că 
acum era Xiu Xiang. Scoase din geantă un gadget 
grosolan. Arăta ca o cutie de cafea de pe vremuri, deschisă 
la un capăt. Ţinu cutia în dreptul foii de hârtie: 

— Multe din gadgeturile pe care le-am adus cu mine 
încă mai funcţionează, doar că nu găsesc destule noduri 
cât să facă o rută. Dar la nord de unde ne aflăm acum este 
o bază militară uriaşă. 

— Baza militară Pendleton este cam la cincizeci de 
kilometri distanţă, în direcţia aia. 

Era vocea din căruciorul cu rotile. Probabil le şi indicase 
încotro, dar Tommie nu vedea. 

Xiang îşi plimba cutia de cafea pe cer dintr-o parte în 
alta. 

— Asta e nebunie curată, zise Winston. De unde ştii că 
există noduri în raza ta vizuală? 


— Nu ştiu. Eu acum trimit semnale luminoase pe cer. 
Chem puşcaşii marini. 
După care se întoarse şi vorbi cu foaia ei de hârtie. 


Bob Gu şi puşcaşii lui îşi petreceau mai mult timp la 
antrenamente decât în luptă sau în misiuni de observare. 
Instructorii erau cunoscuţi de toată lumea ca fiind mari 
amatori de scenarii imposibile, la care mai adăugau un 
ingredient două şi mai incredibile. 

În seara aceasta, realitatea depăşea chiar şi cel mai 
nebunesc scenariu. 

Alice fusese mutată la terapie intensivă. Bob s-ar fi dus 
cu ea, dar ştia că atacul venise din partea duşmanului şi nu 
avea să fie ultimul. 

Analiştii întinseseră noi fire şi câteva zeci de noi 
conexiuni: autoritatea de certificare Credit Suisse tocmai 
se prăbuşise, un dezastru major pentru Europa. Revocarea 
certificatelor va avea efecte chiar şi în California. Bob se 
uită atent la evoluţia situaţiei: colapsul instituţiei fusese 
atât de abrupt, încât trebuie să fi fost urmarea unui atac 
sofisticat. Deci a fost o diversiune la ce? 

Ministerul de Interne şi Ministerul Apărării Naţionale 
lucrau acum împreună cu omoloagele lor din întreaga 
lume. Acţiunea din această seară ar putea fi ceva nou, un 
atac terorist care să lovească simultan în Statele Unite şi 
Alianţa indo-europeană, profitând de pe urma confuziilor 
generate de suveranitatea fiecărui stat. Uitându-se peste 
analiza din faţa lui, Bob vedea numai liniile generale, dar 
era evident că agenţiile secrete din SUA, Alianţa indo- 
europeană şi China colaborau să vâneze sursa pericolului. 

Analista care o înlocuise pe Alice se străduia să facă faţă 
situaţiei. Grupul de analişti era încă afectat de criza lui 
Alice, dar se descurcau. Structura de conjuncturi creştea şi 
concluziile se înmulţeau. Auzi vocea analistei: 

— Domnule colonel, furtuna revocărilor se intensifică în 
zona Universităţii. 

Monitorizarea traficului arăta că demonstrațiile în jurul 
Bibliotecii se opriseră subit. Noua problemă nu se datora 


supraîncărcării routerelor. Participanţii îşi pierdeau cu 
miile certificatele. Milioane de programe de suport 
rămăseseră abandonate. Ceea ce demonstra cel puţin un 
lucru: că implicarea masivă a străinilor în acţiunile din 
această seară nu era o ipoteză hazardată, cum se crezuse 
la început. Orice afectase Europa avea directă legătură cu 
ce se întâmpla aici. 

Dar luminile din dreptul laboratoarelor erau încă verzi. 
Chiar şi participarea schimbului de noapte din laboratoare 
la revoltele de la Bibliotecă fuseseră de bun augur. Poate 
productivitatea şi performanţa avea să fie zero pentru ei, 
dar nu era foarte grav. De fapt, plecarea oamenilor din 
laborator le uşura lor munca de supraveghere. Nu mai 
rămăsese nimic acolo decât maşini care arătau în regulă. 

— FBI cere din nou aprobare să intervină. 

— Negativ. Din nou! răspunse Bob iritat. 

Hmmm. Nu doar cei de la Bibliotecă rămâneau fără 
certificate. Trei analişti de la serviciile publice din 
California de Sud raportară eşecuri de infrastructură în 
zona campusului. De ce depindea infrastructura locală de 
Credit Suisse? 

— Legătura dintre erorile de sistem şi furtuna de 
revocări este sigură în proporţie de nouăzeci şi cinci la 
sută. 

Pe bune. Chiar dacă laboratoarele erau neatinse, în zonă 
avea loc un atac foarte grav. Bob tastă comanda pe care o 
tot rumegase în ultimele zece minute: 

ALERTĂ DE LANSARE. 

— Echipa de analişti - încărcaţi planul de urgenţă 
numărul nouă şi daţi-mi coordonatele de lansare. 

Aşteptă revizuirea cererii sale de către Comitetul de 
supraveghere. Garda lui era ţinută sub strictă 
supraveghere de când clacase Alice. Aprobarea îi veni în 
cinci secunde. 

Bob avea să plece ultimul de la bază. LANSARE 
LANSARE LANSARE. 

— Aeronave teleghidate lansate. 

Lista cu armamentul din dotare arăta treizeci de rachete 


lansate pe cerul Californiei de Sud. Teleghidatele erau din 
partea de nord a bazei, la o distanţă de douăzeci de 
kilometri. Mai la nord, se lansară alte arme ceva mai 
primitive, pentru o întreagă gamă de situaţii cu care ar 
putea avea de-a face: lănci de salvare (500), rezervoare de 
gaze pentru stingerea incendiilor (100), containere HEIR 
de iluminare laser (10), proiectile reactive (100) ... şi 
ultimele trei, adevărate coşmaruri - dispensatoare de gaz 
sterilizant (10/10), muniţie de teren HERF (20/20/4), 
muniţie nucleară strategică (10/10/2). 

Analiştii sunt plătiți să ia în calcul cele mai rele cazuri... 
dar parcă e prea mult. 

Laboratoarele de lângă bază era singura justificare a 
inventării acestor arme. 

Dar în realitate - dacă făceai abstracţie de absenţa 
echipamentului de cea mai nouă generaţie - acesta era un 
convoi destul de convenţional. De trei ori în întreaga 
carieră a lui Bob lansările chiar sfârşiseră în luptă. Dar 
aceste cazuri se petrecuseră în cealaltă jumătate a 
pământului, în Almaty, în Ciudad General Ortiz şi în 
Asuncion. Cele mai teribile arme nu fuseseră folosite 
niciodată, deşi la Asuncion fusese cât pe ce. 

În această noapte el îndrepta toate armele împotriva 
vecinilor săi, la doar cincizeci de kilometri de Baza militară 
de la Pendleton. A folosi tot armamentul într-o zonă urbană 
e ca şi cum ai încerca să omori cu o mitralieră şoricelul 
care a intrat în bucătărie. 

Capu la cutie, Miri. 

— FBI cere din nou aprobare pentru intervenţie. 

— Nu se aprobă. Situaţia a escaladat. 

Pentru moment, să sperăm că doar pentru moment. 
Dacă Poliţia şi echipajele de intervenţie pot repune 
sistemul pe picioare, atunci tot armamentul lansat de Bob 
pe cerul patriei va fi doar un exerciţiu militar scump. Dar 
un avantaj al stării de alertă maximă era şi faptul că avea 
pe mână mult mai multe resurse: Gu adună analiştii din 
toate bazele militare de pe teritoriul Statelor Unite şi le 
prezentă situaţia. 


Întrebările cele mai importante: Sunt laboratoarele San 
Diego la ora actuală sigure? Cum va evolua situaţia 
reţelelor de comunicare? 

Între timp, lansatoarele lui Bob ajunseseră la zenit, 
împinse muniţia de la Edwards mai sus, în spatele 
armamentului de la Pendleton. Dacă situaţia nu se rezolva 
curând, va trebui să lanseze şi rachetele. Am nevoie de 
răspunsuri, oameni buni! Dar ceata de analişti era ocupată 
să unească miliarde de puncte, să găsească o logică 
ascunsă şi o conspirație. Apoi o singură frază schimbă 
totul. Un analist de la serviciul meteo apăsă butonul de 
urgenţă. 

— Acum douăzeci de secunde am observat un semnal 
luminos în zona aceasta... 

Şi desenă o elipsă deasupra părţii de nord a San 
Diegoului, incluzând o mare parte din baza lor militară. 
Cineva încerca să comunice ceva doar trimițând scântei 
înspre cer! Axa lungă a elipsei indica zona Universităţii. 
Cuvintele mesajului interceptat apărură în faţa ochilor lui 
Bob: 

Xiu Xiang —> oricine destul de inteligent, încât să mă 
repereze: <sm> Aparatura de la General Genomics a fost 
infestată. Sistemul atacă pe oricine încearcă să-l 
controleze. Aceasta nu este o glumă. Ce? Da, le spun. În 
laboratoare au mai rămas doi oameni. Sunt oameni buni! 
încearcă să ajute. </sm> 

Analistul mai adăugă că acest mesaj a fost retransmis de 
douăsprezece ori. 

— Ceea ce vedeţi este varianta cea mai curată a 
conţinutului. 

Situaţia era cât se poate de clară. Degetele înmănuşate 
ale lui Bob Gu bătură tastatura, lansându-i oamenii în aer. 
Apoi el însuşi se pregăti de lansare. Pe moment, Bob nu 
mai acordă atenţie la cele ce se întâmplau în jurul lui. Nu 
mai putea fi atent. Fiecare ordin de luptă însemna ca 
întotdeauna comandantul să fie în bătaia focului, cu 
oamenii lui. Acum se pregătea să decoleze. Poate nu e o 
idee chiar bună! se gândi, ca de fiecare dată când se urca 


în lansator. Trebuia să-şi adune gândurile şi să se 
concentreze. Echipa şi echipamentul lui erau în grafic. 
Muniția pentru situaţii excepţionale era sus în cer, la o 
apăsare de buton. Iar în dreptul laboratoarelor, lumina tot 
verde era, situaţia era calmă şi sub control. 

In câteva secunde avea să fie deasupra Universităţii. 

Mai era ceva important care nu-i dădea pace. Xiu Xiang? 
Bob îşi aminti unde întâlnise numele în acelaşi moment în 
care analiştii Ministerului Apărării îi prezentau o listă cu 
persoanele Xiu Xiang. Un nume destul de comun. Dar în 
întreaga Californie de Sud nu erau decât trei sau patru 
femei cu acest nume. Şi una dintre ele locuia la Capătul 
curcubeului, cu Lena Gu. 

Deodată ştiu cu precizie cine era ţinta atacului pe care 
tocmai îl lansase. 

CÂND REŢEAUA PICĂ 


Biblioteca a ales. 

Pentru o clipă, Timothy Huynh şi tot personalul 
laboratorului rămaseră muţi. Mulţimile de oameni reali din 
spatele lor nu scoteau un sunet şi chiar şi milioanele de 
participanţi virtuali luară parte la această tăcere 
universală. 

Biblioteca îşi spusese cuvântul - şi îi alesese pe Jurasici. 

În tabăra lui Hacek vedeai cum valul conştientizării 
înfrângerii se întinde. Triumful celorlalţi era de 
necontestat. Cum aveau să primească Hacekienii noua 
stare de fapt? În primul deceniu al secolului, cluburile 
virtuale înregistraseră câteva eşecuri când unele dintre ele 
produseseră o artă îndoielnică. Unele erau atât de prost 
realizate, încât acele grupuri se desfiinţară şi căzură în 
uitare. Cine mai ştia astăzi de Tines sau de Zonele 
gândului? Dar, în această seară, 

Hacekienii pierduseră în confruntarea cu alt club; 
trebuiau să facă ceva... să piardă elegant. 

Încremenirea mulţimii se prelungi încă o secundă. Apoi 
Ştiinţa Primejdioasă se întoarse brusc cu spatele la 
Bibliotecă. Privirea-i războinică scrută adunarea. La o 
adică, nu venise pregătită pentru o înfrângere. Dar oricine 
era în spatele robotului ştia să se plieze pe situaţie: după o 
clipă, Ştiinţa zâmbi binevoitoare şi se întoarse înapoi cu 
faţa spre Bibliotecă. Vorbi pe un ton îngăduitor, de parcă 
făcea o favoare mulţimii şi se supunea voinţei ei: 

— Ne înclinăm în faţa dorințelor Bibliotecii. Iată, laurii 
sunt ai Jurasicilor. 

Din tabăra Hacekienilor se înălţară vaiete, dar Ştiinţa 
ridică o mână să-i oprească şi continuă: 

— Renunţăm la drepturile noastre aici. Rămânem doar 
ca simpli invitaţi. 

Sheila —> Schimbul de noapte: <sm> Oamenii lui 


Hacek sunt în negocieri cu administraţia Universităţii. Se 
milogesc la firimiturile care mai pică. </sm> 

Marele 'Tiranozaur ştia să accepte cu graţie laurii, deşi 
nu se dezlipise de lângă Bibliotecă. 

— Sunteţi bine veniţi oricând, într-o bibliotecă unde veţi 
găsi cărţi reale. 

Huynh --> Schimbul de noapte: <sm> Conducerea e 
strânsă cu uşa, dar banii de pe publicitate ar trebui să 
plătească pentru spaţiul suplimentar. Am câştigat, oameni 
buni!</sm> 

Pentru o vreme, atmosfera fu calmă. Să închei o bătălie 
fără să te baţi cu Poliţia sau să-ţi dai pumni cu ceilalţi era 
destul de plictisitor, dar designerii revoltei mai aveau încă 
efecte speciale în mânecă înainte de a pleca acasă. Katie 
Rosenbaum îşi adună păianjenii roboţi şi îi trimise în 
direcţia roboților lui Huynh pentru un „dans al păcii” 
bizar... care curăţă - ca din întâmplare - gunoiul serii. Tim 
simţi negocierile între cele două tabere, lucruri împărţite, 
promisiuni făcute. 

Ştiinţa Primejdioasă îşi luă zborul în ceruri şi ambele 
cluburi virtuale se jucară cu efecte speciale în primă 
vizionare. 

Dar acum, când lucrurile ar fi trebuit să decurgă mai 
relaxat, începură problemele cu reţeaua. În unele zone, 
netul era neobişnuit de lent sau cu hopuri. Dădea prost ca 
impresie. Marele  Tiranozaur stătea nemişcat lângă 
Bibliotecă, îmbrăţişând în continuare stâlpul care se 
mişcase. Dacă stai mult în postura asta victorioasă, începi 
să arăţi penibil. Huynh aruncă o privire pe statusul 
roboților. Ultimul update fusese acum şapte secunde. 
Maşinile erau moarte. 

Huynh —> Hanson: <sm> Hei, Sheila, cine conduce 
Marele Tiranozaur? </sm> Hanson ~> Huynh: <sm> 
Habar n-am. Oricine ar fi fost, a fost super, doar că acum a 
clacat. E ok, oricum ne cam ducem acasă. Preia controlul 
şi ia robotul de acolo. Nu mai e nevoie de impresie 
artistică. </sm> 

După care începu să vorbească cu restul lumii, 


încercând să-şi regrupeze oamenii şi roboții, să se întoarcă 
de unde veniseră. 

Huynh îşi conduse motostivuitorul până la robotul 
Marelui Tiranozaur. Se apropie încet, încercând să 
găsească o modalitate onorabilă să-i scoată pe amândoi din 
decor. Fumul din jurul robotului său, Spiritul Mezozoic, nu 
se mai coordona cu manevrele pe care le făcea; impresia 
era jalnică. OK. Planul era să preia şi comanda pe Marele 
Tiranozaur, să dea noroc cu robotul lui şi să-i trimită pe 
amândoi în spatele tranşeelor. Ceea ce ar fi destul de cool. 

Poate nici nu mai conta. Reţeaua funcţiona din ce în ce 
mai rău. Avea laguri inexplicabile. Bucăţi întregi din 
audiența virtuală dispăreau. Conexiunile directe încă 
funcționau rezonabil, dar routerele erau altă poveste. 
Huynh făcu câţiva paşi într-o parte şi reuşi să prindă o 
sursă bună de diagnostic. Certificatele erau revocate la 
toate nivelurile. Aşa ceva nu mai văzuse niciodată. 

Chiar şi reţeaua GPS se ducea de râpă. 

Ca găurile într-un covor jerpelit, petele de realitate 
creşteau în jurul lui, mâncând din fumul luptei şi din 
mulțimile de luptători, revelând armate întregi de roboţi 
banali. Unde înainte fuseseră sute de mii de jucători, acum 
erau porţiuni întinse de iarbă şi grupuri de oameni, care, 
ca şi el, se uitau în jur cu uimire. 

— Tim! Motostivuitorul! 

Strigătul era real, al Sheilei Hanson, aflată la câţiva 
metri de el. Huynh se întoarse înspre Bibliotecă. 

Pierduse contactul cu Spiritul Mezozoic! O luă la fugă 
înspre maşină. Robotul începuse, de capul lui, să înainteze. 
Dar aici nu era podeaua plată din laborator şi nici GPS-ul 
nu mai funcţiona. Se împiedică de unul din bolovanii 
ornamentali de la marginea terasei şi rămăsese într-o rână 
piuind disperat. 

Dar reţeaua picase de tot şi utilajul era la ananghie. 
Sistemul de la bord era proiectat să facă faţă unei situaţii 
de acest gen: când se întâmpla o defectiune, maşina se 
lăsa în jos, coborându-şi centrul de greutate pe cele două 
picioare. Aceasta în condiţiile de laborator. Aici însă, fără 


reţea, maşina nu avea un plan al locului, iar când 
picioarele coborâră, nu întâlniră decât aerul şi robotul 
căzu în gol peste balustradă. 

Ţipetele străpunseră aerul. 

Huynh se repezi spre câmpul de luptă al roboților. 
Efectele speciale dispăruseră, dar roboții aveau încă 
sistemul de coordonare intact. Se dădură la o parte din 
calea lui. Nici nu băgă de seamă. Intreaga lui atenţie era 
concentrată pe motostivuitorul lui. Acum avea contact 
direct, se uită pe camerele de la bordul acestuia... şi simţi 
că i se face rău. Cineva fusese prins dedesubt. Cobori 
dealul în grabă şi căzu în genunchi lângă maşină. O femeie 
era acolo ţipând. Un picior era strivit până la genunchi. 
Cineva veni lângă el. Sheila. Se băgă pe dedesubt şi o luă 
pe femeie de mână. 

— Vă scoatem imediat de aici, nu vă faceţi probleme. 
Staţi calmă, vă scoatem. 

— Da! strigă Tim. Acum avea control complet. 
Plimbându-se de la o cameră la alta, îşi făcu o idee cum 
căzuse şi unde era blocată femeia. Păstrează-ţi calmul şi 
totul va fi bine. Motostivuitorul se sprijinea acum pe 
genunchi, neatingând femeia. Deci se ţinea bine, fără 
probleme. De dedesubt o auzea pe Sheila îmbărbătând 
femeia. OK, deci acum trebuie să ridicăm centrul de 
greutate înapoi, să repunem robotul în picioare, înceeet... 

Pe neaşteptate se auziră alte ţipete şi oamenii începură 
să alerge în toate părţile. 

Smale --> Huynh: <sm> Ajutor, Tim! </sm> 

Huynh se uită prin camera aflată în cealaltă parte a 
utilajului. Robotul care fusese Marele Tiranozaur încă 
stătea lângă Bibliotecă, dar acum, centrul său de greutate 
era incredibil de sus şi cineva îl manevrase ignorând orice 
normă de securitate, pentru a-l împinge în stâlpul de care 
era conectat. Lamelele de suport erau înfipte în cimentul 
terasei. Se auzea un zgomot de motor ambalat la maxim. 
Robotul arăta ca un copil încercând să sprijine o bibliotecă 
aplecată peste el. 

Huynh întoarse camera şi se uită în sus... unde al 


şaselea etaj era înclinat aproape deasupra capului său. 
Structura avea crăpături adânci, etajele se rearanjau. 
Clădirea Bibliotecii avea inteligenţa să se autostabilizeze, 
ba chiar să se şi mute din loc, dar acum sistemul de 
comandă era deconectat de la reţeaua de GPS. La fel ca şi 
robotul lui Timothy Huynh, Biblioteca încerca din răsputeri 
să rămână pe picioare... şi se prăbuşea. 

BOB PREGĂTEŞTE UN 
BOMBARDAMENT. NUCLEAR. 


Bob zbura deasupra campusului Universităţii, fără nicio 
grabă, liniştit ca şi miile de tone de muniţie pe care le 
controla. Acesta era un asalt clasic în care ei aveau 
superioritate logistică, iar apărarea, practic, nu exista. 
Avea multe manevre de făcut într-un timp extrem de scurt, 
dar în aceste momente avu un sentiment paradoxal de 
siguranţă. Nu existau multe locuri în lumea modernă unde 
un om putea fi la fel de autosuficient - chiar dacă pentru o 
scurtă perioadă de timp - ca atunci când conducea un 
asemenea atac. Grupul expediționar al lui Bob Gu avea 
reţeaua proprie, generatoare proprii de curent electric şi 
propriii senzori. Chiar dacă analiştii ar dispărea, oamenii 
lui îşi puteau face treaba în continuare. 

În acest moment, mii de noduri de asalt se cuibăreau în 
copaci şi tufe, se agăţau de maşini şi se cocoţau pe clădiri. 
Chiar înainte de a se înfige acolo, preluau şi închideau 
orice altă reţea civilă care funcţiona în zonă. Preluarea era 
aproape totală. Deja avea acces peste toate punctele vitale 
din zonă. Pe timp de război, aceste sisteme locale erau 
adesea imposibil de preluat. Dar aici, după câteva secunde 
de negocieri, autoritatea lui fu recunoscută şi i se predă 
comanda. Maşinile, purtabilele, fişele medicale, camerele 
de supraveghere, sistemul bancar şi cel polițienesc, toate 
răspundeau. Poliţia şi echipajele de salvare se conectară la 
reţeaua lui şi deja auzea voci preluând operaţiunile. 

Cu puţin noroc, nu vor avea nicio victimă, va fi doar o 
eroare foarte gravă şi inexplicabilă de reţea. Ar putea lăsa 
reţeaua de luptă în loc, ca în cazul unei misiuni în afară. In 
următoarele zile, va fi înlocuită nu de forțele 
administrative, ci, gradual, de sistemul civil. Dar niciuna 
din aceste chestiuni nu erau importante acum. 

— Laboratoarele. Au răspuns? 


— Da, domnule, răspunse Patrick Westin. 

Era la sol cu un pluton, în apropierea intrării principale 
a General Genomics. 

— Avem acces la sistemul de securitate, care confirmă - 
ca şi până acum că laboratoarele sunt în siguranţă, niciun 
semn de corup... 

Alarmă civilă: Clădire în pericol de prăbuşire. Literele 
curgeau prin faţa ochilor lui Bob. Biblioteca Universităţii 
pica. În război se întâmplau multe nenorociri, dar 
dezastrul din această seară părea o combinaţie de prostie 
cu ghinion - întâi „luptătorii” făcuseră Biblioteca să 
„danseze”, apoi pana de reţea îi distrusese sistemul 
logistic. Indiferent de motiv, dacă lucrurile mergeau prost, 
vor fi victime. 

Bob plasă problema plutonului de rezervă care chiar 
acum era la patru sute de metri deasupra lui şi cobora cu 
echipamentul de salvare... inclusiv harpoanele de salvare. 
Auzi ca prin vis cutiile deschizându-se şi harpoanele îşi 
îndreptară vârfurile spre Bibliotecă. Se văzu o ploaie de 
sute de rachete mici şi la fel de multe noduri de reţea care 
se repeziră înspre clădirea veche din beton şi oţel. În 
interior, acţiunea se va petrece cu o viteză prea mare ca 
ochiul uman să o perceapă, săgețile se vor infiltra în ziduri 
încercând să nu afecteze reţeaua de fire din interior. Odată 
instalate, vor prelua controlul sistemului şi vor încerca să-l 
resusciteze. Succesul misiunii depindea de cât mai 
rămăsese întreg şi cât de repede reuşeau să facă legătura 
între sistemul de stabilitate şi GPS-ul Armatei. 

Dar nu aceasta era misiunea lor. Atenţia i se îndreptă 
spre Patrick Westin. 

— Am înţeles, zise Gu. Vorbeşte cu managementul 
laboratorului şi setează maşinile: laboratoarele vor fi 
sigilate, nimic nu intră, nimic nu iese. 

— Avertizare şi embargo. Am înţeles. 

Poate mesajul lui Xiang era o farsă de prost gust. Poate 
da, dar poate nu. li mai dădu lui Westin încă o echipă de 
oameni şi ceru întăriri de la Ministerul de Interne. 
Inspectorii de la Centrul de Prevenire şi Control al 


Epidemiilor vor ajunge de la Denver în aproximativ treizeci 
de minute şi vor stabili un plan de pătrundere în 
laboratoare. 

Bob făcu un arc în jurul zonei de sud a campusului. Era 
timpul pentru el şi plutonul trei să coboare la sol. Dar 
unde? 

Dacă acesta era un atac din partea inamicului, atunci în 
tabăra adversă ar trebui să existe un şef local. Scoase lista 
cu  suspecţii, majoritatea studenţi străini. Cei mai 
interesanţi vor fi interogaţi până la sfârşitul zilei. 
Festivităţile de la Bibliotecă luaseră presa prin 
surprindere, deci cum se face că grupul acela de indivizi 
de la Bollywood tocmai atunci se nimeriseră în oraş şi fix 
în zona campusului? Alianţei indo-europene nici prin cap 
nu i-ar trece să pună la cale ceva atât de periculos. Dar 
colapsul certificatelor europene părea să fie principala 
cauză a dezastrului de aici. Analiştii şi intuiţia lui Bob 
puseră grupul de la Bollywood în capul listei de interes. 

Îşi îndreptă aeronava spre poiana din mijlocul pâlcului 
de eucalipţi. Plutonul trei ateriză la o distanţă de douăzeci 
de metri la est şi la vest de poziţia lui. Se auzeau strigăte 
şi se vedeau lumini pe deal în direcţia Bibliotecii. Clădirea 
încă era înclinată, dar centrul de stabilitate era în stare de 
funcţionare, deci - dacă nu mai pica altceva între timp - 
Biblioteca rămânea în picioare. Poliţia apăruse la faţa 
locului; prin difuzoare se auzeau apeluri la păstrarea 
calmului. Dacă lucrurile decurgeau bine, poate vor putea 
ascunde intervenţia Armatei. Poliţia şi jandarmeria s-a 
putea felicita singure că au făcut faţă unuia din acele 
blocaje de sistem rare, dar inevitabile. Chiar în faţa lui se 
găsea grupul de producători de filme şi jocuri de la 
Bollywood. Deja primiseră avertismentul de a rămâne pe 
loc. Niciunul dintre ei nu dădea semne că ar vrea să scape. 
Doar câteva întrebări dorim să vă punem, doamnelor şi 
domnilor, pe urmă puteți pleca liniștiți. 

General Genomics anunțau că laboratoarele erau închise 
în aşteptarea autorităţilor - Când? Ha! Cei de la Centrul de 
Prevenire şi Control al Epidemiilor erau pe drum, cum 


necum, făcuseră rost de transport ultra rapid şi aveau să 
aterizeze în zece minute. Primea ajutor de la superiorii lui 
pe linie de comandă. Dar şi de la subalterni. Undeva în 
lume, un grup imens de oameni competenţi reevaluau 
posibilitatea ca laboratoarele să fi fost convertite în fabrici 
ale morţii. Şi căzură de acord că probabilitatea era undeva 
sub unu la sută... adică ştiinţifico fantastică. 

Bob Gu avea acum în subordine mai mulţi analişti decât 
văzuse sau visase vreodată, probabil cincisprezece la sută 
din resursele analitice ale tuturor agenţiilor de informaţii 
ale Statelor Unite. Tot acest suport ar fi trebuit să-l 
liniştească. Erau locuri în care conectivitatea părea foarte 
slabă. Poate aşa funcționau lucrurile de obicei, într-o 
situaţie de criză complet atipică. 

Dar nu era singurul care vedea situaţia bizară. Văzu o 
mulţime de lumini de alarmă. În cele din urmă, cineva se 
panică. 

<punct de ordine> Nu înţeleg ce se întâmplă. Am 
pierdut comunicarea cu aproximativ cinci la sută din 
analiştii noştri de criză de la începutul atacului revocărilor. 
Ceea ce mi se pare imposibil/punct de ordine> Toţi 
analiştii făceau parte din structura internă a serviciilor 
americane. Dacă vreunul din ei avea certificat Credit 
Suisse pentru a păstra contactul, atunci exista cel puţin o 
problemă de comunicare... şi poate inamicul chiar fusese 
infiltrat în echipa de suport a lui Bob. 

Dar imediat apăru un contraargument: <punct de 
ordine> Confundaţi pierderea conectivităţii cu pierderea 
credibilităţii. </punct de ordine> După care începură să se 
certe între ei. Se aflau într-un impas din care numai un şef 
capabil putea să-i scoată rapid... iar Alice era în cine ştie 
ce salon de spital. 

Un alt semnal de alarmă îi apăru pe ecran. Echipa lui de 
soldaţi era împânzită în tot campusul acum şi nu se ocupa 
doar de controlul comunicaţiilor. Se formase o plasă de 
filaj pe o arie de două mii de metri pătraţi, care acum o 
raporta: lansatorul de rachete al lui Gengen tocmai a intrat 
în stare operaţională. Ceasul arăta şaizeci de secunde până 


când încărcătura pleca din laborator. 

Deşi reţeaua Armatei arăta clar că lansatorul este gata 
de plecare, reţeaua lui General Genomics continua să 
arate că totul este în regulă şi că locul este izolat şi sigur. 

Ceva se pregătea să iasă din General Genomics. Exact la 
fel s-a întâmplat şi în Asuncion. Bob se uită peste armele 
nucleare şi bombele cu gaz toxic care pluteau undeva sus 
la zece mii de metri. 

În ochii necunoscătorilor, aceste arme aveau aparenţa 
unor aeroboţi banali zburând prin văzduh, dar ele îi 
dădeau locotenentului-colonel Robert Gu Jr. Puterea fizică 
de a anihila orice ameninţare în acest colţ al Statelor Unite 
ale Americii. 

Deci, care ar fi răspunsul minim suficient? 

Treizeci de secunde până la lansare. Haosul trona în 
lumea analiştilor. 

Pierduse contactul cu superiorii săi din Ministerul 
Apărării Naţionale şi cu Ministerul de Interne. 

Câteodată decizia aparţine bietului muritor din tranşee. 

RĂSPUNSUL MINIM SUFICIENT 


Mus MEog 

Pdf-ul Străinului spunea că „Mus” venea de la „Mus 
Musculus”. Şoareci! Cuştile de şoareci se întindeau cât 
vedeai cu ochii în întuneric. Sala parcă părea şi mai mare 
decât prima dată când fusese Robert acolo. Deci încotro? 

Miri ezită doar o clipă, apoi se repezi în direcţia de unde 
veneau zgomotele cele mai puternice. Depăşi în fugă două 
alei, apoi o luă pe a treia. Este! Acolo, un dulap cu uşile 
date în lături. Tuburile transportau cilindri albi înspre 
pădurea de ţevi de sticlă de deasupra. . 

Miri se opri în faţa uşilor deschise. Inăuntrul dulapului 
erau sertare de sticlă, cum erau pe vremuri galantarele cu 
sandviciuri. În interiorul fiecărui senar erau 
compartimente în formă de fagure, sute de celule 
hexagonale perfecte. Sute de fețişoare se uitau prin 
geamul sertarului. Feţişoare cu ochişori rozalii şi blăniţă 
albă. Prin sticlă se auzea un chiţăit ascuţit. 

— Sunt atât de înghesuiți, încât nici nu se pot mişca, 
zise Miri. Probabil că fundurile le sunt băgate în... 

Făcu o pauză uitându-se pe camerele de luat vederi. 

— ... într-o reţea de scutece minuscule care le culege 
caca. 

Pentru o fetiţă care nu părea interesată de animale de 
casă avea în glas o tristeţe neobişnuită. 

— E ceva standard. 

Miri îşi luă ochii de pe şirurile de feţe chiţăitoare. 

— Fiecare din aceste dulapuri are celule cu cobai 
aranjate douăzeci pe douăzeci pe zece. În spatele dulapului 
ăstuia mai sunt încă nouă dulapuri. Auzi ca un fel de 
crănţănit? Prietenii Deşteptului nostru pun câţiva şoareci 
la pachet. 

— Dar unde? 

Niciuna din celulele de cobai nu se mişca. 

— Probabil undeva în spate. 


Se auzi un zgomot de sticlă spartă. Un abur colorat se 
lăsă în jos din pădurea de cristal. Pe Robert abia îl atingea, 
dar Miri stătea chiar în faţa dulapului. Întinse o mână spre 
ea şi o trase înapoi. Deasupra lor, începură şi alte tuburi să 
vibreze. În aer plutea un iz de şosete nespălate. Robert o 
trase şi mai în spate, călcând pe sticla spartă. 

— Miri, ar putea fi gaze otrăvitoare. 

Miri întâi nu zise nimic, apoi răspunse în şoaptă, ca şi 
cum i-ar fi dezvăluit un secret. 

— Încearcă să ne sperie. Partea asta a laboratorului nu e 
făcută pentru otrăvuri simple. 

Dar Robert îşi aminti de cofrajele de transport. Dulapul 
ăsta a fost folosit drept momeală, să ne ducă de nas. 

Miri se desprinse din spatele lui şi fugi în jurul 
dulapului. 

— A-ha! Aici în spate e o tavă de transport. 

Până să ajungă el la ea, deja stropise tava cu spray-ul cu 
lipici. Se auzi un scârţâit de motoare. Tava încerca să se 
desprindă de dulap. Miri întinse mâna şi testă gelul 
invizibil. După câteva secunde crănţănitul încetă subit. 

— Nimic nu mai pleacă de aici! 

Stătură o vreme, cu urechile ciulite... şi pe urmă sunetul 
se reluă în toată încăperea. 

— Câte cofraje cu şoareci avem, Miri? 

— Opt sute şaptesprezece erau când m-am uitat pe 
descrierea laboratorului. 

Se uită în sus la el. 

— Dar e imposibil ca prietenii Deşteptului lui peşte să fi 
folosit mai mult de câteva cofraje. E prea multă securitate 
şi se fac prea multe proiecte aici. 

Crănţănitul pachetelor se intensifică. Zeci de dulapuri se 
jucau cu ei de-a „opreşte-mă dacă poţi”. Miri făcu un pas 
în spate şi se uită în capătul celălalt al sălii. Laboratorul 
era ca un oraş în miniatură, aleile formau ca un fel de 
grilaj realizat din pătrate, înălțându-se în întunericul ce se 
întindea dincolo de felinarul lor. 

— Ce putem face, Robert? 

Robert se uită pe harta lui Miri. 


— Noi am intrat pe aici cu Tommie. Am pus gadgeturile 
deasupra anumitor dulapuri. 

— Aşa el Dar care? 

Robert se uită din nou pe harta care plutea în faţa lui. 
Locul era un labirint, iar ei veniseră dintr-o direcţie 
diferită. 

— Păi... hm... 

În 2010, într-o zi, Robert se rătăcise în parcarea unui 
mail. Chiar şi după o oră de căutări, tot nu-şi găsise 
maşina, în cele din urmă fiind nevoit să apeleze la paznici. 
Atunci avusese primul semn de netăgăduit al declinului 
său mintal. Dar noul eu nu ar trebui să aibă probleme cu 
memoria! 

— Primul dulap este cu două rânduri mai încolo, apoi la 
dreapta. 

Depăşiră în alergare două rânduri de dulapuri, o luară la 
dreapta, încă unul şi ajunseră. Aproape toate uşile erau 
deschise, tăvile de transport pregătind pachetele. Miri 
gesticulă înspre tuburile pneumatice de deasupra 
dulapurilor. 

— De aici nu pleacă nimic. Care a fost următorul punct 
în care v-aţi oprit? 

O luară iar la fugă, spre următoarea destinaţie. 

Undeva în faţa lor, pe tavan se zărea ceva uriaş. 
Lansatorul lui General Genomics. 

Miri se opri brusc şi începu să agite spray-ul pe care îl 
avea în mână. 

— Care e dulapul, Robert? 

Toate dulapurile din jurul ei erau la fel. 

— Două rânduri mai încolo şi al cincilea în faţă. 

— Dar parcă spuneai... nu contează. 

Miri merse încă două rânduri cu Robert pe urmele ei. Se 
întoarse spre el. 

— Mmm... nu sunt sigur... 

Se uită deasupra, încercând să se orienteze în funcţie de 
lansator, forţându-şi memoria. Miri îl aşteptă, apoi îi puse 
mâna pe braţ. 

— E OK, Robert. Câteodată nu-ţi aminteşti unele chestii, 


dar o să fie bine până la urmă. 

— Stai, zise el, sunt sigur că-mi amintesc. 

Tubul pneumatic din spate tocmai primise un container 
plin cu cobai. 

— Asta înseamnă, hmmm... 

Mâna lui Miri se desprinse de braţul lui. Se uită de jur 
împrejur, apoi la el: 

— Unde suntem? 

Poate că nu fusese gaz otrăvitor. Poate fusese altceva. Și 
Miri a inhalat mai mult. Deasupra dulapului, trapa 
pneumatică se închisese. Se auzi o bufnitură, apoi cilindrul 
fu împins mai departe. Alt container de transport se opri 
deasupra dulapului. Alt lot de şoareci fu încărcat la bord. 
Era prea sus. 

Bine că măcar înţeleg ce trebuie făcut. 

Robert se uită în jos la Miri şi se strădui să zâmbească 
relaxat, apoi îi spuse: 

— Ah, suntem în vizită, Miri. Ce zici, ai chef să te urci pe 
dulapul ăsta? 

— Robert, nu mai sunt copil mic, răspunse ea uitându-se 
la el de parcă o luase razna. Nu mă pot urca pe lucrurile 
oamenilor. 

Robert dădu din cap şi încercă să nu izbucnească în râs. 

— Miri, acum ne jucăm un joc. Şi... dacă reuşim să 
oprim chestia aia albă cu... cu... pistolul tău... am câştigat. 
Vrei să câştigăm, nu? 

Miri zâmbi fericită. 

— Normal că vreau să câştigăm, de ce nu mi-ai spus mai 
devreme că e un joc, Robert? Hm. Arată ca un fel de 
laborator sau ceva. Super tare. 

Se uită înspre tăvile de transport pe care alunecau 
cutiile cu şoareci. 

— Deci eu ce trebuie să fac? 

Până ajunge sus deja a uitat. 

— Îţi spun când eşti sus. 

O ridică de subsuori în sus. 

— Ridică mâinile şi apucă-te de margine. Eu te împing în 
sus, da? 


Miri chicoti, dar întinse mâinile şi Robert o săltă pe 
dulap. Se strecură sub banda de alimentare. Spray-ul din 
mâna ei era la câţiva centimetri de tava de transport. 

— Acum ce fac? 

Chiar, acum ce făcea? Te străduieşti să faci ceva ca pe 
urmă să uiţi ce voiai să faci. Doar că, de data aceasta, ştia 
că era ceva foarte important. Robert începu să-şi frângă 
mâinile panicat: 

— Nu ştiu, Cara... 

— Hei, eu nu sunt Cara. Mă cheamă Miri! 

Nu este soră-mea, e nepoată-mea. Robert se îndepărtă 
de dulap, încercând să-şi adune gândurile. 

— Miri, dă cu spray în cutiile care mişcă. 

— OK, nicio problemă. 

Un sunet ascuţit îi străpunse dureros capul. Deasupra 
dulapului, zări o fracțiune de secundă o gaură ciudată care 
se căscase într-o parte a lansatorului. Nu e țipătul lui Miri! 
Abia apucă să formuleze gândul când fu împins cu putere 
în spate. 


Lotul Unu era în lansatorul Gengen! Maşinăria era 
suficient de solidă, încât să poată ieşi din cordonul 
americanilor. Lotul Doi? Camerele de supraveghere ale lui 
Alfred arătau că strategia lui cu cei doi Gu funcţiona de 
minune. Cumva, găsiseră dulapul cu Mus care conta, dar 
atacul lui improvizat cu gaz începuse să-şi facă efectul. 
Bunicul şi nepoata se mişcau de parcă erau beţi. Avea timp 
să pregătească şi a doua încărcătură; putea să scoată 
ambele transporturi! 

Mitsuri --> Braunt Vaz: <sm> Armata a detectat un 
lansator de rachete pregătit de lansare în laboratoare! 
Despre ce crezi că e vorba, Alfred?</sm> 

S-o ia dracu' de Armată. Analiştii lui Vaz nu se gândiseră 
că radarele americanilor ar fi atât de sensibile. 

Mitsuri --> Braun, Vaz: <sm> E doar o coincidenţă 
nefericită. Lansatorul rulează un program de calibrare. 
</sm> 

Era o minciună, dar pe care Alfred o avea pregătită. 


Lansă o rafală de date false, fluturându-le prin faţa ochilor 
tot felul de concluzii. După consumarea evenimentului, 
avea să dea vina pe un Iepure reînviat. 
Mitsuri —> Braun, Vaz: <sm> Dar americanii vor 
înţelege despre ce e vorba?</sm> 

Le arătă câteva ferestre în care erau prezentate 
estimările ei cu privire la când şi cum avea să răspundă 
Armata la alarma falsă. 

Nu mai era timp pentru un al treilea lot. Lansatorul era 
deja încărcat, ceasul indica patruzeci şi cinci de secunde 
până la lansare. Dacă americanii mai întârziau un minut, 
era excelent. 

Vaz --> Braun, Mitsuri: <sm> Eu mi-am strâns lucrurile, 

mă îndrept spre ieşire. </sm> 

Alfred aruncă o privire împrejur. Toate punctele sale de 
control arătau acum lumină verde. In partea cealaltă a 
camerei, băiatul acela Orozco dormea liniştit. Nu avea să- 
şi mai aducă aminte nimic din această seară, iar logul lui 
personal fusese corupt. 

Alfred păşi afară din cameră şi o luă de-a lungul holului. 
Peste tot erau aprinse lumini, cum se întâmpla de obicei 
când picau reţelele. Ah! Militarii îi detectaseră în sfârşit 
reţeaua şi îi omorâseră aerobotul ilegal. Mai păstrase 
contactul cu câteva mobile răspândite prin pădurea din 
nordul campusului. Erau poziţionate foarte jos, încercând 
să fie cât mai discrete, dar să menţină reţeaua. Reţeaua de 
asalt a americanilor mătura zona, distrugându-le unul câte 
unul. Roboții Armatei se lăsau înspre sol ca un fel de 
ninsoare neagră, neobservată de mulţimi şi vizibilă pentru 
roboții lui cu o secundă înainte de a fi distruși. 

Părăsi casa scărilor la primul etaj. In faţă era ieşirea 
principală. 

Cinci secunde până la lansarea cobailor în spaţiu! îşi 
imagina haosul din tabăra americanilor, care îşi pierduseră 
analistul-şef tocmai într-o asemenea criză. Vaz se simţea 
ca un lunetist. Iar trei secunde de întârziere ar... 

Lentilele de contact ale lui Alfred îşi pierdură 
transparenţa şi simţi o arsură pe faţă. Se aruncă la 


pământ. Când o atinse valul de şoc, clădirea se clătină. Era 
de mirare că nu se prăbuşise. Stătu câteva clipe nemişcat 
aşteptând să vadă ce se întâmplă. 

Fusese un atac cu raze laser infraroşii High Energy care 
intraseră direct prin acoperişul laboratorului General 
Genomics, aflat la o distanţă de aproximativ doi kilometri. 
Nu avea decât o singură vedere directă, imaginea 
contururilor unor copaci profilată pe un cer gri perlat, apoi 
un nor de abur şi fum care se împrăştia. O parte din praf 
era vegetaţia din jur spulberată. Cea mai mare parte era 
abur de supresie a efectelor. Americanii trăseseră de 
treizeci de ori în mai puţin de o secundă. Particule fine din 
explozie se împrăştiaseră pe o rază de câţiva kilometri, 
particule care, invizibile cu ochiul liber, erau capabile să 
orbească şi să rănească acel ochi. 

Prinse o a doua vedere. Dealul ţintit arăta ca un vulcan 
în miniatură, un râu de bolovani curgea la vale. Scânteile 
care se vedeau erau săgețile termale. În depărtare se 
auzea tunând. 

Deci răspunsul americanilor fusese prompt şi categoric, 
cauterizând şi închizând zona lansatorului, cu pagube 
minime. Şi toate visurile mele făcute cenuşă. 

Lentilele de contact redeveniseră transparente. Alfred 
se ridică în picioare şi fugi afară din Clădirea Pilchner. 

În faţa lui, oamenii alergau în toate părţile cuprinşi de 
panică, mai întâi luaţi pe nepregătite de întreruperea 
reţelelor, apoi orbiţi de scânteile laser. Intră în mulţime. 
Chiar dacă era înconjurat de oameni, pentru prima dată în 
această seară, Alfred se simţi cu adevărat singur. Unii 
dintre cei de lângă el se uitau în sus; alţii erau temporar 
orbiţi. Oamenii plângeau. Alţii le dădeau sfaturi de bun- 
simţ: să se adăpostească undeva, să îşi ţină ochii în jos, să 
nu se uite în reflectoare. În mijlocul acestui colaps 
tehnologic, oamenii erau nevoiţi să vorbească între ei prin 
viu grai. Dar cuvintele mergeau din om în om. Tot mai 
mulţi oameni realizau că, pentru a treia sau a patra oară în 
istoria recentă, ţara lor era atacată militar. Niciunul dintre 
ei nu-şi dăduse seama că fusese propria lor armată. 


Alfred îşi păstră capul în jos, faţa acoperită. Nu era o 
postură suspectă; sute de alţi oameni făceau la fel. Işi 
limită comunicațiile la câţiva biţi pe secundă şi aceia rutaţi 
haotic printre roboţi ca să nu poată fi reperat. 
Echipamentul îi era bine camuflat; pentru ceilalţi, 
costumaţia lui părea doar un Epiphany încercând să se 
acomodeze cu căderea subită a reţelelor publice. 

Toate acestea îi mai dădeau zece minute. Cât de curând, 
grupul de analişti ai Armatei avea să-şi revină din haosul 
creat de criza lui Alice şi va lua la verificat toate 
înregistrările camerelor de supraveghere. Analiştii care se 
ocupau de astfel de probleme erau foarte eficienţi. Alfred 
îşi putea imagina cum avea să decurgă întregul silogism: 
Vedeţi cum boţii duşmanului sunt concentrați în zona 
Clădirii Pilchner? Daţi înapoi mai devreme, cine a fost în 
zona respectivă? Păi, uite-o pe fata lui Gu intrând şi, cu 
câteva minute mai devreme, intrase şi un tip cu mutră de 
indian. Ia daţi mai înainte; nimic deosebit până acum un 
minut, când acelaşi tip cu figură de indian iese în fuga 
mare din clădire. Urmăriţi-l unde e acum - măi, măi, măi... 
uite-l cât de cuminte stă, să nu bată la ochi. 

Oricare ar fi situaţia, operaţiunea indo-europeană din 
această seară nu mai putea rămâne nedescoperită. Ceea 
ce e un mic dezastru în sine. Pentru câteva secunde, Alfred 
Vaz se lăsă pradă unei disperării care nu-i era 
caracteristică. Cum rămâne cu toţi anii mei de muncă? 
Cum rămâne cu lumea care trebuie salvata? Auzise destul 
cât să fie conştient că Iepurele trimisese un pdf cu tot felul 
de acuzaţii la adresa lui pe laptopul lui Thomas Parker. 
Alfred nu-şi va putea termina niciodată proiectul de 
cercetare. Într-adevăr, Iepurele fusese Al doilea cel mai 
rău lucru care ţi se poate întâmpla. Frunzele de morcov pe 
care i le lăsase pe birou în Mumbai fuseseră un indiciu 
destul de solid, dar eu am ignorat toate semnele, atât de 
orb am fost să-mi văd planul realizat. 

Şi totuşi... cum rămânea cu lepurele? Cel mai probabil, 
dovezile lui substanţiale erau nişte prostii indescifrabile. 
Din câte îşi putea da seama, minţile din spatele Ilepurelui 


fuseseră reduse la tăcere. Și atunci poate, poate, cu toate 
pilele pe care le am în Agenţie, reuşesc să supraviețuiesc, 
să încerc din nou. 

Alfred se dădu într-un colţ şi, cu mare grijă, încercă să 
se conecteze la reţeaua proprie. Işi pierduse contactele din 
laboratoare. Pentru o jumătate de minut nu auzi nimic 
decât un ticăit care marca exterminarea micii sale armate. 

A-ha! O rută prin gadgeturile rămase în viaţă până în 
Clădirea Pilchner. Deschise câteva ferestre şi... îşi găsi un 
punct de supraveghere, o singură cameră în laborator care 
supravieţuise atacului şi avea vedere înspre dulapurile cu 
cobai. Camera suferise avarii însemnate, îşi pierduse 
culorile, câţiva pixeli pe ici, pe colo, dar Alfred vedea atât 
cât îi trebuia. 

Pagubele colaterale uneori pot lucra în favoarea ta; s-ar 
putea să nu mai existe nimic care să dovedească adevărul 
acuzațiilor lepurelui! Explozia de pe urma atacului asupra 
lansatorului îi răsturnase dulapul. Ultimul contingent de 
cobai picase odată cu el. Mai mult, bombele termale ale 
iancheilor împroşcaseră în jurul lansatorului cu minereu 
topit. Lava închisese gaura creată în urma atacului, aşa 
cum fusese intenţia, dar nu se oprise acolo. Mareea 
fluorescentă şi bituminoasă îşi făcuse loc printre aleile de 
dulapuri şi crescuse în unele părţi până aproape de doi 
metri. Unul din valuri cuprinsese dulapul căzut şi îl 
acoperise în întregime, cu excepţia unui colţ din acea 
ultimă tranşă de cutii cu cobai. i 

Pe cei doi Gu parcă îi înghiţise pământul. Inainte de 
atacul cu laser, stătuseră chiar vizavi de punctul zero al 
dezastrului. Dacă ar fi avut mai multe camere de 
supraveghere la dispoziţie, poate le-ar da de urmă... dar ce 
importanţă mai avea? Amintirile lor confuze ar putea fi un 
pericol, dar nu unul pe care să nu-l poată controla. Alfred 
îşi dădu seama că zâmbea. Ciudat cum în mijlocul 
dezastrului, el se gândea la soarta a doi dintre cei mai 
înverşunaţi duşmani ai lui - fără a-l pune la numărătoare şi 
pe Iepure, care putea să ardă în focul Iadului din partea 
lui. 


Acum era aproape de clădirea Bibliotecii. Echipele civile 
de salvare erau la faţa locului, dar reţeaua de comunicaţii 
era probabil încă asigurată de Armată. 

Echipele de interogatori încă nu intraseră în acţiune. Şi 
găsise un aerobot de back-up prin care se putea conecta. 
Găsi un mesaj trimis probabil înainte de explozie: 

Mitsuri ~> Vaz: <sm> Analiza lui Gunberk este aproape 
completă. Mai stai câteva minute, Alfred. Armata este încă 
concentrată pe laboratoare. Te poţi întoarce cu cei de la 
Bollywood. </sm> 

Marcase harta cu coordonatele curente ale grupului de 
producători, în partea de nord a mulţimii, în pădurea de 
eucalipţi. Oamenii de la Bollywood şi boţii lor erau bine 
pregătiţi pentru operaţiunea din această seară, deşi 
oamenii de pe teren nu cunoşteau participanţii. 

Alfred se uită pentru o ultimă dată în jurul lui. Făcu 
câţiva paşi printre copaci şi... era în mijlocul grupului de la 
Bollywood. 

— Domnule Ramachandran! Am pierdut legătura cu 
dumneavoastră! 

Tehnicianul video îl privea cu ochii mari de uimire. 

— Totul a fost în regulă, dar acum este atât de groaznic! 

Echipa era formată din experţi în efecte speciale, dar la 
realitate nu prea se pricepeau. Alfred îşi reluă rolul de 
producător de cinema foarte ocupat. 

— Aţi filmat totul? Şi aţi trimis la toată lumea de acasă, 
nu-i aşa? 

— Da, dar... 

Voiau să iasă cât mai repede din pădure, să-i ajute pe cei 
răniţi să se adăpostească lângă Bibliotecă. O idee 
excelentă; Vaz putea merge cu ei. Poate analiştii Armatei 
erau încă debusolaţi. Ar fi amuzant (şi surprinzător) dacă 
această deghizare avea să-l scape de cordonul Poliţiei şi 
să-l scoată cu bine din California. Mergând în urma 
„partenerilor” săi de afaceri spre Bibliotecă, mai avea un 
singur link către reţeaua lui privată. Era timpul să se 
debaraseze şi de aceasta ultimă dovadă incriminatoare. 
Dar reţeaua încă mai primea date. Cuvinte disperate, 


cutremurătoare, cu care Alfred nu şi-ar fi încărcat 
conştiinţa, dacă ar fi închis-o mai devreme. 

— Vă rog. Vă rog, nu-i faceţi una ca asta. E doar un 
copil. 

Gu. Alfred căută disperat înregistrările singurei camere 
de supraveghere pe care o mai avea. Se împiedică şi noroc 
cu băiatul de la efecte video care îl prinse de braţ, 
sprijinindu-l. 

— Domnule Ramachandran! Vă simţiţi bine? Aţi fost 
orbit de atac? 

Alfred avu prezenţa de spirit să nu-l repeadă. 

— Vai, sunt copleşit de acest dezastru care ne 
înconjoară. Trebuie să-i ajutăm pe aceşti oameni sărmani. 

— Aşa este! Dar trebuie să aveţi grijă şi de 
dumneavoastră. 

Tehnicianul îl conduse pe alee în jos, alăturându-se 
celorlalţi care deja îi ajutau pe cei de la Crucea Roşie. În 
timp ce se lăsa dus de mână, Alfred avu răgazul să se 
reconecteze la legătura de sub pământ. Acum camera 
mergea ceva mai bine, câţiva pixeli  nefuncţionali 
începuseră să pâlpâie şi putu să vadă ceva mai departe de 
dulapul căzut... Şi bătrânul Gu era prins dedesubt. 
Doamne, unde-o fi fetiţa? 

N-am vrut şase întâmple aşa ceva! Ar fi trebuit să-l 
ignore pe nefericit, dar conştiinţa i-o luă înainte. 

Anonim --> Robert Gu: <sm> Unde e fetiţa? </sm> 

— Cine e acolo? ţipă vocea în urechea lui, apoi continuă 
mai încet, dar mai disperat. 

— E chiar aici lângă mine. În stare de inconştienţă. Și nu 
pot s-o iau de acolo! 

Anonim --> Robert Gu: <sm>îmi pare rău. </sm> 

Alfred nu mai ştia ce să spună. Cu cei doi, morţi, şansele 
lui de a scăpa cu faţa curată creşteau simţitor. Se uită într- 
o parte, enervat. Sunt un nenorocit. Nu făcuse nimic în 
seara aceasta decât să contribuie la vătămarea unor 
oameni nevinovaţi. Dar cum i-ar fi putut salva? 

— Vă rog. Anunţaţi poliţia. N-o lăsaţi să ardă. 


Presiunea creştea, mii de oase mici se rupeau, plasticul 
se topea, dar Robert nu auzea nimic. Nu simţi nici 
exploziile care urmară, nici căldura sufocantă din cameră. 

Robert îşi reveni din introspecţia care, la fel de bine, 
putea fi şi pierderea cunoştinţei, doar că durea mult mai 
mult. Miri era în patru labe, plângând şi strigând la el. 

— Bunicule! Bunicule! Spune ceva! Bunicule! 

Robert mişcă o mână, pe care fetiţa i-o strânse cu 
putere. 

— Îmi pare atât de rău! N-am vrut să răstorn dulapurile! 
Eşti rănit? 

Era una din acele întrebări cu răspuns evident. O durere 
cât un elefant se aşezase pe piciorul lui drept. 

— Da. 

Restul răspunsului se pierdu într-un val de durere. 

Miri plângea, se îneca, nu mai semăna cu fetiţa stăpână 
pe sine pe care o cunoştea el. Se întoarse şi se chinui să 
împingă dulapul care căzuse peste el. 

Robert trase aer în piept, gest care îi stârni un val de 
ameţeală. 

— Dulapul este prea greu, Miri. Lasă-l. 

De ce era aerul atât de fierbinte? Şi lumina dispăruse. 
Ceva ca un furnal deschis se vedea arzând în spatele 
echipamentului doborât la pământ, de unde veneau toate 
pocniturile şi fâsâiturile. 

— Cara... Miri! ... Treci înapoi de acolo! 

Fetiţa ezită. Sub dulap erau rămăşiţele strivite ale 
cofrajului de cobai care nu apucase să fie încărcat. Nu mai 
pleca nicăieri. Miri băgă mâna prin sticla spartă. Robert îşi 
întoarse capul şi văzu o pereche de ochi mici uitându-se la 
el. Un şoricel scăpase din cofraj. 

— Oo, şopti Miri, salutare, micuţule... 

Râse încetişor. 

— Salutare şi ţie. Aţi scăpat. 

Robert văzu mai multe feţişoare, pe măsură ce Miri le 
scotea din cutia de sub dărâmături. Căpşoarele se mişcau 
în toate părţile, mirosind de jur împrejur. Nu păreau să-i 
dea atenţie şi, după câteva clipe, descoperiră ceva mult 


mai important: libertatea. O zbughiră din mâinile lui Miri, 
departe de căldură. 

Acum Robert vedea ce cauza căldura. De undeva de sus, 
picura un lichid alb care, când atingea dulapul, se înroşea, 
sfârâia şi se scurgea înspre podea. 

Cara scoase un țipăt speriat şi se întoarse spre el. 

— Ce e asta? 

— Nu ştiu, dar trebuie să ieşi de aici. 

— Da! Hai să ieşim. 

Fata încerca să-l tragă de umeri să iasă de sub dulap, 
împinse şi el, ignorând durerea care îi secera piciorul. 
Reuşi să se mişte câţiva centimetri, după care se înţepeni 
mai rău decât înainte. Acum căldura era mai supărătoare 
decât piciorul sfărâmat. Mintea lui Robert sărea de la o 
nenorocire la alta, încercând să nu-şi piardă cumpătul. 

Se uită într-o parte, la sora lui. 

— Îmi pare rău că te-am făcut să plângi, Cara. 

Ea se porni şi mai rău pe plâns. 

— Acum trebuie să fugi afară. 

Nu-i răspunse, dar se opri din plâns. Se uită la el, 
neînţelegând, apoi se dădu într-o parte ferindu-se de 
căldura care venea din gura furnalului. Fugi! Fugi! O auzi 
spunând: 

— Nu mă simt prea bine. 

Şi se întinse pe jos undeva mai departe de el. Robert îşi 
întoarse privirea spre lichidul fierbinte. Deja acoperise 
podeaua de sub dulap. Dacă balta se mai întindea câţiva 
centimetri, avea să o atingă pe Cara. Întinse mâna şi apucă 
un fragment lung - de ceramică? - pe care îl puse ca baraj 
între valul incandescent şi Miri. 

Se auziră alte explozii, dar nu la fel de puternice. În sala 
unde erau ei plutea un miros de ars. Încercă să-şi 
amintească cum ajunseseră aici. Cineva îi făcuse asta lui şi 
Cărei, deci cu siguranţă îi ascultau acum. 

— Vă rog, zise el în întunericul incandescent. Vă rog nu-i 
faceţi una ca asta. E doar un copil. 

Niciun răspuns, doar sunetele acelea îngrozitoare şi 
durerea. Apoi se întâmplă o minune, văzu litere prin faţa 


ochilor: 
Anonim --> Robert Gu: <sm> Unde e fetiţa? </sm> 

— Cine e acolo? E chiar aici lângă mine. În stare de 
inconştienţă. Și nu pot s-o iau de acolo! 

Anonim —> Robert Gu: <sm> îmi pare rău. </sm> 

Aşteptă, dar nu mai primi nimic. 

— Vă rog, anunţaţi Poliţia. N-o lăsaţi să ardă. 

Dar oricine fusese, plecase. Cara nu mai mişca. 

Nu simte căldura? Ţinu cât putu ciobul în loc. 

Apoi: 

— Domnule profesor? Sunteţi dumneavoastră? 

Trebuie să fie vreun student curios! Erau prea multe 
imagini şi nu mai înţelegea mare lucru din ele. Dar cineva 
era acolo, pe jumătate cufundat în lavă. 

— Sunt eu, Zulfi Sharif. 

A, numele îi era familiar, studentul aceia băgăcios. Dar 
acum nu mai radia culoarea verde. Parcă era un amănunt 
important, nu? 

— Încerc de câteva ore să iau legătura cu 
dumneavoastră. Niciodată n-a fost mai greu ca astăzi. 
Computerul meu a fost virusat rău. Îmi pare foarte rău. 

Era intrat aproape cu totul în lavă. O fantomă. 

— Sunteţi rănit! zise fantoma. 

— Sună la Poliţie, îl rugă Robert. 

— Da, imediat! Dar unde sunteţi? Nu contează, văd 
coordonatele! Chem ajutoare ime... 

Lava incandescentă bolborosi peste ciobul lui Robert, 
atingându-i mâna. Simţi cum îl înghite durerea, ca o 
prăpastie întunecată. 


33 
LIBERTATE 


Noua anexă a Spitalului Crick avea mai puţin de cinci 
ani, dar atmosfera locului era parcă desprinsă din secolul 
trecut, când spitalele erau nişte clădiri mari, impozante, în 
care oamenii trebuiau să meargă dacă voiau să se facă 
bine. Asemenea locuri încă mai erau necesare: de exemplu, 
unităţile de terapie intensivă nu se puteau împacheta într-o 
cutie de prim-ajutor şi vândute pe internet oricui. Şi mai 
erau, desigur, cazurile tragice de boli incurabile, care 
cereau îngrijiri medicale; probabil va exista mereu un 
segment foarte restrâns de populaţie care va avea nevoie 
de sanatorii şi azile. 

Noua anexă satisfăcea şi alte nevoi. La care se gândea 
locotenentul-colonel Robert Gu Jr. În fiecare zi când intra 
în curtea spitalului. Din ziua dezastrului de la Universitate, 
Bob venea zi de zi aici, parca maşina, arunca o privire în 
zare spre stâncile şi plajele dinspre La Jolla. Clinica era pe 
un deal aflat la foarte mică distanţă de unele din cele mai 
la modă proprietăţi din lume. La câteva mile înspre oraş se 
aflau laboratoarele de jur împrejurul Universităţii, unele 
din cele mai prestigioase centre de cercetare în domeniul 
farmaceutic din lume. Desigur, acele laboratoare puteau fi 
şi la capătul celălalt de lume şi nu ar fi fost nicio diferenţă 
pentru lumea medicală. Dar, din punct de vedere 
psihologic şi tradiţional, această apropiere dintre minunile 
ştiinţei şi proprietăţile luxoase era ca un magnet pentru cei 
mai bogaţi dintre cei foarte bolnavi. 

Dar soţia, fiica şi tatăl lui Bob Gu nu erau aici pentru că 
erau bogaţi. Odată ce treceai de o foarte impozantă - şi 
foarte reală - poartă, aveai intimitate. In acest caz, 
intimitatea consta într-o combinaţie dintre designul efectiv 
al clinicii şi interesul pe care unchiul Sam îl arată unora 
dintre pacienţii lui. 

Unde altundeva să ţii internate cazurile speciale, 
departe de ochii lumii, decât într-un spital de lux? Presa se 


înghesuia pe lângă ziduri şi specula, dar nu i se permitea 
accesul, în ciuda eforturilor ei de a se strecura. 

Bob se opri o clipă în faţa porţilor. 

Of, Alice! 

Ani de-a rândul trăiseră cu spaima că, într-o bună zi, 
efectele secundare ale specializărilor ei pe bandă rulantă 
aveau să apară. Ani în şir se certaseră în privinţa onoarei 
şi datoriei, până unde este OK şi de unde începe să nu mai 
fie OK. Acum, cel mai rău lucru de care se temuseră se 
întâmplase... şi îl luase pe nepregătite. Mergea la ea în 
vizită zilnic. Doctorii erau sceptici. Alice Gu era blocată în 
atâtea straturi de specializări cum nu mai văzuseră 
oamenii în toată cariera lor. Ce ştiau ei? Alice era 
conştientă. Încerca să stea de vorbă cu el, dar nu scotea 
decât nişte bălmăjeli disperate. El o ţinea în braţe şi o 
implora să se întoarcă la el. Spre deosebire de Robert şi 
Miri, Alice nu era arestată. Alice era prizoniera propriei ei 
minţi. 

Astăzi Bob era într-o misiune oficială la Crick. Ultimele 
interogatorii ale celor doi reţinuţi - sau, ultimele rapoarte - 
erau complete. Robert era programat să fie trezit la prânz, 
Miri o oră mai târziu. Bob putea sta de vorbă cu ei în 
compania virtuală a Evei Mallory, ofiţer în Ministerul 
Apărării Naţionale, din partea investigatorilor. 

La ora 12.00, Bob stătea în faţa unei uşi de lemn 
desuete. Ştia deja că aceste detalii clasice erau cât se 
poate de reale aici. Şi că va trebui să apese pe clanţă dacă 
voia să intre. 

Eve --> Bob: <sm> Acest interviu este foarte important 
pentru noi, domnule colonel. Dar încercaţi să nu-l obosiţi 
cu detalii inutile. Respectaţi temele care v-au fost trimise 

în memorandum. </sm> 

Bob aprobă din cap. Pentru o clipă nu ştia pe cine să fie 
mai supărat: pe tatăl său ori pe tâmpiţii de la Poliţie. Se 
mulţumi să deschidă uşa, fără să fi bătut înainte, şi să intre 
grăbit în rezervă. 

Robert Gu Sr. făcea treişpe-paişpe prin camera lipsită de 
ferestre, ca un leu în cușcă. Nici nu ai fi bănuit că acum o 


vreme avusese un picior zdrobit şi celălalt fracturat; 
doctorii se pricepeau de minune să repare asemenea 
accidente. Cât despre restul, eh, arsurile erau acoperite de 
pijamale. 

Bătrânul se repezi la Bob când îl văzu intrând în cameră, 
dar glasul lui era mai degrabă disperat decât iritat. 

— Fiule! Ce face Miri? 

Eve -> Bob: <sm> Puteţi vorbi, domnule colonel. Aveţi 
libertatea să-i spuneţi ce doriţi despre fiica 
dumneavoastră. </sm> 

— ... Miri e bine, tată. 

Îi făcu semn să se aşeze pe scaunele de catifea de lângă 
masa aflată în cealaltă parte a camerei. Dar bătrânul 
continuă să se învârtă prin cameră. 

— Slavă Domnului! Ultimul lucru pe care mi-l amintesc 
este căldura şi lava care se întindea spre ea. 

Se uită în jos la pijamalele lui şi dintr-odată păru foarte 
surprins de ceea ce vedea. 

— Eşti la clinica Cricks, tată, în La Jolla. Miri nu a fost 
rănită în incendiu. Mâna ta stângă a fost distrusă aproape 
în totalitate. 

Lava îi arsese carnea până la os, întregul braţ, din umăr 
până la antebraţ. 

Robert îşi duse mâna dreaptă înspre mâneca stângă, 
goală. 

— Da, mi-au spus doctorii. 

Se întoarse şi se lăsă pe unul din scaune. 

— Asta a fost tot ce mi-au spus. Eşti sigur că Miri e în 
regulă? Ai văzut-o? 

Bătrânul niciodată nu reacţionase în acest fel. Îngrijorat 
pentru soarta altcuiva. Sau poate doar se preface văzându- 
mă pe mine supărat. Bob luă şi el loc în faţa tatălui său. 

— Am văzut-o. Voi sta de vorbă cu ea ceva mai târziu, în 
după-amiaza asta. Singura ei problemă gravă este că nu-şi 
aduce aminte nimic clar din ce s-a petrecut în laboratoare. 

— Aha. 

Apoi, şi mai încet: 

— Aha. 


Stătu o vreme nemişcat, cântărind veştile, apoi începu 
iar să se foiască. 

— Cât timp am fost inconştient? Am atâtea să-ți 
povestesc, Bob... Poate ar trebui să-i aduci şi pe câţiva 
dintre colegii tăi aici. 

Eve ~> Bob: <sm> Deci nu-şi aminteşte interogatoriul? 

Uau, nu mă aşteptam să fim atât de buni!</sm> 

— Nu e nevoie, tată. Ar mai putea urma întrebări 
privitoare la anumite puncte, dar am dezgropat toate 
secretele şi conspiraţiile. Ai fost supus mai multor 
interogatorii în ultimele zile. 

Robert făcu ochii mari de uimire. După o clipă, dădu 
încet din cap. 

— Aha, visele acelea ciudate... deci asta înseamnă că 
ştiţi şi despre, hm, despre problemele mele personale? 

— Da. 

Robert îşi plimbă privirea prin cameră. 

— Sunt nişte băieţi răi, ciudaţi în lume, Bob. Străinul 
Misterios... cel care i-a spart securitatea computerului lui 
Zulfi Sharif... a fost pe urmele mele tot timpul. N-am mai 
cunoscut pe nimeni în viaţa mea care să mă manipuleze 
cum a făcut-o el. Îţi poţi imagina pe cineva care stă mereu 
pe umărul tău, spunânduc-ţi ce să faci? 

Eve --> Bob: <sm> Să lăsăm Iepurele deoparte pentru 
moment. </sm> 

Bob era de acord. Iepurele - cum îi spuneau cei din 
Alianţa Indo-Europeană pe care îi interogaseră - ar putea fi 
o noutate sub soare. Iepurele încălcase legea pentru 
securitatea sistemelor electronice. Surprinzător, oameni 
din interiorul Armatei şi Poliţiei fuseseră în favoarea 
lepurelui. Indienii, europenii şi Japonezii aveau o grămadă 
de explicaţii de dat, dar şmecheria lepurelui nu ar fi fost 
niciodată descoperită dacă cei trei nu ar fi lansat atacul de 
revocare împotriva creaturii. Dar cum reuşise Iepurele să 
facă tot ce făcuse? Şi, dacă a putut face respectivele 
escrocherii, de ce altceva mai era capabil? 

Erau întrebări importante, dar pe care nu le putea 
discuta cu tatăl trădător. 


— Încă facem investigaţii, tată. Între timp, tu ai de 
asumat nişte fapte şi consecinţele lor. 

— Da, consecinţe. 

Robert se juca nervos cu tapiseria scaunului de lângă el. 

— Puşcărie? 

Întrebarea venise aproape ca o rugăminte. 

Eve —> Bob: <sm> în niciun caz! Avem nevoie de un 
„ijepure” ca să-l prindem pe Iepure! </sm> 

— Nu, tată, fără închisoare. Oficial, tu şi prietenii tăi aţi 
luat parte la o demonstraţie în campus care a scăpat rău 
de sub control. Mai puţin oficial... zvonul pe care l-am 
lansat noi este că aţi ajutat la oprirea unui sabotaj terorist 
asupra laboratoarelor. 

Încă o misiune pentru cei de la Prietenii dreptului la 
intimitate. 

Robert dădu din cap: 

— Am ajutat să-i oprim pe băieţii răi. Ăsta era planul lui 
Miri. 

— Da, era. 

Se uită la tatăl său cu o privire dură. 

— Am fost ofiţer de gardă în noaptea aceea. 

Eve ~> Bob: <sm> Grijă mare, domnule colonel. </sm> 

Dar avertismentul era vorbă-n vânt, strategiştii lor 
căzuseră de acord că Robert va trebui să afle anumite 
detalii. Singura lui problemă era cum să-i dea aceste 
detalii fără să-i ardă un pumn în nas. 

— Aici, în San Diego? 

— Pentru California de Sud, dar toată acţiunea a avut 
loc aici. Alice era analista mea şefă în acea seară. 

Ezită, încercând să-şi ţină nervii în frâu. 

— Ţi-a trecut vreodată prin minte că datorită lui Alice nu 
te-am dat afară din casă în şuturi? 

— Eu... Alice părea întotdeauna absentă, zise, trecându- 
şi o mână prin părul zburlit. 

— Ştii ce este SLC-ul şi ce efecte are? 

— Da, dădu repede din cap. Carlos Rivera rămâne blocat 
pe chineză. El este bine? 

Se uită la el şi culoarea îi pieri din obraji. 


— Alice? 

— Alice a clacat fix în mijlocul expediției tale. Avem 
dovezi clare că... 

Eve —> Bob: <sm> Nu intraţi în detalii. </sm> 

— Încă e blocată, continuă Bob după o fracțiune de 
secundă. 

— Bob... niciodată n-am vrut să-i fac niciun rău. Eram 
atât de disperat... Cred, cred că eu i-am făcut-o. 

Se uită la fiul său, îşi feri privirea. 

— Ştim, tată. Am aflat în timpul interogatoriilor. Şi da, tu 
i-ai făcut-o. 

Poliţia percheziţionase casa şi logurile personale ale lui 
Gu, la fel cum făcuseră şi cu cei de la Universitate; aveau 
chiar şi fotografii cu robotul pe care Robert îl pusese în 
baie. Doar că nu ştim exact cine a făcut respectivul robot. 
India, Japonia şi Europa dădeau vina pe Iepure, Iepurele 
fusese redus la nişte zvonuri şi bucăţi ilizibile de cache. 

Eve ~> Bob: <sm> Ei, o să aflăm într-o bună zi. Un atac 

la reţea printr-o persoană vulnerabilizată biologic... 
aceasta e o tehnologie muult prea avansată pentru a fi 
ignorată în ancheta de faţă. </sm> 

— Îmi pare atât de rău... dacă ai şti... zise Robert 
lăsându-şi capul în jos. 

Bob se ridică brusc în picioare. Reuşi să-şi păstreze 
vocea calmă şi sigură. _ 

— În cursul zilei de astăzi vei fi externat. Între timp, fă 
rost de ceva de îmbrăcat şi pune-te la curent cu ce s-a 
petrecut în lume. Pentru o vreme, rămâi să locuieşti cu noi 
în Fallbrook. Vrem să reiei şcoala... de unde ai lăsat-o. Mă 
duc să-i spun lui Miri despre Alice. 

— Bob, n-o să meargă. Miri nu va putea niciodată ierta... 

— Probabil ai dreptate. Dar Miri va primi un rezumat 
mult trunchiat. În fond, participarea ta la atacul împotriva 
lui Alice este circumstanţial. Şi este ascunsă bine, unde 
nici chiar Miri nu poate intra. Eu... te sfătuiesc 
prieteneşte... să nu te scapi să-i spui ceva. 

Şi uite-aşa domnul locotenent-colonel Robert Gu Jr. îşi 
îndeplinise misiunea care îi fusese încredinţată. Acum 


putea pleca. Traversă cameră, îndreptându-se către uşă. 
Ceva îl opri şi-l făcu să se întoarcă. 

Robert Gu Sr. îl privea cu teamă amestecată cu o imensă 
părere de rău. Bob mai văzuse expresia respectivă înainte, 
la alţi oameni. De-a lungul anilor, când subalterni de-ai lui 
o dăduseră în bară rău de tot. Tinerii pot ajunge disperaţi. 
Şi atunci fac lucruri teribile, nebuneşti, egoiste... uneori cu 
consecinţe catastrofale. 

Dar tata nu a fost niciodată tânăr! Nu exista nicio 
disperare, nicio lipsă de experienţă care să-l scuze pentru 
ce făcuse. 

Cu toate acestea... Bob urmărise filmul echipei de 
salvare care îl urmaseră pe Sharif printre dărâmături, îşi 
văzuse tatăl şi fiica întinşi pe podea, chiar la câţiva paşi de 
craterul lansatorului. Îl văzuse pe Robert cu mâna întinsă, 
cum ţinuse lava la câţiva centimetri de Miri. Aşadar, în 
ciuda nenorocirii pe care o provocase bătrânul, Bob mai 
avea să-i spună ceva: 

— Îţi mulţumesc că i-ai salvat viaţa, tată. 


Bob spusese „să reiei şcoala de unde ai rămas”. La 
Liceul Fairmount, era aproape posibil. Juan şi Robert deja 
dăduseră examenele scrise, apoi fuseseră în vacanţa de 
Crăciun şi Anul Nou. Acum se întorseseră, tocmai la timp 
pentru ceea ce majoritatea elevilor considerau a fi cea mai 
grea parte a semestrului: prezentarea proiectelor în timpul 
serbării cu părinţii. Problemele de viaţă şi de moarte şi 
apăsarea conştiinţei încărcate făcură loc groazei că avea 
să se facă de râs în faţa unor copii şi a părinţilor lor. 

Surprinzător, Juan Orozco încă mai vorbea cu el. Juan 
nu-şi prea amintea ce se întâmplase la Universitate. 
Creierul lui fusese şi mai bine curăţat decât al lui Miri. La 
ora actuală decupa bucăţi din ştirile apărute şi le punea 
cap la cap, încercând să separe adevărul de minciunile 
Prietenilor dreptului la intimitate. 

— Nu-mi amintesc nimic după ce am ajuns, împreună cu 
Miri, în campus. Şi Poliţia încă mai investighează 
purtabilul pe care l-am avut în ziua aceea. Nu-mi pot vedea 


nici măcar ultimele minute din jurnal! 

Puştiul îşi ridică mâinile în aer cu aceeaşi disperare pe 
care o observase la el şi în prima zi când se cunoscuseră. 

— Lasă, nu fi supărat, nici Miri nu şi-a recuperat 
logurile, îl consolă Robert bătându-l pe umăr. 

— Ştiu! Am întrebat-o! 

li dădeau lacrimile. ă 

— Nici ea nu-şi aminteşte. Incepuserăm să devenim 
prieteni, Robert. Nu am fi plecat împreună să te căutăm 
dacă n-ar fi avut încredere în mine. 

Sigur. 

— lar acum se poartă cu mine ca atunci când ne-am 
cunoscut... mă trimite la plimbare. Ea crede că probabil m- 
am dat lovit şi ea a trebuit să te caute singură. Şi poate 
chiar m-am dat lovit. Doar că nu-mi amintesc! 

Lena --> Juan, Xiu: <sm> Dă-i timp, Juan. Miri este 
foarte afectată de ce s-a întâmplat, mai ales cu mama ei. 
Cred că se consideră vinovată. Sau poate ne consideră pe 

toţi vinovaţi. Eu ştiu că tu nu te-ai fi dat lovit. </sm> 
Lena ~> Xiu: <sm> Dar mă depăşeşte de ce plânge pe 
umărul nenorocitului ăluia.</sm> 

Juan îşi luă privirea de la Robert, făcând eforturi vizibile 
să se reculeagă. Robert îl bătu pe spate stângaci. A-i linişti 
pe alţii nu făcea parte din activităţile lui preferate în viaţa 
de dinainte. 

— O să-şi revină, Juan. Nu a spus despre tine că eşti laş 
când eram la subsol. Era doar foarte îngrijorată în privinţa 
ta. Ai puţintică răbdare cu ea. 

Se uită în jur, poate găsea ceva să-i mai distragă atenţia. 

— Intre timp, vrei să aruncăm la gunoi toată munca pe 
care am făcut-o în timpul semestrului? Cum rămâne cu 
băieţii din Boston şi din sudul îndepărtat? Trebuie să ne 
apucăm de treabă cu proiectul 

Lena -> Xiu: <sm> Uită-te şi tu cât de nesimtit e, profită 

A de bietul copil ca să îl ajute la proiect. </sm> 

Încercarea lui Robert de a-l binedispune era slabă, dar 
păru să funcţioneze, Juan se uită la el şi zâmbi. 

— Da, să ne concentrăm pe lucrurile importante! 


Bob şi Miri nu apărură în curtea şcolii pentru serbarea 
la care copiii din clasa lui Robert prezentau proiectele de 
creaţie. Cel puţin nu erau prezenţi fizic - şi Robert îl putea 
vedea pe Juan Orozco uitându-se în toate părţile după ei. 

— Juan, Miri este la spital în seara asta. O externează pe 
mama ei. 

Bob păruse deosebit de încântat că Robert avea altceva 
de făcut în seara aceea. Juan zâmbi încrezător. 

— Dar poate mai bagă un ochi din când în când, să ne 
vadă, corect? 

De fapt, evenimentul din această seară era important 
pentru Fairmount, dar nu în sensul bun. Presa populară 
construise o grămadă imensă de speculaţii în jurul 
evenimentelor de la Universitate, iar Prietenii dreptului la 
intimitate brodaseră şi născociseră atâtea minciuni pe 
marginea acelor speculaţii, încât totul luase proporţii 
fabuloase. Zvonurile contaminaseră tot ce se petrecuse şi 
toate numele celor asociaţi cu întâmplările acelei nopţi. 
Robert săpase după varianta publică, întâi pentru a afla ce 
se petrecuse cu el în acea noapte în subsoluri, şi apoi 
pentru a afla ce credea lumea că se întâmplase. Robert şi 
conspirația bătrânilor apăreau în cele mai multe teorii, cel 
mai adesea ca nişte eroi picareşti - cum sugerase şi Bob. 
Dar mai existau şi alte teorii. Robert nu auzise în viaţa lui 
de Timothy Huynh, dar existau jurnalişti care pretindeau 
că Huynh şi Robert, împreună, puseseră la cale tot ce se 
petrecuse în acea seară: revolta şi operaţiunea din 
laboratoare! 

Robert devenise expert în blocarea mailurilor de la 
paparazzi, dar notorietatea lui începuse să-şi piardă 
amploarea; ratingurile îi scăzuseră dramatic în ultimele 
zile. Cu toate acestea, îşi petrecea cea mai mare parte a 
timpului la liceu, unde regulile şcolii interziceau accesul 
străinilor - vizibili. 

În această seară ban-ul respectiv era în plină forţă. 
Tribunele erau pline cu spectatori numai cu bilet de 
intrare - familiile elevilor şi alţi invitaţi, inclusiv prezenţe 
virtuale. Majoritatea acestor indivizi nu aveau niciun 


interes pentru Robert Gu. Dar, dacă urmăreai statisticile 
reţelelor, o mulţime de persoane invizibile urmăreau 
serbarea. 

Programul vocaţional nu era chiar mândria Liceului 
Fairmount. Majoritatea elevilor nu se pricepeau să 
folosească cele mai recente şi ciudate aplicaţii (iar 
majoritatea seniorilor nici nu se chinuiau măcar). Pe de 
altă parte, Chumlig spusese, într-un moment de 
sinceritate, că părinţii se dădeau în vânt după programele 
respective, mai ales pentru că puteau să înţeleagă, cât de 
cât, din tot ce făceau copiii lor la şcoală. Echipele erau 
formate din câte doi sau chiar trei elevi, dar aveau voie să 
folosească soluţii din oricare colţ al lumii. Seara demo nu 
începea decât după lăsarea întunericului, pentru ca filtrele 
virtuale să fie uşor de folosit. În mod normal, Chumlig nu 
le făcea asemenea favoruri elevilor. Respectivele demo-uri 
țineau două zile... şi nu începeau decât la o săptămână 
după ce elevii de la Cercul vocaţional îşi prezentaseră mai 
întâi creaţiile. Intervalul de o săptămână era suficient cât 
să nu trezească complexe de inferioritate şi, în acelaşi 
timp, le oferea celor talentaţi timp berechet să-şi dea 
importanţă prin şcoală. În această seară, audiența era 
adunată în partea de vest a terenului de fotbal, în timp ce 
partea de est fusese lăsată liberă pentru proiecţiile 
grandioase ce urmau a fi prezentate publicului. 

Robert stătea împreună cu Juan Orozco chiar lângă 
scenă, alături de ceilalţi elevi. Fiecare dintre ei ştia 
ordinea execuţiei, de fapt a interpretării. Prin lentilele de 
contact vedeau de-a lungul terenului mici semne care 
indicau cât mai rămăsese din demo-ul curent şi cine era 
următorul la rând. Nu fusese o alegere democratică a 
ordinii în spectacol. Chumlig şi ceilalţi profesori avuseseră 
propriile lor idei, pe care le impuseseră. Punct. Robert 
zâmbi în sinea lui. Din acest punct de vedere, simţul lui 
didactic nu-l părăsise. Chiar fără să cunoască detaliile 
niciunui proiect, ştia cine are o lucrare bună şi cine nu. 
Ştia cine are cele mai multe emoţii să iasă pe scenă în faţa 
publicului... Acelaşi lucru îl cunoştea şi Chumlig. Ordinea 


pe care o stabilise era o orchestrare gândită special. 

În mod miraculos, ordinea respectivă produsese un 
spectacol bunicel. 

Primii fuseseră gemenii Radner. Pentru cei doi, partea 
de est a campusului nu era suficientă. Proiectaseră un fel 
de pod de oţel, suspendat peste tribune, care se înălța tot 
mai sus şi mai sus în cer până se pierdea în lumina 
apusului. Dispăru şi după câteva secunde reapăru în altă 
parte deasupra stadionului! Punctul culminant al 
programului fu trecerea pe cer, în viteză şi într-un zgomot 
infernal, a unui tren cu locomotivă cu abur. Tribunele 
vibrară când trenul trecu pe deasupra lor. 

— Mamă! exclamă Juan şi îi dădu un ghiont lui Robert. 
Asta e nou, probabil au descoperit ceva pe la protocoalele 
de stabilitate ale tribunelor. 

Dacă Radner-ii nu fuseseră până acum ţinta speculațiilor 
în legătură cu „mersul Bibliotecii”, erau acum. Robert ştia 
sigur că gemenii nu se vor supăra chiar deloc. 

Majoritatea demo-urilor erau chestii artistice, vizuale. 
Dar existau şi elevi care construiseră gadgeturi. 

Doris Schley şi Mahmud Kwon construiseră un vehicul 
care avea simţul terenului şi putea urca treptele 
tribunelor. Când ajunseră cu el în vârful scărilor îl 
aruncară peste balustradă; se auzi un zgomot sub carcasă 
şi maşinăria se lăsă uşor la pământ fără să-şi spargă nimic. 
Juan se ridică de pe scaun să vadă robotul cu ochii lui. Ii 
aplaudă pe Schley şi Kwon, apoi se aşeză din nou. 

— Mamă! O paraşută cu senzor de pământ. Dar pun 
pariu că doamna Chumlig nu le dă mai mult de nota nouă. 

Îşi piţigăie vocea încercând s-o imite pe Louise Chumlig: 

— Ce-aţi făcut voi aici nu e decât inginerie la cutie. 

Dar încă zâmbea cu gura până la urechi. Amândoi ştiau 
că 9 era o notă bună, faţă de cât aveau să primească 
celelalte proiecte. 

Erau copii care chiar încercaseră să copieze proiecte de 
pe net, cum spusese şi Miri că făceau prietenii ei. Erau 
două proiecte noi interesante: un elastic foarte rezistent şi 
un fel de filtru de apă. Elasticul nu era spectaculos... până 


când îţi dădeai seama că nu era nicio iluzie optică. Doi 
băieţi pe care Robert îi cunoştea vag prezentară proiectul. 
Stăteau la cinci metri unul de celălalt, legănând o păpuşă 
mare între ei. Manechinul era legat de un elastic, fiecare 
din ei ţinând de câte un capăt. Elasticul nu numai că era 
foarte rezistent, dar îşi schimba proprietăţile fizice în 
funcţie de cum trăgeau băieţii de el. Când era lejer ca o 
coardă şi păpuşa sărea de sus în jos, când era rigid ca un 
arc şi ţinea păpuşa strâns prinsă. Proiectul lor avu cele mai 
multe aplauze. 

Pe de altă parte, filtrul de apă era doar o imagine mărită 
a unui furtun de grădină alimentat la un filtru. Deasupra, 
elevii puseseră un grafic enorm care arăta cum filtrul lor 
poate detecta impurități specifice fiecărui utilizator. Nu 
avea niciun efect sonor, iar graficele erau lente şi 
grosolane. Robert se uită la cer, apoi la fetele care îl 
proiectaseră. 

— Vor lua 10, este? 

Juan ridică din umeri. Zâmbea, dar cu o oarecare 
invidie. 

— Mda, e genul de chestie care-i place lui Chumlig. 

Apoi, onestitatea îl forţă să recunoască: 

— Lisa şi Sandi niciodată nu se deranjează să-şi aranjeze 
graficele, dar am auzit că deja au un cumpărător pentru 
filtrul respectiv. Pariu că sunt singurele eleve care fac bani 
din proiectul lor vocaţional. 


— Noi suntem la rând, Juan, zise Robert. 

Singurul semn că Juan înţelesese era felul în care 
privirea i se fixă pe cronometrul lor privat. 

Xiu --> Juan: <sm> Baftă, Juan! O să fie bine. </sm> 
Juan ~> Xiu: <sm> Miri se uită? </sm> 

Juan şi Robert erau ultimii, singura parte din program 
care nu fusese stabilită de Chumlig. Şi nu se datora nici 
inteligenţei lui Juan/Robert. Se datora faptului că demo-ul 
lor implica grupuri de oameni din afara şcolii, care aveau 
şi ei programul lor. 

Juan mai stătu nemişcat încă o secundă. Apoi alergă pe 


terenul de fotbal, făcând cu mâna către o scenă 
fantomatică paralelă cu tribunele. Invitaţii intrară pe scenă 
din ambele părţi. Imagistica era clară, nu erau efecte 
vizuale, aceştia erau oameni reali, cu instrumente 
muzicale, aşa cum explică Juan audienței. 

— Bună seara, doamnelor şi domnilor! strigă el 
entuziasmat ca un prezentator de circ, dar - în urechile lui 
Robert - panicat de mai avea puţin şi leşina. Robert ar fi 
putut îndeplini rolul de maestru de ceremonii sau ar fi 
putut înregistra dinainte introducerea, iar Juan să mimeze, 
dar ar fi însemnat să piardă la punctaj. Deci Juan se 
străduia live, cu vocea tremurândă şi cuvinte care îi ieşeau 
cu pauze ciudate şi avânt forţat. 

— Doamnelor şi domnilor! Orchestra Americilor, creată 
special pentru dumneavoastră în această seară de Liceul 
Charles River - orchestră şi cor, direct prin internet din 
Boston şi - se întoarse în stânga - Conservatorul din 
Magallanes, de asemenea în direct prin internet din Punta 
Arenas... Chile! 

Scena era plină acum, de o parte şi de alta, două sute de 
adolescenţi în uniforme şcolare, roşii cei din nord şi în 
carouri verzi cei din sud, după cum cerea protocolul lor de 
„colaborare”. impreună formau două coruri şi două 
orchestre, la depărtare de mii de kilometri unii de alţii, 
doar cu o legătură de internet care să-i ţină împreună. 
Doar printr-o minune fuseseră aduşi pe aceeaşi scenă. 
Succesul poate avea să arate banal pentru cei din afară, 
era posibil să fie chiar şi un eşec. Deşi repetițiile n-au mers 
Chiar rău. 

— lar acum - Juan continuă - acum, doamnelor şi 
domnilor, Orchestra Americilor va interpreta o adaptare 
originală a Imnului Europei compus de Ludwig van 
Beethoven, cu versuri de Orozco şi Gu, cu sincronizare de 
reţea asigurată de Gu şi Orozco! 

Făcu o plecăciune în faţă şi apoi se îndreptă în fugă în 
spatele scenei, lângă Robert. Broboane mari de sudoare i 
se scurgeau pe faţă şi era alb la faţă ca un cearşaf. 

— A fost foarte bine, Juan, zise Robert. 


Juan dădu din cap, tremurând ca varga. 

Orchestra hibrid începu să cânte. Acum totul trecuse în 
mâna acestor copii şi efectelor lui Robert. 

Muzica violoncelelor şi a chitarelor umplu aerul, venită 
din Boston şi din capătul celălalt al lumii. Adaptarea lor 
era mai ritmată decât Imnul Europei, fiecare notă trecând 
prin sute de noduri şi reţele, cu întârzieri de câteva 
milisecunde. 

Aceeaşi problemă de sincronizare care făcuse din corul 
lui Winnie de la Bibliotecă să sune atât de lălăit. 

Versurile lui Juan se ridicară în aer, cele două coruri - 
cel din nord interpretând varianta în engleză şi cel din sud, 
în spaniolă - începură să cânte. Cele două şcoli îşi creaseră 
o reţea unică, mai flexibilă, cu propriul lor dirijor. Se auzea 
ceva mai bine, în plus, erau surprinzător de talentaţi. Dar 
recitalul încă mai avea nevoie de Robert, care lucrase la 
adaptarea contratimpilor din reţele, creând o atmosferă 
magică (ajutată şi de magia lui Beethoven). 

Robert ascultă. Contribuţia lui nu era perfectă. De fapt, 
mergea chiar mai prost decât la repetiţii. Prea multă lume 
era pe reţea, ascultând concertul, şi prea mulţi oameni se 
logaseră în acelaşi timp. Robert se temuse că aşa se va 
întâmpla. Problema nu era cu capacitatea reţelei. Se uită 
peste statistici. Arătau prezenţa câtorva milioane de 
oameni veniţi pe nepusă masă, consumând resursele mai 
repede decât prevăzuseră ei, schimbând perspectiva 
acestui concert. Cu toate acestea, sincronizarea 
supravieţuise, orchestra nu se destrăma. 

Încă zece secunde. Melodia atinse o serie de 
crescendouri, apoi, printr-un miracol, ultimele două 
secunde fură perfecte. Versurile lui Juan se stinseră şi 
întreaga melodie încetă. Se lăsă tăcerea. 

Orchestra/corul stătea pe scenă, aşteptând reacţia 
publicului. Oamenii zâmbeau, poate puţin jenaţi... dar 
fapta era deja consumată! 

Apoi toată suflarea din toate colţurile lumii începu să 
aplaude frenetic. 

Bietul Juan arăta absolut copleşit. Din fericire pentru el, 


nu mai trebuia să vorbească în faţa milioanelor de 
spectatori. Orchestrele se înclinară în faţa audienței şi 
coborâră de pe scenă, înspre nord şi înspre sud, înapoi în 
colţurile lor de lume. Juan zâmbea, impresionat, înspre 
tribune, apoi se întoarse către Robert. 

— Mamă! Nu mă mai interesează ce notă luăm, Robert, 
nu-mi vine să cred! 

Copiii săriră din tribune, fără să mai ţină cont de faptul 
că Chumlig & compania erau încă pe teren, stabilind ce 
note avea să ia fiecare. Robert şi Juan se mişcară mai greu, 
stând în spatele scenei de vorbă cu ceilalţi elevi de 
departe. Notele şi demo-urile nu vor fi afişate online în 
următoarele douăzeci de ore, aveau o grămadă de timp la 
dispoziţie să-şi facă griji cât vor lua. Totuşi, Louise 
Chumlig arăta destul de încântată, felicitându-l pe fiecare 
din ei şi evitând să răspundă întrebărilor unuia sau altuia 
despre cum se descurcase şi ce note aveau să primească. 

Miri sau Bob încă nu apăruseră. Atenţia lui Robert fu 
acaparată de copii, Chumlig şi Juan Orozco - ultimul 
alternând între bucurie isterică şi disperare că picaseră 
examenul. 

Deci, aproape fără să-şi dea seama de ce se întâmplă, 
Robert se trezi faţă în faţă - şi aproape nas în nas - cu 
Winston Blount. In spatele fostului decan, Tommie Parker 
o ţinea de mână pe Xiu Xiang. Ei, asta era cea mai ciudată 
pereche care înflorise de pe urma acestei aventuri! 
Omuleţul zâmbea cu gura până la urechi. li făcu semn cu 
mâna lui Robert. 

Pentru moment, Robert era faţă în faţă cu Winston 
Blount. Robert se văzuse foarte puţin cu Tommie şi Winnie 
din noaptea de la Universitate. Şi ei, împreună cu Carlos, 
îşi petrecuseră câteva zile internaţi în clinica Crick. Din 
câte îşi dăduse Robert seama, se făcuseră negocieri, ca şi 
în cazul lui. Băieţii erau liberi. Povestea oficială era cea pe 
care o prezentase Bob: activitatea conjuraţiei bătrânilor 
fusese un protest care scăpase din mână, dar nu avuseseră 
niciodată intenţia de a vătăma aparatura laboratoarelor şi 
le părea nespus de rău pentru ceea ce făcuseră. Dacă îşi 
ţineau gura, nu vor fi consecinţe neplăcute pentru ei. 


_ Acum, pe chipul lui Winnie se citea un zâmbet stânjenit. 
II salută din cap pe Juan şi întinse mâna să dea noroc cu 
Robert. 

— Ştii că nu mai sunt aici la liceu, dar am încă familie 
aici. Doris Schley e stră-strănepoata mea. 

— Aha! Bravo ei, a avut un proiect foarte bun! 

— Mersi, mersi. Şi tu... ezită Winnie. 

In anii de glorie, laudele la adresa lui Robert Gu, venite 
din toate părţile, se întorseseră împotriva lui Winston 
Blount. 

— ... tu ai scris un text minunat, Robert. Versurile au 
fost foarte bune. Nu mi-aş fi imaginat niciodată asemenea 
cuvinte pe muzica lui Beethoven, în engleză şi în spaniolă. 
A fost... artă. 

Se opri, aşteptând parcă o rafală de remarci sarcastice 
din partea lui Robert. 

— Nu a fost textul meu, Winston. Poate se simte jignit, 
dar nu e intenția mea. Juan a scris versurile. Am lucrat 
împreună în timpul semestrului, dar aici l-am lăsat singur, 
doar l-am retuşat pe ici, pe colo. Pe cuvânt - Chumlig ne-ar 
prinde cu minciuna - sincer, e meritul lui Juan. 

— Ei, da! 

Winnie făcu un pas în spate, apoi păru să-l observe pe 
Juan. Îi întinse mâna: 

— A fost foarte frumos, fiule. 

Îi trimise o privire lui Robert, parcă nevenindu-i să 
creadă. 

— Ştii, Robert, că într-un fel a fost aproape la fel de bine 
scris cum scriai tu în vremurile bune? 

Robert stătu pe gânduri o clipă, citindu-i versurile lui 
Juan cu ochii imaginaţiei, la fel cum obişnuia să-şi 
recitească versurile. Nu, eu scriam mai bine. Mult mai 
bine. Dar nu pentru vremurile de acum. Dacă vechiul 
Robert ar fi citit aceste versuri... hm, vechiul Robert n-ar fi 
tolerat jumătăţi de măsură, probabil i-ar fi desfiinţat pe loc 
poezia. 

— Ai dreptate, Juan a scris frumos. 

Ezită o clipă. 


— Nu ştiu ce... ce s-a întâmplat în ultimii ani, Winston. 

Juan se uita de la unul la celălalt. Începu să zâmbească 
plin de mândrie, deşi părea să intuiască pe undeva că între 
Winnie şi Robert se schimbau cuvinte nerostite. Winnie 
dădu din cap. 

— Aşa este, multe s-au schimbat. 

Multimea se împrăştia, ceea ce le dădu câtorva copii idei 
să se joace de-a prinselea pe terenul de fotbal. Micul lor 
grup era în mijlocul vacarmului. 

— Deci, dacă tu nu ai scris versurile, atunci ce-ai făcut? 

— A! Eu m-am ocupat de sincronizarea în reţea! Pe cât 
posibil. 

— Nu mai spune! 

Winnie încerca să fie amabil, dar, chiar şi după 
experienţa lui proprie cu corurile, nu părea foarte 
impresionat. A, mă rog, nu sunase chiar ca la Filarmonică. 

Xiu --> Lena: <sm> Hai, Lena, zi-i ceva! </sm> 
Lena ~> Xiu: <sm> Lasă-mă în pace! </sm> 
Xiu —> Lena: <sm> Atunci îl felicit eu şi din partea ta. 
</sm> 

După un alt schimb de amabilităţi, Winnie se retrase, 
îndreptându-se spre familia Schley, cu Tommie şi Xiu 
Xiang pe urmele lui. Dar Robert văzu un mesaj apărând 
dinspre Xiang. 

Xiu —> Robert: <sm> A fost extraordinar, Robert. 
</sm> 

Juan habar n-avea despre ce se întâmpla în jurul lui. 

— Domnul profesor Blount n-a înţeles ce-ai făcut tu în 
proiect, este? 

— Ba da. Dar ce-a înţeles i-a plăcut. Nu contează. Şi eu, 
şi tu ne-am descurcat mai bine decât ne-am aşteptat. 

— Corect. 

Juan îl duse în tribune. Chiar dacă Bob şi Miri nu erau 
acolo, părinţii lui Juan erau. 

Îi felicitară cu tot tacâmul, chiar dacă oamenii încă nu 
ştiau ce să creadă despre Robert Gu. 


Un grup de părinţi şi prieteni mai rămaseră pe terenul 


de fotbal pentru o vreme. Mai mult decât orice, părinţii 
păreau uşor surprinşi de copiii lor. Işi iubeau odraslele şi 
erau convinşi că ştiu pe cine au crescut. Dar cumva, Louise 
Chumlig reuşise să-i transforme - nu în supermeni, dar în 
nişte fiinţe inteligente care puteau face lucruri la care 
părinţii lor nici nu visaseră. Pe chipurile lor se putea citi 
mândria amestecată cu nedumerirea. 

Miri tot nu apăruse. Bietul Juan. Sper că Alice a ajuns 
acasă cu bine. Cu o singură mână, Robert nu se prea 
descurca, în mijlocul stadionului, să verifice cum stau 
lucrurile acasă. 

Robert îşi făcu loc prin mulţimea făcută cerc în jurul 
Louisei Chumlig. Fericită şi obosită, dar mai ales modestă. 

— Eu doar le arăt elevilor mei cum să se folosească de 
lucrurile pe care le au la îndemână şi ce le oferă lumea în 
care trăiesc acum. 

Robert se întinse şi o prinse de mână. 

— Mulţumesc. _ 

Chumlig se uită în sus la el cu un zâmbet ştrengăresc. li 
mai ţinu mâna într-a ei o clipă. 

— Robert! Cel mai interesant elev al meu. Ai fost exact 
opusul problemei pe care o am cu ceilalţi. 

— Cum adică? 

— În cazul celorlalţi, trebuie să-i învăţ să se cunoască pe 
sine şi ce pot face. Pe când dumneata... mai întâi a trebuit 
să renunţi la ce ai fost. 

Zâmbetul ei deveni acum aproape trist. 

— Să-ţi pară rău, Robert, pentru ce ai pierdut, dar fii 
fericit cu ceea ce ai devenit. 

În tot acest timp, ea ştiuse! Dar altcineva se băgă peste 
ei şi ea făcu conversaţie, veselă, asigurându-i că semestrul 
care urma va fi şi mai interesant decât cel care tocmai se 
încheiase. 


Robert îi lăsă pe Juan şi pe ceilalţi când începură să-şi 
facă planuri cum vor arăta proiectele din vară. Puştii nu 
puteau să creadă că se vor autodepăşi, nu după 
spectacolul din această seară. În drum spre parcare, zări 


două figuri cunoscute. 

— Am crezut că sunteţi cu Winston. 

— Am fost, zise Tommie, dar ne-am întors. Voiam să te 
felicităm iar pentru şmecheria cu muzica sincron. 

Xiu Xiang aprobă cu hotărâre din cap. Dintre ei doi, doar 
ea purta. Cuvântul FELICITĂRI în litere aurii plutea în aer 
între ei. Bietul Tommie, încă mai căra laptopul după el, 
deşi ar fi trebuit de mult să-l predea Poliţiei. 

— Mulţumesc, sunt mândru de ce-a ieşit, mai ales 
„şmecheria”. A fost mai mult ca să ne jucăm, nimeni nu are 
nevoie pe bune să sincronizeze muzică reală de la mii de 
kilometri distanţă, prin net. Tot ce-am făcut eu a fost să 
jonglez cu predicțiile rutărilor, ştiind cum va trebui să 
sune melodia. 

— Plus sincronizarea fiecărui instrument şi a fiecărei 
voci, este, este? zise Tommie. 

— Şi asta. 

— Plus programul antifluctuaţie, zise Xiu. 

— Ei, a fost distractiv. 

Tommie începu să râdă. 

— Ar trebui să vezi ce zice lumea pe net. Progrămelul 
tău a fost remarcat de câţiva. Pe vremuri, când eram eu 
tânăr, puteai să-ţi iei licenţa pentru treaba asta. Acum... 

— Acum în cel mai bun caz te alegi cu o notă bună la 
doamna Chumlig, râse Xiu, bătându-l pe umăr pe Tommie. 
Tu şi cu mine... avem multe de învăţat, Thomas. 

Tommie mormăi fără chef. 

— Ce vrea să spună doamna e că trebuie să învăţ să port 
computerul pe mine. 

Se întoarse spre femeia tânără de la braţul lui. 

— Niciodată n-am visat că Xiu Xiang îmi va salva viaţa! 
Şi că mi-o va salva dându-mă pe mâna Poliţiei! 

Lena --> Xiu: <sm> Lui Parker îi e teamă să încerce 
lucruri noi, chiar dacă îi tot dă înainte cu viitorul. </sm> 

Mai făcură câţiva paşi împreună, în tăcere. Robert văzu 
alt text de la Xiang - chiar începea să se priceapă la 
messenger! 


Xiu --> Robert: <sm> <of! /> Tommie e bătrân şi niciun 
medicament nu l-a ajutat cine ştie ce până acum. Şi îi e 
frică să încerce lucruri noi. </sm> 

Robert abia se stăpâni să nu se uite spre ea surprins. De 
când şi până unde inginera devenise psihologul de 
serviciu? ... Dar avea dreptate în privinţa lui Tommie. 
Habar n-avea despre ce se petrecea în jurul lui. Dar un 
zâmbet ştrengăresc îi înflori până la urechi. 

— Ce? zise Robert într-un final. 

— Mă gândeam şi eu, aşa. Operaţiunea noastră la 
Universitate a fost cea mai mare şi mai periculoasă la care 
am luat eu parte în viaţa mea. Am fost manipulaţi, mă rog. 
Dar şi ce dacă? A fost cum sunt acum modern... asociaţii. 
Ne-am făcut treaba şi, în felul nostru, am obţinut ce-am 
vrut. 

— Cum vine asta? întrebă Robert gândindu-se la 
promisiunile pe care le făcuse Străinul. 

— Am demolat proiectul lui Huertas. 

— Dar cărţile sunt toate distruse. 

— Dar mie îmi place ce-au făcut Cavalerii acolo, zise 
Tommie ridicând din umeri. Cel mai important lucru, l-am 
făcut de ruşine pe Huertas în faţa lumii întregi. 

— Şi asta e o victorie? 

Intraseră în parcare, în spatele lor mergea o maşină 
goală. 

— Dap. Nu poţi opri progresul, dar noi l-am oprit pe 
Huertas suficient cât să se petreacă alte evenimente, în 
favoarea noastră. 

Se uită la Robert, care habar nu avea despre ce vorbea 
Tommie. 

— N-ai auzit? Păi, dacă purtaţi tot felul de prostii, nu 
aveţi timp să vă uitaţi la ştiri. Înţelegi tu, Huertas se 
grăbea aşa de tare dintr-un motiv bine întemeiat. Se pare 
că chinezii, cu programul lor, tocau British Museum şi 
British Library mai repede decât se aşteptau. Iar chinezii 
au ani de experienţă în spate în digitalizare semi- 
nondistructivă. Comparativ cu violenţa operaţiunii de 
tocare a lui Huertas, chinezii sunt foarte blânzi. Proiectul 


din San Diego a picat de prost. Englezii au lăsat efectele 
tactile doar pentru expoziţiile de carte. De la ei poţi accesa 
absolut orice, inclusiv arhivele de la Google. Noi l-am oprit 
pe Huertas câteva zile, suficient cât să nu se mai bage în 
faţă şi chinezii să bată palma cu alte biblioteci şi muzee 
din lume. 

Băgă mâna în buzunar şi scoase o bucată de plastic 
pătrată, cât jumătate de palmă. 

— Poftim, un cadou pentru tine, m-a costat 19,99 dolari. 

Robert o analiză pe toate părţile. Semăna cu dischetele 
pe care le folosise cândva pe vechiul lui PC spre sfârşitul 
secolului trecut. Apăsă pe ea pentru mai multe informaţii. 
În aer apărură etichete cu detaliile tehnice: Card de date. 
Capacitate 128PB. Plină 98%. Mai erau şi alte date, dar 
Robert se uită spre Tommie. 

— Oamenii încă mai folosesc dischete de genul ăsta? 

— Doar  boşorogii  paranoici ca mine, cu simţul 
proprietăţii. E incomod s-o car după mine, dar am un 
cititor montat în laptop. 

Desigur, nici nu se aştepta la altceva. 

— Toate datele sunt online, împreună cu un program de 
analiză încrucişată, dacă îţi trebuie, pentru care trebuie să 
plăteşti ceva în plus chinezilor. Dar chiar dacă nu ai un 
card reader, m-am gândit că poate vrei să-l ţii în mânuţele 
tale fine. 

— Ah. 

Robert trase cu ochiul la directorul de sus. Era o 
senzaţie de parcă ai fi stat în vârful unui munte. 

— Deci asta €...? 

— Dap. Muzeul şi Biblioteca Marii Britanii, digitalizată şi 
organizată de Coaliția informagică chineză. Efectele 
haptice şi artefactele sunt la rezoluţie slabă, să le facă să 
încapă pe un singur disc. Dar secţiunea de cărţi este de 
vreo douăzeci de ori mai mare decât a reuşit Max Huertas 
să tragă din Biblioteca de la Universitate. Lăsând 
biblioteca la o parte, ai practic în mână istoria omenirii de 
la începuturi până în anii 2000. Toată lumea premodernă. 

— Nu pare cine ştie ce, zise Robert învârtind plasticul în 


mână. 

— Păi, nici nu e! râse Tommie. 

Robert vru să i-o înapoieze, dar Tommie nici nu voi să 
audă. 

— Cum am spus, e cadou. Pune-l pe perete, unde să-ţi 
aducă aminte cine suntem. lar dacă chiar vrei să te uiţi la 
Muzeu, uită-te pe net. Chinezii au făcut chiar treabă bună 
şi serverele lor de acolo sunt chiar inteligente. 

Tommie se opri şi făcu semn maşinii care mergea în 
urma lor. Uşa din spate se deschise şi intră mai întâi Xiu. 
Pentru o secundă, pe chipul zbârcit al lui Tommie înflori 
zâmbetul de odinioară. 

— Vasăzică, Huertas a pierdut afacerea cu tocatul şi 
chinezii promit că noile lor proiecte vor fi realizate cu şi 
mai mare grijă decât ce-au făcut la British Library. 
Imaginează-ţi roboţi cu mânuţe roz pufoase, cotrobăind 
prin toate  librăriile şi muzeele lumii, catalogând, 
analizând, arhivând et cetera, et cetera, să le dea noilor 
intelectuali de-alde Zulfi Sharif ceva de rumegat. Hai c-am 
plecat! 


Era aproape de miezul nopţii când Xiu Xiang se întoarse 
la Capătul curcubeului. Lena era încă trează. La bucătărie, 
îşi făcea un sandvici. Osteoporoza o forţa să stea atât de 
aplecată în faţă, încât fruntea aproape atingea masa. Arăta 
ciudat, dar căruciorul cu rotile şi designul bucătăriei îi 
dădeau suficient spaţiu de manevră. 

Xiu intră în cameră, simțindu-se ca la adolescenţă. 

— Scuze, Lena, că ţi-am tăiat accesul, dar... 

Cealaltă femeie se întoarse şi se uită la ea, zâmbind cu 
gura până la urechi: 

— Ei, nicio problemă, voi, tinerii, aveţi nevoie de 
intimitatea voastră! 

Îi făcu semn lui Xiu să ia loc la masă. 

— Ah, da, păi, hm, Tommie nu mai e chiar tânăr, începu 
şi simţi cum i se urcă sângele în obraji. Ăăă... nu mă refer 
fizic! Vrea să fie la curent cu noile descoperiri, dar nu 
întotdeauna poate înţelege ce implică tot progresul ăsta. 


— Tommie este mult mai întreg la minte decât alţii, zise 
Lena ridicând din umeri. Luă un sandvici din farfurie şi îşi 
înfipse dinţii în el. 

— Crezi că ar putea să mai fie cum a fost odată? 

— Orice e posibil. Ştiinţa avansează. Şi dacă Tommie nu 
vrea să încerce, îl putem noi împinge în direcţia care 
trebuie. Marea lui problemă este că a avut o viaţă extrem 
de uşoară când era tânăr, a avut tot ce şi-a dorit, fără prea 
mult efort. Este atât de căpos, încât nu vrea să încerce 
nimic din ce nu-i convine lui, mai ales lucrurile dificile. 
Hai, ia şi mănâncă. 

Xiu dădu din cap şi întinse mâna spre sandvici. Nu era 
prima dată când stăteau de vorbă noaptea târziu. De fapt, 
aceste discuţii o schimbaseră mult pe Xiu Xiang. Poate 
avea chiar mai multe probleme decât Tommie. Dar cea mai 
mare problemă în viitorul apropiat ar putea fi cum să evite 
ofertele de muncă din partea „guvernului”. 

Muşcă din sandvici. Unt de arahide şi gem de căpşuni. 
Nu era rău. 

— Ai avut ocazia să-ţi faci treaba cu oamenii pe care i- 
am văzut astăzi? 

— Adică să mă joc de-a psihiatrul? Da, ţi-am revăzut 
logul de pe Epiphany şi am postat câteva recomandări 
anonime. Sfaturile pe care i le-am dat lui Carlos Rivera i-au 
prins bine. El are o problemă recurentă, dar asta-i viaţa. 
Cât despre Juan, am făcut tot ce-am putut, cel puţin pentru 
moment. 

Xiu zâmbi cu gura plină de unt şi gem. Îi luase ceva timp 
să-şi dea seama cât de genială era Lena. La o adică, 
psihiatria era o specialitate atât de delicată. Lena îi 
povestise cândva că lui Miri îi plăcea să şi-o închipuie pe 
bunică-sa ca un fel de vrăjitoare-şefă. O ştia cu siguranţă, 
deşi fetiţa niciodată nu le dăduse cu voce tare vreun 
indiciu despre ce se petrecea în mintea ei. Acum Xiu ştia 
că tot ce-şi imaginase Miri despre Lena era adevărat, cel 
puţin la nivel metaforic. Niciodată nu am înțeles oamenii, 
dar cu Lenay văzând cu ochii mei şi şoptindu-mi la ureche, 
încep să învăţ. 


Dar tot mai erau lucruri pe care nu şi le explica. 

— Ce nu înţeleg eu este de ce nepoata ta îl respinge pe 
Juan. Sigur, copiii nu-şi amintesc ce s-a întâmplat cu 
adevărat în Clădirea Pilchner, dar ştim că începuseră să 
devină prieteni. Dacă am putea pune mana pe logurile lui 
Miri... 

Pe care cei de la Poliţie încă le mai păstrau. 

— Ştiai că Alice a ieşit din spital? întrebă Lena ocolind 
subiectul Miri-Juan. 

— Da! Am aflat de la tine, dar nu ştiu mai multe. 

— Nici nu sunt mai multe detalii. Alice e bolnavă, dar 
acum se simte ceva mai bine. De fapt, ştiam de mult timp 
că Alice se juca cu focul. De data asta chiar era să se ardă 
şi, cumva, toată povestea este legată de aventurile fostului 
meu soţ la Universitate. Cred că Alice îşi va reveni. Asta ar 
trebui să-i ajute pe Miri şi Juan. 

Lena se lăsă pe spate în scaun. Sau, mai degrabă, lăsă 
scaunul pe spate, fiindcă ea nu se putea îndrepta. 

— Am mai discutat noi şi înainte. Miri e atât de 
încăpăţânată, încât uneori le face mai mult rău celor din 
jurul ei. A moştenit defectul ăsta de la bunicul său, tatăl 
său fiind scutit de aşa ceva. lar acum, această 
încăpățânare s-a agăţat de un sentiment foarte adânc 
ascuns, de vinovăţie: subconştient, Miri simte că ea şi Juan 
i-au făcut rău lui Alice când s-au băgat în povestea cu 
Biblioteca. 

— Hmm... mie asta nu-mi sună a analiză psihologică, 
Lena. 

— Te scutesc de detaliile tehnice. 

— Oricum, ai rezultate foarte bune. Sunt oameni la liceu 
în Fairmount care cred că sunt un fel de guru în relaţii 
umane. Eu! 

Lena îi întinse mâna noduroasă peste masă, Xiu o luă 
uşor şi zâmbi. 

— Am făcut o echipă bună, nu-i aşa? întrebă Lena. 

— Da. 

Nu era doar cum ştia Lena să ia oamenii. Nu era doar 
faptul că salvaseră viaţa lui Tommie şi a prietenilor lui. 


Fuseseră acele zile întunecate de la început, când ajunsese 
la liceu, când era convinsă că niciodată nu se va putea 
readapta, şi nici Lena nu era chiar cea mai fericită femeie 
din lume. Împreună ieşiseră Ia lumină. Xiu se uită către 
bătrâna care era cu zece ani mai tânără decât ea. Fu şi 
Lena am făcut împreună ceva extraordinar. Dacă ar fi fost 
separat...? 

— Lena, crezi că voi ajunge vreodată să mă pricep la 
oameni la fel de bine ca tine? 

— Ei, nu ştiu, zise Lena ridicând din umeri şi zâmbind. 

Xiu se uită spre Lena amintindu-şi mici întâmplări din 
ultimele luni. Lena Gu nu minţea pe faţă aproape 
niciodată. Părea că realizează ce impact ar avea o 
minciună asupra credibilităţii ei. Dar putea să te deruteze, 
chiar şi când îi adresai o întrebare directă. 

— Ştii, Lena, când zici „Ei, nu ştiu” şi ridici din umeri... 
pentru mine înseamnă că tu gândeşti „nici într-o mie de 
ani”. 

Lena făcu ochii mari şi o strânse de mână cu drag. 

— Hmm... păi, aşa o fi. Sau poate, în cazul tău, mai 
devreme de o mie de ani! 

— Bun. Pentru că vreau să-ţi spun ceva Lena... eu nu 
cred că Robert mai e nenorocitul acela pe care ti-l 
aminteşti tu. Eu cred că s-a schimbat cu adevărat. 

Lena îşi retrase mâna. 

— Pardon, m-am înşelat, în cazul tău va dura mai mult 
de o mie de ani. 

Xiu întinse mâna, dar Lena se retrăsese în scaunul ei cu 
rotile. Nu avea nicio importanţă. Erau lucruri care 
trebuiau spuse. 

— Robert era violent şi sălbatic la început, dar uite cât 
de mult l-a ajutat pe Juan. Am o teorie. N 

De fapt, nu era chiar teoria ei personală. li întinse Lenei 
citatul din Nature. 

— Robert are echivalentul unei traume majore, genul de 
lucruri care dau peste cap personalitățile şi le 
remodelează, uneori altfel. 

— Xiu, citeşti prea multă ştiinţă de doi bani. Lasă 


specialiştii să-şi bată mintea cu astea. 

— E ca şi cum ar fi fost desfăcut în bucăţi şi pe urmă 
reasamblat. Are amintiri de-o viaţă, dar fizic, este un 
bărbat tânăr. 1 s-a oferit o a doua şansă să facă lucrurile 
aşa cum trebuie. Nu vezi asta, Lena? 

Lena se lăsă şi mai mult în faţă. Pentru câteva clipe nu 
scoase un cuvânt, uitându-se în jos la mâinile ei strâmbe, 
dând din cap uşor dintr-o parte în alta. 

— Mai ai multe de învăţat, fata mea. 

Şi cu asta se îndepărtă de la masă, învârtindu-şi scaunul 
spre ieşire. 

— Mă tem că discuţia noastră s-a încheiat pentru seara 
asta. 

Se îndreptă spre camera ei. 

Xiu spălă vasele. De obicei, Lena insista să se ocupe de 
bucătărie. 

— Măcar atât încă mai pot face şi eu cu mâinile, zicea 
adesea. 

Dar nu în această seară. 

Iar dacă m-aş pricepe ceva mai bine la oameni, probabil 
aş afla şi motivul. 


35 
APOSTROFUL LIPSĂ 


Zulfikar Sharif nu mai era student la Universitate. 
Robert dădu peste un mesaj de eroare foarte de modă 
veche: Persoana căutată nu mai este student înregistrat la 
Universitatea din Statul Oregon. 

Chiar şi IP-ul lui Sharif era acum „gol”. Robert începu 
să-şi facă griji. În lume, erau aproximativ o mie de „Z* 
Sharif”. Niciunul din cei accesibili nu se potrivea. Ceilalţi 
erau oameni care încercau, atât cât se pricepeau, să-şi 
păstreze intimitatea. 

Dar Zulfi Sharif pe care îl căuta Robert era tot 
antitehnic, deci nu avea cum să fie ascuns. După o oră- 
două, Robert îl descoperise la Universitatea din Calcutta. 

Sharif era foarte docil. 

— Doamna profesor Blandings m-a trimis acasă. 

— Ţi-a tăiat bursa? Pe vremea mea, profesorii nu erau 
atât de atotputernici. 

— A avut ajutorul autorităţilor. Am petrecut câteva 
săptămâni încercând să explic unor foarte insistenţi agenţi 
ai Guvernului Statelor Unite că eu nu am nicio vină. Nu le 
venea a crede că am reuşit să-mi virusez de atâtea ori 
computerul. 

— Hmmm. 

Robert îşi îndreptă privirea către oraşul ce-l înconjura. 
Ziua părea toridă şi umedă. Dincolo de măsuţa lor, 
mulțimile treceau înainte şi înapoi, o grămadă de tineri 
vorbind şi râzând. Se vedeau şi câţiva zgârie-nori. Era 
viziunea modernă a Calcuttei. Pentru moment, Robert fu 
tentat să deschidă un alt canal, cu vederea reală, să 
încerce să observe câte diferenţe depista între o imagine şi 
alta. 

Nu, concentrează-te să observi cât din Sharif e real şi 
cât nu. 

— Presupun că dovada cea mai bună că te consideră 


nevinovat este că te-au lăsat să te întorci acasă. 

— Într-adevăr aşa e, deşi câteodată mă întreb dacă nu 
sunt doar un peşte în ocean. Zâmbi timid. Chiar aş fi vrut 
să-mi fac teza despre dumneavoastră, domnule profesor. 
La început era disperare academică. Dumneavoastră erati 
trofeul pe care i-l puteam oferi lui Annie Blandings. Dar pe 
măsură ce am început să vorbim mai multe, să vă cunosc, 
am... 

— Cât din tine era prezent la interviurile cu mine, 
Sharif? Câţi oameni mai erau cu tine? 

— Asta m-am întrebat şi eu de foarte multe ori! Erau cel 
puţin doi indivizi în afară de mine. Era o experienţă foarte 
frustrantă, mai ales la început. Stăteam bine mersi de 
vorbă cu dumneavoastră, punându-vă întrebările care 
aveau s-o mulţumească pe Blandings... când pac! eram dat 
la o parte şi rămâneam în decor! 

— Deci puteai vedea şi auzi? 

— Da, de cele mai multe ori chiar aşa se întâmpla! Cred 
că mă foloseau ca să îi inspir cu întrebările mele, pe urmă 
mă dădeau de o parte şi continuau discuţia! În final - şi n- 
ar fi trebuit să recunosc aşa ceva poliţailor dumneavoastră, 
mare greşeală am făcut! - în final am ajuns să apreciez 
foarte mult celelalte intervenţii! Dragii mei hackeri puneau 
întrebări la care eu nu m-aş fi gândit niciodată. Deci am 
stat pe tot parcursul conspirației dumneavoastră cu 
Biblionetul, până am ajuns agentul străin perfect 
provocator! 

— Dar dacă nu ai fi fost acolo în noaptea bătăliei, Miri a 
mea ar fi murit. Ce ai văzut cât ai fost acolo, Zulfi? 

— Ce? Ei, păi, am fost complet scos afară în acea seară. 
Ceilalţi jucători aveau agende care nu includeau niciun fel 
de discuţie despre literatură. Dar am încercat în continuu 
să intru. Poliţia spune că n-aş fi reuşit niciodată să reiau 
legătura fără asistenţă teroristă. In orice caz, pentru 
câteva secunde v-am văzut pe dumneavoastră pe podea. 
Mi-aţi cerut să vă ajut. Lava se urca pe mâna 
dumneavoastră. Altceva mai mult de atât nu am văzut. 

Robert îşi amintea conversaţia. Era unul din lucrurile 


clare în toată ceața care însoțea amintirile din acea seară. 
Sharif înclină capul într-o parte, curios. 

— Acum m-am lăsat de interviuri literare periculoase, cu 
toate acestea nu pot rezista să nu vă întreb: Acum sunteţi 
la începutul unei vieţi noi, domnule profesor. Ne putem 
aştepta la apariţia unei noi opere? Pentru prima dată în 
istoria omenirii, un nou Secret al vârstelor? 

— Ai dreptate, domnule Sharif, este loc pentru ceva nou. 
Dar, vezi dumneata... unele secrete depăşesc puterea de 
exprimare a celor care le cunosc. 

— Pe dumneavoastră în niciun caz nu vă depăşesc! 

Robert se trezi zâmbind. Sharif merita adevărul. 

— Aş putea scrie ceva, dar nu ar mai fi poezie. Amo 
viaţă nouă, dar tratamentul pentru Alzheimer... mi-a 
distrus talentul. 

— Vai de mine, nu se poate! Am auzit despre efectele 
Alzheimerului, dar, sincer, nu m-am aşteptat la 
dumneavoastră. Sincer, singurul lucru bun care speram să 
iasă din toată această aventură era o colecţie nouă de 
Secrete! Îmi pare atât de rău! 

— Să nu-ţi pară prea rău. Înainte nu eram... o persoană 
prea amabilă. 

Sharif se uită în jos, apoi la Robert. 

— Am auzit. În perioada când nu puteam să dau de 
dumneavoastră, i-am intervievat pe câţiva dintre foştii 
dumneavoastră colegi de la Stanford, chiar şi pe Winston 
Blount pe vremea când nu se ocupa de conspirații. 

— Dar... 

— Nu mai contează. Într-un final m-am prins că, atunci 
când v-aţi revenit, vă pierduserăţi latura sadică. 

— Atunci puteai să ghiceşti şi restul! 

— Credeţi? Credeţi că talentul şi răutatea 
dumneavoastră erau la pachet? 

Sharif se aplecă în faţă, absorbit de discuţie cum nu-l 
mai văzuse de la primele lor interviuri. 

— Eu... nu cred asta. Dar ar fi interesant de cercetat 
problema. Chiar m-am întrebat de foarte multe ori - dar am 
fost prea timid ca să vă întreb - ce s-a schimbat realmente 


în dumneavoastră. Aţi fost din prima un tip de treabă când 
v-aţi trezit din nebunie? Sau a fost o schimbare bruscă din 
aceea dickensiană din „O colindă de Crăciun”, adică o 
experienţă care v-a făcut mai bun? 

Se dădu pe spate. 

— Ei, aş putea scoate o teză splendidă pe subiect. 

Il cercetă pe Robert, întrebător. 

— Nici nu mă gândesc! 

— Ba da, ba da! zise Sharif dând din cap. Este o idee 
atât de genială, încât aproape am uitat ce am promis. Şi 
primul lucru pe care l-am promis a fost să nu mă mai 
amestec în chestiuni care mă bagă în gura lupului. Adică 
Poliţia. 

Se uită în sus, ca şi cum ar fi vorbit cu nişte spectatori 
invizibili. 

— Aţi auzit ce-am spus? Sunt curat la trup, curat la 
suflet şi am purtabilul proaspăt ars! 

Apoi se întoarse înapoi la Robert. 

— De fapt, am altă teză la care lucrez acum. 

— Aşa. 

— Da. O să-mi ia câteva semestre să-mi adun 
materialele, dar merită. Vedeţi, Universitatea din Calcutta 
înfiinţează un nou departament cu o nouă facultate, 
afirmare rapidă. Suntem la concurenţă cu Universitatea 
din Bombay, dar oamenii de aici au sponsorizări bune şi 
sunt dispuşi să ia oameni tineri, feţe noi, ca mine. 

Zâmbi entuziasmat la privirea nedumerită a lui Robert. 

— Este noul nostru Institut de Studii Bollyoodiene! O 
combinaţie de literatură şi cinema. Eu voi studia influenţa 
literaturii secolului douăzeci asupra artelor indiene 
moderne. Şi oricât de tare m-ar durea sufletul că am 
pierdut o ocazie extraordinară, domnule profesor, sunt 
fericit să fac ceva care mă va ţine departe de ochii Poliţiei! 


Robert fusese destul de ocupat în vacanţa dintre 
semestre. Progrămelul lui de sincronizare îl făcuse un mic 
guru. Fusese remarcat de o companie mică, numită 
Comms-R-Us. Într-un fel, era o firmă tradiţională. Era 


veche (de cinci ani) şi avea trei angajaţi permanenţi. Nu 
era o corporație, dar reuşise câteva proiecte micuţe pe 
comunicaţii. Comms-R-Us îl angajase pe Robert în calitate 
de consultant pentru o perioadă de trei săptămâni. Deşi 
era clar că jobul lui de „consultanţă” era mai mult un test 
pentru Comms-R-Us să hotărască dacă Robert Gu avea 
vreun viitor, Robert sărise imediat. 

Pentru prima dată de când o luase razna, făcea ceva ce 
alţii apreciau. 

În rest, lucrurile nu mergeau prea bine. Juan Orozco 
plecase. Părinţii îl luaseră în vacanţă la Puebla, unde 
locuia bunicul mamei lui. Juan mai venea din când în când, 
dar Miri tot nu vorbea cu el. 

— Încerc să nu-mi pese, Robert. Poate, dacă n-o mai bat 
la cap, îmi mai dă o şansă. 

Cu toate acestea, Robert avea sentimentul că Juan şi-ar 
fi instalat un cort în faţa uşii lor, dacă părinţii nu l-ar fi 
cărat după ei. 

— Vorbesc eu cu ea, Juan. Promit. 

Juan îl privi neîncrezător. 

— Dar vezi să nu creadă că te-am pus eu! 

— N-o să creadă. O să-mi aleg cu grijă momentul. 

Robert avea decade întregi de experienţă în alegerea 
momentului potrivit. Ar fi trebuit să fie floare la ureche. 
Miri luase o notă provizorie la proiectul ei demo. Ceea ce 
însemna că atunci când avea să-l prezinte, la sfârşitul 
semestrului viitor, trebuia să fie şi mai bună. Deocamdată, 
era ocupată pe lângă casă, având în principal grijă de 
mama ei. Alice Gu era o umbră a vechii Alice. Oţelul din 
care părea să fie făcută când o cunoscuse Robert se topise. 
Rezultatul era... încântător. În majoritatea serilor, Alice şi 
Miri erau în bucătărie, încercând să descifreze tainele 
artei culinare moderne. Alice continua să fie distantă, dar 
zâmbetul ei nu mai era reflexul acela lipsit de căldură pe 
care îl afişa înainte. 


Când Bob era plecat în misiune, Miri era mai ocupată ca 
oricând. În fiecare zi găsea câte o ştire sau un articol pe 


care le găsea căutând despre arsuri şi recuperarea 
membrelor. Foarte curând va trebui să se folosească de 
subiectul „Recuperare” să lămurească povestea cu Juan... 
şi cu el. 

Poate acum nu era momentul potrivit. Bob era plecat din 
oraş. Alice se retrăsese în biroul de la subsol imediat după 
cină. Miri n-avea chef de Monopoly în seara asta. Era 
distractiv jocul, unul din cele mai simpatice momente 
împreună din acea noapte de groază la Universitate. 
Robert avea de lucru pentru firmă şi pierdu noţiunea 
timpului. Când termină, avea câteva chestii făcute pe care 
le putea arăta şefilor. Ce noapte productivă! La parter, se 
trânti o uşă. Robert era tot cu ochii pe lucru, dar o auzi pe 
Miri urcând apăsat scările. Alergă pe hol şi se repezi în 
camera ei. 

După câteva minute, ieşi iar. Auzi o bătaie la uşa 
camerei lui. 

— Hei, Robert, vrei să-ţi arăt ce-am mai descoperit 
astăzi? 

— Sigur. 

Năvăli în cameră şi apucă un scaun. 

— Am mai găsit încă trei proiecte care te-ar putea ajuta 
cu mâna. 

De fapt, condiţia medicală în care se afla mâna stângă a 
lui Robert Gu se putea caracteriza cel mai bine prin 
absenţa ei. Era complet arsă de la cot în jos. În două locuri 
în apropierea umărului nu mai rămăseseră decât câteva 
fâşii de carne. „Proteza” lui era un fel de suport de plastic 
ca pe vremuri. Interesant că medicii pierduseră ocazia să-i 
amputeze mâna şi să încerce vreo minune modernă. Reed 
Webber - asistentul care reapăruse la suprafaţă, acum 
când medicii aveau nevoie de cineva pe care să-l bage în 
faţă - îi explicase situaţia, deşi nu chiar aşa cum ar fi vrut 
doctorii s-o explice: 

— Robert, tu acum eşti victima unui nou domeniu al 
„medicinei prospective”. Vezi tu, noi avem proteze cu 
control la toate cinci degetele, cu durabilitate aproape la 
fel de bună ca a unei mâini naturale. Dar sunt niţel cam 


grele şi sistemul senzorial nici nu se compară cu o mână 
adevărată. Pe de altă parte, există speranţe în domeniul 
regenerării oaselor şi nervilor. Deşi nimeni nu ştie exact 
cum va fi - sau dacă va fi şansele sunt ca, într-un an şi 
jumătate, să-ţi poată reface mâna din țesuturile pe care le 
ai acum. lar medicii nu vor să-ţi amputeze restul de mână 
pentru o proteză, când şansele sunt să ai o soluţie mai 
bună. Deci pentru o vreme va trebui să te mulţumeşti cu o 
proteză care nu l-ar fi impresionat nici pe bunicul tău. | 

Robert înclinase din cap şi nu avusese nicio obiecţie. În 
fiecare zi, când simţea golul de la umăr îşi aducea aminte 
cât de scump era să plătească pentru prostia lui. Miri 
habar nu avea de toate astea. De fapt, ea nici nu voia să 
audă de „medicină prospectivă”, spunând că e o prostie. 
Miri credea în propriile ei soluţii medicale. 

— Deci avem trei echipe de doctori, Robert. Una a 
crescut complet o labă de maimuţă, a doua face proteze de 
membre întregi, dar foarte uşoare, şi a treia a făcut nişte 
descoperiri în neurocodare. Pariu cu tine că firma ta te-ar 
propune pe post de cobai! Ce zici? 

Robert mângâie proteza din plastic în care se mai aflau 
rămăşiţele mâinii lui. 

— Pfff... cred că n-aş vrea să risc să cresc o labă de 
maimuţă... 

— Nu, nu, n-ai creşte o labă de maimuţă, laba de 
maimuţă era doar... 

Apoi căută ceva pe Google. 

— Robert! Eu nu vorbesc aici despre vreo poveste de pe 
vremuri. Încerc să te ajut. Chiar vreau, mai mult decât 
oricând. Îţi sunt datoare. 

Da, în seara asta era momentul să lămurească lucrurile. 

— Nu-mi eşti datoare cu nimic. 

— Ei, poate eu nu-mi amintesc, dar Bob mi-a spus cea 
văzut: ţi-ai ars mâna fiindcă m-ai protejat pe mine de lavă. 
Ai tinut-o acolo chiar dacă te-a durut. M-ai salvat, Robert. 

— Te-am salvat, e drept. Dar eu creasem problema de la 
bun început. M-am jucat cu diavolul. 

Sau ceva la fel de ciudat. 


— Erai disperat. Ştiam asta. Doar că nu ştiam cât de 
disperat erai. Amândoi am făcut-o de oaie. 

Era timpul să se aşeze în genunchi, să ceară iertare. Dar 
întâi trebuia să-i explice că faptele lui erau de neiertat. 
Cuvintele veneau greu. 

— Miri, tu ai stricat lucrurile încercând să le repari. Dar 
eu... eu am fost cel care i-am făcut mamei tale răul care 
aproape a omorât-o. 

Gata. O spusese şi pe asta. 

Miri stătea nemişcată. După un moment, lăsă privirea în 
jos şi spuse încetişor: 

— Ştiu. 

Acum stăteau amândoi nemişcaţi. 

— Bob ţi-a spus? 

— Nu, Alice mi-a spus. 

Se uită la el. 

— Şi mi-a mai spus că experţii încă nu ştiu cum a putut-o 
afecta ce i-ai făcut tu. E OK, Robert. 

Apoi, pe nepregătite, izbucni în plâns. Şi Robert căzu în 
genunchi. Miri se aruncă la gâtul lui, hohotind, tremurând, 
lovindu-l cu pumnii în spate. 

— Îmi pare atât de rău, Miri... 

Plânsetele lui Miri deveniră şi mai îndurerate, dar 
încetase să-l mai bată. După un minut, hohotele se stinseră 
şi rămaseră numai sughiţuri, apoi se linişti. Dar tot nu-i 
dăduse drumul. O auzi spunându-i: 

— Tocmai am aflat că... Alice... Alice s-a întors la 
Pregătire. 

— Nici măcar nu şi-a revenit. 

Miri începuse să plângă din nou. 

— Tata ce zice? 

— Bob nu e de găsit în seara asta. 

— Nu e de găsit? În vremurile astea? 

Miri se desprinse de el. Îşi şterse faţa cu mâneca de la 
bluză, apoi luă cutia de şerveţele pe care el o pusese lângă 
ea. N 

— Chiar nu e de găsit. Intreruperea tactică a 
comunicaţiilor. Tu nu te uiţi la ştiri, Robert? 


— Păi... 

— Citeşte şi tu printre rânduri. Bob e plecat undeva să 
„facă lucrurile să strălucească în noapte”. 

Îşi şterse faţa apăsat şi vocea îi reveni aproape la 
normal. 

— OK, poate nu le face literal să strălucească. Bob 
vorbeşte aşa când trebuie să facă lucruri care nu-i convin. 
Dar eu mă uit la ce scrie lumea şi mă uit la Bob şi la Alice. 
Dintre noi trei, eu stau destul de bine cu intuiţia. 
Câteodată Bob nu e de găsit, pe urmă citesc că undeva s-a 
întâmplat ceva extraordinar sau ceva îngrozitor. Câteodată 
Alice se duce la Pregătire şi ştiu că este nevoie de ea, iar 
dacă ea nu e acolo, se întâmplă lucruri rele. Acum, Bob nu 
e de găsit şi Alice se duce la Pregătire! 

Îşi acoperi faţa cu palmele, apoi începu iar să se şteargă 
la ochi. 

— Eu c-cred că zvonurile sunt adevărate. Ceva foarte 
rău s-a petrecut în timpul acţiunii de la Bibliotecă, mai rău 
decât că am intrat noi în laboratoare. Toate superputerile 
o dau din colţ în colţ. Cred că un intrus a găsit o metodă să 
le spargă sistemele de securitate. Alice aproape a 
recunoscut mai devreme. Asta e scuza ei să se întoarcă! 

Robert se aşeză din nou pe marginea scaunului său. 
Marea lui confesiune se spulberase în vânt. 

— Ar trebui să vorbeşti cu Bob când se întoarce. 

— O să vorbesc. Şi el o să se certe cu Alice. Ai văzut şi tu 
data trecută. Dar în final n-o s-o poată opri. 

— Poate, de data asta, o s-o oblige să stea acasă. Poate 
nici doctorii n-o să-i dea voie. 

Miri stătu pe gânduri, părând să se mai relaxeze. 

— Da. Acum situaţia e diferită... Mă bucur că am cu cine 
sta de vorbă, Robert. 

— Oricând, Miri. 

Dar Miri nu mai zise nimic. În cele din urmă, vorbi 
Robert. 

— Pui ceva la cale sau navighezi pe Google? 

— Niciuna, nici alta. Am încercat să sun pe cineva... dar 
văd că nu răspunde. 


Aha! 

— Ştii, Miri, Juan este la Puebla, în vizită la străbunicul 
lui. S-ar putea să nu fie tot timpul la computer. 

— Juan? Nu l-aş suna pe el. Nu e foarte inteligent şi, 
când am avut nevoie de el la Pilchner, s-a dat lovit. 

— N-ai de unde să ştii! 

— Dar ştiu că eram în tuneluri singură de capul meu. 

— Miri, eu am stat de vorbă cu Juan aproape zilnic de 
când am intrat la şcoală. Nu este genul de persoană care 
să te lase la necaz. Gândeşte-te la toate situaţiile pe care ţi 
le aminteşti. Voi doi trebuie să fi vorbit şi planificat o 
groază ca să vă ţineţi după mine. Eu zic că ela făcut tot 
ce-a putut. Juan ţi-ar putea fi prieten de nădejde, cu care ai 
putea vorbi, aşa cum vorbeşti cu mine. 

— Ştii că nu pot vorbi cu el cum vorbesc cu tine. N-aş 
putea nici cu tine să vorbesc, dar tu deja cunoşti situaţia. 

— E drept, sunt lucruri pe care nu le poţi discuta cu el. 
Dar... cred că merită să te porţi mai frumos cu el. 

Miri se uită la el, dar nu scoase un cuvânt. 

— Îţi aduci aminte când ţi-am spus că semeni foarte bine 
cu mătuşa Cara? 

Miri dădu din cap. 

— Când ţi-am spus, ai fost încântată. Dar gândeşte-te cât 
de urât m-am purtat eu faţă de Cara. A fost ca atunci când 
am ţipat la tine, cu Ezra Pound, dar nu doar o dată. N-am 
mai apucat niciodată să-i spun cât de rău îmi pare şi s-o 
conving să mă ierte; a murit când era cam de vârsta lui 
Alice acum. 

Ochii lui Miri se umplură din nou de lacrimi, dar ţinea 
strâns cutia de şerveţele în poală. 

— Eu am trăit toată viaţa la fel, Miri. M-am căsătorit cu 
o femeie minunată, care mă iubea foarte mult. Lena a 
suportat mult mai multe din partea mea, mai mult decât 
Cara, ani de-a rândul. Chiar şi după ce am îndepărtat-o, 
ştii că a avut grijă de mine la Capătul curcubeului. Şi 
acum, a murit şi ea. 

Robert se uită în pământ, gândindu-se la toate ocaziile 
pierdute de-a lungul vieţii lui. 


Unde eram? Aha: 

— Deci... cred că Juan nu merită să te porţi aşa cu el. Nu 
e la fel de grav cum m-am purtat eu, dar tu încă mai ai 
timp să îndrepţi lucrurile. 

Se uită la Miri, care stătea aplecată, făcând ferfeniţă 
şerveţelul din mâna ei. 

— Doar să te mai gândeşti, OK, Miri? N-am vrut să-ţi ţin 
teorie. 

În cele din urmă, îl întrebă: 

— Robert, tu ai călcat vreodată o promisiune solemnă? 

Asta de unde a mai apărut? Dar înainte să apuce să dea 
un răspuns, Miri continuă: 

— Eu tocmai am încălcat-o! 

Înhăţă cutia de şerveţele şi ieşi în fugă din cameră. 

— Miri! 

Când ajunse în hol, Miri deja dispăruse în camera ei. 

Robert stătu în pragul uşii o vreme. Ar putea să se ducă 
după ea. Sau, mai bine, să-i trimită un mesaj. 

Păşi înapoi în camera lui, se întoarse... şi zări, cu litere 
aurii, pe birou, chiar lângă scaunul unde în urmă cu câteva 
minute stătuse Miri. Era un IP, cu o permisiune de 
mesagerie. Dar deja avea permisiunea de la Miri să-i 
trimită mesaje, chiar şi mai mult. Deschise IP-ul auriu şi se 
uită înăuntru. 

Era IP-ul Lenei Llewelyn Gu. 

Robert stătu cu IP-ul lângă el aproape o jumătate de oră. 
ÎI studie. Studie documentaţia. Era exact aşa cum crezuse 
el. Lena trăia. 

Nu exista nicio adresă fizică, dar îi putea scrie un simplu 
mesaj. Îi luă aproape două ore să-l scrie. Mai puţin de o 
jumătate de pagină. Dar erau cele mai importante cuvinte 
pe care le scrisese Robert Gu în viaţa lui. 

În acea noapte nu avu somn. Veni dimineaţa. Veni şi 
seara. 

Niciun răspuns. 


EPILOG 


Trecură şase săptămâni. Robert urmărea mai des ştirile 
acum, el şi Miri discutau despre cele aflate. Raidurile de la 
capătul lumii erau aproape încheiate, sau cel puţin aşa 
umblau zvonurile. Zvonurile spuneau că nu se descoperise 
nimic. Zvonurile, şi unele ştiri, vorbeau despre scandaluri 
în agenţiile secrete din India, Europa şi Japonia. 

Pe frontul de acasă, Bob se întorsese! Robert şi Miri 
văzuseră în asta un semn că unele zvonuri erau adevărate. 
Altele rămâneau neconfirmate. Aşa cum prevăzuseră, Bob 
luă foc când auzi că Alice se întorcea la muncă. Atmosfera 
deveni aproape insuportabilă în casă. Simţeau, în tăceri şi 
în privirile îndurerate, că bătălii crunte se dădeau în 
spatele uşilor închise. Miri avea ani de experienţă în a 
prinde orice mişcare. Din ce simţise ea, Bob chiar apelase 
la doctori, apoi încercase să treacă peste voinţa ei, dar 
Alice rămăsese neclintită. Se întorsese la Specializare. 

Undeva în mijlocul acestui război, Juan se întorsese de la 
Puebla. Miri nu-i pomenea lui Robert despre el, dar 
începuseră iar să vorbească. Juan era fericit. 

De la Lena... nimic. Dar trăia. Mesajele de la ea nu se 
întorceau şi IP-ul rămânea valabil. Era ca şi cum ar fi 
vorbit într-un hău adânc. Dar Robert continua să-i scrie, 
câte un mesaj în fiecare zi, întrebându-se ce altceva mai 
putea face. 

Xiu Xiang părăsise Capătul curcubeului. 

— Lena mi-a cerut să plec, îi spusese Xiu. Probabil am 
supărat-o. 

Dar acum ştiu unde locuieşte! Aş putea sa mă duc acolo, 
aş putea s-o conving că acum sunt alt om. 

Sau poate, dacă se ducea, îi arăta că nu se schimbase. 
Deci Robert nu se duse la Capătul curcubeului, nu căută 
camerele de luat vederi de acolo. Dar continua să-i scrie. 
Când era afară, îşi închipuia adesea că, în afară de 
Securitate, care îl urmărea pas cu pas, mai era cineva 
care, poate într-o bună zi, avea să-l ierte. 


Între timp, era ocupat cu şcoala. Avea atâtea lucruri noi 
de învăţat. Iar în timpul care îi mai rămânea, se ducea la 
Comms-R-Us. Păreau mulţumiţi de el. 

La două luni după Marea bătălie de la Bibliotecă, Robert 
se întorsese la Universitate. Pierduse legătura cu Winston 
şi Carlos. Era ciudat când se uita în urmă. Pentru câteva 
zile, Conjuraţia lor fusese atât de strânsă, dar acum nu 
vorbeau niciodată. Una din explicaţii ar fi fost ruşinea pe 
care o simțeau fiecare dintre ei. Fuseseră manipulati, iar 
naivitatea lor aproape provocase un masacru. Poate era 
explicaţia validă, dar Robert avea o altă teorie, mai 
hazardată, dar la fel de obsedantă: clubul lor secret fusese 
ca o gaşcă din copilărie, prieteniile şi antipatiile 
dispăruseră cu timpul, cum îi dusese viaţa în alte zări. 
Câteodată, disperarea pe care o simţise în toamna trecută 
părea la fel de îndepărtată ca şi viaţa lui dinainte. Acum 
avea atât de multe lucruri pe care dorea să le înveţe şi să 
le trăiască, lucruri care nu mai aveau nicio legătură cu 
vechile lui temeri şi ambiţii. 

În cele din urmă, un proiect de la Comms-R-Us îl aduse 
înapoi în campus. Aveau probleme cu fluctuațiile şi 
întârzierile pe canalele video, pe voce era şi mai rău, iar la 
interfețele tactile era moarte curată. Roboții haptici 
deveneau din ce în ce mai performanţi, dar erau aproape 
imposibil de folosit pe internet. Comms-R-Us voia ca 
Robert să încerce schemele lui cu sincronizarea pe roboții 
respectivi. După aventura de la Bibliotecă, Universitatea 
investise şi mai mulţi bani acolo, ajungând să aibă o 
tehnologie mai avansată decât parcurile de jocuri, cum era 
Dealul Piramidei. Întrebarea era cum avea el să exporte 
toate facilităţile prin internet? Citise mult, studiase roboții, 
dar, până nu rezolva problema reţelei, nu putea face nimic. 
Luă o maşină şi se îndreptă spre campus. 


Două luni. Nu e chiar o viaţă. Serverele din nordul 
Clădirii Varşavschi fuseseră mutate. În locul 
Departamentului de Informatică era acum un teren de 
fotbal. Dar nu avea nicio legătură cu aterizarea avioanelor 


acolo în timpul revoltelor; era pur şi simplu mersul 
lucrurilor. 

O luă pe o potecă printre eucalipţi. Întotdeauna când 
ajungeai pe platou, în faţa ochiului liber se deschidea o 
panoramă a întregului campus şi kilometri întregi mai 
departe, până în munţi. lar acolo, chiar în faţa platoului, 
încă se mai înălța Biblioteca Geisel. 

Era de departe cea mai veche clădire a Universităţii, una 
din puţinele reconstruite după cutremurului de la Rose 
Canyon. Dar stricăciunile de atunci nici nu se comparau cu 
ce se întâmplase în timpul revoltelor, când sponsorii 
conjuraţiei lor aproape smulseseră aripa de est din 
rădăcini. Orice altă clădire din campus ar fi fost la pământ 
după un astfel de şoc, eventual restaurată, dacă avea 
suficientă valoare istorică. Dar niciuna, nici alta nu se 
întâmplase cu Biblioteca. 

Robert merse în jurul aripii de nord, în jos, spre platoul 
de încărcare. Văzuse imagini cu structura imediat după 
revolte, cu etajele aplecate într-o parte, cu contraforturile 
montate de pompieri când sistemul de rezistenţă cedase, 
cu bucăţile de beton care zăceau împrăştiate pe terasă. 

Toate semnele dezastrului fuseseră îndepărtate. Etajele 
repuse pe picioare. Universitatea nu doar restaurase 
Biblioteca. În partea de vest arăta aproape neschimbată, 
dar deasupra platoului de încărcare se vedeau semnele 
reconstrucției, iar în partea de est, pilonii uriaşi de 
susţinere erau acum răsuciţi grațios, în locul unde 
Biblioteca „păşise”. La baza lor, iarbă şi marmură netedă, 
de unde pleca Aleea Şarpelui cunoaşterii. Privind în sus, 
iedera urmărea conturul învârtit al pilonilor ca nişte 
panglici verzi. lar deasupra, colţul fiecărui etaj se vedea, 
puţin mai răsucit decât cel de sub el. 

Din specificaţiile pe care le vedea Robert, pilonii erau 
din fibră de carbon îmbrăcată în compozit uşor. Clădirea 
era cât se poate de reală, supravieţuise dezastrului. 


O luă pe scări în sus, oprindu-se la fiecare etaj şi 
uitându-se înăuntru. Recunoscu domeniul Hacekian, cu 


Bibliotecarii războinici. Dar parcă fuseseră daţi afară! În 
alte locuri recunoscu stilul Jurasic. Literatura Jurasicilor 
era o adunătură de teme, figuri, stiluri de peste tot, un 
talmeş-balmeş pe care Robert nu-l înţelesese niciodată. Ce 
căuta în cadrul Bibliotecii, îl depăşea. Dar „câştigaseră” 
bătălia. 

In alte locuri, ambele cercuri virtuale erau prezente şi 
puteai alege fie una, fie alta, fie niciuna. 

Se concentră pe management şi vederea reală. La urma 
urmelor, era aici să verifice suportul haptic. Peste tot erau 
roboţi, nu la fel de mulţi ca pe Dealul Piramidei, dar 
Universitatea se străduise să adune o varietate la fel de 
mare pe câteva etaje de clădire, cheltuind sume enorme pe 
aceste gadgeturi. Câţiva roboţi mergeau de colo-colo de 
capul lor, dar majoritatea erau urcați pe suporţi. Şi erau 
rapizi! Imediat ce un Bibliotecar războinic se îndrepta 
către una din cărţi, robotul intra în acţiune, alterându-i 
suprafaţa exact acolo unde ar fi trebuit să intre în contact 
cu mâna celui care voia s-o deschidă. 

Robert stătu locului uimit, privind acţiunea. Vederea cu 
ochiul liber era ceva ce nu mai văzuse niciodată. Când o 
studentă - căci asta era sub „costumul” de Bibliotecar 
războinic - întorcea cartea în mână, roboții se mişcau în 
sincron, permanent în contact cu mâna fetei şi în armonie 
cu viziunea pe care o produceau. Când fata puse cartea pe 
masă, robotul plecă instant spre altă sarcină - să asiste un 
Jurasic într-o altă operaţiune şi mai ininteligibilă. 

Observă că fata se uita la el. 

— Scuze! Doar că n-am mai văzut până acum aşa ceva. 

— Tragic, nu? întrebă ea zâmbind. 

— Aã... da, tragic. 

Undeva la un nivel mai avansat, se vedeau cărţile 
virtuale şi conţinutul lor. Filtrul fizic era... fascinant. Se 
plimbă prin săli, cu mintea preocupată, încercând să 
găsească o soluţie de a replica mişcările roboților la 
distanţă, prin reţea. Dacă la ambele capete ale reţelei erau 
jucători umani, era aproape imposibil. Dar dacă era un 
sistem asimetric, atunci poate... 


— Domnule profesor Gu! Aici, sus! 

Robert se uită în direcţia din care venise vocea. 
Deasupra capului său tavanul devenise transparent, la fel 
şi cele superioare, până la al şaselea etaj. Carlos Rivera se 
uita la el de sus, zâmbind fericit. 

— Nu ne-am mai văzut de mult, domnule profesor, 
haideţi încoace. 

— Da, vin imediat. 

Robert găsi scările, care nu aveau niciun efect special... 
cum nu avea nici ultimul etaj. Dar nici cărţi nu avea. 
Cineva organizase birouri aici. Rivera îi făcu un tur al 
etajului. În afară de el, nu mai era nimeni. 

— În acest moment, toată lumea e plecată în diverse 
locuri, unii lucrează la noile extensii la subsol. 

— Deci tu ce faci acum? Tot bibliotecar, presupun? 

— Hmm, păi, am mai multe titluri acum, începu Carlos 
timid. E o poveste lungă, haideţi la mine în birou să stăm 
mai mult de vorbă. 

Biroul lui era în colţul dinspre sud, cu ferestre dând 
înspre Aleea Şarpelui şi esplanade. De fapt, era exact în 
locul în care aveau loc întâlnirile lor clandestine. Carlos, 
acum... era tot gras, tot cu ochelarii ca funduri de borcan 
şi tot cu tricoul demodat. Dar ceva era diferit. Acest Carlos 
părea mai relaxat, mai vioi... fericit cu ce făcea aici. 

— Chiar mă gândeam ce bine ar fi să putem sta de 
vorbă, dar lucrurile au fost atât de aglomerate aici de 
când... ştiţi, de când era s-o belim rău de tot. 

— Da, ştiu, Carlos. Am fost foarte norocoşi că am scăpat 
teferi. 

Se uită prin birou. În ziua de astăzi, cu cât erai mai 
mahăr, cu atât biroul era mai greu de văzut cu ochiul liber, 
dar Carlos părea să adopte stilul tradiţional, cu mobilă şi 
plante reale. 

— Ziceai că-mi povesteşti despre jobul tău. 

— Ah, da! E puţin jenant. Acum sunt noul director al 
Bibliotecii. Asta e titlul oficial pe care îl recunoaşte 
Universitatea. În unele cercuri, nu e titulatura bună. La 
etajele de mai jos şi prin lume sunt alte chestii... gen 


Ştiinţa Primejdioasă şi Marele Tiranozaur. 

— Dar ele sunt personaje din cercuri diferite. Am 
crezut... 

— Aţi citit că Jurasicii au câştigat, corect? Ei, nu e chiar 
aşa. Când s-au liniştit treburile, s-a ajuns la un... 
„compromis” nu e bine spus. Un fel de „alianţă” sau 
„fuzionare la distanţă” ar fi mai potrivit. Destul de bizar. 

Se lăsă pe scaun. 

— Mă prinde groaza când mă gândesc cât de aproape 
am fost să aruncăm în aer partea asta de San Diego. Ne- 
am oprit pe marginea prăpastiei. Şi nebunia aia de bătălie 
a făcut mai mulţi bani decât un film cu mare succes de 
casă. Dar, mai important, a adus resurse, bani şi 
creativitate de peste tot din lume, iar conducerea a fost 
isteaţă şi a profitat la greu. 

Se opri, devenind dintr-odată trist. 

— Am eşuat în tot ce ne propusesem să facem. Cărţile 
nu mai sunt. Fizic, nu mai sunt. Dar Biblioteca încă 
trăieşte şi nebunii ăştia de la cercurile lor virtuale 
împânzesc cărţile în fiecare colţ de lume. Dar aţi văzut, 
nu? Bănuiesc că pentru cărţi sunteţi aici. 

— De fapt, am venit să mă uit la roboții haptici, îi explică 
Robert şi îi povesti despre noul lui proiect. 

— Mamă, super! Amândouă grupurile m-au tot bătut la 
cap să ne extindem. Dumneavoastră ce părere aveţi despre 
cum arată Biblioteca? 

— Hmm, Bibliotecarii războinici mi s-au părut la fel ca 
înainte. Au o interfaţă plăcută, dacă îţi place acest gen de 
efecte speciale. Jurasicii... am încercat să văd ce fac, dar n- 
am priceput o iotă. E atât de... alandala, parcă fiecare 
carte ar fi o realitate consensuală şi de sine stătătoare. 

— Aproape exact. Jurasicii întotdeauna au fost eclectici. 
Acum, că au Biblionetul, construiesc un fel de consens, mai 
subtil decât Hacekienii, fiindcă ei pot combina realităţile. 
Asta este diferenţa dintre unii şi alţii. Jurasicii vin din toată 
lumea, chiar şi din statele subdezvoltate, şi ei acum trimit 
cărţi şi acolo. Hacekienii sunt buni bibliotecari, ştiu să 
organizeze cărţile. Acum, dacă s-ar rezolva şi problema cu 


atingerea interactivă, ar face lucrurile şi mai atractive, ar 
citi şi mai multă lume. 

Carlos se uită de jur împrejur unde conjuraţia lor făcuse 
planuri pentru un cu totul alt sfârşit. 

— Câte s-au schimbat în ultimele două luni... 

— Carlos, tu ce crezi că s-a întâmplat în seara aceea? 
Revolta a fost pusă la cale ca să distragă atenţia de la ce 
făceam noi prin subsoluri sau a fost exact invers? 

— M-am gândit şi eu foarte mult la treaba asta. Cred că 
revolta a fost o diversiune, dar una care a scăpat de sub 
control şi a cauzat imense... cum se spune la opusul lui 
„prejudicii colaterale”? Beneficii colaterale! Sharif - dar eu 
îl vedeam de cele mai multe ori ca un iepure - era un 
nebun vesel. 

Iepure. Aşa îl numiseră şi poliţiştii pe Străinul Misterios. 
Aşa se numise el însuşi la final. 

— Pe de altă parte, partea noastră nu era prea veselă. 
Iepurele ne manipulase pe fiecare dintre noi, profitând de 
slăbiciunile noastre. 

— Da, aprobă Carlos. 

— Iepurele ne-a promis că ne îndeplineşte o dorinţă 
secretă, apoi s-a dat lovit după ce şi-a văzut sacii în căruţă. 

Deşi, sincer vorbind, Robert credea că omul era 
terminat. Poate lucrurile ar fi arătat altfel dacă ar fi 
supravieţuit. Robert avusese o încredere oarbă în 
promisiunile lui şi îşi trădase familia. 

Carlos se aplecă înspre el. În spatele lentilelor groase, 
privirea lui era sceptică. 

— OK, admise Robert, poate lepurele nu ne-a promis 
tuturor câte ceva. Dar pe Tommie l-a ajutat să-şi pună la 
punct planul de atac al buncărelor lui Huertas. 

— Posibil. 

Dar tot nu părea convins. 

— Uite, dacă vreuna din promisiuni ar fi devenit 
realitate, rezultatul ar fi spectaculos! Pun pariu că Winston 
voia să... apropo, pe unde mai e Winnie? 

Începu să caute pe net, dar Carlos deja avea răspunsul: 

— Domnul decan a fost angajat de Universitate, luna 


trecută, la Departamentul de Artă şi Literatură. 

Robert citi rezultatele pe care le găsise. 

— Dar s-a angajat ca asistent! 

— Da, e ciudat. Actualul decan de la Arte şi Litere e 
Jessica Laskowicz. Şi ea a beneficiat de tratament medical. 
Pe vremuri, era secretară la decanat. Acum el e jos şi ea e 
sus şi gurile rele spun că Blount şi Laskowicz nu s-au 
suportat niciodată. 

Bietul Winnie. 

— Probabil Winston a ajuns la pace cu visele lui. 

Ca şi mine. 

Asta însemna că Străinul Misterios era dispărut de-a 
binelea cu promisiuni cu tot. Robert se uită la Carlos 
Rivera şi simţi cum creşte în el un val de uimire. Robert nu 
mai avea flerul de pe vremuri, iar acum trebuia să-i intre în 
ochi evidentul ca să vadă şi el. 

— Dar... cu tine, cum a rămas? 

— Aţi observat ceva diferit la mine? 

Robert se uită cu atenţie la tânăr, apoi în biroul lui 
elegant. Carlos se scosese destul de bine. Dar Robert nu 
credea că succesul în carieră fusese dorinţa lui. 

— Pari mai fericit, mai încrezător şi mai... coerent. 
Bingo. N-ai spus nici un singur cuvânt în chineză, niciun 
simptom de SLC! 

Răspunsul lui Carlos fu un zâmbet fericit. 

— Ai uitat chineza?! 

— Nu. Qt shi wo bai keyi shuo zhongwen, buguo 
buxiangyigidn name Huli le. Dar n-am mai avut o criză de 
mai bine de şase săptămâni! Şi mă pot bucura de limba 
chineză. Îmi foloseşte acum, când lucrăm cu chinezii de la 
Informagical, vrem să încorporăm şi British Library. 

Robert stătu pe gânduri o vreme. 

— Vindecarea ta ar putea fi o coincidenţă. 

— M-am... gândit şi eu. Este un medicament 
revoluţionar care a fost descoperit de nişte grupuri de 
cercetători din Turcia şi Indonezia. Nu are nicio legătură 
cu Asociația veteranilor sau cu programele lor de 
cercetare. Dar aşa merg lucrurile cu inovațiile în ziua de 


azi. Nu a fost vreun mesaj de la Iepure, totul e pe faţă, 
legal, chiar dacă nu s-a răspândit încă zvonul. Pentru că, 
vedeţi dumneavoastră, tratamentul acesta nu merge la 
toată lumea. Ei m-au contactat printr-o societate de 
caritate, după ce au văzut că am profilul biologic care s-ar 
preta la aşa ceva. Deci ar putea fi o coincidenţă. 

— Da. 

Terenul minat. 

— Dar, continuă Rivera, e o coincidenţă foarte mare. Am 
primit ce-am vrut, la doar câteva săptămâni după ce mi-am 
îndeplinit promisiunea. Şi progresele mele cu Jurasicii au 
fost ciudate, am făcut lucruri în săptămâni care mi-ar fi 
luat un an. Cineva acolo sus mă ajută. Cred că vă înşelaţi 
în privinţa lepurelui. Eu zic că stă ascuns. Probabil nu 
poate face toate minunile în acelaşi timp... Domnule 
profesor? Sunteţi bine? 

Robert se întorsese cu spatele la Carlos şi îşi lipise 
fruntea de geamul rece al ferestrei. Nu-mi trebuie nimic, 
sunt fericit cu ce am acum! Deschise ochii şi privi afară 
printre lacrimi. Dedesubt se vedea poteca atât de 
familiară, şarpele cunoaşterii şerpuind la vale până în 
Bibliotecă. Poate Străinul Misterios chiar era un zeu sau 
ajunsese unul. Un zeu jonglerf. 

— Domnule profesor? 

— Sunt OK, Carlos. Poate ai dreptate. 

Mai stătură de vorbă câteva minute. Robert nu mai ştia 
ce vorbiseră, deşi îşi amintea de îngrijorarea tânărului, 
care lua confuzia lui Robert drept o urgenţă medicală. 

Apoi luă liftul şi cobori în piaţeta însorită din faţa 
Bibliotecii. De jur împrejurul său se vedeau înălțându-se 
lumi nesfârşite şi fantastice de artă şi de ştiinţă la care 
umanitatea lucra neobosită. 

Și dacă pot avea orice? 


1 Referire la personajul Br'er Rabbit din cartea Unchiul Remus de 
Robert Roosevelt. 

